
MATÉUS 


Tulur Empo De Mori Yésus 


1:1-17 
(Luk. 3:23-28) 


1 Ho'oy tulurn empo de Mori Yésus Kristus, wa'u 

di Daud, wa'u di Abraham. ? Abraham wing hi 
Ishak, hi Ishak wing hi Yakub, hi Yakub wing hi 
Yéhuda agu asé-ka'én, ? Yéhuda wing hi Pérés agu 
hi Zéra oné mai hi Tamar, hi Pérés wing hi Hézran, 
hi Hézran wing hi Ram, “Ram wing hi Aminadab, 
hi Aminadab wing hi Nahason, hi Nahason wing hi 
Salmon, “Salmon wing hi Boas, oné mai hi Rahab, 
hi Boas wing hi Obéd oné mai hi Rut, hi Obed wing 
hi Isai, ĉ Isai wing hi Raja Daud, hi Raja Daud wing 
hi Salomo oné mai wina di Uria, 7 Salomo wing hi 
Réhabéam, hi Réhabéam wing hi Abia, hi Abia wing 
hi Asa, 8 Asa wing hi Yosafat, Yosafat wing hi Yoram, 
Yoram wing hi Uzia ? Uzia wing hi Yotam, Yotam 
wing hi Ahas, Ahas wing hi Hizkia, t? Hizkia wing hi 
Manasé, Manasé wing hi Amon, Amon wing hi Yosia, 
11 Yosia wing hi Yékhonya agu sanggét asé-ka'én 
du oké nggereoné Babél, +? Du poli oké nggereoné 
Babél hi Yékhonya wing hi Séaltiél, Séaltiél wing hi 
Zérubabél, 12 Zérubabél wing hi Abihud, Abihud wing 
hi Elyakim, Elyakim wing hi Azor, 14 Azor wing hi 
Zadok, Zadok wing hi Akhim, Akhim wing hi Eliud 
15 Eliud wing hi Eléazar, Eléazar wing hi Matan, Matan 

wing hi Yakub, t6 Yakub wing hi Yosép rona di Maria, 
ata loas Mori Yésus hitut caron hi Kristus. 

17 Jari, sanggén taung manga campulu-pat empo 
pu'ung oné mai hi Abraham dengkir agu Raja Daud, 
campulu-pat empo pu'ung oné mai hi Raja Daud 
dengkir agu oké nggereoné Babél, agu campulu-pat 
empo pu'ung oné mai du oké nggereoné Babél 
dengkir agu oné hi Kristus. 


Loasn Mori Yésus Kristus 


1:18-25 
(Luk. 2:1-7) 

18 Loasn Mori Yésus Kristus nenggo'oy: Du hi Maria 
Ended Mori Yésus, toé di naca agu hi Yosép, hi Maria 
polig na'ang wekin le kuasa de Nai Nggeluk, du toé 
di wina-ronas. 1° Landing hi Yosép ronan, ata ngalis 
nai, toé ngoéng te pandé wau ngasang de winan 
oné ranga data do, hia get kudut seduk kaut te 
pandé céarn. 2? Maik du rémé tenang tu-tu'ungn liha 
te pandé céarn, malékat de Mori Keraéng ita liha 
oné nipin, agu mai taén: “Yosép, anak Daud, néka 
rantang hau te emi hi Maria kudut jiri haé kilom, ai 
anak hitut lari dé'in le kuasa de Nai Nggeluk. 21 Hia 
kudut loas anak ata rona, agu téing le hau ngasangn 
hi Yésus, ai Hia kudut sambé sanggét ro'éngn oné 
mai ndékokd.” 22 Sanggéd situ kudut rapak reweng 
de Mori Keraéng ata poli caingd le nabi: 22“Ata 
tu'ungn, anak molas hitu kudut na'ang wekin, agu 
loas cengata anak ata rona, agu téing lisé ngasangn 
hi Emanuél.” (Ngong Mori Keraéng manga baling 
itéy.) ?4 Du to'o wa mai tokon, hi Yosép lorong ného 
apa ata baté pedé de malékat de Mori Keraéng agu 

hia. Itu kali emin liha hi Maria te jiri haé kilon, 22 maik 
toé manga nekid dengkir agu loas anakn ata rona 
agu téing ngasangn li Yosép hi Yésus. 


Ata Majus Awo Mai Par 


2:1-12 

2 1 Du poli loasn Mori Yésus oné béo Bétléhém tana 

Yudéa, lété du perénta de raja Hérodés, mais ata 
majus awo mai par te nggersalé Yérusalém, ? nénét 
kéta réid, mai taéd: “Nia kéta péng Hia, raja data 
Yahudi hitut loas weru? Polig itan lami ntalan awo 
par, mai dami ho'o kudut suju Hiakm.” 3 Dengé kaut 
tombo situ le raja Hérodés, géga hia agu sanggéd 
isét Yérusalém. tItus kali nekek taungs liha sanggéd 
imam kepala agu ata pecing Taurat data Yahudi, te 
réi agu isé, nia wan kudut loasn Mésias. ? Mai walé 
disé agu hia: “Oné Bétléhém tana Yudéa, ai nenggitu 
tulisn oné surak de nabi: Ngong hau Bétléhém, 
tana Yéhuda, toé kéta hau dé ata dai koén oné mai 
baling isé ata perénta Yéhuda, ai oné mai hau dé 
tuan cengata ata kudut caun landuk, te wintuk ro'éng 
Daku Israél.” 7 Itu kali seduk kauts béntad li Hérodés 
ata majus situ agu kekét kétas liha réid, du nia kéta 
itan ntala hitu. 8 Poli hitu, jeras liha ngo nggeroné 
Bétléhém, taén: “Ngom ga paka mbajik kéta kawén 
le méu anak hitu, agu émé gélang itan le méu Hia, 
keréba muing nggércéé aku, kudut aku kolé néng, 
ngo suju Hiak.” ? Du polig dengén pedé de raja hitu, 
itus kali ngod ga. Agu itay néng ntala hiot ita disé 
awo par, dumuk manga koléy bebolo mai isé, agu 
da'ét be éta mai osang loasn Anak hitu. t? Du itan 
lisé ntala hitu, cembes kéta naid. 1! Itus kali ocokd 

isé oné mbaru hitu, agu itag néng lisé Anak hitu, agu 
endén hi Maria, io agu suju néng lisé Hia. Og emi 
agu podo cecad oné Hia: emas, kemenyan agu mur. 
12 Landing woko polig toin oné nipi le Mori Keraéng 
kudut isé néka cénggo kolé oné hi Hérodés, itus kali 
lako salang bana kolé tanad. 


Hésing Nggeroné Mesir 


2:13-15 

13 Du koléd ata majus situ ga, ita li Yosép oné nipi, 
malékat de Mori Keraéng, mai taén: “To'o ga, dadé 
Anak hitu agu endén, losi nggeroné Mesir, agu ka'éng 
nitum dengkir manga kolé reweng'g Aku agu hau, ai 
hi Hérodés kudut mbelé Anak hitu.” 1tItug kali to'on 
hi Yosép ga, dadén Anak hitu agu endén, wié hitu kin 
nggeroné Mesir, 1 agu ka'éng nitud dengkir matan hi 
Hérodés. Sanggéd taung situ kudut rapak reweng de 
Mori Keraéng ata poli caing le nabi: “Oné mai Mesir 
Aku bénta AnakG.” 


Mbeléd Anak Koé Oné Bétléhém 


2:16-18 

16 Woko pecing li Hérodés adong hias ata majus 
situ, rabo tu'ung hia. Mai hia jera mbelé taungs anak 
koé oné Bétléhém agu baling main tana hitu ata uwa 
sua ntaung nggerewa, lut ntaung baté tombo disét 
majus situ. 17 Le hitu, rapaks ga reweng de Mori 
Keraéng ata poli caing agu nabi Yérémia: !8“Dengég 
aor rétang oné mai Rama, lorang agu jéjéng te pandé 
wéong nai; hi Rahél rétang tenang sanggéd anakn, 
agu hia toé gorin te lémbuy, ai isé toég manga kolés.” 

Kéor Oné Mai Mesir 


2:19-23 

19 Du polig matan hi Hérodés, ita li Yosép malékat 
de Mori Keraéng oné nipin lau Mesir, mai taén: 
20“To'o ga, dadé Anak hitu agu endén agu ngom ga 
nggeroné tana Israél, ai isé siot kudut mbelé Anak 
hitu, polis matad.” 2lItug kali to'on hi Yosép, dadég 
liha Anak hitu agu endén agu kolé nggeroné tana 
Israél. ?? Maik du poli dengén liha, hi Arkhélaus ciri 
raja oné tana Yudéa te célung lonto de eman hi 
Hérodés, rantang hia te kolé nituy. Landing le toing 
oné nipin itu tara ngon hi Yosép oné tana Galiléa. 
23 Du cain nitu, hia ka'éng oné ca bendar, ngasangn, 
Nazarét. Sanggéd situ kudut rapak reweng de Mori 
Keraéng ata poli caing néténg nabi, ai kudut caron 
Hia: Ata Nazaréty. 


Hi Yohanés Cebong 


3:1-12 
(Mrk. 1:1-8; Luk. 3:3-9, 15-17; Yoh. 1:19-28) 


1 Du hitu tuan hi Yohanés te téing Cebong oné 
satar mambak Yudéa agu kréban: 2“Tesérm ga, 
ai adak Surga ruis gi!” 3 Ata tu'ungn, Hia dé hiot bet 
du tombo le nabi Yésaya: 
“Manga reweng ata kepok oné satar mambak: 
Arong koé salang latang te Mori Keraéng, 
pandé helek koé salang latang te Hia.” 
4 Hi Yohanés paké baju léwé oné mai wulu unta, agu 
kantengn oné mai luit, hangn pusu agu waé wani. 
> Og mai oné hia taungs lawa Yérusalém, lawa Yudéa, 

agu lawa baling main tana Yordan. ê Cang agu tura 
ndékokd, isé cebongs li Yohanés oné waé Yordan. 

7 Maik du itad liha ata Parisi agu ata Saduki kudut 
te cebong, mai taé diha ngong isé: “Oé méut waé de 
ular rani, céing kéta ata taé agu méu, te ngancéng 
losi oné mai copél ata kudut cai? 8 Jari, cir koé wua 
ata kopn lorong agu tesérs. °? Agu néka bet le méu te 
ngancéng taé oné nais: hi Abraham dé empo dami. 
Landing aku taé agu méu: Mori Keraéng ngancéng 
dédék te ciri anaks latang te Abraham oné mai 
watu-watu so'o! t° Polig ambin cola lobo waké haju, 
agu néténg haju ata toé manga cir wua ata di'an, 
toét toé wését agu longgo oné api taungs. 1! Aku 
cebong méu le waé te tanda tesér, maik Hia ata mai 
bemusi mai aku, ata céwé mésé kuasan oné mai aku, 
agu toé remog aku te tiwit sepatun. Hia kudut te 
cebong méu le Nai Nggeluk agu le api. 1? Doku polig 
oné limén. Hia kudut pandé nggelong osang te rik 
agu kudut moi sanggéd gandum nggere-oné joréng, 
maik embod situ, kudut tapas Liha oné api ata toé 
ngancéng pesay.” 


Mori Yésus Cebong Li Yohanés 


3:13-17 
(Mrk. 1:9-11; Luk. 3:21-22; Yoh. 1:32-34) 


13 Poli hitu, og main Mori Yésus oné mai Galiléa 
nggeroné Yordan, kamping hi Yohanés Cebong lihay. 
14 Maik hi Yohanés damang te ré'ing Hia, mai taén: 
“Aku kali ata kopn te cebong Lité, landing Ite kolé 
ata mai kamping aku?” 15 Mai wantil de Mori Yésus 
agu hia, taén: “Kong jarid sanggéd situ, ai nenggitu 
muing ata kopn lité kudut rapak sanggéd ngoéng 

de Mori Keraéng,” lorong kaut Hia li Yohanés. t6 Du 
polig cebongn, Mori Yésus hidi-hada pé'ang oné mai 
waé, rémé nggitun, cengka awang, agu ita liha Nai 
Nggeluk wa'u ného tekur jawa lobo Hiay, 1” mai nitu 
main dengég reweng éta mai Surga, nenggo'o taén: 
“Ho'o dé Anak ata cembes Daku, Hia kéta dé ata 
kopn Laku.” 


Mori Yésus Kapang Oné Satar Mambak 


4:1-11 
(Mrk. 1:12-13; Luk. 4:1-13) 


4 l Mai nitu main, og dadén Mori Yésus le Nai 
Nggeluk nggere-éta satar mambak kudut kapang 
le jing da'aty. 2? Du poli puasan patmpulu leso agu 
patmpulu wié darem néng Mori Yésus. ° Itug kali 
main jing da'at hitut damang Hia, mai taén ngong 
Hia: “Émé Anak de Mori Keraéng Hau, jeras dé le 
Hau watu-watu so'o te ciri roti.” 4 Mai wantil de Mori 
Yésus: “Manga tulisn: Mosé data manusia toé le roti 
kanang, maik oné mai néténg reweng ata losa oné 
mai mu'u de Mori Keraéng.” 

> Poli hitu jing da'at dadé Hia nggere-oné béndar 
Nggeluk agu peher Hia éta bubung Mbaru de 
Mori Keraéng, ĉ mai taén agu Hia: “Émé Anak 
de Mori Keraéng Hau, tekuh dé nggere-wa, ai 
manga poli tulisn latang te Hau, kudut préntas Liha 
malékat-malékat te séndé lisé rantang timpok wa'im 
le watu.” 7 Mai taé de Mori Yésus agu hia: “Manga 
kolé poli tulis: hau néka damang Mori Keraéngm!” 
8 Dadé kolé le jing da'at hitu nggeréta poco hiot 
langkas kétay agu toi oné Hias sanggéd rajad lino siot 
angosn kéta, “agu mai taén ngong Hia: “Sanggén 

taung situ téing Haus laku, émé io agu suju aku le 
Hau.” t° Mai taé de Mori Yésus ngong hia: “Ngoh ga, 
hau jing da'at! Ai manga poli tulisn: Hau paka io agu 
suju Mori Keraéngm agu hanang Hia kali ata patun te 
hiang!” +! Itu kali jing da'at pencang Hia, itas néng 
ga mai malékat-malékat te gatang Mori Yésus. 


Mori Yésus Manga Oné Galiléa 


4:12-17 
(Mrk. 1:14-15 Luk. 4:14-15) 


12 Du dengén le Mori Yésus poli dekon hi Yohanés, 
itug kali ngon Hia oné Galiléa. 13 Ledong Liha béo 
Nasarét agu ka'éng oné Kapérnaum, oné lupi sano 
tana Zébulon agu Naftali, !4ai kudut rapakn reweng 
ata poli pedeng de nabi Yésaya: 

15“Tana Zébulon agu tana Naftali, salang nggeroné 
tacik, tana besina mai waé Yordan, Galiléa, 
tana de uku-uku bana, 

16 uku ata sedep oné nendep itag lisé gérak mésé 
agu latang te isé siot kumbu le susa polig téa 
le gérak.” 

17 Pu'ung du hitu wéwa le Mori Yésus: “Teserm ga, ai 
Adak de Surga ruis gi!” 


Mori Yésus Pilé Rasul Laring Cain 


4:18-22 
(Mrk. 1:16-20; Luk. 5:1-11) 
18 Agu du Mori Yésus rémé lakon loléng sano Galiléa 
itas Liha sua taus asé-ka'és hi Simon ata bénta hi 


Pétrus agu hi Andréas asén. Isé rémé oké ndalad 
oné sano, ai isé situ ata ndala ikangs. 19 Mai curup 

de Mori Yésus agu isé: “Mai é, lut akum, kudut méu 
ciri ndala manusia laingm laku.” % Itus kali pencang 
wad kaut ndala, agu lut Hias. ?t Du kolén Mori Yésus 
nitu main, ita kolé Liha sua taus asé-ka'és hi Yakobus 
anak di Zébédéus agu hi Yohanés asén, agu emad hi 
Zébédéus rémé besik ndalad oné wangka, itus kali 
bénta le Mori Yésus. 22Toé rémpé-rémpé pencang 
wa kaut wangka agu emad, ngo lut Hias. 


Mori Yésus Toing Agu Pandé Ina Ata Do 


4:23-25 
(Luk. 6:17-19) 


23 Mori Yésus lako léok Galiléa; oné mbaru-mbaru 
ngaji, nitus Liha toing agu ba kréba di'a de 
Adak Surga, pandé moras sanggéd beti agu ata 
lema-léngkus ba wekid oné uku situ. 24 Wéron 
ngasang Diha labok tana Siria, dadé néng lisé 
nggeroné Hia sanggén ata so'ot riwi-rowos, ata so'ot 
beti da'at, ata iling le jing da'at, ata beti le ru'u mona, 
agu ata péko, mai Mori Yésus pandé ina taungs. 
2> Londang taungs ata te lut Hia. Isé mai oné mai 
Galiléa, Dékapolis, Yérusalém, agu oné mai Yudéa 
agu besina mai Yordan. 

TOING ÉTA GOLO 
PASAL 5-7 


Gété Mosé Di'a 
5:1-12 


(Luk. 6:20-23) 


1 Woko itas ata do situ le Mori Yésus, itu kali ngon 
5 Hia nggeréta golo, lonto wa kaut Hia, caisg ata 
nungkun. 2Itug kali pu'ung curupn agu toing iséy 
Mori Yésus, taén: 
3“Mosé di'a kéta ata lénggé oné ranga de Mori 
Keraéng, 
ai disé morin Adak Surga. 
4 Mosé di'a kéta ata wéong nai, 
ai isé te tiba Iémbus. 
> Mosé di'a kéta ata lembés, 
ai disé morin lino ho'o. 
6 Mosé di'a kétas ata dolong molor, 
ai isé te tiba nulas. 
7 Mosé di'a kétas ata gawas nai, 
ai isé te tiba delék lembaks. 
8 Mosé di'a kétas ata nggélok nai, 
ai isé te ita Mori Keraéngs. 
? Mosé di'a kétas ata ba hambor, 
ai isé te caro latas anak de Mori Keraéngs. 
10 Mosé di'a kétas ata luca lata landing le molorn, 
ai diséy morin Adak Surga. 
11 Mosé di'a kéta méu émé landing Akum méu 
mbécik agu luca latam, agu oné méu taungs 
sanggéd pocu ata da'atd. 

12 Naka agu nisang ga, ai mésén lahém éta Surga, 
ai nenggitu kolés poli lucad sanggéd nabi 
bebolon mai méu.” 


Ci'é Agu Gérak De Lino 


5:13-16 

13“Méu ho'o dé ci'é dé lino. Émé ciri lembay ci'é 
hitu, le pai di pandé cerakn? Toég manga kolé 
betuan, aikn te oké agu wedi latay. 

14 Méu dé gérak de lino, béndar ata hesé éta pocoy, 
toé kong panggun. I? Nenggitu kolé néng ata toé 
tutung culun poli hitu naʻa wa mai gumbang, maik 
pésék éta mai lobo tongka culu, wiga gérak taung 
ata oné mbaru hitu. t6 Nenggitu kolé gerak de méu, 
néray olo mai ranga data, kudut itas lisé pandé di'a 
de méu agu bong ngasang Emam hitu éta Surga.” 


Mori Yésus Agu Adak Taurat 


5:17-48 
(Luk. 6:27-36) 


17 “Néka nggo'o nuk de méu, mai Daku kudut té 
pandé moras Adak Taurat ko Surak de nabi-nabi. 
Mai Daku toé kudut te pandé moras, maik te pandé 
jepeks. 18 Landing taé Daku agu méu, ata tu'ungn 
rémé toéd moran awang agu lino ho'o, koném te ca 
wuku miténgn kaut toé ngancéng moran oné mai 
Adak Taurat, du toéd jari taung situ. t° Landing hitu 
céing ata pandé mora Adak Taurat koném can agu 
ata dai koén, agu nenggitu koléy toing liha agu ata 
bana, hia hitu Ionto comong wa kétay oné osang 
Surga. Maik céing ata pandés agu toing sanggéd 

Adak Taurat hia hitu te lonto comong étay oné Surga. 
20 Ttup taé Daku agu méu: émé toé pandés le méu 
apa ata ngoéng de Morin céwé oné mai isét pecing 
Taurat agu sanggéd ata Parisi, moron tu'ung, méu 
toé ngancéng ocok nggeroné Surga. 

21 Poli dengén le méu siot curup agu empo dité: 
néka paki ata, céing ata paki atay paka na'a oné 
buy. ?? Maik Aku taé agu méu: Céing kaut ata rabo 
agu asé-ka'én, paka wahéng: Céing ata taé bapa 
béngot! ngong asé-ka'én paka ba oné ranga de Adak 
Agamay, agu céing ata taé: kafir! Paka oké oné api 
nerakay ata ganggor kin dilan. 

23 Landing hitu émé téing takungh éta lobo compang 
agu rémé nggitun, nuk le hau te manga kin beti nai 
de asé-ka'ém latang te hau, ?4 ledo di takung hitu éta 
lobo compang olong ngo hambor di agu asé ka'ém, 
poli hitu itu po ngo kolé téing takung hitu. 

25 Komét koém hambors agu ata balim rémé lako 
camas oné salang, kudut ata bali hitu toé condo hau 
oné adak, agu adak situ te téing hau oné isét wai 
limén agu hau lisé na'a oné bui. 26 Aku taé agu méu: 
Moro matan, hau toé ngancéng pé'ang nitu main 
émé toé di bajar taung raungm. 

27 Polig dengén le méu reweng: Néka loma. 28 Maik 
Aku taé agu méu: Céing kaut ata lélo iné-wai agu 
humér kin nain, te ngoéng iné-wai hitu polig loman 
liha oné nain. ?° Itu tara émé mata wanangm te 
pandé calang laing hau, nggé'i agu okéy hitu, ai céwé 
di'an latang te hau émé mora can oné mai wekim, itu 
po déméng weki mongkos péncar nggerwa neraka. 
30 Agu émé limé wanang te calang laing hau ndapu 
agu okéy, ai ata dian latang te hau, émé mora can 

oné mai wekim itu po oké déméng mongkos wekim 
nggerewa neraka. 

31 Poli kolég de wéwan: céing ata céar winan, paka 
téing surat céar agu hia. 3? Maik aku taé agu méu: 
céing ata céar winan, aikn émé le loma latay, hia te 
pandé loma winan; agu céing ata hitut kawing agu 
inéwai hiot poli céarn, hia pandé lomay. 

33 Poli kolép dengén le méu apa ata curup agu 
empo dité: néka wada nggopét, maik cau koé wada 
oné ranga de Mori Keraéng. 34 Maik Aku taé agu 
méu: Néka kaut manga ngasang wada, koném le 
ngasang de awang, ai awang hitu kedéra de Mori 
Keraéng. 2? Nggitu kolé le ngasang de lino, ai lino 
baté menggin wa'iN, ko le ngasang de Yérusalém, 
ai Yérusalém béndar de Raja Mésé. 36 Néka kolé 
wada le ngasang de ulum, ai hau toé manga kuasam 
te pandé bakok ko pandé miténg, koném ca lawar 
wukm. 37 Ngetuk kautm, paci éng, ngéngur kautm 
paci toé. Emé labi nitu main de jing da'at morin hitu. 

38 Poli dengén le méu gejék: Mata lesing le mata, 
agu ngis lesing le ngis. 3° Maik Aku taé agu méu: 
Néka koléng le méu émé manga ata te pandé da'at 
agu méu, maik céing kaut ata pak pacu wanangs, 
tong kolé pacu léos. ? Agu latang te ata hiot buang 
hau soho nanang baju de hauy, téing kolé songkem. 
41 Céing kaut ata duduk hau te lako ca kilo métér 
tadangn, lako cama agu hia tédéng sua kilo métér. 
42 Téing agu isét mai tegi agu hau, agu néka kémpa 
ata hitu te célong agu hau. 

“3 Polip dengén le méu curup: Momang ga haé 
atas, agu kodo haé balis. #4 Maik Aku taé agu méu: 
Momang koé haé balim agu ngaji latang te isé ata 
pandé kélo méu. ® Ai le hitu méu ciri anak de Emas 

éta Surga, ata pandé par leso latang te ata da'at 
agu ata dia agu concang usang latang te ata molor 
agu ata toé molor. 46 Émé méu momang ata siot 
momang méuy, apay di lahén latang te méu? Toé 
weli ata tegi béa kolé pandé nenggituy? 4#” Agu émé 
méu téing tabé agu asé-ka'ém kaut, apay weli ata 
dio-dolokn agu pandé data bana? Toé weli ata toé 
pecing Mori kolé pandé nenggitus? “Landing hitu, 
méu paka besik kétam cama ného besik de Emas hitu 
éta Surga.” 


Paté Téing Reco 


6:1-4 

I “Nuk di'a, néka kéta pandés lut perénta de 

agamam oné ranga data, kudut pala ita lisé, ai 
émé nenggitu, méu toé delék lahén oné mai Emas 
hitut manga éta Surga. ? Jari, émé méu téing reco 
haé atas, néka gégang kéta le méu cama ného 
pandé data pisik oné mbaru-mbaru ngaji agu oné 
ciko-ciko kudut palang naring lata. Aku taé agu méu: 
Moro matan, isé polig tiba lahén. 3 Maik émé téing 
recos, néka baé le limé léom, apa hitut pandé le limé 
wanang. “Porong recom hitu téing céhay kaut, wiga 
Emam hitu kanang ata itan apa te téing le hau agu 
téing kolé Liha lahén.” 


Paté Ngaji 
6:5-15 
(Luk. 11:2-4) 


>“Agu émé ngaji méu, néka ného ngaji data 
pisik. Isé ngoéng étan ngajid cang agu heséd oné 

mbaru-mbaru ngaji agu oné salang mésé, kudut pala 
ita latas. Aku taé agu méu, moro matan, isé polig 
manga lahén. ĉ Maik émé ngajim, ngo oné lo'angm, 
tadu di'a para agu ngaji oné Emam ata ka'éng oné 
paté cehay. Wiga Emam ata itad situ oné paté ceha, 
agu téing lahén agu méu. 

7 Nenggitu kolé oné ngajim, ketu kaut, néka ndar 
kéta ného ngaji data siot toé pecing Mori Keraéng. 
Nuk disé le do go'étn oné ngaji tara sendod. Jari, 
méu néka ného isém, ai Emam pecing taung apa ata 
sékék de méu du toéd tegi le méu agu Hia. ° Itu tara 
ngaji nenggo'o: 

Ema dami éta Surga, 

Nggeluk koé ngasang Dité, 

10 Cai koé perénta Dité, 

Jari koé ngoéng Dité 

Oné lino ného éta Surga. 

11 Téing koé ami leso ho'o, 

Mosé nai te ami ata daingn 

12 Agu ampong koé ndékok dami, ného ami ampong 

ata pandé sala agu ami; 

13 néka dadé ami nggeroné damang, 

Maik tadang koé sanggéd da'at. 

[Ai Ité Morin perénta agu kuasa agu bong dengkir 

lén. Amén.] 

14 Ai émé ampongs le méu sala data, Emas hitu 
éta Surga te ampong kolé méuy. I? Maik émé toé 
ampongs le méu sala data, Emas kolé toé ampongs 
sala de méuy.” 

Paté Puasa 


6:16-18 

16“Ągu méu émé puasam, néka sango rangas, ného 
pandé data pisik. Isé caling tarad kudut pala ita lata 
te isé lari puasad. Aku taé agu méu: moro matan, isé 
polig tiba lahén. 17 Maik émé puasa méu, rono di'a 
ulus agu baki di'a rangas, t8 kudut néka baé lata te 
méu lari puasas, maik le Emas kali, hitut manga oné 
paté cehay. Wiga Emas ata ita taung pandé oné céha 
situ agu téing lahén agu méu.” 


Paté Ligot Wéang 


6:19-24 

19“Néka ligots le méu wéang oné lino, oné lino 
kotos agu ta'i upas te pandé da'at agu ata tako, 
rongkas agu takos lisé. 2? Maik ligot le méu paéng de 
Surga; éta Surga koto agu taʻi upa toé ngancéng te 
pandé da'ats agu ata tako, toé ngancéng te rongkas 
agu takos. ?!t Ai nia wan naad wéangm, nitu koléy 
mangan naim. , 

22? Mata hitu culu de weki. Emé di'ad matam gérak 
taung sanggén wekim. ?3 Maik émé da'at matam, 
nendep taung wekim. Emé néra oné wekim sagém, 
lengn kéta de tuiln oné nendep hitu. 

24 MÉu toé ngancéng ciri mendi de sua mori. Ai émé 
nenggituy jogot dé ho'o ca, ho'o ca ga momangy, 
ko sundur agu ho'o cengata, ho'o cengata ga toé 
lélo calay. Méu toé ngancéng lut Mori Keraéng, ngai 
deming kin wéang.” 

Latang Te Simpung 


6:25-34 
(Luk. 12:22-31) 


2> “Landing hitu Aku taé agu méu: Néka simpung 
latang te mosém, latang te hang ko inung, néka 
simpung laing kolé latang te wekim, latang apa te 
pakés. Toé weli mosé hitu céwé mésén, itu pong 
hang bara, agu weki céwé mésén, itu pong wéngko 
weki? ?6 Lélo kaut kaka lélap éta awang toé manga 
po'ong agu toé manga akod, agu toé manga nongko 
bokong oné joréngd, maik téing hang kid le Emas 
éta Surga. Toé weli méu ata céwé mésén kéta, itu 
po kaka lélap situ? 27 Céing weli oné mai méun ata 
soho kaut le simpungn ngancéng tambang cepagat 
mosén? ?8 Agu co'o tara simpung laing le méu latang 
te wéngko wekis? Lélo damang wéla wangkung hitut 
todo oné umay, agu toé ciwal agu bom tiling lawéy, 
29 maik Aku taé agu méu: hi Salomo agu taung 
bombang boran toé manga paké di'an cama agu can 
koé oné mai wéla wangkung situ. 20 Jari, émé nggituy 
sélék le Morin remang pé'ang uma ata leso ho'os 
mangad agu diang longgo oné apis, toé weli Hia te 
sélék méu céwé di'an kéta kolé, oé méut toé danga 
imbi? 3t Landing hitu méu néka simpung agu mai 
taés, apa kétag te hang dami? Apa kétay te inung 
dami? Le pai kétay wéngko wekigm? ?? Taung situ 
kawé le sangged uku siot toé pecing Mori Keraéngs. 
Maik pecing le Emam hitu éta Surga sanggéd sékék 
de méu situ. 33 Maik olong kawé di perénta de Mori 
Keraéng agu molorn, wiga situt ce dod ata tambang 
kauts oné méus. 34 Landing hitu néka simpung le 

méu latang te leso diang, ai diang manga agu susan. 
Susa ca leso remo latang te leso ca.” 


Paté Bicar Ata 


7:1-5 
(Luk. 6:37-38, 41-42) 

I“Méu néka bicar atam, kudut méu néka beté 

bicar latam. ? Ai le tepo hitut papé de méu te tepo 
ata, méu te tepo latam. Agu wolo de méu hitut papé 
te wolo ata, te wolo laing méuy. ? Co'o tara ngancéng 
itan le hau lopat oné mata de haé atam, wokot 
watang oné mata de rum toé baé le hau? 4 Co'o tara 
ngancéng taé agu haé atam: kong, laku cokét lopat 
oné mata de hau, kali manga kin léba oné mata rum. 
>Oé méut ata pisik, olong na'a pé'ang léba oné mai 
matam, wiga hau ngancéng ita cias, te na'a péang 
lopat hitut oné mata de haém.” 


Paté Ata Nggelukn Agu Manga Belarn 


7:6 
6“Méu néka téing ceca ata nggelukn oné acu, agu 
néka wéwér tubis oné ela, boto wedi le waʻis lisé, poli 
hitu ngo cowit méuy.” 


Paté Sendo Ngaji 


7:7-11 
(Luk. 11:9-13) 


7“Tegi ga, manga kali téin agu méu, kawé ga, 
manga kali itan le méu, nontong ga, manga kali 
céngkan para latang te méu. 8Ai néténg-néténg 

ata hitut tegi, manga tiban, agu néténg-néténg ata 
kawé, manga néng itan, agu atat nontong, céngka 
de para latang te hia. ? Manga dé'it oné mai méu te 
téing watu latang te anakn, émé hia tegi hang? t? Ko 
téing ulary, émé hia tegi ikang? !!Jari, émé méut 
da'at pecing téing apa ata dian agu anakn, apan kolé 
Emas hitu éta Surga! Hia te téing ata dian oné isét 
tegi agu Hia.” 


Salang Ata Molorn 


7:12-14 

12“Sanggéd apa ata ngoéng laing le méu, te pandé 
lata agu méu, pandé ga nenggitu kolé latang te isé. 
Hituy icin sanggéd Adak Taurat agu toing de sanggéd 
nabi. 

13 Ocok ga, lut para hitut kéot, ai mésén para 
agu ngénggan salang te pandé copél, agu dod atat 
lut oné salang hituy; 1tai kéotn para agu salang 
nggeroné mosé agu cekoé kali atan te haéngn salang 
hitu.” 


Paté Toing Atat Pandé Wéléng Laingy 


7:15-23 

15 “Jerék-jerék agu sanggéd nabi tangké, ata mai 
cé'é méu, biluk ného jimbals, kali cetu'ungn isé situ 
serigala da'ats. t8 Ali wuan le méu tara pecingd isé. 
Ngancéng weli pua wua anggor oné mai karot gulung, 
ko wua ara oné mai ndango-rang? 1” Nenggitu kolé 
néng, néténg-néténg haju di'a, wuan kolé di'a, agu 
pu'u haju da'at, wuan kolé da'at. 18Toé ngancéng 
haju di'a, wuan toé di'a, ko haju da'at cir wua dias. 

19 Agu néténg-néténg haju situt cir wua toé di'a, 
toét-toé wéséts agu oké longgo oné apiy. %? Jari, oné 
mai wuad, tara baéd isé le méu. 

21 Toét sanggéd ata so'ot nggo'o taéd ngong Aku: 
Mori, Mori, te ngo nggeroné mbaru Surgas, maik hia 
hiot lut ngoéng de Ema Daku éta Surga. ?? Du leso 
cemol dod ata taé agu Aku: Mori, Mori, toé weli ami 
hiot ba pedé le ngasang Ditékm, agu mbér jing da'at 
le ngasang Ditékm, agu pandé dod tanda lengét le 
ngasang Dité kolé? ? Du hitu kéta di Aku te tombo 
sirang agu isé: Toé kéta manga baé dé'its méu Laku! 
Ngom oné mai ranga Dakus, sanggés méu ata pandé 
da'at!” 


Sua Tarad Lagang 


7:24-27 
(Luk. 6:47-49) 
24“Néténg-néténg atat dengé curup Daku so'o 
agu pandés, cama ného ata nggalas nai, hiot hesé 
mbarun lobo watu. 22 Poli hitu cai usang agu tuan 
mbang, cain kolé buru warat te héur mbaru hitu, 
maik mbaru hitu toé rencoy, ai hesé lobo watuy. 
26 Maik néténg-néténg atat dengé curup Daku so'o 
agu toé pandés, hia cama ného ata bapay, hiot hesé 
mbarun éta lobo laingy. 27 Poli hitu cai usang agu 
mbang, cain kolé buru warat te héur mbaru hitu wiga 
rencon agu le kéta rewutn.” 


Pinga Disét Séngétn 
7:28-29 


28 Du cemoln tombo ho'o de Mori Yésus, jenger 
taung ata do situt dengé toing Diha, ?°ai toing Diha 

cama ného ata hiot manga kuasan, toé ného isét 
pecing Taurat disé. 


Mori Yésus Pandé Ina Ata Bokéy 


8:1-4 
(Mrk. 1:40-45 Luk. 5:12-16) 


1 Du poli kolén Mori Yésus éta mai golon, dod ata 

lako londang, lut Hia. 2Itu kali main cangata ata 
boké wa ranga Diha, suju agu io Hiay agu mai taén: 
“Mori, émé gorid ité, pandé ina koé beti daku.” ? Itu 
kali losn limé de Mori Yésus, asur ata hitu, agu mai 
taén: “Gorig Aku, inah ga.” Du hitu muing inan boké 
data hitu. 4 Maik taé de Mori Yésus ngong hia: “Nuk 
dé, néka toi apa ho'o agu céing kaut, maik ngoh ga, 
toto wekim agu imam agu téing takung ata baté wuat 
di Musa, ai hitu tandan te pecing lisé.” 


Mori Yésus Pandé Ina Mendi De Cengata 
Kepala Serdadu Oné Kapérnaum 


8:5-13 
(Luk. 7:1-10 Yoh. 4:46-53) 


> Du Mori Yésus ngo nggeroné béo Kapérnaum, mai 
cengata kepala de serdadu te cumang Hia, te tegi 
agu Hia: 6“Mori, mendi daku halas kin oné mbaru, 
ai pékoy agu kélo-balé tu'ung mosén.” 7 Mai taé de 
Mori Yésus ngong hia: “Aku ngok te pandé inan.” 
8 Maik walé de kepala serdadu hitu agu Hia: “Mori, 
toé kéta remok aku te tiba Ité oné mbaru daku, 
maram ca gewékn kaut reweng Dité, toé te toé ina 
muing beti de mendi daku hitu. ? Ai weki rug kaku ata 
bewa-mai perénta datak agu bewa-mai aku manga 

kolé serdadu ata merik pangkatd. Agu émé nggo'o 
kaut taé daku ngong cengatan serdadu hitu: Ngoh! 
Ngo kauty, agu émé nggo'o kolé taé daku ngong 
cengatan: Mai! Mai kauty, ko latang te mendi rug: 
pandé ho'o, pandé kauty liha.” 1? Du dengé le Mori 
Yésus reweng de serdadu hitu, lenget kétay agu mai 
taén ngong isét lut Hia: “Moro matan, imbi mésé 
ného nggo'o toé dé'it dengé Laku oné mai ata Israél. 
11 Aku taé agu méu: Dod ata te mai awo mai agu salé 
mai agu lonto hang cama-cama agu hi Abraham, hi 
Ishak agu hi Yakub oné Surga. t? Maik sanggéd anak 
mbaru hitu, te péncar nggeroné nendép tuil da'at, 
nitu de manga rétang-rembo agu kérek ngis.” 13 Itu 
kali mai taé de Mori Yésus ngong kepala serdadu 
hitu: “Koléh ga, agu jari taung hitut imbim.” Wiga du 
hitu muing dian mendi de kepala serdadu hitu. 


Mori Yésus Pandé Ina Inang Di 
Pétrus Agu Dod Kolé Ata Bana 


8:14-17 
(Mrk. 1:29-34; Luk. 4:38-41) 


14 Du cain oné mbaru di Pétrus, ita le Mori Yésus, 
inang di Pétrus halas kin, ai beti pémpang. 2 Itu kali 
cau limén liha inéwai hitu, agu rémé nggitun mora 
muing pémpangn. Itug to'on agu ris Hian. t6 Du wiég 
tana, dadé dod ata nggeroné Mori Yésus, ata hena 
le jing da'at, maik ca mu'u kaut curup de Mori Yésus 
mbér jing situ, agu pandé ina isét hena le beti situ. 
17 Hitus dé cai wad te rapakn curup hiot caing le nabi 
Yésaya: “Hia ata polad lendé dité, agu ata tanggongd 
beti dité.” 

Paté Lut Mori Yésus 


8:18-22 
(Luk. 9:57-62) 


18 Du ita le Mori Yésus ata do baling mai Hia, jera 
Liha te lako be sina mais. 1° Itu kali main ata pecing 
Taurat agu mai taén ngong Hia: “Tuang Guru, aku 
kudut lut Iték nggerenia kaut ngo Dité.” 2? Taé de 
Mori Yésus agu Hia: “Serigala manga liangn agu kaka 
lélap manga cewon, maik Anak Manusia kali toé kéta 
manga osangn latang te bérit sa'in.” 

21 Manga ca ata bana, hia cengata oné mai ata 
nungkun, mai taén agu Hia: “Mori, sendo koék aku 
Lité te boak emag!” ?? Maik mai taé de Mori Yésus 
agu hia: “Lut Aku, kong isét mata boak cama ata 
matad.” 


Pandé Likn Buru Warat 


8:23-27 
(Mrk. 4:35-41; Luk. 8:22-25) 


23 Ītu kali léti perahu Mori Yésus agu ata nungkun 
kolé lut Hias. ?4 Rodo tuan kaut buru warat oné 
sano hitu, wiga wangka disé géréng té kandon le 
bombang, maik toko kin Mori Yésus. % Og kali mai 
data nungkun te kéngko Hia, taéd: “Campé Mori, 
copél tité ho'o ga.” 26 Mai taé Diha agu isé: “Co'o tara 
rantangs, méu ho'ot toé danga imbi?” Itu kali to'on 
Mori Yésus agu kentay Liha warat agu sano hitu. Itu 
kali letét kétay sano hitu. 27 Lengét kétas ata situ, 
mai taéd: “Céi kéta Hia ho'o, wiga warat agu sano 
lorong kaut le perénta Dihas?” 

Pandé Ina Sua Taus Ata Hena Le Jing 


8:28-34 
(Mrk. 5:1-20; Luk. 8:26-39) 


28 Du cai besinad, oné tana data Gadara, mai sua 
taus ata oné mai boa ata hena le jings, te cumang 
Mori Yésus. Ata situ ngancéng copél laing, wiga toé 
manga cengatan ata cung te lako salang hitu. ?° Isé 
situ ciéks taéd: “Te co'og ami Lité, oé Anak de Mori 
Keraéng? Cala mai Dité kudut wahéng ami bebolon 
cai wié leson?” 30 Toé tadang nitu main, manga ca 
okas ela, rémé oncor kawé hangad. 21Itu kali jing 
da'at situ tegi agu Hia, mai taéd: “Emé mbér ami Ité, 
jera koé ami ngo boné ela do siokm.” 32 Taéd Mori 
Yésus ngong isé: “Ngom ga!” Itu kali pé'angd agu 
ngo oné ela situ. Itu kali woncekd sanggéd ela do 
situ oné téngku nggerewa sano agu mata boné waés. 
33 Og kali losid sanggéd ata lami ela situ agu du caid 
oné béndar tombo kéta taung lisé, nggitu kolé latang 
te ata do siot hena le jings. 34 Kedang kéta taungs 
lawa oné béndar hitu te ngo cumang Mori Yésus agu 
du poli cumangn lisé Hia, soka lisé, kudut Hia ledong 
tana ata ka'éng diséy. 


Pandé Ina Ata Péko 


9:1-8 
(Mrk. 2:1-2; Luk. 5:17-26) 
1 Du poli hitu Mori Yésus léti perahuy agu ngo 
besinan. Itu kali cain Hia oné béndar de Run. 


2 Ttu kali berotong lata cengata ata péko wa ranga 
Diha ata ngai halas kin oné wongkan. Du ita le Mori 

Yésus imbi disé, mai taén ngong ata péko hitu: “Imbi 
kaut le hau anak, ndékokm polisg ampongd.” 3 Maik 
nggutd pisa taus ata pecing Taurat oné naid, taéd: 
“Hia ho'o é, mbécik Mori Keraéngy.” 4 Maik baé le 
Mori Yésus get nai disé, mai taén: “Co'o tara nuk 
ata da'ats méu oné nais? > Nia ata céwé émongn; 
taé: Polisg ampongd ndékokm, ko taé: To'oh ga, agu 
lakoh ga? £ Maik kudut baé le méu, te oné lino ho'o 
Anak Manusia manga kuasan te ampong ndékok.” 
Mai taén ngong ata péko hitu: “To'oh ga, ba wongka 
tokom agu kolé mbarum!” ” Itu kali to'on ata hitu agu 
kolén. 8 Wiga ata do situt ita pandé hitu, rantangs, 
itu kali naring Mori Keraéngd ata poli téing kuasa 
nenggitu oné manusia. 


Hi Matéus Ata Tegi Béa Lut Mori Yésusy 


9:9-13 
(Mrk. 2:13-17; Luk. 5:27-32) 


? Du poli ngo nitu main Mori Yésus, ita Liha cengata, 
ata ngasangn hi Matéus, lonto kin oné mbaru tegi 
béa, mai taéN ngong hia: “Lut Akuh.” Itu kali hesén 
hi Matéus agu lut Hiay. t? Ného cepisan du Mori Yésus 
hang oné mbaru di Matéus, do kétas isét tegi béa 
agu ata ndékok agu hang cama-cama agu Hia agu 
ata nungkun. 11Du itas lata Parisi wintuk hitu, mai 
taé disé ngong ata nungku de Mori Yésus: “Co'o tara 
hang cama-cama agu ata tegi béa agu ata ndékokn 
guru de méu?” t? Dengé le Mori Yésus, mai taén: 
“Toé ata weki di'a hitut kawé doktér, maik ata beti. 
13 Jari ngom ga, idep di'a betuan reweng ho'o: Ata 
ngoéng Daku momang agu mohas, toé téing takung, 
ai mai daku, toé bénta isét molor, maik ata ndékok.” 

Paté Puasa 


9:14-17 
(Mrk. 2:18-22; Luk. 5:33-39) 


14 Ného cepisan, mais ata nungku de Yohanés oné 
Mori Yésus agu mai taéd: “Co'o tara ami agu ata 
parisin kali te puasa, maik ata nungku Dité toé?” 

15 Mai walé de Mori Yésus agu isé: “Ngancéng weli 
haé reba dihat kopé harat wéong naid du rémé hiat 
kopé cama laing agu isén? Landing manga leson hiat 
kopé harat dadé oné mai isén, du hitu di po puasas. 
16Toé manga cengatan ata, hitut tumpak caré ata 
toéd neket oné baju boték, ai émé nenggitu caré-caré 
hitu te pandé biret baju hitu, agu danga-danga 
mésén biretn. 1? Nenggitu kolé anggor weru, toé loli 
nggereoné kandi luit manga, ai émé nenggitu, betéy 
kandi hitu wiga anggor situ oké taungy, agu lewes 
bon kolé kandi hitu. Landing anggor weru na'a lata 
oné kandi weru kolé wiga ali hitu meler kid isét sua.” 


Anak De Kepala Sinagoga-Inéwai 
Ata Beti Ru'u Gogang 


9:18-26 
(Mrk. 5:21-43; Luk. 8:40-56) 


18 Lari curup nenggitun Mori Yésus agu isé, mai 
cengata kepala sinagoga suju wa ranga Diha agu mai 
taén: “Anak inéwai daku itu koé di rowan, landing 
weli ga, mai koét Ité agu témba liméd oné hia kudut 
mosé kolé.” !9?Og ngon Mori Yésus cama laing agu 
ata hitu agu ata nungku Diha. 2? Du hitu manga 
cengata inéwai ata campulu sua ntaung béhéngn beti 

ru'u gogangy, lako ruis be musi mai Mori Yésus, agu 
cabi lindi juba paké Diha, ?! Ai nuk oné nain: “Am 
cabi kaut laku lindi jubaN, ina bog aku.” 22 Og holés 
nggere musin Mori Yésus agu lélo hia, mai taéN: 
“Mberés kaut naim anak Daku, le imbim tara selamak 
laing hau.” Pu'ung nitu main ina muing beti de inéwai 
hitu. 

23 Du cai oné mbaru de kepala sinagoga hitu ita 
isét tebang sunding agu ata do ngai ngaoks, ?^ mai 
taén: “Péangm ga, anak koé ho'o toé matay, maik 
tokoy.” Maik isé tawa Hias. 22 Du poli taung jera ngo 
be péʻangd ata do situ, Mori Yésus ngo nggere onéy 
agu cau limé de anak koé hitu, itug kali to'on anak 
koé hitu. 26 Wiga wéro-émbon tombo hitu oné temu 
tana hitu. 


Mori Yésus Pandé Ina Mata 
De Sua Taus Ata Buta 


9:27-31 

27 Du ruda lako nitu main Mori Yésus, sua taus ata 
buta lorong Hia cang agu ciékd, taéd: “Ba'éng koé 
ami, oé anak di Daud.” ?8 Du ngo oné ca mbaruy 
Mori Yésus, mais sua taus ata buta situ nggere-oné 
Hia agu Mori Yésus taé agu isé: “Imbi le méu te Aku 
ngancéng pandén?” Mai walé disé: “Yo Mori, imbi 
lami.” ? Itu kali Mori Yésus asur mata disé cang agu 
mai taén: “Jari ga oné méu, lorong imbis.” 30 Itus kali 
wela kauts mata disé. Agu Mori Yésus masa kéta 
pedén latangt isé, mai taéN: “Lélo, porong néka 
cengatan te baé apa ho'o.” 3t Maik ngo be pé'angs 
isé, agu wéron lisé Hia, oné temu tana hitu. 

Pandé Ina Cengata Ata Dopel 


9:32-34 

32 Rémé ngo be pé’angd sua taus ata buta situ, ba 
kolé nggere-oné Mori Yésus cengata ata dopel hena 
le jing da'at. 3? Agu du poli mbérn jing da'at hitu, 
itu po ngancéng curupn ata dopel hitu. Wiga lenget 
taung ata do, agu mai taéd: “Pandé nenggo'o toé 
kéta dimanga itan lata oné Israél.” 34 Landing mai 
taéd ata Parisi: “Le kuasa de tu'a de jing da'at Hia 
tara ngancéngn mbérd jing da'at situ.” 


Momang De Mori Yésus Latang Te Ata Do 


9:35-38 

35 Nenggitu dé Mori Yésus lako temu béndar agu 
béon, Hia toing oné mbaru-mbaru ngaji agu keréba 
Injil Adak Surga agu pandé morad sanggéd beti agu 
lendé. 36 Le ita ata do situy, kembuk nain Mori Yésus 
latang te isé, ai Iémas agu lubars cama ného jimbal 
siot toé manga ata lamid. 37 Maig taéN ngong ata 
nungkuN: “Bo kéta do dani, maik ata gorid cekoés 
kali. 38 Landing hitu tegi agu Hiat ngara dani, kudut 
Hia katu dos ata duat latang te akod.” 


Mori Yésus Bénta Campulu Sua Rasul 


10:1-4 
(Mrk. 3:13-19; Luk. 6:12-16) 


1 0 1 Mori Yésus bénta ata nungkun situt campulu 
sua agu téing kuasa agu isé latang te mbér 
jing da'at agu kudut pandé ina beti agu lendé. 

2 Ho'os ngasang de rasul situ: Te can hi Simon 
ngasang banan hi Pétrus agu hi Andréas asén, hi 
Yakobus agu asén hi Yohanés anak di Zébédéus, 3hi 
Pelipus agu Bartoloméus, hi Tomas agu hi Matius ata 
tegi béa, hi Yakobus anak di Alféus, agu hi Tadéus, 
“hi Simon ata Zélot, agu hi Yudas Iskariot hiot tai 
pika Hiay. 


Mori Yésus Wuat Rasul Situt Campulu Sua 


10:5-15 
(Mrk. 6:6b-13; Luk. 9:1-6) 


> Rasul situt campulu sua wuat le Mori Yésus agu 
mai pedén ngong isé: “Méu néka pa oné salang data 
banam, ko néka mpéong oné béo data Samaria, 

6 maik ngo kali oné jimbal situt mora oné mai weki 
Israéld. /Ngom ga, agu tombo le méu: Adak Surga 
ruis gi. 8 Pandé inas ata beti; pandé mosés ata mata; 
pandé di'as ata boké agu mbérs jing. Poli tiba bod 
so'o le méu, itu tara téi bod kolé le meu. 

? Méu néka ba émas ko pérak ko tembaga oné 
kendiks. !? Méu néka ba bokong oné salang, néka 
ba suan baju, sepatu ko dongkar, ai ata pala patun 
te tiba lahén. 1t Emé ngo méu oné béndar ko béo, 
kawé le méu nitu ata hitut patun, agu ka'éng oné 
hia dengkir méu ngo kolém. 1? Emé ocok méu oné 
mbaru data, téing tabé le méu isé. !3 Emé naun isé 
te tiba, tabé hitu wa'u oné iséy. Emé toé, tabé de 
méu kolé oné weki rus. 14 Agu émé toé tiba di'a méu 
lata, agu toé séngét curup de méus, ngo méu ga, 
agu legong le méu mbaru ko béo hitu agu péntang 
kebok wa wa'is. 19 Aku taé agu méu: Moro matan, du 

leso beté-bicar tana Sodom agu Gomora, céwé géal 
tanggongn itu po de bendar hitu. 


Kélo-Balé Tai Agu Tura Te Imbi Mori Yésus 


10:16-33 
(Mrk. 13:9-13; Luk. 12:2-9, 21:12-19) 


16 Lélo, Aku wuat méu cama ného jimbal ngo oné 
bahi-réha Srigala, landing hitu méu porong nggalas 
ného ular, tipek ného tekur jawam. 

17 Landing jaga di'a-di'a agu ata, ai manga ata 
te téing méu oné isét Adak Agama, agu isé te luca 
méu oné mbaru ngaji. 18 Agu landing kaut Aku, méu 
todang ba oné ranga disét cau kuasa agu raja-raja 
ného ca sakasi latang té isé agu té sanggéd uku ata 
toé pecing Mori Keraéng. 19 Émé téing méu lisé, néka 
simpung te co'oy, te apa kétag le méu walén, ai 
sanggéd situ manga kali widang oné méun du hitu 
muings. 2? Ai toé méu hitut curup, maik Nai de Emas. 
Hia hitut curup oné mai nai de méu. 

21 Ata te téing asé-ka'én te ala, nenggitu kolé ema 
latang te anakn, agu anak-anakn lawang ata tu'ad, 
agu te mbelé isés. ? Méu te kodo le sanggén ata, 
landing kaut le ngasang Daku, maik isét ta'ong 
dengkir cemoln selamakd moséd. 23 Émé pandé 
kélo-balé lata méu oné ca béo, losi méu oné béo 
bana, ai curup tu'ung Daku agu méu: Du toéd laboks 
le méu lakod béndar data Israél, polig main Anak 
Manusia. ?4Ca murid toé ngancéng labi oné mai 
gurun, ko ca mendi oné mai morin. ? Remo émé ca 
murid cirik cama agu gurun, agu ca mendi cirik cama 
agu Morin. Émé ata ngara mbaru caron lisé Bélzébul 
(tu'a de jing da'at), apan kolé isét ka'éng ca mbaru. 

26 Jari, néka rantang méu agu isé ai toé manga can 
raja ata toé téa oné géraks, agu toé manga can ata 
cehas ata toé pecings. ?” Apa ata curup Daku agu 
méu oné nendep, paka curups le méu oné géraks, 
agu apa ata saok molé oné tilu, tombos ga situ éta 
mai lobo mbaru. ?8 Agu néka rantang méu agu isét 
ngancéng ala weki, maik toé manga kuasad te ala 
wakars, rantang kéta kali Hiat manga kuasan te 
calang wakar agu weki oné api neraka. 

23 Toé weli kaka cik pika suan ce rimis? Landing 
toé kéta can oné mai isé te pa'u oné linos, bepé'ang 
mai ngoéng de Emas. 3° Agu méu, wuk éta ulus 
kolé ngancéng bilang taungd. 3t Landing hitu néka 
rantang méu, ai méu céwé mésén oné mai cik do 
situ. 

32 Céi-céing ata situt tiba Aku oné ranga de 
manusia, Aku kolé te tiba hiak oné ranga de Emag 
éta Surga. 3 Landing céi-céing ata pali Akun oné 
ranga de manusia, Aku kolé néng te pali hiak oné 
ranga de Emag éta Surga.” 


Mori Yésus Ba Biké 
Co'oy Lorong Mori Yésus 


10:34--11:1 


34“Néka nggo'o nuk de méu, te mai Daku oné lino 
kudut ba hambor. Mai daku toét ba hambor, maik 
ba sempilang. 3” Ai Aku kudut pandé behas anak ata 
rona agu eman, anak inéwai agu endén, woté agu 
inangn, ?ĉagu bali data, hitus isét cama mbarud. 

37 Céi-céing ata céwé momang eman, ko endén itu 
po Aku, hia toé patun latang te Aku; agu céing kaut 

ata céwé momang anak ata ronan ko anak inéwain 
po Aku, hia toé patun latang te Aku. 38 Céi-céing ata 
toé pola panggoln agu toé lut Aku, hia toé kopn 
latang te Aku. 3? Céi-céing ata momang nain, hia te 
mamur nawan, agu céing ata mamur nawan landing 
Aku, hia te mo'éng mosén. 

40 Céi-céing ata tiba méu, hia tiba Akuy, agu céing 
ata tiba Akuy, hia tiba Hiat wuat Akuy. 4! Céi-céing 
ata tiba nabi, ného nabiy, hia te tiba lahé de nabiy, 
agu céing ata tiba ata molor ného ata molory, hia te 
tiba lahé data molory. ł? Agu céing kaut ata téing waé 
ces ce gelasn kaut latang te cengata oné mai isét 
panga-wa so'o, landing hia ata nungku Dakuy, Aku 
taé agu méu: Moro matan, toé mora lahén latang te 
hia.” 

1 1 1 Du Mori Yésus poli taungs pedén oné rasul 
situt campulu sua, ngog Hia nitu main te toing 
agu te tombo Keréba Di'a oné sanggéd béndar disé. 


Mori Yésus agu Hi Yohanés Cebong 


11:2-19 
(Luk. 7:18-35) 

2 Oné mai buin hi Yohanés, dengé liha apa ata gori 
di Kristus, ĉ? itu tara jera ata nungkun, te réi Hia: 
“Ité hitut mai, ko ami paka géréng ata banakm?” 

4 Mai walé de Mori Yésus agu isé: “Ngom ga méu, 
agu tombo oné hi Yohanés, apa ata dengé agu apa 
ata ita de méu: ° Ata buta ngancéng lélo, ata péko 
ngancéng lako, ata boké ciri helis wekin, ata nenteng 
ciri nilor, ata mata mosé kolé, agu oné isét lénggé ba 
keréba di'a. ë Agu mosé di'a hiat toé doét Akuy.” 

7 Du koléd ata nungku di Yohanés, pu'ung Mori 
Yésus tombo agu ata do situ latang te hi Yohanés: 
“Kudut te coos méu ngo oné satar mambak? Kudut 
lélo helung ata héo-haol le burus? 8 Ko kudut apa 
ngos? Te lélo ata paké ceca hemél? Ata situt paké 
ceca hemél, osangd oné mbaru de raja. ?Jari, apa 
weli tara ngos méu? Kudut lélo nabi? Tu'ung kéta, 
Aku taé agu méu: Hia céwé mésé oné mai nabi. 1° Ai 
latang te hia manga tulisn: 

Lélo ga, Aku wuat atag bolo mai Ité, 

hia kudut wé'ang salang bolo mai Ité. 

11 Aku taé agu méu: Moro matan, oné mai isét loas 
le inéwai, toé dé'it manga tuan cengatan ata céwé 
mése oné mai hi Yobanés te Cebong; landing hiat 
merik-kejik oné osang Surga, céwé méséd oné mai 
hia. t? Du pu'ung mangan hi Yohanés Cebong dengkir 
te ho'on, manga ata te purakn Adak Surga, agu hiat 
purakn, damang te kuasan liha. t3 Ai sanggéd nabi 
agu Kitab Taurat, ba pedé engkir tuan hi Yohanés, 
14 agu-émé goris méu te tiba - hituy hi Élia hitut 
kudut maiy. 1> Céi-céing ata paéng tilun, séngét koé 
liha! 

16 Agu apa Laku rapangd ata uwa te ho'on? Isé situ 
rapang cama ného anak koé ata lonto oné ambas 
agu mai ciékd ngong haé rebad: 

17 Ami tebang sunding latang te méu, landing méu 

toé goris te saé, 

ami déré ngiwi-ngaéskm maik méu toé manga 

walus. 

18 Soho mai di Yohanés, toé hang agu toé inung 
maig taé disé: Hia hena le jing da'aty. t° Poli hitu 
woko cai Anak Manusia, Hia hangy agu inungy, mai 
taé disé: Lélo damang, Hia ata gomeng agu ata 

langu, asé-ka'é data tegi béa, agu ata ndékok. Maik 
le nai ngalis de Mori Keraéng, helek de cengata lélo 
oné mai pandén.” 


Mori Yésus Maja Pisad Béndar 


11:20-24 
(Luk. 10:13-15) 


20 Ttug kali majad le Mori Yésus béndar situt toé 
gorid te tesers, koném po nitu Hia do pandé tanda 
lengetn: ?t“Copél hau Korazim! Copél hau Bétsaida! 
Ai émé oné Tirus agu Sidon, manga pandé tanda 
lenget situt poli mangad oné bahi-réha méu, médésg 
teserd agu walud. ?? Landing aku taé agu méu: Du 
leso toto-bicar, mendo disét Tirus agu Sidon, te daing 
géald, itu po mendo de méu. ? Agu hau Kapérnaum, 
asah weli hau, te téti haéng awangh? Toé, hau kéta 
te rendak na'a wah, haéng lino disét matah! Ai émé 
oné Sodom mangas tanda lenget, ata poli jirid oné 
bahi-réha méu, béndar hitu toét-toé manga kin 
dengkir te ho'on. ?4 Maik Aku taé agu méu: du leso 
beté-bicar, mendo de bendar Sodom céwé géald itu 
po mendo de méu.” 


Wancong Dihat Ba Selamak 


11:25-30 
(Luk. 10:21-22) 


25 Du hitu curup le Mori Yésus: “Aku wali di'a agu 
Ité Ema, Mori de awang agu tana, ai sanggéd situ, 
cehas Lité latang te isét nggalas agu isét nggepuk, 
maik tois Lité oné isét panga-wa. ?6 Yo Ema, hitu ata 
henan oné Ité, 27 Sanggéd taung poli widang agu 

Akud le Emag, agu toé cengatan ata pecing ngasang 
Anak, émé toé le Ema, agu toé cengatan ata pecing 
Ema émé toé le Anak agu oné ata hituy henan toin le 
Anak hitu. 

28 Mai cé'é Akum, sangges méut poso le pola 
mendo, Aku kudut téing cembes agu méu. 22 Pola 
ga oka ata na'a Laku agu nungku oné Aku, ai Aku 
ata jinggop agu lembak nai, wiga wakarm te delék 
melery. 30 Ai oka hitut na'a Laku minakn doing, agu 
mendo Daku kolé géaln.” 


Ata nungku Ako Gandum Du Leso Sabat 


12:1-8 
(Mrk. 2:23-28; Luk. 6:1-5) 


1 2 1 Du hitu du leso Sabat, Mori Yésus lako 

oné uma gandumy. Ai le doing darems ata 
nungkun, mais isé akos gandum situ agu hangs 
lisé. ? Ita hitus, mai taé data Parisi ngong Hia: “Lélo 
ga, ata nungku Dité pandé ata ireng laingn du leso 
Sabat.” 3 Mai walé de Mori Yésus ngong isé: “Toé 
bacang le méu, apa ata pandé di Daud, du hia agu 
isét haé lakon darems, tco'os isé ngo oné mbaru 
de Mori Keraéngd agu co'os isé hang roti takung 
ata toé ngancéng te hang, koném liha ko isét haé 
lakon kolé, bom lisét imam kali? ” Ko toé bacang le 
méu oné Kitab Taurat, te du leso sabat, imam lagé 
perénta leso sabat oné Mbaru de Mori Keraéng, maik 
toé manga sala laingd? ê Aku taé agu méu: Céé ho'o 
manga ata céwé kuasan oné mai Mbaru de Mori 
Keraéng. 7” Emé pecing kéta le méu betuan reweng 
ho'o: ‘Ata nanang laing Dakun hanang mohas, toé 

takung’, tantu méu dé toé wahéng ata situt toé 
manga salad. Ai Anak Manusia Mori de leso Sabat.” 


Mori Yésus Pandé Ina Ata Du Leso Sabat 


12:9-15a 
(Mrk. 3:1-6; Luk. 6:6-11) 


? Du kolé nitu main, Mori Yésus ngo oné mbaru ngaji 
diséy. t? Nitu manga cengata ata mata limé cecupun. 
Mai réi disé ngong Hia: “Ngancéng ko toé pandé ina 
ata du leso Sabat?” Nuk disé kudut ngancéng hena 
le salan Hia. t! Maik mai taé de Mori Yésus ngong 
isé: “Emé cengatan oné mai méu manga paéng can 
jimbal agu jimbal hitu pa'u oné ngeroy du leso sabat, 
toé weli karét agu téti na'a be pé'ang le méu ko? 

12 Toé weli manusia ata céwé mésén oné mai jimbal? 
Itu tara ngancéng pandé ata dian du leso Sabat.” 
13 Maig taé de Mori Yésus ngong ata hitu: “Lendor 
limém!” Itug kali lendor limén, rodo di'ag kaut limén 
hitu, agu di'a muing ného limé cecupun. 14 Itu kali 
ngo bepé'angd ata Parisi situ agu ca nais te ala Hia. 
15 Maik pecing le Mori Yésus nai da'at disé situ, itug 
kali hésing nitu main. 


Mori Yésus Mendi De Mori Keraéng 


12:15b-21 


(12-15b) Do kéta ata lut Mori Yésus agu pandé di'a 
taung isé Liha. 16 Hia ré'ing tu'ung isé te tombo céing 
Hia, 1? kudut rapakn reweng ata caing le nabi Yésaya: 

18“Lélo ga, hitu Mendi ata pilé Rug ata momang 

Laku, hitut oné, 

Hia henan wakar Daku; Aku te na'a Naig nggeréta 
Hia, 

agu Hia caing bati agil oné uku do. 

19 Hia toé manga léwang agu toé manga ciék, 

agu ata toé manga dengé reweng Dihad oné 
salang-salang. 

20 Helung hiot tepo ndéo-ndaong, toét pandé 
kémpuk Liha, 

agu sumbu hiot saném dilan toét pandé pesay Liha, 

dengkir agu pandé komén Liha perénta hitu. 

21 Agu oné Hias kali demingd sangged uku do.” 


Mori Yésus Agu Béélzébul 


12:22-27 
(Mrk. 3:20-30; Luk. 11:14-23; 6:43-45) 


22 Poli hitu dadé lisé oné Mori Yésus cengata ata 
rasung le jing da'aty. Ata hitu buta agu dopely, mai 
Mori Yésus pandé inay wiga hiat dopel hitu ngancéng 
curupy agu ita atay. 231Itug kali lenget kéta taung 
ata do situ, mai taéd: “Hia ho'o am Anak di Daud.” 
24 Landing woko dengé lata Parisi, mai taé disé: “Ai 
li Béélzébul tu'a de jing da'at, tara nganceng mbérd 
Liha jing da'at.” ? Maik Mori Yésus pecing nai disé, 
maig taén ngong isé: “Néténg-néténg pemerénta 
ata poli bikén toét-toé ampusy, agu néténg béndar 
ko mbaru kilo ata poli biked, toé ngancéng ta'angd.” 
26 Nenggitu kolé émé jing da'at mbér jing da'at, hia 
kolé te mbihi-mbehar agu dungkang kolé weki run; 
co'od ngancéng ta'ang pemeréntan? 27 Jari, émé 
Aku mbér jing da'at le kuasa de Béélzébul, le kuasa 
diongs ata lut méu mbér hia? Landing hitu iséy 
ata ciri bicar laing méu. ?8 Landing émé Aku mbér 

jing da'at le kuasa de Nai de Mori Keraéng, cetu'un 
perénta de Mori Keraéng polig mai cé'é méun. 22Ko 
co'oy ata ngancéng ngo oné mbaru de cengata ata 
rani agu purak taungs cecan, émé toé olo pungkut 
liha ata hitut rani? Du poli pungkutn liha ga, itu pong 
ngancéng purakn mbaru hitu. 3? Céing ata toé nai ca 
anggit agu Akun, hia lawang akuy agu céing ata toé 
tuka ca léléng agu Aku, hia pandé bike agu behas. 
31 Landing hitu Aku taé agu méu: “Sanggéd ndékok 
agu mbéis manusia, ngancéng ampongd, maik mbéis 
Nai Nggeluk toé kéta ngancéng ampongd. 32 Émé 
manga cengata ata curup te lawang Anak Manusia, 
hia ngancéng ampongy, maik émé hia lawang Nai 
Nggeluky, hia toé kéta ampongy, oné lino ho'o toé, 
agu oné lino tai kolé toé. 

33 Émé can pu'u haju di'an taé de méu, di'an kolé 
dé wuan, - émé ca pu'u haju toé dian taé de méu, 
toé de dian kolé wuam, ai oné mai wuan haju hitu 
pecing kolé lata pu'un. 2t0Oé méut waé de ular 
mbangi, co'o méu ngancéng pa'u go'ét ata dian, 
égém weki rus méu da'ats! Ai situt go'ét de mu'u, tua 
oné mai tukad. 3? Ata weki di'a, losa ata di'ad oné 
mai naid, maik ata weki da'at, da'at kolé apa ata 
losad oné mai naid. 3° Maik aku taé agu méu: néténg 
curup ata pinanaéngd, situt curup lata, paka tura 
rajad liha du leso beté bicar. 37 Ai lorong le go'étm 
hau, te tiba molorh, agu lorong go'étm kolé hau te 
tiba wahéngh.” 

Tanda Di Yunus 


12:38-42 
(Luk. 11:29-32) 


38 Lété hitu, mai taé data pecing Taurat agu ata 
Parisi ngong Mori Yésus: “Tuang Guru, ami ngoéng 
te lélo can tanda oné mai Ité.” 39 Maik mai taé 
Diha ngong isé: “Ata uwa weru so'o da'at agu toé 
junggu, soléng kéta can tanda. Landing oné isé toé 
kéta ngancéng téing tanda, remo tanda di Yunus. 

40 Ai ného hi Yunus ka'éng oné tuka de ikang telu 
wié telu leso, nenggitu kolé néng Anak Manusia, te 
ka'éng oné tuka de lino telu wié telu leso. “1Du leso 
beté-bicar, ata Niniwé te to'o cama agu uwa ho'os te 
sakasi lawang isé. Ai ata Niniwé situ tesers du poli 
dengé keréba di Yunus, agu moron, Hiat manga céʻ'é 
ho'o céwé mésé oné mai hi Yunus! 4? Du leso beté 
bicar, sengaji inéwai hitut lé mai, te to'o agu ata uwa 
ho'oy agu te sakasi te lawang isé. Ai sengaji hitu mai 
pé'ang mai binting awangn te séngét nggalas nai di 
Salomo, moro matan, hiat manga céé ho'o céwé 
mésén oné mai hi Salomo!” 


Tua Koléy Jing Da'at 


12:43-45 
(Luk. 11:24-26) 
43“Émé losa jing da'at oné mai manusian, hia 
mbéo-mbaot lakon kawé du osang situt nggelang 
te kawé baté ka'éngn. Maik toé ngai dumpun liha. 
44 tug kali mai taén: Aku te kolék oné mbaru hiot 
ledong daku. Itu kali ngon, agu ita mbaru hitu, toé 

manga ka'éng atan, roi di'a agu iruk di'a. “Itug kali 
ngo kolén agu sawal kolés liha pitu jing da'at ata 
céwé da'at oné mai hia, agu ngo bonés agu ka'éng 
nitus. Cemoln ga, weki data hitu céwé da'at oné mai 
weki laring cain. Nenggitu kolés jirid ata da'at so'o.” 


Mori Yésus Agu Asé-Ka'én 


12:46-50 
(Mrk. 3:31-35; Luk. 8:19-21) 


46 Du lari curup Mori Yésus agu ata do situ, endén 
agu asé-kaén hesé kid bepé'ang agu isé nanang 
te cumang Hias. 4 Mai taé de cengata ngong Hia: 
“Lélo, endém agu asé-ka'ém manga pêrang tanas 
nanang cumang agu Ités.” 48 Maik mai walé de Mori 
Yésus agu ata hitut ba tombo oné Hia: “Céing néng 
endé Daku? Agu céings néng asé-ka'é Daku?” ł? Maik 
taén cang toso nggeroné ata nungkun: “Ho'o endé 
Daku, agu sanggéd asé-ka'é Daku. >? Ai céing kaut 
ata pandé lut ngoéng de Ema Daku hitut éta Surga, 
hia asé ka'é Daku ata rona, hia wetag, agu hia endé 
Daku.” 


Rapang Cengata Ata Weri Wini 


13:1-23 
(Mrk. 4:1-20; Luk. 8:4-15) 


1 3 1 Du leso hitu Mori Yésus ngo pé'ang oné mai 
mbaru hitun agu ngo lonto oné lupi sanoy. 

2 Itug kali cewurd maid ata do agu hesé rentum léok 

Hias, wiga Hia ngo léti wangka agu lonto nituy, maik 

ata do situ hesé pé'ang lupi sanos. ° Agu Hia do kéta 

curupn ata ba le rapang molés agu isé. Mai taén: 

“Manga cengata ata ngo weri winiy. “Du werid liha, 
iwod wini situ pa'u lupi salangs, og cai kaka lélap 
tenggok kéta taungs wiga cipotd. > Iwod pa'u oné 
watu roga ata toé do tanan, itug kali wini situ gélang 
todod, ai mipis tanan. 8 Maik du étag leso, mélos 
agu dangos ai toé manga wakén. 7” Iwod kolé pa'u 
oné cembot karots, woko tambang méséd karot situ, 
itug kejékd bélak koé situ agu matad. 8 Agu iwod 
kolé pa'u oné tana beheng itu kali wuad: mangas ata 
ceratus ngkali mpalé, manga ata enempulu ngkali 
mpalé, manga ata telumpulu ngkali mpalé. ° Céing 
ata manga tilun, pinga koé di'a!” 

10 Ttug kali maid ata nungkun agu réi oné Hia: “Co'ot 
Ite tara curup agu isé ba le rapang molés?” 1! Mai 
walé de Mori Yésus: “Latangt méu téing nggalas nai 
te pecing pété cehad Adak Surga, maik latang te isé 
toé. 1? Ai céing-céing ata mangad ga, téing oné hias, 
wiga diha héla-haéd; maik céing ata toé mangad, 
apa kaut ata mangad oné hia, te emi oné mai hiad. 
13 Itu tara curup Daku ba le rapang kaut agu isé; ai 
koném po lélo isé, landing toé ita agu koném dengé 
isé toé séngét agu toé ideps. 14 Oné isé kéta rapakn 
pedé di Yésaya, nenggo'o runingn: 

Méu te dengé agu séngét, maik toé ideps, 

méu te ita agu lélo, maik toé tingengs. 

15 Ai nai de uku ho'o penong le cengkang 

agu nenteng kéta tilud te séngét agu matad raket 

raputs; 

kudut isé néka ita le matad agu dengé le tilud 

agu idep le naid, itu holés, wiga Aku pandé ina isék. 
16 Maik komén kéta mata de méu, ai ita agu tilus ai 
dengé. 1 Ai Aku taé agu méu: Moron, dod nabi agu 
ata molor lélak kudut ita apa ata poli itad le méu, 

landing toé itas lisé agu lélak kéta te séngéts apa ata 
dengéd le méu, maik toé dengés lisé. 

18 Landing séngét koé betuan toto rapang weri wini 
hitu. 19 Oné néténg ata hitut dengé curup latang te 
Adak Surga, maik toé pecing betuan, maig jing da'at 
te rambut apa hitut weri oné nai data hitu. Hitus 
wini siot wécak oné lupi salangs. ?? Wini siot weri 
lobo watu rogas ngong ata siot dengé curup situ 
ata gélang tibad agu nakad. 2! Maik toé wakés oné 
nai disé agu cekoé kaut ta'ongd. Emé cai rené ko 
mosé céncés ali reweng hitu, gélang kéta mesotn. 
22 Situt wécak oné cembot karots hitus ata siot dengé 
curup situ, maik simpung de lino ho'o agu nggopét 
de bora pandé kejé curup situ wiga toé manga 
wuad. 22Siot wécak oné tana beheng, ngong ata 
siot séngét reweng situ agu idep oné naid, ali hitu 
cir wuad, manga ata alép ceratusd, manga ata alép 
enempulud, manga ta alépd telumpulud.” 


Rapang Ri'i Oné Beréha Gandum 


13:24-30 


24 Mori Yésus tombo kolé ca rapang bana agu isé, 
mai taén: “Pété Adak Surga hitu cama ného ata hiot 
weri wini di'a oné uman. % Maik du toko taung ata, 
mais ata balin, wécak wini ri'i oné beréha gandum 
situ, poli hitu ngo gi. 28 Du todod gandum situ agu 
wangkasg landod, ita kolés ri'i situ. 27 Itu kali maid 
mendi dihat ngara uma oné hia agu mai taéd: Mori, 
toé weli wini di'a kanang situt weri oné uma dité? 
Nia maid kaut ri'i situ? ?8 Mai walé de keraéng hitu: 
ca ata bali ata pandéd. Maig taé de mendi situ agu 
Hia: Asa ngoégnd ité kudut ami ngo kebut taungs ri'i 

situ? “2Landing mai taé Dihat ngara uma: Néka; boto 
kebut cala gandumd, du kebut ri'is méu. 3° Sondang 
todo camad haéng du ako lé. Du hitu aku te taé isét 
ako: Olong ongkos ri'i situ, agu pongo bilang ujungs 
te tapa oné apis; poli hitu nongkos gandum situ te 
na'a oné joréng Dakus.” 


Rapang Lincé Sawé Agu Ragi 


13:31-35 
(Mrk. 4:30-34; Luk. 13:18-21) 


31 Mori Yésus tombo kolé ca rapang bana agu isé, 
mai taén: “Pété Adak Surga Hitu cama ného lincé 
sawé, hiot emi agu wécak lata oné uma. 22Bo tu'ung 
lincé situ kéta ata céwé merikn oné mai sanggén 
lincé, maik émé todos, sawé situ ata céwé méséd 
oné mai pu'u uté bana, ngot ciri pu'u méséy, wiga 
kaka lélap éta awang, mai pandé cewo oné pangad.” 

33 Agu tombo kolé Liha rapang ho'o agu isé: “Latang 
te Adak Surga weli ga, cama ného ragi hiot emi le 
cengata inéwai, hamol agu terigu telumpulu kilo, 
wiga ramong taungn.” 

34 Sanggéd situ tombos le Mori Yésus agu ata do 
ba le rapang molés, agu toé manga ata toé ba le 
rapangs Liha agu isé, 2? kudut rapakn reweng hiot 
caing le nabi: 

“Aku ngoéng wuka mu'ug te curup toto rapang, 

Aku nanang curup apa ata cehay pu'ung du 

wangkan mangan lino.” 

Si'ang Rapang RIi'i Oné Beréha Gandum 


13:36-43 


36 Poli hitu ngoy Mori Yésus ledong ata do situ agu 
kolé gi. Mais ata nungkun, agu mai taéd ngong Hia: 
“Si'ang koé agu ami latang te rapang ri'i hiot todo 
oné uma.” 37 Mai waléN: “Ata hiot wécak wini di'a, 
ngong Anak Manusia; ?8 Uma, ngong tana lino. Wini 
siot di'a, ngong ro'éng de Adak Surga, agu ri'i, ngong 
ro'éng de jing da'at. 39 Ata bali hitut wécak wini ri'i, 
ngong jing da'at. Cekéng ako, ngong du cemoln lino 
agu sanggéd ata ako, ngong malékat. “Jari, ného 
ongko riʻi situ agu longgo oné apid, nenggitu kolé du 
cemoln lino. 4t Anak Manusia te jera malékatn agu 
isé te ngo ongkod sanggéd isét pandé wéléng, agu 
sanggéd ata siot pandé da'at. ł? Sanggéd taung te 
péncar oné sapo apis; nitu mangan jéjéng agu kérek 
ngis. 43 Du hitu isét molor, néra ného mata lesos 
oné osang de Emad. Céing ata manga tilun, porong 
séngét di'ay.” 


Rapang Ceca Ata Boaky Agu Mutiara Ata Wegitn 


13:44-46 


44“Latang te Adak Surga cama ného ceca ata boak 
oné umay, ata dumpu lata, poli hitu boak koléy. Ali 
nisang kéta nain itu kali ngo te pika taungs cao-can 
agu weli uma hitun. 

“> Nenggitu kolé latang te Adak Surga hitu, cama 
ného cengata ata dagang, hiot kawé mutiara hitut 
manik kétay taran. 48€ Woko dumpu liha mutiara hitut 

wegit, itug ngon te pika taungs cao-can agu weli 
mutiara hitu!” 


Rapang Ndala 


13:47-52 


47“Nenggitu kolé latang te paté Adak Surga, rapang 
ného ndala hiot oké oné tacik, agu haéng kéta taungs 
tarad ikang. 8 Du penongn ga, itug sorokn lata ndala 
hitu nggere pé'ang tana masa, itug kali lontod agu 
igol taung ikang ata di'ad na'a oné roto, agu ikang 
ata da'at okés lisé. 9 Nenggitu kolé du cemoln lino: 
Malékat-malékat te mais pandé bégas ata da'at oné 
mai ata di'a, ”? itug kali okés ata da'at nggeroné sapo 
api; oné hitu te manga rétang agu kérek ngis. 

1 Pecing weli le méu betuad sanggéd situ?” Mai 
walé disé: “Yo Mori, pecings lami.” >? Poli hitu taé de 
Mori Yésus kolé agu isé: “Ali hitu néténg isét pecing 
Taurat siot tiba toing oné mai Adak Surga rapang 
cama ného Mori mbaru hiot ka'ur taungs ceca weru 
agu ceca mangan oné mai cao-can.” 


Mori Yésus Doéty Oné Nazarét 


13:53-58 
(Mrk. 6:1-6; Luk. 4:16-30) 


3 Du poli taung tombod rapang situ le Mori Yésus, 
itug kali ngon nitu main. ”4Du cain oné béndar de 
Run, Mori Yésus toing ata situ oné mbaru ngaji rud. 
Og lenget kéta taungs agu mai taéd: “Mai nia maid 
Liha dumpun nggalas ho'o agu kuasa te pandé tanda 
lenget situ? > Cala anak de tukang hajup Hia ta? 
Cala hi Mariap endén agu asé-ka'én: hi Yakobus, 

hi Yosép hi Simon agu hi Yudas? >” Agu toé weli 
sanggéd wetan ka'éng cama agu ités? Jari nia maid 
Diha dumpud sanggéd apa situ?” >” Itug kali majan 
lisé agu doét Hias. Wiga mai taé de Mori Yésus ngong 
isé; “Cengata nabi hiang lata nia kaut wan, maik toé 
oné béo run agu oné mbarun.” »8 Agu landing le toé 
imbi lisé, toé dod tanda lenget ata pandé Liha nitu. 


Alan Hi Yohanés Cebong 


14:1-12 
(Mrk. 6:14-29; Luk. 9:7-9) 


1 4 1 Lété hitu dengé tombo latang te Mori Yésus 
li Hérodés raja tana hitu. ? Maig taén agu 
pegawén: “Ho'og hi Yohanés Cebong; hia poli mosé 

kolén oné mai ata matan, wiga le hitu kuasa situ 
manga oné Hias.” 3 Bebolon hi Hérodés poli jera deko 
hi Yohanés, langki agu buiy liha, landing le campit 
hi Hérodias wina di Pelipus asé-ka'én. Ali curup 
dé'it liha Yohanés, taén: “Toé kéta kopn ité emi hi 
Hérodias!” > Alim po nanang te mbelé li Hérodés, 
maik hia rantang ata do, ai lélon lisé hi Yohanés cama 
ného nabiy. ê Maik du leso ramé loas di Hérodés, 
saéy anak inéwai di Hérodias oné beréha isé agu 
pandé lérém hi Hérodés, 7 wiga sumpan, te téing hia, 
apa kaut ngoéngn. 8 Du poli rekun le endén, mai taé 
de anak molas hitu: “Téing aku muing ulu di Yohanés 
Cebong lobo kepar ho'o.” ? Og wéong kéta nain raja, 
maik soho kaut sumpan, agu landing mekan situ, 
perénta kaut liha te téingn. t° Itu kali jera liha kepu 
bokak di Yohanés oné bui t! agu ulu di Yohanés ba 
lata lobo kepar, poli hitu téing oné anak molas hitu, 
itu ban néngn kamping endén. t? Poli hitu mais ata 

nungku di Yohanés te téti rapun agu te boaky. Itu 
kali ngod isé te tombo agu Mori Yésus. 


Mori Yésus Téing Hang Lima Sebu Ata 


14:13-21 
(Mrk. 6:30-44; Luk. 9:10-17; Yoh. 6:1-13) 


13 Du poli dengén le Mori Yésus keréba mata di 
Yohanés, itug kali hésingn Hia nitu main, agu kudut 
ka'éng hanang koén, léti wangka te ngo oné osang 
lingi-lengot. Maik dengé lata do, itus kali lut Hiad, 
loléng tana masa, oné mai béo disé. !4 Du wa'un Mori 
Yésus, itas Liha ata do situ monggur-kouk, itug kali 
pa'u nain le momang iséy agu Hia pandé inas isét 
beti. 1> Du redu manén tana, ngos ata nungkun oné 
Hia agu mai taéd: “Osang ho'o lingi-lengot bailn, agu 
manég tana. Jeras ata do so'o te kolés, kudut isé 
ngancéng weli hang oné béo-béo.” t6 Maik taé de 
Mori Yésus agu isé: “Néka kolés isé, paka le méus 
téi hangd.” 1 Mai walé disé: “Ata mangan oné ami, 
hanang lima mongkod roti agu suad ikang.” 18 Mai 
taé de Mori Yésus: “Ba cé'é Akus le meu!” 12? Itug kali 
jerad Liha ata do situ lonto lobo remang. Agu du poli 
emid Liha lima roti agu suad ikang situ, congay Mori 
Yésus nggeréta awang agu wan berkak, poli hitu 
puʻ'ld Liha roti situ agu téing oné ata nungkun, itus 
kali ata nungkun pati péar latang te ata do. ?? Agu 
isé situ hang wiga becurd. Poli hitu ligots lisé roti ata 
récid, penong campulusua langkangd. ?! Ata ronad 
kanang ata hang nitu lima sebu atas, toé bilangs 
inéwai agu ata koéd. 

Mori Yésus Lako Lobo Waéy 


14:22-33 
(Mrk. 6:45-52; Yoh. 6:16-21) 


22 Poli hitu Mori Yésus gélang-gélang jera ata 
nungkun te léti wangka, agu ngo pado-olo isé besina 
mai itu, Hia jera lawa do situ te kolés. 2? Agu du poli 
jera koléd ata do situ Liha, Mori Yésus ngo éta goloy, 
te ngaji hanang koén. Du wiég tana, Hia hanang 
koén nitu. 24 Wangka data nungkun manga pisa kilog 
tadangn oné mai tana masan agu gégé-goay le 
bombang, ai buru olo mai. 22Anggat ongga telu le 
wié, mai Mori Yésus nggeroné isé, lako lobo waéy. 
26 Du itad lata nungkun, Mori Yésus lako lobo waéy, 
ného wetérs isé agu noangd: “Poti hitu!” Itus kali 
ciékd taung le rantang. 2? Maik gélang-gélang Mori 
Yésus taé agu isé: “Néka simpung! Aku ho'o, néka 
rantang!” ?8 Mai taé di Pétrus agu walé curup Diha: 
“Mori, émé tu'ung Ité hitu, jera koé aku nggeresina 
Iték, lako lobo waé.” ?9 Mai taé dé Mori Yésus: “Mai 
ga!” Og wa'un hi Pétrus oné mai wangka agu lako 
lobo waé té cumang Mori Yésus. 3 Landing du doing 
liha wéwét le buru, rantang hia agu pu'ung delepn, 
og ciékn: “Mori, campé koé aku!” 3t Gélang-gélang 
los limén Mori Yésus, cau hia agu mai taén: “Oé ata 
toé danga imbi, co'o tara toé metek naim?” 3? Itu kali 
isé tuké nggeréta wangka agu lik kolég buru hitu. 

33 Agu sanggéd isét oné wangka suju Hias, mai taéd: 
“Tu'ung-tu'ung kéta Ité Anak de Mori Keraéngt.” 

Mori Yésus Pandé Ina Ata Beti Oné Génésarét 


14:34-36 
(Mrk. 6:53-56) 


34 Du caid besina isé wa'u oné Génésaréts. 22 Woko 
baé Mori Yésus lata do oné béo hitu, tombo lisé 
temu tana hitu. Itug kali dadéd lisé sanggéd ata beti 
nggere-oné ranga Diha. 3° Sawal lisé, cala sendo 
koé te cabi lindi juban. Agu isét cabi juban ina kéta 
taungs. 


Perénta Dé Mori Keraéng Agu Adak Yahudi 


15:1-20 
(Mrk. 7:1-23) 


1 5 1 Poli hitu mai pisa taus ata Parisi agu ata 

pecing Taurat oné mai Yérusalém kamping 
Mori Yésus, agu mai taéd: ?“Co'o ata nungku Dité 
tara lagé adak de empo ditéd? Isé toé samo liméd 
du turung hang.” 3 Maik walé de Mori Yésus ngong 
isé: “Co'o méu kolé tara lagé perénta de Mori 
Keraéngs, soho kaut adak de empos? 4 Ai taé de Mori 
Keraéng: Hiang ga endém agu emam, agu céwén 
kole: Céing-céing ata mawang eman ko endén toét 
toé mata le pakiy. ° Maik taé de méu: céing kaut 
ata taé ngong eman ko endén: sanggéd campé ata, 
paka tiba le méu oné mai akun, hitus takung latang 
te Mori Keraéng, ĉata hitu toé sékékn kolé te hiang 
eman agu endén. Ali hitu okes le méu reweng de 
Mori Keraéng, landing kaut le lut adak de rus. 7 Oé 
ata pisik! Kopn tu'ung curup di nabi Yésaya latang te 
méu: 

8 Wa'u so'o bong Aku éta lobo wiwird, 

maik naid tadang oné mai AkuD. 

? Oké bod ngaji disé kamping AkuD, 

égém toing hitut wintuk disé perénta de manusia.” 

10 Og béntad le Mori Yésus ata do situ, agu mai 
taén ngong isé: !!“Séngét agu idep koé oné nais: 
Toé hang ko waé inung ata pandé rinek, maik apa 
hitut loa oné mai mu'un, hituy ata pandé rinek laing. 

12 Ttų kali maid ata nungkun agu réi Hia: “Mori, baé 
lité, curup Dité hitu pandé kéré kéta naid isét Parisi?” 
13 Mai walé de Mori Yésus: “Sanggéd po'ong ata toé 
weri le Ema Daku ata ka'éng éta Surga, kudut kebut 
agu waké-wakéd. !4Kongd isé situ: Isé ata buta, 
todang cama butad. Emé ata buta todang cama 
butad, toét-toé, isét sua pa'u oné ngalis.” 

15 Maig taé di Pétrus agu Hia: “Siang koé rapang 
hitu agu ami.” 16 Mai walé de Mori Yésus: “Toé tara 
pecing kin le méu ko? 17 Toé baé le méu, sanggéd 
apa ata hang agu inung dité, nggerewa tukas agu 
oké oné kakus? t8 Maik apa ata losa oné mai mu'ud, 
mai wa mai naid, hitu te pandé rinék atas. t°? Ai oné 
mai naid tekad sanggéd nuk da'at, mbelé ata, loma, 
mbérong, tako, wada nggopé-nggapét, agu mbécik. 
20Ho'os de ata pandé rinek. Maik hang le limé saki, 
toé manga pandé rinek ata laingn.” 


m 


Iné-Wai Kanaan Ata Imbi 


15:21-28 
(Mrk. 7:24-30) 


21 Ttug kali ngo nitu main Mori Yésus hésing oné 
tana Tirus agu Sidony. ?? Main cengata inéwai 
Kanaan oné tana hitu agu ciékn: “Ba'éng koé aku, 

yo Mori, Anak di Daud, ai anak inéwai daku iling le 
jing da'aty agu leng kéta séréngn.” ?3 Landing toé 
kéta rimba le Mori Yésus. Og maid ata nungkun agu 
tegi oné Hia: “Co'om jera ngoy, ai hia lut ité agu ciék 
keta kin.” ?4Mai walé de Mori Yésus: “Wuatg Aku 
hanang latang te jimbal-jimbal siot mora oné mai ata 
Israéld.” 2> Landing inéwai hitu mai ruis agu suju Hia 
mai taén: “Mori, campé koé aku.” 26 Maik mai walé 
de Mori Yésus: “Toé patun emi roti latang te anak 
koé, wéwéng oné acuy.” ? Mai taé de inéwai hitu: 
“Tu'ung Mori, maik acu hitu hang tora ata pa'u éta 
mai méja de morin.” ?8 Og walén le Mori Yésus agu 
mai taén ngong hia: “Oé endé, mésén tu'ung imbi 
de hau, itu tara jarin, ného baté tégim.” Agu du hitu 
muing inan anakn. 


Mori Yésus Pandé Inas Ata Beti 


15:29-31 


293 Du ledong tana hitu, Mori Yésus lako loléng sano 
Galiléay agu ngo éta golo agu lonto nituy. 30 Remon 
wa, do ata cewur mai oné Hia, berotong ata péko, 
ata senggét, ata buta, ata dopel agu dod kolé ata beti 
bana, pehers lisé wa wai de Mori Yésus itu kali pandé 
ina kéta taungd Liha. 3t Wiga lenget kéta taungs 
ata do situ ai ita ata dopel ngancéng tombos, ata 
senggét inas, ata péko lakos, ata buta ngancéng itas, 
agu sanggéd isé, naring ngasang de Mori Keraéng 
data Israél. 

Mori Yésus Téing Hang Pat Sebu ata 


15:32-39 
(Mrk. 8:1-10) 


32 Ttu kali bénta taungs ata nungkun Mori Yésus 
agu mai taén: “Wéong kéta nai Daku le momang 
ata do so'o. Telug leso isé lut Akus maik toé manga 
hangd. Aku toé gorig te jera isé kolé déméng 
daremd, rantang boats oné salang.” 33 Mai taé data 
nungkun ngong Hia: “Co'oy oné osang lentong ho'o 
ité ngancéng dumpu roti te téing lawa do so'o?” 

34 Mai taé de Mori Yésus ngong isé: “Pisa mongkod 
roti de méu?” Mai waléd: “Pitu mongkod, agu manga 
kolé pisa mongkod ikang koé.” 35 Itu kali susungd ata 
do situ le Mori Yésus, lonto wa tana. 36 Poli hitu emis 
Liha roti pitu mongko agu ikang situ, ngaji wali di'a, 
puʻ'ls agu téing oné ata nungkun, mai ata nungkun 
gatang lawa do situ. 37 Sanggéd lawa do situ hang 
wiga becurd. Poli hitu ligots ata récid, penong pitu 
langkangd. ?8 Lawa situt hang pat sebu ata ronad, 
toé rékéng inéwai agu anak koéd. ?? Og jera lawa do 
situ le Mori Yésus te kolé. Hia léti wangka agu ngo 
oné tana Magadan. 


Ata Parisi agu Ata Saduki Tegi Tanda 


16:1-4 
(Mrk. 8:11-13) 
16 1 Poli hitu mais ata Parisi agu ata Saduki kudut 
damang Mori Yésus. Tegi lisé kudut Hia toto 


can tanda éta mai Surga, oné isé. Maik mai walé de 
Mori Yésus: “Du le mané, ai ndéras awang, mai taé 

de méu: leso nggirong, Zagu du gula, ai wara agu 
sagém awang, mai taé de méu: leso nembeng. Tara 
de awang baé le méu woléngd, maik tanda wié-1eso 
toé baé. łAta uwa so'ot da'at agu toé junggu so'o, 
soléng kéta can tanda. Landing latang te isé, toé kéta 
téing tanda cedion agu tanda de nabi Yunus.” Itu kali 
Mori Yésus legong isé agu ngon. 


Ngong Ragi Data Parisi Agu Saduki 


16:5-12 
(Mrk. 8:14-21) 


> Du ngo besina mai sanod ata nungku de Mori 
Yésus, hémong lisé ba roti. 6 Mai taé de Mori Yésus 
agu isé: “Néka témo, agu jangka koé latang te ragi 
data Parisi agu Saduki.” 7 Itug kali téntangn lisé agu 
mai taé cama taud: “Curup hitu Diha, méséng toé 
manga ba rotid ité.” 8 Agu du baég le Mori Yésus apa 
hitut curup laing lisé, mai taén: “Co'o méu tara curup 
laing méséng toé manga roti? Oé, ata toé danga 
imbi! ? Toé kin dipecing le méu ko? Toé nuk le méu 
oné mai lima mongkod roti latang te lima sebu ata 
agu pisa rotod ata récid ligot le méu du hitu? t°? Ko 
roti situt pitu mongko latang te pat sebu ata agu pisa 
rotod ata ligot le méu poli hitu? +! Co'o kaut méu tara 
toé pecingn, te toé roti betuan Daku. Jangka koé 
latang te ragi data Parisi agu Saduki.” t? Du hitud lisé 
pecingn betuan Diha: isé toé kudut sesenga'i agu 
ragi roti, maik latang te toing agu titong data Parisi 
agu Saduki. 

Tura Di Pétrus 


16:13-20 
(Mrk. 8:27-30; Luk. 9:18-21) 


13 Du cain Mori Yésus oné tana Kaisaréa, Pilipi, réi 
Liha agu ata nungkun: “Taé data, céing Anak Manusia 
hitu?” 14 Mai walé disé: “Manga ata caro hi Yohanés 
tecebong, manga kolé ata caro: hi Elia agu manga 
kolé ata taé hi Yérémia ko cengata oné mai Sanggéd 
nabi.” 15 Mai réi de Mori Yésus agu isé: “Maik le taé 
de méu ga, ceingk Aku ho'o?” t8 Mai walé di Simon 
Pétrus: “Ité hi Mésias, Anak de Mori Keraéng ata 
mosé!” 17 Mai walé de Mori Yésus ngong hia: “Mosé 
di'a hau Simon Bin Yunus, ai toé manusia hitut taé 
agu hau, maik Ema Daku hitut éta Surga. 18 Aku taé 
agu hau: hau Pétrus, hau watu nampar, éta lobo hau 
Aku te hesed ro'éng Daku, toé ngancéng kodan le 
kuasa de mata. t°? Oné hau téingn Laku kunci Adak 
Surga: Apa ata pongo le hau oné lino te pongo kid 
éta Surga, apa ata caca le hau oné lino, te caca kolés 
éta Surga.” ? Poli hitu Mori Yésus ré'ing ata nungkun 
kudut néka tombo agu céing kaut te Hiay Mésias. 


Toi Te Laring Cain Mosé Céncés Dé Mori Yésus 
Agu Co'o-Co'o Te Lorong Hia 


16:21-28 
(Mrk. 8:31--9:1; Luk. 9:22-27) 


21 Pu'ung du nitu main Mori Yésus wangkag 
tombon Liha agu ata nungkun te Hia paka ngo oné 
Yérusalém, agu do kéta cukung susan oné mai isét 

tu'a laing imam-imam kepala agu ata pecing Taurat, 
poli hitu ala latay, agu leso te telun to'o koléy. 22 Maik 
hi Pétrus ndol Mori Yésus lupi racapn agu rengkes 
Hia, taén: “Mori, nahé Mori Keraéng oké tadang koéy 
ného curup Dité hitu! Nahé curup hitu néka kéta 
hena Itéy.” 23 Og holésn Mori Yésus agu mai taén 
ngong hi Pétrus; “Pé'ang hau jing da'at, hau ca watu 
te timpok Akuh, ai hau toé nuk apa ata nuk de Mori 
Keraéngh, maik nuk kaut apa ata nuk de manusia.’ 

241tu kali Mori Yésus taé agu ata nungkun: “Émé 
cengata ata ngoéng te lorong Akuy, paka pali weki 
run, pola panggoln agu lorong Akuy. 22 Céi-céing ata 
momang nain, hia te mamur nawan, agu céing ata 
mamur nawan landing Aku, hia te mo'éng mosén. 
26 Apa betuan émé cengata ata delék taung tana 
linoy, maik mora mosén? Agu apa ata ngancéng 
téing laingn te lesing mosén? 7?” Ai Anak Manusia te 
mai kolé agu néra de Eman agu londang le sanggéd 
malékat; du hitu Hia te wali néténg ata lorong agu 
pandén. ?8 Aku taé agu méu: Moron, oné mai méu 
ata manga céé ho'o, manga ata toé di matay émé 
toéd ita lisé main Anak Manusia neho raja oné baté 
peréntan.” 


Mori Yésus Bong Éta Pocoy 


17:1-13 
(Mrk. 9:2-13; Luk. 9:28-36) 


1 7 1 Enem leso wa ga, Mori Yésus dadé hi Pétrus, 
hi Yakobus agu asén hi Yohanés, agu cama 
laing agu iséy Hia ngo éta poco langkas. Nitu isé 
hanang koéd. 2Wa kéta ranga diséy, rodo caling kaut 
tara de Mori Yésus, rangan cias mana mata leso, agu 

juban ciri bakok dirap cama ného ciang. ° Agu itag lisé 
hi Musa agu hi Élia rémé tombod agu Hia. Mai taé 
di Pétrus ngong Mori Yésus: “Mori, mosé di'a tu'ungk 
ami ata manga oné osang ho'o. Émé ngoéngd ité, 
koném pandé cé'é ho'o laku telun sékang, can latang 
te Ité, can latang te hi Musa agu can latang te hi 
Élia. > Agu rémé di'an hia curup rodo tuay rewung 
ata néray, tugep isé agu oné mai rewung hitu dengé 
reweng, ata nenggo'o taén: “Ho'oy anak momang 
Daku, agu Hia ata henan Laku, séngét koé Hiam.” 

6 Dengé kaut hitu, rodo toko cemut taungs rasuln, 
agu rantang kétas. ” Og kali main Mori Yésus agu dep 
isé, mai taén: “Hesém ga, néka rantang!” 8 Agu du 
ngadakd isé, toég manga ita cengatan lisé, hanang 
Mori Yésus kali ga. 

? Du kolé éta mai pocod, pedé le Mori Yésus agu 
isé: “Néka kéta tombo agu ata le méu, apa ho'ot ita 
de meu oné céing kaut émé toéd to'o kolé oné mai 
ata matan Anak Manusia.” t Mai réi data nungkun 
agu Hia: “Émé nenggitu, co'o tara taé disét Pecing 
Taurat, hi Élia paka mai oloy?” 1t Mai walé de Mori 
Yésus: “Tu'ung hi Élia kudut maiy agu te ọlé sanggéd 
kéta taung. 1? Agu Aku taé agu méu: Hi Élia polig 
main, maik ata toé pecing hia, agu sara naid kéta ata 
pandé agu hia. Nenggitu kolé anak Manusia agu te 
pandé susay lisé.” 13 Du hitug pecing le rasul de Mori 
Yésus te Hia tombo ngong hi Yohanés Cebong. 

Mori Yésus Pandé Ina Cengata 
Anak Ata Ru'u Monay 


17:14-21 
(Mrk. 9:14-29; Luk. 9:37-47) 


14 Du Mori Yésus agu ata nungkun ngo kolé oné 
beréha ata do situs, maiy cengata ata cumang Mori 
Yésus agu io liha, 1? mai taén: “Mori, ba'éng koé anak 
daku. Hia hena le ru'u monay, agu leng bail séréngn. 
Dongkalin hia pa'u oné api ko oné waéy. 16 Aku poli 
dadé hia oné ata nungku Dité, landing toé ngancéng 
lisé pandé inan.” 1” Maig taé de Mori Yésus: “Oé, 
méu ho'ot toé imbi agu ata wéléng, cai nia kolé di 
Aku paka ka'éng agu méug? Du nia kolé di Aku paka 
lembak agu méug? Dadé cé'é anak hitu.” 18 Agu 
kenta da'atn le Mori Yésus ré'ing hia, itu tara pé'angn 
jing hitu oné mai hian agu anak hitu ina léléng lut 
muingy. 

19 Poli hitu ata nungku de Mori Yésus mais rémé 
du hanang koéd agu Hia, réig lisé: “Co'o tara toé 
ngancéng mbérn lami jing hitu?” % Mai walé Diha 
agu isé: “Ai méu toé danga imbi. Aku taé agu meu: 
Moron, émét nggo'o koé méu manga imbis tamat 
ného lincé sawé mésen, méu ngancéng taé ngong 
poco ho'o: Hésing cé'é mai ho'o, ngo nggeresina ituh, 
ngasang hésing dé poco hitu, agu toé manga ata 
toén latang te méu ?! [Ného nggo'o, toé ngancéng 
mbérn, bom le ngaji agu puasay.]” 

Réba Te Suan Mosé Céncés De Mori Yésus 


17:22-23 
(Mrk. 9:30-32; Luk. 9:43-45) 


22 Du hitu Mori Yésus cama-cama agu ata nungkun 
oné Galiléas, taé Liha kamping isé: “Anak Manusia 
kudut téing oné limé de manusia % agu isé kudut 
mbelé Hias, maik oné leso te telun Hia mosé koléy.” 
Wiga sanggéd ata nungkun situ kémas kéta naid. 


Mori Yésus Bajar Béa Te Mbaru de Mori Keraéng 


17:24-27 


24 Du caid Mori Yésus agu ata nungkun oné 
Kapérnaum maiy ata tegi béa Mbaru de Mori Keraéng 
oné hi Pértus agu taén: “Co'o Gurum, tara toé bajar 
béan?” 2? Walé liha: “Ma'u, itan muing te bajars,” agu 
du ngo oné mbarun hi Pétrus curu muing le réi le 
Mori Yésus: “Co'oy le nuk de hau Simon? Oné mai 
céin dé raja-raja oné lino ho'o tegi béa agu taki? Mai 
oné mai ro'éngd ko mai oné mai ata bali tanan?” 

26 Walé li Pétrus: “Mai oné mai ata bali tanan!” Maik 
taé de Mori Yésus agu hia: “Ngong toé oné ro'éngn. 
27 Maik kudut ité néka rabos isé, ngo ga, oké pékang 
oné sano. Ikang ata haéng laring cain le hau, cau 
agu céngka mu'un, manga kali itan le hau séng 
bonén. Emi séng situ agu bajar oné isé latang te 
ranga Dakud agu te méu.” 

Céing Kéta Ata Céwé Mésén Oné Adak Surga 


18:1-5 
(Mrk. 9:33-37; Luk. 9:46-48) 


18 1 Du hitu mais ata nungku de Mori Yésus 

agu mai réid: “Ceing kéta ata céwé mésén 
oné Adak Surga?” ?Itug kali bénta cengata ata koé 
le Mori Yésus agu pésék oné beréha iséy agu mai 
taén: “Aku taé agu méu, moron, émé méu toé teserm 
agu toé ciri ného anak koé ho'om, méu toé ngancéng 
ngo oné Adak Surgas. Maik céi-céing ata merik nain 
agu ciri ného anak koé ho'om, hiay ata céwé mésén 
kéta oné Adak Surga. ” Agu céing ata tiba cengatan 
anak koé ného ho'o le ngasang Daku, hia tiba akuy.” 


Céing Hitut Pandé Ndékok Ata 


18:6-11 
(Mrk. 9:33-37; Luk. 17:1-2) 


6“Maik céing kaut hitut pandé ndékok cengatan 
oné mai anak koé so'o ata imbi Akus, céwé dian 
hia hitu émé can watu mesé wasé oné bokakn, poli 
hitu pandé delep lau taciky. 7 Calang da'at lino agu 
sanggéd pandé hena ndékok ata laing: bo kali calang 
ata manga muingy, maik copél hiat pandé mangan. 

8 Emé limém ko wa'im te pandé ndékok laing hau, 
ketek oké situ, ai céwé di'am hau ngo oné mosé le 
limé tompokm agu senggétm, itu pong déméng limé 
suam agu wa'i suam oké oné api tédéng lén. ? Agu 
émé matam hitut te pandé ndékok laing hau, nggé'i 
okéy hitu, ai céwé di'am hau ngo oné mosé le mata 
cam, itu pong oké oné api neraka agu mata suam. 

10 Nuk di'a-di'a néka hang le hep cengatan oné 
mai anak koé so'o. Ai Aku taé agu méu: Manga dé 
malékatd isé éta Surga, ata lélo mtaung ranga de 
Ema Dakus éta Surga. t! [Ai mai de anak Manusia 
latang te mo'eng isét mora.”] 


Rapang Jimbal Ata Moray 


18:12-14 
(Luk. 15:3-7) 


12“Co'o nuk de méu? Émé cengata ata manga 
paéng ceratus jimbaln, agu can ata wéléngy, toé weli 
kongd liha situt ciok mpulu ciokd lé poco, agu ngo 
kawé jimbal hitut wéléngy? 13 Agu aku taé agu méu: 
Moro matan, émé ita néng ga, céwé naka hitut ca 
liha po ciok mpulu ciok situt toé wéléngd. t4 Nenggitu 
kolé Emas hitut éta Surga, toé ngoéngn oné mai 
cengatan anak koé so'o te moras.” 


Latang Te Toing Cama Asé-ka'é 


18:15-20 


15~Émé asé- -ka'ém pandé ndékok, wahéng di'a-di'a 
hia sua taus. Émé séngét liha titong de hau, polig 
boné kolén hia le hau. !6 Émé hia toé séngét hauy, 
dadé cengatan ko sua taun kolé ata, kudut le tombo 
de sua ko telu taun ata sakasin, perkara hitu toé gégo 
koléy. 17 Émé hia toé séngét iséy, baro sékék hitu oné 
asé-kaé do. Agu émé hia toé kin séngét reweng data 
do, lélo kaut hia, cama ného cengata ata toé pecing 
Mori Keraéngy ko cengata ata tegi belasténg. 18 Aku 
taé agu méu: Moro matan apa ata pongo le méu oné 
lino ho'o, pongo kolé éta Surga, agu apa ata cacas le 

méu oné lino ho'o, caca kolés éta Surga. !? Agu can 
kolé taé Daku agu méu: Emé sua taun oné mai méu 
oné lino ho'o cenais te tegi apa kaut, tegi disé situ 
sendos le Ema Daku hitut éta Surga. ?? Ai nia manga 
sua ko telu taun ata impungs landing le ngasang 
Daku, nitu Aku manga oné beréha isék.” 


Rapang Latang Te Ampong 


18:21-35 


21 Poli hitu mai hi Pétrus agu mai taén ngong Mori 
Yésus: “Mori, haéng pisa ngkalig aku te ampong 
asé-ka'ég émé hia pandé ndékok agu akuy? Haéng 
pitu ngkalin?” ?? Mai taé de Mori Yésus ngong hia: 
“Toé! Aku taé agu hau: toé hanang pitu ngkalin. Maik 
haéng pintumpulu ngkali pitungkalin. 

23 Ai latang te Adak Surga, rapang ného ca raja hiot 
kudut manga bilangn agu sanggéd mendin. ?4 Polig 
liha pu'ung bilangd, og béntan oné hia cengata 
ata monggurkouk keta raungn, dod cempulu sebu 
talénta. 22 Landing le toé ngancéng bajard raung situ 
liha, raja hitu jera hia kudut pika taungs anak agu 
winan agu sanggéd paéngn, latang te bajar taung 
raungn situ. ?8 Og sujun mendi hitu io hia, agu mai 
taén: Mori géréng koé cekoén, sanggéd raung daku 
te léko taungs. 27 Itu kali wa nain raja hitu le momang 
mendi hitu, wiga legon, agu koso taungs raungn. 

28 Landing du kolén mendi hitu nitu main hia 
cumang agu cengata mendi bana, ata manga raung 
ceratus dinar kanang oné hia. Mai hia deko agu hajel 
bokakn agu mai taén bajars raungm ga! ?? Itu kali 
suju haé reban hitu agu tegi ba'éng diha: Géréng 
koé cekoén ta ité, kudut bajar taungs laku raung 

situ. 30 Maik hia ogoy agu téi haé reban hitu oné bui 
dengkir bajar taungs raungn. 

31 Tta hitu haén situ iwo, wéong kéta naid, agu baro 
kéta taung apa ata ita disé oné morid ?? Raja hitu jera 
bénta ata hitu agu mai taén ngong hia: Oé mendi 
da'at, sanggéd raungm poli taungs laku kosud, ai hau 
tegi ba'éng dakuh. 33 Toé weli hau kolé paka ba'éng 
haé rebam ného aku poli momang haug? 240g rabo 
kéta morin hitu agu téing hia oné isét rani dengkir 
hia bajar taungs raungn. 

35 Nenggitu kolé pandé de Ema Daku éta Surga 
latang te méu, émé néténg méu toé ampong 
asé-ka'és mai wa mai naim.” 


Céar 


19:1-12 
(Mrk. 10:1-12) 


19 1 Du cemold taung toing de Mori Yésus, itu 
kali ngon Hia oné mai Galiléan agu cai oné 
tana Yudéa ata besina mai waé Yordany. ZAta do 
lako londang lut Hias agu Hia kolé pandé ina iséy 
nitu. 3 Itu kali maid ata Parisi agu te damang Hia. 
Réi lisé: “Ngancéng ata céar agu winan, landing 
apa kaut comongn?” 4 Mai walé de Mori Yésus: “Toé 
bacang le méu, te Hiat dédékn manusia pu'ung du 
wangkan, dédék isét ata rona agu inéwai?” > agu 
nenggo'o kolé taén: “Landing hitu ata rona ledong 
eman agu endén te neki ca agu winan, wiga isét 
sua ciri ca wekis. ê Nenggitu dé, isé toé sua kolés, 
maik cas kali ga. Landing hitu, apa ata poli neki cas 
le Mori Keraéng, toé ngancéng céar le manusiad.” 
7 Mai taé disé ngong Hia: “Émé nenggitu, apa weli 

rajan hi Musa tara jera te téing surak céar émé ata 
céar agu winan?” 8 Mai taé de Mori Yésus agu isé: “Le 
ndingur bails méu tara sendos li Musa te céar agu 
winas, maik du wangka pu'ungn toé nenggitu. ? Maik 
aku taé agu méu: Céing kaut ata céar winan, aikn 
landing le loma, poli hitu kawing agu inéwai banay, 
hia pandé lomay.” 1° Mai taé data nungkun situ agu 
Hia: “Emé nenggitu woé-joé wina rona, komé néka 
kaut kawing.” t! Landing hitu mai taé Diha agu isé: 
“Toé sanggén ata ita salangn curup hitu, hanang isét 
téing widang kali. +? Manga ata hitut toé ngancéng 
kawingn soho nenggitu kéta muing hia loas le endén, 
agu ata hitut nenggitu muing pandén lata bana, agu 
manga ata hitut pandé weki run nenggitu, ngoéng de 
run, landing kaut perénta Surga. Céing ata ngancéng 
pecing betuan paka tingoy.” 


Mori Yésus Berkak Anak Koé 


19:13-15 
(Mrk. 10:13-16; Luk. 18:15-17) 


13 Ttų kali ata, dadé anak koé oné Mori Yésus, kudut 
Hia témba limén béta isé agu ngaji latang te isé; 
maik ata nungkun rabo ata situ. 14 Maik mai taé de 
Mori Yésus: “Ondangs anak koé situ, néka cakas te 
mai nggere-cé'é Aku; ai ata ného isé situ dé morin 
Adak Surga.” 15 Itu kali Hia témba limén bétan isé 
agu poli hitu Hia ngog nitu main. 

Ata Reba Ata Bora 


19:16-26 
(Mrk. 10:17-27; Luk. 18:18-27) 


16 Manga cengata ata mai oné Mori Yésus, agu 
mai taén: “Tuang Guru, apa ata di'an pandé daku, 
kudut haéng mosé tédéng lén?” 1? Mai walé de Mori 
Yésus: “Apa rajan tara réi Akum hau te apa ata 
di'an? Ca kanang ata di'an. Maik émé nanang le hau 
ngo oné mosé, lut le hau sanggéd perénta de Mori 
Keraéng.” 18 Mai taé data hitu agu Hia: “Perénta 
hiot niay?” Mai taé de Mori Yésus: “Néka paki ata, 
néka loma, néka tako, néka sabi nggopét, !° hiang 
ga emam agu endém, agu momang haé atam cama 
ného weki rum.” 20 Mai taé data reba hitu agu Hia: 
“Sanggéd taung situ poli taungs laku pandéd, apa 
koléd ata toén?” ?1 Mai taé de Mori Yésus agu hia: 
“Emé ngoéng kudut jepekm hau, ngoh ga, pika kéta 
taungs paéngm agu téing isét lénggé, le hitu hau tiba 
paéng de Surga, poli hitu nggere-cé'é Aku agu lut 
Akuh.” ? Du dengé lata reba hitu curup hitu, itu kali 
ngon agu kémas kéta nain, ai do kéta paéngn. 

23 Mai taé de Mori Yésus agu ata nungkun: “Aku 
taé agu méu, moron tu'ung, toé kéta émong latang 
te cengata ata bora te ngo oné osang Surga. ?4Te 
cengkalin kolé Aku taé agu méu, céwé émong can 
kaba ngo nggeroné lewo jarum itu po can ata 
bora ngo oné osang Surga.” % Du dengé hitu lata 
nungkun gejék hitu, lenget kétas isé, agu mai taêd: 
“Emé nenggitu, céing weli ata ngancéng selamakn?” 
26 Mbeler kéta lélod isé le Mori Yésus, agu mai taén: 

“Latang te manusia paté ho'o toé ngancéng, maik 
latang te Mori Keraéng ngancéng sanggén taung.” 


Lahén Lut Mori Yésus 


19:27-30 
(Mrk. 10:28-31; Luk. 18:28-30) 


27 Mai taé di Pétrus agu Mori Yésus: “Ami ho'o poli 
ledong sanggéd cao-cagm mai lut Itékm: aon weli 
ga, apay ata te tiba dami?” 28 Mai taé de Mori Yésus 
agu isé: “Aku taé agu méu, moro matan, du leso 
dédékn kolé, du Anak Manusia lonto lobo seriga 
mésén, méu so'ot poli lut Akus, te lonto kolé lobo 
campulusua seriga latang te beté-bicar disét panga 
campulusua data Israél. 2? Agu nété-néténg ata hitut 
ledong mbarud landing ngasang Daku, asé-ka'én ko 
wetan, eman ko endén, anakn ko uman, te tiba kolé 
ceratus ngkali mpalé agu te haéng mosé tédéng lén. 

30 Maik dod ata cai tekolo te ciri ata taki musi laings, 
agu ata teke musi ciri ata te kolo laings.” 


Rapang Ata Pala Oné Uma Anggor 


20:1-16 

20 1“Latang te Adak Surga cama ného cengata 

ata ngara uma anggor ata gula ucap to'oy te 
ngo kawé ata pala oné uma anggorn. 2Du hia poli 
retus agu isét duat palan, latang te lahé ca dinar ca 
leso, hia jera isé duat oné uma anggorn. 3 Am niat 
ongga ciok le gula, hia ngo pé'ang koléy, agu itas liha 
manga kid ata iwod, ka'éng bod oné amba. 4 Mai taén 
agu isé: Ngo koé méu oné uma anggor daku, agu apa 
ata duhan te téing laku agu méu. Itus kali ngod isé. 

> Anggat ongga campulusua, agu ongga telu le mané, 
hia ngo pé'ang koléy agu pandé cama ného hio baon. 
6 Am ongga lima le mané, hia ngo pé'ang koléy, agu 
ita kolés liha ata iwod, agu mai taén ngong isé: Co'o 
méu tara ka'éng bos kaut tédéng lesos? ” Mai taé 
disé ngong hia: Ai toé manga atan te téing pala agu 
ami. Mai taé diha agu isé: Ngo koém kali méu oné 
uma anggor daku. Du wiég tana, mai taé de tuang 
hitu agu mandorn: béntas isét duat pala situ agu 
bajar nggajingd, pu'ung oné mai isét duat taki musi 
comong dengkir agu isét duat laring cai. ° Itug kali 
mai isét pu'ung duat ongga lima, agu néténg-néténg 
isé tiba gici ca dinard. t° Poli hitu mais isét duat te 
kolo, agu bet disé te tiba céwé do, kali nété-néténg 
isé tiba gici ca dinar kolés. 11 Du tibad lisé, isé ngga'ut 
kétas agu tuang hitu, !? mai taéd: Isé so'ot mai taki 
musi ata duat ca jam kanangs, maik lité cama kauts 
ného ami ho'ot tédéng lesogm hempe-hut duat agu 
pari du leso tiling. +° Maik tuang hitu walé agu hiat 
cengata oné mai isé: asé-ka'én, aku toé manga toé 
agil latang te hau. Toé weli poli retusd ité te ca dinar 
ca leso? !4Emi néng maki de rum agu ngoh ga; aku 
kudut te téing isét taki musi so'o cama ného de méu. 
15 Toé néng aku nia-naig pandég agu cao-cag nia 
kaut ba naig? Ko guér hau, méséng gawasg aku? 

16 Nenggitu, ata taki musin te ciri ata te kolo laing, 
agu ata te kolo te ciri ata teke musi laingy.” 

Kréba Te Telun Mosé Céncés Dé Mori Yésus 


20:17-19 
(Mrk. 10: 32-34; Luk. 18: 31-34) 


17 Du Mori Yésus kudut ngo oné Yérusalémy béntas 
Liha rasul situt campulusua hanang koéd, agu mai 
taén ngong isé oné bahi-réha salang: !8“Ho'o tité ga, 
ngo oné Yérusalém agu Anak manusia te téing oné 
imam-imam kepalay, agu ata pecing Taurat agu isé 
te tepo Hia wahéng te matay. t? Agu isé te téing hia 
oné uku so'ot toé pecing Mori Keraéng, kudut Hia 
loér latay, luca agu panggoly, maik leso te telun Hia 
mosé koléy.” 


Tegi De Endé Di Yakobus Agu Yohanés - Toé 
Te Perénta Maik Te Gatang Laing 


20:20-28 
(Mrk. 10:35-45) 


20 Ttųu kali maig endéd anak di Zébédéus cama agu 
anakn oné Mori Yésus, itu kali suju wa ranga Dihad 
te tegi cao-ca agu Hia. ?t Mai taé de Mori Yésus: 
“Apay ngoéng de hau?” Mai walén: “Anor koé lité 
Mori, kudut anak daku so'ot sua tau, émé ciri rajat 
Ite ngancéng cengatan lonto oné racap wanang Dité, 
cengatan kolé oné racap léo Dité.” ?? Maik mai walé 
de Mori Yésus, taén: “Toé pecing le méu, apa hitut 
tegi de méu. Ngancéng weli le méu inung piala, 
hitut paka inung kéta lakuy?” Mai taé disé agu Hia: 
“Ngancéng lami.” 23 Taé de Mori Yésus agu isé: “Piala 
Daku kudut inung muingy le méu, landing latang te 
lonto oné racap wanang Daku, ko oné racap léog, 

Aku toé manga hakg te téingd. Situ kudut te téing 
ata situt poli nangketd le Ema Daku.” ?4 Dengé hitu 
rabos ata nungku iwod situt cepulu agu asé-ka'é sua 
situ. 2? Maik béntas isé le Mori Yésus, agu mai taéN: 
“Pecingp le méu, te isét cau perénta sanggéd uku, 
perénta ro'éngn le semambu, agu isét mésé cau 
kuasad le wuré-warét agu isé. 2° Toé de nenggitu oné 
mai méu. Céing ata ngoéng te ciri ata mésé oné mai 
méu, hia paka ciri ata keturu laing méuy, 27 agu céing 
ata ngoéng ciri tuʻa laing oné mai méu, porong hia 
mendi laing de méuy, ?8 cama ného Anak Manusia, 
mai toé kudut te tiba keturu, maik latang te gori 
keturuy agu téing mosén, te sambé latang te ata do.” 


Mori Yésus Pandé Ina Suas Ata Buta 


20: 29-34 
(Mrk. 10:46-52; Luk. 18:35-43) 


29 Du Mori Yésus agu ata nungkun pé'ang oné mai 
Yériko, ata do lako londang lut Hia. 3° Manga sua 
taus ata buta ata lonto kid lupi salang, dengé te Mori 
Yésus liba nituy, og kali béntan lisé: “Mori, Anak di 
Daud, ba'éng koé ami!” 3t Maik ata do situ rondong 
isé, kudut isé hemas. Maik tambang molé mésén ciék 
disé, mai taéd: “Mori, Anak di Daud, ba'éng koé ami!” 
32 Ītu kali asin Mori Yésus agu bénta isén. Mai taé 
Diha: “Apa ngoéng de méu te pandé Laku latang te 
méu?” 33 Mai walé disé: “Mori, kudut ngancéng koé 
itakm.” 34Wa nain Mori Yésus le momang isé, itug 
kali asur Liha mata disé, agu du hitu kéta muing isé 
itas, poli hitu lut Hias. 

Naka Tiba Mori Yésus Oné Yérusalém 


21: 1-11 
(Mrk. 11: 1-10; Luk. 19:28-38; Yoh. 12: 12-15) 


21 1 Du Mori Yésus agu ata nungkun cai ruis 
Yérusalém agu cai oné Bétfagé hitut manga 
éta golo Zaituny, jera le Mori Yésus sua taus ata 
nungkun, Zagu pedén: “Ngo oné béo hiot bolo mai 
méu hitu, ai nitu dumpu le méu, ca keledai kina ata 
liwing kin agu anakn élor ruis hiay. Cacay keledai 
hitu agu arus ba ngger cé'é Akus. 3 Agu émé manga 
ata tenga méun, taé kaut: Lut le sékékn Mori. Toé 
béhéng Liha ba koléd.” 

4Mangad apa situ kudut rapakd curup siot caing le 
nabi: 

>“Taé agu molas Sion: 

Lélo, rajam mai cêé hauy Hia élus agu lembakn, 

léti ca keledai kina, 

agu ca keledai tékék mendo ata laing uwan.” 
6 Ttus kali ngod ata nungkun situ, agu pandé ného 
baté wuat de Mori Yésus oné isé. ” Aru lisé keledai 
kina hitu, agu anakn, poli hitu lapak laings nggebar 
disé, itug létin étan Mori Yésus. 8 Ata do situt 
monggur-kouk kétas, wisi towéd oné salang, mangas 
ata ti'or saung hajud na'a oné salang. ? Lawa do 
situt lako bolo mai Mori Yésus agu ata lut musi main 
rai-raos kétas, agu taéd: 

“Hosana latang te Anak di Daud 

berkaky Hia mai le ngasang de Morin, 

hosana éta osang ata langkas kéta!” 
10 Agu du Hia ngo oné Yérusalém, rai-raos kéta oné 
béndar hitu, agu mai taé data: “Céing kéta ata ho'o?” 

11 Mai walé data do situ: “Ho'oy nabi Yésus oné mai 
Nazarét, tana Galiléa.” 


Mori Yésus Pandé Nggeluky 
Mbaru De Mori Keraéng 


21:12-17 
(Mrk. 11:15-19; Luk. 19:45-48; Yoh. 2:13-16) 


12 Ttu kali Mori Yésus ngo oné Mbaru de Mori 
Keraéng agu wéling taungs isét manga dagangd oné 
natas Mbaru de Mori Keraéng. Pandé waléks Liha 
méja-méja paluk doi agu bangku disét pika tekur 
jawa, 1? mai taén agu isé: “Manga tulis: Mbaru Daku, 
mbaru te ngaji. Maik le méu ciri kaut cewo data tako 
laingy.” 

147tu kali: maid isét buta agu isét senggot oné Hia, 
oné Mbaru de Mori Keraéng, agu pandé ina taungs 
Liha. 1> Maik du imam-imam kepala agu isét pecing 
Taurat ita tanda lenget situt pandé Diha agu anak 
koé situt raos oné Mbaru de Mori Keraéng: “Bong 
latang te Anak di Daud!” Heres kéta taungs nai disé, 
16itu kali mai taéd agu Hia: “Dengé Lité apa situt taé 
de anak koé so'o?” Mai taé dé Mori Yésus agu isé: 
“Dengé Laku; toé dé'it bacang le méu: oné mai mu'u 
de anak wara agu anak koé ata rémé cucud Ité poli 
ambi naring?” 

17 Itu kali Hia pencang isén agu ngo bepé'ang mai 
béndary, ngo nggeroné Bétaniay agu toko nitun. 

Mori Yésus Mawang Haju Aray 


21:18-22 
(Mrk: 12-14, 20-26) 

18 Le gula ucap du kolé nggeroné béndarn noing'g 
darem le Mori Yésus. t? Oné ruis salang ita Liha 
pu'u haju ara, itu kali ngo nitun, maik toé manga 
ita apa-apan Liha oné pu'u haju ara hitu, hanang 
saungn kali. Mai taén ngong haju hitu: “Hau toé kéta 
ngancéng wua koléh tédéng lém!” Agu du hitu kéta 
muing dangon haju ara hitu. 2? Ita hitu ata nungkun 
lenget taungs, mai taéd: “Co'o kaut tara rodo dangon 
haju ara hitu?” % Mai walé de Mori Yésus agu isé: 
“Aku taé agu méu, moro matan, émé méu imbi agu 
toé manga rambang nais méu, toé hanang ngancéng 
pandé apa ata pandé Daku agu haju ara hitu, maik 
ngancéng kolé méu émé taé agu poco ho'o: hésing 
ga agu wéwéng nggeroné tacik! Jariy apa hitu. ?? Agu 
apa kaut ata tegi de méu oné ngaji, agu imbi tu'ung 
kéta, mangay kali tiban le méu.” 


Réi Latang Te Kuasa De Mori Yésus 


21:23-27 
(Mrk. 11:27-33; Luk. 20:1-8) 


23 Ttu kali ngon Mori Yésus oné Mbaru de Mori 
Keraéng agu rémé di'an toing nitun Hia, mais 
imam-imam kepala agu tu'a-tu'a de uku Yahudi oné 
Hia, mai taéd: “Le kuasa diong tara pandéd Lité paté 
situ? Agu céing hitut téing kuasa hitu oné Ité?” 24 Mai 
walé de Mori Yésus agu isé: “Aku kolé téi can réi agu 
méu, agu émé téing walén le méu agu Aku, Aku te toi 

agu méu kolé le kuasa diong pandéd Laku paté hitu. 
2> Nia main cebong di Yohanés? Oné mai surga ko 
oné mai ata manusian?” Téntang lisé cama isén, agu 
mai taéd, “Émé nggo'o taé Dité; Oné mai surgan, Hia 
te taé agu ité: Émé nggitu, apay rajan tara toé imbi 
hia le méu? ?6 Maik émé nggo'o taé dité: Oné mai 
manusian, ité rantang rondong lata do, ai sanggéd 
ata baé hi Yohanés ho'o cama ného nabiy.” 27 Itu kali 
mai taéd ngong Mori Yésus: “Toé baé lami.” Maig taé 
de Mori Yésus agu isé: “Émé nggitu, Aku kolé toé toi 
agu méu, le kuasa diong Aku pandéd sangged situ.” 


Rapang Latang Te Sua Taus Anak 


21:28-32 


28“Maik co'o nuk de méu latang te ho'o: Manga 
cengata ata suad anak ata ronan. Hia ngo oné anak 
ngason, mai taén: Nana ngo duat koé hau leso ho'o 
oné uma anggor. ?? Mai walé de anak hitu: Toé gorig. 
Maik bemusi main teser agu ngon. 2° Itu kali ngo 
oné anak ata suan, agu jéra kolé nenggitu. Agu walé 
de anak hitu: Yo, ema. Maik poli hitu hia toé ngoy. 
31 Céing weli oné mai isét sua situ ata pandé lorong 
wintuk de emad?” 

Mai walé disé: “Hiat laring cain.” Mai taé de Mori 
Yésus ngong isé: “Aku taé agu méu, moro matan, 
ata tegi béa agu inéwai mbérong bolo mai méu ngo 
oné Mbaru de Mori Keraéng. 22Ai hi Yohanés mai 
kudut karong salang ata molor agu méu, maik méu 
toé goris te imbi hiam. Maik ata tegi béa agu inéwai 
mbérong imbi hias. Agu méu, koném itas, maik poli 
hitu méu toé goris te teserm agu toé kolé goris te 
imbi hiam.” 

Rapang Isét Ciwal Oné Uma Anggor 


21:33-46 
(Mrk. 12:1-12; Luk. 20:9-19) 


33“Séngét koé ca rapang pali bana: Manga cengata 
mori tana, duat uma anggory agu pandé kena léok 
main. Hia caké lewo, te kerak anggor agu hesé ténda 
éta te lami uma hitu. Poli hitu hia téing célong agu 
isét duat liha uma hitu, poli hitu hia ngo oné tana 
banay. 34 Du tiong cai cekéng puad, hia jera mendin 
ngo oné isét duat kudut tiba cir ranga dihad. 2? Maik 
isét duat situ dekos mendi situ: ongga lisé cengata, 
mbelés iwod agu ata iwod kolé peké le watus. 36 Poli 
hitu mori hitu jera kolé mendi cebana, ata céwé do 
oné mai situ tekolo, maik isé so'o pandé kolé cama 
ného haéd lisé. 27 Turung cemoln hia jera anakn oné 
isé, taén: Anak rug sengang lisé. 38 Maik du isé situt 
duat ita lisé anakn hitu, mai taéd cama taud: Hiap ata 
tiba mbaté, wajo mbelé kolé hia lité, kudut mbatén 
ciri dités morid. 3? Dekoy lisé agu wéwéng bepé'ang 
mai uma anggor hituy, poli hitu mbeléy. 40 Du main 
keraéng hitut morin uma anggor, co'os pandéd liha 
isé situt duat?” 4t Mai taé disé agu hia: “Pandé ampus 
kéta taungs liha ata da'at situ agu uma anggorn téing 
séwa lata banas, hitut cird téing agu hias du hitug 
cekengd.” 4? Mai taé de Mori Yésus agu isé: “Toé dé'it 
bacang le méu oné Surak Nggeluk: 

Watu hiot oké lata pandé mbaru, 

polig ciri watu landukn: 
apa situt jari oné mai Mori, 
ca pandé ata lenget laing oné mata dité. 

83 Landing hitu aku taé agu méu, te Perénta de Mori 
Keraéng kudut emiy oné mai méun, agu kudut téing 
oné ca uku ata cir wuan Perénta hitu. 

44 [Agu céing-céing ata pa'u béta mai watu hitun, 
hia rewuty agu céing ata hena le watu hitun, hia 
méruky.]” 

“Du imam-imam kepala agu ata Parisi dengé 
rapang hitu, de Mori Yésus, baé lisé, te ngong isé 
hitu Diha betuan. 46 Itu isé Iémét te deko Hias, maik 
isé rantang ata do, ai rékéng data do situ, Hia Nabiy. 


Rapang latangt Ramé Kawing 


22:1-14 
(Luk. 14:15-24) 


22 1 Ītug kali Mori Yésus curup koléy, ba le 
rapang moléy agu isé: ?“Paté Adak Surga 
rapang ca raja ata pandé ramé kawing te anakn. 

3 Hia wuat mendin te bénta weki situt poli taéd te 
ramé kawing hitu, maik ata situ toé gorid te mai. 

4 Hia jera kolé mendi cebanan, mai pedén: Taé agu 
isé situt poli taéd: Moro matan, hang poli taungs 
wédid, lembu laki agu paéng ata liwing daku poli 
taungs mbeléd; poli taungs nangket, mai koém kali 
ga oné ramé kawing ho'o. “Malik isét poli béntad toé 
pinga lisé; manga ata duat oné umad, manga ata 
ngo wintuk gejur koéd, agu ata iwod deko mendi 
situ, wahéng agu mbelés lisé. 7” Rabo kétay raja hitu, 
itu kali jera lawan ngo nitu kudut pandé ampus 
taungs isét ala mendi situ agu tapa bendar disé hitu. 
8 Poli hitu taé taung agu mendin: Hang ramé kawing 
polisg wédid, maik ata so'ot poli taéd, toé remo te 
hitu. “Landing hitu ngo taung oné salang-salang 

dangka agu bénta taung céing kaut ata cumang de 
méu, kudut mai oné ramé kawing hitu. t° Itu kali 
ngod mendin situ agu impung taung lisé sanggéd 
ata cumang disé oné salang ata da'at molé, ata di'a 
molé, wiga penong ndéi ramé kawing hitu le meka. 
11 Du ngoy onén raja hitu te cumang agu meka situ, 
ita liha cengata toé paké ceca raméy. 1? Mai taén agu 
hia: Oé asé-ka'én, apa maim hau cé'é ho'o, toé paké 
agu ceca latangt ramé? Maik ata hitu hema kin. t° Itu 
kali mai taé de raja hitu ngong mendin: Pongos wali 
agu limén, poli hitu oké oné nendep hitut tuil da'at. 
Nitu manga jéjéng agu” kérek ngis. 1 Ai dod ata 
béntad, maik cekoés kali ata piléd.” 


Latang Te Bajar Taki Agu Kaisér 


22:15-22 
(Mrk. 12:13-17; Luk. 20:20-26) 


15 Poli hitu ngos ata Parisi; jangka disé, co'o moléy 
lisé ngancéng seréntén Mori Yésus le can réi. 16 Isé 
jera ata nungku disé cama laing agu ata Hérodian 
kudut réi agu Hia: “Tuang Guru, baé lami Ité ata 
molor, agu molor kolé toing salang de Mori Keraéng, 
agu Ité toé manga rantang céing kautd, ai Ité toé 
manga pilé atad. t!” Taé koé agu ami, co'o nuk Dité: 
Ngancég ko toé téing taki agu Kaisér (raja data 
Roma)?” t8 Maik baé le Mori Yésus nai da'at disé agu 
mai taén: “Co'o tara damang Akus méu, oé ata pisik? 
19 Toto damang agu Aku le méu séng hitut kudut 
taki laingy.” Ba lisé ca dinar oné Hia. 2? Itu kali Hia 
réi isén: “Gambar agu tulis diong ho'o?” 21 Mai walé 
disé: “Gambar agu tulis de Kaisér.” Mai taé de Mori 
Yésus agu isé: “Téing agu kaisér apa ata paka téing 

le méu agu kaisér agu oné Mori Keraéng le méu apa 
ata paka téing oné Mori Keraéng.” ?? Dengé walé hitu 
lenget kétas isé, agu ledong Mori Yésus, poli hitu 
ngos ga. 


Réi Data Saduki Latang Te Mosé Du Poli Mata 


22:23-33 
(Mrk. 12:18-27; Luk. 20:27-40) 


23 Du leso hitu mai pisa taus ata Saduki oné Mori 
Yésus, ata le ita disé, toé manga mosé kolé du 
poli mata. Réi lisé agu Hia: ?4“Tuang Guru, taé di 
Musa, émé mata cengata agu toé manga na'a waén, 
asé-ka'én paka lili winan, kudut manga na'a waén, 
latang te asé-ka'én hitu. ?> Mangag de pitu taus 
asé-ka'é, hiat ngaso kawingy, maik poli hitu matay. 
Landing le toé manga na'a waén, ledong winan hitu 
te lili le asé-ka'én. 26 Nenggitu kolé hiat tesuan agu 
hiat te telun dengkir agu hiat tepitun. 2? Agu cemol 
ga, du poli taungs matad isé, mata kolég inéwai 
hitu. 28 Céing oné mai isét pitu situ te ciri rona laing 
de inéwai hitu du leso mosé koléd ata mata? Ai 
sanggéd isé poli wina laing inéwai hitud.” 22 Walé 
de Mori Yésus agu isé: “Méu wéléngm, ai méu toé 
pecing Surak Nggelukm, nenggitu kolé kuasa de Mori 
Keraéng! 2° Ai du leso to'o kolé, manusia toé laki 
agu toé wais, maik mosé ného malékat éta Surga. 
31 Maik latang te to'o koléd sanggéd ata mata, toéd 
bacang le méu ko, apa ata taé le Mori Keraéng, du 
Hia curup: 3? Akuy Mori Keraéng di Abraham, Mori 
Keraéng di Ishak, agu Mori Keraéng di Yakub? Hia 
toé Mori Keraéng data matay, maik Mori Keraéng 

data moséy.” 33 Ata do situt dengén, lenget laing lisé 
toingN. 


Perénta Ata Mésén 


22:34-40 
(Mrk. 12:28-34; Luk. 10:25-28) 


34 Du dengén lata Parisi, te Mori Yésus poli pandé 
jenger ata Saduki, itus nekekd weki disé 3” agu 
cengata oné mai isé ata pecing Tauraty, réi te 
damang Hia: 3°“Tuang Guru, perénta nia ata mésén 
oné Taurat?” 37 Mai walé de Mori Yésus agu hia: 
“Momang Mori Keraéng, mai wa mai nain, lawang 
wakarm agu lawang taung nuk naim. 28Hituy perénta 
ata mésén agu taki lén. 3? Agu perénta tesuan, 
ata cama ného hituy, momang ga haé atam cama 
ného weki rum. 4? Oné mai perénta so'o sua, wéod 
sanggéd Adak Taurat agu surak de sanggéd nabi.” 


Woé-joé De Mori Yésus Agu Hi Daud 


22:41-46 
(Mrk. 12:35-37; Luk. 20:41-44) 

41 Du rémé impung kid ata Parisi, réi le Mori Yésus, 
mai taén: 4ł2“Co'oy nuk de méu latang te Mésias? 
Anak diong Hia?” Mai taé disé ngong Hia: “Anak di 
Daud.” ® Mai taé Diha agu isé: “Émé nenggitu, coo 
weli hi Daud le titong de Nai Nggeluk ngancéng caro 
Hia Morig, du taén: 

44 Mori Keraéng poli curup agu Mori dakun: 

lonto ga oné racap wanang Daku, 
dengkir sangged ata bali de hau na'a 
Laku wa mai wa'im. 

45 Jari émé hi Daud caro Hia, Mori daku, co'oy 
néng Hia tara anak dihan koléy?” ^8 Toé kéta manga 
cengatan ata ngancéng walé Hia, agu pu'ung leso 
hitu toé kéta manga cengatan kolé ata mberes te réi 
cao-ca agu Hia. 


Mori Yésus Mbéis Isét Pecing 
Taurat Agu Ata Parisi 


23:1-36 
(Mrk. 12:38-40; Luk. 11:37-54, 20:45-47) 


23 1 Ttug kali tombon Mori Yésus oné ata do agu 
ata nungkun, taén: ?“Isét pecing Taurat agu 
ata Parisi poli lonto krosi di Musad. ? Landing hitu 
sanggéd taung toing disé agu méu paka lorong agu 
pandés, maik néka luts wintuk disé, ai isé bo te toing 
atas, maik toé pandés le weki rud. 4 Pongos lisé 
mendo mésé, poli hitu na'a éta lédar data, maik weki 
rud isé, toé gorid te cabi. ? Sanggéd gori pandé disé, 
hanang kaut pala ita lata; isé paké wasé ngaji ata 
nggebak agu lolo cumbi léwé; ĉ isé ngoéng lonto pété 
osang ata di'an laing ramé, agu osang taki olon oné 
mbaru ngaji; 7 isé ngoéng hiang latas oné amba agu 
ngoéng te bénta Rabis. 8 Maik méu néka kéta caro 
rabim; ai ca kanang kali rabi de meu, agu sangges 
meu asé-ka'ém. ° Agu méu néka kéta bénta ema, 
céing kaut oné lino ho'o, ai hanang ca kali emas, Hia 
hitut éta surga. 10 Méu néka kolé te caro tu'am, ai 
ca kali tu'as, hi Mésias. 1! Céing-céing ata taki étan 
oné mai méu, poro hia ciri ata te keturu laing méuy. 
12 Agu céing-céing ata pandé tu'a le weki run, hia te 
ciri ata meriky, agu céing-céing ata merik le weki run, 
hia te ciri ata teke étay. 

13 Copél da'at méu, oé ata pecing Taurat agu méut 
Parisi, oé méut pisik, ai méu ata tadud parad Adak 
Surga olo mai ranga data. Ai weki rus méu toé ngo 
boném maik méus ata panggad isét kudut ngo bonés. 

14 [Copél da'at méu, oé ata pecing Taurat agu ata 
Parisi, oé méut pisik, ai le méus kodéld mbaru data 
luang, maik méu pandé bapur mata datam le ndar 
bail ngajis; Itu tara méu itan muing haéng wahéng 
daing mendon. | 

15 Copél da'at méu, oé ata pecing Taurat agu ata 
Parisi, oé méut pisik ai méu limbang tacik agu labok 
tana masam, kudut pandé teser kaut hiat cengata te 
lut agama de méu, agu du poli tesern hia ga, méu 
pandé ciri ata nerakay, ata suang ngkali céwé da'at 
oné mai weki rus méu. 

16 Copél da'at méu, oé tu'a ata buta, hiot taés, 
sumpa le ngasang de Mbaru Nggeluk, sumpa hitu 
toé tu'ung; maik sumpa le ngasang de emas Mbaru 
Nggeluk sumpa hitu ata ndeng laingn. 17 Oé méut 
bapa agu méut buta, apa ata céwé mésén, emas 
ko Mbaru Nggeluk, ata pandé nggeluk emas hitu? 
18 Sumpa le ngasang de compang, sumpa hitu toé 
woky; maik sumpa le ngasang de takung situt condo 
bétad, sumpa hitu ata ndeng laingn. 1° Oé méut buta, 
apa ata céwé mésén, takung hitu ko compang ata 
pandé nggelukd takung situ? 2? Landing hitu céi-céing 
ata sumpa le ngasang de compang, hia sumpa le 
ngasang de compangy agu le ngasang apa kaut ata 
manga bétan compang kolé. 2?! Agu céing-céing ata 
sumpa le ngasang de Mbaru Nggeluk hia sumpa le 
ngasang de Mbaru Nggeluk agu le ngasang kole 
Dihat ka'éng nituy. ?? Agu céing-céing ata sumpa le 
ngasang de surga, hia sumpa le ngasang seriga de 

Mori Keraéng, agu le ngasang kole Dihat ata lonto 
bétan. 

23 Copél da'at méu, oé ata pecing Taurat agu ata 
Parisi, oé méut pisik, ai alang nggurus ca weras, 
lia agu laja bajars le méu, maik ata céwé mésén 
oné peréntad Taurat toé pingas le méu, ného: agil, 
momang agu junggu. Hitu ca, paka pandéy agu so'o 
iwod néka lendé. 2t0é méut tu'a buta, alang lemus 
le méu céméy oné mai tuakn, maik unta ata manga 
bonén kodel kaut le méu. 

25 Copél da'at méu, oé ata pecing Taurat agu méut 
Parisi, oé méut pisik, ai gelas agu mangko le méu 
nawis, bepé'ang maid, maik boned, enggerep agu 
ngomper. ?6 Oé ata Parisi buta, olong nawi bonéd 
gelas situ, wiga nggélok bod bepé'ang maid. 

27 Copél da'at méu, oé ata pecing Taurat agu méut 
Parisi, oé méut pisik, ai méu cama ného boa hiot 
wulak le cét bakoky, hiot pé'ang main nggélok tu'ung 
lélon, molors le mata data, maik oné main penong 
le toko agu sanggéd wéang. ?8 Nenggitu kolé néng 
méu, pé'ang main molors lélon le mata data, kali oné 
main penong kanang pisik agu le daat. 

29 Copél da'at, oé ata pecing Taurat agu ata Parisi, 
oé méut pisik ai méu pandé boa de nabi-nabi agu 
pandé di'a compang disét nggeluk 3? agu mai taés: 
Emét manga kami du mosé de empogm, ami toé kéta 
gorigm te lut isékm, te mbelé nabi-nabi situ. 3t Maik 
le hitu méu ciri sakasi latang te weki rus, te méu waé 
data situt mbelé nabi-nabi situm. 22Jari penong kin 
kolé kali tongka paka de empos. 33 Oé méut ular, oé 
méut waé de ular mbangi! Co'o méu kong mo'éngs, 
oné mai wahéng de api neraka? 34 Landing hitu lélo 
dé, Aku jera nabi-nabi ngo oné méu, isét nggalas 

agu ata pecing Taurat: iwod oné mali isé le méu 
mbelés agu pépék oné panggols, ata iwod te onggas 
le méu oné mbaru-mbaru ngaji agu pandé kélos le 
méu moséd, mai oné mai bendar ca agu bendar 

ca, 3? kudut le méus polad, landing bowo dara disét 
ata toé manga salad pu'ung oné mai hi Habél, hitut 
molor, dengkir oné hi Zakaria anak di Bérékya hitut 
mbelé le méu oné bahiréha osang nggeluk agu 
compang. ?ê Aku taé agu méu: Moro matan, sanggéd 
so'o pola taung le uwa ho'os!” 


Gesar Landing Yérusalém 


23:37-39 
(Luk. 13:34-35) 


37“Yérusalém, Yérusalém, hau ata mbeléd nabi-nabi 
agu peké le watus ata jera Daku oné hau! Dongkalin 
Aku nuk te impung taungs anakm, cama ného 
iné-manuk hiot igol taungs anakn wa mai lebén, maik 
méu toé goris. ?8 Lélo, mbarum ho'o te ledongy agu 
ciri lingi-lengoty. 3? Agu Aku taé agu méu: Pu'ung 
ho'o main, méu toé ngancéng ita Aku kolém, wiga 
mai taés: 

Naring koé Hiat mai le ngasang de Mori Keraéngy!” 

TOMBO LATANG TE LESO CEMOL 
Mbaru de Mori Keraéng Te Rencoy 


24:1-2 
(Mrk. 13:1-2; Luk. 21:5-6) 


24 1 Poli hitu Mori Yésus ngo bepé'ang mai Mbaru 
de Mori Keraéng, agu ngon. Og maid ata 
nungku Diha agu toso oné Mbaru de Mori Keraéng. 

2 Mai taé Diha agu isé: “Itas le méu sangéd taung 
situ ko? Aku taé agu méu, moron matan, agit can 
koé watu so'o ata ondang kid tondol lobo watu haéd; 
te pandé lur kéta taungs.” 


Pu'ungn Séa 


24:3-14 
(Mrk. 13:3-13; Luk. 21:7-19) 


3 Du lari lonton Mori Yésus éta golo Zaitun, mais ata 
nungku oné ranga Diha kudut te tombo hanang koéd 
agu Hia. Mai taéd: “Tombo koé agu ami du niag tai 
jarid apa situ, agu co'o tandan mai Dité agu tandan te 
cemol lino?” 4 Mai walé de Mori Yésus agu isé: Néka 
témo, boto manga ata pandé cibul méu! > Ai dod 
ata te mai ba ngasang Dakus, agu mai taéd: Aku dé 
Mesias, wiga isé situ pandé wéléng ata do. ê Manga 
dengén le méu kacik rampas, agu réba kudut manga 
rampas. Landing néka sogit laing le méu agu néka 
simpungm; ai sanggéd situ paka mangas, maik toé di 
hitu leso cemoln. 7 Ai wa'u ca te to'o dungkang wa'u 

ca, raja ca dungkang raja ca. Te manga darem agu 
nupung oné néténg tana. Maik sanggéd situ, hitus 
di wangkad susa pa'it du toé di cekeng weru. 

“Du hitu méu kudut téi te luca latam, agu te alam 
agu méu te kodo le sanggén uku landing ngasang 
Daku, tagu dod ata te legong agamad; isé pika 
cama taud agu kodo cama taud. !! Do tuad nabi 
tangké situt pandé wéléng taung ata. 1? Agu le 
tambang dod ata pandé da'at, wiga momang cama 
haé ata te ciri ces. 13 Landing isét ta'ong dengkir 
cemoln, ngancéng selamaks. t4 Agu keréba di'a de 
Adak ho'o kudut te keréba oné temu tana linoy kudut 
sabin latang te sanggén uku, poli hitu itu pong caiy 
cemol.” 


Wahéng Ata Mendon Agu 
Mésias-Mésias Tangké 


24:15-28 
(Mrk. 13:14-23; Luk. 21:20-24) 

15\Jari émé ita le méu ‘Hiat pandé woréng’ hesé 
oné osang nggeluky, lorong curup hitut poli tombon 
le nabi Daniél-isét bacang surak porong lélo di'a 
hitu — 16 itu tara isét manga oné Yudéa paka losi 
nggerlé pocos. 17 Ata do siot lari Ionto, é tangis lobo 
mbarud, néka wa'u nggere-was te emi cecad oné 
mbaru, t8 agu ata siot rémé oné umad, néka wéʻé te 
emi ceca pakéd. t9 Copél mésé latang te isé endé 
siot rémé na'ang weki ko rémé cucu anakd du hitu. 
20 Ngajim kali, kudut du losis hitu néka du cekeng 
duréng agu néka hena oné leso Sabat. ?! Ai du hitu 
te manga wahéng mésé ata toé dé'it mangay pu'ung 
du mangan lino ho'o, dengkir te ho'on agu hitut 

toé manga koléy. 22Agu émé toé pandé wokoky 
cekengn, oné mai sanggéd apa kaut so'ot moséd, toé 
kéta manga retangd; landing le manga isét poli lird 
cekeng hitu te pandé wokok kauty. 

23 Du hitu émé manga ata taé agu méu: Lélo hi 
Mésias manga no'oy ko hi Mésias manga lé hioy, 
néka imbi le méu. ?4 Ai mésias-mésias tangké agu 
nabi-nabi tangké-té cais agu isét ngancéng pandé 
tanda mésé agu tanda lenget, wiga émé ngancéng 
kolé pandé wéléng ata poli lird. 22 Nuk di'a-di'a, Aku 
poli tombo muingn agu méu. ?6 Jari, émé manga ata 
nggo'o taén ngong méu: Lélo, Hia manga oné satar 
mambaky, néka ngo nitu méu; Lélo, Hia manga oné 
lo'angy, néka imbi le méu. ? Ai cama ného ndilap, 
wili-welok awo main agu wéwéng gérakn haéng salé 
kolépn, nenggitu kolé tai main Anak Manusia. ?8 Nia 
manga tobo, nitus holid ka rentumd.” 


Cain Anak Manusia - Rapang Haju Ara 


24:29-36 
(Mrk. 13:24-32; Luk. 21:25-33) 

29“Toé béhéng lété du polin wahéng du hitu, mata 
leso te ciri nendépy, agu wulang toé manga néran 
agu sanggén ntala, te pa'u kéta taungs éta mai 
awang agu sanggéd kuasa de awang gégo kéta 
taungs. °° Du hitu te ita tanda de Anak Manusia éta 
awang agu sanggéd uku oné lino te jéjéngs agu te ita 
lisé Anak Manusia hitu mai lobo rewung éta awang 
déméng agu kuasa mésén agu angosn. °t Agu hia te 
jera pé'ang taungs malékat-malékat kudut tebang 
terompét ata maor kéta runingn, agu isé te nekek 

taungs ata poli lird oné mai pat lok de lino, oné mai 
binting awang ca, haéng binting awang bana. | 

32 Nuk kaut le méu betuan rapang haju ara: Emé 
ngoél rengka-rengka koén agu wangkas ludungd, 
pecing dé le méu te cekeng lena tiong cé'én. 

33 Nenggitu kolé, émé ita taung situ le méu, pecing 
dé le méu, tiong cé'én dé ga, wa dungka para mbaru 
gi. 34 Aku taé agu méu: Moro matan, isét uwa so'o 
toé kéta retangs, émé toé di manga taung apa so'o. 
35 Awang agu lino te mora taungs, landing curup 
Daku toé ngancéng moray. 

36 Landing latang te leson agu wién hitu, toé manga 
cengatan ata pecingn, malékat-malékat éta Surga 
kolé toé, agu Anak kolé toé, hanang weki run hi 
Ema.” 


Toing Kudut Néka Témo 


24:37-44 
(Luk. 17:26-30, 34-36) 


37“Ai cama ného apa du mosé di Nuh, nenggitu 
kolé néng tai du main Anak Manusia. 38 Ai cama ného 
isé leso bebolon tuan mbang mésé hitu, hang agu 
inungs, na'a rona agu na'a winas, haéng leso hi Nuh 
tuké nggeroné kepaln, 3? agu isé toé baé cekoén 
latang te cao-ca, bebolon cain mbang mésé hitu te 
pandé ampus taung isé; nenggitu kolé néng tai du 
main Anak Manusia. 4? Du hitu émé manga sua taus 
ata oné uma, hiat cengata te dadéy, agu hiat cengata 
ledong nituy; 4t émé manga sua taus iné-wai rémé 
tukd, dadé hiat cengata agu hiat cengata ledong 
nituy. 4? Landing hitu néka témo, ai toé pecing le 
méu du leso apa Moris hitu te maiy. 

43 Landing nuk di'a-di'a ho'o: Émé pecing lata ngara 
mbaru du nia le wié main ata tako, toét-toé wela kin, 
agu toé sondang mbarun te rampok tatay. 44 Landing 
hitu, méu kolé paka jengkek di'a-di'a, ai main Anak 
Manusia du toé kéta manga nuk calan le méu.” 


Rapang Mendi Ata Tipek Agu Mendi Da'at 


24:45-51 
(Luk. 12:41-48) 


45“Céing mendi ata tipek agu nggalas nai, ata téti le 
morin te sanggéd ata do latang te téing hang du leso 
hitu? 46 Mosé di'a mendi ata repéng le morin rémé 
gorin, du cain morin hitu. 47 Aku taé agu méu: Moro 
matan, morin hitu te téti hia ciri ata lami sanggéd 
paéngn. “Landing émé mendin hitu ata da'at agu 
get oné nain: “Mori daku toé di maiy, wiga hia 
pu'ung ongga taung haé mendin, agu hang-inung 
cama-cama agu ata languy, “2maik morin mendi hitu 
cai du leso ata toé kéta manga nukn liha, ?lagu 
te ala hiay agu pandé hia cama ného wada disét 
lopé-lapét. Nitu baén manga jéjéng agu kérek ngis.” 


Anak Molas Nggalas Agu Anak Molas Bapa 


25:1-13 
25 1“Du hitu latang te Adak Surga ného rapang 
cepulu taus anak molas, siot emi culu agu 

ngo curu hiat kopé harat. 2Lima taus oné mai isé 
ata bapa agu lima taus ata nggalas. 3 Anak molas 
situt bapa ba culud, landing toé améng minad, maik 
anak molas situt nggalas, ba culud agu améng kid 
minad oné botol. > Maik ali hiat kopé béhéng kétay 


MATÉUS 25 87 


toé tara caiy, rendut taungs isé agu lémotd. ê Du wié 
toko-tereng dengé reweng data kepok: Caig kopé! 
Curu hia! 7 Anak molas situ to'o taungs agu tutung 
di'a culud. Anak molas siot bapa gesar agu anak 
molas situt nggalas: Téing koé ami cekoén mina de 
méu, ai tiong te pesas culu dami. °? Landing mai walé 
de anak molas situt nggalas: Toé ha, boto toé rapak 
te rug ami agu latang te méu. Komé ngo méu oné ata 
pika mina agu weli nitum. t° Maik du rémé ngo weli 
minad, cai kin hiat kopé harat, agu isét poli mengkek 
diad ngo cama agu hias nggeroné ndéi kawing, agu 
tadu para. t! Poli hitu caid anak molas sio agu mai 
taéd: Mori, mori, lénga koé ami para! !? Maik mai 
walé diha: Aku taé agu méu, moro matan, aku toé 
pecing méuk. !? Landing hitu, ambi-ambi koé, ai toé 
pecing le méu leson, nenggitu kolé wién.” 


Rapang Talénta 


25:14-30 
(Luk. 19:12-27) 


14wAi latang te Adak Surga, cama ného cengata 
ata kudut ngo pé'ang tana pé'angy, bénta taungs 
liha mendid agu imbi isé te lami sanggéd paéngn. 
15 Hia cengata téingy liha lima talénta, hiat cengata 
kolé sua talénta, agu hiat cengata kolé cay, néténg 
isé téing lorong nggepukd, poli hitu ngog hia. t° Itu 
kali hidi-hadan ngon mendi hiot tiba lima talénta. 
Pandé bekas liha séng situ wiga bekad lima talénta. 
17 Mendi hiot tiba sua talénta, nenggitu kolé pandén 
wiga beka sua taléntad. t8 Landing mendi hiot tiba ca 
talénta, ngo caké kombek agu nitu liha cehan séng 
de morin. 19? Béhéng kéta wa ga kolég morid mendi 

situ, itu kali mangan bilang agu isé. 20 Mendi hiot tiba 
lima talénta maiy agu ba bekad lima talénta, mai 
taén: Mori, lima taléntad téing lité agu aku; lélo, aku 
poli delék bekad lima taléntad. ?! Mai taé de morin 
ngong hia: Di'a tu'ung pandé de hau, oé mendi daku 
ata di'a, ata junggu, hau junggum oné wintuk koé, 
aku te téing hau cau taé ata mésén. Maih, ngo boné 
agu cama laing oné mosé di'a de morim. ??Itu kali 
main mendi hiot tiba sua talénta, agu mai taén: Mori, 
sua taléntad ata imbi akus lité; lélo, aku poli delék 
bekad, sua taléntad. ?3 Maig taé de morin agu hia: 
Di'a tu'ung pandé de hau, oé mendi daku ata di'a 
agu junggu, hau junggum te cau perkara koé, aku 
kudut téing hau, cau perkara mésé. Maih, ngo cama 
laing oné mosé di'a de morim. ?4 Itu kali main mendi 
hiot tiba ca taléntay, mai taén: Mori, pecing laku tité, 
ité manusia ata rani mésé, ata ako oné osang nia 
baté toé rédé lité, agu nongko nia baté toé weri 
dité. ? Landing hitu rantangk aku, wiga ceha talénta 
dité wa tana bonéy: Ho'oy, tiba néngm, ranga rum! 
26 Maik walé de morin hitu: Oé, hau mendi da'at, 
ata ngondé, jari polig pecingn le hau, te aku ako 
oné osang hitut nia baté toé rédé laku, agu nongko 
oné osang nia baté toé weri laku? ?” Emé nggitu, 
téing koésb le hau séng daku oné iséd pecing pandé 
bekad, kudut du kolég aku, cengkali tiba agu bekad. 
28 Landing hitu, emiy talénta hitu, oné mai hian, 
agu téing oné hiat manga cempulu taléntan. ?’ Ai 
néténg ata hitut mangad, oné hia te téing wiga diha 
héla-haéd. Maik céing ata toé kéta manga apa-apan, 
situt manga oné hiad, te emi kolés oné mai hiad. 

30 Aku péncary mendi hitut toé manga betuan, oné 

nendep ata céwé tuil kéta. Nitu te manga jéjéng agu 
kérek ngis.” 


Beté-Bicar Turung Cemol 


25:31-46 


31“Émé cai Anak Manusia agu néra mésén, agu 
sanggéd malékatn cama laing agu Hias, itu Hia te 
lonto angos lobo serigan. 22Itug kali sanggéd taung 
uku te liups oné ranga Diha, agu Hia te céhar isé 
oné mai cengata cama ného ata lami jimbal hiot lir 
jimbal agu mbé, ?3agu Hia te pidiks sanggéd jimbal 
oné racap wanangn, sanggéd mbé pidik oné racap 
léon. 34 Agu mai curup de raja hitu agu isét oné racap 
wanang: Mai méu, oé ata berkak le Ema Daku, tiba 
ga osang ata poli ambin te méu; pu'ung mangan lino 
ho'o! 3> Ai du daremg Aku, téing hangk le méu, du 
masa waég Aku, téing inungk le méu; lété du weki 
toé pecingk Aku le méu, dadék le méu nggeroné 
mbarus; 36 du lacog Aku, téing wéngko weki Aku le 
méu; du betig Aku ngo la'at Aku méu; du oné buig 
Aku, ngo la'at Aku le méu. 37 Mai walé data molor situ 
ngong Hia, taéd: Mori, oné pisa ami ita Ité darem, 
mai ami téing hangt, ko masa waé Ité, mai ami téing 
inung? ?8 Du nia ami ita Ité weki toé pecing, mai 
ami téing toko oné mbaru, ko lacot, mai ami téing 
wéngko weki? 3? Du nia ami ita Ité betit ko oné buit, 
mai ami ngo la'at Itékm? 4? Agu mai walé de Raja hitu 
agu isé: Moro matan, Aku taé agu méu, sanggéd kaut 
ata pandé le méu latang te cengatan oné mai asé 
ka'é Daku so'ot lengki da'at, méu poli pandé latang 
te Akus. “LAgu mai kolé curup Diha agu ata situt oné 
racap léon: Néka ita wa ranga Dakum, oé méut niur, 

ngo oné api utung tédéng lén ata poli muing améngn 
latang te jing da'at agu haé didingn. 2? Ai du darem 
Aku, méu toé téing Aku hang; du masag, méu toé 
téing Aku waé; ł3 Du Aku weki toé pecing, méu toé 
téing Aku osang te tokog; du lacog, méu toé téing 
Aku towé, du betig agu du oné buig, méu toé ngo 
la'at Akum. 44 Itug kali walé disé ngong Hia, taéd: 
Mori, du nia ami ita Ité daremt, ko masa waét, ko 
cama ného weki toé pecing, ko lacot, ko betit, ko oné 
buit, agu ami toé campé Itékm? > Itu kali Hia te walé 
iséy: Aku taé agu méu; moro matan, sanggéd kaut 
ata toé pandé le méu latang te cengatan oné mai 
isét lengki da'at so'o, méu toé pandé kolé latang te 
Aku. ^6 Agu isé so'o te ngo oné osang wahéng tédéng 
lén, landing sanggéd ata molor ngo nggeroné mosé 
tédéng lén.” 


Tura Te Patn Mosé Céncés De Mori 
Yésus — Nanéng Te Ala Mori Yésus 


26:1-5 
(Mrk. 14:1-2; Luk. 22:1-2; Yoh. 11:45-53) 


26 1 Woko poli taungs sanggéd toingn Mori Yésus, 
mai taén ngong ata nungkun: 2“Pecingp le 
méu, te téké sua leso kali ramé Paskah, du hitug 
Anak Manusia te téing kudut panggoly.” 

3 Du hitu neki ca taungs imam-imam kepala agu 
tu'ad ata Yahudi oné natas de Imam Mésé, ngasangn 
hi Kayafas, “agu isé jangka te nanéng deko Mori 
Yésus le adong molé kudut te mbelé Hia. Maik mai 
taé disé: “Néka du leso ramé, boto raha taud ro'éng.” 

Palasn Mori Yésus 


26:6-13 
(Mrk. 14:3-9; Yoh. 12:1-8) 


6 Du manga oné Bétanian Mori Yésus, oné mbaru di 
Simon ata hena deit le bokéy, 7 mai cengata inéwai 
oné Hia, ba ca kuntul watu hitut manga mina bengé 
ata wegitn. Mina hitu loli liha oné sa'i de Mori Yésus, 
hitut rémé hangn. 8 Ita hitus rabo da'ats ata nungkun 
agu mai curupd: “Té co'on kéta pandé mbasa-saék 
ho'o? “Ai mina hitu ngancéng pika wegity agu séngn 
ga, te téing ata lénggés.” !? Landing Mori Yésus 
pecing nuk disé agu mai taén: “Co'o méu tara pandé 
susa inéwai ho'os? Ai hia poli pandé ca ata di'an 
latang te Aku. 1! Ai ata lénggé mangamtaungs agu 
méu, landing Aku toé tédéngk agu méu. !?Ai le 
pandé loli minan hitu hia oné weki Daku, hia améng 
latang te du boak Aku. 13 Aku taé agu méu: moro 
matan, nia-nia kaut wéron keréba di'a ho'o oné temu 
tana lino, apa ho'ot pandé diha te caro mtaungy 
kudut nuk hia.” 


Hi Yudas Pika Mori Yésus 


26:14-16 
(Mrk. 14:10-11; Luk. 22:3-6) 


14 Poli hitu ngog cengata oné mai rasul situt 
campulu suas, ngasangn hi Yudas Iskariot, oné 
imam-imam kepala. 1° Mai taén: “Apa téing aku le 
méu, kudut aku téing Hia oné méu?” Bajar lisé agu 
hia telumpulu ringgi pérak. t6 Pu'ung nitu main hia, 
kawé salang ata di'an te téing Mori Yésus. 

Mori Yésus Hang Ramé Paskah Agu Rasul-Rasul 


26:17-25 
(Mrk. 14:12-21; Luk. 22:7-14, 21-23; Yoh. 13:2 1-30) 


17 Du leso laring cain, leso ramé Roti Toé Manga 
Ragi, maid rasul-rasul de Mori Yésus oné Hia agu mai 
taéd: “Nia wan ngoéng Dité ami wintuk hang ramé 
Paska latang te Ité?” 18 Mai walé de Mori Yésus: “Ngo 
méu sina béndar oné keraéng hitu ata pecing Lakuy, 
taé agu hia: Pedé de Tuang Guru: leso Daku ruis 
gi; oné mbaru de hau kéta Aku kudut ramé Paskag, 
cama laing agu rasul-rasul Daku.” 1? Itus kali ngod 
ata nungku situ, pandé ného baté pedé de Mori 
Yésus agu isé, agu kudut te ramé Paskah. 

20 Du wiég tana, Mori Yésus lonto hang cama-cama 
agu campulusuas rasul. ?! Agu du rémé hangd isé, 
mai taén: “Aku taé agu méu, moro matan, cengata 
oné mai méu te téing Akuy.” ?? Agu wéong kéta naid 
isé réi gici ca agu Hia: “Cala aku, Mori?” ?3 Mai walé 
Diha: “Hia hiot cama-cama agu Aku lembo limén 
oné mangko ho'o, hia hituy kudut téing Aku. ?4 Anak 
Manusia ata ngo muingy, duha ného ata poli tulis 
latang te Hia, landing mata oloy ata hitut liha tara 
téingn Anak Manusia. Céwé di'an ata hitu émé néka 
loasy.” ?> Mai walé di Yudas hitut kudut téing Hia 
taén: “Cala aku Rabi?” Mai walé de Mori Yésus ngong 
hia: “Polig taé le rum.” 

Hang Ceki De Morin 


26:26-29 
(Mrk. 14:22-25; Luk. 22:15-20; 1Kor. 11:23-25) 


26 Du rémé hangd isé, Mori Yésus emi roti, étan 
ngaji wali di'a, puʻ'ils Liha agu téing oné rasul-rasuln, 
mai taén: “Emi ga, hang ga, ho'o dé weki Daku.” 
27 Poli hitu emi Liha piala, étan ngaji wali di'a, poli hitu 
téing agu isé, mai taén: “Inung ga, sanggés méu, 
oné mai piala ho'o. ?8 Ai ho'o dé dara Daku, dara 
baté reké ata bowo latang té ata do kudut ampong 
ndékokd. ?? Landing Aku taé agu méu: Pu'ung ho'o 
maig Aku toé inung kolé oné mai pu'u anggor ho'ok 
dengkir leso Aku inung ata werun, cama laing agu 
méu oné Adak de Ema Daku.” 


Hi Pétrus Te Pali Mori Yésus 


26:30-35 
(Mrk. 14:26-31; Luk. 22:31-34; Yoh. 13:36-38) 

30 Du poli dérén lisé déré naring, ngog Mori Yésus 
agu sanggéd rasul nggeréta golo Zaitun. 

31 Mai curup de Mori Yésus ngong isé: “Wié ho'o, 
sanggés méu te gégo imbis landing Aku. Ai manga 
tulisn: Aku te mbelé hiat lamid, agu jimbal-jimbal 
situ, te mbihi-mbehars. 32? Landing poli to'og Aku, 
te olo Aku méu lau Galiléa.” 33 Mai walé di Pétrus: 
“Koném gégo taung imbi disé, landing Ité, aku kali 
tadan te gégok.” 34 Mai taé de Mori Yésus ngong hia: 
“Aku taé agu hau, moro matan, wié ho'o, du toé 
di kakors manuk hau poli pali Akum telungkalin.” 
35 Mai taé di Pétrus ngong Hia: “Koném matak aku 

cama-cama agu Ité, aku toé pali Iték.” Nggitu kolés 
curupd rasul do. 


Oné Ma'ang Gétsémani 


26:36-46 
(Mrk. 14:32-42; Luk. 22:39-46) 


36 Ttu kali cain Mori Yésus agu sangged rasul oné ca 
osang ngasangn Gétsémani. Poli hitu mai taén ngong 
isé: “Géréng cé'é méu, laing koé Aku ngo sina hiok te 
ngaji.” 37 Agu dadé Liha hi Pétrus agu sua taus anak 
di Zébédéus cama laing agu Hia. Og pu'ung nitu main 
Hia wéong agu simpung kéta naiN. 8 Mai taén agu 
isé: “Nai Daku wéong kétay néhot kudut mata Laku 
doingn. Géréng cé'é agu jerék koém, cama laing agu 
Akum.” 39 Itu kali Hia lako nggere-olo cekoén, tikuly 
agu ngaji, mai taéN: “Yo Ema, Emét ngancéng kéta, 
co'om laun piala séang ho'o oné mai Akun; landing 
néka ného hitut ngoéng Daku, maik lorong hitut baté 
ngoéng Dité.” 40 Poli hitu Hia kolé oné rasul-rasul, 
ita isé rémé toko kid mai taén ngong hi Pétrus: 
“Toé ngancéng méu te wela cama agu Aku tamat 
cajamn? 4t Ambi-ambi agu ngaji koém, rantang pa'u 
oné damangm: ai bo kali nais sundurn, landing weki 
les-lémbek.” 42 Itu kali ngo té sua ngkalin agu ngaji, 
mai taén: “Yo Ema Daku, émé toé ngancéng hésingn 
piala hoʻo, aikn émé te inung kéta Lakuy, nia kaut 
ngoéng Dité.” #3 Agu du mai kolén Hia ita Liha isé lari 
toko kid, ai leng bail dendutd. 44 Sondangd isé nitu 
Liha, itu kali ngon te telu ngkalin, hitu kin kali ngajin. 
“> Poli hitu, mai kolé Hia oné rasul-rasul, mai taén 
agu isé: “Toko kis meu ko? Lélo, ho'og dé redun Anak 

Manusia te téing lobo limé data ndékoky. 6 To'o ga, 
mai ngot ga. Hiat ata téing Aku ruis gi.” 


Dekon Mori Yésus 


26:47-56 
(Mrk. 14:43-50; Luk. 22:47-53; Yoh. 18:1-11) 


47 Du rémé di'an tombon Mori Yésus, caig hi Yudas, 
cengata oné mai campulusua ata rasul situ, agu 
cama laing agu hia do kéta lawa ata ba sempilang 
agu semambud ata jera le imam-imam kepala, tu'ad 
uku Yahudi. 8 Ata hitut téing Hia, poli toin tanda 
ho'o agu isé: “Ata hitut omo daku, hitu dé Hia, deko 
Hia.” ^} Agu hidi-hadan hia ngo cumang Mori Yésus 
agu mai taén: “Tabé o Tuang Guru.” Itu kali omon 
liha Hia. >? Landing mai taé de Mori Yésus ngong 
hia: “Oé ase-kaén, latang te hitu mai de hau ko?” 
Itu kali ngod isé nggere-olo cau Mori Yésus agu 
dekon. °t Landing cengata oné mai isé, ata lorong 
Mori Yésus, werus sempilangn, paki cengata mendi 
de Imam Mésé, wiga capék muing tilun. >? Maig 
taé de Mori Yésus ngong hia: “Na'a kolé oné bakon 
sempilang hitu, agu céing-céing ata téti sempilang, 
te mata le sempilangy. ?? Ko, le nuk de hau te Aku 
toé ngancéng tegi agu Emag, Kudut Hia komét katu 
béta mai campulu suan lawa malékat te campé Aku? 
54 Émé nenggitu, co'og ngancéng cai olon hiat tulis 
oné Surak Nggeluk, hitut taén, paka jari nenggitu?” 
55 Du hitu mai taé de Mori Yésus ngong ata do situ: 
“Nuk de méu aku ho'o ata tako mésé, wiga méu 
améng taung sempilang agu semambus te deko Aku? 
Égém Aku néténg leso lonto toing atak oné Mbaru de 
Mori Keraéng, maik méu toé deko Akum. ”® Landing, 


MATÉUS 26 96 


sanggéd so'o tara jarid kudut rapakd situt tulis oné 
surak de nabi-nabi.” Itu kali sanggéd rasul legong 
Hias, agu losid. 


Mori Yésus Oné Ranga De Adak Agama 


26:57-68 
(Mrk. 14:53-65; Luk. 22:54-55, 63-71; Yoh. 18:12-14,19-24) 


7 Du poli dekon lisé Mori Yésus, dadéy lisé oné hi 
Kayafas, Imam Mésé. Nitu poli taung neki-weki ata 
pecing Taurat, agu sanggéd taung tu'ad. 8 Agu hi 
Pétrus lut Hia tadang main haéng oné natas de Imam 
Mésé, agu du poli bonén, Hia lonto agu isét lamiy te 
lélo co'o cemoln bicar hitu. 

“9 Sanggéd imam kepala, ngaid sanggéd Adak 
Agama, kawé sakasi ata nggopét latang te Mori 
Yésus, kudut wahéng te matan ° maik isé toé dumpu 
sakasi, koném dod maid sakasi nggopét. Turung 
cemoln hesé sua taus ata, êt mai taéd: “Taé data 
ho'o: Aku ngancéng pandé renco Mbaru de Mori 
Keraéng, agu telu leso kaut wa, ngancéng hesé 
kolén.” 6? Og hesén Imam Mésé agu mai taén ngong 
Hia: “Toé kéta walés le Hau mboték de sakasi so'o 
latang te Hau ko?” & Landing Mori Yésus hema 
kéta kin. Maig taé de Imam Mésé hitu agu Hia: “Lé 
ngasang de Mori Keraéng, taé agu ami, co'o Hau, hi 
Mésias Anak de Mori Keraéng, ko toéh?” 6ł4Walé le 
Mori Yésus: “Hau polig taé le rum. Landing Aku taé 
agu hau, pu'ung ho'o ga méu te ita Anak Manusia 
lonto du racap wanang Dihat kuasa mésé, agu mai 
lobo rewung éta awangy.” ® Itu kali Imam Mésé hitu 
wirot ceca pakén agu mai taén: “Hia ho'o mbécik 
Mori Keraéngy. Te co'on kolé lité kawé sakasin? 

Ho'og dengén le méu mbécik Diha. 86 Co'oy weli nuk 
de méu ga?” Walé disé, taéd: “Hia paka wahéng 
mata muingy!” 

67 Itu kali isé buntar ipo du rangan agu racukn; ata 
iwod ongga Hia, ĉ8 agu mai taéd: “Damang dé taé 
agu ami, oé Mésias, céing weli ata hitut ongga Hau?” 


Hi Pétrus Pali Mori Yésus 


26:69-75 
(Mrk. 14:66-72; Luk. 22:56-62; Yoh. 18:15-18,25-27) 


6 Rémé nggitun hi Pétrus lonto bepé'ang oné natas. 
Itu kali cain cengata mendi inéwai oné hia, mai taén: 
“Hau kolép ca ata cama laing mtaung agu Mori Yésus 
ata Galiléa hitu.” 7? Landing pali liha oné ranga data 
do, mai taén: “Toé pecing laku apa betuan curup 
de hau.” 7t Du kudut ngo nggerpé'ang lewangn hia, 
ca mendi bana kolé ita hia, mai taén agu ata do 
nitu: “Ata ho'o dé cama mtaung agu Mori Yésus, ata 
Nazarét hitu.” 72 Agu pali kolé liha agu sumpa da'atn: 
“Aku toé pecing ata hituk.” 73 Toé béhéng wa ga, 
ata situt manga nitu ngo oné hi Pétrus, mai taéd: 
“Toé-toét hau muing ca oné mai isé situ, lélo kaut 
curupm lami.” 74 Itu wangkan hi Pétrus mawang agu 
sumpan: “Aku toé kéta pecing ata hituk.” Du hitu 
kakors manuk. 7> Itud nukn li Pétrus apa hitut curup 
le Mori Yésus agu hia: “Toé di kakors manuk, hau 
poli pali Akum telu ngkalin.” Itug kali ngo bepé'angn 
agu nesut rétangn le wéong kéta nain. 

Mori Yésus Todang Oné Hi 
Pilatus - Matan Hi Yudas 


27:1-10 
27 1 Du tiongn gérak tana, sanggéd imam kepala 
agu taung tu'ad uku Yahudi, lonto camas 
bantang te ala Mori Yésus. ?Isé ranté Hia, itu kali 
todangn agu téing oné hi Pilatus, wakél de adak 
Roma itu. 

3 Du hi Yudas, ata téing Hia, ita, te Mori Yésus poli 
letin te alay, og tesern. Itug kali téing koléd liha 
séng situt telumpulu ringgit pérak oné sanggéd imam 
kepala agu taung tu'ad, fagu mai taén: “Aku poli 
pandé ndékok ai téing dara data toé manga salan.” 
Landing mai walé disé: “Apay nipu dami hitu? Papong 
rum hau hitu!” >” Itu kali pekéd liha séng pérak situ 
nggere-oné Mbaru Nggeluk, agu kolé nitu main, og 
wendu le run. 8 Imam-imam kepala emi séng pérak 
situ agu mai taéd: “Séng so'o néka ondang naʻa oné 
peti takung, ai so'o ringgi dara.” 7 Du poli bantang 
camad, isé weli ali séng situ tana ata caron Tana 
Data Tukang Lewing latang te boa data long. 8 Itup 
tara dengkir leso ho'on caro lata Tana Dara. ° Le hitu 
rapakg curup ata poli tombon le nabi Yérémia: “Isé 
tiba séng telumpulu ringgi pérak, hituy séng co'i ropo 
te cengata, lorong co'i hitut éta main disét Israél, 

10 agu isé téing séng situ latang te jaji tana data 
tukang lewing, ného baté pedé de Mori agu aku.” 

Mori Yésus Oné Ranga Di Pilatus 


27:11-26 
(Mrk. 15:1-15; Luk. 23:1-5,13-15; Yoh. 18:33--19:16) 


11 Ttu kali Mori Yésus dadé oné ranga di Pilatus. 
Wakél de Adak Roma hitu réi agu Hia: “Raja data 
Yahudi Hau ko?” Mai walé de Mori Yésus: “Weki rum 
hau ata taé nenggitu.” 

12 Maik le buang de imam-imam kepala agu de 
tu'a do latang te Hia, toé gorin te walé. 1! Mai taé di 
Pilatus agu Hia: “Toé dengés le Hau do kétas buang 
data sakasi-sakasi so'o latang te hau?” 

14 anding toé kéta walé cekoén Liha, wiga adak 
tana hitu lenget kétay. 

15 Laséng olo main, hiat Paténg tana ngancéng 
ledo can ata bui du leso ramé le lir data do. t6 Agu 
du hitu manga oné bui cengata ata leng kéta bail 
da'atn, ngasangn hi Yésus Barabas. t7 Le poli impung 
taungd lé hitu, mai taé di Pilatus ngong isé: “Céing 
ngoéng de méu kudut lego laku latang te méu, Yésus 
Barabas ko Yésus hitut caron hi Kristus?” 18 Pecing 
muing liha, isé téing Mori Yésus le beti naid. 1° Du lari 
lonton hi Pilatus oné seriga beté-bicar, pedé le winan: 
“Néka oné hau bicar data molor hitu, ai landing Hia 
aku susa mésé du nipig oné wié.” 

20 Landing le sosok de imam-imam kepala agu 
taung ata tu'ad, lawa do situ buber kétas te tegi, 
kudut lego hi Barabas maik ala Mori Yésus. 2! Paténg 
tana hitu walé agu taé oné isé: “Céing oné mai isét 
sua so'o ata ngoéng le méu kudut lego laku latang te 
méu?” Mai taé disé “Hi Barabas.” ?? Mai taé di Pilatus 
ngong isé: “Emé nenggitu, co'oy kéta laku pandén 


MATÉUS 27 100 


Mori Yésus hitut béntan hi Kristus?” Sanggéd isé ciék 
kéta taungs: “Pépék Hia oné panggol!” 

23 Mai kolé taén: “Landing pandé da'at apa kéta 
ata poli pandé Diha?” Maik isé tambang kétas ciékd: 
“Pépék Hia oné panggol.” 2#Woko lélo li Pilatus te 
oké bod sanggéd curup diha, ngot wangkag kolé te 
manga rihi-rahat, itu kali emi waén agu samo limén 
oné ranga data do agu mai taén: “Aku toé manga 
salag latang te dara data ho'o; aiks weki rus méu!” 
25 Agu sanggén ro'éng situ walé: “Kong damang dara 
Diha tanggong lami agu le anak-anak dami!” 26 Itu 
kali ledon liha hi Barabas latang te isé, maik Mori 
Yésus lisé lucay, poli hitu condo liha kudut pépék oné 
panggoly. 


Loér Mori Yésus 


27:27-31 
(Mrk. 15:16-20; Yoh. 19:2-3) 


27 Poli hitu sedadu-serdadu di Pilatus todang Mori 
Yésus nggere-oné mbaru di Pilatus, itu kali bénta 
taung lawa rentum baling mai Mori Yésus. ?8 Mai isé 
loak taung ceca pakéN agu onén lisé juba kentusy. 
29 Īsé rojok ca songkok karot agu na'a oné sa'ih, 
poli hitu téing Hia lisé ca helung oné limé wanangN. 
Poli hitu isé tikul olo mai Hia agu loér lokét Hia 
lisé, mai taéd: “Tabé o, Raja data Yahudi!” 30 Isopé 
lisé Hia, agu emi helung hitu agu ongga oné sa'in. 
31 Poli taung loérn lisé Hia, agu paké kolés ceca Run. 
Poli hitu todang Hia nggere-pé'ang te pépék oné 
panggoly. 

Mori Yésus Pépék Oné Panggol 


27:32-44 
(Mrk. 15:21-32; Luk. 23:26, 33-44; Yoh. 19:17-24) 


32 Du isé lako nggerpé'ang béndar, isé cumang agu 
cengata oné mai Kiréné, ngasangn hi Simon. Dedek 
molé ata hitu lisé, te pola panggol de Mori Yésus. 

33 Ttu kali caid isé oné ca osang ata ngasangn 
Golgota, ngong: “Osang Toko Longkor.” 34 Itu kali 
isé téing Hia inung anggor ata halok le pesuy. Du 
poli cemekn Liha, toé gorin Hia te inung. 3?” Du poli 
pépékn Hia oné panggol, itus kali pati lisé ceca pakén 
le téka-nampo. ?®5 Itu kali isé lonto nitud te lami Hia. 
37 Agu éta sa'in manga tulis, te tombo, co'o tara 
pépékn Hia oné panggol: “Ho'oy hi Yésus Raja Data 
Yahudi.” 

38 Ata panggol cama-cama agu Hia, manga sua taus 
ata tako, cengata oné racap wanangN agu cengata 
oné racap léoN. 

29 Sanggén ata lako nitu loér Hia, cang agu ngéngur 
sa'id, f? mai taéd: “Oé Hau hitut kudut pandé renco 
Mbaru de Mori Keraéng agu hesé kolé le Hau oné 
telu leso, selamak damang weki ruM, émé Hau Anak 
de Mori Keraéngh, damang wa'uh de éta mai panggol 
hitu!” 4t Nenggitu kolé loér de imam-imam kepala 
agu ata pecing Taurat agu sanggéd tu'a-tu'a, mai 
taéd: ł2“Ata bana Liha ngancéng selamakd, maik 
weki ruN toé ngancéng selamakn, émé Hia raja data 
Israél, damang dé ‘Hia wa'uy éta mai panggol hitu 
kudut imbi lami Hia. 43 Hia bengkes kéta tu'ung oné 
mai Mori Keraéng: Di'ab ga, Mori Keraéng te selamak 
Hiay, Mori Keraéng henan agu Hia. Ai Hia poli taé 

ruN: Aku dé Anak de Mori Keraéngk.” 4 Ngot ata 
tako situt cama panggol agu Hia, mbécik kolé Hia 
nenggitu. 


Mata De Mori Yésus 


27:45-56 
(Mrk. 15:33-41; Luk. 23:44-49; Yoh. 19:28-30) 


45 Pu'ung ongga campulusua nendep tuil oné temu 
tana hitu dengkir ongga telu. 46 Anggat ongga telu, 
ciék-idén Mori Yésus: “Eli, Eli, lama sabakhtani?” 
Ngong: Mori Daku, Mori Daku, co’'o tara ledong Akud 
Ité? 4 Dengé hitus, pisa taus ata hesé lupi nitu 
mai taéd: “Hia bénta hi Élia.” 48 Og hidi-hada main 
cengata oné mai isé situ; hia emi bunga karangy, 
bembo oné anggor héo, itu kali tudukn le laro helung 
agu téing inung oné Mori Yésus. ? Landing taé data 
iwon: “Néka, damang lélon, ot mai hi Elia te campé 
Hia.” >0 Mori Yésus ciék da'at koléy, agu beté nain. 

>i Lélo damang, tabér rinding Mbaru de Mori 
Keraéng, rodo wirot kaut laing suay, pu'ung éta main 
haéng-wan, cain nupung mésé, agu golo-golo watu 
biké laing suas. °”? Sanggéd boa lénga kéta taungs 
agu dod ata nggeluk ata poli matad to'o kolés. >? Agu 
du poli toon Mori Yésus, isé kolé ngo pé'ang oné mai 
boad, poli hitu ngo oné béndar nggeluks, agu toto 
wekid oné lawa do. 

“Kepala de serdadu agu sanggéd serdadu ata 
lami Mori Yésus, cirik rantang kéta taungs du ita lisé 
nupung agu sanggéd situt ata polid, itug kali mai 
taéd: “Tu'ung-tu'ung kéta, Hia ho'o Anak de Mori 
Keraéngy.” 

>> Agu manga nitu do kolés inéwai ata lélo déu 
maid, isé inéwai siot lorong Mori Yésus oné mai 
Galiléa ata laséng gatang Hiad. >68 Oné mai isé situ 
manga kolé hi Maria Magdaléna, agu hi Maria endé 
di Yakobus agu hi Yosép agu endé de anak-anak di 
Zébédéus. 
Boakn Mori Yésus 


27:57-61 
(Mrk. 15:42-47; Luk. 23:50-56; Yoh. 19:38-42) 


7 Redu kudut wiég tana, main cengata ata bora, 
ata Arimatéa, ngasangn hi Yosép agu hia kolé poli 
ciri ata nungku de Mori Yésus. > Hia ngo cumang hi 
Pilatus agu tegi liha rapu de Mori Yésus. Jera li Pilatus 
te téing agu hia. >? Agu mai hi Yosép téti rapu hitu, 
wuwus le towé hemél ata bakok mbot, ê? agu loling 
liha oné boa weru, ata poli cakén oné golo watu. Agu 
du poli nggolingn liha ca watu mésé oné para boa 
hitu, itug kali kolén. 

61 Maik hi Maria Magdaléna agu hi Maria bana, 
ka'éng kid nitu lonto bolon para boa hitu. 


Boa De Mori Yésus Lamiy 


27:62-66 


62 Ného diangn du leso poli mengkek, mais 
imam-imam kepala agu ata Parisi cama-cama ngos 
oné hi Pilatus, “2agu mai taéd: “Keraéng, nuk kin 
lami, te Hia hitut pandé calang ata du lari mosén, 
nenggo'o taén: Telu leso wa ga, Aku to'o kolék. 
64 Landing hitu, jér koé lité te lami boa hitu haéng 
leso te telun; émé toé, aram maikin rasul-rasuln te 

tako rapu Diha, poli hitu ga, mai taéd ngong ro'éng: 
Hia poli to'o kolén oné mai ata mata, wiga pandé 
calang ho'o ata céwé da'atn cemoln, oné mai hitut 
laring cain.” ® Mai taé di Pilatus ngong isé: “Ho'os 
ata lami situ latang te méu, ngom kali ga, agu lami 
di'a-di'a boa hitu.” 66 Os kali ngod isé agu le campé 
disé situt lamin, cap lisé boa hitu agu lamiy. 


To'on Mori Yésus 


28:1-10 
(Mrk. 16:1-8; Luk. 24:1-12; Yoh. 20:1-10) 


28 1 Du laun leso Sabat, le gula ucap, du 

leso laring cain minggu hitu, ngo hi Maria 
Magdaléna agu hi Maria bana, te lélo boa hitu. 

2 Itu wan cai nupung mésé, ai cengata malékat de 
Mori wa'u éta mai awangn agu dur watu hituy agu 
nggoléngy liha, poli hitu lonto bétan. 3 Rangan cama 
ného hilaty agu ceca pakén mbot mana kampas 
bombong. #Isét lami situ ndéwer taungs wekid le 
rantang agu cama kaut kudut matas. ? Maik malékat 
hitu taé agu inéwai situ: “Néka rantang méu; ai 
baé laku méu, kawé Mori Yésus, hiot wéo oné 
panggol. 8 Hia toég manga cé'é ho'on, ai Hia poli to'o 
kolén, cama ného hiot poli tombo le Run. Mai, lélo 
damang osang baté lolingn. 7” Agu gélang koé ngos 
te tombo agu rasul-rasul te Hia polig to'on oné mai 
ata mata. Cai olo Hia po méu lé Galiléa; nitu méu 
te itan Hia. Tadan, polig dé taén Laku agu méu.” 

8 Gelang-gélangs isé koléd oné mai boa hitu, déméng 
agu rantangd, maik kais kéta naid agu tendi kétas 
mburukd te tombo agu rasul-rasul de Mori Yésus. 

9 Calak doing, Mori Yésus cumang dungka agu isé 

mali taén: “Tabé latang te méu.” Isé ngo ruis Hia agu 
nggao wa'in agu suju Hias. t? Mai taé de Mori Yésus 

ngong isé: “Néka rantang. Ngom ga, agu tombo oné 
asé-ka'é Daku, kudut isé ngo oné Galiléas, agu nitus 
isé te tiba Akus.” 


Nggopét Disét Adak Agama 


28:11-15 

11 Du isé ngai oné beréha salangd, mais pisa 
taus oné mai isét lami ngo nggere-oné kota agu 
tombo taung sanggéd apa ata poli itad lisé agu 
imam-imam kepala. t? Agu du poli bantang agu iséd 
taung tuʻa, tepo kaut lisé, og téing séng do-do kauts 
serdadu-serdadu situ, £ agu mai taéd: “Méu paka 
tombo, te rasul-rasul Diha mai le wiés agu tako 
Hia du méu lari tokos. 14 Agu émé dengé keréba 
ho'o li Pilatus, ami te tombo agu hia, wiga méu toé 
manga co'o laings.” t° Isé tiba séng situ agu pandé 
lorong ného baté pedé disé oné isé. Agu tombo ho'o 
wéro-émbon oné sanggén ata Yahudi dengkir te 
hoon. 


Wuat Rasul-Rasul Te Keréba Injil 
28:16-20 


16 Og ngod rasul situ campulu ca oné Galiléas, oné 
golo hiot poli toi le Mori Yésus agu isé. 1” Du ita Hiad 
isé, suju Hia, maik manga pisa taus ata sesenga'is. 
18 Mori Yésus mai ruis isé agu mai taén: “Oné Aku poli 
téing kuasa, oné Surga agu orné lino. t9? Landing hitu 
ngom ga, pandé koé ciri ata nungku Dakus sanggéd 
ata agu cebong koé isé le méu, le ngasang de Ema, 
agu de Anak, agu de Nai Nggeluk, 20agu toing koé 

Agu paka idep di'a le méu, Aku loréng méu mtaungk 
dengkir cemoln lino.” 


MARKUS 


Hi Yohanés Cebong 
1:1-8 
(Mat. 3:1-6, 11-12; Luk. 3:3-6, 15-17; Yoh. 1:19-28) 


1 1 Ho'o dé kréba di'a laring cain te tombo Mori 
Yésus Kristus Anak de Mori Keraéng. ? Ného 
manga poli tulis oné Surak de nabi Yésaya: 

“Lélo ga, Aku wuat penggawag be bolo mai Hau, 

hia ata arong salang latang te Hau, 

3 manga reweng data ata kepok oné satar mambak: 

We'ang ga salang latang te Morin, Pandé helek koé 

salang baté lako Diha.” 

4 Nenggituy dé hi Yohanés Cebong tombo oné 
satar mambak ba keréba te cebong kudut tesér agu 
ampong ndékoks. *”Itug kali maid sanggéd ata oné 
mai tana Yudéa agu ata béndar Yérusalém, ndarut 
kaut agu tura ndékokd, cebongs liha oné waé Yordan. 
6 Hi Yohanés cuki juba wulu untay, agu kantengn oné 
mai luit, agu hangn pusu agu waé ruang. 7 Nenggo'oy 
keréba diha: “Poli aku te cai Hia hitut céwé mésé 
kuasan oné mai aku; te tengguk caca wasé sepatu 
Diha kaut, toé remok aku. 8 Aku te cebong méu le 
waé, maik Hia cepisa cebong méu le Nai Nggeluk.” 

Mori Yésus Cebong Li Yohanés 
1:9-11 
(Mat. 3:13-17; Luk. 3:21-22; Yoh. 1:32-34) 


? Du hitu mai Mori Yésus oné mai Nasarét tana 
Galiléa, agu Hia cebong li Yohanés oné Waé Yordan. 
10 Du mai oné mai waén Hia, rodo ita Liha léngay 
awang agu Nai Nggeluk wa'u ného Tekur Jawa lobo 
Hiay. ll Itug kali dengé reweng éta mai Surga: “Hau 
dé Anak cembes Daku, Hau kéta ata henan oné nai 
Daku.” 


Mori Yésus Damang Le Jing Da'at 
1:12-13 
(Mat. 4:1-11; Luk. 4:1-13) 

12 Poli hitu muing dadé Hia le Nai Nggeluk 
nggere-oné satar mambak. 13 Oné satar mambak hitu 
Hia ka'éng patmpulu leso béhéngn agu damang le 
jing da'aty. Hia kaéng nitu oné bahi-réha kaka mila, 
maik malékat-malékat gatang Hias. 


Mori Yésus Manga Oné Galiléa 


1:14-15 
(Mat. 4:12-17; Luk. 4:14-15) 


14 Du poli dekon hi Yohanés, itug kali main Mori 
Yésus nggere-oné Galiléa te toing Keréba Di'a de 
Mori Keraéng, * mai taén: “Ho'o dé cekengn ga, 
tiong te cai Adak de Mori Keraéng. Tesérm ga, agu 
imbi koé Keréba Di'am!” 

Mori Yésus Pilé Ata Nungkun Laring Cain 


1:16-20 
(Mat. 4:18-22; Luk. 5:1-11) 


16 Du Mori Yésus lako loléng lupi sano Galiléa, 
itas Liha hi Simon agu asé-ka'én hi Andréas. Isé 
rémé kéta oké ndalad oné sano, ai isé ata ndala 
ikangs. 1? Mai taé de Mori Yésus ngong isé: “Mai é, 
lut Akum, agu méu te toing agu titong Laku kudut 
ndala manusiam.” t8 Og kali isé lego wa kaut ndalad 
agu lorong Hias. 1° Agu du Mori Yésus toé di tadang 
koé lakon, itas Liha hi Yakobus anak di Zébédéus 
agu asén hi Yohanés rémé kéta besik ndalad bonén 
wangka. 20 Mori Yésus gélang-gélang bénta isé agu 
isé legong kaut emad hi Zébédéus oné wangka cama 
agu ata pala disé, og kali lut Hiad. 


Mori Yésus Oné Mbaru Ngaji Oné Kapérnaum 


1:21-28 
(Luk. 4:31-37) 


21 Mori Yésus agu ata nungkun cai oné Kapernaums. 
Du pu'ungn leso Sabat, Mori Yésus lampuk oné 
mbaru ngajin agu toing atay. ?? Isé jenger kéta 
taungs dengé toing Diha, ai Hia toing isé ného toing 
data hiot manga kuasan, toé ného toing disét pecing 
Taurat. ? Du hitu oné mbaru ngaji hitu manga 
cengata ata tamang le jing da'aty. Mai kepok data 
hitu: 24“Co'o kéta betuan tara mai cé'é amim hau 
Yésus ata Nasarét? Asa kudut mai pandé kosé ami 
Hau? Pecing laku, céi Hau hitu: Ata Nggeluk oné mai 
Mori Keraéng.” 22 Maik Mori Yésus kenta jing da'at 


MARKUS 1 110 


hitu, mai taén: “Hemah ga, péang ga oné mai ata 
ho'om!” %6 Jing da'at hitu ké'u-ka'ul ata hitu; cang 
agu rémé werésn hia mbetér nggere-pé'ang oné 
mai ata hitun. ?” Isé jenger kéta taungs, wiga isé réi 
cama taud, mai taéd: “Apa kéta ho'o gé? Ho'o toing 
ata werun. Hia curup déméng agu kuasan. Sanggéd 
jing da'at kolé peréntas Liha agu lorong kaut Hias.” 
28 Ttug kali gélang kéta wéro-émbon tombo ngasang 
Diha oné temu tana Galiléa. 


Mori Yésus Pandé Ina Inang 
Di Pétrus Agu Ata Bana 


1:29-34 
(Mat. 8:14-17; Luk. 4:38-41) 


29 Du kolén oné mai mbaru ngaji hitu Mori Yésus 
cama laing agu hi Yakobus agu hi Yohanés ngo 
nggere-oné mbaru di Simon agu Andréas. 3° Inang di 
Simon halas kin nitu ai pémpangy. Gélang-gélang 
lisé tombon oné Mori Yésus. 3t Hia ngo ruis osang de 
inéwai hituy, cang agu candang limén hia campé te 
to'on, wiga ina muing pémpangn. Poli hitu inéwai hitu 
gatang iséy. 32? Du manég tana agu kolepg leso, dadé 
lata nggere-oné Mori Yésus sanggéd ata beti agu ata 
hena le jing da'at. ??Itu kali impung taung ata oné 
béndar hitu be olo mai para mbaru hitu. 34Hia pandé 
ina taungs ata do situt susa ali beti do, agu mbérs 
jing da'at; toé ondangs Liha sanggéd jing da'at situ 
te curup, ai pecing lisé Hia. 


MARKUS 1 111 


Mori Yésus Toing Oné Béndar Cebana 


1:35-39 
(Luk. 4:42-44) 


35 Le gula ucap, du ngili-ngelak kin tana, to'o Hia 
agu ngo nggere-pé'angy. Hia ngo oné osang ata 
lingi-lengot kéta agu ngaji nituy. 36 Maik hi Simon 
agu haé lakon kawé Hias; 37” Du dumpun Hia lisé, mai 
taéd: “Sanggéd ata kawé Ites.” 38 Mai walé Diha: 
“Mai ga, ité ngo osang cebanat, nggere-oné bendar 
ata ruis ho'o, kudut nitu kolék Aku tombo Keréba 
Di'a, ai latang te hituk Aku tara maig.” 3? Itug kali 
ngon Hia oné temu tana Galiléa agu tombo Keréba 
Di'a oné sanggéd mbaru ngaji disé agu mbér taungs 
sanggéd jing da'at. 


Mori Yésus Pandé Ina Ata Bokéy 


1:40-45 
(Mat. 8:1-4; Luk. 5:12-16) 


40 Cengata ata hena le beti boké mai wa ranga de 
Mori Yésus, cang agu tikuln oné ranga Diha, hia tegi 
campé Diha, mai taén: “Emé ngoéngd Ité, Lité koé 
ngancéng inan beti daku.” 4! Itug kali kendut kéta nai 
Diha ali momang, og kali Hia los limén asur ata hitu 
agu mai taén ngong hia: “Ngoéng'g Aku, inah betim 
ga.” 2? Du hitu kéta muing moray beti boké data hitu, 
agu nggomas kéta wekin. ł3Jera muing Liha ata hitu 
te koléy agu ré'ing tu'ung: “#“Nuk di'a-di'a, néka kéta 
tombo le hau apa ho'o agu céing-céing kaut, maik 
ngoh ga toto wekim oné imam agu ba takung lut 
ina betim, baté perénta di Musa kudut pecing kolé 

lisé.” 4^5 Maik ata hitu ngo wéro-émbon pandé hitu 
agu tombo taung néténg ata, wiga Mori Yésus toé 
ngancéng kolé liba sirang kétay nggere-oné béndar. 
Hia ka'éng bepé'angy oné osang ata lik mentuk 
kétay; koném nenggitu mai kéta kid ata do oné Hia, 
oné mai temu tana. 


Pandé Ina Ata Péko 


2:1-12 
(Mat. 9:1-8; Luk. 5:17-26) 


2 1 Poli hitu, pisa leso musi main, du Mori Yésus 
cai kolé oné Kapernaumy, dengé tombo te Hia 
manga oné mbaruy. ?Og maid kolé ata do nemper 
nitus wiga ké'ot muing mbaru, haéng para lé. Lari 
kéta tombo keréba di'an Hia agu isé, 2 manga kolé 
ata te dadé wa ranga Diha cengata ata péko, pat 
taus ata rakangn. 4 Maik isé toé ngancéng ba dungka 
Hia, ai do baild ata situ, itu kali rongkasn lisé éta 
mbaru dungka Hia; woko lénga gi, ulur wan lisé ata 
péko hitu do'éng agu berotongn. 2Du ita le Mori 
Yésus imbi disé, mai taé Diha ngong ata péko hitu: 
“Oé anak Daku, polig ampongd ndékokm!” 

6 Maik nitu manga kolé lontod pisa taus ata pecing 
Taurat, manga nuk oné naid: 7“Co'o ata ho'o tara 
curup nenggitun? Hia mbécik Mori Keraéngy. Céing 
ata ngancéng ampong ndékok, bom hanang Mori 
Keraéng kali?” 

8 Maik gélang muing pecingn le Mori Yésus, te isé 
nuk nenggitus, og kali mai taé Diha ngong isé: “Co'o 
tara nenggitun nuk oné nais méu? ? Nia ata céwé 
émongn, curup agu ata péko ho'o: Ndékok de hau 
polisg ampongd, ko curup nggo'o: To'oh ga, téti 

brotongm agu lakoh? t? Maik kudut pecing le méu, te 
oné lino ho'o Anak Manusia manga kuasan te ampong 
ndékok” — maig taé Diha ngong ata péko hitu --: 
11“Latang te hau, Aku taé, to'oh ga, téti brotongm 
agu kolé nggere-oné mbarum!” !? Agu ata hitu heséy, 
gélang-gélang téti brotongn agu ngo nggere-pé'angy 
oné ranga de lawa do situ, wiga sanggéd isé jenger 
taungs, og kali naring Mori Keraéng, mai taéd: 
“Pandé nenggo'o toé dé'it manga itan lité.” 


Hi Léwi Ata Tegi Béa Lut Mori Yésusy 


2:13-17 
(Mat. 9:9-13; Luk. 5:27-32) 


13 Poli hitu Mori Yésus ngo kolé lupi sanoy, agu 
sanggéd taung ata do mai oné Hias, itug kali Hia 
toing isén. 14 Rémé lako nitun Hia, ita Liha hi Léwi 
anak di Alféus lonto oné mbaru tegi béa, itu kali mai 
taé Diha ngong hia: “Mai é, lut Akuh!” Itu kali hesén 
hi Léwi ngo lut Hiay. +° Poli hitu, du Mori Yésus hang 
oné mbaru diha hitu, do kétas ata tegi béa agu ata 
ndékok hang cama-cama agu Hias agu ata nungku 
Diha, ai do kéta ata lut Hia. t6 Du ata pecing Taurat 
agu ata Parisi ita te Hia hang rénjang kétay agu isét 
tegi béa agu ata ndékok situ, mai taé disé agu ata 
nungku Diha: “Co'o Hia tara hang rénjang kéta agu 
ata tegi béa agu ata ndékok?” 17 Dengé le Mori Yésus 
réi disé agu mai taén ngong isé: “Toé ata weki di'a 
ata kawé doktér, maik ata beti; mai Daku toé latang 
te kawé ata nggeluk, maik ata ndékok.” 

Paté Puasa 


2:18-22 
(Mat. 9:14-17; Luk. 5:33-39) 


18 Manga cengkalin du ata nungku di Yohanés agu 
ata Parisi lari puasad, mais ata agu réi oné Mori 
Yésus: “Co'o tara ata nungku di Yohanés agu isét 
Parisi puasas, maik ata nungku Dité toé?” 19 Mai 
walé de Mori Yésus agu isé: “Ngancéng weli haé 
reba dihat kopé harat puasas, égém hiat kopé harat 
hitu cama laing agu isén, isé toé ngancéng puasas. 
20 Maik manga leson tai, hiat kopé harat hitu emi 
oné mai isén, agu du hitu di isé te puasas. 21Toé 
manga cengatan ata tumpak caré ata toéd neket 
oné baju boték, ai émé nenggitu caré-caré hitu 
te pandé tambang biretn, ata werun pandé biret 
hitut mangan, itug kali tambang kéta mésén biretn. 
22 Nenggitu kolé néng, toé manga cengatan ata loli 
anggor weru nggere-oné kandi luit manga, ai émé 
nenggitu anggor hitu agu kandin oké taungs. Maik 
anggor weru paka loli oné kandi weru koléy.” 


Ata Nungku Ako Gandums Du Leso Sabat 


2:23-28 
(Mat. 12:1-8; Luk. 6:1-5) 


23 Manga cengkalin du leso Sabat, Mori Yésus lako 
oné uma gandum, agu lari lakod ata nungku Diha, 
ako lisé gandum. 2tMai taé data Parisi ngong Hia: 
“Lélo dé! Co'o isé tara pandé nenggo'od ata ireng 
laing du leso Sabat?” ?> Mai walé Diha agu isé: “Toé 
léng baca dé'it le méu apa ata poli pandé di Daud, du 


MARKUS 2-3 115 


hia agu isét haé lakon toé manga hapéd agu darems, 
26 co'o hia ngo nggere-oné Mbaru de Mori Keraéngy 
du hi Abyatar ciri ata Imam Méséy, itug kali hang 
roti takung situ — ata ireng kéta te hang lata banas, 
bom sanggéd imam — agu téing kolé liha agu isét haé 
lakon?” 2? Mai kolé taé de Mori Yésus agu isé: “Tara 
mangan leso Sabat latang te ata manusia agu toé 
manusia latang te leso Sabat, ?8 ai Anak Manusia kolé 
Mori de leso Sabat.” 


Mori Yésus Pandé Ina Ata Du Leso Sabat 


3:1-6 
(Mat. 12:9-14; Luk. 6:6-11) 


1 Poli hitu Mori Yésus ngo kolé nggere-oné mbaru 

ngajiy. Nitu manga cengata ata matag limé can. 
2 Īsé lémét mtaung Mori Yésus émé pandé ina ata 
hituy du leso Sabat, kudut isé ngancéng pandé hena 
le salan Hia. ? Mai taé de Mori Yésus ngong ata hitut 
matag limé can hitu: “Mai cé'é ho'oh, hesé oné réha 
hau!” 4Poli hitu mai taé Diha ngong isé: “Nia ata 
ngancéng du leso Sabat, pandé di'a ko pandé da'at, 
pandé selamak mosé data ko paki ata?” Maik hema 
kaut isé situ. ° Hia nawes kéta nain ali teger nai disé, 
agu déméng cumpengn Hia énam taung ata lupi Hia, 
itug kali curupn oné ata hitu: “Lendor limém hitu ga!” 
Agu hia lendor limén, itug kali rodo ina kaut limén 
hitu. 6 Itug kali ngo nggere-pé'angd ata Parisi agu 
gélang-gélang bantang camad agu ata Hérodian te 
ala Hias. 

Mori Yésus Pandé Ina Ata Do 


3:7-12 

7 Poli hitu Mori Yésus agu ata nungkun hedong 
ngo lupi sanos agu do ata oné mai Galiléa lut 
Hias. Nenggitu kolé ata oné mai Yudéa, oné mai 
Yérusalém, Iduméa, besina mai waé Yordan, agu oné 
mai Tirus agu Sidon, do kéta ata mai oné Hia, du poli 
dengén lisé sanggéd taung situt poli pandé Diha. ° Hia 
jera ata nungkun améng can wangka latang te Hia, 
ai lawa do situ rantang kéco Hia lisé. 1? Ai Hia pandé 
ina ata do, wiga sanggéd isét beti dedek-dedek taud 
nggere-oné Hia kudut cabi Hias. 1! Woko isét hena 
le jing da'at ita Hias, isé cembar taungs wa ranga 
Diha agu ciékd: “Ata ho'o tu'ung-tu'ung Anak de Mori 
Keraéngy!” !? Maik Hia ré'ing tu'ung kéta isé, néka 
tombo céing kéta Hia. 


Mori Yésus Bénta Campulu Sua Rasul 


3:13-19 
(Mat. 10:1-4; Luk. 6:12-16) 


13 Poli hitu Mori Yésus tuké nggere-éta goloy. Hia 
bénta isét baté ngoéng Diha agu isé kolé néng mai 
oné Hias. !4Hia pilé isét campulu sua latang te 
lut Hias agu latang te wuats Liha ba Keréba Di'a 
15 agu téing Liha kuasa latang te mbér jing da'at. 

16 Īsét campulu sua ata poli pilé Liha ho'os: hi Simon 
ata téing ngasangn Liha hi Pétrus, 1!” hi Yakobus 
anak di Zébédéus, agu hi Yohanés asé di Yakobus, 
isét sua so'o téing ngasang koéd Liha Boanérgés, 
ngong mberes ného genggus, t8 poli hitu hi Andréas, 

Pelipus, Bartoloméus, Matéus, Tomas, Yakobus anak 
di Alféus, Tadéus, hi Simon ata Zélot, !?agu hi Yudas 
Iskariot hiot pika Hia. 


Mori Yésus Agu Béélzébul 


3:20-30 
(Mat. 12:22-32; Luk. 11:14-23) 


20 Poli hitu Mori Yésus ngo nggere-oné ca mbaruy. 
Itug kali maid kolé lawa do, nemper kolés, wiga toé 
ngancéng te hangs. ?! Du asé-ka'é Diha dengé taungs 
pandé situ, isé kudut mai dadé Hia, ai lorong taé disé 
Hia toég salang bonén curupn. ?? Agu isét pecing 
Taurat ata mai oné mai Yérusalém, taéd: “Hia koro le 
Béélzébul, agu le kuasa de tu'a de jing da'at hia mbér 
jing da'at.” 23 Mori Yésus béntas isé, og kali curup agu 
isé ali rapang moléy: “Ngancéng jing da'at mbér kolé 
jing da'aty? 24 Émé ca pemerénta bikéy, pemerénta 
hitu toé ngancéng ndengn, % agu émé ca kilo bikéy, 
ka'éng kilo hitu toé ngancéng ta'angn. 26 Nenggitu 
kolé émé jing da'at cangkar cama taud agu émé pati 
sua hia, hia toé ngancéng ta'angn, maik hitug cain 
kudut mempoy. 2? Maik toé manga cengatan ata 
ngancéng purak mbaru de laki te rampas cecan émé 
toé di olong pongoy ata laki hitu. Poli hitu hia po 
ngancéng rampok mbaru hitu. ?8 Aku taé agu meu: 
Ata tu'ungn, sanggéd ndékok agu mbéis de sanggéd 
anak manusia, te ampongs agu sanggéd mbéis ata 
caro liséd. ?? Maik émé manga cengata ata mbéis 
Nai Nggeluk, hia toé manga ampongn tédéng lén ai 
ndékok hitu cameng dengkir tain.” 30? Tara nenggitun 
curup Diha, ai taé disé, Hia rasung le jing da'aty. 

Mori Yésus Agu Asé-Ka'én 


3:31-35 
(Mat. 12:46-50; Luk. 8:19-21) 


31 Ttug kali mais endé agu asé-ka'é de Mori Yésus. 
Rémé hesé bepé'angd isé, jera lisé ata kudut bénta 
Hia. 32 Manga ata do lonto léok Hias, isé tombo 
oné Hia: “Lélo dé, endé agu asé-ka'é Dité manga 
bepé'angs, agu nanang te cumang Ités.” 33 Mai walé 
de Mori Yésus agu isé: “Céing néng endé Daku 
agu céing kolés néng asé-ka'é Daku?” 34 Hia lélo 
kéta taungs sanggéd ata situt lonto léok Hias nitu, 
agu taén: “Ho'os endé Daku agu asé-ka'é Daku! 

35 Céing-céing ata pandé lorong ngoéng de Mori 
Keraéng, isé situ asé ka'ég, isé situ wetag, isé situ 
endé Daku.” 


Rapang Ata Wécak Wini 


4:1-20 
(Mat. 13:1-23; Luk. 8:4-15) 

4 1 Manga cangkalin Mori Yésus pu'ung kolé toing 
oné lupi sanoy. Itug kali maid ata logur-kouk 
kétas nemper ruis Hia, wiga Hia lonto lobo ca wangka 
ata ngai ka'éngn, og kali lonto nitun, maik isét lawa 

do situ, pé'ang tana masas, oné lupi sano hitu. 

2 Agu do kétas toing Diha le rapang molé agu isé. 
Oné toing situ nggo'o taé Diha ngong isé: ?“Séngét 
di'a-di'am ga! Manga cengata ngo wécak wini. “Du 
rémé wécakd liha, manga iwod wini situ pa'u oné 
lupi salangs, itu kali maid kaka lélap, agu tenggok 
kéta taungs. ” IĪwod pa'u éta lobo watu nampars, hiot 

toé do tanan, itug kali gélang todod, ai mipis tanan. 
6 Landing du étan leso, mélo taungs agu dangos ai 
toé kong wakéd. 7” Iīwod kolé pa'u bahi-réha karots, 
woko ludung kolés karot situ agu kecé bélak situ 
wiga matad, wiga toé manga wuad. ê Agu iwod pa'u 
oné tana behengs, todos uwa wié-lesod agu wuas, 
danid manga ata alép telumpulu, manga ata alép 
enempulu, manga kolé ata alép ceratusd.” 9 Agu mai 
taé Diha: “Céing-céing ata manga tilun te séngét, 
séngét di'a-di'a!” 

10 Du hanang koén Hia, ata situt lut Hia agu 
campulusua taus ata rasul réi Hia apay betuan rapang 
hitu. 1! Mai taé Diha: “Agu méu poli téing nggalas nai 
kudut pecing pété ceha Adak de Mori Keraéng, maik 
latang te ata bana sanggéd cao-ca toing le rapang 
molés, 12 kudut: 

Koném po ita lisé, maik toé idep 

koném po séngéts lisé, maik toé tingo, 

kudut isé néka tesérs agu ampong ndékokd.” 

13 Ttu kali mai taé Diha ngong isé: “Toé pecing le 
méu betuan rapang ho'o? t4 Emé nenggitu co'o kolés 
pecingd ba kréba de Mori Keraéng. 1° Sanggéd ata 
situt lupi salang, baté wécakn wini hitu ngong isét 
dengé curup hitu og main jing da'at agu emi curup 
situ oné mai iséd. t6 Nenggitu kolé siot weri oné watu 
nampar, ngong ata siot lélak kétas te dengé curup 
hitu 17 maik toé wakéy agu ce koé kauty. Emé poli 
hitu cai denet data ko mosé céncés ali curup hitu, 
isé hedongs. t8 Agu situt iwod ngong siot weri oné 
bahi-réha remang karot, hitus ata dengé curup hitu, 
19 wajo le simpung de lino ho'o agu ali nggopét de 
bora agu belek sanggéd apa bana, ngo nggere-onés 
agu kecé curup hitu wiga toé wuas. % Agu cemoln 

siot weri oné tana beheng ngong ata siot séngét agu 
tiba reweng hitu, itug kali wuad, manga ata alép 
telumpulud, manga ata alép enempulu agu mangas 
ata alép ceratusd.” 


Rapang Culu Agu Tongka Paka 


4:21-25 
(Luk. 8:16-18) 


21 Mai Mori Yésus curup agu isé: “Ata ba culu toé 
kudut pésék wa roto be way ko be wan wongka 
tokoy, maik kudut pésék oné bongga run. ?? Ai toé 
manga can situt cehas ata toé ita si'angs, agu toé can 
situt bonés ata toé cirik pecings. 22Céing ata manga 
tilun te séngét, séngétm ga!” ?4 Mai kolé taé Diha: 
“Pinga di'a koé hitut dengés! Tongka hitut paka méu 
latang te méu, agu manga kolé te tambang oné méu. 
25 Ai céing ata mangan, te téing oné hia, maik céing 
ata toé mangan, apa kaut ata mangan oné hia, kudut 
emi oné mai hiad.” 


Rapang Wini Ata Todo 


4:26-29 

26 Mai taé de Mori Yésus: “Nenggo'oy Adak de Mori 
Keraéng hitu: cama ného ata weri wini oné uma, 
27 itug kali le wié hia ngo tokoy agu le gula hia to'on, 
agu wini hitu gumuky agu gélang langkasn, co'o ko 
co'o kaut tara nenggitun, toé pecing liha hitu. 28 Tana 
lino le run pandé wuan, laring cain olong tokorn, poli 
hitu kétén, poli hitu wuan repas cengkali oné kétén. 
23 Emé té'é kéta gi ata hitu pu'ung akon, ai cekeng 
ako cai gi.” 

Rapang Wini Sawé 


4:30-34 
(Mat. 13:31-35; Luk. 13:18-19) 


30 Mai kolé taé Diha: “Co'o kéta koléy kudut tomingn 
lité Adak de Mori Keraéng hitu, ko ali rapang ného 
nia koléy lité? 3t Adak hitu rapangn cama ného wini 
sawé ata weri wa tana. Bo kali wini hitu kéta ata 
merikn oné mai sanggéd wini ata mangad oné lino. 
32 Maik émé weriy, todoy agu ciri céwé mésé oné mai 
sangged uté bana agu génggam kéta dangkan, wiga 
kaka lélap éta awang ngancéng pandé cewo bonén.” 

33 Do kéta tarad rapang nenggitun Hia tombo oné 
isé lorong agu tingo disé, 34 agu toé kéta manga ata 
toé le rapang moléd Liha curup agu isé, maik latang 
te ata nungku Diha, tombo dungka taungs Liha 
sanggéd cao-ca émé hanang koéd. 


Pandé Lik Buru Warat 


4:35-41 
(Mat. 8:23-27; Luk. 8:22-25) 


35 Léléng leso hitu kin, du manég tana, Mori Yésus 
taé agu isé: “Mai ga ité ngo be sinat.” 36 Isé ledong 
ata do situ agu ngod, agu dadé Mori Yésus cama 
laing agu isé oné wangka agu ngai lonto kin, agu 
sanggéd wangka cebana kolé lut Hias. 37 Rodo tuan 
warat agu bombang mésé kawo wangka disé wiga 
wangka hitu penong le waé. ?8 Du hitu Mori Yésus lari 
tokon bemusin wangka hitu oné ca wongka. Mai ata 
nungkun kéngko Hia agu mai taéd: “Tuang Guru, toé 
kéta pinga Lité, kudut te copélt ite?” 39 Itu kali to'on 

Hia wa mai, kenta warat hitu agu curup nggere-oné 
sano hitu: “Lik hau ga! Leteth ga!” Itug kali likn 
warat hitu agu sano hitu letet tu'ungy. 4? Og kali mai 
taé Diha ngong isé: “Co'o tara rantang kétas méu? 
Co'o tara toé imbin le méu?” 4! Isé rantang kétas agu 
curup cama taud: “Céing kéta péng hia ho'o, wiga 
warat agu sano lorong kaut perénta Dihas?” 


Mori Yésus Mbér Jing Da'at Oné Mai Ata Gérasa 


5:1-20 
(Mat. 8:28-34; Luk. 8:26-39) 


1 Ttus kali caid isé sano besinad, oné tana data 

Gerasa. ? Ného itun di Mori Yésus wa'u oné mai 
wangkan, main cengata ata henag le jing da'at 
oné mai boa kudut cumang Hia. ° Ata hitu ka'éng 
nituy agu toé kéta manga cengatan ata ngancéng te 
pongo hia, koném po le ranté, Tai poli dongkalin hia 
pengkutn agu rantéy, maik pandé beté taungs ranté 
liha agu tepo taungs langki situt pengkut hia, wiga 
toé manga cengatan ata remo koé mberesn te kukut 
hia. “Wié-leson hia labok oné boa hitu agu labok golo 
cang agu ciékn agu ongga weki run le watu. ê Du ita 
liha Mori Yésus déu main, mburuk hia te cumang agu 
suju Hiay, agu reweng mésén hia kepokn: “Kudut 
co'og aku Lité Mori Yésus, anak de Mori Keraéng? 
Moro matan Mori, néka wahéng aku!” 8 Ai poli dé'it 
curupn le Mori Yésus agu hia: “Oe poti jing da'at! 
Pé'rangh ga oné mai ata ho'o!” 9 Poli hitu Hia réi agu 
ata hitu: “Céi ngasang de hau?” Mai walén: “Ngasang 
daku hi Légion, ai ami ata dokm.” t? Hia geso kéta 
tegin kudut Mori Yésus néka wur sanggéd jing situ 
oné mai tana hitu. 

11 Manga nitu oné ampak golo do kétas ela rémé 
kawé hangd, !? mai sanggéd jing situ tegi agu Hia, 
mai taéd: “Jera koé ami te ka'éng oné sanggéd ela 
situ!” 18 Mori Yésus sendo tegi disé. Itug kali pé'angd 
sanggéd jing situ agu ngo oné sanggéd ela situs. Ca 
néwas ela situt am sua sebu dod woncek oné mai 
tado ngampang nggere-wa sano agu mata taungs 
oné itu. 

14 Og kali losi kéta taungs ata situt lami ela situ agu 
tombo apa hitu oné béndar agu oné béo baling main. 
Ali hitu wiga mai kéta taung ata kudut lélo apa hitut 
poli jarin. 1> Isé mai oné ranga de Mori Yésus agu ita 
ata hitut henang le jing da'at ngai lonton, polig paké 
bajun agu ina gi, ata hiot hena le Légion hitu. Wiga 
rantang kéta taungs isé. 19 Sanggéd ata situt poli ita 
le rud pandé hitu, tombo agu isé co'oy ata poli jarin 
oné weki data hitut henang le jing hitu agu sanggéd 
ela situ. 1 Itug kali isé soka Mori Yésus kudut Hia 
legong tana disé hitu. 

18 Du kudut ngo nggere-oné wangkan Mori Yésus, 
mai kolé ata hiot poli henang le jing bao tegi 
kudut sendo koéy te lut Hia. 19? Toé sendo le Mori 
Yésus, maik mai taé Diha ngong ata hitu: “Koléh ga 
nggere-oné mbarum, nggere-oné haé béom, agu 
tombo oné isé sanggéd cao-ca ata poli pandé de 
Mori Keraéng oné wekim agu co'o Hia poli momang 
haun!” 20 Ata hitu koléy agu pu'ung wéro-émbongd 
liha oné temu tana Dékapolis sanggéd cao-ca ata poli 
pandé de Mori Yésus oné wekin agu sanggéd isé 
lenget kéta taungs. 

Mori Yésus Pandé Mosé Kolé Anak di Yairus 
Agu Pandé Ina Cengata Inéwai Ru'u Gogang 


5:21-43 
(Mat. 9:18-26; Luk. 8:40-56) 


21 Du poli ngo besina sanon kolé le wangkan Mori 
Yésus, ata do lusut kétas maid cewur oné Hias. Lari 
Hia manga oné lupi sanon, ?? tuan kolé cengata 
kepala mbaru ngaji, ngasangn hi Yairus. Du cumangn 
liha Mori Yésus, tikul hia wa wa'i Diha, 2? agu geso 
kéta tegin oné Hia: “Anak inéwai daku lari betin, éta 
bokak nain ga, cala ngancéng koé ngot agu témba 
koé limé Dité bétan, kudut cébon agu kong mosén.” 
24 Ītug kali ngon Mori Yésus agu ata hitu. Do cengkali 
ata lut Hia agu pémpét nia-niad baling Hias. 

25 Manga kolé nitu cengata inéwai ata campulusua 
ntaung'g béhéngn hena le ru'u gogang. ?® Hia poli 
dong kalin rewos le doktér, wiga cipot taung paéngn 
ata manga oné hiad, maik kéba bod kaut, ngot 
tambang molé betin. 27 Hia poli dengé tombo datan 
latang te Mori Yésus, o kali oné bahi-réha lawa do 
situ, hia lut Mori Yésus musi main agu cau juba 
Dihay. ?8 Ai nuk diha: “Am cabi kaut laku juba Diha, 
ina muing betig.” ?9 Du hitu kéta muing meti-jit kaut 
daran, agu noing'g liha, te weki diha polig inan oné 
mai betin. 3? Du hitu kéta muing kolé pecingn le Mori 
Yésus te manga kuasa ata pé'angn oné mai weki 
Diha, itug kali holés nggere-musin oné beréha lawa 
do situ agu mai réin: “Céing ata cau juba Daku?” 

31 Mai walé de ata nungku Diha: “Bom toé itas Lité 
lawa do so'ot dudi ruis weki Dité, agu mai weli Ité réi 
kolé: Céi ata cau Aku?” 220g kali énam Liha lawa 

do situt baling main kudut te lélo céi hitut poli cabi 
juba diha. 33 Inéwai hitu rantang da'aty agu jejer 
du pecing liha apa ata poli jari oné wekin, mai agu 
tikul wa ranga de Mori Yésus agu molor kéta tombon 
sanggéd cao-ca agu Hia. 34 Mai taé Diha ngong 
inéwai hitu: “O anak Daku, le imbim tara diam hau. 
Koléh ga agu nisang naim, ai poli inan betim!” 

35 Rémé kéta curupn Mori Yésus, caid ata oné mai 
mbaru de kepala mbaru ngaji hitu agu mai taéd: 
“Anak dité rowa gi, te co'o koléd ité cégotn keraéng 
Guru?” 36 Maik Mori Yésus toé pinga laing curup 
disé agu curup oné kepala mbaru ngaji hitu: “Néka 
rantang, imbi kaut!” 37 Itug kali Mori Yésus toé sendo 
cengatan ata lut, bo hi Pétrus, hi Yakobus agu hi 
Yohanés asé-kaé di Yakobus. 38 Isé cai oné mbaru 
de kepala mbaru ngaji agu nitu ita Liha ngai-ngaok 
kétas ata, rétang agu jéjéngs. 3° Du cai onén Hia, 
mai taé Diha ngong ata do situ: “Co'o tara ngaoks 
agu rétangs méu? Anak koé ho'o toé matay, maik ata 
tokoy!” 40 Maik tawa laing molé lisé Hia. Og kali jera 
ngo pé'angs Liha sanggéd ata situ, itu kali dadéd Liha 
ema agu endén anak koé hitu agu isét cama-cama 
agu Hia, nggere-oné lo'ang de anak koé hitu. 4! Itug 
kali cau Liha limé de anak koé hitu, mai taén: “Talita 
kum,” ngong: “Oé anak, Aku taé agu hau, to'oh ga!” 
42 Du hitu kéta muing anak koé hitu to'on agu lakoy, 
ai campulusua ntaung'g umurn. Sanggéd ata situt 
manga nitu lenget kéta taungs. “Langi tu'ung Liha 
agu isé, kudut néka cengatan ata pecing pandé hitu, 
og kali jeras Liha isé téing hang anak koé hitu. 

Mori Yésus Doét Lata Nasarét 


6:1-6a 
(Mat. 13:53-58; Luk. 4:16-30) 


1 Poli hitu Mori Yésus ngo nitu main agu cai oné 
béo Run, ngai ata nungkun lut Hias. ? Du leso 
Sabat, Hia pu'ung toing oné mbaru ngaji agu lawa do 
nitu lenget taungs du dengé toing Diha agu mai taéd: 
“Nia maid kéta Diha sanggéd apa situ? Nggalas apa 

kéta kolé situt téing oné Hias? Agu sanggéd tanda 
lenget situ, co'os Liha pandéd? ?Toé weli Hia ata 
tukang hajuy, anak di Maria, asé-ka'én hi Yakobus, 
hi Yosés, hi Yudas agu hi Simon? Agu toé weli weta 
Diha manga cama-cama agu ites?” Itug kali majan 
lisé agu doét Hias. tOg kali mai taé de Mori Yésus 
ngong isé: “Cengata nabi hiang lata nia-nia kaut wan, 
maik toé oné béo run, oné bahi-réha haé kilon agu 
oné mbarun.” ” Hia toé manga pandé can koé tanda 
lenget nitu, bo pandé ina pisa taus ata beti le témba 
limé Diha bétan isé. Hia lenget koléy ali toé imbi 
disé. 

Mori Yésus Wuat Campulusua Rasul 


6:6b-13 
(Mat. 10:5-15; Luk. 9:1-6) 


(6-6b) Itu kali Mori Yésus lako léok béoy cang agu 
toing atan. 7 Hia bénta isét campulusua rasul situ 
agu wuat isé sua-suas. Hia téing isé kuasa te mbér 
sangged jing da'at, Sagu pedé oné isé kudut néka 
ba apa-apa oné salang, bo dongkar, roti kolé néka, 
bokong kolé néka, ° ngancéng paké sendal, landing 


MARKUS 6 127 


néka paké suan baju. t? Mai kolé taé Diha ngong isé: 
“Emé oné ca osang méu poli tibas oné ca mbaru, 
ka'éng nitum dengkir méu kolé oné mai mbaru hitus. 
11 Agu émé manga ca osang ata toé tiba méu agu 
émé isé toé ngoéngd te séngét méus, kolé nitu mais 
agu péntang kaut kebok situ wa wa'is latang te langi 
agu isé.” 120g kali ngod isé te ba keréba kudut 
sanggén ata tesérs !?agu isé mbér do jing da'at agu 
doés do kolé ata beti le mina agu pandé ina isé. 


Alan Hi Yohanés Cebong 


6:14-29 
(Mat. 14:1-12; Luk. 9:7-9) 


14 Hi raja Hérodés kolé dengé taung tombo ngasang 
de Mori Yésus ai pecing taung lata ngasang Diha 
agu mai taé data: “Hi Yohanés Cebong poli to'o kolé 
oné mai ata matan agu itu tara mangan do kéta 
kuasa oné hia.” 1> Ata iwod nggo'o taéd: “Hia hitu hi 
Elia!” Ata iwon kolé nggo'o taéd: “Hia hitu cengata 
nabi cama ného isét nabi-nabi médé.” 16 Du dengén 
li Hérodés tombo hitu, mai taén: “Toé ta, hia hitu hi 
Yohanés hiot poli kepu bokakn laku agu to'o koléy.” 

17 Ali weki run muing hi Hérodés, jera ata kudut 
deko hi Yohanés agu pengkut hia oné bui landing 
manga raja di Hérodias, wina de asé-ka'én hi Pelipus, 
ai hi Hérodés poli roko hian te ciri winan. 18 Ai hi 
Yohanés poli dé'it renti hi Hérodésn: “Toé kéta kopn 
hau emi wina de asé-ka'ém!” 19 Ali hitu hi Hérodias 
rangkat kétay agu hi Yohanés agu mek kin te ala hia, 
maik toé ngancéng, ??ai hi Hérodés, sengang kolé 
agu hi Yohanés, ai pecing liha te hi Yohanés cengata 
ata molor agu nggeluk, wiga kémbén liha. Maik émé 

séngét liha toing di Yohanés, mbu-mbek kin nain, 
maik lélak kin te séngét hia. 

21 Cemoln ga cain sokor di'a latang te hi Hérodias 
du hi Hérodés pandé ramé leso dadingn latang te 
gatang pegawé-pegawé mésé agu kepala tentera 
agu sanggéd ata tu'a oné tana Galiléa. ?? Du hitu 
anak molas di Hérodias ngo oné sa'éy, agu hia pandé 
nisang nai di Hérodés agu sanggéd mekan. 23 Mai 
taé de raja ngong ata molas hitu: “Apa kaut ata tegi 
de hau, téing kauts laku, koném waga cecupun tana 
ho'ot perénta daku!” ?4 Anak hitu ngo réi oné endén: 
“Apa ata di'an tegi daku?” Mai walé de endén: “Tegi 
ulu di Yohanés Cebong!” ?%>Itug kali gélang-gélangn 
hia ngo nggere-oné raja agu tegin: “Ngoéng daku, 
paka ho'o muing lité téing oné akun ulu di Yohanés 
Cebong lobo kepar.” ?6 Itu kali wéong kéta nain raja, 
maik landing poli wadan agu ali sanggéd mekan, hia 
toé gorin te doét. 27 Raja gélang-gélang jera cengata 
pegawén agu perénta kudut emi ulu di Yohanés. Ata 
hitu ngoy agu poka bokak di Yohanés oné bui. 28 Hia 
ba ulu hitu oné kepar agu téing oné anak molas hitu 
agu anak molas hitu téing agu endén. 

23 Du dengén alan hi Yohanés le ata nungkun, mais 
isé téti rapun, agu boaky lisé. 


Mori Yésus Téing Hang Lima Sebu Ata 


6:30-44 
(Mat. 14:13-21; Luk. 9:10-17; Yoh. 6:1-13) 

30 Poli hitu sanggéd rasul kolés, impung agu Mori 
Yésus agu tombo oné Hia sanggéd ata poli gori agu 
toing disé. 3t Itu kali mai taé Diha ngong isé: “Mai 
ga, ngo oné osang ata lingotn, kudut hanang koéd, 


MARKUS 6 129 


agu asi cekoén!” Ai do bail ata haluk pé'ang oné, 
wiga latang te lompong kaut toé manga lingad. 2205 
ngod isé te hedong, léti wangka nggere-oné osang 
ata lingotn. 33 Maik du ngod isé, do kéta ata ita isé 
agu pecing nggere-nias ngod. Wajo kaut lako loléng 
sanos, rodo tuad maid ata do oné mai sanggéd 
béndar nggere-oné osang hitu wiga cai olos. 34 Du 
wa'un Mori Yésus ita Liha nunggu-nengger kéta lawa 
do, itug kali wéong kéta nain ali momang isé, ai isé 
cama ného jimbal siot toé manga ata lamid. Itug kali 
pu'ungn Hia toing do kéta oné isé. 

35 Du manén tana ga, mais ata nungku nggere-oné 
Hia agu mai taéd: “Osang ho'o lingot kétay agu 
manég tana. 36 Co'om jera kolés ga, kudut isé 
ngancéng weli hang oné béo-béo agu mukang ata 
ruis cé'é ho'o.” 37 Maik mai walé Diha: “Méu paka 
téing hang ata do so'o!” Mai kolé taé disé agu Hia: 
“Ma'ut, lami kétas tau weli roti ata améng sua ratus 
dinar te cakong isé?” 38 Maik mai taé Diha ngong isé: 
“Pisa mongkod roti ata manga oné méu? Damangs 
di lélod!” Poli nggo'o lélod lisé, mai taéd: “Lima 
mongkod roti agu suad ikang.” 3? Og kali jeras Liha 
lawa do situ kudut lonto néténg liups lobo remang 
lebo. 40 Agu du poli emid Liha lima mongkod roti agu 
suad ikang situ, 4t Hia conga nggere-éta awangy agu 
wan berkak, itu kali pufil sanggéd roti situ agu téings 
Liha oné ata nungkun, kudut pati oné lawa do situ; 
nenggitu kolé ikang situt sua mongkod, pati kéta 
taung oné sanggéd lawa do situ. ł? Agu sanggéd isé 
hang wiga becur kéta taungs. 3 Poli hitu ligots lisé 
ropo roti situt récid campulusua rotod, toé bilang 
nitus ikang ata récid. #4 Ata hangd roti situ manga 
lima sebud ata rona. 

Mori Yésus Lako Lobo Waéy 


6:45-52 
(Mat. 14:22-33; Yoh. 6:16-21) 


“> Poli hitu Mori Yésus jera muings Liha ata nungkun 
paka léti wangka agu ngo olos nggere-sina Bétsaida, 
lari nggitun Hia jera lawa do situ kolé taung. 48 Woko 
poli bécang Hia agu isén, Hia ngo nggere-éta goloy 
te ngaji. “ Du wiég tana, wangka hitu manga oné 
bahi-réha sanoy, maik Mori Yésus ka'éng hanang 
koén pé'ang tana masa. 8 Du itas Liha hempe-hut 
kétas bisé wangkad wajo le pamper buru olo mai, 
niat ongga telu le wié, Hia mai oné isé, lako lobo 
waéy agu Hia kudut lagé iséy. ° Du itan lisé Hia 
lako lobo waéy, bet disé poti, wiga isé ciék da'ats, 
“bai sanggéd isé ita kéta taung Hia, agu isé rantang 
taungs. Maik gélang-gélang mai taé Diha ngong isé: 
“Néka simpung! Aku ho'o, néka rantang!” >t Og kali 
Hia ngo nggere-oné wangka, cumang agu isé, agu lik 
kolég buru. Isé lenget kétas agu bules taung nukd, 
2 koném po poli mantén lisé tanda lenget roti hitu, 
toé kin nipu lisé, agu nai disé ngegil kid. 


Mori Yésus Pandé Ina Ata Beti Oné Genésarét 


6:53-56 
(Mat. 14:34-36) 


3 Du caid besina, Mori Yésus agu ata nungkun wa'u 
oné Génésaréts agu asi nitus. “Du pé'angd oné 
mai wangka, gélang kéta pecingn lata Mori Yésus. 
>> Itu kali mburuk kétas isé nggere-oné temu tana 
hitu agu pu'ung muing berotongd sangged ata beti 

nggere-oné Mori Yésus, nia kaut wan mangan Hia. 
6 Nia kaut liba Diha, oné sangged béo, oné sanggéd 
béndar ko oné sanggéd mukang peher lata sanggéd 
ata beti oné amba, agu tegi oné Hia, kudut isé sendo 
koés am tamat te cabi lindi juba Diha. Agu sanggéd 
ata situt cabi Hia ina kéta taungs. 


Perénta De Mori Keraéng Agu Adak Yahudi 


7:1-23 
(Mat. 15:1-20) 


7 1 Manga cangkalin ca liups ata Parisi agu pisa 
taus ata pecing Taurat oné mai Yérusalém mai 
cumang Mori Yésus. ? Ita lisé te manga pisa taus 
ata nungku Diha hang déméng limé sakid, ngong 
toé olong samo liméd. ? Ai sanggéd ata Parisi cama 
ného ata Yahudi, toé ngancéng hangs émé toé olong 
samo liméd, ai isé lorong ruku éta mai empod; tagu 
émé kolé oné mai ambad toé rodo hangs, émé toé 
olong samos. Do kolé wintuk bana ata cau disé, ného 
rapang nawi cangkil, gelo agu kembokang. 2 Ali hitu 
ata Parisi agu ata pecing Taurat situ réi oné Hia: 
“Co'o tara ata nungku Dité toé mosé lorong wintuk de 
adak disé empo dité, maik hang déméng limé sakid?” 
6 Mai walé Diha agu isé: “Getok tu'ung curup di nabi 
Yésaya latang te méu, oé ata pisik! Ai nggo'o tulisn: 

Wa'u so'o hiang Aku éta lobo wiwird, 

maik naid tadang kid oné mai Aku, 

7 oké bod sanggéd taung suju disé agu Aku, 

ngai toing hitut toing disé pandé lata manusia. 
8 Adak de Mori Keraéng kebang le méu kudut cau 
kéta adak de manusia.” 

9 Mai kolé curup de Mori Yésus agu isé: “Cedek 
tu'ung méu te doét Adak de Mori Keraéng, kudut 
méu ngancéng kémbéng adak de rus. t? Ai hi Musa 
poli taén: Hiang ga emam agu endém! agu: céing 
ata mawang eman ko endén paka matay. !! Maik 
mai taé de méu: Emé manga cengata ata curup agu 
eman ko agu endén: Apa kaut ata manga oné aku, 
ata ngancéng te tinu méu, poli taungs bolad laku te 
takung -- ngong takung agu Mori Keraéng -- 1? itu 
kali méu te sendo hia te pandé hitu-ho'o te tinu eman 
agu endén. t? Le wintuk hitu reweng de Mori Keraéng 
le méu toé pingay, hanang lut kaut adak hitut cau de 
méu. Agu do kolé wintuk bana nenggitu, ata pandé 
de méu.” 

140g kali Mori Yésus bénta kolé ata do agu curup 
oné isé: “Sanggés taung méu séngét Akum agu 
na'a koé oné nais: 1° Apa kaut pérang mai ata ngo 
nggere-oné weki data, toé pandé rinek hia laingy, 
maik apa ata losa oné mai weki data hituy kali ata 
pandé rinek laing hia.” t° [Céing ata manga tilun te 
séngét, séngét ga!] 

17 Du poli ngo nggere-oné mbarun Hia te hedong 
oné mai ata don, ata nungku Diha réi agu Hia betuan 
rapang hitu. 18 Mai walé Diha: “Toé kolé pecing le 
méu betuan? Toé pecing le méu te sanggéd cao-ca 
situt mai pé'ang maid nggere-oné weki data, toét 
pandé rinek laing hia, 1° ai toé lako pala naiy maik 
oné tukay wan, poli hitu losa oné jambangy?” Le hitu 
kudut toing Liha te sanggéd hang toé manga irengd. 
20 Mai kolé taé Diha: “Apa ata losa oné mai weki data, 
hitut pandé rinek hia laing, ?! ai situt oné mai, mai 
oné mai nai data, losa sanggéd nuk da'at, loma ata, 
tako, ala ata, ??ngoéng ata, kanang-kanang akun, 

gauk da'at, sehak, belek da'at, mét tau, mbécik, 
mésé nai, sembutar. 22Sanggéd pandé da'at so'o, 
tua oné mai naid agu hitus ata pandé rinek atad.” 


Iné Wai Siro-Fénisia Ata Imbiy 


7:24-30 
(Mat. 15:21-28) 
240g kali Mori Yésus téti nitu main agu ngo 
nggere-oné tana Tirus. Hia ngo oné ca mbaru, agu 
toé ngoéngn te pecing lata, maik cai Diha toé kong 
lépéngn. 2? Manga ca endé ata anak molasn hena le 
jing da'aty, gélang dengén cai Diha, og kali main agu 
suju wa wa' Diha. 26 Inéwai hitu cengata ata Yunani 
oné mai Siro-Fénisia. Tegi liha oné Mori Yésus te 
mbér jing da'at hitu oné mai anakn. 27 Itu kali mai 
taé de Mori Yésus ngong Hia: “Kong olong becurs di 
anak koé, ai toé patun emi roti ata poli améng latang 
te anak koé agu peké nggere-oné acuy.” ?8 Maik mai 
walé de inéwai hitu: “Tu'ung Mori, maik acu hitut wa 
ngaung méja kolé hang rewok roti situt pa'u de anak 
koé.” 29 Og kali mai taé de Mori Yésus ngong inéwai 
hitu: “Landing le curupm hitu, ngo muingh ga, ai 
jing da'at hitu poli losan oné mai weki de anakm.” 
30 Tnéwai hitu kolé nggere-oné mbarun, ita liha anakn 
hitu halas kin éta lobo wongka, agu jing da'at hitu 
polig losan. 


Mori Yésus Pandé Ina Ata Nenteng 


7:31-37 
31 Poli hitu Mori Yésus legong kolé tana Tirus agu 
lako palé Sidon ngo nggere-oné sano Galiléa, oné 

bahi-réha tana Dékapolis. 22Cai nituy, dadé lata oné 
Hia cengata ata nenteng agu dopel agu tegi oné Hia, 
kudut témba koé limé Diha bétan ata hitu. 33 Agu 
du poli kentong dion hia le Mori Yésus oné mai ata 
do, wiga hanang koéd isé, Hia puci limé rempan 
nggere-oné tilu data hitu, poli hitu loa ipo Diha agu 
cabi lema data hitu. 34 Rémé nggitun, cang agu conga 
nggere-éta awangn, Mori Yésus do'éng nai mésén 
agu curup oné hia: “Éfata!” ngong cengka ga! 350g 
kali Iéngan tilu data hitu agu du hitu muing kedok 
kolé cawi leman, wiga getas kéta curupn. ?6 Mori 
Yésus pedé agu sanggéd ata manga nitu, kudut 
néka tombo agu ata céi-céing kaut. Maik koném 
ré'ing ného nia kaut isé Liha, danga-danga molé lisé 
tombon. 37 Isé lenget agu nganga ca béka mu'ud agu 
mai taéd: “Hia pandé di'a taung sanggén cao-ca, ata 
nenteng pandé nilors Liha, ata dopel pandé curups 
Liha.” 


Mori Yésus Téing Hang Pat Sebu Ata 


8:1-10 
(Mat. 15:32-39) 


1 Du hitu manga kolé ata lawa do kéta nitu, agu 

ali isé toé manga hangd, Mori Yésus bénta ata 
nungkun agu mai taén: ?“Mohas kéta nai Daku ita 
ata do so'o. Telu lesog musi main isé lut Akus, agu 
isé toég manga bokongd. ? Agu émé jera kolé mbaru 
isé Laku déméng daremd, aram te boats oné salang, 
ai manga ata mai déu maid.” 4 Mai walé data nungku 
Diha: “Co'o kéta téi hangd ata do so'o wiga becurd 
oné osang ho'ot lingi-lengot?” ? Mori Yésus réi agu 
isé: “Pisa mongkot roti de méu?” Mai walé disé: 

“Pitud.” 6 Itu kali Hia jera ata do situ lonto wa tanas. 
Poli hitu Hia emi roti pitu mongko situ, ngaji wali 
di'ay, puʻils agu téing oné ata nungku Diha latang te 
patis agu téing lisé oné lawa do. 7” Isé kolé manga 
pisa mongkod ikang, agu du poli berkakd, jera kolé 
Liha kudut pati taungs ikang situ. 8 Agu isé hang 
wiga becurd. Poli hitu ligots lisé roti situt récid pitu 
rotod. 9 Isé situ am manga pat sebu atas. Og kali jera 
koléd le Mori Yésus. 1? Hia lampuk tuké nggere-éta 
wangka agu ata nungkun agu lajar nggere-oné tana 
Dalmanuta. 


Ata Parisi Tegi Tanda 


8:11-13 
(Mat. 16:1-4) 


11 Ọs kali maid ata Parisi agu sina-cé'é kétas curupd 
agu Mori Yésus. Kudut damang Hia, isé tegi oné mai 
Hia ca tanda éta mai Surga. !?Itug kali gesar oné 
nain Hia agu curup: “Co'o tara tegi tandad ata uwa 
so'o? Aku taé agu méu, moro matan, latang te ata 
uwa so'o toé kéta téing tandas.” !3 Hia legong isé 
nitu; Hia léti kolé wangkay agu ngo besinay. 


Latang Te Ragi Data Parisi Agu Ragi di Hérodés 


8:14-21 
(Mat. 16:5-12) 


14 Musi main po baé te ata nungku de Mori Yésus 
hémong te ba rotis, hanang ca kanang ata manga 
oné isén, oné wangka. 190g kali Mori Yésus jér isé, 
mai taén: “Néka témo agu jerék latang te ragi data 
Parisi agu ragi di Hérodés.” 18 Ngasang kenanu lisé, 

agu mai curup cama taud: “Tara nenggitun curup 
Diha, ai ité toé manga rotid.” 17 Agu du pecing le 
Mori Yésus apa hitut curup disé cama taud, mai taé 
Diha: “Co'o tara curup laing le méu toé manga roti? 
Toé tara ita oné nais ko? Ko ata tingul méu? 18 Méu 
manga matas, toé ita le méu, agu méu manga tilus, 
toé kin dengé le méu ko? Toé nuk kolé le méu, 1° du 
purild Laku lima mongkod roti latang te lima sebu ata 
du hitu, pisa rotod penong ata récid?” Mai walé disé: 
“Campulu sua rotod.” 2? Réi kolé le Mori Yésus: “Agu 
du pitu mongkod roti te cakong pat sebu ata du hitu, 
pisa rotod ligot le méu situt récid?” Mai walé disé: 
“Pitu rotod.” 2t Og kali mai taé Diha ngong isé: “Toé 
kéta tara tingo le méu oné nais?” 


Mori Yésus Pandé Ina 
Cengata Ata Beti Oné Bétsaida 


8:22-26 

22 Poli hitu cai Mori Yésus agu ata nungkun oné 
Bétsaida. Nitu dadé lata nggere-oné Mori Yésus 
cengata ata buta kudut cadi koé Liha. 223 Mori Yésus 
cau limé data buta hitu agu dadé hia péang mai béo. 
Og kali Hia iso mata data hitu agu témba limén lobo 
ata hitu agu réi Liha: “Poli itad le hau cao-ca?” ?4 Ata 
hitu lélo nggere-oloy, mai taén: “Aku ita atak, ai ita 
isé lari lakod, maik itad ného pu'u hajus.” ?> Mori 
Yésus entep kolé limén oné mata data hitu, itu kali 
ata hitu ita tu'ung kétay agu poli inan, wiga hia 
ngancéng ita sirang kétas sanggén cao-ca. 20 Poli hitu 
Mori Yésus jera hia kolé mbarun agu pedén: “Asi di 
kolé béom!” 

Tura Di Pétrus 


8:27-30 
(Mat. 16:13-20; Luk. 9:18-21) 


27 Poli hitu Mori Yésus agu ata nungkun ngo néténg 
béos oné tana Kaisaréa Filipi. Rémé lakod, mai réi 
Diha agu ata nungkun: “Taé data, céik léng Aku 
ho'o?” ?8 Mai walé dise: “Manga ata caro ité: hi 
Yohanés Cebong, manga kolé ata caro: hi Elia, manga 
kolé ata caro: cengata oné mai sanggéd nabi.” 22 Hia 
réi agu isé: “Maik co'o de méun, céik léng Aku ho'o?” 
Og kali walén li Pétrus: “Ité hi Mésias!” 30 īĮtu kali Mori 
Yésus ré'ing tu'ung kétas isé, kudut néka kéta tombo 
oné céi-céing kaut latang te Hia. 


Toi Te Laring Cain Latang Te Susa De 
Mori Yésus Agu Co'o-co'o Lut Hia 


8:31--9:1 
(Mat. 16:21-28; Luk. 9:22-27) 

31 Poli hitu pu'ungn Mori Yésus toing isé, te Anak 
Manusia paka cukung susa doy agu te dungkang le 
tuʻa do, le imam kepala agu le ata pecing Taurat, 
cemoln te ala latay agu to'o koléy oné leso te telun. 
32 Curup ho'o tombo Liha si'ang kétay. Maik hi Pétrus 
ndol Mori Yésus nggere-pé'ang lupi salang agu 
rengkes Hiay. ?3 Og kali holésn Mori Yésus, cang agu 
lélo ata nungkun, Hia rabo agu hi Pétrus, mai taé 
Diha: “Pé'ang hau poti, ai hau toé nuk apa ata nuk 
de Mori Keraéng, maik apa ata nuk de manusia.” 

34 Ttu kali Mori Yésus bénta ata do agu ata nungku 
Diha, mai taén ngong isé: “Céing kaut ata ngoéng lut 

Aku hia paka pali weki run, pola panggoln agu lut 
Aku. 3” Ai céing kaut ata ngoéng te mo'eng mosén, 
hia te mora mosén; maik céing kaut ata mora mosén 
landing Aku agu Injil, hia te mo'eng mosén. 28 Apa 
betuan hiat cengata delék sanggéd wéang de lino, 
maik hia mora mosén? ?” Ai apa ata ngancéng téing 
liha te paluk mosén? ?8 Ai céing kaut ata ritak landing 
Aku agu landing sanggéd curup Daku, oné bahi-réha 
uwa weru so'o ata toé junggu agu ndékok so'o, Anak 
Manusia kolé te ritaky landing ata situ émé Hia mai 
koléy tai déméng agu néra de Eman cama laing agu 
sanggéd malékat nggeluk.” 

1 Mai kolé taé Diha ngong isé: “Aku taé agu méu, 

moro matan, oné bahi-réha ata so'ot mangad, 
manga ata toé matas, émé toé di ita lisé Adak de 
Mori Keraéng poli cain déméng kuasan.” 


Mori Yésus Bong Éta Pocoy 


9:2-13 
(Mat. 17:1-13; Luk. 9:28-36) 


2 Enem leso wa ga, Mori Yésus dadé hi Pétrus, hi 
Yakobus, agu hi Yohanés, cama-cama agu isé, Hia 
ngo nggere-éta poco langkas. Nitu isé hanang koéd. 
Itug kali Mori Yésus caling taran wa ranga disé, ° agu 
ceca paké Diha bakok mbot kéta. Toé kéta manga 
cengatan oné lino ho'o ata ngancéng dedang ceca 
paké nenggitu. “Itug kali ita lisé hi Elia cama agu hi 
Musa, isét sua rémé tombod agu Mori Yésus. 2 Mai 
taé di Pétrus agu Mori Yésus: “Yo Guru, delék kéta 
nai dami woko manga cé'é ho'okm. Co'om hesé telun 
lami sékang, can latang te Ité, ca latang te hi Musa, 
agu can latang te hi Elia.” 6 Hia curup nenggitu ai 

toé noing liha apa ata paka curupn, ai isé rantang 
kétas. 7Og kali tuan rewung kémbéng isé agu oné 
mai rewung hitu dengé reweng: “Ho'o kéta dé Anak 
cembes Daku, séngét koé Hiam.” 8 Agu du énam lisé 
rodo mora kaut ata baling mai isé, toé manga ita 
cengatan kolé, hanang Mori Yésus kanang. °? Rémé 
koléd éta mai poco hitu, Mori Yésus ré'ing isé, kudut 
néka tombo agu céing-céing kaut, apa hitut poli itan 
lisé, émé Anak Manusia toé di to'o koléy oné mai ata 
matan. t? Isé cau tu'ung ré'ing hitu bao, cang agu 
siwi-sok kid cama taud ngong apa néng “to'o kolé 
oné mai ata mata.” !!ītu kali réi lisé agu Hia: “Co'o 
tara nggo'on curup disét pecing Taurat, olong mai 
hi Élia te kolo?” t? Mai walé de Mori Yésus: “Tu'ung 
olong mai hi Élia tekolo, kudut poléng sanggén taung. 
Hanang co'o ata poli tulis latang te Anak Manusia, te 
Hia paka ta'ong susa doy agu mbécik latay? 13 Maik 
Aku curup agu méu: Tu'ung hi Élia polig cain, maik 
ata pandé sara-naid lorong ngoéng de rud, ného ata 
poli tulis latang te hia.” 


Mori Yésus Mbér Jing Da'at Oné Mai 
Cengata Anak Koé Dopel 


9:14-29 
(Mat. 17:14-21; Luk. 9:37-43) 


14 Du Mori Yésus, hi Pétrus, hi Yakobus agu hi 
Yohanés kéor kolés oné ata nungku iwod, itas lisé 
lawa do nemper kid baling ata nungku situ, agu pisa 
taus ata pecing Taurat rémé kéta léwang sina-cé'éd. 
15 Du ita kaut lata do situ Mori Yésus, lengets isé 
agu hidi-hadad ngo curu hias. t° Itu kali Mori Yésus 
réi agu isé: “Apa kéta léwang tau de méu agu isé?” 

17 Mai taé dihat cengata oné mai ata do situ: “Tuang 
Guru, anak daku ho'o dadé cé'é Ite laku, ai hia hena 
le jing ata pandé dopeln. t8 Agu émé cangep hia le 
jing da'at hitu, wewaky liha wa tana; wiga wusa 
mu'un, kérek ngisn, agu wedét wekin. Aku poli tegi 
oné ata nungku Dité, kudut mbér lisé jing da'at hitu, 
landing toé ngancéng lisé.” 19 Mai taé de Mori Yésus 
ngong isé: “Oe méut uwa ho'ot toé imbi, nang du 
nian di Aku ka'éng cama laing agu méu? Ného nia 
kéta kolé di kodeln Laku pandé da'at de méu? Dadé 
cé'é anak koé hitu!” 

20 Og kali dadén lisé oné Hia. Du jing da'at hitu ita 
Mori Yésus, pandé kéu-kaul kéta anak koé hitu, wiga 
nggele-nggoténgn anak koé hitu wa tana, agu wusa 
taung mu'un. ?! Mai réi de Mori Yésus agu eman anak 
koé hitu: “Capa kéta béhéng tekan anak koé ho'o?” 
Mai walén: “Pu'ung du laing koén olo ga. ?? Agu 
dondé kéta jing da'at hitu sorok hia nggere-oné api 
ko nggere-oné waé kudut pandé woréng hia. Landing 
hitu émé ngancéngy Lité, campé koé agu ba'éng koé 
ami.” ?3 Mai walé de Mori Yésus: “Taé de hau, émé 
ngancéng Lité? Toé manga ata toé ngancéng latang 
te ata imbi!” ?4 Gélang-gélang ema data koé hitu 
ciékn: “Imbig laku, ba'éng koé aku ho'ot toé imbi!” 
25 Du ita le Mori Yésus tambang molés cewurd ata 
do, renti Liha jing da'at hitu, agu reweng mésén, 
mai taén: “Oé hau jing da'at ata pandé dopel agu 
nenteng, Aku mbér hau, pé'ʻang ga oné mai anak 
koé ho'o agu néka mai koléh!” 26 ītu kali pé'angn 
jing da'at hitu cang agu ciékn agu panci-péncarn liha 
anak koé hitu. Anak koé hitu mana rapu taran, wiga 
do kéta ata curup: “Hia poli matan.” 2? Maik Mori 
Yésus cau limé de anak koé hitu agu kéngkon, og kali 

to'o le run. ?8 Du Mori Yésus cai oné mbaru, agu ata 
nungkun hanang koéd agu Hia, mai réi disé: “Co'ok 
ami tara toé ngancéng mbér jing da'at hitu?” 2? Mai 
walé Diha agu isé: “Jing da'at ho'ot nenggo'o taran, 
toé ngancéng mbér moléy, hanang le ngajiy kali.” 


Toi Te Suan Latang Te Susa De Mori Yésus 


9:30-32 
(Mat. 17:22-23; Luk. 9:43-45) 


30 Mori Yésus agu ata nungkun angkak nitu maid 
agu lako lagé tana Galiléas, agu Mori Yésus toé gorin 
te pecing lata; 3tai Hia lari toing ata nungkun. Mai 
taé Diha ngong isé: “Anak Manusia kudut condo oné 
limé datay, agu isé kudut ala Hias, agu telu leso wa 
poli alan lata, Hia mosé koléy.” 32 īsé toé pecing 
betuan curup hitu, agu sesenga'i kolés te réi agu Hia. 


Céing Ata Céwé Mésén Oné Mai Ata Nungku 


9:33-37 
(Mat. 18:1-5; Luk. 9:46-48) 


33 Poli hitu cai Mori Yésus agu ata nungkun oné 
Kapérnaum. Du cai oné mbarun Mori Yésus, Hia réi 
ata nungkun: “Apa curup de méu bao oné salang?” 
34 Maik hema kid isé, ai oné salang bao, léwang taud 
céing ata mésén oné mai isé. 3> Og kali lonton Mori 
Yésus agu béntas ata nungkun situt campulu sua. 
Mai taé Diha ngong isé: “Emé cengata ngoéng ciri 
tuʻa laing, hia paka ciri ata koéy agu mendi data 
doy.” 36 Itu kali Mori Yésus witir cengata anak koé 
agu peher oné réha iséy, poli hitu kapu anak koé hitu 
agu mai taén ngong isé: 37 “Céing kaut ata tiba anak 

koé nenggo'o landing ngasang Daku, hia tiba Akuy. 
Agu céing kaut ata tiba Aku, toé Aku hitut tiba liha, 
maik Hia hitut wuat Aku.” 


Cengata Ata toé Ata Nungku 
De Mori Yésus Mbér Jingy 


9:38-41 
(Luk. 9:49-50) 


38 Mai taé di Yohanés agu Mori Yésus: “Tuang Guru, 
ita lami cengata ata toé haé lako Dité mbér jingy 
le ngasang Dité, maikm ami ré'ing ata hitu, ai hia 
bom haé lako ditéy.” 39 Maik mai taé de Mori Yésus: 
“Néka ré'ing hia le méu! Ai toé manga ata, ata poli 
pandé tanda lenget le ngasang Daku, agu du hitu 
kolé pocu Akuy. 40 Céing kaut ata toé léwang itéy, hia 
hitu oné mai itén. 4t Aku taé agu méu: Moro matan 
kéta, céing kaut ata téi méu ca gelasn waé landing 
méu ata lorong Akum, hia toé manga mora lahén.” 


Céing Ata Pandé Wéléng Ata Latang Te Ci'é 


9:42-50 
(Mat. 18:6-9; Luk. 17:1-2) 

42“Céing-céing ata pandé wéléng cengatan oné mai 
anak koé so'ot imbi, céwé di'an latang te hia émé 
can watu mésé pongo oné bokakn, poli hitu hia oké 
oné taciky. 43 Agu émé limém pandé ndékok hauy, 
ndapuy, ai céwé di'an hau ngo nggere-oné mosé 
tédéng lén déméng tompokm, itu po déméng limé 
suam oké nggere-wa neraka, nggere-oné api ata 
toé kéta pesay; f [oné osang hitu, uli toé ngancéng 
matas, agu api toé manga pesan.] #}* Agu émé wa'im 

pandé ndékok hauy, ndapuy, ai céwé diam hau ngo 
oné mosé tédéng lén déméng senggotm, po déméng 
wa'i suam maik oké nggere-wa neraka; 48 [oné osang 
hitu ulin toé ngancéng matas, agu api toé manga 
pesan.] 47 Agu émé matam pandé ndékok hauy, 
nggé'iy, ai céwé diam hau ngo nggere-oné Adak de 
Mori Keraéng déméng mata cam, po déméng mata 
suam maik oké nggere-wa neraka, f8 nitu uli ngai 
huwisd toé matas agu api toé pesay. 

49 Ai nété-néténg ata te ci'é le apis. >? Ci'é hitu di'an, 
maik émé cié hitu ciri beléy, lepai kéta koléy pandé 
cerakn? Poro méu manga mtaung ci'é hitu oné wekis 
agu mosé hambor cama taus.” 


Céar 


10:1-12 
(Mat. 19:1-9) 


1 Angkak nitu main Mori Yésus ngo nggere-oné 
10 tana Yudéa agu tana be sina mai waé Yordan 
agu nitu cewur kolés ata do mai oné Hia; agu ného 
laséngn Hia toing isé koléy. ? Lari nggitun mai kolés 
ata Parisi te damang Mori Yésus, mai réi disé oné 
Hia: “Ngancéng ko toé rona céar winan?” 3 Maik mai 
walé Diha agu isé: “Co'o perénta di Musa agu méu?” 
4 Mai walé disé: “Hi Musa sendo te céar wina, tama 
olong pandé surak saung leba.” ° Mai kolé taé de Mori 
Yésus ngong isé: “Ali tengger nais méu tara tulisn 
perénta ho'o li Musa latang te méu. ĉ Ai du wangkan 
lino ho'o Mori Keraéng dédék ata rona agu inéwai, 
7 landing hitu ata rona paka legong eman agu endén, 
ka'éng neki ca agu winan, $wiga isét sua situ ciri ca 

wekis kali. ? Landing hitu apa ata poli nekid le Mori 
Keraéng, toé ngancéng céar kolés le manusia.” 

10 Du cai oné mbarud réi kolé lata nungkun agu 
Mori Yésus betuan curup hitu. 1! Mai taé Diha agu 
isé: “Céing kaut ata céar winan poli hitu kawing agu 
inéwai banay, hia pandé loma landing lagé wina 
tokon hitu. 1? Agu émé wina céar ronan agu kawing 
agu ata rona banay hia kolé pandé lomay.” 


Mori Yésus Berkak Anak Koé 


10:13-16 
(Mat. 19:13-15; Luk. 18:15-17) 


13 Og kali podod lata anak koé oné Mori Yésus, 
kudut berkak koés Liha; maik ata nungku Diha rabo 
ata situ. 14 Du ita hitu le Mori Yésus, rabo kolé Hia 
agu mai taén agu isé: “Ondangs anak koé situ mai 
cé'é Akud, néka cakas isé, ai ata cama ného anak 
koé so'o kali paéngn Adak de Mori Keraéng. 12 Aku 
taé agu méu: Moro matan, céing kaut ata toé tiba 
Adak de Mori Keraéng cama ného anak koé, hia toé 
ngancéng ngo bonén.” t6 Og kali kapud Liha anak koé 
situ cang agu témba limén bétan isé, Hia berkak iséy. 


Ata Bora Menan Te Ngo 
Oné Adak De Mori Keraéng 


10:17-27 
(Mat. 19:16-26; Luk. 18:18-27) 
17 Du Mori Yésus ngo kudut ruda olo lakon, mai 
cengata mburuk oné Hia agu tikul wa ranga Diha, 


réi Liha: “Yo Guru ata di'a, co'o kéta pandé daku, 
kudut haéng mosé tédéng lén?” t8 Mai walé de Mori 

Yésus: “Co'o tara taé de hau Aku ata di'ak? Toé 
manga cengatan ata di'a, hanang Mori Keraéng kali. 
19 Hau tantu pecing sanggéd Adak de Mori Keraéng. 
Néka paki ata, néka ngoéng ata, néka tako, néka 
sabi nggopét, néka caka hak data, hiang ga emam 
agu endém!” % Mai taé data hitu agu Hia: “Yo Guru, 
sanggéd taung situ poli lutd laku pu'ung du rémé 
rebag.” ?t Og kali Mori Yésus lélo hia agu momang 
koléy, itu kali curup agu hia: “Témé ca kin géong de 
hau: ngoh ga, pika taungs paéngm, agu téing oné 
ata lénggé, hau te tiba paéng éta mai Surga, poli hitu 
mai cé'é agu lut Akuh.” ?? Dengé curup hitu hia, leges 
muingy, itug kali ngon agu wéong nain, ai dod boran. 
231tu kali Mori Yésus lélo ata nungkun situt baling 
mai Hia agu mai taén: “Menan tu'ung ata paéng do 
nggere-oné Adak de Mori Keraéng.” ?4 Sanggéd ata 
nungku Diha lenget kétas dengé curup Diha hitu. 
Maik Mori Yésus ruda olo kin curupn: “Oé anak Daku, 
mena tu'ung ngo oné Adak de Mori Keraéng. 22 Céwé 
émong ca kaba puci oné lewo jarum itu po ata bora 
ngo nggere-oné Adak de Mori Keraéng.” 26 Tambang 
kéta lengetd isé agu curup cama taud: “Emé nggitu, 
céing kéta kali ata ngancéng selamakn?” 27 Mori 
Yésus lélo isé agu mai taén: “Apa ata toé ngancéng le 
manusia, maik ngancéng le Mori Keraéng. Ai sanggén 
cao-ca ngancéng kéta taung latang te Mori Keraéng.” 


Lahén Lut Mori Yésus 
10:28-31 


(Mat. 19:27-30; Luk. 18:28-30) 


28 Mai taé di Pétrus ngong Mori Yésus: “Ami ho'o 
poli ledong sanggén cao-ca agu lut Itékm!” 22 Mai 

walé de Mori Yésus: “Aku taé agu méu, céing kaut 
ata landing Aku agu landing Keréba Di'a legong 
mbarun, asé-ka'én, ko wetan, endén agu eman, anak 
koén ko uman, 20ata hitu ho'o muing ga, te tiba 
kolé ceratus ngkali alép dod: mbaru, asé-ka'é, weta, 
endé, anak koé agu uma, koném lari nggitun lut kin 
ali rik lata, agu latang te nggere-olon tai hia te tiba 
mosé tédéng lén. t Maik dod ata tekolo te ciri ata 
taki musis, agu ata taki musi ciri ata te kolos.” 


Toi Te Telun Susa De Mori Yésus 


10:32-34 
(Mat. 20:17-19; Luk. 18:31-34) 


32 Mori Yésus lako bolo mai ata nungkun du ngo 
nggere-oné Yérusalém. Ata nungku situ simpungs, 
nenggitu kolé sanggéd ata situt lut Hia musi mai 
rantangs. Cengkalin kolé Mori Yésus bénta ata 
nungku situt campulu sua agu Hia wangka tombo 
agu isé, apa ata jari laing oné weki Diha, ?? mai taén: 
“Ho'o tité ga ngo oné Yérusalém agu Anak Manusia 
kudut condo oné sanggéd imam kepala agu ata 
pecing Taurat, agu isé kudut tepo Hia paka matay. 
Agu isé kudut téing Hia oné limé de wa'u banay ata 
toé pecing Mori Keraéngs, 2tagu Hia te loér-lokéty, 
iso péy, luca agu te alay, maik du leso te telun, Hia 
mosé koléy.” 

Tegi Di Yakobus Agu Hi Yohanés 
Toé Te Perénta Maik Te Intur 


10:35-45 
(Mat. 20:20-28) 


35 Og kali hi Yakobus agu hi Yohanés, anak di 
Zébédéus, mai oné ranga de Mori Yésus agu mai 
taéd agu Hia: “Yo Guru, bengkes dami kudut Ité 
ngancéng koé sendo tegi dami!” 35 Mai walé Diha 
agu isé: “Apa ngoéng de méu kudut pandé Laku agu 
méu?” 37 Mai taé disé: “Sendo koé ami te lonto oné 
kedéra Dité tai, hiat cengata oné racap wanang Ditéy 
agu hiat cengata oné racap léo Ditéy.” 38 Maik mai 
taé de Mori Yésus agu isé: “Méu toé pecing apa hitut 
tegi de méu. Ngancéng le méu inungn oné mai piala 
susa hitut paka inung Laku agu cebong hitut paka 
tiba Laku?” 3? Mai walé disé: “Ngancéng lami.” Mori 
Yésus curup oné isé: “Bo hitun, méu kudut inung oné 
mai piala hitut paka inung Daku agu kudut cebong ali 
cebong hitut paka tiba Laku. 4? Maik latang te lonto 
oné racap wanang ko racap léo Daku, Aku toé manga 
kuasag te téingn. Hitu kudut téing oné sanggén ata 
poli letin.” 

41 Dengé hitu lisét ata nungku situt cepulu, rabos 
oné hi Yakobus agu hi Yohanés. ł? Maik Mori Yésus 
bénta isé agu mai taén: “Pecing le méu, te isét ata 
perénta laing, perénta ro'éngd sara rud kaut, agu 
sanggéd taung ata mésé paké kuasad, kudut denet 
atas. ł3 Néka nggitu latang te méu. Céing oné mai 
méu ata lélak kudut ciri ata mésé, olong ciri ata intur 
laingy di, #agu céing ata ngoéng te ciri tu'a wintuk 

oné mai méu, paka olong ciri mendiy di. 4> Ai Anak 

Manusia kolé mai toé kudut intur latay, maik latang 
te intur atay, agu oké mosén latang te sambé taung 
ata do.” 


Mori Yésus Pandé Ina Hi Bartiméus 


10:46-52 
(Mat. 20:29-34; Luk. 18:35-43) 


46Ttu kali cain Mori Yésus agu ata nungkun oné 
Yériko. Agu du Mori Yésus angkak oné mai Yérikon, 
cama-cama agu ata nungkun, agu lawa do situt lusut 
kétas lud, manga cengata ata buta, te tegi campé, 
ngasangn hi Bartiméus, anak di Timéus, lonto kin 
lupi salang. 4#” Du dengén liha hitug liban Mori Yésus, 
ata Nasarét, wangkag kepokn hia: “Mori Yésus, anak 
di Daud, ba'éng koé aku!” 48 Do ata rengkes hia, 
kudut heman. Maik tambang molé kepokn: “Anak di 
Daud, ba'éng koé aku!” ^ Itug kali asin Mori Yésus 
agu mai taén: “Bénta hia le méu!” Og béntan lisé ata 
buta hitu agu mai taéd ngong hia: “Mberes koé naim, 
heseh ga, Hia bénta hauy.” >° Og kali hia loak kaut 
nggebarn, hidi-hadan hesén agu ngo cumang Mori 
Yésus. ”t Mai réi de Mori Yésus agu hia: “Apa kéta 
ngoéngm, kudut pandé Laku latang te hau?” Mai 
walé data buta hitu: “O Tuang Guru, kudut ngancéng 
itak aku!” 220g kali mai taé de Mori Yésus ngong 
hia: “Koléh ga, le imbim tara inam hau!” Du hitu kéta 
muing rodo ita kaut gi, itug kali hia lut Mori Yésus 
oné salang. 

Mori Yésus Ramé Tiban Oné Yérusalém 


11:1-11 
(Mat. 21:1-9; Luk. 19:28-38; Yoh. 12:12-15) 


1 1 1 Du Mori Yésus agu ata nungkun cai ruis 
Yérusalém, ruis Betfagé agu Bétania, oné 

ampak golo Zaitun, Mori Yésus jera sua taus ata 
nungkun, Zagu pedén: “Ngo méu nggere-oné béo 
hitut dungka méu. Du palang cai nitus méu, méu te 
ita muing ca keledai reba, ata toé di nggopu latay. 
Caca le méu keledai hitu agu aru ba céʻé ho'oy.” 
3 Agu émé manga ata bentang méun: “Co'o tara emin 
le méu, walé kaut: Sékékn Mori. Toé béhéng ba kolé 
cé'é ho'oy to'ong.” 4 Itug kali ngod isé, agu ita lisé ca 
keledai reba ata ngai liwing kin bolo mai lewang, oné 
lupi salang, mai isé caca wasén. ° Agu pisa taus ata 
manga nitu bentang isé: “Caca kudut co'on le méu 
keledai hitu?” € Walé lisé cama ného baté pedé de 
Mori Yésus. Itu kali sondang kaut lata situ. 7 Og arun 
lisé keledai hitu nggere-oné Mori Yésus, agu lapak 
kaut ali towé diséy, itu kali létin Mori Yésus. Dod 
ata wisi towéd wa salang, manga kolé ata iwod ri'o 
saung ta'a oné mai umad. ? Ata lako bolo agu isét lut 
musi mai kepoks: 

“Hosana! 

Berkak kéta Hiat mai le ngasang de Morin, 
10 poro berkak koé Adak ata cai ho'o, Adak de empo 
dité hi Daud, 

hosana oné osang langkas 

11 Du cain oné Yérusalém, Hia ngo oné Mbaru de 
Mori Keraéng. Nitu Hia lélo kéta taung, maik landing 


IM 

ali manég tana, Hia ngo oné Bétaniay cama laing agu 
ata nungkun situt campulusua. 


Mori Yésus Mawang Haju Aray 


11:12-14 
(Mat. 21:18-19) 


12 Ného diangn, du koléd Mori Yésus agu ata 
nungkun oné mai Bétania, Mori Yésus doing'g darum. 
13 Agu ita déu main Liha pu'u ara ata manga kin 
saungn. Ngo ruis nitu Hia kudut lélo cala manga 
wuan ara hitu. Maik du cai nitun Hia, toé kéta manga 
wuan, hanang saungn kanang, ai toé di hitu cekengn 
wua ara. 14Itu kali mai taé Diha ngong haju ara 
hitu: “Néka manga kéta cengatan ata hang wuam tai 
tédéng lén!” Agu curup hitu Diha dengé taung lata 
nungkun. 


Mori Yésus Pandé Nggeluk 
Mbaru de Mori Keraéng 


11:15-19 
(Mat. 21:12-13; Luk. 19:45-48; Yoh. 2:13-16) 


15 Itu kali cain Mori Yésus agu ata nungkun oné 
Yérusalém. Du cain Mori Yésus oné Mbaru de Mori 
Keraéng, wangkag Liha mbérd sanggéd ata pika agu 
weli oné natas Mbaru de Mori Keraéng. Sanggéd 
méja disét paluk séng agu sanggéd bangku disét pika 
tekur jawa walék taung Liha, tagu toé sendos Liha 
ata pola ceca lagé natas Mbaru de Mori Keraéng. 

17 Itu kali Hia toing isén, mai taén: “Toé léng poli 
mangan tulis: Mbaru Daku te caro mbaru ngaji latang 
te sanggéd wa'u? Maik méu ho'o pandé ciri cewo 

data takoy!” 18 Sanggéd imam kepala agu ata pecing 
Taurat dengé curup hitu, agu isé pantil kudut ala 
Hias, ai isé rantang Hias, ita sanggén ata do lenget 
kétas ali toing Diha. 1? Woko manég tana, isé kolés 
oné mai béndar. 


Haju Ara Ata Poli Dangon — Toing 
De Mori Yésus Latang Te Ngaji 


11:20-26 
(Mat. 21:20-22) 


20 Ného diang gulan, du Mori Yésus agu ata 
nungkun liba lupi haju ara hiod poli mawang Liha, 
ita lisé dango haéng wakén wa. ?! Itu kali bet kolén 
li Pétrus te apa hitut poli jarin, agu mai taén ngong 
Mori Yésus: “Tuang Guru, lélo damang, haju ara hiot 
mawang Dité, dango gi.” ?? Mai walé de Mori Yésus 
agu isé: “Imbi koé oné Mori Keraéngm! % Aku taé 
agu méu: Moro matan, céing kaut ata taé ngong 
poco ho'o: Angkak céé mai ho'om, agu wanggulh 
nggere-oné tacik! Tama néka mbu-mbek nais, maik 
imbi te apa hitut curups, kudut jari tu'ungy, apa hitu 
te jari tu'ungy oné méu. ?4 Landing hitu Aku taé agu 
méu: apa kaut tegi de méu, agu ngajis, imbi tu'ung 
te poli tiban le méu, apa situ te téings oné méu. 

25 Agu émé hesém te ngaji, olong ampongs di le méu, 
émé manga ata kodo le méu oné nais kudut le hitu 
kolé Emas hitut éta Surga, ampong taung sanggéd 
ndékoks.” ?6 [Maik émé toé ampongs le mu, nenggitu 
kolé Emas hitut éta Surga, toé kolé ampong sanggéd 
ndékok de méu.] 

Réi Latang Te Kuasa De Mori Yésus 


11:27-33 
(Mat. 21:23-27; Luk. 20:1-8) 


27 Poli hitu Mori Yésus agu ata nungkun cai kolés 
oné Yérusalém. Du Mori Yésus lako oné natas Mbaru 
de Mori Keraéng, mais sanggéd imam kepala, ata 
pecing Taurat agu ata tu'ad, ?8 agu réi oné Hia: “Ali 
kuasa diong Ité tara pandé taung so'o? Agu céing 
hitut téing kuasa agu Ité, wiga Ité pandé nenggitut?” 
23 Mai walé de Mori Yésus agu isé: “Aku kolé kudut 
manga ca réig agu méu. Walé kali le méu agu Aku 
kudut Aku te toi oné méu. Ali kuasa diong pandéd 
Laku sanggéd apa situ. 3° Asa néng cebong di 
Yohanés hitu, éta mai Surga ko oné mai manusian? 
Walé le méu nggere-cé'é Aku!” 3t Isé bantang cama 
taud, agu mai taéd: “Emé nggo'o taé dité; éta mai 
Surgan, mai kolé taé Diha: Emé nggitu, co'o weli 
tara toé imbin hia le méu? 32 Maik menan kolé émé 
nggo'o taé dité: Oné mai manusia!” Ai isé rantang 
ro'éng dos, ai sanggén ata pecing te hi Yohanés hitu 
tu'ung-tu'ung cengata nabiy. 3? Itu kali walén lisé agu 
Mori Yésus: “Toé pecing lami.” Mai kolé taé de Mori 
Yésus agu isé: “Emé nggitu, Aku kolé toé gorig te 
tura agu méu ali kuasa apag Aku pandéd gori situ.” 


Rapang Latang Te Ata Ciwal Uma Anggor 
12:1-12 
(Mat. 21:33-46; Luk. 20:9-19) 


1 2 1 Og kali Mori Yésus pu'ung toing isén ali 
rapang: “Manga cengata rimu uma kudut 

porong anggorn agu kena taung baling-main. Hia 
tekang di'a galang watu te kerak waé anggor, agu 
hesé sékang langkas kudut lamin. Poli hitu téi célong 
liha uma hitu oné isét ciwaln, itu kali ngo pé'ang 
tana pé'angy. ? Agu du rapak cain cekeng, hia wuat 
cengata mendin oné isét séwan uma hitu kudut tiba 
maki dihad oné mai niang uma hitu oné mai isé. 
3 Maik isé deko mendi hitu agu onggay, poli hitu jera 
koléy toé manga ban. Poli hitu hia jera kolé cengata 
mendi bana nggere-oné isé. Ata ho'o onggay lisé 
wiga réu taung sa'in agu loér lokét lisé. > Og kali jera 
kolé cengata mendi bana, agu ata ho'o ala lampuk 
wan lisé. Agu do kolés mendi bana, mangas ata 
onggad lisé, agu mangas ata alad. ê Og kali retang 
hanang cengata kanangy, anak run ata momang 
kétay liha. Turung cemoln wuat liha hia nggere-oné 
isé, ai nggo'o nukn: Anak daku ho'o, toét-toé sengang 
lisé. 7 Maik isét séwa uma hitu curup cama taud: Hia 
ho'op ata na'a mbaté de eman, wajo é, ala hia lité, 
kudut mbaté so'o dités morid. 8 Isé deko hia, agu alay 
lisé, agu peké nggere-pérang mai uma anggor hituy.” 

“Ho'o ga, co'o weli pandé dihat ngara uma hitu? 
Hia kudut mai agu ala kéta taungs isét séwa uma 
hitu, poli hitu téing uma hitu sawi lata banay. 1° Toé 
de'it baca le méu go'ét ho'o ko: 

‘Watu hiot oké le tukang, 

poli ciri watu landuk laingn: 
11 nenggituy de pandé de Morin, 
ca pandé tanda lenget oné ranga dité. 

120p kali énggérn lisé kudut deko Mori Yésus, ai 
pecing lisé, ngong isé rapang Diha hitu. Maik isé 
rantang lawa dos, itug kali ngod agu legong kaut 
Hias. 


Im 

Latang Te Téi Taki Agu Kaisér 


12:13-17 
(Mat. 22:15-22; Luk. 20:20-26) 

13 Poli hitu jera lisé pisa taus ata Parisi agu wa'i-limé 
di Hérodés nggere-oné Mori Yésus, kudut nggoko 
Hia ali can kaut réi. 14 Sanggéd ata situ mais agu 
réi Hias: “Tuang Guru, pecing lami, Ité cengata ata 
molor, agu Ité toé manga rantang agu céing kaut, 
ai Ité toé manga pilé atad, maik laing molor toing 
salang de Mori Keraéng. Ngancéng ko toé te bajar 
taki agu Kaisér? Paka bajars lami ko toé?” 1> Maik 
Mori Yésus baé limi-lemét disé, itu kali taé agu isé: 
“Co'o tara nggoko Akus méu? Ba cé'é ho'o can séng 
dinar hitu kudut lélo Laku!” t6 Itu kali ban lisé. Og kali 
réin Liha agu isé: “Gambar agu tulis diong ho'o?” Mai 
walé disé: “Gambar agu tulis de Kaisér.” 17 Mai kolé 
taé de Mori Yésus agu isé: “Téing oné Kaisér apa ata 
patun téing le méu oné Kaisér agu oné Mori Keraéng 
apa ata patun téing le méu agu Mori Keraéng!” Isé 
lenget kétas dengé curup Diha. 


Réi Data Saduki Latang Te To'o Kolé 


12:18-27 
(Mat. 22:23-33; Luk. 20:27-40) 


18 Mais oné Mori Yésus pisa taus ata Saduki, lorong 
nipek disé toé manga to'o kolé du poli matad. Isé réi 
oné Hia: !?“Tuang Guru, hi Musa tulis perénta ho'o 
latang te ité: ‘Emé cengata ata manga asé-ka'én, 
matay agu legong winan, maik toé manga anakn, 
asé-ka'én paka lili winan hitu, kudut manga waén 

hi teriha. 2? Manga pitu taus asé-ka'én. Hiat ngaso 
naʻa winay agu roway, agu toé laong manga waén. 
21 Poli hitu hiat te suan lili hia agu rowa koléy toé 
laong manga waén. Nenggitu kolé hiat te telun. 

22 Agu nggitu taungs isét pitu situ toé manga waéd. 
Agu turung cemoln du poli mata taung isé, inéwai 
hitu kolé roway. 23 Du leso to'o kolé, émé to'o taungs 
isé, céing ata hitut ciri rona de inéwai hitu? Ai isét 
pitu situ léléng hitu kali winad.’ ” 24 Mai walé de Mori 
Yésus agu isé: “Ata cibul méu, ai toé pecing le méu 
Surak Nggeluk agu kuasa de Mori Keraéng. ?> Ai émé 
to'o kolés tai oné mai ata matad, toég manga laki 
agu toég manga wai koléd, maik mosé cama ného 
malékat éta Surgas. 2? Agu latang te to'o koléd ata 
poli mata, toé bacang le méu oné surak di Musa, oné 
tombo pu'u karot, cooy reweng de Mori Keraéng oné 
hia: Aku ho'o Mori di Abraham, Mori di Ishak, agu 
Mori di Yakob? 27 Hia toé Mori Keraéng data mata, 
maik Mori Keraéng data mosé. Méu ho'o tu'u-tu'ung 
ata wéléngm!” 


Perénta Ata Mésén 


12:28-34 
(Mat. 22:34-40; Luk. 10:25-28) 


28 Manga cengata ata pecing Taurat, ata mai séngét 
Mori Yésus agu ata saduki léwang taud agu pecing 
liha te Mori Yésus walé laing salangd tu'ung oné ata 
situ, maiy oné Hia agu nggo'o réin: “Nia kéta perénta 
ata mésén?” ?? Mai walé de Mori Yésus: “Perénta ata 
mésén ho'oy: Séngét dia-dia, oé ata Israél, Mori 
Keraéng dité, cay kali. 3? Momang ga Mori Keraéng 
mai wa mai nais, agu lawang sanggéd wuli wekis. 

31 Agu perénta te suan ho'oy: Momang ga haé atas, 
cama ného weki rum. Toé manga perénta bana ata 
céwé mésén oné mai perénta so'o sua.” 3? Mai taé 
data pecing Taurat hitu agu Mori Yésus: “Tu'ng kéta, 
Tuang Guru, laing molorn kéta curup Dité hitu, ngong 
manga ca kanang kali Mori, agu toé manga kolé Mori 
bana, hanang Hia. ?? Tu'ung kéta paka momang hia 
mai wa mai nain, agu lawang nuk naid agu lawang 
wuli-wekid, agu momang kolé cama manusia cama 
ného momang weki rum, hitu kétay ata mésén oné 
mai sanggéd takung ata tapa molés agu ata mbelé 
molés.” 34 Du dengén le Mori Yésus, laing salangn 
tu'ung walé data hitu, agu mai taé Diha ngong hia: 
“Toé manga tadangm hau oné mai Adak de Mori 
Keraéng.” Agu toég manga cengatan kolé ata ngaon 
te réi cao-ca oné Mori Yésus. 


Mancung De Mori Yésus Agu Hi Daud 


12:35-37 
(Mat. 22:41-46; Luk. 20:41-44) 


35 Manga cangkalin Mori Yésus du toing oné Mbaru 
de Mori Keraéng, mai taé Diha: “Co'o tara isét pecing 
Taurat ngancéng nggo'o taéd, te Mesias hitu anak di 
Daud? 36 Weki run hi Daud curup ali titong de Nai 
Nggeluk nenggo'oy: 

Mori poli taé oné Mori daku: 

lontoh ga oné racap wanang Daku, 
dengkir ata balim denets Laku be wa mai waʻ'i de 
Hau. 
37 Weki run hi Daud caro Hia, Mori daku, co'o kolé 
tara anak di Daudn Hia?” Lawa do situt logur-kouk 
sintong kétas séngét curup Diha. 

Mori Yésus Toing Kudut Jerék 
Di'a-di'a Agu Ata Pecing Taurat 


12:38-40 
(Mat. 23:5-7; Luk. 20:45-47) 


38 Du rémé toingn, mai taéd Mori Yésus: “Jerék 
di'a-di'a agu ata pecing Taurat, siot lélak kétas 
laki-lako paké juba léwé agu lélak kétas tiba hiang 
data oné amba, ?? ata lélak kétas lonto olo comongs 
oné mbaru ngaji agu lonto oné osang ata dian du 
cekeng taé, 4? siot enggerep wéang data luang, isé 
pandé baluk mata data ali ngaji siot Iéwé kéta. Isé 
so'o poli itan kudut tiba wahéng ata céwé mendon.” 


Derma De Cengata Inéwai Luang Ata Lénggé 


12:41-44 
(Luk. 21:1-4) 


41 Manga cangkalin Mori Yésus lonto dungka peti 
derma agu itas Liha co'o kétas ata do na'a séng oné 
peti hitu. Dod ata bora na'a onén séng do kolé. 4 Og 
kali mai cengata inéwai luang ata lénggé agu na'a 
onén diha séng koén sua rimisd. “Itu kali béntad 
Liha ata nungkun agu mai taén ngong isé: “Aku taé 
agu méu, tu'ung kéta inéwai luang ata lénggé ho'o 
téing céwé do oné mai sanggéd isét na'a séng oné 
peti derma. 44 Ai sanggéd isé situ téing landing le 
nahéngd, inéwai luang ho'o ningkir oné mai géongn, 
apa kaut ata mangan néngn, oné mosé nain.” 

TOMBO CEMOL LINO 
PASAL 13 


Mbaru de Mori Keraéng Te Rencoy 


13:1-2 
(Mat. 24:1-2; Luk. 21:5-6) 


13 1 Du kolén Mori Yésus oné mai Mbaru de Mori 
Keraéng, cengata ata nungkun curup agu Hia: 
“Tuang Guru, lélo damang tenad sanggéd watu so'o 
agu nau kétas sanggéd mbaru situ!” Itu kali mai 
taé de Mori Yésus agu hia: “Ita taungs le hau mbaru 
mésé so'o? Toé kéta manga can watu situ ata pésék 
lobo haén, renco kéta taungs tai.” 


Wangkan Susa 


13:3-13 
(Mat. 24:3-14; Luk. 21:7-19) 


3 Du rémé lonton Mori Yésus éta Golo Zaitun 
dungka kéta agu Mbaru de Mori Keraéng, hi Pétrus, 
hi Yakobus, hi Yohanés agu hi Andréas, réi hanang 
koéd agu Hia: 4“Toi koé agu ami, du nia jarin tai agu 
apa kéta tandan émé sanggéd apa situ kudut cemol 
taungs.” 

>Itug kali pu'ung le Mori Yésus tombo agu isé: 
“Néka témo bail, rantang pandé wéléng méu lata! 

6 Te cais ata do, ata ba ngasang Daku agu mai taéd: 
“Aku dé hi Kristus’, agu isé kudut pandé wéléng ata 
dos. 7” Agu émé dengé le méu manga rampas mésé 
ko néong kudut manga rampas, néka sobit laing le 

méu. Sanggéd taung situ paka jaris maik toé di hitu 
cemoln. Ai du hitu manga rampas wa'u ca dungkang 
wa'u ca, agu raja ca dungkang raja ca. Kudut manga 
kolé nupung mésé néténg tana, agu te manga kolé 
darem mésé. Sanggéd situ hitus di pu'ungd susa 
kudut cai cekeng weru. 

? Maik méu, jerék koém! Méu te mboték latam oné 
ranga de Adak Agama agu méu kudut ongga latam 
oné mbaru ngaji agu méu te ba oné ranga disét 
cau kuasa agu de raja- raja landing Akum, kudut ciri 
saka-si laing latang te isé. 10 Maik Keréba Di'a paka 
olong wéro le méu oné sanggéd wa'u. 11 Émé méu 
todang agu ba nggere-oné ranga de adak, néka 
simpung laing le méu, latang te apa situt paka walé le 
méu, maik walé kaut apa ata téing oné méu du hitu 
muing, ai bom méu hitut curup, maik Nai Nggeluk. 

12 Du hitu tai manga kaʻé ata pika asén kudut 
alay, nenggitu kolé ema ata pika anakn. Agu manga 
anak-anak ata cekerangang agu ata tu'ad agu te ala 
lisé. 13 Méu ho'o rangkat kéta taung lata do landing 
ngasang Daku. Maik ata meku nain dengkir agu 
cemoln, hia hitu te selamaky.” 


Wahéng Mésé Agu Mésias-Mésias Tangké 


13:14-23 
(Mat. 24:15-28; Luk. 21:20-24) 


14sÉmé ita le méu ‘Ata Pandé Kosé’, hesé oné 
osang ata toé patun latang te hia-ata bacang paka 
tingo di'a-di'a - Céi-céi ata manga oné Yudéa paka 
gélang losi nggere-éta pocos. !° Ata siot rémé lonto 
éta ténda mbarud, isé néka wa'us agu ngo oné kudut 
emi cao-can oné mbarud, t6 agu ata pé'ang uma kin, 

néka kolé mbarud kudut emi wéngko wekid. 1? Calang 
da'at kétas inéwai siot lari na'ʻang wekid ko ata rémé 
cucu anakd du hitu. 18 Ngaji koém, kudut sanggéd 
taung situ néka cai du cekeng duréng. t° Ai du hitu 
te cai némba mésé ata toé manga dé'it pu'ung du 
wangkan lino, ata dédék le Mori Keraéng, dengkir te 
ho'on agu toég manga kolé poli hitu. LAgu émé toé 
pandé wokok cekéng hitu le Mori Keraéng, op kali 
sanggéd apa kaut ata mosé, toé manga cengatan 
ata mba'én: maik landing ata siot poli lir Diha, pandé 
wokok cekeng itu le Morin. 

21 Du hitu, émé manga ata taé agu méu: Lélo hi 
Mesias manga cé'é ho'oy, ko: Lélo, hi Mesias manga 
nituy, néka imbi le méu. ??Ai te cais Mésias-Mésias 
Tangké agu nabi-nabi tangké, isé te pandé tanda agu 
tanda lenget kudut émé ngancéng, pandé copél ata 
poli lir. 22Jerék di'a-di'a méu! Aku poli langgad taung 
apa so'o olo maid agu méu.” 


Cai Kolén Anak Manusia — Rapang Haju Ara 


13:24-32 
(Mat. 24:29-36; Luk. 21:25-33) 


24“Maik du hitu, du cemol sanggéd taung susa, 
mata leso ciri nendep agu wulang toé manga gerakn 
25 agu ntala pa'u taungs, awang agu sanggéd icin 
gégo taungs. ?8 Du hitu te ita lata Anak manusia 
cai lobo rewungy déméng agu sanggéd kuasan 
agu néra mésén. ? Agu du hitu kolé, wuats Liha 
malékat, agu kudut te nekek taungs sanggéd ata poli 
lir Dihad, da'on awo, ambén salé, ulun le-waʻin lau, 
oné mai comongn lino haéng pé'ang binting awang. 
28 Nuk koé icin le méu tombo rapang haju ara. Émé 

wangkag ta'an rengkan agu tuan ludungn, pecing le 
méu, hitu dé kudut ruis cai cekeng walis. 2? Nenggitu 
kolé, émé itas le méu jarid apa situ, pecing le méu, 
ruisg cai cekengn, olo mai para mbaru gi. 3° Aku taé 
agu méu: Moro matan, uwa so'o, toé di moras, émé 
toé di cai was sanggéd curup Daku. 3t Awang agu lino 
te cemols, maik curup Daku tédéng lén. 3? Landing 
latang te leson agu redun, toé manga cengatan ata 
pecingn, malékat-malékat éta Surga kolé toé, Anak 
Manusia kole toé, hanang weki run hi Ema kanang.” 


Néka Témo 


13:33-37 


33“Néka témo agu wela koé matas! Ai toé pecing le 
méu du nia leso redun. 34 Agu rapang ného cengata 
ata ngo pé'ang tana pé'ang, ata legong mbarun, agu 
téing kuasa agu sanggéd mendin, néténg ata manga 
taung agu gorin, agu perénta latang te hiat lami para, 
kudut wela koé matan. 22 Landing hitu, wela koém, 
ai toé pecing le méu du nia cain ata ngara mbaru 
hitu, aram le manéy, ko seréhang tanay, ko du kakor 
lalongy, ko gula ucapy, ?® kudut émé cala-nga'ak kaut 
cain hia, néka regéng méu lari tokos. 37 Apa ho'ot 
tombo Daku agu méu, tombo kolé Laku agu sanggén 
ata: Néka Témo!” 


Bantang Kudut Ala Mori Yésus 
14:1-2 
(Mat. 26:1-5; Luk. 22:1-2; Yoh. 11:45-53) 


14 1 Ramé Paska agu ramé Roti Toé Manga Ragin 
ného cesuan kali ga. Sanggéd imam kepala 

agu ata pecing Taurat bantang kawé co'o nawan 
kudut deko agu ala Mori Yésus, Zai nggo'o taé disé: 
“Néka du leso raméy, boto raha laing le ro'éng.” 


Mori Yésus Luma Ali Minay 


14:3-9 
(Mat. 26:6-13; Yoh. 12:1-8) 


3 Du Mori Yésus manga oné Bétania, oné mbaru di 
Simon ata hena dé'it le boké, agu lari lonto hangn, 
mai cengata inéwai ba agu ca kuntul watu mina 
bengé ata wegit kétay. Woko poli pandé bikén liha 
mu'un kuntul watu hitu, loli mina hitu liha lobo sa'i 
de Mori Yésus. Manga ata rabo agu mai curup cama 
taud: “Te co'on kéta tara woro-waés bon mina bengé 
ho'o? “Ai mina ho'o émé pikay ngancéng réci oné 
mai telu ratus dinar, agu séngn ngancéng téing ata 
lénggé.” Itu kali rabon lisé inéwai hitu. 8 Maik mai 
taé de Mori Yésus: “Kongn ga, co'o tara pandé susa 
hias méu? Hia poli pandé ca ata dian latang te Aku. 
7 Ai ata lénggé manga mtaungs agu méu, agu méu 
ngancéng campé isém, émé ngoéngs méu, maik Aku 
toé manga mtaung agu méuk. Hia poli pandé apa 
ata ngancéng pandé liha. Weki Daku luma pado liha 
tanda latang te améng boak Aku. ? Aku taé agu méu: 
Nia-nia kaut wan wéron Keréba Di'a oné temu tana 
lino, apa ata pandé diha ho'o, kudut caro koléy latang 
te nuk hia.” 

Hi Yudas Pika Mori Yésus 


14:10-11 


10 Ttų kali ngon hi Yudas Iskariot, cengata ata 
nungkun oné mai isét campulu sua, ngo oné 
imam-imam kepala kudut te pika Mori Yésus oné isé. 
11 Isé naka kétas du dengén lisé agu reké lisé kudut 
téing séng agu hia. Poli hitu hia kawé salang ata di'an 
kudut condo Mori Yésus. 


Mori Yésus Hang Paska Agu Ata nungkun 


14:12-21 
(Mat. 26:17-25; Luk. 22:7-14, 21-23; Yoh. 13:21-30) 


12 Du leso laring cain ramé Roti Toé Manga Ragin, 
du leso mbelé lisé domba Paska, ata nungku de Mori 
Yésus réi agu Hia: “Nia kéta wan ngoéng Dité kudut 
améng lami hang Paska latang te Ité?” 13 Og wuat 
Liha sua taus ata nungkun agu pedén: “Ngo méu oné 
béndar, cai nitu méu, manga kali cumang agu méu 
cengata ata pola gumbang. Lut kaut hia méu, 14 agu 
taé kaut le méu agu hiat ngara mbaru hitut ocok 
diha: Nggo'o pedé de tuang Guru, nia wan legang 
ata améng latang Aku kudut hang Paska cama-cama 
agu ata nungku Daku? t° Manga kali toin lata hitu 
agu méu ca legang éta lobo ata ngéngga kétay, ata 
poli kenanud agu poli mengkekd taung. Nitu kaut le 
méu wédin hang Paska latang te ité!” 16 Itu kali ngod 
ata nungku situt sua agu du caid oné kota dumpu 
lisé sanggéd kéta taung cama ného hitut poli curup 
de Mori Yésus oné isé. Og kali wédi di'an lisé te adak 
hang Paska. 


MARKUS 14 164 


17 Woko manég tana, cain Hia cama-cama agu ata 
nungku situt campulusua. 18 Du rémé lonto situt agu 
hangd, mai taé de Mori Yésus: “Aku taé agu méu, 
moro matan, cengata oné mai méu te condo Akuy, 
ata rémé hang agu Akun.” t9 Og susa nai laing kéta 
lisé, agu ca-cas réi agu Hia: “Mori, cala toép aku?” 
20 Mai walé Diha: “Ata hitu cengata oné mai méut 
campulusua ho'o, hia hitu Ilembo roti oné mangko 
cama laing agu Akuy. 21Bo kali Anak Manusia kudut 
te ngo ného apa ata poli tulisn latang te Hia, landing 
copél da'at hiat condo Anak Manusia. Céwé di'an 
latang te ata hitu néka loasy danong.” 


Pedé Du Recap Hang Wié 


14:22-25 
(Mat. 26:26-29; Luk. 22:15-20; 1Kor 11:23-25) 


22? Du Mori Yésus agu ata nungkun lari hangd, Mori 
Yésus emi roti, ngaji berkak, puʻils Liha, agu téing 
oné isé, agu mai taén: “Emim ga, ho'o de weki 
Daku.” ?3 Poli hitu emi kolé Liha piala, ngaji wali diay, 
itu kali téing agu isén, agu sanggén taung isé inung 
oné mai piala hitus. ?4 Agu mai taé Diha agu isé: 
“Ho'o de dara Daku, dara baté reké, ata bowo latang 
te ata do. 2?” Aku taé agu méu: Moro matan, Aku toé 
kéta inung kolék waé oné mai pu'u anggor, dengkir 
du leso inungn Laku anggor weru oné Adak de Mori 
Keraéng.” 


MARKUS 14 165 


Hi Pétrus Pali Mori Yésusy 


14:26-31 
(Mat. 26:30-35; Luk. 22:31-34; Yoh. 13:36-38) 

26 Du polis déréd isé, déré naring Morin, og dé ngod 
isé éta Golo Zaitun. 

27 Itu kali Mori Yésus taé agu isé: “Sanggés méu 
te gégé-goa taung imbis. Ai manga ata poli tulis: 
Aku kudut ongga ata lami jimbal agu sanggéd jimbal 
kudut mbi-mbar taungs. ?8 Maik du poli to'o kolég 
Aku, olo Aku kolé cai oné Galiléa itu po méu.” ?? Mai 
taé di Pétrus ngong Hia: “Koném po gégé-goa imbi 
disé, aku kali toé.” 30 Mai taé de Mori Yésus ngong 
hia: “Aku taé agu hau, moro matan, leso ho'o, léléng 
wié ho'o to'ong, toé di sua mu'us kakord lalong, hau 
poli pali Akum telu ngkalin.” 3t Maik tambang kéta 
tu'ungn curup di Pétrus: “Koném po paka matak 
aku cama-cama agu Ité, aku toé kéta pali Iték.” 
Sangggéd isét do curup nenggitu kolés. 


Oné Uma Mina 


14:32-42 
(Mat. 26:36-46; Luk. 22:39-46) 


32 Ītu kali cai Mori Yésus agu ata nungkun oné uma 
mina, ngasangn Gétsémani. Mai taé de Mori Yésus 
agu ata nungkun: “Lonto cêé ho'o méu, Aku ngo 
ngajik.” 33 Agu Hia dadén hi Pétrus, hi Yakobus agu 
hi Yohanés. Hia rantang da'aty agu jejery, ?4 itu kali 
mai taén ngong isé: “Wéong kéta nai Daku, cama 
ného kudut matak ga. Ka'éng céé ho'o méu agu wela 
koém.” 3 Hia lako nggere-olo cekoén, cembar kaut 

nggere-wa tanay agu ngajiy, kudut émé ngancéng 
susa pa'it ho'o hésing koé oné mai hian. 3° Mai taé 
Diha: “Ema, yo Ema, sanggéd cao-ca ngancéng 
taungs Lité, emi koé Lité piala susa ho'o oné mai 
Akun, maik néka lorong ngoéng Daku, lorong baté 
ngoéng Dité kali.” 

37 Poli hitu Hia mai koléy agu repéng isét telu rémé 
tokod. Agu mai taé Diha ngong hi Pétrus: “Simon, 
toko kim hau ko? Toé nganceng ta'ong wela koé ca 
jamn? 38 Wela ga, agu ngaji koém, kudut méu néka 
hena le damangm; bo kéta nai lorong kauty, maik 
weki leme-léngkus.” 3? Og kali ngo kolén, agu ngajin 
ného bao. 0 Agu du mai kolén Hia, repéngs Liha isé 
lari toko kid, ai mbau tuju kid matad, agu toég pecing 
lisé co'o kéta walén lisé curup Diha. 

41 Poli hitu Hia mai kolé te telu ngkalin agu taé 
oné isé: “Toko kis méu agu asi maéls ko? Emo dé'it. 
Ho'og redun, lélo, Anak Manusia condo oné limé data 
ndékoky. #To'om ga, ngo tité ga. Hiat condo Aku 
ruis gi.” 


Dekon Mori Yésus 


14:43-52 
(Mat. 26:47-56; Luk. 22:47-53; Yoh. 18:1-11) 


43 Rémé kéta di'an curupn Mori Yésus, itu wan 

hi Yudas, cengata oné mai ata nungkun situt 

campulusua, agu cama laing agu hia do kéta ata, ata 
ba sempilang agu semambu, ata jera le imam-imam 
kepala, isét pecing Taurat agu le tu'a do. 44 Ata hitut 
condo Hia, poli toi tanda ho'o agu isé: “Ata hitut omo 
laku, hitu dé Hia, deko le méu Hia, agu todang Hia le 
méu jerék koém.” #Agu du cai nitun hia, hidi-hadan 

ngo cumang Mori Yésus agu mai taén: Mo Guru”, 
itu kali omo Hian. 46 Og caun lisé Mori Yésus agu 
deko Hias. ł” Cengata oné mai isét hesé nitu werus 
sempilangn, agu paki mendi de Imam Mésé wiga 
campuk muing tilun. 48 Mai taé de Mori Yésus ngong 
isé: “Nuk de méu Aku ho'o empo-déhongk wiga mai 
ba muing sempilang agu semambus latang te deko 
Aku? “Kali po Aku lété leso manga oné bahi-réha 
méuk, toing oné Mbaru de Mori Keraéng, agu méu 
toé deko Akum. Landing paka helek kin apa ata poli 
tulis oné Surak Nggeluk.” 

»0 Og pencangn Hia le ata nungkun agu losi kéta 
taungs. 

“I Manga cengata ata reba, du hitu hia wéngko kaut 
ngggebary, lut Hia. Isé kudut deko hias, °? maik lego 
kaut nggebarn agu losi wekin kanang. 


Mori Yésus Oné Ranga De Adak Agama 


14:53-65 
(Mat. 26:57-68; Luk. 22:54-55, 63-71; Yoh. 18:12-14, 19-24) 


2 Poli hitu todang lisé Mori Yésus nggere-oné ranga 
de Imam Mésé. Nitus lipurd sanggéd imam kepala, 
taung ata tu'ad, agu ata pecing Taurat. >4 Agu hi 
Pétrus lut kin déu main, dengkir cai oné natas de 
Imam Mésé, agu nitu hia lonto oné bahi-réha ata 
lami nitu cang agu pisu apis. 

>> Sanggéd imam kepala agu sanggéd adak de 
agama kawé ata sakasi te dungkang Mori Yésus, 
kudut Hia ngancéng alay, maik toé laong dumpun 
lisé. ° Do kolé ata, ata téing sakasi nggopét latang 
te Hia, maik sanggéd sakasi situ toé laing ca torokd. 
37 Og hesé pisa taus ata téing sakasi kudut dungkang 

Hia, ali sakasi nggopét ho'o: “8“Ami poli dengé curup 
data ho'o: Aku kudut pandé renco Mbaru Nggeluk 
ho'ot pandé de manusia agu oné telu leso kaut wa, 
kudut hesé Mbaru Nggeluk bana, ata toé pandé le 
limé de manusia.” >? Sakasi ho'o disé, léléng toé kolé 
manga laing cad. 

60 Ttug kali hesén Imam Mésé oné bahi-réha 
lonto-léok hitu agu réi oné Mori Yésus, taén: “Toé 
kéta walés le Hau buang disét sakasi so'o?” 6t Maik 
Hia hema kin, agu toé manga walé koé cekoén. 
Imam Mésé hitu réi cengkalin kolé agu Hia, taén: 
“Asa weli ga, hi Mesias Hau ko, Anak de Mori Ata 
Naring Laing?” 6? Mai walé de Mori Yésus: “Tu'ung, 
Aku ho'oy, agu kudut ita le méu Anak Manusia lonto 
oné racap wanang de Mori Pu'un Kuasa, agu mai 
lobo rewung éta awangy.” © Og kali Imam Mésé hitu 
wirot ceca pakén agu mai taén: “Te co'on kolé di 
kawéd ata sakasi? 64 Polig dengén le méu loér Diha 
kamping Mori Keraéng. Co'o kali nuk de méu ga?” Itu 
kali ca nai kauts isé beté kudut Hia paka ala mata 
muingy. #2 Itu kali pu'ung pisa taus ata situ iso Hia 
agu tadu rangan, agu racuk Hia cang agu mai taéd: 
“Oé nabi, céing ata ho'ot ongga Hau?” Nenggitu kolé 
isét mendi lami, ongga Hias. 


Hi Pétrus Pali Mori Yésus 


14:66-72 
(Mat. 26:69-75; Luk. 22:56-62; Yoh. 18:15-18, 25-27) 
66 Du hitu hi Pétrus wa natas kin. Itu kali mai 
cengata mendi inéwai de Imam Mésé, ©% agu du 
itan le inéwai hitu hi Pétrus lari pisu apin, jeténg 
kéta lélon agu mai taén: “Hau kolép ca ata laséng 


MARKUS 14-15 169 


cama-cama agu Mori Yésus, ata Nasarét hitu.” 68 Maik 
pali liha agu mai taén: “Toé pecing laku, agu toé 
pamot laku apa hitut curup de hau.” Itu kali ngon 
hia nggere-pé'ang lewang [agu kakor lalong]. 6? Du 
ita kolé le mendi inéwai hitu hi Pétrus, mai kolé taé 
diha ngong ata situt manga nitu: “Ata ho'o de haé 
lako disé.” 7? Maik pali kolé li Pétrus. Remon wa ga, 
sanggéd ata situt manga nitu curup kolés agu hi 
Pétrus: “Hau ho'o kolé toét-toé cengata oné mai isé, 
céwén kolé hau ata Galiléah!” 7t Itug kali mawang 
agu sumpan hi Pétrus: “Aku toé pecing ata ho'ot 
curup de méu!” 72 Agu du hitu muing kakor lalong te 
suang kalin. Itug kali nukn li Pétrus, te Mori Yésus 
poli dé'it curup agu hian: “Toé di sua mu'un kakor 
lalong, hau poli pali Akum telungkalin.” Og kali nenut 
kéta rétangn. 


Mori Yésus Oné Ranga Di Pilatus 


15:1-15 
(Mat. 27:1-2; 11-26; Luk. 23:1-5; 13-25 Yoh. 18:28--19:16) 


1 5 1 Du gula ucap muing sanggéd imam kepala 
agu taung ata tu'ad agu isét pecing Taurat 
agu sanggéd Adak Agama poli bantang camad, nai 
ca anggit, tuka ca léléng. Isé wasé Mori Yésus agu 
todang Hia agu condo Hia oné ranga di Pilatus. 2 Mai 
réi di Pilatus agu Hia: “Raja data Yahudi Hau ko?” 
Walé kaut le Mori Yésus: “Taé de rum haup kali hitu 
ta!” 3Itu kali sanggéd imam kepala do kéta buang 
latang te Hia. “Hi Pilatus réi kolé agu Hia, taén: “Toé 
kéta walés le Hau ko? Lélo kaut, leng kéta bail dod 
buang disé latang te Hau!” > Maik Mori Yésus toé kéta 
walé koé cekoén, wiga lenget laing kolé li Pilatus. 

6 Laséngn manga ruku latang te lego cengatan 
ata bui du leso ramé lorong tegi data do. 7 Agu 
du hitu manga cengata, ngasangn hi Barabas, lari 
buin cama-cama agu pisa taus ata pandé raha. Isé 
poli mbelé atad du raha. 8Og kali maid ata do agu 
tegi kudut lut kin ruku manga hitu. ? Mai walé di 
Pilatus agu isé, agu réi: “Goris méu kudut lego laku 
latang te méu raja Yahudi ho'o?” t° Ai pecing muing 
Liha, te sanggéd imam kepala condo Mori Yésus ali 
guér. t! Maik sanggéd imam kepala sosok lawa do, 
kudut tegi lego hi Barabas latang te isé. 12 Cangkalin 
kolé walén li Pilatus agu réi oné isé: “Emé nggitu, 
co'o laku pandén ata ho'ot caro de méu raja data 
Yahudi?” !3 Mai kolé kepok disé, taéd: “Pépék Hia 
oné panggol!” 14 Mai taé di Pilatus oné isé: “Da'at apa 
ata poli pandé liha?” Maik isé tambang kéta kepok: 
“Pépék Hia oné panggol!” 19 Agu landing kudut karét 
nai data do situ, hia lego hi Barabas latang te isé. 
Maik Mori Yésus lucay lisé, poli hitu condo liha kudut 
pépék oné panggoly. 


Mori Yésus Loér-Lokéty 


15:16-20a 
(Mat. 27:27-31; Yoh. 19:2-3) 


16 Poli hitu sanggéd serdadu todang Mori Yésus 
nggere-oné mbaru dé adak, mbaru beté-bicar, agu 
bénta taung sanggéd serdadu impung nitus. 17 Isé 
sélék Hia le juba rembung, wéngké karot gulung agu 
paséy éta ulu Diha. t8 Poli hitu wangka lisé tabén Hia, 
mai taéd: “Tabé, yo raja data Yahudi!” 19 Isé ongga 
sa'i Diha le helung, agu iso-pé Hias, agu tikul io 
Hias. ?? Woko poli loér-lokétn Hia lisé, loak lisé juba 

rembungn hitu oné mai weki Diha agu cuki kolé juba 
run Hia. 


Mori Yésus Pépék Oné Panggoly 


15:20b-32 
(Mat. 27:32-44; Luk. 23:26, 33-4; Yoh. 19:17-24) 


(15-20b) Poli hitu Mori Yésus todang nggere- 
pé'angy kudut pépéky lisé oné panggol. ?! Du hitu, 
liba nitu cengata, ngasangn hi Simon ata Kiréné, ema 
di Aléksandér agu hi Rufus, ata hitu di mai pé'ang 
mai béndarn, agu ata hitu duduk lisé kudut pola 
panggol de Mori Yésus. 

22 Todang lisé Mori Yésus nggere-oné ca osang ata 
ngasangn Gologota, ngong: Osang Toko Longkor. 
23 Ttu kali téing anggor halok agu mur lisé oné Hia, 
maik toé inung Liha. ?4 Poli hitu pépék lisé Hia 
oné panggol, og kali pati lisé ceca paké Diha, ali 
téka-nampo molé. 

25 Ongga ciok le leso du pépékn Hia oné panggol. 
26 Agu apa rajan tara wahéngn Hia, caroy oné tulis 
hitut manga nitu: “Raja Data Yahudi.” 

27 Cama-cama agu Hia, pépék oné panggol kolés 
sua taus ata tako cengata oné racap wanangn, agu 
cengata oné racap léon. 

28[Laingn kéta pakep muing curup oné Surak 
Nggeluk, taén: “Hia te bilang ného ata da'aty lata.”] 

29 Sanggét ata liba nitu, loér Hias, agu cang agu 
ngéngur sa'id, mai taéd: “Oé Haut nanang pandé 
renco Mbaru Nggeluk, agu ngoéng te pandé kolé oné 
telu leso kauty, “2wa'uh de éta mai panggol hitu 
agu campé weki Rum!” 3t Nenggitu kolé loér Hia le 
sanggéd imam kepala, cama-cama agu isét pecing 

Taurat, agu mai taé disé: “Ata bana Liha campés, 
maik weki Run Hia toé ngancéng! ?? Damang de, 

oé Mesias, Raja Israél, wa'uh éta mai panggol hitu, 
kudut ita agu imbi lami.” Nenggitu kolé isét sua, situt 
pépék cama agu Hia, loér Hia kolés. 


Rowan Mori Yésus 


15:33-41 
(Mat. 27:45-56; Luk. 23:44-49; Yoh. 19:28-30) 


33 Du ongga campulusua, nendep haéd ciri oné 
temu tana hitu dengkir ongga telu. 34 Agu du ongga 
telu kepok Mori Yésus agu werés kéta rewengn: 
“Éloi, Éloi, lama sabaktani?” ngong: Mori gé, é Mori 
gé, co'o tara pencang Akud Ité? 3» Dengé hitus, mai 
taé data iwod ata hesé nitu: “Lélo, Hia bénta Éliay!” 
36 Ttu kali main cengata ba bunga karangy, lembo liha 
oné anggor héo, itu kali tudukn liha oné ca helung 
agu téi Mori Yésus te inung, agu mai taén: “Géréng 
di lité, olong lélo di, ot mai hi Elia te ulur Hia nggere 
wa.” 37 Og kali kepokn Mori Yésus agu werés kéta 
rewengn agu beté nain. 8 Du hitu rinding de Mbaru 
Nggeluk, jija laing suay mai éta main haéng wan. 
33 Du kepala serdadu ata hesé dungka Hia, ita rowa 
Diha nenggituy, mai taén: “Tu'ung kéta ata ho'o Anak 
de Mori Keraéng.” 

40 Manga kolé pisa taus inéwai ata porong 
déu-maid, ného hi Maria Magdaléna, hi Maria endé 
di Yakobus ata reba agu asen hi Yosés, agu hi 
Salomé. 4! Sanggéd taung isé poli lorong Mori Yésus 
agu campé Hias du Hia oné Galiléan. Agu manga 
kolé iwod nitu, inéwai bana ata poli mai oné mai 
Yérusalém cama laing agu Mori Yésus. 

Boakn Mori Yésus 


15:42-47 
(Mat. 27:57-61; Luk. 23:50-56; Yoh. 19:38-42) 


42 Rémé nggitun wangkag manén tana, agu leso 
hitu leso nangket, ai ného diangn leso Sabat. 
8 Landing hitu hi Yusuf, ata Arimatéa, cengata oné 
mai lit de Adak Mésé, ata géréng cain Adak de Mori 
Keraéng, cukung kétay ngo oné hi Pilatus, agu tegi 
rapu de Mori Yésus. f Lenget laing li Pilatus woko 
dengé poli rowan Mori Yésus. Og kali béntan liha 
kepala serdadu, agu réi oné hia, ot poli rowan Mori 
Yésus. 4” Woko poli dengén liha tombo de kepala 
serdadu, og sendon liha téing rapu hitu oné Yusuf. 
46 Hi Yusuf olong weli towé hemély, poli hitu hia téti 
rapu de Mori Yésus éta mai panggoln agu wuwus liha 
ali towé hemél hitu. Poli hitu loling Hia oné boa ata 
poli tekangn oné péré watu. Poli hitu nggoling liha 
ca watu mésé, kudut tadu para boa hitu. Hi Maria 
Magdaléna agu hi Maria endé di Yosés ita lisé nia 
baté boakn Mori Yésus. 


To'on Mori Yésus 


16:1-8 
(Mat. 28:1-10; Luk. 24:1-12; Yoh. 20:1-10) 


16 1 Woko laun leso Sabat, hi Maria Magdaléna 
agu hi Maria endé di Yakobus agu hi Salomé, 
ngo weli mina bengés latang te ba oné boa agu 
luma rapu de Mori Yésus. ? Agu du gula ucap leso 
laring cain minggu hitu, woko par leso ngos isé oné 
boa. ? Isé curup cama taud: “Rambéng céi ité to'ong 

kudut nggoling watu hitu oné mai para boan?” 4 Maik 
woko ruis nitus isé, ita lisé, watu mésé hitu polig 
walékn. 2 Itu kali ocokd isé nggere-oné boa agu ita 
lisé cengata ata reba ata paké juba bakoky, lonto kin 
oné cupu wanang. Isé ného wetér kétas, ê maik ata 
reba hitu taé agu isé: “Néka rantang! Méu kawé Mori 
Yésus ata Nasarét hiot poli pépék lata du panggol. 
Hia poli toʻo kolén. Hia toég manga cé'é ho'on. Lélo 
kaut! Ho'o osang loling Hia lisé. 7 Maik ngom kali ga, 
tombo taung agu ata nungku Diha agu hi Pétrus: “Hia 
pado olo kin nggere oné Galiléa itu po méu; nitu di 
kudut ita siang Hia le méu, cama ného apa ata poli 
tombo Diha agu méu.’ ” 80g kolé pé'angd isé, agu 
losi oné mai boa hitud ai ndéwer kéta wekid agu 
rantang da'ats. Isé toé kéta manga tombo agu céi ko 
céi kaut ai rantang kétas. 


(Ketu kaut lisé tombon sanggéd pédé situ 
agu hi Pétrus agu haé reban. Poli hitu le weki run 
Mori Yésus lut ata nungku Diha, wéro tombo ho'o oné 
temu tana lino, pu'ung awo mai parn haéng kolépn 
salé, wéron tombo nggeluk ata toé kéta ngancéng 
moran latang te selamak tédéng lén hitu). 


Pisa Ngkalin Mori Yésus Toto Wekin 
Agu Wuat Ata Nungkun 


Mori Yésus Héndéng Nggeréta Surga 


16:9-20 
? Du poli to'o kolén Mori Yésus, gula ucap kéta leso 


laring cain minggu hitu, olong kéta toto wekin agu hi 
Maria Magdaléna. Oné mai hia hitu mbér dé'it le Mori 

Yésus pitud jing. 1? Og ngon inéwai hitu te tombo agu 
isét laséng lako cama mtaungs agu Mori Yésus, isét 
du hitu lari walu agu rétang kid. 1! Maik du dengén 
lisé, te Mori Yésus mosé koléy agu poli itan liha, toé 
imbiy lisé. 

12 Poli hitu Hia toto wekin ba tara banay oné isét sua 
oné mai ata nungkun, du isé lari lako nggere-pé'ang 
béndar. 1? Og kali koléd isé agu tombo taung oné haé 
rebad situt iwod, maik isé so'o kolé toé kin imbis. 

14Turung cemoln Hia toto wekin oné isét 
campulu-ca situ, du isé lari lompongd, agu Hia renti 
isé ali toé imbi agu teger naid, ali toé imbi lisé, 
sanggéd isét poli ita Hia du poli to'o kolén. 1> Itu kali 
mai taé Diha agu isé: “Ngom ga, oné temu tana lino, 
keréba ga Injil oné sanggén ata. t° Céing kaut ata 
imbi agu cebongs, kudut tiba selamaks, maik céing 
ata toé imbi, kudut tiba wahéngs.” 17 Tanda-tanda 
so'o kudut loréng sanggéd ata imbi: “Isé ngancéng 
mbér jings le ngasang Daku, isé kudut curup le papé 
curup werus, t8isé ngancéng cau ulars, agu koném 
inung rasungs, isé toé manga hena le copél; isé te 
témba liméd lobo ata beti agu ata situ kudut inas.” 

19 Du poli curup nenggitun Mori Yésus agu isé, 
héndéng Hia nggere-éta Surga, agu lonto du racap 
wanang de Mori Keraéng. 2? Og kali ngod isé ba 
keréba Injil oné temu tana lino, agu weki run Mori, 
campé agu tukeng reweng hitu le tanda lenget situt 
loréng isé. 


LUKAS 


Wangkan Tombo 


1:1-4 
1 1 Keraéng Téofilus, 

Dod'g ata situt te tur ca keréba latang te 
sanggéd taung apa situt poli mangad oné mai beréha 
ité, ? ného siot tombo agu ité lisé, isét du wangka 
pu'ungn ita le matad agu ata bad keréba. ? Landing 
hitu, du poli pijir laku pu'ung du wangkad, itu kali 
na'a oné Suraks laku, 4 kudut pecing tu'ung kétas lité, 
te sanggéd situ toing oné ité laing patéd kéta. 


Toi Latang Te Loasn Hi Yohanés Cebong 


1:5-25 

> Du uwa di Hérodés, raja tana Yudéa, manga 
cengata imam, ngasangn hi Zakaria oné mai ca liup 
agu hi Abia. Winan ga wa'u di Harun hi Elisabét 
ngasangn. ĉIsét sua molord oné ranga de Mori 
Keraéng, agu moséd lorong taung perénta agu wérét 
de Mori Keraéng agu toé manga celad. 7 Maik isé toé 
manga anakd, ai hi Elisabét toé wingy agu isét sua 
so'o tua lopos ga. 

8 Manga cangkalin, du caig oru maki de uku disén, 
hi Zakaria pandé lorong ného imamy oné ranga 
de Morin. ? Ai du téka nampo, nenggitu laséngn te 
petok imam hitut pandén, toi hia te ngo oné Mbaru 
Nggeluk, agu tapa dupa nitu. 1° Du rémé tapan dupa, 

sanggéd ata do impungn be pé’angs agu ngaji kid. 
11 Rodo itan cangata malékat de Mori Keraéng li 
Zakria hesé oné racap wanang de compang baté tapa 
dupa. t? Ita punggawa hitu hia gégay agu rantangy. 
13 Maik mai taé de Malékat hitu agu hia: “Néka 
rantang hau Zakaria, ai ngajim polig tiban, agu hi 
Elisabét, winam, te loas cengata ata rona, agu paka 
téi ngasang hia le hau hi Yohanés. 14 Hau te nisang 
naim agu te nakah ngot ata do kolé nisang taung 
naid landing loasn hitu. +° Ai hia te moséy oné ranga 
de Morin agu hia toé kéta inung anggor ko tuak rani 
agu hia penong le Nai Nggeluky, pu'ung oné mai 
tuka de endén; !6hia te pandé do data Israél holés 
kolé nggere oné Morin, Mori Keraéng disé, 17 agu hia 
te lako bolo mai Mori Keraéng oné Nai agu kuasa di 
Elia kudut pandé holés nai de sanggéd ema latang 
te anakd, agu nai disét da'at nggere-oné nai disét 
molor. Agu le hitu ambi te Morin ro'éng ata kopn 
latang te Hia.” 18 Itu kali mai taé di Zakaria ngong 
malékat hitu: “Co'o kétay laku pecingn, te apa ho'o 
te jariy? Ai aku tu'ak ga, agu wina daku tiong lén 
mosén.” !? Walé de malékat hitu agu hia: “Aku ho'o 
hi Gabriél, hitut tiba taé de Mori Keraéng, agu ata 
wuat te curup agu hau, agu kudut caing keréba di'a 
ho'o oné hau. 2° Moro matan, hau te dopelh agu toé 
ngancéng curupn dengkir leso du nia taung jarid apa 
so'o ai toé imbi curup dakuh, hitut manga tu'ung tai 
itan du cai leson.” 21Rémé nggitun, dod ata sereng 
kid géréng hi Zakariasd. Lenget laing lisé, te nggitu 
bail naisn oné Mbaru Nggeluk. Itu kali hia tombo 
hawa-haol agu isén, ai hia, hitu kin dopéln. 2? Du 
ngo nggere-pé'ang, hia toé ngancéng curupy agu 
isé, wiga baég lisé te hia poli ita ca tanda oné Mbaru 

Nggeluk. Itu kali téeing tanda molé liha nggere-oné 
isé, ai dopel kin hia. ? Du polig leso maki dihan, hia 
kolé mbarun. f 

24 Remon wa poli hitu, hi Elisabét, winan, na'ang 
wekin, agu tédéng lima wulangn hia toé ngo 
bepé'angy, taén: 22“Ho'o kéta ca pandé de Mori 
Keraéng latang te aku, agu te ho'on, Hia henan té 
capu ritak daku oné mai ranga data.” 


Toi Latang Te Loasn Mori Yésus 


1:26-38 

26 Oné wulang te enemn, Mori Keraéng jera malékat 
Gabriél ngo oné ca béndar oné Galiléa, ngasangn 
Nasarét, ?” oné cengata anak molas hitut naca agu 
cengata ata ngasangn hi Yusuf oné mai kilo di Daud; 
ngasang de anak molas hitu hi Maria. ?8 Du malékat 
hitu ngo oné mbaru di Marian, mai taén: “Tabé, ité 
ata widang berkak le Morin, Mori Keraéng manga 
agu itéy.” 22 Ného wetér hi Maria dengé curup hitu, 
mai taén oné nain, apa kétay péng betuan tabé hitu. 
30 Mai taé di malékat hitu ngong hia: “Néka rantang, 
Maria, ai ité te tiba widang berkak oné ranga de Mori 
Keraéng. °t Moro matan, ité te na'ang wekid agu 
te loas cengata anak ata rona, agu porong téing 
ngasangy lité Hia hi Yésus. 22Hia te ciri ata méséy, 
agu te caro Anak de Mori Keraéng Ata Langkas Kéta. 
Agu Mori Keraéng te widang Hia seriga di Daud, 
empo Run; 22agu Hia ata ciri raja sanggéd waé di 
Yakob dengkir tain, agu peréntan toé manga tara 
cemoln.” 34 Curup di Maria ngong malékat hitu: “Co'o 
kéta néng ngancéng jari apa hitu, ai aku toé di neki 
agu ronag?” 35 Wantil de malékat hitu agu hia: “Nai 

Nggeluk wa'u oné itéy, agu kuasa de Mori Keraéng 
ata langkas kéta te sémbéng itéy; ali hitu, anak 
hitut kudut loas lité Anak nggeluk de Mori Keraéng. 
36 Agu moro matan, hi Élisabét, asé-ka'ém hio, hia 
kolé te ho'on, na'ang wekin cengata anak ata rona 
du turung tu'an, agu ho'og wulang te enem, hia hitut 
le taé ata toé wingy. 37 Ai latang te Mori Keraéng 
sanggén cao-ca ngancéng kéta taung.” ?8 Mai taé di 
Maria: “Tu'ung-tu'ung kéta aku ho'o mendi de Mori 
Keraéngk; jari oné aku lorong taém hitu.” Itug kali 
ngon malékat hitu. 


Hi Maria Agu Hi Élisabét 


1:39-45 

33 Pisa wulang poli hitu, ngon hi Maria, nggaruk lako 
nggere-éta goloy, tua ca béndar oné Yéhuda. 40 Cai 
nitu hia, ngo oné mbaru di Zakarias, agu tabé hi 
Élisabét. 4! Agu du hi Élisabét dengé tabé di Mariay, 
jékal anakn oné tukan, agu hi Elisabét kolé penong 
le Nai Nggeluky, 4? mai taén agu télés kéta rewengn: 
“Berkak kéta ite oné mai sanggéd inéwai, agu berkak 
kéta wua tukam. 3 Céing kétak aku ho'o, wiga endé 
de Morig mai la'at akuy? 44 Ai moro matan, tu'ung, du 
tabém hitu dengé le tilu dakuy, anak ho'ot oné tukag 
jékal nakan. ® Mosé di'a ité, ai ité imbi apa ata curup 
de Mori Keraéng, te cai oloy.” 


Déré Naring Di Maria 


1:46-56 
46 Mai taé di Maria: 
“Weki agu wakar'g bong Mori Keraéngy, 

47 agu nakay ai Mori Keraéng, Ata selamak aku, 

48 ai Hia poli ita merik de mendin. 

Moron kéta, pu'ung ho'o main, sanggéd bija 
nggere-wan, te curup ngong aku mosé di'ay, 

49 ai Hiat Pu'un Kuasa, poli pandé wintuk mésé kéta 
oné aku, agu nggeluk kéta ngasangn. 

>0 Agu nabitn wa-wa na'ay lobo ata hitut rantang 
Hiay, 

“I Hia toto kuasan ali pandé le limén, 

agu pandé mbihi-mbehar ata situt mésé kéta naid. 

>2 Hia na'a nggere wa ata situt manga kuasad éta 
mai serigad, agu téti nggere étas ata situt 
pele-wa 

3 Hia pandé hépak taungs situt di'ad oné ata situt 
daréms, agu jera ata situt bora ngo agu limé 
kanangd. 

»4 Hia campé Israél mendi Run, 

ai Hia nuk nabit Run 

ə ného hitut baté rekén oné empo dité, oné hi 
Abraham, agu wua-wélan dengkir tain.” 

36 Agu hi Maria, am manga telu wulang ka'éng cama 

agu hi Elisabét, itu po kolé béon. 


Loasn Hi Yohanés Cebong 


1:57-66 

57 Poli hitu, rapakg wulangn hi Élisabét te loasy, 
agu hia lada cengata anak ata rona. >8 Du dengé 
le haé béon, agu taung haé ukun, te Mori Keraéng 
poli toi nabitn hitut nggitu bail mésén oné hia, naka 
kétas isé cama laing agu hia. >° Itu kali maid isé, 
du leso te alon, te sunat anak koé hitu, agu kudut 
téing ngasang lisé hia: hi Zakariasy, lorong ngasang 

de eman, ?Omaik taé dé endén; “Néka, hia paka 
ngasang hi Yohanés.” t Mai taé disé ngong hia: “Toé 
manga oné mai kilo de méu ata ngasang nenggitun.” 
62 Itu kali nggewit molé kaut eman lisé te réi, céing 
liha téing ngasangn anakn hitu. 6? Tegi liha watu tulis, 
poli hitu tulis liha: “Ngasangn hi Yohanés.” Sanggéd 
isé jenger kéta taungs. 6f Agu du hitu kolé wuka 
mu'un, ngancéng tomboy te naring Mori Keraéng. 

65 Rodo rantang taungs ata situt ka'éng baling isé, 
agu sanggéd apa situ dumuk lobo-mu'us oné temu 
tana lengko Yudéa. 6 Agu sanggéd ata situt dengén, 
na'a oné nais, agu mai taéd: “Ciri apa kéta péng anak 
koé ho'o tai?” Ai berkak de Mori Keraéng loréng hiay. 


Déré Naring di Zakarias 


1:67-80 
67 Agu hi Zakarias, eman penong le Nai Nggeluky, 
itu kali lén pedén: 
6&“Naring kétay Morin, Mori Keraéng de Israél, 
ai Hia la'at ro'éngn agu ba géal latangt isé, 
6 Hia pandé todo ca rangga selamak te ité, 
oné mai waé di Daud, mendin, 
70— ného hitut poli curupn pu'ung médé main, 
le mu'u de sanggén taung nabi situt nggeluk, 
71 te caca ité oné mai sanggéd bali dité, 
agu oné mai limé de sanggéd taung isét kodo ité, 
72 kudut toto nabitn oné empo dité, 
agu nuk rekén hitut nggeluk, 
73 ngong wada hitut poli taé oné hi Abraham, ema 
de empo dité, te Hia widang itéy 
74 kudut ité lego oné mai lime data balid, 
ngancéng suju Hia toé déméng rantang 

75 oné helek agu molor wa ranga Diha tédéng 
moséd 

76 Agu hau, oé anak daku, te caro nabi de Mori hitut 
Langkas Kéta, 

ai hau té lako bolo mai Morih, té wé'ang salang 
latang té Hia, 

77 té téing agu ro'éng Diha haéng pa'él latang 
selamak hitu, landing le ampongs ndékok disé, 

78 le widang agu mohas oné mai Mori Keraéng dité, 

ali nia Hia te laat ité, 

mataleso gula éta mai osang langkas, 

73 latang te gérak isét ka'ʻéng oné nendep, agu ata 
gonggém moséd, kudut tito wa'i dité nggere 
oné salang hambor-meler.” 

80 Anak koé hitu, éta-éta tu'an agu danga-danga 

weger nain. Agu hia ka'éng oné satar mambaky 
dengkir leso hia paka toto wekin oné Israél. 


Loasn Mori Yésus 


2:1-7 
(Mat. 1:18-25) 


2 1 Du hitu Kaisér Agustus téi ca perénta, jera 
bilang taungs ata temu tana lino. ? Ho'o kéta 
bilang ata laring cain, du hi Kirénius ciri gubernur 
tana Siria. Itu kali ngod taung ata tulis ngasangd 
néténg béndar rud. 

4 Nenggitu kolé hi Yosép mai oné mai béndar 
Nasarétd, tana galiléa, nggerlau Yudéa, oné kota 
di Daud, ngasangn Bétléhém, - ai hia oné mai uku 
agu waé di Daud — ° Kudut tulis cama agu hi Maria, 
nacan, ata rémé weki mendon. 

6 Du hitu, rapak leson hi Maria te loas, 7 agu hia lada 
cengata anak ata rona, anak ngason; itu kali wéngko 
le lapon, agu rening oné galang, ai toé manga osang 
oné mbaru te toko disé. 


Isét Lami Jimbal 


2:8-20 

8 Oné tana hitu manga isét lami jimbal, ata ka'éng 
oné satar lami paéngd le wié. °? Rodo hesén cengata 
malékat de Mori Keraéng ruis isé, agu dirap de Mori, 
néray baling isé; agu isé rantang da'ats. 10 Mai taé 
de malékat hitu ngong isé: “Néka rantang, ai moron 
tu'ung, aku tombo agu méu, ata nisang kéta nai 
latang te sanggén ata. 1! Leso ho'o loas tu'ung te 
méu ata sambé, ngong hi Kristus, Mori, oné béndar di 
Daud. t? Agu ho'o tandan te méu: Méu té ita cengata 
anak wara, - wéngko le lapo, agu halas kin oné 
galang.” t3 Agu rodo itad cama laing agu malékat hitu 
lawa do éta Surga, ata naring Mori Keraéng, taéd: 

14“Bong kéta latang te Mori éta awang-ngkiang, 

agu hambor-meler oné lino latang te manusia situt 
henan agu Hia.” 

15 Du sanggéd malékat situ ngos, kolé nggere-éta 
Surga, sanggéd taung isét lami jimbal situ taé cama 
taud: “Mai ga, ngo oné Bétléhém kudut lélo apa 
hitut manga nitu, ného hitut taé de Mori Keraéng 
agu ité.” t6 Itu kali isé gélang-gélang ngod, agu ita 
hi Maria agu hi Yosép, agu anak réak hitu, ata ngai 
halas kin oné galang. 17 Agu du itan lisé, isé tombo 
taung apa situt poli taé oné isé latang te Anak koé 
hitu. 18 Agu sanggéd isét dengé lengéts, landing apa 
situt taé disét lami jimbal agu isé. 1°? Maik hi Maria 

na'a taung oné nain sanggéd tombo situ agu tenangs 
liha. 2? Itug kali koléd taung isét lami jimbal ga, cang 
naring agu bong Mori Keraéngd, ai sanggéd taung 
situt dengé agu ita disé, laingd taung agu apa situt 
poli taé agu isé. 


Sunat Agu Condon Mori Yésus — 
Hi Siméon Agu Hi Hana 


2:21-40 

21 Du rapak alo leson agu Hia paka sunaty, agu 
téing ngasang hi Yésusy, hituy ngasang hitut taé le 
malékat du toéd naang wekin Hia le endén. 

22 Agu du rapak leso pandé nggélokn, lut adak 
Taurat di Musa, isé ba Hia oné Yérusalém, kudut 
condo Hia oné ranga Mori Keraéngy, % ného ata poli 
tulis oné Adak de Mori Keraéng, “Sanggéd taung 
anak ata rona ata ngasod paka pandé nggeluks te 
Mori Keraéng,” 2tagu kudut ba takung lorong apa 
ata taé oné Adak de Mori Keraéng, wina ronas tekur 
ko suan anak tekur jawa. 

25 Manga cengata oné Yérusalém, ngasangn hi 
Siméon. Hia cengata ata molor agu ata junggu, 
ata géréng kin Hiat lémbu nai latang té Israél. Nai 
Nggeluk manga lobo hiay, 22agu oné hia poli toi 
le Nai Nggeluk, te hia toé di matay émé toé di ita 
liha Mésias, ngong Hia hitut palas le Mori Keraéng. 
27 Hia ngo oné Mbaru de Mori Keraéngy le sur de 
Nai Nggeluk. Du hitu Mori Yésus, dadé nggere-oné 
lata tu'an, kudut pandé sanggéd adak Taurat, ?8 hia 
tiba Anak koé hitu agu kapun, cang agu naring Mori 
Keraéngn, mai taén: 

29“Te ho'on Mori, ondang ngon mendim agu 

hambor meler, lorong agu taé Rum. 

30 Ai mata daku poli ita selamak hitut oné mai Ité, 

31 hitut poli ambin Lité oné ranga de sanggéd ata, 

32 ngong gérak hitut ciri ata tombo laing latang 

té uku bana, agu ciri bong laing latang te 
ro'éngm Israél.” 

33 Eman agu endén lenget da'ats, landing sanggéd 
apa situt curup latang te Hia. 34 Itu kali berkak isén hi 
Siméon, agu mai taén ngong hi Maria, endé de Anak 
koé hitu: “Tadan tu'ung, Anak koé ho'o poli cerepn te 
pa'u agu to'od do ata oné Israél, agu te ciri ca tanda 
te mangan raha, 22— agu ca sempilang te burut pucu 
de rum, - kudut nesad nuk nai data do.” 

36 Nitu mannga kolé hi Hana, cengata nabi inéwai, 
anak di Fanuél, oné mai panga di Asyér. Hia tuʻa 
kéta gi. Du poli kawingn, pitu ntaung mosé agu 
ronan, 37 te ho'on hia luang gi, agu ubu alompulupat 
ntaungy. Hia toé dé'it manga ledo Mbaru de Mori 
Keraéng, agu wié leson suju agu puasa agu ngaji. 

38 Agu du hitu kolé hia mai nituy agu wali di'a oné 
Morin, agu tombo latang te Anak koé hitu, oné 
sanggéd ata situt géréng kid loak langki latang té 
Yérusalém. 

39 Du poli pandéd taung situ, lut Adak de Mori 
Keraéng, itus kali koléd oné béndar baté ka'éngd, 
béndar Nasarét oné Galiléa. “Anak koé hitu éta-éta 
uwan agu weger gi, nggalas kétay, agu momang 
widang de Mori Keraéng manga oné Hiay. 

Mori Yésus Du Ubu Campulusua Ntaungn 
Manga Oné Mbaru de Mori Keraéngy 


2:41-52 

41 Néténg ntaung, ata tu'a do de Mori Yésus ngo 
oné Yérusalém, du leso ramé Paska. ł? Du ubu 
campulu sua ntaung Mori Yésus, itu ngod isé oné 
Yérusalém ného olo maid leso ramé hitu. ł Du polid 
leso ramé situ, lété koléd, Mori Yésus ka'éng kin oné 
Yérusalém, toé baé lata tu'an. 4 Ai le nuk disé, am 
Hia manga oné ata situt cama lako, éma lako kid isé 
tédéng leso ca; itud po kawé Hia oné haé wa'ud agu 
haé pecingn. 4" Lodok le toé ita Hia lisé, itu holés kolé 
nggere-oné Yérusalém cang agu kawé Hiad. 46 Telu 
leso wa ga, ita lisé Hia oné Mbaru de Mori Keraéng; 
Hia lari lonto oné bahi-réha isét pecing Taurat, cang 
séngét isén, agu sinad Liha réi do oné isé. 4 Sanggéd 
taung isét séngét curup Diha lenget laing cedekn, 
nenggitu kolé sanggéd walé Diha situ. 8 Du itan Hia 
lata tu'an, lenget taung isé, mai taé de endén ngong 
Hia: “Nana, co'o tara pandé nenggo'om Hau agu 
ami? Lélo emam agu aku soang naigm kawé Hau?” 
49 Mai walé Diha ngong isé: “Co'o néng tara kawé 
Akus méu? Toé néng pecing le méu, te Aku paka 
manga oné Mbaru de Emag?” >° Maik toé ingutn lisé 
curup hitut taé Diha agu isé. >t Itug kali kolén Hia 
cama laing agu isé nggere-oné Nasarét; agu Hia uwa 
oné isé kin. Endén na'a oné nai taungs curup situ. 

2 Agu Mori Yésus éta-éta tu'an, agu tambang 
nggalas agu mésén, agu danga-danga momangn le 
Mori Keraéng agu manusia. 

Hi Yohanés Te Téing Cebong 


3:1-20 
(Mat. 3:1-12; Mrk.1:1-8; Yoh. 1:19-28) 


1 Oné ntaung campulu liman perénta de Kaisér 

Tiberius, lété hi Ponsius Pilatus ciri wakéln tana 
Yudéa, agu hi Hérodés rajan tana Galiléa, hi Pelipus, 
asé-ka'én rajan tana Ituréa agu Trakonitis, agu hi 
Lisanias rajan tana Abiléné, ?du hi Anas agu hi Kaipas 
ciri Imam Mésé, cain curup de Mori Keraéng oné hi 
Yohanés, anak di Zakarias oné satar mambak. ?Itug 
main hi Yohanés oné temu tana Yordan, ba keréba te 
cebong kudut tesérm agu ampong ndékoks, ł ného 
situt poli tulis oné Kitap di nabi Yésaya: 

“Manga reweng hitut ngahol kin oné satar mambak: 

Arong salang latang te Mori, 

pandé heleks salang latang te Hia. 

> Néténg bengkok te ronés, 

agu bilang poco agu golo te pandé béas, 

situt wiki-wekokd te pandé heleks, 

situt wa-étas te pandé béas, 

6 agu sanggéd ata té ita selamak hitut oné mai Mori 

Keraéng.” 

7 Mai taén ngong ata do situt mai oné hia te cebong: 
“Oé méut waé de ular mbangi! Céingy ata tura agu 
méu, losim oné mai rabo hitut kudut caiy? 8 Itu tara 
cir koé wua ata pakep tau agu teser. Agu néka nuk 
oné nai koés: Hi Abraham ema dami! Ai taé laku agu 
méu: Mori Keraéng ngancéng pandé sanggéd anak 
latang te hi Abraham oné mai sanggéd watu so'o! 

? Cola polig mangan lobo waké haju, agu néténg pu'u 
situt toé cir di'ad, te pokas agu longgo oné apis.” 


LUKAS 3 168 


10 Mai réi disét do agu hia: “Émé nenggitu, co'o 
kétag pandé dami kali ga?” 1! Mai walén: “Céing ata 
manga suad bajun, porong pati liha agu hiat toé 
mangan; agu céing ata manga ni'ang, hia paka pati 
kolé nenggituy.” 1? Manga kolés maid isét tegi béa, 
kudut cebongs agu mai réid agu hia: “Guru, apa 
kétag pandé dami?” t3 Walé liha: “Néka tegi dancu 
oné mai hitut poli cerepn latang té méu.” 14 Agu 
serdadu-serdadu réi kolé agu hia: “Agu ami ga, 
apa kétag pandé dami?” Walé di Yohanés agu isé: 
“Néka enggerep agu néka loma ata; remo kaut agu 
nggajing koé de rum.” 

15 Maik soho ata do ngai géréngd agu bengkes kid, 
agu réi taung oné naid latang te hi Yohanés, am te 
hia kétay Mésias. !6 Mai walé di Yohanés agu taé oné 
sanggéd ata situ: “Aku cebong méuk le waé, maik 
Hiat ata céwé mésén oné mai Aku té maiy; té caca 
wasé sepatun kaut laku, aku toé kopg. Hia te cebong 
méu le Nai Nggeluk agu le api. 1? Doku te tepi polig 
lobo limé Diha kudut nding babi baté rikn agu te 
nongko gandum na'a oné langkokn, maik ba'o situ, 
te tapa oné apis hitut toé ngancéng pesan.” 

18 Le do toing bana, hi Yohanés wéro keréba di'a 
oné ata do. !° Maik hia du poli rondong raja Hérodésn, 
campit bicar di Hérodias, wina de asé-ka'én, agu ali 
do sala bana ata pandé liha, % raja hitu danga-danga 
da'atn le na'a oné bui hi Yohanés. 

Mori Yésus Anak De Mori Keraéng, Cebongy 


3:21-22 
(Mat. 3:13-17; Mrk. 1:9-11; Yoh. 1:32-34) 


21 Du sanggéd ata do situ, poli taung cebongd, agu 
du Mori Yésus kolé cebongy agu rémé ngajin, rodo 
cengka awang, ??agu wa'un Nai Nggeluk, ba tara de 
Tekur Jaway lobo Hia. Agu dengé reweng éta mai 
awang: “Hau Anak ata momang Daku, oné Hau kéta 
ata henan Laku.” 


Tulur Latang Te Mori Yésus 


3:23-38 
(Mat. 1:1-17) 


23 Du Mori Yésus pu'ung gorin, ubun am manga 
telumpulu ntaungy, agu lorong le taé data, Hia anak 
di Yosépy, anak di Éliy, ?* Anak di Matat, anak di 
Léwi, anak di Mélkhi, anak di Yanai, anak di Yosép, 
25 anak di Matica, anak di Amos, anak di Nahum, 
anak di Hésli, anak di Nagai, ?° anak di Maat, anak di 
Matica, anak di Siméi, anak di Yosékh, anak di Yoda, 
27 anak di Yohanan, anak di Résa, anak di Zérubabél, 
anak di Séaltiél, anak di Néri, 28 anak di Malkhi, anak 
di Adi, anak di Kosam, anak di ÉImadam, anak di 
Ér, 2° anak di Yésua, anak di Éliésér, anak di Yorim, 
anak di Matat, anak di Léwi, 30 anak di Siméon, anak 
di Yéhuda, anak di Yosép, anak di Yonam, anak di 
Éliyakim, 31 anak di Méléa, anak di Mina, anak di 
Matata, anak di Natan, anak di Daud, 32 anak di Isai, 
anak di Obét, anak di Boas, anak di Salmon, anak 
di Nahason, ?anak di Aminadab, anak di Admin, 

anak di Arni, anak di Hézron, anak di Pérés, anak 

di Yéhuda, ?łanak di Yakob, anak di Ishak, anak di 
Abraham, anak di Térah, anak di Nahor, 35 anak di 
Serug, anak di Réhu, anak di Pélég, anak di Éber, 
anak di Salmon, “Sanak di Kénan, anak di Arpakhsad, 
anak di Sém, anak di Nuh, anak di Lamékh, ?7 anak 
di Métusalah, anak di Hénokh, anak di Yaréd, anak di 
Mahalaléél, anak di Kénan, 38. anak di Énos, anak di 
Sét, anak di Adam, anak de Mori Keraéng. 


Damang Oné Satar Mambak 


4:1-13 
(Mat. 4:1-11; Mrk. 1:12-13) 


4 1 Mori Yésus hitut penong le Nai Nggeluky, 
kolé oné mai waé Yordan, itu kali titong le Nai 
Nggeluky oné satar mambak. ?Hia ka'éng nitu 
patmpulu leso béhéngn, agu damang le jing da'aty. 
Lawang nitun Hia, toé kéta manga hangn, agu du 
poli hitu Hia darém gi. 3 Ttu kali mai taé de jing da'at 
ngong Hia: “Émé Anak de Mori Keraéng Hau, jera dé 
watu so'o ciri rotis.” 4 Mai walé de Mori Yésus agu 
hia: “Manga tulis: Mosén manusia toé le roti kanang.” 
> Poli hitu hia dadé Mori Yésus éta osang ata 
langkas, agu ca repa mata kaut hia toto taung agu 
Hias sanggéd menan de tana lino. ê Mai taé de jing 
da'at ngong Hia: “Sanggéd situt kuasa agu di'a dirapn 
te téing Haus laku, ai sanggéd situ polig téing agu 
akud, agu aku téing oné céing kaut ata ngoéng laku. 
7 Jari, émé Hau suju akuh, sanggéd menan situ, de 
Haus morid.” 8 Maik Mori Yésus taé agu hia: “Manga 
tulis; Hau paka suju Mori Keraéng, Sengajim, agu 


IM 


oné Hia kaut hau iom! 

9 Poli hitu, hia dadé Mori Yésus nggere-oné 
Yérusalém, agu peher Hia éta bubung Mbaru de 
Mori Keraéng, mai taén ngong Hia: “Emé Anak de 
Mori Keraéng Hau, woncekh dé nggere wah, {ai 
manga tulis: ‘Latang te Hau, Hia jera sanggéd taung 
malékatn kudut sémbéng Hau, !! agu isé te saka Hau 
lobo liméd, rantang boto timpok oné watu wa'im.”” 
12 Mai walé de Mori Yésus agu hia: “Manga curup, 
hau néka damang Mori Keraéngm, Sengajim.” 

13 Du poli taung cemold sanggéd damang de jing 
da’'at hitu, jing da'at hedong oné mai Hia, agu géréng 
leso ata di'an. 


Mori Yésus Kolé Nggere Oné Galiléay 


4:14-15 
(Mat. 4:12-17; Mrk. 1:14-15) 


14L e kuasa de Nai Nggeluk, koléy Mori Yésus 
nggere oné Galiléa. Agu émbo-wéron latang te Hia 
oné temu tana hitu. 1° Cang hitun, Hia toing ata oné 
sanggen Mbaru ngaji, agu sanggéd ata naring Hias. 


Mori Yésus Toé Tibay Oné Nasarét 


4:16-30 
(Mat. 13:53-58; Mrk. 6:1-6) 


16 Hia ngo oné Nasarét, béo baté uwan, agu lorong 
laséngn du leso Sabat, Hia ngo oné Mbaru ngajiy, 
agu hesé kudut bacang Kitab Nggeluk. 1” Téing oné 
Hia Kitab di nabi Yésaya, agu du poli wukan Liha, Hia 
dumpu curup ata manga tulisn: 

18“Nai de Mori Keraéng manga oné Akuy, 

ali Hia palas Akuy, kudut caing keréba di'a oné ata 

lénggé; 

agu Hia poli wuat Akun 

19te tura caca wasé latang te isét dekong, 

agu ita ata latang te isét buta, 

kudut legod isét rené, 

te tombo ntaung nabit de Mori Keraéng cai gi.” 

20 Poli hitu tadu Liha buku hitu, téing kolé oné hiat 
caun, itug kali lonton; lepot oné Hia taungs mata 
disét manga oné Mbaru ngaji hitu. ?! Itu kali Hia 
pu'ung toing isé, mai taén: “Oné leso ho'o rapakn 
curup ho'o, du dengén le méu.” 22Sanggéd ata situ 
naring molor Diha, agu isé lengets landing curupn 
situt manik laingd néng caron, itu kali mai taéd: 
“Toé weli anak di Yusuf Hia ho'o ko?” ?3 Maig taéN 
ngong isé: “Toét-toé, méu taé go'ét ho'o ngong 
Aku: Oé doktér, pandé ina koé weki rum di. Pandé 
koé cé'é ho'o kolé, oné béo rum ho'o, sanggéd situt 
dengé lami ata poli jarid oné Kapérnaum!” ?4 Agu 
mai kolé taén: “Aku taé agu méu, tu'ung kéta toé 
manga nabi ata hiang oné tana run. 22 Agu Aku taé 
oné méu, -- agu curup Daku ho'o molorn: Du uwa 
di Elia manga dod inéwai luang oné Israél, lété hitu 
walis tédéng telu ntaung agu enem wulang, agu 
cain darem hena oné temu tana. 26 Maik hi Élia, 
wuaty toé latang te cengatan oné mai isé, maik oné 
inéwai luang oné Sarfat, oné tana Sidon. 27 Agu du 
uwa di nabi Élisa, dod ata boké oné tana Israél, toé 
kéta cengatan oné mai isé ata helis wekid hanang hi 
Naaman ata Siria hitu.” 28 Dengé hitu, rabo da'ats 
ata situt oné mbaru ngaji. ?? Isé hesés, agu wur Mori 
Yésus nggere-pé'ang mai béndar, agu dadé Hia oné 
lupi ngampang poco, osang baté hesén béndar hitu, 

kudut wéwéng Hia oné ngampang hitu wan. 20 Maik 
hia lako seduk lagé oné beréha iséy, agu ngon. 


Mori Yésus Oné Mbaru Ngaji Oné Kapérnaum 


4:31-37 
(Mrk. 1:21-28) 


31 Poli hitu Mori Yésus ngo oné Kapérnaumy, ca 
béndar oné Galiléa, agu toing nitu néténg leso Sabat. 
32 Isé lenget da'ats dengé toingN, ai penong kuasa 
kéta pa'u curupN. 33 Oné mbaru ngaji hitu manga 
cengata ata hena le jingy agu hia ciékn: 3%4“Oé Hau 
Yésus ata Nasarét, apa sékékm Hau agu pandé 
dami? Ité mai te pandé calang amit? Pecing laku 
Tité: Ata Nggeluk oné mai Mori Keraéng.” 3> Maik 
renti hia le Mori Yésus, mai taéN: “Hema, pé'ang hau 
oné mai ata hitum!” Mai jing da'at hitu péncar ata 
hitu oné beréha ata do, agu pé'ang oné mai hian, 
toé kolé pandé beti koé cekoén liha. 36 Agu sanggéd 
ata lengets, mai taé cama taud: “Lengn tu'ung 
curup ho'o! Ai agu semengakn kéta, agu kuasaN Hia 
perénta sanggéd jing da'at agu pé'ang kauts isé.” 

37 Wéro-émbon tombo nia-nian Hia oné tana hitu. 


Mori Yésus Pandé Ina Inang 
Di Pétrus Agu Ata Iwod 


4:38-41 
(Mat. 8:14-17; Mrk.1:29-34) 

38 Poli hitu Hia kolé oné mai mbaru ngaji hitu, ngo 
oné mbaru di Simon. Inang di Simon rémé kéta 
pémpang mésén, agu tegi lisé oné Mori Yésus kudut 
campé hia. 39 Itu kali hesén Hia lupi inéwai hitu, agu 

kenta pémpang hitu; wiga pémpang hitu mora kéta 
muingy. Itu kali inéwai hitu hidi-hadan to'on, agu tiba 
isén. 

40 Du kolepn leso ga, sanggéd ata beti dadé oné Hia 
taungs, situt do kéta tarad beti. Itu kali témba limén 
Hia néténg isé agu pandé ina kéta taungs. f! Oné mai 
isét do situ, péʻang kolés jing da'at cang agu ciékd: 
“Ité Anak de Mori Keraéng.” Itu kali ré'ing kéta isé 
Liha néka curups, ai baé lisé, Hia hi Mesias. 


Mori Yésus Toing Oné Sanggéd Béndar Bana 


4:42-44 
(Mrk. 1:35-39) 


42 Du gérak tana ga, Mori Yésus angkak ngo oné 
ca osang ata lingi-lengot ketay. Maik ata do kawé 
Hia; du itan Hia ga, isé po'é kéta tu'ung Hia, kudut 
néka di pencang iséN. ® Maik taé Diha ngong isé: 
“Oné sanggéd béndar bana kolé, Aku wéro keréba 
di'a Adak de Mori Keraéng, ai latang te hituk Aku tara 
wuatg.” 

44 Agu Hia wéro keréba di'a oné sanggéd mbaru 
ngaji oné tana Yudéa. 


Ata Ndala Ikang Ciri Ata Ndala Manusia 


5:1-11 
(Mat. 4:18-22; Mrk. 1:16-20) 


1 Manga cangkalin Mori Yésus hesé oné lupi sano 
5 Genésarét, alang ata do nunggu-nenggér baling 
mai Hia te séngét curup de Mori Keraéng. ?Hia ita 
suad wangka sili lupi sano. Isét morid polig wa'ud, 
agu rémé waca ndalad. ? Hia léti oné can wangka 

situ, wangka di Simon, agu jera hia kudut dur oné 
koéy cekoén, tadang oné mali lupi sano. Itug kali 
lonton Hia agu toing ata do situ éta mai wangkan. 

4 Du poli taungs tombo, mai taén ngong hi Simon: 
“Bisé oné paté délemy, agu oké ndalam té deko 
ikang.” > Mai walé di Simon: “Tuang Guru, tédéng 
kéta wiégm ami oné wié oké ndala, maik toé manga 
haéng lagit can; maik le jera Dité, tara oké kolén laku 
ndala ho'o.” ê Du poli oken lisé, isé haéng logur-koukd 
ikang wiga ndalad wangkag ratasn. 7 Itu kali isé awit 
haé rebad oné wangka bana, kudut mai campé isé. 
Og kali maid isé situ, cama-cama naʻa ikang situ oné 
wangka situ sua, wiga kudut delepd muing. 8 Du ita li 
Simon Pétrus tanda lenget hitu, hia cunem wa ranga 
de Mori Yésusy, agu mai taén: “Mori, co'om tadang 
koét oné mai akud, ai aku ho'o ata ndékok.” ° Ai hia 
agu sanggéd taung isét cama laing agu hia, jengers, 
ali do bail ikang situt haéng disé; 1? lenget kolé hi 
Yakobus agu hi Yohanés, anak di Zébédéus, ata ciri 
haé reba di Simon. Mai taé de Mori Yésus ngong hi 
Simon: “Néka rantang, pu'ung cé'é ho'o maim hau te 
ndala manusiah.” 11 Du poli sorok wangkan nggere 
pé'ang tana masa, isé lego-wa kaut sanggéd cao-ca, 
agu lut Mori Yésus. 


Mori Yésus Pandé Ina Cengata Ata Beti Boké 


5:12-16 
(Mat. 8:1-4; Mrk. 1:40-45) 
12 Cangkalin Mori Yésus manga oné ca béndary. 
Nitu manga cengata ata rapos le bokéy. Du itan liha 


Mori Yésus, itu kali cunémn hia wa tana agu tegi 
ba'éng: “Mori, émét ngoéngd Ité, pandé helis koé 

weki daku.” 137tu kali los limén Mori Yésus, asur ata 
hitu, agu mai taén: “Ngoéng'g Aku, ciri helis kolé 
weki de hau ga.” Du hitu kéta muing morad bokén. 
14 Mori Yésus ré'ing ata hitu te tombo oné céing kaut, 
mai taén: “Ngoh ga, toto wekim agu imam, agu ba 
takung landing helis kolé wekim, takung ného baté 
adak di Musa, kudut siang tu'ung latang te isé.” 

15 Maik keréba latang te Mori Yésus wéro-émbon, agu 
holid ata do ngo oné Hia, te séngét toing Diha, agu 
kudut ina betid. t6 Maik Hia hedong ngo oné osang 
ata lingi-lengot, agu ngajiy. 


Pandé Ina Ata Péko 


5:17-26 
(Mat. 9:1-8; Mrk. 2:1-12) 


17 Manga ca leso, rémé toing atan Mori Yésus, 
manga pisa taus ata Parisi, agu ata pecing Taurat, 
lonto séngét toing Dihas. Isét do situ mai oné mai 
sanggéd béo tana Galiléa, Yudéa, agu oné mai 
Yérusalémd. Kuasa de Mori Keraéng loréng Hiay, 
wiga Hia ngancéng pandé ina ata betin. 18 Itu kali 
maid pisa taus ata, berotong cengata ata péko, 
lobo wongka; runcung kéta isé kudut ba hia nggere 
oné, agu te na'a wa ranga de Mori Yésusy. t° Ali toé 
ngancéng lisé ba nggere onén, ai nemper bail ata 
nitu, itu kali tukéd isé éta épa mbaru, agu tetas épa 
situ, agu ulur ata hitu agu wongkan oné bahi-réha 
ata do, dungka kéta ranga de Mori Yésus. ?? Du 
poli itan imbi disé le Mori Yésus, mai taé Diha: “Oé 
nana, sanggéd ndékokm polisg ampongd.” 21 Maik 
ata pecing Taurat agu ata Parisi taé oné naid: “Céing 
kéta péng ata ho'ot mbéis Mori Keraéngy? Céing ata 

ngancéng ampong ndékok, bom émé weki run Mori 
Keraéng kali?” ?? Maik Mori Yésus pecing nuk disé, 
maig taén ngong isé: “Apay ata nuk laing de méu 
oné nais? ? Nia ata céwé émongn, taé ndékok poli 
ampongd, ko, taé to'o ga, agu lakoh ga? ?4 Maik 
kudut baé le méu, te oné lino ho'o Anak Manusia 
manga kuasan te ampong ndékok” — mai taén ngong 
ata péko hitu -- “Aku taé agu hau, to'oh ga agu téti 
wongkam, kolé mbarum!” ?> Agu du hitu kéta muing 
to'on hia, oné ranga disé, téti wongkan agu kolé 
mbarun, cang agu bong Mori Keraéngn. 20 Sanggéd 
ata situ lenget kétas, itu kali bong Mori Keraéngd agu 
rantang kétas isé, mai taéd: “Leso ho'o, ami poli ita 
le matagm sanggéd apa ata lenget kéta laings.” 


Hi Léwi Ata Tegi Béa Lut Mori Yésusy 


5:27-32 
(Mat. 9:9-13; Mrk. 2:13-17) 

27 Poli hitu, du ngo nggere pé'angn Mori Yésus, Hia 
ita cengata ata tegi béa, ngasangn hi Léwi, ngai 
lonton oné mbaru tegi béa. Mai taé de Mori Yésus 
ngong hia: “Mai, lorong Akuh!” 28 Itu kali hesén hi 
Lewi agu legong taung sanggéd menan, ngo lorong 
Hiay. 

23 Agu hi Léwi pandé ramé mésé te Hia oné mbarun, 
agu dod ata tegi béa, agu taung ata bana cama hang 
agu Hia kolés. 3? Sanggéd taung ata Parisi agu ata 
pecing Taurat nggere-nggauts agu ata nungku de 
Mori Yésus, mai taéd: “Co'o méu tara hang agu inung 
cama agu isét tegi béa agu ata ndékoks?” 31 Mai walé 
de Mori Yésus agu isé, taéN: “Toé ata weki di'a te 

kawé doktér, maik ata beti kali; 22Mai Daku toé kudut 
bénta isét molor, maik ata ndékok, kudut isé tesers.” 


Paté Puasa 


5:33-39 
(Mat. 9:14-17; Mrk. 2:18-22) 


33 Sanggéd taung ata Parisi situt curup kolé agu 
Mori Yésus: “Ata nungku di Yohanés dondé puasa 
taungs agu ngajis, nenggitu kolés ata nungku disét 
Parisi, maik ata nungku Dité, hang agu inungs.” 

34 Mai walé de Mori Yésus agu isé: “Ngancéng weli 
haé-reba dihat kopé harat jera puasas, rémé hiat 
kopé harat ngai manga cama agu iséy? 2? Maik te cai 
leson, du hiat kopé harat emi oné mai isén, du hitu, 
itu po puasas isé.” 

36 Tombo kolé Liha ca rapang agu isé: “Toé dé'it 
manga can ata, hitut wirot caré oné mai baju weru, 
kudut tumpak oné baju manga. Emé nenggitu hitut 
weru kolé birety, agu oné baju hitut manga toég 
duhan caré tumpak hitut wirot oné mai baju werun. 
37 Nenggitu kolé néng, toé kéta can ata, na'a anggor 
weru oné kandi manga, ai émé nenggitu, anggor 
weru situ pandé bilés kandi luit hitu, agu anggor 
weru situ te werewaés, agu kandi hitu kolé bilesy. 
38 Maik anggor ata werud paka na'a oné kandi ata 
werun kolé. 3? Toé kéta manga cengatan atat poli 
inung anggor mangan, ngoéng kolé inung anggor ata 
werun, ai taé diha, anggor manga hitu ata di'an.” 

Ata Nungku Ako Gandum Du Leso Sabat 


6:1-5 
(Mat. 12:1-8; Mrk. 2:23-28) 


1 Du leso Sabat lari lakon Mori Yésus agu ata 

nungkun oné uma gandum, ata nungkun ako 
gandum kocol kaut le limé agu hangd. 2? Maik mai 
taéd pisa taus ata Parisi: “Co'o méu tara pandé 
cao-ca ata iréng laingn du leso Sabat?” 3 Mai walé de 
Mori Yésus agu isé: “Toéd di bacang le méu, apa ata 
pandé di Daud, du hia agu isét haé lakon darems, 
4co'o hia ngo oné Mbaru de Mori Keraéngn agu emi 
roti hélang, hang néngn, agu téing taung isét haé 
lakon, kali po roti situ toé ngancéng hangd, bom lisét 
imam kali?” > Mai kolé taé de Mori Yésus agu isé: 
“Anak Manusia ho'oy Morin leso Sabat.” 


Mori Yésus Pandé Ina Ata Du Leso Sabat 


6:6-11 
(Mat. 12:9-14; Mrk. 3:1-6) 


6 Manga kole du ca leso Sabat, Mori Yésus ngo oné 
mbaru ngaji, agu toing ata. Nitu manga cengata 
ata mata limé wanangn. 7” Ata pecing Taurat agu 
ata Parisi Iéngér Mori Yésus, cala pandé ina Liha 
ata du leso Sabat, kudut isé manga cobétd te sala 
laing Hia. 8 Maik Hia pecing nuk disé, itu kali curupn 
ngong ata hitut mata limé wanangn: “To'oh ga, agu 
hesé oné réhah!” Itu kali hesén ata hitu. 9? Mai taé de 
Mori Yésus ngong isé: “Aku réi méuk: Niay ata kopn 
du leso Sabat, pandé di'a ko pandé da'at, pandé 
mo'éng mosé data ko pandé calangy?” 19 Poli hitu, 

Hia énam taungs isé, mai taén ngong ata hitut beti: 
“Los limém!” Ata hitu lorong kaut, agu inag limén. 
11 Ttu kali rua kéta rabo disé, agu bantangd ga, co'o 
kéta péng pandén lisé Mori Yésus. 


Mori Yésus Bénta Campulu Sua Rasul 


6:12-16 
(Mat. 10:1-4; Mrk. 3:13-19) 

12 Lété hitu, ngoy Mori Yésus nggere-éta golo te 
ngaji, agu tédéng wién Hia ngajin kamping Mori 
Keraéng. !3 Du gérak tana, béntas Liha ata nungkun, 
itu kali pilé oné mai isé, campulusua taus, situt carod 
Liha rasul: !4Hi Simon, ho'ot téing liha ngasangn 
hi Pétrus, agu hi Andréas asé di Simon, hi Yakobus 
agu hi Yohanés, hi Pelipus agu hi Bartoloméus. 15 Hi 
Matéus agu hi Tomas, hi Yakobus anak di Alféus, agu 
hi Simon hiot béntan ata Zélot, !6 hi Yudas anak di 
Yakobus agu hi Yudas Iskariot hitut pika Hiay cepisa. 


Mori Yésus Toing Agu Pandé Ina Ata Do 


6:17-19 
(Mat. 4:23-25) 


17 Itug kali Hia wa'u éta mai golon agu sanggéd 
rasul, asi oné ca osang paté béas; nitu lipurs do 
ata nungku Diha agu lawa bana, situt mai oné mai 
temu tana Yudéa, agu oné mai Yérusalém, agu sili 
mai biring béndar Tirus agu Sidon. t8 Mai disé kudut 
séngét toing Diha, agu kudut pandé ina koé betid; 
isét hena le jing da'at kolé inas. 19 Agu sanggéd taung 
ata do situ, tili-woér kétas te asur Hia, ai manga 

kuasa ata pé'ang oné mai Hian, agu sanggéd ata situ 
pandé inas Liha. 


Taé Mosé Di'a Agu Langi 


6:20-26 
(Mat. 5:1-12) 

20 Ttų kali Mori Yésus lélo taung ata nungkun, agu 

mai taén: 

“Mosé diam, oé méut lénggé, ai de méu morin 
Adak de Mori Keraéng. 

21 Mosé diam, oé méut te ho'on darem, ai méu te 
nulam. 

Mosé di'am, oé méut te ho'on rétangm, ai méu te 
tawa dalérm. 

22Mosé diam méu, émé landing le Anak Manusia, 
manga ata jogot méu, agu émé isé keti méu, 
agu mbécik méu, agu kémpa ngasangm, 
mana ca apa ata da'aty. 

23 Nakah ga du hitu, agu nisang naim, ai 
moro-matan kéta, lahém mésén éta Surga; ai 
ného nggitu kolés rukud empo disé pandé lisé 
sanggéd nabi. 

24 Maik calang méu, oé méut bora, ai oné boras, 
méu poli delék lémbu nais. 

25 Calang dé méu, hitut te ho'on becurm, ai méu te 
darem. Calang dé méu, hitut te ho'on tawam, 
ai méu te susam agu rétangm. 

26 Calang dé méu, émé sanggéd ata naring méu, ai 
ného nggitu kolé ruku de empo disé, pandéd 
lisé sanggéd nabi tangké.” 

Momang Koé Ata Balim 


6:27-36 
(Mat. 5:38-48) 


27 “Maik ngong méu, ata pinga Aku, taé Laku: 
Momang koé balim, pandé di'a agu ata situt rangkat 
méu. ?8 Tegi koé berkak latang té ata situt mawang 
méu; ngaji koé latang té ata situt renti méu. 22 Céing 
ata pak pacu cam, tong kolé pacu cam oné hia; agu 
céing ata rambut jubam, ondang kolé hia emi bajum. 
30 Téing ga oné céing kaut ata tegi agu méun; agu 
néka tegi kolé oné ata situt rambut ceca de méu. 

31 Agu apa ata ngoéng laing le méu te pandé lata 
agu méu, porong pandé kaut nenggitu kolé agu isé. 
32 Agu émé méu momang ata situt momang méu, 
apay weli adak diam ga? Ai sanggéd ata ndékok 
kolé momang kolé sanggéd ata situt momang isés. 
33 Ai émé méu pandé di'a agu ata situt pandé di'a 
agu méu, apay weli adak diam ga? Sanggéd taung 
ata ndékok kolé pandé nenggitus. ?ł Agu émé méu 
téing célong apa kaut oné ata, ai méu bengkes te 
tiba cao-ca oné mai hia, apay weli sara diam ga? 
Sanggéd taung ata ndékok kolé téing célong agu 
sanggéd ata ndékok, kudut isé tiba kolé ata camas 
dod. 3° Maik méu, momang koé balim, agu pandé 
sara di'a agu isé, agu téing célong ata toé manga 
bengkes laing te lékod, lahém ga te mésé kéta, agu 
méu te ciri anak de Mori Keraéngm hitut Eta kétay; ai 
Hia di'a agu ata situt toé pecing te wali di'a agu isét 
ata da'at. 36 Porong méu gawas koém, cama ného 
Emas hitut gawas.” 

Paté Beté Bicar 


6:37-42 
(Mat. 7:1-5) 


37“Méu kolé néka bicar atam, wiga méu kolé toé 
bicarm lata. Agu méu néka wahéng ata, wiga méu 
kolé toé wahéngm lata; ampong ata, wiga méu kolé 
tiba ampongm. ?8Téing ga, wiga méu te tibam: ca 
tongka ata di'an ata pandé sisély, hitut ceceky, agu 
situt cancar be pé'ang, te cor oné lidém. Ai tongka 
hitut papé de méu te paka, te paka koléy oné méuy. 

39 Mori Yésus tombo kolé ca rapang agu isé: 
“Ngancéng weli ata buta todang cama butad ko? Toé 
weli isét sua pa'u wa ngalis? 

40 Cengata murid toé ngancéng dancu gurun, maik 
céing situt poli dopog sekolan, te cama agu gurun. 

41 Co'o hau tara ngancéng ita rop oné mata de 
haém, alang lunteng oné mata de rum toé pecing le 
hau? 42? Co'o hau ngancéng na taé agu asé-ka'ém: 
Asé-ka'én, ondang cokét laku lopat matam, kali po 
lunteng oné mata rum toé itay le hau? Oé, ata pisik, 
olong na'a pé'ang lunteng hitu oné mai mata rum, 
wiga hau ita sirang kéta te cokét lopat hitut oné mata 
de asé-ka'ém.” 


m 


Haju Agu Wuan 


6:43-45 
(Mat. 12:33-35) 


43“Ai toé manga haju hitut di'an, cir wua ata toé 
di'an, agu toé kolé manga haju hitut toé di'an, cir 
wua ata di'an. “Ai néténg haju pecing kaut oné mai 

wuad. Ai oné mai sembot karot, ata toé pua wua 
aray, agu oné mai karot legang, ata toé pua wua 
anggory. PAta situt di'a, tua curup di'a oné mai ici 
naid hitut di'a, agu ata situt da'at tua curup da'at 
oné mai ici naid hitut da'at. Ai hitut curup de mu'um, 
temberua oné mai nain.” 


Sua Tarad Lagang 


6:46-49 
(Mat. 7:24-27) 


46“Co'o méu tara kepok agu Akus: Mori, Mori, kali 
méu toé pandés apa situt toing Daku? 4” Néténg ata 
situt mai cé'é Aku, agu séngét curup Dakus, agu 
pandés lisé -- Aku te toi oné méu, cama neho céing 
péng hia -- 48 hia cama agu cengata ata hitut hesé 
mbaru: Ata hitu caké delem kéta agu na'a lagang 
lobo watu. Wiga du cain mbang agu wara oné mbaru 
hitu, toé ngancéng gégon, ai mbaru hitu mangger 
muing du hesén. “Landing céing ata pinga curup 
Daku, maik toé pandés liha, hia cama ného ata hiot 
hesé mbaru lobo tana toé lagang. Wiga du cain 
mbang, mbaru hitu gélang rencon, léng kéta bailn 
da'at rencon.” 


Mori Yésus Pandé Ina Mendi De 
Kepala Serdadu Kapérnaum 


7:1-10 
(Mat. 8:5-13; Yoh. 4:46-53) 


7 1 Du Mori Yésus poli curup oné ranga de lawa 
don, itug kali ngo oné Kapérnaumn. ? Nitu manga 
cengata kepala serdadu, ata manga mendin hitut 

momang kéta liha. Mendi hitu rémé beti mésén, agu 
tiong te matay. 2 Lété kepala serdadu hitu dengé cai 
de Mori Yésus, hia jera pisa taus tu'ad ata Yahudi ngo 
oné Mori Yésus te tegi, kudut Hia maiy, agu pandé 
ina mendin. “Isé ngo oné Mori Yésus agu tegi kéta 
tu'ung lisé, campé Diha, mai taéd: “Laing patén kéta, 
hia te campé Litéy, ”ai hia momang wa'u ditéy, agu 
onéy dé hia té heséd mbaru ngaji dami.” © Itu kali 
Mori Yésus ngo cama agu iséN. Du Hia toég tadang 
koén oné mai mbaru de kepala serdadu hitu, kepala 
de serdadu hitu wuats haé-reban te tombo agu Hias: 
“Mori, néka kamer bon weki, ai aku toé remog té 
tiba Ité oné mbaru daku; ”ali hitu, aku doing kolé 
le weki rug, toé remog mai cé'é Ité. Maik taé kaut 
reweng ca gewekn, wiga ina muing mendi daku hitu. 
8 Ai weki rug aku cengata ata be wa mai, agu be wa 
mai aku manga kolé serdadu. Emé taé kaut laku oné 
cengatan serdadu hitu: Ngoh! Ngo kaut hia; agu oné 
cengatan kolé: Mai!, mai kaut hia; ko agu mendig 
kolé: Pandé ho'o!, pandé kaut liha.” °? Du poli dengén 
le Mori Yésus curup situ, lenget laing Liha, agu cang 
holés oné lawa do situt lut Hia, mai taén: “Aku curup 
agu méu, imbi mésé nenggo'o toé dé'it manga itan 
Laku, koném po oné mai ata Israél!” 1° Agu du kolé 
mbarud ata situt wuat, itag lisé mendi hitu polig 
géal-kolé wekin. 

Mori Yésus Pandé Mosé Kolé Anak Reba 
Oné Béndar Nain 


7:11-17 

11 Poli kaut hitu, Mori Yésus ngo oné ca béndary, 
ngasangn Nain. Ata nungkun ngo cama agu Hias, 
nenggitu kolé ata do holid lut Hia. 12Lété Hia ruis 
lewang béndar, manga rapu ata rakang nggere 
pé'angy, anak léca ata rona, endén luang gi; agu 
dod ata oné mai béndar hitu lut inéwai luang hitus. 
13 Tta le Mori Yésus inéwai luang hitu, kembuk pucun 
le momang; itug kali tae de Mori Yésus agu hia: 
“Endé, emo rétang ga!” 14 Poli hitu Mori Yésus ngo 
ruis berotong agu cabi Liha rapu hitu. Og asis isét 
rakangn. Mai taé de Mori Yésus: “Aku curup agu hau; 
nana, to'oh ga!” t5 Og to'on kaut ata reba hitu, agu 
lonton, agu wangka kolég curupn, mai Mori Yésus 
téing kolé oné endén. !6 Sanggéd ata situ rantang 
da'ats, agu isé bong Mori Keraéngs, cang agu taéd: 
“Cengata nabi mésé poli mangan oné bahi-réha ité. 
Mori Keraéng mai ba te selamak ro'éngn.” 17 Og 
wéro-émbon keréba latang te Mori Yésus labok 
Yudéa, agu oné temun tana hitu. 


Mori Yésus Agu Hi Yohanés Cebong 


7:18-35 
(Mat. 11:2-19) 


18 Lété hi Yohanés dengé réba latang te sanggéd 
apa situ oné mai sanggéd ata nungkun, t° béntas liha 
sua taus oné mai isé agu jera ngo oné Mori Yésus, te 

réi: “Itéy hitut kudut mai, ko ami paka géréng kolé 
ata bana?” ?? Du isét sua situ cai oné Mori Yésus, 
curup lisé: “Hi Yohanés Cebong susung ami te réi Ité: 
Itéy hitut kudut mai, ko ami paka géréng ata bana?” 
21 Du hitu Mori Yésus pandé ina do ata hena le beti, 
le kélo agu le jing da'at; Hia kolé widang ita latang te 
sanggéd ata buta. ?? Agu Mori Yésus walé isé: “Kolém 
ga, agu tura oné hi Yohanés, sanggéd situt ita agu 
dengé le méu: Ata buta ita atas, ata péko lakos, ata 
boké ciri helis kolé wekid, ata nenteng ciri nilors, ata 
mata mosé kolés, agu oné isét Iénggé tombo keréba 
di'a. ?3 Agu mosé di'a ata hitut toé doét Akuy.” 

24 Du poli koléd ata situt wuat di Yohanés, 
wangkag Mori Yésus tombo oné ata do situ latang 
te hi Yohanés: “Kudut co'o ngo de méu oné satar 
mambak? Kudut ngo lélo helung ata wi'u-wa'uk le 
buru? ?> Ko kudut co'o weli ngo de méu? Kudut lélo 
ata hitut paké ceca silep? Ata hitut paké ceca silep 
agu mosé di'a, ka'éngn oné mbaru de raja. 26 Jari, 
kudut co'o weli ngos ga? Lélo nabi? Tu'ung kéta, agu 
Aku taé agu méu: Ngot céwé mésé oné mai nabiy. 
27 Ai latang te hia manga tulis: 

Lélo damang, Aku te wuat atag, bolo mai Ité; 

hia te wé'ang salangd wa ranga Dité. 

28 Aku taé agu méu: Oné mai isé situt loas le inéwai, 
toé manga cengatan ata céwé mésén oné mai hi 
Yohanés; landing ata merik-kejikn oné Adak de Mori 
Keraéng, céwé mésé oné mai hia.” 29? Sanggéd taung 
ata do situt dengé curup Diha, liup nitu kolé agu 
isét tiba béa, tiba molor de Mori Keraéng, ai isé poli 
sendo wekid te cebong li Yohanés. 3° Maik sanggéd 
ata Parisi agu ata pecing Taurat doét nanéng de Mori 


LUKAS 7 208 


Keraéng latang te isé, ai isé toé gorid te cebong li 
Yohanés. 

31 Mai taé de Mori Yésus: “Agu apa kéta Laku 
tomingd, sanggéd ata uwa ho'o; agu le pai rapangn 
isé situ? ?? Isé situ rapang anak koé siot lonto oné 
amba, situt kepok taud: 

Ami tebang sunding te méu, maik méu toé saém, 

ami déré ngiwi-ngaésm, maik méu toé rétangm. 

33 Ai main hi Yohanés Cebong, toé hang rotiy agu 
toé inung anggory, maig taé de méu: hia hena le 
jing da'aty. 34Poli hitu, main Anak Manusia, hang 
agu inungy, maig taé de méu: Lélo dé, Hia ca ata 
ngomper agu ata languy, haé reba disét tegi béa agu 
ata ndékok. 22 Maik nggalas de Mori Keraéng laing 
molorn, latang te sanggéd ata situt tiban.” 


Mori Yésus Luma Wa'in Le Inéwai Ndékok 


7:36-50 

36 Cengata ata Parisi siro Mori Yésus te hang oné 
mbarun. Mori Yésus ngo oné mbaru dihat Parisi hituy, 
agu lonto kudut hangn. 37 Oné béndar hitu, manga 
cengata inéwai mbérong. Du dengén le inéwai hiu, te 
Mori Yésus rémé hangn oné mbaru data Parisi hitu, 
itug kali main ba ca kuntul watu ata manga mina 
bengén. ?8 Cang agu rétangn hia ngo hesé bemusi 
mai Mori Yésus ruis wa'in, pandé baca wa'i de Mori 
Yésus le lu'u matan agu koso le wukn, omo wa'in, 
poli hitu luma le mina bengé. 3? Du ata Parisi hitut 
siro Mori Yésus, ita pandé de inéwai hitu, mai taén 
oné nain: “Damang émét nabi de Hia ho'o, pecing 
kéta muing Liha, céing péng, agu inéwai ata apa 
péng hitut omar Hia; pecing kéta Liha, te inéwai 

hitu, cengata ata ndékoky.” 40 Mai taé de Mori Yésus 
ngong hia: “Simon, Aku kudut manga curupg agu 
hau.” Mai walé di Simon: “Wan kali lité gé, Tuang 
Guru.” 

41 Mai taé de Mori Yésus: “Manga sua taus ata 
manga raungd agu cengata ata pandé beka séngn. 
Hia cengata, raungn lima ratus dinard, hiat cengata 
kolé limampulud. 2? Soho isé toég ngancéng bajard, 
itug kali laud kaut raung disét sua situ liha. Céing 
weli oné mai isét sua ata céwé momang hian?” 

43 Mai walé di Simon: “Bo laku, hia hitut céwé do 
kosod raungn.” 

Mai taé de Mori Yésus ngong hia: “Laing tu'ungn 
taé de hau hitu.” ^^ Cang agu holésn nggere oné 
inéwai hitun, Hia curup agu hi Simon: “Ita le hau 
inéwai ho'oh? Aku mai oné mbaru de hauk, maik hau 
toé téing Aku waé te waca wa'ig; ngot hia waca wai 
Daku, ali lu'u agu koso le wukn. “ Hau toé tiba Aku 
ali omo, maik pu'ung caig Aku, hia toé asiy omo wa'i 
Dakun. 46 Hau toé luma le mina ulu Daku, maik hia 
luma wa'i Daku le mina bengé. # Landing hitu, Aku 
curup agu hau: Ndékokn situt do, polig ampongd ai 
leng mésén momang diha. Maik ata hitut cekoéy kali 
ampongn, cekoé kolé momangn.” 8 Itu kali mai taé 
Diha ngong inéwai hitu: “Ndékokm polig ampongn.” 
49 Agu isé ata lonto cama hang agu Hia, nuk wa naid: 
“Céing kéta péng Hia ho'o, wiga ngancéng ampong 
ndékok?” 0 Maik Mori Yésus curup agu inéwai hitu: 
“Imbim hitu poli selamak laing haun, kolé di'a-di'ah 
ga!” 

Inéwai Ata Gori Keturu Te Mori Yésus 


8:1-3 

1 Toé béhéng poli hitu, Mori Yésus lako léok ngo 

bendar ca agu ngo béo ca, wéro keréba di'a 
Perénta de Mori Keraéng. Rasul situt campulu sua 
lako cama agu Hias, Zagu manga pisa tau kolés 
inéwai situt poli inad oné mai sanggéd jing da'at, ko 
oné mai do tarad beti, ho'os inéwai situ: hi Maria 
ata alitn Magdaléna, hitut poli lego oné mai pitud 
jing da'at “hi Yohana wina di Khusa ata cau séng 
di Hérodés, hi Susana agu dod kolé inéwai bana. 
Sanggéd inéwai so'o, ata gori keturu te lawa situ le 
paéng rud. 


Rapang Latang Té Cangata Ata Wécak Wini 


8:4-15 
(Mat. 13:1-23; Mrk. 4:1-20) 


4 Du holid maid ata do, isé situt oné mai béndar ca 
ngo béndar ca, neki casg agu Mori Yésus; maig taé 
Diha le ca rapang: “Manga cengata ata wécak wini, 
ngo pé'ang uma te wécak winin. Lété du wécak winin 
hia, iwod wini situ pa'u lupi salangs mai ata wedis, 
agu mai kaka lélap tenggok kéta taungs. ® Iīwod pa'u 
oné watu nampars; du todod ga, dangos, ai toé 
manga waé. 7 Iwod kolé, pa'u oné beréha remang 
karot; karot situ todo cama-camas, wiga kecé isé 
mata muings. 8 Agu iwod pa'u oné tana beheng; du 
poli todod, wuas ga, alép ceratus ngkali.” Du poli 
curup nenggitun, kepokg Mori Yésus: “Céing ata 
manga tilun te séngét, pinga di'a-di'a.” 

9 Réi Hia lata nungkun, apay betuan rapang hitu. 
10 Mai walé Diha: “Oné méu téi widang te pecing pété 
cehad Adak de Mori Keraéng, maik oné ata bana, 
toing situ, ba le rapang molés, ai koném po lélo, isé 
toé ita, agu koném po séngéts, isé toé haéng pa'éld. 
11 Ho'oy betuan rapang hitu: Wini situ ngong curup 
de Mori Keraéng. t? Tana lupi salang, ngong ata siot 
poli dengéd curup situ; ného cepisan maig jing da'at 
emi curup situ oné mai nai diséd, kudut isé néka 
imbi agu néka selamaks. !3 Tana nampar, ngong ata 
siot poli dengé curup situ, tiba kéta di'as lisé, maik 
isé toé wakés, wiga dokong kaut imbid, wiga du 
cain damang, okésg lisé. !4 Tana oné remang karot, 
ngong ata situt poli dengé curup situ, agu du uwa 
nggerolod ga, isé kecé le simpung agu le bora agu 
minakn mosé, wiga isé toé cir wua situt té'é. 1° Tana 
beheng, ngong ata siot poli dengé curup situ, naʻa 
oné naid hitut di'a, agu tua wua ata makengn.” 


Rapang Lampu 


8:16-18 
(Mrk. 4:21-25) 


16“Toé dé'it manga ata hitut tutung lampu, poli 
hitu tugep le gumbang, ko na'a be wa mai wongka, 
maik na'a lobo bongga run kali, kudut sanggéd ata 
situt ngo oné mbaru, ngancéng ita gérakn. 17 Ai toé 
manga can situt pété cehas, ata toé ita siangs, agu 
toé can situt pété ceha ata toé cirik pecings, agu 
wéwas. 18 Landing hitu, lélo dé co'oy taran séngét de 
méu. Ai céing ata mangan, te téing oné hia, maik 
céing ata toé mangan, apa kaut ata rékéng mangan 
oné hia, kudut emi oné mai hiad.” 

Mori Yésus Agu Asé-ka'én 


8:19-21 
(Mat. 12:46-50; Mrk. 3:31-35) 

19 Endén agu asé-ka'é de Mori Yésus, mai cé'é Hias, 
maik isé toé ngancéng cumang Hias, ai ata do. ?? Mai 
ata tombo agu Hia: “EndéM agu asé-ka'éM ho'o 
pé'angs te cumang Ités.” 21 Mai walé Diha ngong 
isé: “Endé agu asé-ka'é Daku, isé situt séngét agu 
pandés reweng de Mori Keraéng.” 


Pandé Lik Buru Warat 


8:22-25 
(Mat. 8:23-27; Mrk. 4:35-41) 


22 Manga ca leso Mori Yésus ngo oné wangka, cama 
laing agu ata nungkun, mai taé Diha ngong isé: “Ité 
bisé ngo besina mai sanot,” itu kali ngod. 23Du rémé 
di'ad isé lajard, toko Mori Yésus. Rodo cain buru 
warat oné sano, wiga ngo waé oné wangka hitu, 
agu isé kudut calangs ga. ?4Og maid ata nungku 
Diha, kéngko Hia, taéd: “Tuang Guru, copélt ité ho'o 
ga!” Itug kali to'on Hia, kenta buru warat agu waé 
hitut tombu-rou. Buru warat agu waé hitu rodo lik, 
sano hitu kolé letety. 22 Mai taé Diha ngong isé: “Nia 
ka'éngn imbi de méu?” Og rantangd isé agu lengéts, 
itu kali mai taéd cama taud: “Céing kéta dé Hia ho'o 
wiga ngancéng perénta buru warat agu waé, agu 
lorong kaut perénta Dihas?” 

Mori Yésus Mbér Jing Da'at Oné Mai Ata Gérasa 


8:26-39 
(Mat. 8:28-34; Mrk. 5:1-20) 


26 Itug kali wa'un Mori Yésus agu ata nungkun oné 
tana disét Gerasa, ata manga besina mai Galiléay. 
27 Du poli ngo lé tana masan Mori Yésus, main 
cengata ata rona oné mai béndar hitu cumang Hia; 
ata hitu hena le jing doy agu nais toé wéngko wekin, 
toé ka'éng oné mbarun, maik oné boay. ?8 Du ita Mori 
Yésus liha, hia ciéky, agu cunem wa ranga Dihan, 
mai taén agu reweng ta'an: “Cégot té co'og aku Lité, 
oé Yésus Anak de Mori Keraéng hitut Langkas Kéta? 
Aku tegi agu Ité kudut Ité néka wahéng akut.” 22 Hia 
taé nenggitu ai Mori Yésus perénta jing hitu pé'ang 
oné mai ata hitun. Ai dongkalin jing hitu sorok-saék 
hian, wiga kudut lamin hia, hia pongo le ranté agu 
langki moléy; maik hia pandé beté taungs apa situt 
pongo, agu hia mbér le jing hitu oné osang hitut 
lingi-lengot. 3° Agu mai Mori Yésus réi hia: “Céing 
ngasang de hau?” Mai walén: “Legion,” ai hia hena 
le jing doy. °t Itu kali sanggéd jing situ, tegi oné 
Mori Yésus, kudut néka koé perénta isé te oké oné 
ngampang ata mata laing. 

32 Nitu manga ca okas ela, lari kéta oncord kawé 
hangd du abar poco; og mai jing situ tegi oné Mori 
Yésus, kudut ondang isé Liha ngo boné ela situ. 
Sendo le Mori Yésus tegi disé. 3? Itus kali cangkali 
ngo pé'angd jing situ oné mai ata hitu, agu ngo boné 
ela situd. Ela ca oka situ woncék oné ngampangs 
nggere wa sano, agu mata lémesd. 

34 Du ata lami ela situ ita apa hitut poli jarin, isé losi 
agu tombo oné béndar, agu oné sanggéd taung béo 
situt léok maid. 35 Agu holi kétas ata ngod te lélo apa 
hitut poli jarin. Isé ngo oné Mori Yésus, agu ita ata 
hitut poli lego le jingn, Ionto wa wa'i de Mori Yésus; 
hia polig paké wengko-wekin, agu di'ag curupn. 
Rantang kéta taungs isé. 3° Sanggéd ata situt ita le 
rud tanda lenget hitu, tombo agu isé, co'o kaut tara 
di'an ata hitut hena le jing. 27 Itu kali sanggéd taung 
ata tana Gerasa tegi oné Mori Yésus, kudut Hia ngo 
nitu main, ai isé rantang da'ats. Itug kali Hia léti lobo 
wangkan, agu lajar té koléd. 38 Agu ata hitut poli lego 
le sanggéd taung jing situ, tegi kudut ondang hia 
lorong Hian. Maik Mori Yésus jera hia te ngo, mai 
taén: 39“Kolé mbarum, agu tombo taung apa situt 
poli pandé le Mori Keraéng oné hau.” Itug kali ngo 
léok sanggéd béndarn ata hitu, agu tombo taung apa 
ata pandé le Mori Yésus oné hia. 


Mori Yésus Pandé Mosé Anak Di Yairus, 
Agu Pandé Ina Cengata Inéwai Ru'u Gogang 


8:40-56 
(Mat. 9:18-26; Mrk. 5:21-43) 

40 Du kolén Mori Yésus, do ata tiban, ai isé géréng 
Hia kid. f! Itu main cengata, ngasangn hi Yairus. Hia 
kepala mbaru ngaji nitu. Cang agu cunem wa waʻï de 
Mori Yésus, tegi liha oné Mori Yésus kudut mai koé 
oné mbaru dihay, ł?ai anak inéwain ca hitu kanangy, 
ata ubun am campulu sua ntaungy, tiongn te matay. 
Du lako nitun Mori Yésus dedek kéta lata do. 

43 Manga kolé cangata inéwai, ata campulu sua 
ntaung gi, hena le ru'u gogang, agu toé manga 
cangatan ata ngancéng rewosn. (Koném po cipot 
taungs ringgin te bajar ata mbeko). ^4 Hia mai musi 
main ngo ruis Mori Yésusy, cau lindi juba Diha agu 
du hitu kéta muing meti daran. > Mai taé de Mori 
Yésus: “Céing ho'ot cau Aku?” Agu ali toé manga ata 
walén, maig taé di Pétrus: “Tuang Guru, ata do so'ot 
nunggu-nenggér, dedek Ités.” 46 Mai taé de Mori 
Yésus: “Manga cangata ata cau Aku, ai doing Laku, 
manga kuasa pé'ang oné mai weki Daku.” 47 Du lélon 
le inéwai hitu, te poli pecingn pandén hitu, hia mai 
agu ndéwern, cunem wa ranga Dihan, agu tombo 
oné ata do, co'o tara caun liha Hia, agu du hitu kéta 
muing hia inan. 48 Mai taé Diha ngong inéwai hitu: 
“Olé anak Daku, imbim ata pandé selamak hau, ngoh 
ga di'a-di'ah.” 

49 Rémé di'an curupn Mori Yésus, cain cengata oné 
mai asé-ka'é dihat kepala mbaru ngaji hitu, mai taén: 
“Rowag anakm, néka pandé kamer Tuang Guru!” 

0 Maik dengé le Mori Yésus, agu mai taén ngong hi 
Yairus: “Néka soang, imbi kaut kali agu anakm te 
lobo watuy.” >t Du caid oné mbaru di Yairus, Mori 
Yésus toé sendo cengatan ngo boné agu Hia, bo hi 
Pétrus hi Yohanés agu hi Yakobus, agu endé-ema 
de anak koé hitu. °? Sanggéd ata rétang agu jéjéngs 
landing anak koé hitu. Mai taé de Mori Yésus: “Néka 
rétang; hia toé matay, maik tokoy.” > Tawa laing 
lisé Hia, ai pecing lisé te anak koé hitu polig matan. 
“Itu kali Mori Yésus cau limé de anak koé hitun, 
agu kepokn, taén: “Enu, to'oh ga!” > Rodo mosé 
kolén anak koé hitu, agu du hitu muing hia to'on agu 
hesén. Mai Mori Yésus jera isé téing hang anak koé 

hitu. 2? Jenger taungs ata tu'an situ; maik Mori Yésus 
ré'ing isé te tombo oné céing kaut tanda lenget hitut 
poli jarin. 


Mori Yésus Wuat Campulu Suad Rasuln 


9:1-6 
(Mat. 10:5-15; Mrk. 6:7-13) 


1 Itu kali Mori Yésus bénta campulu suad rasul, 

poli hitu téing mberes agu kuasa oné isé, kudut 
wur jing, agu latang te ina taung sanggéd beti. ? Agu 
hia wuat isé kudut keréba Adak de Mori Keraéng, 
agu pandé ina ata, ? mai taé Diha ngong isé: “Néka 
ba apa-apa du ngo lako, néka ba do'ar ko bokong, 
roti ko doi, ko suan baju. f Méu émé poli tiba lata 
oné ca mbaru, ka'éng nitum dengkir méu angkak nitu 
mais. ”Émé manga ata situt toé gorid te tiba méu, 
pé'ang oné mai béndar disés, agu péntang kebok 
wa'is, cama ného te langi isé.” 6 Ttu kali ngod isé, agu 
isé lako labok taung béo, cang agu wéro keréba di'ad 
agu pandé ina ata beti néténg tana. 


Hi Hérodés Agu Mori Yésus 


9:7-9 
(Mat. 14:1-12; Mrk. 6:14-29) 

7 Hi Hérodés, raja tana Galiléa, dengé taung situt 
poli jarid, soang laing liha ai manga taé data, te hi 
Yohanés polig mosé kolén oné mai ata mata. 8 Manga 
kolé taé data iwon, te hi Élias tua koléy gi agu manga 
kolé taé data iwon, te cengata oné mai sanggéd nabi 
situ olo poli mosé kolén. 9 Maik taé di Hérodés: “Hi 
Yohanés polig laku jera ata poka bokakn. Céing kétay 

péng Hia ho'o, hitut le taé pandé apa do situ?” Itu 
kali hia nanang kéta te ngancéng cumang agu Mori 
Yésus. 


Mori Yésus Cakong Lima Sebu Ata 


9:10-17 
(Mat. 14:13-21; Mrk. 6:30-44; Yoh. 6:1-14) 


10 Du koléd rasul-rasul situ, tombo agu Mori Yésus, 
apa ata poli gori disé; Itu kali Mori Yésus dadé 
isé, agu hésing nggere-oné ca bendars, ngasangn 
Bétsaida, wiga hanang isé agu Hia kali ga. 1t Maik 
pecings lata do, itu kali lut Hiad. Hia tiba isé, agu 
tombo taung oné isé latang te Adak de Mori Keraéng; 
Hia pandé ina kolé isé situt nanang te inas. 

12 Du wangkag wién tana, mais ata nungkun situt 
campulu sua ngo oné Hia, agu mai taéd: “Jera kolés 
ata do so'o, kudut isé ngo oné béo-béo léok mai ho'o 
kudut kawé osang toko agu hangd, ai ité ho'o oné 
osang lingi-lengot.” 13 Maik Hia taé agu isé: “Méu 
paka cakong isé!” Mai walé disé: “Ata manga oné 
amin, toé dancu oné mai limad roti agu suad ikang, 
aikn kali émé ami ngo weli hang latang té sanggéd 
ata do so'o.” 14 Ai nitu am manga lima sebud ata 
rona. Maik taé Diha ngong ata nungkun: “Jera lonto 
bilang liups isé, am limampulu ata ca liup.” 1? Pandés 
lata nungkun, agu jera taung ata do situ lontos. 

16 Agu poli emid Liha roti situt lima agu ikang situt 
sua, Hia conga nggere-éta awangy, wan berkak, poli 
hitu puʻil roti situ, agu téing oné ata nungku Diha, 
kudut pati oné lawa do situ. 17 Agu sanggéd taung 
isé hang wiga becurd. Poli hitu, ligot taungs ropo roti 
situt récid, dod campulu sua rotod. 

Tura Di Pétrus 


9:18-21 
(Mat. 16:13-20; Mrk. 8:27-30) 


18 Manga cangkalin du Mori Yésus ngaji hanang 
koén, mais ata nungkun oné Hia. Itu kali Hia réi isén: 
“Le taé data do, céingk Aku ho'o?” 1? Mai walé disé: 
“Hi Yohanés Cebong, manga kolé ata taé: hi Elias, 
manga kolé ata taé: cengata oné mai nabi situ médé 
ata poli to'on.” ?? Mori Yésus réi isé: “Le méun ga, 
céingk weli Aku ho'o?” Mai walé di Pétrus: “Hi Mésias 
oné mai Mori Keraéngn.” ?! Itug kali Mori Yésus ré'ing 
kéta isé, kudut isé néka tombo oné céing kaut caro 
hitu. 


Toi Laring Cain Latang Te Susa De 
Mori Yésus, Agu Rukun Lorong Hia 


9:22-27 
(Mat. 16:21-28; Mrk. 8:31--9:1) 


22 Mai taé de Mori Yésus: “Anak Manusia paka 
cukung susa do, agu kémpa le sanggéd tu'a golo, 
imam kepala agu ata pecing Taurat, poli hitu pakin 
agu to'o kolé leso te telun.” ?3 Mai taé Diha agu 
sanggéd isé: “Céing kaut ata nanang te lut Aku, hia 
paka pali weki run, pola panggoln agu lut Aku. ?4 Ai 
céing kaut ata ngoéng te mo'eng mosén, hia te mora 
mosén; maik céing kaut ata mora mosén landing 
Aku, hia te mo'eng mosén. ?> Apay di'an, ca ata delék 
temu tana lino, maik hia pandé copél weki run? 26 Ai 
céing kaut ata ritak landing Aku, agu landing curup 
Daku, Anak Manusia kolé ritak landing ata hituy, du 

Hia tai mai agu dirapn, agu oné dirap de Eman, agu 

sanggéd malékat nggeluk. 27 Aku taé agu méu: Moro 
matan, oné mai méu ata manga céé ho'o, manga ata 
toé matad du isé toéd ita Adak de Mori Keraéng.” 


Mori Yésus Bong Éta Pocoy 


9:28-36 
(Mat. 17:1-13; Mrk. 9:2-13) 


28 Am manga alo leso du poli toing situ, Mori 
Yésus dadé hi Pétrus, Yohanés agu hi Yakobus, 
ngo nggere-éta pocos te ngaji. 2? Du hia rémé di'an 
ngajiN, caling tara rangaN, agu ceca paké Diha 
bakok silep. 3 Agu ita sua taus ata gejék agu Hia, hi 
Musa agu hi Elia. 3t Isét sua toto wekid dirap, agu 
curup latang te betuan ngoN hitu te rapak Liha oné 
Yérusalémy. 3? Rémé nggitun hi Pétrus agu haé bélan 
toko lémots, agu du welad, isé ita Mori Yésus néra 
dirapn; agu isét sua situt hesé ruis Hias. 33 Agu lété 
isét sua situ kudut ngos oné mai Mori Yésusd, hi 
Pétrus taé agu Hia: “Guru, lengn tu'ung dian mosé 
dami manga oné osang ho'o. Co'om hesé telun lami 
sékang, can te Ité, can te hi Musa, agu can te hi 
Elia.” Maik toé doing le weki run hi Pétrus curupn 
hitu. 34 Rémé di'an hia curup nenggitun, tuan rewung 
tunggem isé. Agu du isé boné rewung hitus, rantangs 
isé. 3> Itug kali dengég reweng oné mai rewung hitu, 
taén: “Ho'oy Anak ata pila Daku, séngét koé Hia.” 
36 Du dengén reweng hitu, itag Mori Yésus hanang 
koén. Sanggéd ata nungku situ cehay lisé, agu du 
hitu toéd tombo lisé oné céing kaut, apa situt poli ita 
liséd. 

Mori Yésus Mbér Jing Da'at 
Oné Mai Cengata Anak Koé Ata Betiy 


9:37-43a 
(Mat. 17:14-21; Mrk. 9:14-29) 


37 Ného diangn, du kolé éta mai poco hitud, holid 
maid ata do, cumang Mori Yésus. 38 Cengata oné 
mai ata do situ, kepoky mai taén: “Guru, tegi laku 
kudut Ité lélo koé anak dakut, ai ungkur hitu can 
kali anakg. 3? Manga kaut tara tekan hia, pegagar 
le jingy, agu rodo teka ta'a kaut ciékn; jing hitu 
wi'u-wa'uk hiay dengkir wusa muing mu'un. Jing hitu 
pandé séang mtaung hiay, ngo-ngot toé ledo liha. 
40 Agu aku poli tegi agu ata nungku Ditég, kudut 
lisé koé mbérn jing hitu, maik toé ngancéng lisé.” 

41 Mai taé de Mori Yésus: “Oé méut uwa ho'ot toé 
imbi agu hitut wéléng, téké capan kolé naisn, Aku 
paka ka'éng agu méug, agu lembak latang te méug? 
Dadé cé'éy anakm hitu!” 42? Du anak koé hitu ruis Mori 
Yésus, jing da'at hitu péncar hia nggere-wa tana, 
agu wi'u-wa'ukn liha. Maik Mori Yésus renti da'at jing 
hitu, agu pandé ina anak koé hituy, poli hitu téing 
kolé oné eman. Wiga jenger kéta taungs ata situ 
landing mésén Mori Keraéng. 


Toi Te Suan Susa De Mori Yésus 
9:43b-45 


(Mat. 17:22-23; Mrk. 9:30-32) 


(9-43b) Lété sanggéd ata situ lenget kid, landing 
taung situt pandé, Mori Yésus taé agu ata nungkun: 

44“Séngét di'a-di'a agu idep koés sanggéd curup 
Daku so'o: Anak Manusia te téing lobo limé de 
manusiay.” “Isé toé haéng pa'éln curup hitu, ai 
cehay betuan latang te isé, wiga toé ngancéng 
pecingn lisé. Agu toé cungd isé te réi betuan curup 
hitu agu Hia. 


Céing Ata Céwé Mésén Oné 
Mai Taung Ata Nungku 


9:46-48 
(Mat. 18:1-5; Mrk. 9:33-37) 


46 Rodo tekan gangga tau oné mai sanggéd taung 
ata nungku de Mori Yésus, te céing ata céwé mésén 
oné mai isé. ł#/ Maik Mori Yésus pecing nuk disé. Ali 
hitu, Hia téti cengata anak koé, agu pésék lupi Hiay; 
48 agu mai taéN ngong isé: “Céing kaut ata tiba anak 
koé ho'o le ngasang Daku, hia tiba Akuy; agu céing 
ata tiba Akun, ata hitu tiba Hia hitut wuat Akuy. Ai 
ata koé-kojékn oné mai sanggés méu, hia hituy ata 
céwé mésén.” 

Cengata, Ata Toé Ata Nungku 
De Mori Yésus Mbér Jing 


9:49-50 
(Mrk. 9:38-40) 


49 Mai taé di Yohanés: “Tuang Guru, ami ita cengata 
ata mbér jing le ngasang Dité, mai ami ré'ing ata 
hitu, ai hia toé ata ca lakoy agu Ité.” >° Mai taé de 
Mori Yésus ngong hia: “Néka ré'ing le méu, ai céing 
ata toé lawang méu, hia cecupu mai méuy.” 

Mori Yésus Agu Ata Samaria 


9:51-56 

>1 Du tiong rapak leson Mori Yésus téti nggere-éta 
Surgan, Hia mbeler kéta lélon te ngo oné Yérusalém, 
2 agu Hia wuat pisa taus atan pado olo mai Hia. 
Ngos isé situ, cai oné ca béo data Samaria te 
kenanu cao-ca latang te Hia. >? Maik ata Samaria 
situ toé ngoéngd te tiba Hia, ai lako Diha te ngo oné 
Yérusalémy. ?4Lété ata nungku situ sua, hi Yakobus 
agu hi Yohanés, ita te ata Samaria toé tiba hia, mai 
taéd: “Mori, cala gorid Ité, kudut ami jera api wa'u 
éta mai awang te mempo taung isé?” 2? Maik Hia 
holésy agu ré'ing isé. > Itu kali isé ngo oné béo 
banad. 


Paté Lorong Mori Yésus 


9:57-62 
(Mat. 8:19-22) 


7 Du Mori Yésus agu sanggéd taung ata nungku 
Diha ruda olo lakod, mai taé de cengata ngong Mori 
Yésus: “Aku kudut lorong Iték, nia kaut lako Dité.” 
8 Mai taé de Mori Yésus ngong hia: “Serigala manga 
liangn, agu kaka lélap manga cewon, maik Anak 
Manusia, lagit manga osang te témba uluN.” >? Itu 
kali mai taé Diha ngong hiat cengata: “Lut Aku!” Maik 
taé data hitu: “Ondang koék di aku ngo boak emag.” 
60 Maik taé de Mori Yésus ngong hia: “Kongd isét 
mata boak cama matad; maik hau kali, ngo ga agu 
tombo Adak de Mori Keraéng nia-nia kaut.” 

61 Agu maig kolé taé dihat cengata: “Aku te lut Iték 
Mori, maik ondang koék di aku décing agu haé kilog.” 
62 Maik mai taé de Mori Yésus: “Néténg ata situt 
kudut cau bajakd, maik holés kolé nggere-musis, toé 
kopd latang te Adak de Mori Keraéng.” 


Mori Yésus Wuat Pitumpulu Ata Nungkun 


10:1-12 

10 1 Poli hitu Mori Yésus pilé pitumpulu ata 

nungku bana, og wuat lako olos, sua tau 
celako olo mai Hia, néténg béndar agu osang situt 
kudut ngo Diha. ? Mai taé Diha ngong isé: “Bo dani 
dod, maik ata akod cekoés kali. Itu tara tegi agu 
Keraéng hitut ngara ako, kudut Hia jera isét duat te 
ako hitu. 3 Ngo ga, tu'ung-tu'ung Aku wuat méu mana 
anak jimbal ngo oné bahi-réha acu cekel. “Néka ba 
kandi ko bokong, ko sendal, agu néka tabé céing 
kaut tédéng lari lakos. 5Émé méu ngo oné ca mbaru 
olong taé di: Hambor-libur latang te mbaru ho'o. 
6 Agu émé nitu manga ata patun te tiba hambor-libur, 
tabém hitu te kaʻéng bétahiay. Maik émé toé kali, 
tabém hitu kolé oné rum. 7” Ka'éng oné mbaru hituh, 
hang agu inung apa kaut ata téing data agu hau, ai 
ca ata pala patun te tiba lahén. Néka dé caling-caling 
mbaru. 8 Agu émé méu ngo oné ca béndar, agu 
tibam nitu, hang kaut apa ata gatang latang te méu, 
? agu pandé ina isét beti ata manga nitu, agu taé 
ngong isé: Adak de Mori Keraéng ruis gi agu méu. 
10 Maik émé méu ngo oné ca béndar, agu toé tibam 
nitu, ngo taung oné salang mésén béndar hitu, agu 
kepok nenggo'o: t! Kebok de béndar ho'o kolé, ata 
rapét oné wa'i damis, péntangs lami wa ranga de 

méus; maik pecing di'a ho'o: Adak de Mori Keraéng 
ruis gi. 1? Aku taé agu méu: du leso hitu, mendo de 
béo Sodom daing géaln oné mai de béndar hitu.” 


Mori Yésus Maja Pisad Béndar 


10:13-16 
(Mat. 11:20-24) 


13“Calang hau Khorazim! Calang hau Bétsaida! Ai 
émé oné Tirus agu Sidon manga tanda lenget ného 
situt poli jarid oné bahi-réha méu, danongs isé teserd 
ga, agu walud. t4 Maik du cain leso bicar, mendo 
de Tirus agu Sidon, te daing géald oné mai mendo 
de méu. IS Agu hau Kapérnaum, asa hau te téti 
nggere-éta awangh? Toé, hau te delep haéng lino 
disét matah wa! 

16 Céing kaut ata séngét méun, hia séngét Akuy; 
agu céing kaut ata doét méun, hia doét Akuy; agu 
céing hitut doét Akuy, ata hitu doét Hia hitut susung 
Akuy.” 


Koléd Pitumpulu Ata Nungku 


10:17-20 


17 Poli hitu, ata nungku situt pitumpulu, kolé agu 
nisang naid, mai taéd: “Mori, jing da'at kolé koda 
taungs lami le ngasang Dité.” 18 Mai taé de Mori 
Yésus ngong isé: “Aku ita jing da'at pa'u ného hilaty 
éta mai awang. 1°? Moro matan, Aku poli téing kuasa 
agu méu te wedi ular agu letik, agu kuasa té ta'ang 
mberes data bali, wiga toé manga ata pandé calang 
laing méun. ° Landing néka ba'ang nenggitu, néka 

naka laing méséng jing situ kudus le méu, maik naka 
landing ngasangs manga tulisn éta Surga.” 


Taé Wali Di'a Agu Cébo 


10:21-24 
(Mat. 11:25-27, 13:16-17) 


21 Lété hitu kolé, nakay Mori Yésus oné Nai Nggeluk, 
mai taén: “Aku wali di'a agu Ité, Ema, Mori de 
awang agu lino, ai sanggéd situ cehas Lité latang te 
isét nggalas agu molor, maik tois Lité oné isét koé. 
Yo Ema, hitus ata henan Lité. 2? Sanggéd ménan 
poli téing oné Akud le Emag; agu toé cengatan ata 
pecingn céingy Anak, bom hi Ema, agu céingy hi 
Ema, bom hi Anak, agu oné ata hitut oné hia henan 
le Anak hitu, te toi molor hitu.” 

23 Poli hitu, holés Mori Yésus oné sanggéd ata 
nungkun situ, agu mai taéN: “Komés méu hitut ita 
sanggéd apa situt ita le méu. ?4 Ai Aku taé agu méu: 
Dod nabi agu raja ngoéng te lélo apa hitut lélo de 
méu, maik toé itay, agu nanang te séngét apa hitut 
dengé le méu, maik toé dengéy.” 


Ata Samaria Hitut Gawas 


10:25-37 


25 Manga cangkalin, heséy cengata ata pecing 
Taurat te kapa Mori Yésus, mai taén: “Tuang Guru, 
apa kétay pandé daku kudut haéng mosé tédéng 
lén?” 26 Mai walé de Mori Yésus agu hia: “Apa néng 
ata tulis oné Taurat? Apay le hau bacang nitu?” 

27 Mai walé data hitu: “Momang ga Mori Keraéng, mai 
wa mai naim, agu sanggéd mberesm, agu sanggéd 

nukm, agu momang cama haé atam ného weki rum. 
28 Mai walé de Mori Yésus ngong hia: “Laing tu'ungn 
walém hitu; pandé ga nenggitu, wiga hau moséh.” 
29 Maik kudut molor kaut le weki run, mai taé data 
hitu ngong Mori Yésus: “Agu céingy néng cama 
haé atag hitu?” 30 Mai walé de Mori Yésus: “Manga 
cengata, mai éta mai Yérusalém ngo nggere-sili 
Yériko; hia palé kéta oné limé data rampoky, hitut toé 
hanang emi taungs cecan, maik ongga koléy hia, poli 
hitu ngod, ondang kaut hia boatn. 3t Ného cambun 
kéta manga cengata imam lako oné salang hituy 
wan; itay liha ata hitu, maik lécé salang bepé'angy. 
32 Nenggitu kolé cangata ata Léwi liba nituy; du itan 
liha ata hitu, hia lécé cecupu mai salangy. ?3 Og 
cain cengata ata Samaria, ata rémé ngo lakon, cai 
nituy; agu du itan liha ata hitu, kendut kéta nain le 
momang. ?tHia ngo ruis ata hituy, agu roké taung 
réun du poli wecar le mina agu anggor liha. Poli 
hitu, hia téti lobo keledai ata léti de run, agu dadé 
oné mbaru datay agu gojingn liha. 3° Ného diangn, 
hia téing sua dinar agu hiat ngara mbaru, mai taén: 
Gojing di'a-di'a hia, agu émé manga weli dancud oné 
mai doi so'o, aku te lékos, du kolég aku.” 36 Mai taé 
de Mori Yésus: “Céing oné mai ata telu so'o, le nuk de 
hau, ata cama haé ata, latang te ata ho'ot pa'u lobo 
limé de perampoky?” 37 Mai walé data hitu: “Ata hitut 
poli toto momangn agu hia.” Mai taé de Mori Yésus 
ngong hia: “Ngoh ga, agu pandé koé nenggituh!” 

Hi Maria Agu Hi Marta 


10:38-42 


38 Lété Mori Yésus agu sanggéd taung ata nungku 
du lakod, cai Hia oné ca béo. Cengata inéwai, 
ngasangn hi Marta, tiba Hia oné mbarun. ?° Inéwai 
hitu manga asé ka'én, ngasangn hi Maria. Hi Maria 
ho'o lonto ruis wa'i de Mori Yésus, agu séngét curup 
Diha, “alang hi Marta, hidu-hadut tiba Hia. Hia ngo 
ruis Mori Yésusy agu mai taén: “Mori, toé kéta ita 
Lité, asé-ka'é daku ondang kaut hanang koég aku 
hidu-hadutg? Jera koé hia campé akuy!” ^t Maik walé 
de Mori Yésus: “Marta, Marta, hau simpung agu 
pandé kélo weki rum le dod raja, ł? maik ca kanang 
ata sékékn; hi Maria pilé ata dian kéta, hitut toé kéta 
ngancéng emin oné mai hia.” 


Paté Ngaji 


11:1-13 
(Mat. 6:9-13, 7:7-11) 
1 1 1 Manga cengkalin Mori Yésus lari ngajin oné 
ca osang. Du emog ngajin, mai taé de cengata 
oné mai ata nungkun ngong Hia: “Mori, toing koé 
ami ngaji, ai hi Yohanés toing ngaji latang te ata 
nungkun. ” 2 Mai walé de Mori Yésus agu isé: “Émé 
ngaji méu, nenggo'o kaut: 
Ema, nggeluk kali ngasang Dité, 
Cai koéy Perénta Dité. 
3 Mosé dami leso-leso, téing koé ami leso ho'o, 
4 agu ampong koés ndékok dami, 

ného ami ampong ata pandé sala agu ami; agu 
néka dadé ami nggere- oné damang.” 

> Itug kali taé Diha ngong isé: “Émé cengata oné mai 
méu le wié mésé, ngo oné mbaru de cengata haé 
reban, agu mai taén ngong hia: késa, téing koé aku 
telun rotim, ĉai cengata haé rebag ata rémé lakon, 
cénggo oné mbaru dakuy, agu aku toé manga paéng 
apag te téing hia; 7 ba'ang néng hia hitut oné mbaru 
hitu te walé: Néka cégong aku, para polig tadun, aku 
agu anakg tokokm ga; aku toé kong to'og, te téingd 
agu hau. 8 Aku taé agu méu: Koném po hia toé gorin 
te to'o, agu téingd oné hia ai ata hitu haé-reba, maik 
ali gaukn hitut toé pecing ritaky, hia te to'o kin, agu 
téing oné hia roti situt tegi diha. 

? Landing hitu, Aku taé agu méu: tegi ga, manga 
kali téingn agu méu; kawé ga, manga kali haéngn 
le méu; nontong ga para te céngka latang te méu. 
10 Ai néténg ata situt tegi, te tiba, agu néténg ata 
situt kawé, te haéng, agu néténg ata situt nontong, 
latang te hia céngkay para. !! Ema nia dé'it oné mai 
méu, émé anakn tegi ikang agu hia, mai hia téing 
ular luing ikang? 1? Ko émé hia tegi ruha, te téing 
letik agu hia? 12 Jari, émé méut da'at pecing téing ata 
dian agu anaks, apan kolé Emas hitu éta Surga! Hia 
te téing Nai Nggeluk oné isét tegin agu Hia.” 


Mori Yésus Agu Hi Bélzébul 


11:14-23 
(Mat. 12:22-30; Mrk. 3:22-27) 


14 Manga cengkalin Mori Yésus mbér jing da'at oné 
mai cengata ata dopel. Du pé'angn jing da'at hitu, 
hiat dopel ngancéng curupy. Wiga lenget taung 

ata do. IS Maik manga oné mai isé ata curup: “Hia 
mbér jing, le kuasa de Bélzébuly, tu'ad jing da'at.” 
16 Manga kolé ata tegi can tanda éta mai Surga oné 
Hia, te kapa Hia. 17 Maik Mori Yésus pecing nuk disé, 
mai taén: “Néténg pemerénta hitut biké gi, toét-toé 
MUT Ngy agu néténg ka'éng kilo ata bega gi, toét-toé 
boroky. !8 Émé jing situ kolé bikés agu lawang weki 
rud, co'og néng ngancéng makengn perénta diha? Ai 
le taé de méu, Aku mbér jing le kuasa de Bélzébul. 
19 Jari, émé Aku mbér jing le kuasa de Bélzébul, le 
kuasa diong isét lut méu mbér hia? Ali hitu, isé situ 
kéta ata ciri beté bicar laing méun. ?? Maik émé Aku 
mbér jing le kuasa de Mori Keraéng, jari moron kéta, 
Adak de Mori Keraéng polig mai cé'é méun. 21Émé 
cengata laki mésé, hitut jajem taung haratn lami 
mbaru run, melers dé sanggéd cao-can. ?? Maik émé 
manga cengata, ata céwé mberes oné mai hia, mai 
puraky, agu kodan, ata hitu dé te rampok taungs 
harat, situt deming laing diha, agu pati péars ceca 
rampokn. 23Céing ata toé cama laing agu Aku, hia 
lawang Akuy, agu céing ata cégot gori Daku, hia ata 
pandé mbihi-mbehar.” 


Mai Kolén Jing Da'at 


11:24-26 
(Mat. 12:43-45) 

24“Émé jing da'at pé'ang oné mai manusian, itug 
de lako mbéo-mbaot oné sanggéd osang situt tana 
rencé, kawé wejang te asi, agu ali toé dumpu liha, 
maig taén: Aku te kolé oné mbaru hiot poli legon 
laku. %Itug ngon hia, agu ita mbaru hitu polig roi 
di'an, agu iruk difan. ?5 Itug kali kolé pé'angn, agu 

ngo awar jing bana ata céwé da'atd oné mai hia; agu 
isé ngo bonés agu ka'éng nitus. Cemoln dé ga, ata 
hitu céwé da'at oné mai hitu be bolon.” 


Céing Ata Mosé Di'a 


11:27-28 


27 Du ngai curupn Mori Yésus, rodo kepokn cengata 
inéwai oné mai lawa do situ, agu mai taén ngong 
Hia: “Mosé di'a endé hitut poli lonto tuka Itén, agu 
cucu situt poli mecol Lité.” 28 Maik mai taé Diha: “Ata 
mosé di'a, isét situt séngét curup de Mori Keraéng, 
agu tinus néngd.” 


Tanda Di Nabi Yunus 


11:29-32 
(Mat. 12:38-42) 


29 Lété ata do rentum oné Hias, maig taé de Mori 
Yésus: “Ata uwa te ho'on, ata da'at. Isé soléng kéta 
can tanda, maik oné isé toé kéta téing tanda, hanang 
tanda di nabi Yunus. 3° Ai cama ného hi Yunus ciri 
tanda latang te ata Ninivé, nenggitu kolé néng Anak 
Manusia te ciri tanda latang te uwa ho'o. ?t Du leso 
beté bicar, raja inéwai sili mai hitu, te tua cama agu 
ata uwa ho'o agu hia te wahéng iséy. Ai raja inéwai 
ho'o, mai oné mai comong linon te séngét nggalas 
nai di Salomon; agu moro matan, ho'ot manga cé'é 
ho'o céwé mésé oné mai hi Salomony. 22Du leso 
beté bicar, isét Ninivé te to'o agu ata uwa ho’os agu 
isé te wahéngsy. Ai isét Ninivé, situt tesers du dengé 
tombo di Yunus; agu moro matan, ho'ot manga cé'é 
ho'o, céwé mésé oné mai hi Yunus.” 


LUKAS 11 231 


Culu De Weki 


11:33-36 


33“Toé dé'it manga cengatan ata, hitut tutung culu, 
poli hitu na'a wa ngaung ko be wa mai gumbang; 
maik pésék lobo tongka culuy, kudut sanggéd ata 
situt ngo boné, ngancéng ita gérakn. 34łMatam hitu 
culu de wekim. Emé di'ad matam, gérak taung 
wekim; maik émé da'atd matam, nendep dé wekim. 
“> Landing hitu lélo di'a, kudut gérak hitu manga 
oné hau, néka ciri nendepy. 26 Emé sanggéd taung 
wekim géraky, agu toég manga ata nendepn, gérak 
de sanggén kéta wekim, cama ného du culu pandé 
gérak hau le néran.” 


Mori Yésus Maja Isét Parisi 
Agu Isét Pecing Taurat 


11:37-54 
(Mat. 23:1-36; Mrk. 12:38-40; Luk. 20:45-47) 


37 Du poli taung'g toing de Mori Yésus, cengata ata 
Parisi bénta Hia te hang oné mbarun. Itu kali ngon 
Hia oné mbaru hitu, agu lonto te hangy. 38 Ata Parisi 
hitu leder kétay ita hang de Mori Yésus, ai toé olong 
samo limén. 3? Mai taé de Mori Yésus ngong hia: 
“Méut Parisi weli ga, nawis bé pé'angd gelas agu 
pirings, maik bonéd penong kanang purak agu da'at. 
40 Oé méut bapa-béngot, toé weli Hiat pandé be 
pé'angn, Hia kolé te pandé bonén? í! Maik téing koé 
ici oné main ného reco, agu moro matan, sanggén 
taung situ te ciri nggélok latang te méu. 2? Maik 
copél da'at méu, oé ata Parisi, ai méu bo woko lia, 

nggurus agu uté situt cepujut bajars, maik kebangs 
le méu agil agu momang latang te Mori Keraéng. Hitu 
ca paka pandéy, agu hitut cebana néka kebangy. 

3 Calang da'at dé méu, oé ata Parisi, ai méu nanang 
te lonto osang taki olon kéta oné mbaru ngaji, agu 
ngoéng te hiangm oné amba. f Calang da'at dé méu, 
ai méu cama ného boa hiot toé manga tandan; isét 
lako bétan, toé pecing lisé.” 

45 Cengata oné mai ata pecing Taurat hitu wantil, 
mai taén ngong Hia: “Tuang Guru, le curup nenggitu, 
Ité lenci ami kolét.” 46 Maik mai walé Diha: “Calang 
da'at kolém, oé ata pecing Taurat, ai méu na'a 
mendo situt toé ngancéng polad lobo ata, alang weki 
rus méu, tadan te cadi koé le limé rempas mendo 
situ. 47 Copél da'at dé méu, ai méu pandé liké taung 
boa de sanggéd nabi, maik empos poli mbelé taung 
iséd. f8 Ali hitu méu néng, te laing molorn situt pandé 
de empos, ai isé poli ala taung nabi situ agu méu 
ga, tena liké boad. “Landing hitu, nai ngalis de Mori 
Keraéng, taéN: Aku te wuat oné isé nabi-nabi agu ata 
nungku, maik iwod nabi-nabi agu ata nungku situ te 
mbelé agu kélo-balés lisé, >”? kudut oné ata uwa ho'os 
soléng dara de sanggéd taung nabi situt poli bowod, 
wangka du mangan lino ho'o, >t pu'ung oné mai 
dara di Habél dengkir agu dara di Zakaria ata mbelé 
oné be réha compang agu Mbaru de Mori Keraéng. 
Ngot Aku taé agu méu: sanggéd taung situ soléng 
laings latang te ata uwa te ho'on. °? Calang da'at dé 
méu, oé ata pecing Taurat, ai poli emin le méu kunci 
sanggéd pecing do; méu weki rus toé ngo boném, 
agu ata situt uling ngo bonés, panggas le méu.” 

>3 Agu du Mori Yésus kolé oné mai osang hitun, ata 
pecing Taurat agu ata Parisi lêêmét mtaung lisé, agu 

tundung kéta réi do agu Hia. “#Latang te hitu, isé 
hidut kéta te serénté Hia, kudut pala ngancéng deko 
Hiad landing kaut can curup Diha. 


Toing Latang Kaut Ata Nungkun 


12:1-12 
(Mat. 10:26-33, 19-20) 


1 2 1 Rémé nggitun, logur-koukd ata do nemperd, 
wiga isé dedek cama taud. Itug kali Mori 
Yésus pu'ung toingn, laring cain kéta latang te ata 
nungkun, mai taé Diha: “Sésénga'i koé agu ragi, 
ngong pisik disét Parisi. Toé kéta manga can situt 
tadus ata toé léngas, agu toé kéta manga can kolé 
situt cehas ata toé pecings. ? Landing hitu, apa situt 
curup le méu oné nendeps, te dengé oné géraks, 
agu apa situt saok molés du tilu oné lo'ang, te tombo 
éta mai bubung mbarud. 4 Aku taé agu méu; oé 
sanggén taung haé-reba Daku, néka rantang laing 
isét ngancéng mbelé weki, agu poli hitu toé ngancéng 
pandé apa-apa koléd. “Aku te toi oné méu, céing 
hitut paka rantangy le méu. Rantang koé Hia, hitut du 
poli mbelé, manga kuasan te wéwéng ata nggere-wa 
neraka. Moro matan, Aku taé agu méu: Rantang koé 
Hiam! ê Toé weli liman cik pika sua sebusy? Koném 
po nggitu, toé kéta can ata hémong le Mori Keraéng, 
7 ngot wuk situt éta ulum bilang kéta taungs. Landing 
hitu, néka rantang ai méu céwé mésén itu po cik 
do situ. 8 Aku taé ngong méu: Néténg ata situt tura 
Aku oné ranga de manusia, Anak Manusia kolé te 
tura hia oné ranga de sanggéd taung malékat de 
Mori Keraéng. ? Maik céing ata pali Aku oné ranga de 
manusia, Aku kolé te pali hia oné ranga de sanggéd 

taung malékat de Mori Keraéng. TONéténg ata situt 
taé kaut ca mu'un ata lawang Anak Manusia, hia te 
ampongy; maik céing ata mbéis Nai Nggeluky, hia 
toé kéta ampongy. !! Émé manga ata buang méu 
oné Adak Agama, ko sanggéd adak ata perénta laing 
agu oné isét cau kuasa, néka simpung laing le méu 
co'o kétam, agu apa kétag le méu curupn te riwok 
wekis. 1? Ai du hitu kéta muing Nai Nggeluk te toing 
méu, apa situt paka curup le méu.” 


Ata Bora Hitut Bapa 


12:13-21 


13 Cengata oné mai ata do situ, taé ngong Mori 
Yésus: “Tuang Guru, taé koé oné asé-ka'é daku, 
kudut hia patis mbaté agu aku.” 14 Maik taé de Mori 
Yésus ngong hia: “Késa, céing ata poli téti Aku ciri 
adak laing ko ata tongka de méu?” IS Mai taén kole 
ngong isé: “Jengkek-jengkek koé agu séséngaʻi koé 
agu sanggéd ngomper, ai koném po ca ata bora 
héla-haén, mosén toé landing kaut le boran situ.” 

16 Poli hitu, Hia tombo agu isé ca rapang, mai taén: 
“Manga cengata ata bora, tanan héla-haéd danin. 

17 Hia réi oné nai koén: Co'o kétag laku pandéd, ai 
aku toé manga osang te ngancéng na'ad laku cir 
tanag. 18 Maig taén: Nenggo'o laku pandéd: aku te 
koas taungs ca'og, agu aku te hesé ata céwé mésén, 
agu aku te na'a bonén sanggéd gandum agu ceca 
dog. 19 Poli hitu aku té taé agu wakarg: wakar daku, 
manga dod ceca oné hau, tungkur tenék tédéng pisa 
ntaungd tai; madosh ga, hang kéta kalih ga, inung 
kétah kaliga, agu cébo épos kétah kali ga! 2? Maik 
taé de Mori Keraéng ngong hia; oé haut bapa, le wié 

ho'o muing wakar de hau te emiy oné mai haun, 
agu apa situt poli nangketd le hau, te céis néngm 
tai? 2t Nenggitu dé jarin ata hitut ongko bora latang 
te weki run, émé toé boran hia oné ranga de Mori 
Keraéng.” 


Paté Simpung 


12:22-34 
(Mat. 6:25-34, 19-21) 


22 Mori Yésus taé agu sanggéd ata nungkun: 
“Landing hitu, Aku taé agu méu: Néka simpung 
laing mosés, te apa kétag kudut hangs, agu néka 
kolé simpung latang te wekis, te apa kétag kudut 
pakés. 23Ai mosé hitup céwé mésén itu po hang, agu 
wekis hitup ata céwé mésén itu po wéngko wekis. 
24 élo kaut Ka, situt toé manga wécak winid, agu 
toé manga akod, agu toé manga ca'od ko langkokd, 
aling po nenggitus, léléng téing hang kid le Mori 
Keraéng. Leng bail tadangs méu dancus agu kaka 
lélap situ! 22 Céing weli oné mai méun, hitut landing 
kaut simpungn, ngancéng tambang ca cikun léwén 
mosén? 28 Jari, émé méu toé ngancéng pandé ceca 
ata merik-kejikn, co'o tara simpungn weli le méu, apa 
situt bana? 27 Lélo damang wéla wangkung, hitut toé 
tiling agu toé dedangy; maik Aku taé agu méu: Hi 
raja Salomo agu taung di'a dirapn situ kolé, toé kin 
di manga paké ata cama di'a ného can oné mai wéla 
situ. 28 Jari, émé remang oné uma, hitut mangas 
leso ho'o, agu diang peké oné apis, nenggitus sélék 
di'ad le Mori Keraéng, apan kolé méu, oé ata so'ot 
toé danga imbi! % Jari, méu néka curup laing apa 
kéta hangs, ko apa kéta té inungs méu, agu néka 

kéta soang nais. 20Sanggéd situ, kawé taung le wa'u 
oné lino ho'ot toé pecing Mori Keraéng. Maik Emam 
pecing, té méu sékék kéta muingd te sangged situ. 
31 Maik kawé di Perénta Diha, wiga sanggéd situt ce 
dod te tambang kolés oné méus. 

32 Néka rantang dé méu, oé méut ce impung koé! 
Ai Emam henan kéta téing méu Perénta hitu. 

33 Pika taungs le méu sanggéd cao-cas agu téing 
recos! Pandé ga le méu kandi hitut toé ciri mangay; 
ngong ca ceca éta Surga hitut toé ngancéng cipotn, 
toé ngancéng ruis lata takon, agu toé ngancéng hang 
le pakotn. 34 Ai nia mangad boram nitu kolé mangan 
naim.” 


Paté Jerék 


12:35-48 
(Mat. 24:43-51) 


35“Porong awakm laing gelung kin, agu culum dila 
kin. 36 Agu méu porong ného ata siot séréng kid 
géréng morid hitut kolé ramé kawing, kudut émé 
cai hia agu nontong para, gélang céngka para te 
hia. 37 Koméd tu'ung mendi situt repéng le morid, 
lari wela kid du cai diha. Aku taé agu méu: Moro 
matan kéta, hia te pongo awakn, agu jera isé te lonto 
hangs, agu hia mai te gatang isé. 38 Agu émé hia cai 
wié méséy, ko tiong tanay, agu repéng isé nenggitus, 
komé dé moséd. 3? Maik idép di'a ho'o: Émé ata 
ngara mbaru pecing ongga pisa main ata tako, hia 
toé kéta ondang koas mbarun. 40 Porong méu kolé, 
jengkekm taungm, ai Anak Manusia mai du leso ata 
toé nuk cala le méu.” 

41 Mai taé di Pétrus: “Mori, ngong ami kaut betuan 
Lité rapang hitu, ko ngong sanggéd ata do kolé?” 

42 Mai walé de Mori Yésus: “Jari, céing weli ata 
wintuk mbaru, hiot junggu agu nggalasn, hitut kudut 
téti le Morin, ciri tu'ad sanggéd mendin, te téi hang 
du hitug redun? “#Mosé di'a mendi hitut repéng le 
morin, pandés gori situ, du cain morin. 4 Aku taé 
agu méu: Moro matan, morin hitu té téti hia té nipu 
taung boran. 4° Maik émé da'atn mendi hitu, agu mai 
taén oné nain: Mori daku toé tara maiy, itug kali hia 
wangka onggad mendi situt ata rona agu inéwai, 
hangy, inungy agu langu nia-nian; 46 morin mendi 
hitu dé, té mai du leso ata toé nuk cala liha, agu du 
leso hitut toé pecing liha, te mbelé hia agu pandé hia 
cama ného wada disét toé junggu. 

47 Mendi hitut poli pecing kolé ngoéng de Morin, 
maik toé kenanu ko toé pandés situt baté ngoéng de 
morin, hia te bali-boatn le ongga. 48 Maik céing ata 
toé pecing ngoéng de morin, agu pandé ata manga 
laingn ongga, hia te mecék nggitu kauty. Néténg ata, 
situt do téing oné hia, te do soléng oné hia, agu céing 
hitut do te imbi laing, oné hia céwé do kolé soléng.” 


Mori Yésus Ba Bega 


12:49-53 
(Mat. 10:34-36) 


49“Mai Daku kudut wéwér api oné lino, agu bengkes 
tu'ung Laku, api hitu polig dilan! >° Aku paka tiba 
cebongk, agu capan susan nai Daku, du toéd olon 
apa hitu! >t Nuk de méu, te mai Daku oné lino ba 
hambor? Toé, taé Laku ngong méu, toé hambor, 
maik nggacur-nggamuk tau. °”? Ai wangka ho'o ga, te 

mangan léwang tau oné mai isét lima oné ca mbaru, 
telu tau dungkang ata sua, agu sua tau dungkang 
telu ata. ?? Isé te léwang taud, ema dungkang anak 
ata ronan, agu anak ata rona koléng eman; endé 
dungkang anak inéwain, agu anak inéwai koléng 
endén; inang dungkang wotén, agu woté koléng 
inangn.” 


Te Nangga Uwa 


12:54-59 


“Mori Yésus curup kolé agu ata do: “Du itan le méu 
rewung salé kolep, gélang kéta taés: te cai usang, 
agu manga tu'ung usang hitu. > Agu du itan le méu 
solokn buru lau mai, mai taés: Leso te kolang tik, agu 
manga tu'ung buru hitu. > Oé méut pisik, alang tara 
de lino agu awang le méu pecings nanggad, co'o tara 
toé ngancéng pecing nanggad le méu uwa leso ho'o 
ga? 

7 Agu co'o tara toé ngancéng beté kaut le rus, 
apa ata molorn? >Ì Ai émé hau agu hiat cecupu ngo 
oné ranga de adak, damang dé wuli te anor, kudu 
hambor agu hia, rémé ngai oné salang di, boto sorok 
hau liha, ba oné adak, agu adak hitu téing hau oné 
wakéln, agu wakéln hitu wéwéng hau oné bui. >? Aku 
taé agu méu: Hau toé ngancéng pé'ang nitu maim, 
du toéd bajar taungs raungm.” 


Ndékok Agu Séang 


13:1-5 
1 3 1 Lété hitu, mai oné Mori Yésus pisa taus ata 
ba wéro latang te isét Galiléa, ata poli mbelé li 

Pilatus wiga darad haor agu dara takung hitut podo 
disé. 2 Mori Yésus walé agu isé: “Nuk de méu ga, ata 
Galiléa so'o céwé ndékokd, itu po ndékok de sanggéd 
ata Galiléa situ iwod, ai isé nenggitu muings wadad? 
3 Toé yé! Taé daku ngong méu. Maik émé méu toé 
teserm, sanggés méu te calang ného nggitu kolém. 
4 Ko le nuk de méu, isét campulu alo situt mata tené 
le ngando ruis Siloam, céwé mésé salad, itu po sala 
de sanggéd ata bana, situt ka'ʻéng oné Yérusalém? 

> Toé! Taé Daku agu méu. Maik émé méu toé teserm, 
sanggés méu te calang ného nggitum.” 


Rapang Latang Te Pu'u Ara Ata Toé Wuay 


13:6-9 

6 Mai Mori Yésus tombo rapang ho'o: “Cengata ata 
manga haju aran ata todo oné uma anggorn, hia ngo 
tuluk wuan, maik toé manga itad liha. 7 Itug taén agu 
isét lami uma anggor hitu: Telun taung ata laun, 
aku mai kawé wuan ara ho'o, maik toé manga itad 
laku. Pokay haju ho'o! Te co'on hia mosé kéta bon 
oné tana ho'o! 8 Mai walé data hitu: Keraéng, co'om 
ondang koéd mosén ntaung ho'o di; aku te bonang 
baling pu'un agu pandé li'angy, Jam wuay ntaung 
musi; émé toé, pokay gi!” 


Pandé Ina Ata Beti Du Leso Sabat 


13:10-17 


10 Manga cengkalin Mori Yésus ngai toingn oné ca 
mbaru ngaji du leso Sabat. +! Nitu manga cengata 
inéwai hena le jing da'aty, campulualo ntaungy gi, 
wiga wenggosn, agu toé ngancéng hesé tontésn 

kolé. 12Du itan le Mori Yésus inéwai hitu, béntay 
Liha, agu mai taén ngong hia: “Oé endé, di'ag 
betim.” 13 Itu kali témba limén lobo inéwai hitu, agu 
du hitu kéta muing hesén inéwai hitu, agu bong Mori 
Keraéngn. t! Maik hiat tu'a laingn mbaru ngaji, rabo 
da'aty, méséng Mori Yésus pandé ina ata du leso 
sabat. Maig taén ngong ata do: “Manga enem leso 
te gori, landing hitu, mai kaut ca leson te pandé di'a, 
néka du leso Sabat.” 1? Maik Mori Yésus koléng hia, 
mai taén: “Oé méut pisik, toé weli néténg méu ledo 
japi ko keledais oné mai kandang du leso Sabat, agu 
téing waés? !6 Toé weli inéwai ho'o, ata campulu alo 
ntaung pongo le jingy, paka caca oné mai pongon 
hitu, ai hia anak di Abraham?” 17 Agu du Hia curup 
nenggitun, sanggéd ata balin ritaks, maik sanggéd 
taung lawa do naka kétas, landing sanggéd tanda 
lenget situt poli pandé Liha. 


Rapang Latang Te Wini Sawé Agu Ragi 


13:18-21 
(Mat. 13:31-33; Mrk. 4:30-32) 


18 Maig taé de Mori Yésus: “Rapang lepaiy Laku 
Adak de Mori Keraéng, agu lepaiy di Laku tomingn? 
19 Adak de Mori Keraéng, rapangn cama ného wini 
sawé, hitut emi lata, wéras oné uman; wini situ todo 
agu ciri pu'u mésé, agu kaka lélap situ éta awang 
pandé cewo oné dangkan.” 2? Agu curup kolé Liha: 
“Le paiy Laku tomingn Adak de Mori Keraéng? 21 Hia 
rapangn ného ragi hiot emi le cengata inéwai, agu 
hamol oné sepét terigu telumpulu kilo, dengkir labok 
taungn.” 

Céing Ata Selamakn 


13:22-30 


22 Poli hitu Mori Yésus lako labok oné mai béndar ca 
ngo oné béndar ca, agu ngo oné béo-béo bana koléy, 
cang agu toingn agu ruda olon lakon nggere-oné 
Yérusalém. 

23 Agu manga cengata hitut réi agu Hia: “Mori, 
cekoé kanangs ata situt selamaks?” 24 Mai walé de 
Mori Yésus ngong taung ata nitu: “Wuli-mpoat koém 
te ngo oné, lut para kéot hitu! Ai Aku taé agu méu: 
Dod ata te wuli wekid te ngo boné, maik toé kéta 
ngancéngs. 2? Émé hiat ngara mbaru poli to'on agu 
tadu paran, méu te hesé be péangm agu nontong 
mtaung para, mai taés: Keraéng, cengka koé para 
te ami! Agu Hia te walé agu mai taén ngong méu: 
Aku toé baé mai nia mais méu! 26 Maig taé de méu: 
Ami poli hang agu inung cama agu Itékm, agu Ité 
poli toing oné sanggéd salang béndar dami. 27 Maik 
Hia te curup agu méu: Aku toé baé mai nia mais 
méu, pé'ang oné mai ranga Daku, oé sanggés taung 
méut pandé da'at! ?8 Nitu de ga, te manga jéjéng 
agu kérek ngis, lété ita le méu hi Abraham agu hi 
Ishak agu hi Yakup, agu sanggéd taung nabi, oné 
Adak de Mori Keraéngs, maik weki rus méu te péncar 
nggere-pé'angm. ?? Agu ata situt mai awo mai agu 
salé mai, mai le mai agu lau mai, isé te Ionto hang 
oné Adak de Mori Keraéngs. ?? Agu moro matan kéta, 
manga ata taki musi, te ciri ata te kolos, agu ata hitut 
te kolos te ciri ata taki musiy.” 

Mori Yésus Paka Mata Oné Yérusalémy — 
Gesar Latang Te Yérusalém 


13:31-35 
(Mat. 23:37-39) 


31 Lété hitu mais pisa taus ata Parisi, mai taéd 
ngong Mori Yésus: “Ngoh ga, néka ka'éng cé'é ho'oh, 
ai hi Hérodés kudut mbelé Itéy.” 32 Mai walé de 
Mori Yésus agu isé: “Ngo ga, agu taé oné acu cekel 
hitu: Aku mbér jingk agu pandé ina atak leso ho'o 
agu diang, agu du leso te telun Aku te pandé polis. 
33 Maik leso ho'o, diang agu cesua, Aku paka ruda 
olon lakog, ai toé kéta manga dé'it cengatan nabi 
te pakiy, émé toé oné Yérusalémy. 34 Yérusalém, 
Yérusalém, le hau pakid sanggéd taung nabi, agu 
rampas le watus sanggéd ata situt wuat oné hau! 
Pisa-pisa ngkalig, Aku kembung te hilirs anakm, cama 
ného iné manuk igol anakn be wa mai lebén, maik 
méu toé goris. 3° Moro matan, mbarus ho'o te legoy, 
agu ciri rawengy. Maik Aku taé agu méu: méu te toé 
ita Aku kolém, dengkir du leso curup de méu: 

Berkak de Hia hitut mai le ngasang de Mori 

Keraéngy.” 


Pandé Ina Kolé Du Leso Sabat 


14:1-6 
14 1 Manga oné ca leso Sabat, Mori Yésus ngo 
oné mbaru de cengata tuʻa disét Parisi te 
hang nituy. Sanggéd taung isét mangan, lémét kéta 
Hias. ? Rodo tuan cengata ata hena le ru'u bara, hesé 

wa ranga Diha. ? Maig taé de Mori Yésus ngong ata 
pecing Taurat, agu ata Parisi situ: “Ngancéng pandé 
ina ata du leso Sabat ko toé?” 4 Isé situ hema kid. Itu 
kali caun Liha limé diha hitut beti, pandé ina, agu 
jera ngon Liha. ?Poli hitu, Hia curup agu isé: “Céing 
oné mai méu, ata toé diki-dakang poto nggere-éta 
anakn ko japin, émé pa'u nggere-oné ngaliy, koném 
du leso Sabat?” ê Toé ngancéng walén lisé Hia. 


Osang Ata Teke Étan Agu 
Osang Ata Teke Wan Kéta 


14:7-11 

7 Ai ita le Mori Yésus, te sanggéd meka kawé kéta 
palang lonto situt daing étad; Hia tombo rapang ho'o 
agu isé: 8“Émé cengata ata, bénta hau te ngo ramé 
kawing, néka di lonto lobo osang ata di'an kéta, ai 
aram ata hitu poli bénta cengata ata daing mésén 
hiang oné mai hau, ° kudut ata hitu, hitut bénta hau, 
agu hia, néka mais agu mai taéd ngong hau: Téi 
keraéng ho'oy osang hitu. Itug dé hau simi-semarm, 
paka ngo lonto teke wan kéta. 1? Maik émé hau bénta 
lata, ngoh, lonto oné osang ata teke wan kéta. Ai 
asam hiat ngara taé, mai taén ngong hau: Késa, mai 
ngo lonto bolot. Agu le hitu, hau hiang kéta oné 
ranga de sanggéd taung meka banah. t! Ai céing ata 
ngo'is le run béta, hia te na'a way, agu céing kaut ata 
hinggop le run, hia te téti nggeré-étay.” 

Céing Hitut Paka Siroy 


14:12-14 


12 Agu Mori Yésus taé kolé agu ata hitut bénta Hia: 
“Emé hau pandé raméh, le leso ko le wié, hau néka 
siro haé rebam, asé-ka'ém, haé ukum, ko sanggéd 
taung haé béom situt bora; ai isé te léko ali siro hau 
kolé, ali hitu, hau polig delék lékon. 13 Landing hau 
émé pandé raméh, bénta isét lénggé, isét toé molor 
bod, isét péko agu isét buta. 14 Agu hau te cébo 
mosém, ai isé toé manga do'ong apa-apad te léko 
agu hau. Ai hau te delék walid du leso to'o koléd isét 
molor.” 


Rapang Latang Te Ata Situt Manga Tanjéngd 


14:15-24 
(Mat. 22:1-10) 


15 Dengé hitu, maig taé de cengata oné mai méka 
situ ngong Mori Yésus: “Delék kéta ata situt tibas 
oné Adak de Mori Keraéng.” 16 Maik taé de Mori 
Yésus ngong hia: “Manga cengata ata pandé ramé 
mésén, agu hia siro ata do. 1 Du redu te lompong 
ga, hia wuat mendin te curup agu isét poli sirod: 
co'om ngo nggere-lét ga, ai poli taungs wédid ga. 
18 Maik isé cangkali kaut taé néka rabo. Hia cengata 
taé ngong hia: Aku poli jaji umag, agu aku paka ngo 
léloy, landing hitu, néka rabo. t° Tanjéng data iwon 
kolé: Aku poli jaji lima angkemd japi laki, aku paka 
ngo damangs di, landing hitu weli ga, néka rabo. 

20 Tanjéng kolé data iwon: Aku ho'ok di kawing’g, ali 
hitu aku toé kong ngog. ?! Og kali kolég mendi hitu, 

agu baro taung situ oné Morin. Itug kali rabo da'atn 
hiat ngara mbaru, mai taén ngong mendin: komét 
koé ngo oné néténg salang agu otor béndar, agu 
dadé cé'é ho'os ata lénggé, ata toé molor tarad, isét 
buta agu isét péko. ?? Poli hitu, baro kolé le mendi 
hitu: Mori, apa situt susung dité, polis pandéd, maik 
koném po nenggitu, manga kid osang ata lingad. 

23 Maig taé de keraéng hitu ngong mendin: Gélang 
ngo oné sanggéd salang mésé, agu salang dangka, 
bénta kéta taungs isét manga nitu, te ngo bonés, ai 
mbaru daku paka penongy. ?4Ai Aku taé agu méu: 
Toé kéta cengatan oné mai isét poli sirod situ, te ita 
minakn ramé Daku.” 


Sanggéd Ménan 
Paka Ledos Kudut Lut Mori Yésus 


14:25-35 


25 Manga cengkalin, do ata londang lut Mori Yésus 
du lakon. Cang holésn, mai taé Diha ngong isé: 
26~Émé ca ata mai cé'é Akuy, maik hia toé rangkat 
eman, endén, winan, anakn, asé-ka'én ko wetan, 
ngot mosé de run hia toé ngancéng ciri ata nungku 
Dakun. 27 Céi-céing ata toé pola panggoln agu lorong 
Akuy, hia toé ngancéng ciri ata nungku Dakun. 

28 Ai céing weli oné mai méun, hitut kudut hesé 
ca ngando, toé olong lonto te bilang minturn, ot 
rapak ringgin te pandé mbaru dengkir polin gori hitu? 
29 Boto émé poli liha na'a ligéngn, maik toé ngai cai 
olon, am sanggéd ata situt itan, loér hias, 3? cang 
agu mai taéd: Ata ho'o bo du pu'ung hesén, maik toé 
ngai ruda olon pandén. 

31 Ko raja nia dé'it hitut kudut ngo rampasy 
dungkang raja bana, toé olong lonto di te téntang, ot 
le cepulu sebu ata liha dungkang bali, situt ba lawa 
don suampulu sebu ata? 3? Emé toé ngancéng liha, 
hia te wuat atan, rémé ngai tadangd ata bali situ, te 
réi co'o molé kétag kudut hambord. 22 Nenggitu kolé 
néng néténg méu, hitut toé okés sanggéd cao-can, 
toé ngancéng ciri ata nungku Daku. 

34 Bo muing ci'é di'an, maik émé ci'é hitu ciri beléy, 
le paig pandé cerakn? 35 Toég manga betua laingn: 
te oké oné uma ko te pandé liang tana; oké kaut kali 
lata ga. Céing ata manga tilun te séngét, paka séngét 
koé liha.” 


Rapang Jimbal Ata Mora 


15:1-7 
(Mat. 18:12-14) 

1 5 1 Sanggéd isét tegi béa agu sanggéd ata 

ndékok, laséngd ngo oné Mori Yésus te 
séngét toing Diha. ?Itug kali nggerengga'utd ata 
Parisi agu ata pecing Taurat, mai taéd: “Hia tiba 
ata ndékoky, agu hang cama agu iséy.” 3 Mai Hia 
tombo rapang ho'o agu isé: ““Céing oné mai méu 
ata paéng ceratus jimbaln, émé mora kaut can, toé 
weli kongd situt ciokmpuluciokd oné oka, ngo kawé 
di hitut mora dengkir ita néngn? ” Agu émé polig itan 
liha, naka kéta liha agu na'a lobo békék. Agu du cai 
oné mbarun, hia bénta taungs haé reban agu haé 
béon, mai taén ngong isé: Kais koé nais cama laing 
agu aku, ai jimbal daku ho'ot mora, ita kolé gi. 7 Aku 
taé agu méu: Nenggitu kolé néng naka éta Surga, 
landing tesern cengata ata ndékok, céwé naka oné 

mai landing ata siot ciokmpuluciok ata molor, ata toé 
sékékd te tesers.” 
Rapang Latang Te Dirham Ata Mora 
(15:8-10) 

8“Ko iné-wai nia dé'it hitut manga cepulud dirham, 
émé mora can néngn, toé tutung culun agu roi 
mbarun hilit kéta kawén néngn dengkir itan liha? 
3 Agu du itan liha, hia bénta taung haé molasn agu 
haé béon, agu mai taén: Nisang koé nais cama laing 
agu akum, ai dirham hiot morag, polig ita kolén. 
10 Aku taé agu méu: Nenggitu kolé nakad sanggéd 
malékat de Mori Keraéng, landing tesérn cengata ata 
ndékok.” 


Rapang Latang Te Anak Ata Mora 


15:11-32 


11 Curup kolé le Mori Yésus: “Manga cengata, suad 
anakn ata rona. 1? Mai taé dihat cucu ngong eman: 
Ema, téingsg ranga dakud bora dité, situt maki 
dakud. Itug kali emad patis bora don situ oné isé. 
13 Pisa leso wa ga, anak koé cucu hitu pika taungs 
ranga dihad, poli hitu ngo tana pé'angy. Nitu hia 
mbolohaés boran situ, agu mosé wan ca, étan ca. 
14 Du taungs néngn ga, tuag darém mésé oné tana 
hitu, hia ga wangkag heperhamatn. 1> Itug kali ngon 
agu hang nggajing oné ca ata oné tana hitu. Ata hitu 
jera hia ngo oné uman te lami elan. t6 Hia nanang 
te hang repang pakang de ela situ, maik céing ata 
téingn agu hia. 1” Itug noingn liha mosé koén, mai 
taén: Do kéta ata hang nggajing oné ema daku, 
hitut héla haéd hangn, maik aku cé'é ho'o mata 

le daremk. 18Aku te too agu ngo oné emag, agu 
taé agu hia: Ema, aku poli pandé ndékok latang te 
Surga agu latang te ité, t? aku toé patun kolé te caro 
anak diték; ciri koé aku cengata ata hang nggajing 
diték. 2? Itug kali to'on agu ngo oné eman. Du hia 
ngai déun, poli itan le eman; itug kali kendut nain ali 
wéong bail. Eman hitu mburuk ngo cumang hia, poli 
hitu nggépo agu omo néngn hia. ?! Mai taé de anak 
koé hitu ngong hia: Ema, aku poli pandé ndékok 
latang te Surga agu latang te ité; aku toé patun kolé 
te caro anak diték. ?? Maik eman hitu taé taung agu 
mendin: Gélang ba cé'é ho'o juba ata di'an kéta, cuki 
oné hiay, agu puci oné limén kila, agu sepatu wa 
wa'in. ?3 Agu emi anak japi hiot mbuheln, mbeléy 
agu ité hang ramé-ramét. ?4 Ai anak daku ho'o néhot 
poli matan, maik mosé koléy, hiat poli moran, ita 
koléy. Itug kali raméd ga. 2? Maik anak hitut ngason 
lau umay, agu du wé'én, cai ruis mbaru, dengé liha 
tebang sunding, déré, agu pemaka. ?6 Mai hia bénta 
cengata mendi, réi liha: apa betuan ho'o bao gé? 

27 Mai walé de mendi hitu: Kolég asém, agu emam 
ga, mbelé anak japi ata mbuheln, ai ita kolé néngn, 
ngai géal kin mosén. ?8 Rabog anak hitut ngaso, agu 
toé gorin te ngo boné. Itu kali ngo pé'ang eman, 
agu curup di'a-di'a agu hia. ?° Maik hia walé agu 
eman, taén: Ntaungn lau-liwan sina, aku tiba taé 
dité ema, agu toé dé'it manga lagé perénta ditég, 
maik aku toé dé'it manga téing lité tamat. can mbé 
anak, te ramé-ramé agu haé rebag. 3? Maik hitud 
cain anakm hitut poli mbolohaés bora dité ema agu 
inéwai mbérong, mbelé kéta anak japi ata mbuheln 
te hia. 3t Mai taé de eman ngong hia: Anak daku, bo 
hau cama laing mtaung agu akuh, agu sanggéd bora 

daku de haus morid. 3? Naun kéta muing ité pandé 
ramé agu nakat, ai asém hitu néhot poli matan, maik 
mosé koléy, hia poli moran, maik ita koléy.” 


Rapang Latang Te Ata Ciko 
Ni'ang Hitut Toé Hepes 


16:1-9 

16 1 Agu Mori Yésus curup agu ata nungkun: 

“Cengata ata bora, ata wintuk le cengatas 
boran. Ata bora hitu tiba mangkong, te ata ciko 
niang diha dondé pandé mbolohaés boran. 2Itug kali 
siron liha hiat ciko ni'ang hitu, agu mai taén ngong 
hia: Manga kéta dengég aku latang te hau ta? Wajo 
dé papongd situt nipu de haud, ai emo de'it hau gah 
te wintuk bora daku. ? Mai taé oné nain hiat wintuk 
bora: Co'o kétag péng laku pandén. Morig te keni aku 
oné mai gori cau boran. Bom ngancéng wedak tanak 
aku; sanggar-sanggar bog limég te tegi, ritak kolék 
aku. 4łPecing laku ga, co'o pandé daku, kudut émé 
kenik aku oné mai gori ciko boran manga kin atan 
te tiba aku oné mbarud. °” Itu kali bénta gici cad ata 
situt manga raung oné morin. Mai réin agu hia hitut 
laring cain: Asa dehau, pisad raungm agu mori daku? 
6 Mai walé data hitu: ceratus gumbang mina zaitun. 
Maig taén ngong ata hitu: Ho'o surak raungm, lontoh 
agu tulis surak raung dion, ho'o muing: Limampulu 
deromd. ” Poli hitu, mai taén ngong ata te suan: Asa 
de hau, pisad raungm? Mai walé data hitu: ceratus 
békad gandum. Mai taén ngong ata hitu: Ho'o surak 
raungm, pandé surak raung weru kaut: Alompulu 
békad. 8 Itug kali keraéng hitu naring hiat cau boran 
hitut toé hepesn, ai hia poli pandé anor salang lakon. 

Ai anak de lino ho'o céwé do anorn agu haé atan, itu 
po anak de gérak. 

3? Aku taé agu méu: pandé woé-nelu di'a-di'a agu 
bora de lino hitut toé hepes, kudut émé bora de lino 
hitu, toé ngancéng campé kolé méun, méu ngancéng 
tibas oné ndéi tédéng lén.” 


Tipek Oné Taé Koé — Titong 


16:10-18 


10“Céing ata tipek oné taé koé, tipek kolé oné taé 
mésé. Agu céing ata toé molorn oné taé koé, toé kolé 
molorn oné taé mésé. !!Jari, émé méu toé tipeks 
latang te bora de lino hitut toé hepesn, céingy weli 
ata imbi laing méun bora de wakar ata tu'ung-tu'ung? 
12 Agu émé méu toé tipeks agu bora data bana, 
céingy ata téing bora de weki rum agu hau? 

13 Ca mendi toé ngancéng io agu sua mori. Ai émé 
nenggitu, hia te kodo hitut cengata, agu momang 
hitut ca, ko hia te tipekn agu hitut cengata, agu toé 
bilang laing hiat cengata. Méu toé ngancéng io Mori 
Keraéng agu io oné bora de lino.” 

14 Sanggéd situ dengé taung lata Parisi, mendi- 
mendi de séng, agu isé tawa laing Hias. 1° Maig taé 
Diha ngong isé: “Méu di'a kaut le rus wa ranga data, 
maik Mori Keraéng pecing nai dé méu. Ai apa situt 
sobit laing le manusia, kodoy le Mori Keraéng. 

16 Adak Taurat agu buku de sanggéd nabi, pepés 
dengkir uwa di Yohanés; agu pu'ung du hitu main, 
Adak de Mori Keraéng kerébay agu néténg ata, 
duduk-duduk tau rumbu ngo bonén. 1” Céwé émong 
mora awang agu lino, itu po koar can titik adak 
Taurat. 

18 Néténg ata situt saung leba winan, poli hitu 
kawing agu iné-wai banay, hia loma atay, agu céing 
ata kawing agu inéwai oké le ronan, hia loma atay.” 


Ata Bora Agu Hi Lazarus Hitut Lénggé 


16:19-31 


19“Manga cengata ata bora, hitut paké mtaung 
juba langoy agu towé hemél, agu bilang leson hia 
raos ramé, hanang ata minakn. ?? Agu manga kolé 
cengata, ata sanggar-sanggar bon limén tegin, 
ngasangn hi Lazarus; wekin hena le bokéy, halas 
kin wa ruis para diha hitut boray; ?t agu nanang te 
pandé mora darémn le tora situt pa'u éta mai méja 
data bora hitu. Ngot mai molé acu laʻit bokén situ. 
22Ného cepisan, matay ata lénggé hitu, mai malékat 
dadé hia lobo pa'a di Abraham. 22Ata hitut bora kolé 
matay, itu kali boakn. Agu hia rémé séangn oné lino 
data mata, hia conga nggere-étay, déu main ita liha 
hi Abraham, agu hi Lazarus lonto lobo pa'an. 24 Itug 
kali kepokn hia, agu mai taén: Ema Abraham, ba'éng 
koé aku. Jera koé hi Lazarus, kudut hia bembo lobo 
limé toson oné waé, kudut pandé lep koé lema daku, 
ai aku beti bailk oné dila api ho'o. 2 Maik mai taé di 
Abraham: Anak, nuk kaut, bo hau poli itan taung di'a 
du mosém, maik hi Lazarus hanang ata da'atn. Ho'og 
hia delék Iémbuy, agu hau séang da'ath. 2? Apan kolé, 
cé'é mai ho'on haéng sina hau wisin ca ngampang, 
ata toé kong lakon, kudut isét mai cé'é mai ho'o 
nggere-sina méu, ko isét mai nitu maid cêé ami, toé 
kong lakod. 2? Mai taé data hitu: Émé nenggitu aku 
tegi agu ité, ema, kudut ité jera hia ngo oné mbaru 
de ema daku; 28 aj manga lima kid asé-ka'é daku, 

kudut hia langi kéta tu'ung isé, kudut isé néka mai 
oné osang ho'os tai. ?? Maik taé di Abraham: Manga 
oné isé sakasi di Musa agu de nabi do. Céwé di'an isé 
séngét sakasi hitus. 30 Mai walé data hitu: Toé, ema 
Abraham, ai émé manga cengatan ata, hitut mai oné 
mai ata matan, ngo oné isé, isé te tesérs. 3t Mai taé 
di Abraham ngong hia: Emé toé pinga lisé toing di 
Musa, agu de nabi do, isé kolé ogos te imbi, koném 
po le cengata hitut to'o oné mai ata matan.” 


Manga Pisad Titong 


17:1-6 
17 1 Mori Yésus curup agu ata nungku Diha: 
“Toét-toé mangay wéléng, maik calang kéta 

ata hitut pandé mangan. 2Céwé di'an te hia, émé can 
watu geré latung, pongo du bokakn, poli hitu wéok 
lau taciky, itu po hia pandé wéléng cengatan oné mai 
isé so'ot bengge- lénggéng. 3 Lami weki rum! Émé 
manga ndékok asé-ka'ém, rondongy hia, émé tesery 
hia, ampongy hia. 4 Ngot émé hia pandé ndékok agu 
hauy pitu ngkalin leso ca, agu pitu ngkalin kolé mai 
cé'é haun, agu mai taén: naék aku ga, hau paka 
ampong akuh.” 

> Maig taé data nungku situ ngong Mori Yésus: 
“Tambang koéy imbi dami!” 8 Mai walé de Mori Yésus: 
“Émé méu manga imbis cama wini sawé kauty, méu 
ngancéng taé ngong pu'u ara ho'o: Wakak hau, agu 
pacek lau tacikh, hia te lorong agu hauy.” 

Keraéng Agu Mendi 


17:7-10 

7“Céingy oné mai méu ata manga cengata mendin, 
ata ngo bajaky ko lami wéang pé'ang oka te hau taé 
agu mendi hitu, du kolé duatn: Gélang koé mai hang! 
8 Toé weli dion kéta, ngot hia taé agu mendi hitu: 
wédis hang daku ga. Tenggé towém, agu keturu te 
aku di, haéng poli hang agu inung'g. Agu poli hitu, 
po hang hau agu inungh. °? Manga weli taé delék liha 
agu mendi hitu, amé mendi hitu poli pandéd apa 
situt poli jera agu hiad? !9 Nenggitu kolé néng méu. 
Emé méu poli pandé sanggéd kéta taung situt poli 
jera agu méud, porong méu taé: Ami mendi ata toé 
manga betua laingn; ami hanang pandé kaut apa 
situt paka pandés lami.” 


Cepulu Taus Ata Boké 


17:11-19 


11 Du lako nggere-oné Yérusalémn, Mori Yésus lako 
loléng rahit tana Samaria agu Galiléay. 12 Lété Hia 
ngo oné ca béon, mai cepulu taus ata boké cumang 
Hia. Isé hesé daing tadangd, ! agu mai kepokd: 
“Yésus, Tuang Guru, ba'éng koé ami!” 14 Itu kali Hia 
lélo isén, agu mai taén: “Ngom ga, toto wekis oné 
imam.” Agu rémé ngai oné salangd, dumuk ciri di'a 
kaut wekid. 1> Cengata oné mai isé, du ita liha te hia 
poli inan, holés koléy, cang agu bong Mori Keraéngn 
agu reweng mésén. t6 Poli hitu, cunem wa wa'i de 
Mori Yésus, étan curup wali di'a agu Hia. Ata hitu, 
ata Samariay. t” Maig taé de Mori Yésus: “Cala ata 


LUKAS 17 254 


cepulu taup bao méut poli helis wekis, ta? Nias isét 
ciok ga? !8Toé manga ata holés koléd oné mai isé, 
te bong Mori Keraéng be pérang mai hiat uku bana 
ho'o?” 19 Mai taén ngong ata hitu: “Heséh ga, agu 
ngoh ga, le imbim hitut poli selamak hau.” 


Cain Adak De Mori Keraéng 


17:20-37 
(Mat. 24:23-28, 36-41) 


20 Landing le réi disét Parisi, du nia cain Adak de 
Mori Keraéng, mai walé de Mori Yésus, taén: “Cain 
Adak de Mori Keraéng, toé manga tanda ita le matan: 
21 toé kolé ngancéng taé lata: Lélo, hia manga cé'é 
ho'oy ko manga nituy! Ai cetu'un, Adak de Mori 
Keraéng manga baling méuy.” 

22 Agu Hia curup agu ata nungkun: “Te cai leson 
méu nanang lélo can oné mai sanggéd leso de Anak 
Manusia hitu, agu méu toé ngancéng itan. ? Agu ata 
te taé ngong méu: Lélo, hia manga nioy; lélo, hia 
manga cé'é ho'oy! Méu néka ngo nitum, néka lorong 
le méu. ?4 Ai cama ného hilat, wili-welok agu néran 
oné mai comong awang ca ngo oné comong awang 
ca; nenggitu kolé tai Anak Manusia du leso cain Hia. 
25 Maik Hia olong kéta cukung susa doy, agu doét 
lata uwa ho'oy. 2? Agu cama ného jari du uwa di Nuh, 
nenggitu kolé néng tai du sanggéd leso de Anak 
Manusia: 27 isé hang agu inungs, isé laki agu wais, 
haéng du leso di Nuh ngo oné kepaln: poli hitu cain 
mbang, pandé mempo taung isé. ?8 Nenggitu kolé jari 
hitut du uwa di Lot: isé hang agu inungs, isé weli agu 
pikas, isé weri wini agu hesé mbarus. ?° Maik du leso 
hi Lot ngo pé'ang oné mai béo Sodomn, cain usang 

api agu usang mburé éta mai awang, pandé mempo 
taung isé. 3? Nenggitu kolé néng tai, du leso niay 
Anak Manusia toto weki run. 2! Céing du leso hitu oné 
palang angis buru lobo mbaru, agu sanggéd cao-can 
manga oné mbarus, hia néka wa'u te emid; agu 
nenggitu kolé ata hitut ngai oné uman, néka koléy. 
32 Nuk kaut wina di Lot! 33 Céing ata nanang mo'éng 
mosén, hia te moray mosén; agu céing ata moray 
mosén, hia te pandé mo'éng mosén. ?4 Aku taé agu 
méu: Le wié hitu manga sua taus lobo wongka, hiat 
cengata dadéy, hiat cengata kongn kaut. 3° Manga 
sua taus iné-wai cama-cama geré latung, hia cengata 
te dadéy, hiat cengata te kongn kaut.” 

36 [Émé manga sua tau oné uma, hiat cengata 
dadéy, hiat cengata kongn kaut]. 37 Mai taé disé 
ngong Mori Yésus: “Niay, Mori?” Mai taé Diha ngong 
isé: “Nias mangad rapu, nitus rentumd ka.” 


Rapang Latang Te Adak Ata Toé Agil 


18:1-8 

1 8 1 Mori Yésus tombo ca rapang agu isé kudut 

keri, te isé paka ngaji mtaungs, néka kangél. 
2 Mai taé Diha: “Oné ca béndar manga cengata adak 
ata toé rantang Mori Keraéngy, agu toé kéta hiang 
cengatan liha ata. ? Agu oné béndar hitu kolé manga 
cengata iné-wai luang, ata ngo mtaungy oné adak 
hituy, mai taén: Campé koé akut ité oné beté-bicar 
te lawang ata bali daku. “Manga pisa leso béhéngn, 
ogoy adak hitu. Maik ného cepisan, mai taén oné 
nain: Koném po aku toé rantang Mori Keraéngk, agu 
toé hiang céing kautk, ? maik soho iné-wai luang ho'o 
pandé susa akuy, co'om molor kaut hia laku, boto 

dehét mtaung hia main, agu cemoln hia pegar akuy.” 
6 Mai taé de Mori Yésus: “Na'a di'a oné pucu lolom 
apa hitut taé de adak hitut toé agil! 7 Toé weli Mori 
Keraéng te pandé molors ata situt pilén, situt wié 
lesod kepok oné Hiad? Manga weli lé-lén Liha leso be 
bolon campé isé? è Aku taé agu méu: Hiat te gélang 
pandé molor kaut isé. Maik, émé maiy Anak Manusia 
hitu, diam manga itan Liha ata imbi oné lino?” 


Rapang Latang Ata Parisi Agu Ata Tegi Béa 


18:9-14 

? Agu oné pisa tau ata situt le taé rud molor, agu 
lélo radak taung ata bana, Mori Yésus tombo rapang 
ho'o: t0“Manga sua taus ata ngo oné Mbaru de Mori 
Keraéng te ngajis. Hia cengata ata Parisi, agu hiat 
cengata ata tegi béa. Il Ata Parisi hitu hesé dion oné 
mai ata bana agu ngaji nenggo'oy: Yo Mori, aku 
wali di'a agu Ité, ai aku toé ného ata situk, toé ata 
purak, toé ata gutek, toé ata mbérongk, agu toé kolé 
ného ata tegi béa ho'ok; !? aku puasa suangkalig ca 
minggu, aku téing ca-patipulu oné mai sanggéd cir 
koég. 13 Maik hiat tegi béa hitu hesé déu-déuy, ngot 
hia toé nga'on te conga nggere-éta awang, maik hia 
kali entap di'a berambangn, agu mai taén: Yo Mori, 
ba'éng koé aku ho'ot ndékok. t4 Aku taé agu méu: 
Ata ho'o kolé mbarun ného ata hiot molor laing le 
Mori Keraéng, agu ata hitut cebana toé. Ai céing ata 
éta pengémpang le run, hia te rendaky, agu céingy 
ata nggere-wa le run, hia te téti éta pengémpangy.” 

Mori Yésus Berkak Anak Koé 


18:15-17 
(Mat. 19:13-15; Mrk. 10:13-16) 


15 Itu kali maid ata, dadé anakd situt ngai koéd oné 
Mori Yésus, kudut Hia omar agu berkak iséy. Ita hitu, 
ata nungku Diha rabo ata situ. 16 Maik Mori Yésus 
bénta isé, agu mai taéN: “Ondangd anak koé situ 
mai cé'é Akud, agu méu néka caka isém, ai ata situt 
nenggitus, ata manga paéng Adak de Mori Keraéngd. 
17 Aku taé agu méu: Moro matan kéta, céing ata toé 
tiba Adak de Mori Keraéng ného cengata anak koé, 
hia toé kéta ngo bonéy.” 


Ata Bora Menan Ngo Oné Adak De Mori Keraéng 


18:18-27 
(Mat. 19:16-26; Mrk. 10:17-27) 


18 Manga cengata ata tu'a laingy, réi Mori Yésus, 
mai taén: “Tuang Guru ata di'a, apa kétay paka 
pandé laku te haéng mosé tédéng lén?” !° Mai walé 
de Mori Yésus: “Co'o tara taé ata diag Aku le hau? 
Toé manga cengatan ata di'a, hanang Mori Keraéng 
kanang kali. ?? Hau toét-toé pecing taungs Adak 
de Mori Keraéng: néka mbérong, néka paki ata, 
néka tako, néka sabi nggopét, hiang ga emam agu 
endém.” ?t Mai taé data hitu: “Sanggéd situ poli 
taungs lorongd laku pu'ung rémé rebag.” ?? Dengé 
hitu Mori Yésus, taé ngong hia: “Téké cay raja hitu 
ata paka pandéy le hau; pika taungs apa kaut ata 
manga oné haun, agu pati péar oné ata lénggés, 
le hitu hau te delék bora éta Surgah, poli hitu, mai 

nggere-cé'é agu lorong Akuh.” 23 Du dengé curup 
hitun ata hitu, wéong kéta nain, ai hia bora bailn. 

24 Du itag le Mori Yésus ata hitu wéong kéta nain, 
mai taén: “Léng tu'ung menan ata bora ngo oné 
Adak de Mori Keraéng. ?% Ai céwé émong ca kaba 
puci oné lewo jarum, itu po cengata ata bora ngo 
oné Adak de Mori Keraéng.” ?6 Agu isét dengén curup 
hitu, mai taéd: “Emé nenggitu, céingy ata ngancéng 
selamakn?” ?” Mai taé de Mori Yésus: “Apa hitut toé 
ngancéng le manusia, le Mori Keraéng ngancéng.” 


Lahén Lorong Mori Yésus 


18:28-30 
(Mat. 19:27-30; Mrk. 10:28-31) 


28 Mai taé di Pétrus: “Ami ho'o poli ledo taung wéang 
sewokgm agu lorong Itékm.” ?? Mai taé de Mori Yésus 
ngong isé: “Aku taé agu méu, moro matan, néténg 
ata situt landing kaut Adak de Mori Keraéng ledo 
mbarud, winad ko asé ka'éd, endé-emad ko sanggéd 
taung anakd, 3° te tiba kolé alép pisa ngkalin oné uwa 
ho'o muing ga, agu du leso hitu tai, hia te tiba mosé 
tédéng lén.” 


Toi Te Telun Latang Te Susa De Mori Yésus 


18:31-34 
(Mat. 20:17-19; Mrk. 10:32-34) 


31 Mori Yésus bénta ata nungkun situt campulusua, 
agu mai taén ngong isé: “Ho'o tité ngo nggere-éta 
Yérusalém, agu sanggéd taung situt tulis le sanggéd 
nabi latang te Anak Manusia, te cai olos. 3? Ai Hia 
téing lobo limé de uku situt toé pecing Mori Keraéngs, 

loér-lokéty, renti agu iso péy, 22agu isé luca agu 
mbelé Hias, maik leso te telun Hia mosé koléy.” 

34 Maik isé toé kéta haéng pa'él cekoéd taung curup 
situ; betuad curup situ cehas latang te isé, agu toé 
pecing lisé apas betuad. 


Mori Yésus Pandé Ina Ata Buta Ruis Yériko 


18:35-43 
(Mat. 20:29-34; Mrk. 10:46-52) 


35 Lété Mori Yésus ruis cai oné Yériko, manga 
cengata ata buta, hitut lonto lupi salangy, ata 
sanggar-sanggar bon limén. 36 Du ata hitu dengé 
nggelenggaur ata do, mai réin: “Manga apa ho'o bo 
gé?” 37 Mai taé data ngong hia: “Hi Yésus ata Nasarét 
liba cé'é ho'oy.” 38 Itug kali kepokn hia: “Yésus 
Anak di Daud, ba'éng koé aku!” 39 ītu kali isét lako 
bolo rengkes hia kudut heman. Maik danga-danga 
molé étan kepokn: “Anak di Daud, ba'éng koé 
aku!” 40 Itu kali asin Mori Yésus agu jera dadé ata 
hitu nggere-cé'é Hia. Agu du ata buta hitu cai ruis 
Mori Yésus, mai réi de Mori Yésus agu hia: #1 “Apa 
ngoéngm kudut pandé Laku latang te hau?” Mai walé 
data hitu: “Mori, kudut ngancéng koé ita atag!” 4? Mai 
taé de Mori Yésus ngong hia: “Le imbim hitu ata poli 
pandé selamak hau, ina hau ga!” ® Agu du hitu kéta 
muing, itag liha; poli hitu, Ilut Hiay cang agu bong 
Mori Keraéngn. Du lawa do situ ita tanda lenget hitu, 
sanggéd taung isé naring Mori Keraéng. 

Hi Zakhéus 


19:1-10 

19 1 Mori Yésus ngo oné béndar Yériko, agu lako 

ruda lagé béndar hitun. ? Nitu manga cengata, 
ngasangn hi Zakhéus, tu'a disét tegi béa, agu hia ata 
boray. 3 Hia nanang te lélo ného nia kétay Mori Yésus 
hitu, maik toé ngain, ai ata do, agu radakn hia. 4 Itug 
kali hia mburuk bolo mai ata don, poli hitu tuké éta 
lobo haju aray, te lélo Mori Yésus, hitut kudut liba 
nituy. ” Du cai nitun Mori Yésus, Hia lélo nggere-étay 
agu mai taén: “Zakhéus, gélang wa'um, ai leso 
ho'o Aku paka ka'éng oné mbaru de hauk.” © Itu 
kali hidi-hadan wa'un hi Zakhéus, tiba Mori Yésus, 
naka kétay. 7 Maik sanggéd ata situt itan apa hitu 
nggeré-ngga'uts, mai taéd: “Hia kaʻéng oné mbaru 
data ndékoky.” 8 Maik hi Zakhéus heséy agu mai taén 
ngong Mori Yésus: “Mori, oné mai bahi-réhad wéang 
sewokg te téing isét Iénggés, agu émé manga hang 
kamer datag, te téing kolés laku alép laing pats.” 
ə? Mai taé de Mori Yésus ngong hia: “Leso ho'o, poli 
cain selamak oné mbaru ho'o, ai ata ho'o kolé anak 
di Abrahamy. t° Ai main Anak Manusia te kawé agu 
te selamak ata situt moras.” 


Rapang Latang Te Séng Mina 


19:11-27 
(Mat. 25:14-30) 


11 Latang te isét séngét Hia nitu, Mori Yésus 
ruda olon curupN ba le rapangy, ai Hia ruis gi agu 
Yérusalém, agu nuk disé te Adak de Mori Keraéng 

kudut karok itan. 12 Maig taé Diha: “Manga cengata 
keraéng, angkak ngo tana pé'angy, kudut téti ciri 
raja nituy agu du poli hitu itu po koléy. 13 Hia bénta 
cepulu taus mendin, agu téing néténg isé gici cad 
séng mina, mai taén: Séng so'o paka pandé bekas le 
méu haéng mai kolég aku. 14 Maik ata cama tanad, 
kodo hias, itu tara wuat ata lisé, kudut tombo: Ami 
toé gorigm ata ho'o te ciri raja damiy. +° Og manga 
du kolén, lété hia poli téti ciri rajan, hia jera bénta 
taungs mendin, situt poli téing séngd liha, kudut baé 
capas bekad séng situ néténg isé. t6 Maiy ata hitut 
laring cain, taén: Ité, séng mina dité hitut ca-y poli 
cir cepulu minay laku. 17 Mai taén ngong ata hitu: 
Di'a tu'ung pandém hitu, olé mendi ata di'a; hau 
tipek oné taé koé, ali hitu, tiba ga kuasa cau cepulu 
béndar. t8 Mai hiat te suan, nenggo'o taén: Keraéng, 
séng mina dité poli cir lima minad laku. 1° Mai taén 
ngong ata hitu: Agu hau cau liman béndar. ?? Agu 
mendi situt iwod mai, agu mai taén: Keraéng, ho'oy 
séng mina dité, aku poli rokot kin le caré-caréy. ?! Ai 
aku rantang iték, ai ité manusia gutek; ité emi apa 
ata toé dé't na'a lité, agu ako apa ata toé dé't weri 
lité. ?? Mai taén ngong ata hitu: Oé mendi acu da'at, 
aku te beté bicar hauk lorong curup de rum. Kali poli 
pecingp le hau, aku ata gutek, hitut emi apa ata toé 
na'a dé'it laku, agu ako apa hitut toé dé't weri laku. 
23 Émé nggitu ga, co'o séng daku hitu tara toé téing 
oné ata situt pecing pandé beka séng? Wiga du kolég 
aku, aku ngancéng emi agu bekad. ?4 Mai taén agu 
ata situt hesé nitu: Emiy séng mina hitut ca-y oné 
mai hia, agu téing hiat manga cepulu minan. 22 Mai 
taé disé ngong hia: Keraéng, hia poli manga cepulu 
minan. ?6 Mai walé diha: Aku taé agu méu: néténg 


LUKAS 19 262 


ata situt ngai mangad, te téing oné hia, maik hiat toé 
mangan, oné mai hia te emis, nenggitu kolé apa situt 
ngai mangad oné hia. 2? Maik sanggéd ata bali daku 
so'o, so'ot toé ngoéngd te aku ciri rajad, dadé cêé 
ho'os isé situ, agu mbelés wa ranga daku.” 


Mori Yésus Ramé Kéta Tiban Oné Yérusalém 


19:28-44 
(Mat. 21:1-9; Mrk. 11:1-10; Yoh. 12:12-15) 


28 Agu du poli taung tombod sanggéd situ, Mori 
Yésus pado oloy oné mai isé, agu ruda lakoN 
nggere-oné Yérusalém. 

29 Du Hia ruis Bétfagé agu Bétania hitut oné abar 
Golo Zaitun, Mori Yésus wuat sua taus ata nungku'N, 
30 agu mai pedéN: “Ngo oné béo hiot dungka méu: 
Du cai nitus méu, méu te ita ca kelédai laing uwan, 
ngai liwingn, ata toéd nggopuy. Cacay kelédai hitu 
agu aru ba cé'é ho'oy. ?t Agu émé manga ata tenga 
méun: co'o tara cacan le méu? Walé kaut nenggo'o: 
sékékn le Mori.” 3? Itus kali ngod isé situt poli jerad 
agu ita tu'ung ného baté taé de Mori Yésus. 3? Du 
cacan lisé keledai hitu, mai taé dihat morin: “Co’'o 
tara cacan le méu kelédai hitu?” 34 Mai walé disé: 
“Sékékn le Mori.” 3> Isé aru kelédai hitu, ba oné Mori 
Yésus, poli hitu lapak laing nggebar disé, agu campé 
Mori Yésus du létin. 3 Agu du ngai létin Mori Yésus 
lobo keledai hitu isé wisi towéd wa salang. 37 Du 
Hia ruis Yérusalémy, oné baté redun Golo Zaitun, 
pu'ungs sanggéd ata nungku situt lako ndorik agu 
Hia, jikir kétas naring Mori Keraéng agu ciéks, landing 
sanggéd tanda lenget situt poli itad lisé. 38 Mai taé 
disé: 

“Naring kéta Hia hitut mai mana Rajay, le ngasang 
de Mori Keraéng, hambor libur éta Surga, agu 
bong éta osang ata langkas kéta.” 

39 Pisa taus ata Parisi, situt lorong agu ata do situ, 
tombo oné Mori Yésus: “Tuang Guru, ré'ing koés ata 
nungku Dité situ.” 40 Mai walé Diha: “Aku taé agu 
méu: Emé hema isé so'o, watu so'o te raos.” 

41 Agu du Mori Yésus ruis gi, agu itag béndar 
Yérusalém, Hia rétangY landing béndar hitu, ł? mai 
taé Diha: “Oléh, di'an kéta, émé leso ho'o muing le 
hau pecingn, apa kéta sékék laingn, te hambor libur 
de hau! Maik te ho'on, hambor-libur hitu pangguy 
latang te mata de hau. ®? Ai te cai leson, ata balim te 
wéngké léok hau le bénténg, poli hitu léok hau agu 
léwo hau oné mai néténg ciko, łłfagu isé te pandé 
mempo hau agu sangged ro'éngm, agu oné mai 
siding watum, toé ondang lisé can watu hitut tondol 
lobo watu haén, ai hau toé baé wié leson, du nia Mori 
Keraéng mai selamak haun.” 


Mori Yésus Pandé Nggeluk 
Mbaru de Mori Keraéng 


19:45-48 
(Mat. 21:12-13; Mrk. 11:15-18; Yoh. 2:13-16) 


4> Itug kali ngon Mori Yésus nggere-oné Mbaru de 
Mori Keraéng, agu wangka mbérd ata situt dagang 
nitus, 6 mai taé Diha ngong isé: “Manga tulis: Mbaru 
Daku, mbaru ngaji. Mai méu pandé cewo de empo 
déhong laingy.” 

47 Néténg leso Hia toing oné Mbaru de Mori 
Keraéngy. Imam Kepala agu ata pecing Taurat agu 
isét tu'ad uku Israél, hili-hoés te pandé calang Hias, 

48 maik toé pecing lisé co'o molé nawan, ai sanggéd 
ro'éng pa'u naid agu Hias, agu ngoéng kétas séngét 
toing Dihas. 


Réi Latang Te Kuasa De Mori Yésus 


20:1-8 
Mat. 21:23-27; Mrk. 11:27-33 


20 1 Manga ca leso du Mori Yésus toing ata do 
oné Mbaru de Mori Keraéng agu wéro Keréba 
Di'a, mais Imam Kepala, ata pecing Taurat agu tu'a 
béo nitu, Zmai taéd ngong Mori Yésus: “Tura koé 
agu ami, ali kuasa diong Hau tara pandé sanggéd 
situ, agu céingy ata téingn kuasa hitu agu Hau?” 

3 Mai walé de Mori Yésus agu isé: “Aku kolé te téi can 
réi agu méu. Tura koé agu Aku: tCebong di Yohanés 
hitu, éta mai Surgan ko oné mai manusian?” > Isé 
jangka cama taud, agu mai taéd: “Emé nenggo'o taé 
dité: éta mai Surgan, mai dé taé Diha: co'o weli tara 
toé imbin hia le méu? ê Maik émé nenggo'o taé dité: 
oné mai manusian, sanggéd ro'éng te umbar ités le 
watu ai imbi tu'ung kéta lisé, hi Yohanés hitu cengata 
nabi.” 7 Maig walé disé agu Mori Yésus: toé pecing 
lami mai nia main cebong hitu. 8 Maig taé de Mori 
Yésus ngong isé: “Emé nenggitu, Aku kolé néng toé 
tura agu méu, le kuasa diongk Aku pandé sanggéd 
situ.” 


LUKAS 20 265 


Rapang Latang Te Ata Ciwal Oné Uma Anggor 


20:9-19 
(Mat. 21:33-46; Mrk. 12:1-12) 


Itu kali Mori Yésus tombo rapang ho'o oné ata 

do: “Manga cengata ata pandé uma anggory; poli 
hitu téing sawi oné isét ciwaln; itug kali hia angkak 
ngo tana péang agu ka'éng nitu remo béhéngn. 
10 Agu du hitug cekengn, hia wuat cengata mendi 
oné isé situt ciwaln, kudut isé téing maki dihad cir 
uma anggor hitu. Maik isét ciwal situ ongga mendi 
hitu, agu jera kolé kanangn. ll Poli hitu hia jera 
cengata mendi bana, maik mendi hitu kolé onggay 
agu nininoaky lisé, agu jera kolé kanangn. 1? Lén kolé 
liha jera mendi te telun, maik ata hitu kolé ongga 
agu pandé péhéng lisé; poli hitu wéwéng be pé'ang 
mai uma hituy. 13 Maik taé dihat ngara uma hitu: co'o 
kéta péng laku pandén? Aku te wuat anak géong'g; 
toét-toé sengang lisé hia. 14 Maik du isét ciwal situ ita 
anak koé hitu, itu kali jangkad, mai taéd: Hiay ata 
tiba mbaté, mai mbeléy lité, kudut mbaté ho'o ditéy 
morin. 1> Itug kali isé wéwéng be pé'ang mai uma 
anggor hitun anakn hitu, agu mbelén. Mai réi de Mori 
Yésus: Co'os weli pandéd lihat ngara uma anggor 
ata situ? 16 Hia te mai agu pandé mempo taungs isét 
ciwal situ, agu imbi laing ata banay te ciwaln uma 
anggor hitu.” Dengé hitu, mai taé disé: “Néka kéta 
nenggitu!” 1 Maik Mori Yésus lélo isé agu mai taén: 
“Emé nenggitu, apay weli betuan curup ho'o: 

Watu hitut oké lisét hesé mbaru, 

polig ciri watu landukn? 

18 Céing kaut ata pa'u lobo watu hitun hia te rewuty, 
agu céing kaut ata hena le watu hitu te méruky.” 

19 Ttug kali isét pecing Taurat agu imam kepala 
hidut te deko Hia du hitu muing, ai pecing lisé betuan 
rapang hitu latang te isé; maik isé rantang lawa do 
situ. 


Latang Te Bajar Taki Agu Kaisér 


20:20-26 
(Mat. 22:15-22; Mrk. 12:13-17) 


20 Sanggéd ata pecing Taurat agu imam kepala 
léngér mtaung Mori Yésus. Isé wuat atat léngér Hia, 
situt pisik ného ata nggeluk nai kudut isé ngancéng 
serénté Hia le can kaut réi, agu buang Hia oné isét 
nipu taé agu wakél de kaisér. ?! Ata situ sinan réi 
ho'o agu Hia: “Tuang Guru, pecing lami, te curup agu 
sanggéd toing Dité laing molord, agu Ité toé manga 
pilé atad, maik nggeluk kéta toing salang de Mori 
Keraéng. ?? Asa, ami ngancéng bajar taki oné Kaisér 
ko toé?” 23 Maik Mori Yésus pecing betuan réi disét 
limi-lemét situ, mai taé'N ngong isé: 2#“Toto damang 
agu Aku can séng dinar; gambar agu tulis ngasang 
diong bonén?” Mai walé disé: “Gambar agu tulis 
ngasang de Kaisér.” 2> Mai taé de Mori Yésus ngong 
isé: “Emé nenggitu, téing oné kaisér le méu apa hitut 
paka téing oné kaiséry, agu oné Mori Keraéng apa 
hitut paka téing le méu oné Mori Keraéng!” 28 Agu isé 
toé ngancéng serénté Hiad, le curupn hitut wa ranga 
data do. Isé jenger laing landing walén hitu, agu isé 
hema muings. 

Réi Disét Saduki Latang Te Mosé Du Poli Mata 


20:27-40 
(Mat. 22:23-33; Mrk. 12:18-27) 


27 Itug kali maid pisa taus ata Saduki oné Mori 
Yésus, situt toé imbi mangan mosé du poli mata. Isé 
réi agu Hia: ?8“Tuang Guru, hi Musa tulis perénta 
ho'o latang te ité: Emé ca ata, ata manga asé-ka'én 
roway, égém winan manga kin, maik hia toé manga 
waén, asé-ka'én paka lili winan hitu, te manga waén 
latang te asé-kaén hitu. ?? Manga rapang: Pitu taus 
asé-ka'é. Hiat ngaso kawing agu cengata iné-wai, poli 
hitu matay, toé ngai na'a waén. 30 Poli hitu, iné-wai 
hitu lili liha te suan, °t agu lihat te telun, agu ruda 
nenggitu olon le asé-ka'é pitu situ, sanggéd taung isé 
matas, toé ngai na'a waéd. 32 Cemoln ga, mata kolég 
iné-wai hitu. 33 Co'o weli iné-wai hitu ga, céing oné 
mai isé situ rona dihan du leso mosé kolé? Ai isét 
pitu poli wina laing hias.” 34 Mai walé de Mori Yésus 
agu isé: “Ata manusia de lino ho'o laki agu wais; 

35 maik ata situt kopd te delék mosé oné lino bana 
hitu, agu lété to'o oné mai ata mata, toég manga laki 
agu wai koléd. 36 Ai isé toég manga mata koléd, isé 
cama ného malékat agu isé anak de Mori Keraéngs, 
ai isé poli to'o koléd. 37 Latang te to'od ata mata, hi 
Musa poli tombo oné surak latang te remang karot, 
hiot caron Mori: Mori Keraéng di Abraham, Mori 
Keraéng di Ishak, agu Mori Keraéng di Yakob. ?8 Hia 
toé Mori Keraéng disét matay, maik Mori Keraéng 
disét moséy, ai oné ranga Diha sanggéd ata, mosés.” 
33 Dengé hitu, pisa taus ata pecing Taurat, taéd: 

“Tuang Guru, walém hitu, laing molorn kéta.” 40 Ai 
isét Saduki toé cungd te réi kolé oné Mori Yésus. 


Woé-joé de Mori Yésus Agu Hi Daud 


20:41-44 
(Mat. 22:41-46; Mrk. 12:35-37) 


41 Mai taé de Mori Yésus ngong isé: “Co'o kaut tara 
ata ngancéng taé, te hi Mesias anak di Daudty? 4? Ai 
hi Daud weki run taé oné buku Mazmur: 

Mori Keraéng poli taé agu Mori daku: 

Lonto ga du racap wanang Daku, 
“3 dengkir pandés Laku ata balim ciri lapéng wa'im. 
44 Jari, émé hi Daud caro Hia: Mori, co'og tara 
ngancéng anak diha koléy?” 


Mori Yésus Langi 
Kudut Jerék Koé Agu Isét Pecing Taurat 


20:45-47 
(Mat. 23:5-7; Mrk. 12:38-40) 


4> Du ngai séngét kid ata do, Mori Yésus curup agu 
ata nungkun: 46“Jerék koé agu ata pecing Taurat, 
situt ngoéngd lako lé-lau paké juba léwé, agu nanang 
hiang lata oné ambas, situt nanang lonto bolos oné 
mbaru ngaji, agu oné osang ata dian du ramé, 
47 situt angge-rep kaut mbaru de iné-wai luangs, situt 
bapur mata data le ngaji Iéwé ndar. Isé situ toét-toé 
tiba wahéng ata mendo kétas.” 

Takung De Cengata Iné-wai Luang 


21:1-4 
(Mrk. 12:41-44) 


21 1 Du Mori Yésus manga oné mbaru ngaji, ita 
Liha isét bora, na'a seng takungd oné peti 
derma. ?Ita kolé Liha cengata iné-wai luang ata 
lénggé kétay, na'a sua rimis sengn oné peti hitu. 

3 Maig curup de Mori Yésus: “Aku taé agu méu, moro 
matan, iné-wai luang lénggé ho'o téing céwé mésé 
oné mai sanggéd ata do situ. “Ai sanggéd isé téing 
takungd ali manga nahéngd, maik iné-wai luang ho'o 
téing ningkir moléy, ngot hia téing taung mosé nain.” 


Mbaru de Mori Keraéng Te Rencoy 


21:5-6 
(Mat. 24:1-2; Mrk. 13:1-2) 

> Du pisa taus ata curup landing le Mbaru de Mori 
Keraéng, agu sobit kétay lisé mbaru hitu, hitut pandé 
nau le watu matangy, agu le néra ceca takung, mai 
taé de Mori Yésus: “Apa hitut ita le méu nitu — te cai 
tai leson, du hitu lagit can watu, ata ondang pésék 
lobo watu haén; te pandé lur kéta taungs.” 


Pu'ungn Séa 


21:7-19 
(Mat. 24:3-14; Mrk. 13:3-13) 


7 Agu sanggéd taung ata nungkuN réi Mori Yésus, 
mai taéd: “Tuang Guru, du niay tai rencon Mbaru de 
Mori Keraéng? Agu apay tandan, émé kudut rencoy?” 

8 Mai walé Diha: “Jerék-jerék koém, boto woréng 
latam. Ai dod ata te mai ba ngasang Daku, agu mai 
taéd ga: Aku dé Hia, agu: tiong wié-leson ga. Méu 
néka lut isé. ° Agu émé méu dengé rampas agu raha 
tau, néka gégam. Ai sanggéd taung situ paka jari olos 
di, maik hitu toét nggo'o ga, tiong te cemoln lino.” 

10 Hia taé agu isé: “Uku te hesé dungkang uku, 
agu raja dungkang raja, tagu te tua nupung mésé: 
néténg tana te teka némba agu darem mésé, agu 
te manga kolé apa ata wéda laingn, agu tanda situt 
winggar laing éta mai awang. t? Maik be bolon taung 
situ, méu te deko agu kélo-balém; méu te todang 
oné sanggéd taung mbaru ngajim, agu mbaru bui; 
agu méu te buang oné sanggéd raja agu isét manga 
kuasad, landing ngasang Daku. 1? Apa hitu te ciri 
leso linga te méu kudut téing sakasi. 14 Landing hitu 
makeng muing oné nais, boto nuk muing le méu hiat 
tukeng tonis. 1> Ai weki rug Aku te téing oné méu nai 
nggalas, wiga méu toé ngancéng koléng ko ganggas 
le ata balis. t! Agu méu téing lata tu'as, le asé-ka'és, 
haé kilos, agu haé rebas; agu pisa tau oné mai méu 
te pakim. 1 Agu méu kodo taung latam landing 
ngasang Daku. !8 Maik toé kéta ce-lawarn wuks ata 
morad. !9 Émé taong kéta kis méu, méu te delék 
mosés.” 


Latang Te Rencon Yérusalém 


21:20-24 
(Mat. 24:15-21; Mrk. 13:14-19) 


20~Émé itag le méu léok le serdadun Yérusalém, 
pecing dé ga, té tiong rencon ga. ?! Du hitu, isé situt 
manga oné Yudéas paka losi nggere-éta pocos; agu 

isé situt manga oné béndars, paka hésing, agu isé 
situt manga oné béo, néka ngo kolé oné béndars, 

22 ai hitu dé leso léko-raho, nia kudut rapak taungd 
situt poli tulisd. 23 Ba'ésd iné-wai situt lari na'ang 
wekid ko cucu anakd du leso hitu. Ai té manga 
dungket da'at temu tana, agu ruak oné uku so'o, 

24 agu isé te matas le banjar harats, todang ného ata 
dekongs oné sanggéd wa'u, agu Yérusalém doro-dak 
wedin le uku do situt toé pecing Mori Keraéngs, 
dengkir rapak gi mosé de uku situ.” 


Main Anak Manusia — Rapang 
Latang Te Haju Ara 


21:25-33 
(Mat. 24:29-35; Mrk. 13:24-31) 


25“Agu te manga tanda éta mataleso, wulang agu 
ntala, agu oné lino sanggéd manusia te rantang agu 
ngingi-ngangangs dengé ngangut agu tuké bombang. 
26 Ata te mata le rantangs, ai ndéwer pucu, landing 
sanggéd apa situt hena lino ho'o, ai sanggéd ntala 
éta awang te ancoks. 2? Duhitu ita lata Anak Manusia 
mai lobo rewungy déméng agu kuasan agu dirapn. 
28 Émé sanggéd situ pu'ungs mangad, to’ 0 ga agu 
conga rangam, ai selamak de méu ruis gi.” 

29 Itu kali Mori Yésus tombo rapang ho'o agu isé: 
“Lélo kaut haju ara ko haju apa kaut. 3? Émé itas le 
méu poli ludungd haju situ, pecing muing dé le méu 
ga, té cekeng walis ruis gi. 31 Nenggitu kolé émé ita le 
méu sanggéd apa situ, pecing muing dé ga, te Adak 
de Mori Keraéng ruis gi. 3? Aku taé agu méu: moro 
matan, uwa so'o toéd laud, émé toéd jari taungs apa 

so'o. 33 Awang agu lino te moray, maik curup Daku 
kali, toé kéta manga moran.” 


Titong Kudut Jerék 


21:34-38 


34“Lami koé wekis, boto wugur le ramé mésé, 
jingu-jangut langu agu simpung te mosé wié-leso, 
agu kudut leso de Mori Keraéng, néka teka ta'a 
kaut pa'u lobo haun mana cempé, 3 ai du leso hitu, 
rempé sanggéd ata oné lino ho'o. 36 Ambi koém, cang 
agu ngaji mtaung kudut méu delék mberes kudut 
cépé oné mai sanggéd situt kudut jaris, agu kudut 
méu ngancéng ta'ong hesé bolo mai ranga de Anak 
Manusia.” 

37 Le leso Mori Yésus toing oné Mbaru de Mori 
Keraéng, agu le wié Hia ngo be pé'ang agu toko éta 
pocoy, hitut ngasangn Golo Zaitun. ?8 Agu le gula 
ucap, sanggéd ata do mai cé'é Hias, oné Mbaru de 
Mori Keraéng kudut séngét toing Dihas. 


Bantang Te Ala Mori Yésus 


22:1-2 
(Mat. 26:1-5; Mrk. 14:1-2; Yoh. 11:45-53) 


22 1 Leso Randang Roti Toé Manga Ragi hitut 
caron Paska, tiongn ga. 2Sanggéd taung 
imam kepala agu ata pecing Taurat, kawé co'o kéta 
moléy lisé ngancéng alan Mori Yésus, ai isé rantang 
lawa do. 

Hi Yudas Pika Mori Yésus 


22:3-6 
(Mat. 26:14-16; Mrk. 14:10-11) 


2Itug kali kuasa le jing da'atn hi Yudas hitut 
caron Iskariot, cengata oné mai ata nungku situt 
campulusua. Og ngon hi Yudas oné sanggéd imam 
kepala agu ata tu'a situt lami Mbaru de Mori Keraéng, 
te bantang agu isé, co'o molé hia ngancéng téing 
Mori Yésus oné isé. ° Isé naka kétas, agu réjé te téing 
séng oné hia. ĉÉng liha, agu pu'ung nitu main, hia 
anor kéta di'a te téing Mori Yésus oné isé, toé pecing 
lata do. 


Ambi Te Hang Ramé Paska 


22:7-13 
(Mat. 26:17-19; Mrk. 14:12-16) 


7 Redug leson randang Roti Toé Manga Ragi, ngong 
leso du hitu kéta ata paka mbelé jimbal paska. 8 Og 
kali Mori Yésus jera hi Pétrus agu hi Yohanés, mai taé 
Diha: “Ngom ga, wédi hang Ramé Paska maki ditén, 
kudut hang dité.” 9? Mai taé disé ngong Hia: “Nia wan 
ngoéng Dité kudut wintukn lami?” 10 Mai walé Diha: 
“Du méu ngo oné béndars, méu te ita cengata ata 
pola gelo waén. Lut kaut hia nggere-oné mbaru hitut 
ocok diha, t! agu taé oné hiat ngara mbaru: Tuang 
Guru réi itéy; niay wan molang kudut Aku, cama agu 
ata nungkug, te hang Ramé Paska? !? Og dé ata hitu 
te toi agu méu ca legang mésé hitut béta, ata jemut 
taung gi; nitu kéta le méu mengkekn.” !3 Og kali 
ngod ga, agu ita tu'ung lisé ného situt baté curup de 

Mori Yésus oné isé. Itug kali isé hidut te wédi hang 
ramé Paskad. 


Wérét Latang Te Hang Ceki De Mori 


22:14-23 
(Mat. 26:20-29; Mrk. 14:17-25; Yoh. 13:21-30; 1Kor. 11:23-25) 


14Woko hitug redun, Mori Yésus hang cama laing 
agu ata nungkun. 1> Mai taé Diha ngong isé: “Aku 
belut kéta hang cama agu méuk, du Ramé Paska 
ho'o, be bolon mai séa Daku. t6 Ai Aku taé agu méu: 
Aku toé kéta hang kolék dengkir agu cai olon Adak de 
Mori Keraéng.” 17 Poli hitu, Hia emi ca piala anggor, 
étan ngaji wali di'a, mai taéN: “Emi ga ho'o, agu pati 
bilang méu. 18 Ai Aku curup agu méu: wangka cé'é 
ho'o maig Aku toé kéta inung kolé anggor, dengkir 
cain Adak de Mori Keraéng.” 1° Poli hitu Hia emi roti, 
étan ngaji wali di'a, pu'il agu téing oné isé, mai taé 
Diha: “Ho'o dé weki Daku, kudut téing latang te 
méuy; pandé ga ho'o te nuk Akum.” 2? Nenggitu kolé 
pandén agu piala anggor du poli hang, mai taé Diha: 
“Piala ho'o dé reké weru le dara Daku, hitut bowo 
latang te méuy. 

21 Maik lélo, ata hitut téing Aku, manga cama agu 
Akuy oné méja ho'o. ?? Ai Anak Manusia ata itan 
muing te ngoy, ného hiot baté wérétn, maik calang 
ata hitut liha Hia tara téingn.” 231Itug kali Iéwang taud 
isé, céing oné mai isé hitut pandé nenggitu. 

Curup Du Hang Ceki De Morin 


22:24-38 
(Mat. 26:31-35; Mrk. 14:27-31; Yoh. 13:36-38) 


24 Mangan kolé gangga tau oné isét ata nungku de 
Mori Yésus, céing ata céwé mésén oné sanggéd isé. 
25 Mai taé de Mori Yésus ngong isé: “Sanggéd raja de 
manusia perénta ro'éngd, agu sanggéd ata situt cau 
kuasad, te caro weki rud: ata képé laing. ?8 Maik méu 
toé nenggitu, landing kali, hiat mésén kéta oné mai 
méu porong ciri ného anak koéy, agu hiat tu'a laing 
mana ata cau lewing. ?7 Ai céing ata céwé mésén: 
Hiat lonto te hang ko hiat keturu laing? Toé weli hiat 
lonto te hang? Maik Aku manga oné bahi-réha méuk, 
ného ata keturu laing. ?8 Méup hitut kaéng cama 
agu Aku kis, oné sanggéd damang situt hena Aku. 
23 Agu Aku ata tabing hak Adak latang te méu, cama 
ného Ema Daku tabing latang te Aku. 3? Landing hitu 
méu kudut hang agu inung ca méja agu Akum oné 
Adak Daku, agu méu kudut lonto lobo seriga latang 
te beté-bicar de panga campulu sua wa'u Israél. 

31 Simon, Simon, lélo dé, jing da'at poli soré kudut 
tepi ného wojas. 3? Maik Aku poli ngaji latang te hau, 
boto nawor imbis. Agu hau, émé hau poli pa'éln, 
hau pandé mberes asé-ka'ém.” 33 Mai walé di Pétrus: 
“Mori, aku ngoéng bui agu mata cama agu Iték!” 

34 Maik mai taé de Mori Yésus: “Aku curup agu 
hau Pétrus; wié ho'o, toéd kakors lalong, du toéd 
telungkalin hau palim te hau pecing Akuh.” 

35 Maig taé Diha ngong isé: “Du Aku susung méu 
néka ba kandi, bokong agu sendal, manga weli 
géongs méu?” 36 Mai walé disé: “Lagit can koé.” 

Mai taé Diha ngong isé: “Maik te ho'on ga, céing 
ata manga kandin, paka bay liha; nenggitu kolé isét 
manga bokongd; agu céing ata toé mangan, paka 
pika juban, agu weli sempilang. 37 Ai Aku taé agu 
méu: hitut tulis de Surak Nggeluk, paka cai olo oné 
Akus: 

‘Hia te bilang neki agu isét raha do.” 
Ai apa situt poli tulis latang te Aku, laing kéta pandé 
cai olod.” 38 Mai taé disé: “Mori, ho'o manga suad 
sempilang.” Mai waléN: “Remo ga.” 


Mori Yésus Ngaji Oné Golo Zaitun 


22:39-46 
(Mat. 26:36-46; Mrk. 14:32-42) 

33 Ttug kali Mori Yésus ngo nggere-pé'ang mai 
béndarn, agu ného olo main, Hia ngo nggere-éta 
Golo Zaituny. Sanggéd taung ata nungkun kolé, lut 
Hias. 4? Du cai nitud, Hia curup agu isé: “Ngaji koém, 
boto méu pa'u oné damangm.” 4! Poli hitu, Hia ngo 
tadang nitu main, anggat cepeké watu déun, itu kali 
tikuln Hia agu ngajin, mai taé Diha: #“Wo Ema, émét 
ngoéngd Ité, emiy piala séang ho'o oné mai Akun; 
maik bom laing ngoéng Dakun, ngoéng Ditép kali 
hitut jariy.” 43 Main cengata malékat éta mai awang, 
toto wekin agu Hia, kudut metek nai Diha. ^4 Hia 
rantang da'aty, agu danga-danga ngaji wa mai nain. 
NombérN ciri ného dara, nggirik kéta titikd wa tana. 
45 Itug kali Hia to'o wa mai ngajiN, agu kolé oné ata 
nungkuN, maik ita isé Liha laing tokod landing wéong 
naid. 46 Mai taé Diha ngong isé: “Co'o tara tokos 
méu? To'om ga, agu ngaji, boto pa'u oné damangm.” 

Dekon Mori Yésus 


22:47-53 
(Mat. 26:47-56; Mrk. 14:43-50; Yoh. 18:1-11) 


47 Rémé ngai curupn Mori Yésus, cais lawa do, 
alang ata nungkun hitut ngasangn hi Yudas, cengata 
oné mai ata nungku situt campulu sua, lako bolo mai 
iséy. Hi Yudas ngo kamping Mori Yésusy, te omo 
Hia. 48 Mai taé de Mori Yésus ngong Hia: “Oé Yudas, 
téing omo le hau Anak Manusia?” “Du isé situt cama 
laing agu Mori Yésus, ita, co'o péng jarin ho'o to'ong, 
mai taéd: “Asa Mori, paka rani téga le sempilangs 
lami isé?” >° Agu cengata oné mai isé, paki mendi de 
Imam Mésé, wiga kedok muing tilu wanangn. 21 Maik 
mai taé de Mori Yésus: “Emo ga!” Itu kali Hia asur 
tilu data hitun, agu pandé inan. 

2 Maig taé de Mori Yésus ngong imam kepala 
agu isét tu'a laing ata lami Mbaru de Mori Keraéng, 
agu sanggéd tu'a uku Yahudi, situt mai deko Hia, 
mai taé'N: “Bet de méu, Aku ho'o empo-déhongk, 
wiga mais ga, ba taung sempilang agu semambum. 
33 Musuk néténg lesok Aku manga agu méug oné 
Mbaru de Mori Keraéng, maik méu toé deko Akum. 
Landing ho'og leso de méu, agu ho'oy kuasa de 
nendep hitu.” 

Hi Pétrus Pali Mori Yésus 


22:54-62 


(Mat. 26:57-58, 69-75; Mrk. 14:53-54, 
66-72; Yoh. 18:12-18, 25-27) 


4 Ttug kali dekon Mori Yésus agu dadé nitu main. 
Hia todang nggere-oné mbaru de Imam Méséy, agu 
hi Pétrus lut tadang main. >> Oné beréha natasn 
mbaru hitu, keté api lata, isé lonto pisu-api léok 
main. Hi Pétrus kolé lonto cama agu iséy. 2? Cengata 
mendi iné-wai, ita liha hia lonto ruis apiy, jeténg 
kéta lélon liha, mai taén: “Ata ho'o kolé cama lako 
agu Hiay.” >” Maik pali li Pétrus, mai taén: “Toé ta, 
aku toé pecing Hiak.” »8 Remon kolé wa, cengata ata 
bana, ita kolé hiay, mai taén: “Hau kolép ca ata disé.” 
Maik mai taé di Pétrus: “Toé yé, toé aku.” 2? Anggat 
ca jam poli hitu, cengata ata bana kolé, curup palak 
kétay: “Moro matan, ata ho'o kolé haé Diha, ai hia 
ca ata Galiléay.” 6° Maik mai taé di Pétrus: “Toé ta, 
toé mopoy laku, apa curup de hau hitu.” Du hitu 
kéta muing rapak rémé curupn hia, kakors lalong. 
61 Ttug kali holésn Mori Yésus, lélo hi Pétrus. Hitu di 
nukn li Pétrus, te Mori Yésus poli taé agu hian: “Du 
toé di kakors lalong wié ho'o, hau poli pali Akum, 
telungkalin.” 6? Itug kali ngo be pé'angn, agu nenut 
kéta rétangn, ai wéong kéta nain. 

Mori Yésus Oné Ranga De Adak Agama 


22:63-71 
(Mat. 26:63-68; Mrk. 14:60-65; Yoh. 18:19-24) 


63 Agu ata situt deko Mori Yésus, loér-lokét Hias, 
agu sinan ongga. f Isé tadu di'a rangan, agu mai 
réid: “Taé damang dé, céingy hitut pak Hauy?” 22 Agu 
dod kolé loér iwod, situt curup lisé agu Hia. 

66 Agu du gérak tana ga, neki wekid taung ata tu'ad 
ata Yahudi, imam kepala, agu ata pecing Taurat, poli 
hitu isé todang Hia oné ranga de adak Agama disé, 
67 mai taéd: “Emé hi Kristus hau, tombo damang agu 
ami.” Mai walé de Mori Yésus: “Alim po tombo Laku 
agu méu, léléng bom te imbis le méu. 68 Agu koném 
po réi Laku, méu toé walém. 6? Wangka ho'o main 
Anak Manusia, poli lonto du racap wanang de Mori 
Keraéngn, ata pu'un kuasa.” 7° Mai taung taé disé: 
“Emé nggitu, Hau ho'o Anak de Mori Keraéngh?” Mai 
walé de Mori Yésus: “Taé le rus méu, te Aku dé Anak 
de Mori Keraéng.” 7t Maig taé disé: “Te co'on kolé di 
kawén lité ata saka-si. Ité ho'o poli dengé oné mai 
mu'u Run.” 


Mori Yésus Oné Ranga Di Pilatus 


23:1-7 
(Mat. 27:1-2, 11-14; Mrk. 15:1-5; Yoh. 18:28-38) 


2 3 1 Ītug kali to'od taung isét toto bicar, agu 
todang Mori Yésus nggere-oné hi Pilatus. 

2 Nitu isé pu'ung buang Hiad, taéd: “Poli regéng le 

rug ami ata hoʻo pandé wéléng ata damiy, agu réʻing 

bajar taki oné kaisér; agu taén latang te weki run: 

Hia léng hi Kristus Rajay.” 3 Mai hi Pilatus réi Hia: 
“Asa weli ga, raja disét Yahudi Hau ko?” Mai walé de 
Mori Yésus: “Weki rum ata taén.” 4 Mai taé di Pilatus 
ngong sanggén taung imam kepala, agu sanggéd 
lawa do: “Aku toé manga dumpu sala koé cekoén 
oné ata ho'o.” > Maik isé danga-danga kétas soré 
Hiad, mai taéd: “Hia cocong ro'éng ali toingn oné 
temu tana Yudéa; wangka oné mai Galiléa, haéng 
ho'o cé'é.” 6 Du dengé hitu li Pilatus, mai réi diha, ot 
ata Galiléa Hia ho'o. 7” Agu du pecingn liha ga, te Mori 
Yésus ata oné mai tana adak di Hérodésn, hi Pilatus 
jera todang Hia nggere-oné ranga di Hérodés, ai du 
hitu manga kolé oné Yérusalémy. 


Mori Yésus Oné Ranga Di Raja Hérodés 


23:8-12 

8 Du lété hi Hérodés ita Mori Yésus, naka kéta hia. 
Ai béhéng liha nanang te ita Hiay; ali dongkalin hia 
dengé tombo latang te Hia, céwén kolé bengkes koén 
te lélo co'o Mori Yésus pandé tanda lengetn. ° Hia do 
kéta réin kamping Mori Yésus, maik Mori Yésus tadan 
te walé koé cemu'un. 1? Rémé nggitun, olod imam 
kepala agu ata pecing Taurat, agu uar kétas buangd, 
situt pandé mendo latang te Hia. 1! Wangkag hi 
Hérodés agu serdadun nini-noak, agu loér lokét Hiad; 
hi Hérodés cuki juba mésé oné Hia, poli hitu, jera 
todang kolé nggere-oné hi Pilatusy. t? Agu du leso 
hitu muing, di'a koléd hi Hérodés agu hi Pilatus; olo 
maid isé, maca taud. 

Mori Yésus Kolé Oné Ranga Di Pilatusy 


23:13-25 
(Mat. 27:15-26; Mrk. 15:6-15; Yoh. 18:38--19:16) 


13 Og hi Pilatus jera neki taungs imam kepala, tu'a 
golo agu ro'éng do, !łagu curup oné ranga disé: 
“Méu poli todang céé ranga dakun Ata ho'o, ného 
cengata ata pandé wéléng ro'éngy. Ita le rus méu, 
aku poli réi wangkér-walék Hiag, agu oné sala situt 
mboték de méu latang te Hia, toé can ata itan laku 
oné Hia. 1> Agu hi Hérodés kolé toé, ai hia jera todang 
kolé nggere-cé'é amiy. Moro matan, lagit can koé 
pandén ata ngancéng wahéng mata muingy. 16 Jari 
aku te wahéng Hiak, poli hitu legoy.” 1 [Ai hia paka 
lego cengatan ata latang te isé du leso ramé hitu]. 
18 Maik isé cengkali kaut raosd: “Pandé mata Hia, 
lego hi Barabas latang te ami!” 19 Hi Barabas ho'o 
tara na'a oné buin, landing pandé raha oné béndar, 
agu ala atay. ?? Curup kolé téké cengkalin li Pilatus, 
mai reweng ta'an agu isé, ai hia ngoéng te lego 
Mori Yésusy. 21! Mai isé ciék taungs koléng hia, taéd: 
“Pépék Hia oné panggol! Pépék Hia oné panggol!” 
22 Mai taé di Pilatus te telungkalin agu isé: “Apay 
pandé da'at data ho'o ata tu'ung? Lagit can koé sala 
ata ita lakun oné Hia, hitut ngancéng wahéng mata 
muingn.” Jari aku te wahéng Hia, poli hitu legoy. 

23 Maik agu ciékd isé, soré agu soléng kétas, kudut 
Hia paka panggoly; agu cemoln ga, iség lalongn ali 
ciékd. ?4Itug kali beté di Pilatus, kudut lorong kaut 
soléng disé. 22 Agu hia lego hi Barabas hitut na'a oné 
bui landing pandé raha agu ala atay, lorong soléng 

disé, maik Mori Yésus, téing oné iséy, kudut pandé 
nia kaut ngoéngd. 


Mori Yésus Todang Te Panggoly 


23:26-32 


26 Du todangn lisé Mori Yésus, isé caka cengata 
ngasangn hi Simon oné mai Kiréné, ata mai pé'ang 
mai béndarn, poli hitu na'a panggol hitu lobo lédarn, 
kudut pola liha, cang agu lorong Mori Yésus. 2? Do 
kéta ata lut Hia; manga oné mai lawa do situ 
iné-wai, ata rétang agu jéjéng Hias. ?8 Mori Yésus 
holés nggere-oné iséy, mai taén: “Olé enu oné mai 
Yérusalém, néka rétang landing Aku, maik rétang 
koé landing weki rus agu sanggéd anaks! ?? Ai lélo 
damang, te cai leson manga taé data: komén iné-wai 
hitut toé wing agu hitut toé dé'it manga loas anakn, 
agu hitut cucun toé dé'it manga cucu laingd. 3° Itu 
kali ata te wangka curup agu sanggéd poco: Lurh ga, 
roné ami! Agu latang te sanggéd taung golo: roné 
koé amim! ?t Ai émé haju mosé, pandé nenggitu lata, 
te jari apag latang te haju dango?” 

32 Agu manga kolé todang sua taus ata bana ata 
da'at, kudut wahéng te matas, cama laing agu Hia. 


Mori Yésus Pépék Oné Haju Panggoly 


23:33-43 
(Mat. 27:33-44; Mrk. 15:22-32; Yoh. 19:17-24) 

33 Du caid oné osang hitut ngasangn Toko Longkor, 
isé pépék Mori Yésus nitu du panggol, agu ata da'at 
situ sua, cengata oné racap wanangN, agu hiat 
cengata oné racap léoN. 34 Mai taé de Mori Yésus: 

“Yo Ema, ampong koés isé, ai toé pecing lisé apa 
ho'ot pandéd.” Agu isé téka nampo molé te pati ceca 
paké Diha. 3> Ata do hesé nitu, agu ita kéta sanggén 
taung. Isét tuʻa laing seget Hia, mai taéd: “Bo ata 
bana, lobo watus Liha, ondang lité ho'o Hia te lobo 
watu koé weki run, émé hi Kristus tu'ung Hia, hitut 
lir de Mori Keraéng.” 36 Sanggéd serdadu kolé, loér 
Hias: isé sotor anggor héo oné mu'u Diha, 3? mai 
taéd: “Emé Hau raja data Yahudih, mo'éng koé weki 
rum!” 38 Manga kolé tulis éta mai ulun: “Ho'o raja 
data Yahudi.” 

393 Cengata oné mai ata da'at situt wéo, mbécik 
Hiay, taén: “Toé weli hi Kristus Hau ko? Mo'éng koé 
mosém agu mo'éng koé mosé dami.” ^0 Maik hiat 
cengata ré'ing hia, taén: “Oé, toé rantang hau ko, 
agu toé kolé rantang Mori Keraéngh, laring hau tiba 
wahéng ata camas? f! Bo koé tité, kopd muing te 
wahéngt, ai ité tiba wahéng lorong agu pandéd; maik 
ata ho'o, toé manga pandé can koé sala.” 4? Maig taé 
Diha: “Yésus nuk koé aku, du Ité mai ného Rajad.” 
43 Mai taé de Mori Yésus ngong hia: “Aku taé agu 
hau, moro matan, leso ho'o kéta muing hau te manga 
cama laing agu Akuh oné Firdaus.” 


Rowan Mori Yésus 


23:44-49 
(Mat. 27:45-46; Mrk. 15:33-41; Yoh. 19:28-30) 


44 Du hitu étag leso, anggat ongga campulusua, 
rodo nendép tuil kaut temu tana hitu haéng ongga 
telu, Tai mataleso toé géraky. Agu rinding Mbaru 
de Mori Keraéng jija laing suay. “Itu kali kepok 
agu reweng mésén Mori Yésus: “Yo Ema, lobo limé 

Diték Aku téingn naig.” Du poli curup hituN, Hia beté 
naiN. 47 Lété kepala de serdadu ita apa situt jari, hia 
bong Mori Keraéngy, taén: “Tu'ung kéta ata ho'o, ata 
molory!” 48 Agu du sanggéd ata do situt mai rentum 
nitus, te porong apa situt poli jarid, itus kali koléd 
cang agu entap berambang de weki rud. “2 Sanggéd 
ata situt pecing di'a de Mori Yésus, onéd kolé iné-wai 
situt lorong Hia oné mai Galiléa, hesé tadang kétas, 
agu ita taung sangged situ. 


Boakn Mori Yésus 


23:50-56a 
(Mat. 27:57-61; Mrk. 15:42-47; Yoh. 19:38-42) 


»0 Manga cengata, hitut ngasangn hi Yosép; hia 
kolé cengata oné mai adak mésé de agama, agu 
cengata ata di'a, laing molorn kolé. >t Hia toé tiba 
laing beté agu pandé de Adak Agama situ. Hia oné 
mai Arimatéan, ca béndar oné Yahudi; hia kolé 
sereng kin géréng Adak de Mori Keraéngy. >”? Hia ngo 
oné hi Pilatusy, kudut tegi rapu de Mori Yésus. ?? Agu 
du poli na'a wan liha rapu hitu, wuwus liha le lipa 
hemél, poli hitu loling oné boa, hitut tekang molé oné 
nampar, ata toé dé'it manga loling rapun nitu. 4 Leso 
hitu, leso nangket, agu leso Sabat ruis pu'ung gi. 

>> Agu sanggéd iné-wai siot mai cama agu Mori 
Yésus oné mai Galiléa, lut kolés, agu isé lélo boa hitu, 
agu co'oy lolingn rapu Diha. >° Agu du koléd ga, isé 
ambi rewos agu mina bengé. 

To'on Mori Yésus 


23:56b-24:12 
(Mat. 28:1-10; Mrk. 16:1-8; Yoh. 20:1-10) 


(23-56b) Du leso Sabat, isé asi maéld, lorong adak 

Taurat. 
24 1 Leso laring cain minggu hitu, du gula ucap, 
iné-wai situ ngo oné boas, ba rewos ata poli 
améngd lisé. ? Ita lisé watu para boa poli nggolingn. 
3 Agu du cai onéd, toé ita lisé rapu de Mori Yésus. 
4 Rémé di'a heséd agu ngingi-ngangangd landing ita 
hitu, itu wan ita sua taus ata, hesé ruis isé, paké ceca 
ata silep kétas. ° Isé rantang da'ats agu tenggukd, 
maik ata situ sua curup agu isé: “Co'o tara kawé Hiat 
mosés méu, oné mai isét mata? ê Hia toé manga céé 
ho'on. Hia polig mosé kolén. Nuk kaut apa ata poli 
dé'it taé Liha agu méu, du Hia ngai oné Galiléa kin, 
7 hiot nggo'o taén: Anak Manusia, paka téing lobo 
limé disét ndékoky, agu pépék du panggoly, agu to'o 
koléy du leso te telun.” 8 Hituy di nukn lisé curup 
hitu de Mori Yésus. ? Agu du kolé oné mai boad, 
tombo taung lisé sangged situ, oné ata nungkun 
situt campulu ca, agu oné asé-ka'é situt iwo. 1? Ho'os 
iné-wai situ: hi Maria oné mai Magdala, hi Yohana, 
agu hi Maria endé di Yakobus. Agu manga kolé 
iné-wai bana situt cama laing agu isé, tombo agu ata 
nungku. 1! Maik latang te isé, sanggéd tombo situ, 
ného curup bod, agu isé toé imbi iné-wai situs. 

12 Alim po nenggitu, hesé hi Pétrus, agu hidi-hadan 
ngo oné boa hitu. Du ninik liha nggere-oné, ata itan 
liha, hanang buing kanang. Itu kali hia kolén, agu réi 
oné nai koén, apa kéta péng ho'ot poli jarin. 


LUKAS 24 286 


Mori Yésus Toto Wekin Oné 
Salang Nggere-oné Emaus 


24:13-35 


13 Du leso hitu kolé, sua taus oné mai ata nungku 
de Mori Yésus, ngo oné ca béo, ngasangn Emaus, 
ata tadangn, am campulu-ca kilo oné mai Yérusalém. 
14 Agu isé rémé tombo sanggéd apa situt poli jarid. 
15 Du isé lari di'a kéta tombod, agu réi sina-cé'éd, 
dumuk cain weki run Mori Yésus ruis isé, poli hitu lako 
camas. t6 Maik manga cao-ca ata caka mata disé, 
wiga isé toé ngancéng pecing Hiad. 17 Mori Yésus réi 
oné isé: “Apa kéta tombo de méu ho'ot rémé lakos?” 
Itug kali asid isé, agu ngai sango rangad. 18 Cengata 
oné mai isé, ngasangn hi Kléopas, mai walén ngong 
Hia: “Kiram Ité kanang ata mbéot, ata toé pecing 
apa hitut jari oné Yérusalém pisa leso ho'o koé di?” 
19 Mai taén ngong isé: “Apa hitu ta?” Mai walé disé: 
“Apa hitut jari oné weki de Mori Yésus ata Nasarét. 
Hia cengata nabi, ata manga kuasaN oné gorin agu 
curupN oné ranga de Mori Keraéng, nenggitu kolé 
oné ranga de sanggéd uku dami. 2? Maik imam kepala 
agu tu'ad uku dami, poli téing Hia te wahéng mata 
muingy, agu isé poli pépék Hia oné panggol. 21 Alang 
bengkes dami lété ho'o, Hia hitu kudut mai célan 
uku Israél. Maik ho'og telu leson ata laun, du pu'ung 
mangad taung sangged situ. ?? Rodo tombo de pisa 
taus iné-wai dami, ata pandé ného wetér ami: Le 
gula ucap isé ngo oné boas. ?? Cais isé oné boa, toég 
ita rapu Diha. Itug kali koléd isé, mai tombod, isé poli 
ita malékats, hitut taéd: ‘Te Hia mosé koléy.’ ?4 Agu 
pisa taus haé dami poli ngo oné boad, agu ita tu'ung, 

te laing molorn apa hitut tombo de iné-wai situ; maik 
Hia toé itay lisé.” ? Maig taé de Mori Yésus ngong 
isé: “Oé méut bapa-béngot, lengn tu'ung cesn nai de 
méu, wiga toé imbis le méu, sanggéd situt ata poli 
taung taéd le nabi! 26 Toé weli hi Mesias paka cukung 
susa taung situ, kudut ngo nggere-oné dirapn?” 

27 Itug kali Hia tombo sirang agu isé, apa ata poli tulis 
latang te Hia oné Surak Nggeluk, wangka oné mai 
Surak di Musa agu surak de sanggéd taung nabi. 

28 Ruis te cais oné béo hitut kudut ngo disé. Hia ga, 
pisik lako ruday. ?? Maik po'é kéta Hia lisé, mai taéd: 
“Toko cama-cama céré ho'ot, ai kudut wiég tana, 
agu leso tiongn te kolep gi.” Itu kali Hia ngo onéN, 
“Kudut ka'éng cama agu iséy.” 30 Du Hia rémé hang 
agu iséN, emi Liha roti, itu kali berkakN, poli hitu, 
puʻ'il agu téing isé. 3t Du hitu di wukan mata disé, 
agu pecing Hia, maik poli hitu Hia mora oné mai isén. 
32 Mai taéd cama taud: “Toé weli biber kéta pucu 
dité bao, du Hia curup agu itén oné salang, agu Hia 
tombo si'ang taungs Surak Nggeluk agu ité?” 33 Itu 
kali to'od, agu kolé nggere-oné Yérusalémd. Cai nitu, 
isé ngo oné ata nungku situt campulu ca. Isé ngai 
lipur kid agu haé rebad. 34 Mai taé disé situ: “Moro 
matan tu'ung, Mori Yésus poli to'o kolén, agu poli 
toto wekiN oné hi Simon.” 22 Itu kali isét sua, tombo 
taung apa siot curup disé oné salang, agu co'o isé 
tara pecing Mori Yésus, du Hia pu'il rotiN. 

Mori Yésus Toto Wekin Oné 
Sanggéd Ata Nungkun 


24:36-49 
(Yoh. 20:19-23) 

36 Rémé di'ad isé tapi-taokd curup sanggéd, itu wan 
Mori Yésus, hesé oné beréha isén, agu mai taén 
ngong isé: “Hambor agu libur latang te méu!” 27 Isé 
géga agu rantangs, bet disé cala ita potis. 38 Maik Hia 
curup agu isé: “Co'o tara gégas, agu tara sesenga'is 
oné nais? 3? Lélo damang wa'i agu limé Dakum, 
weki rug Aku ho'o; damang mai asur Akus; ai poti 
toé manga ici agu tokon, ného ho'ot ita le méu oné 
Aku.” 40 Cang agu curup nenggitun, Hia toto liméN 
agu wa'N oné isé. “LAgu du toé kin di imbi lisé, ai 
nisang naid agu lenget kid, maig taé Diha, ngong 
isé: “Manga hangs méu ko?” 42 Mai isé téing ca ropo 
ikang tapa. 3 Tiba Liha agu hang wa ranga diséy. 

44 Hia curup agu isé: “Ho'op hiot curup Daku, ata 
poli taé Laku oné méu, du Aku ngai ka'éng cama agu 
méug, hitut paka cai olo taungs, situt poli tulis latang 
te Aku oné Surak Taurat di Musa, Surak de taung 
nabi, agu Mazmur.” > Mai Hia wuka nuk disé, wiga 
isé haéng pa'éln Surak Nggeluk. 46 Mai taéN ngong 
isé: “Manga tulis nenggo'o: Hi Mesias paka matay 
agu to'o kolé oné mai ata matan, oné leso te telun; 
47 agu manga kolé tulis: le ngasang Diha, keréba 
latang te teser, agu ampong ndékok, paka caing oné 
sanggén ata, pu'ung oné mai Yérusalém. f8 Méu dé 
ata sakasia taung sanggéd so'o. f? Agu Aku te katu 
oné méu, apa hitut reké de Ema Daku. Maik méu 


LUKAS 24 289 


paka ka'éng oné béndar ho'om, dengkir méu jemut 
le kuasa éta mai osang langkasm.” 


Héndéng De Mori Yésus 


24:50-53 


>0 Ttu kali Mori Yésus dadé isé be pé'ang mai 
béndar, haéng ruis Bétania. Nitu Hia téti liméN agu 
berkak isé. *t Cang agu berkak iséN, Hia bécang agu 
iséy, agu héndéng nggere-éta SurgaY. >”? Isé suju 
agu io Hias, poli hitu kolé agu naka kétas nggere-oné 
Yérusaléms. ?? Isé naring agu bong mtaung Morin 
oné Mbaru de Mori Keraéng. 


YOHANÉS 


Reweng Ata Poli Ciri Manusian 


1:1-18 

1 1 Pu'ung du wangkan manga Reweng; Reweng 

hitu cama-cama agu Mori Keraéngy, agu Mori 
Keraéngy Reweng hitu. ZHia du wangkan muing 
cama-cama agu Mori Keraéng. 2Sanggéd ménan 
dédék Lihas agu émé toé manga Hia toé kéta manga 
can ata mangan, oné mai sanggéd so'ot poli dédékd. 
4 Hiay pu'un mosé, agu mosé hitu te gérak manusiay. 
> Gérak hitu néra oné nendepy agu nendep hitu toé 
ngancéng koda Hian. ê Main cengata ata wuat le Mori 
Keraéng, ngasangn hi Yohanés; 7 mai diha te téing 
sakasi latang te gérak hitu, kudut lut hia sanggéd ata 
ngancéng imbis. 8 Hia toé gérak hituy, maik hia paka 
téing sakasi latang te gérak hitu. ? Gérak ata tu'ungn, 
hitut téing gérak néténg ata, rémé kudut mai oné 
lino. 

10 Reweng polig mangan oné lino, agu lut Hia lino 
ho'o dédékn, maik lino ho'o toé pecing Hiay. 1! Hia 
mai oné paéng decukn, maik sanggéd ata decuk'N 
situ toé tiba Hias. 12 Maik sanggéd ata te tiba di'a 
Hia, téing Liha kuasa te ciri anak de Mori Keraéngs, 
isét ata imbi oné ngasang Diha; lata situt dading 
toé oné mai dara ko oné mai humer de nai, toé kolé 
landing le ngoéng de cengata ata rona, maik oné mai 
Mori Keraéngn. 

14 Reweng hitu poli ciri manusian, agu ka'éng baling 
itéy, agu ité poli ita néra'N, néra hitut téing Hia ného 
Anak Léca de Ema, penong le widang agu molor 
tu'ung. 19 Hi Yohanés ata téing sakasi latang te Hia 
agu kepok’n, taén: “Ho'o dé Hia, ata hiot taé daku 
du tombo laku nenggo'o: Musi mai aku, manga cain 
Hia atat be bolon mai aku, ai Hia poli mangan du toé 
dimanga'g aku.” 16 Ai oné mai penongN, sanggéd ité 
poli tiba widang momang lawang widang mohas; 

17 ai Adak Taurat ata widang li Musa, maik widang 
momang agu ata molorn mai oné mai hi Yésus 
Kristus. 

18Toé kéta manga cengatan ata poli ita Mori 
Keraéng; maik Anak léca de Mori Keraéng, ata manga 
oné lobo pa'a de Ema'N, Hia dé ata tombon. 


Sakasi Di Yohanés Latang Te Weki Run 
1:19-28 
(Mat. 3:1-12; Mrk. 1:1-8; Luk. 3:3-6, 15-17) 


19 Ho'oy dé sakasi di Yohanés du ata Yahudi oné 
béndar Yérusalém wuat pisa taus imam agu ata Léwi 
kamping hia, kudut te réi: “Céing léng hau?” 2 Tura 
liha agu toé gorin te pali, taén: “Aku toé hi Mésias.” 
21 Poli hitu réi kolé lisé agu hia: “Émé nggitu, céing 
weli hau ga? Cala hi Élia?” Mai walé diha: “Toé, yé!” 
“Cala hau nabi ho'ot kudut cai?” Walé kolé liha: “Toé, 
yé! Toé aku!” ?? Landing hitu mai kolé réi disé agu 
hia: “Céing weli ata te tuungm hau ga? Ai kudut 
dira tombon lami kamping isé ata wuat ami. Apa 
weli taém latang te weki rum hau?” 23Walé kolé 
liha: “Akuy dé reweng hiot kepok mtaung oné satar 

mambak: pandé helek koé salang de Morin! Cama 
ného ata poli taé di nabi Yésaya.” 

24 Agu oné mai ata situt wuat, manga pisa taus 
ata Parisi. 25 Réi lisé kamping hia, mai taéd: “Co'o 
tara ngancéng cebong ata laingm hau, émé toé hau 
hi Mésias, toé hi Élia, agu toé kolé nabi hitut kudut 
maiy.” 26 Mai walé di Yohanés agu isé, taén: “Aku 
cebong ata le waé; maik oné beréha méu hesé Hia 
ata toé baé le méuy, 2? ngong Hia, ata cai bemusi 
mai akuy. Te tiwit sepatu'N kaut toé remog aku.” 

28 Sanggéd situ manga oné Bétania besina mai waé 
Yordan, osang palang cebong atan hi Yohanés. 


Mori Yésus Anak Jimbal De Mori Keraéng 


1:29-34 

23 Ného diangn ga hi Yohanés ita main Mori Yésus 
mai nggere- cé'é hiay, agu mai taén: “Lélo ga Anak 
Jimbal de Mori Keraéng, ata koso ndékok de lino. 

30 Ngong Hia dé hiot poli taé laku, nenggo'o: Be musi 
mai aku te mai cengata, ata poli cai be bolon mai 
aku, ai Hia poli manga du toé di mangag aku. 3t Agu 
weki rug kolé aku, laring cain toé baé Hiak, maik 
latang te hitu tara maig aku agu cebong le waé, 
kudut ata Israél baé Hiay.” 

32 Agu hi Yohanés téing sakasi, mai taén: “Aku poli 
ita Nai Nggeluk wa'u éta mai awangn ného tekur 
jaway, agu ka'éng be-éta mai Hiay. 3? Agu aku kolé 
danong toé di baé Hiak, maik Mori Keraéng ata 
susung aku te cebong le waéy, poli téing rewengn 
agu aku: Émé ita le hau Nai Nggeluk hitut wa'u béta 
mai cengata ata agu ka'éng be-éta mai Hiay, Hia 
hitu dé kudut te cebong manusia le Nai Nggeluk. 

34 Polig itan laku Hia, ho'og laku téing sakasin: Hia 
ho'o tu'ung Anak de Mori Keraéng.” 


Ata Nungku de Mori Yésus te Laring Cain 


1:35-51 

35 Ného diang leson ga hi Yohanés hesé nitu koléy 
agu sua taus ata nungkun. 38 Agu du ita liha lakon 
Mori Yésus, mai taé diha: “Lélo ga, hio dé Anak 
Jimbal de Mori Keraéng!” 37 Dengé le ata nungku situt 
sua tau apa ata curup diha hitu, itug kali ngod isé lut 
Mori Yésusd. 38 Maik Mori Yésus holés nggere-musiy. 
Ita Liha, te isé lorong Hias, itu kali réin agu isé: 
“Apa kéta hitut kawé de méu?” Mai taéd agu Hia: 
“Rabi (ngong te nggo'o: Guru) nia wan ka'éng Dité?” 
39 Mai taé Diha agu isé: “Mai ga, manga kaut itan 
le méu.” Itug kali ngod isé agu ita lisé nia wan Hia 
ka'éngn, agu leso hitu isé ka'éng camas agu Hia; du 
hitu anggat ongga pat. 40 Cengata oné mai isét sua 
ata dengé curup di Yohanés, agu ata lut Mori Yésus, 
ngasangn hi Andréas asé di Simon Pétrus. 4! Hi 
Andréas laring cain ngo cumang ka'én hi Simon, agu 
mai taén: “Ami poli cumang agu hi Mésias (ngong hi 
Kristus)” 4? Dadé hia liha oné Mori Yésus. Lélo agu 
rupa di'a kéta hia le Mori Yésus, mai taéN: “Hau 
Simon, anak di Yohanés, ngasangm te caron hi Kéfas 
(ngong: Pétrus).” 

#3 Ného diang leson kolé ga, Mori Yésus poli ngalis'N 
te ngo nggere-oné Galiléa, Hia cumang agu hi 
Pelipus, agu mai taén ngong hia: “Mai ga, lut Akuh!” 
44 Hi Pelipus hitu oné mai Bétsaidan, béndar disé 
Andréas agu hi Pétrus. “Hi Pelipus cumang agu hi 
Natanaél, agu mai taén ngong hia: “Ami poli cumang 

Hiagm, ata hiot caro di Musa oné Surak Taurat agu 
le sanggéd nabi, Mori Yésus anak di Yosép oné mai 
Nazarét.” ł6 Mai taé di Natanaél agu hia: “Ba'ang 
kéta néng, manga ata di'an oné mai Nazarét ko?” 
47 Mai taé di Pelipus ngong hia: “Mai agu lélo ga!” 
Ita le Mori Yésus hi Natanaél mai kamping Hiay agu 
tombo latangt hia: “Lélo ga, ho'o dé cengata ata 
Israél tu'ung, toé manga tangké cekoén oné hia.” 
48 Mai taé di Natanaél kamping Hia: “Co'o tara baég 
aku Lité?” Mai walé de Mori Yésus agu hia: “Du toé 
di bénta li Pelipusm hau, polig itam hau Laku wa 
mai pu'u haju ara.” 4? Mai taé di Natanaél kamping 
Hia: “Rabi, Ité Anak de Mori Keraéng, Ité Raja data 
Israél!” “OWalé de Mori Yésus, mai taéN: “Méséng 
tombo Laku agu hau: Aku ita hau wa mai pu'u haju 
ara, itu tara imbin le hau? Hau kudut te ita kolé apa 
ata céwé mésén oné mai hitu.” >t Poli hitu taé le Mori 
Yésus oné hia: “Aku tombo agu hau, moro matan, 
ata tu'ungn hau te ita léngay awang, agu sanggéd 
malékat de Mori Keraéng nggere-wa nggere-étas mai 
cé'é Anak Manusia.” 


Kawing Oné Kana 


2:1-11 
2 1 Du leso te telun manga ramé kawing oné Kana 
hitut oné tana Galiléa, agu endé de Mori Yésus 

manga kolé nituy; ? Mori Yésus agu ata nungkun 
bénta kolés oné ramé kawing hitu. Du tiong te 
taungs anggor disé, mai taé de endé de Mori Yésus 
ngong Hia: “Taungs waé anggor disé ga.” “Mali taé 
de Mori Yésus agu hia: “Apa weli ngoéng dité oné mai 
Aku endé? Toép di rapak lesog Aku.” ? Maik endé de 

Mori Yésus taé agu isét wintuk laing: “Apa kaut ata 
curup Diha kamping méu, pandé taung situ le méu!” 
6 Nitu manga enemd gumbang ata ngai nekekd, 
te waca lorong adak data Yahudi, néténg-néténg 
gumbang ngancéng na'a sua ko telu lorang waé. 
7 Mori Yésus curup agu isét wintuk laing: “Téku 
pandé penong taungs gumbang situ le waé.” Agu 
téku tu'ung lisé waé pandé penong gumbang situ. 
8 Poli hitu mai taé de Mori Yésus ngong isé: “Téku 
ga, agu ba ga oné ata tu'an ramé ho'o.” Itug kali bad 
lisé. ? Du poli cemekn waé hitut poli ciri anggor, le 
ata tu'an ramé hitu, agu toé baé liha nia main, maik 
ata gatang ata téku waé hitu, baé lisé og béntan liha 
hiat kopé harat, 1? agu taé oné hia: “Data do, olong 
kéta téti anggor ata di'ad, agu émé poli taung posod 
ata le inung ga, itu po inung ata toé di'ad; maik de 
hau na'a kéta kid anggor dia so'o dengkir te ho'on.” 
11 Tanda lenget hitut pandé le Mori Yésus oné Kana, 
tana Galiléa, ata te laring cain oné mai sanggéd tanda 
lenget Diha. Agu le hitu Hia pandé bong ngasang’N 
agu sanggéd ata nungku’N imbi Hias. 


Mori Yésus Oné Kapérnaum 


2:12 
12 Poli hitu Mori Yésus ngo oné Kapérnaumy, 
cama-cama agu endé'N agu asé ka'é'N agu sanggéd 
ata nungku'N, agu ka'éngs isé nitu pisa leso kanangs. 

Mori Yésus Pandé Nggeluk 
Mbaru de Mori Keraéngy 


2:13-25 
(Mat. 21:12-13; Mrk. 11:15-17; Luk. 19:45-46) 


13 Du tiong cai leso ramé Paska data Yahudi, Mori 
Yésus ngo oné Yérusalémy. 14Oné natas Mbaru de 
Mori Keraéng hitu repéngs Liha ata papalélé lembu, 
mbé, jimbal agu tekur jawa, agu ata paluk séng 
lonto nitus. 1> Hia pandé kalus oné mai wasé, itug 
kali wur sanggéd taung isé oné mai Mbaru de Mori 
Keraéng, agu sanggéd mbé, jimbal, lembu disé; 
séng data paluk waci-wécak kéta taungs Liha wa 
tana, nggitu kolé méja disé pandé walék taungs 
Liha. 18 Ngong ata pika tekur jawa curups Liha: “Emi 
taungs apa so'o cé'é mai ho'od, néka pandé amba 
laing le méu Mbaru de Ema Daku.” 1” Itu di nukn le 
sanggéd ata nungkun, te manga tulis: “Le momang 
Mbaru Dité pandé muntung laing Aku!” t8 Ata tu'ad 
Yahudi koléng Mori Yésus, mai taéd: “Tanda apa le 
Hau ngancéng toto agu ami, te Hau manga hak'M 
te pandé nenggitu?” 19 Mai walé de Mori Yésus agu 
isé: “Rongkas damang le méu Mbaru Nggeluk ho'o, 
oné telu leso kaut Aku ngancéng hesé kolén.” 2? Mai 
kolé taé data Yahudi ngong Hia: “Pat mpulu enem 
ntaung hesén lata Mbaru Nggeluk hoʻo, mai kaut Hau 
ngancéng pandén oné telu lesoy?” 21! Maik betuan 
Diha Mbaru Nggeluk ho'o ngong weki Run. 22 Musi 
main, du poli to'on oné mai ata mata, nitu di nukn 
lata nungku'N te apa hitut poli tombo’N Liha. Agu 
imbi tu'ung lisé Surak Nggeluk agu sangged taung 
reweng ata poli curup le Mori Yésus. 

23 Agu du ngai oné Yérusalém’n Hia tédéng ramé 
Paska, do kéta ata imbi laing ngasang Diha, ai isé 
poli ita sanggéd tanda ata pandé Diha. 2^ Maik weki 
Run Mori Yésus toé imbi iséy, ai pecing taungs isé 
Liha. 2> Agu ali toé cedekn can koé ata téing sakasi 
agu Hia latang te manusia, ai pecing Liha apa ata 
mangan oné nai de manusia. 


Gejék Agu hi Nikodémus 


3:1-21 
1 Manga cengata ata Parisi ngasangn hi 
Nikodémus, hia cengata ata tu'an oné agama 

Yahudi. ?Hia mai le wiéy oné Mori Yésus, agu mai 
taén: “Rabi, baé lami, te Ité mai ného Guru ata wuat 
le Mori Keraéngt; ai toé kéta manga cengatan ata 
ngancéng pandé tanda lengét ného pandé Dité hitu, 
émé toé kempéng le Mori Keraéng.” 3 Mai walé de 
Mori Yésus, taén: “Aku curup agu hau, moro matan, 
émé cengatan ata toé loas koléy, hia toé ngancéng 
itan Adak de Mori Keraéng.” 4 Mai taé di Nikodémus 
ngong Hia: “Co'o ngancéng ata te loas koléy émé 
hia tu'a gi? Ngancéng weli hia ngo kolé oné tuka de 
endén kudut loas koléy?” > Mai walé de Mori Yésus: 
“Aku curup agu hau, ata te tu'ungn émé ca ata toé 
loas oné mai waé agu Nai Nggeluk, hia toé ngancéng 
ngo oné Adak de Mori Keraéngn. “Manusia loas oné 
mai ata tu'an, ata serani loas oné mai Nai Nggeluk. 

7 Néka lenget laing le hau émé nggo'o taé Daku agu 
hau: méu paka loas kolém. 8 Buru, solok nggere-nia 
kaut ngoéngn agu dengé le hau maon, landing toé 
baé le hau mai nia main agu ngo nggere-niay. Nggitu 
kolé dé sanggéd ata situt loas oné mai Nai Nggelukd.” 


YOHANÉS 3 298 


ə? Mai walé di Nikodémus, taén: “Co'o kéta moléy jarin 
apa hitu?” 1? Mai walé de Mori Yésus: “Musuk hau 
guru data Israél, toé kolé pecing le hau apa situ 
ko? 1t Aku tombo agu hau, tu'ung-tu'ung kéta ami 
tombo latangt apa situt pecings lami agu ami ata 
sakasi latangt apa situt ita lamid, maik toé imbis le 
méu sakasi dami. !? Toé imbi le méu, du Aku tombo 
agu méu latangt cao-ca oné lino, co'o kong imbin le 
méu, émé tombo Laku latangt taé Surga? 12Toé kéta 
cengatan ata poli ngo éta Surgan, hanang Hia hitut 
poli wa'u éta mai Surgan, ngong Anak Manusia. 

14 Agu cama ného hi Musa te téti liha ular nggere-éta 
oné satar mambak, nenggitu kolé Anak Manusia paka 
téti nggere-étay, 1? kudut sanggéd ata situt imbi 
Hia, haéng mosé tédéng lén. !6 Ai nenggitu mésén 
momang de Mori Keraéng latangt lino ho'o, wiga Hia 
téing Anak'N ata léca kudut sanggéd ata imbi Hia 
toé matas, maik haéng mosé tédéng lén. Ai Mori 
Keraéng susung Anak'N oné lino toé te toto bicar de 
lino, maik te pandé selamaks Liha. t8 Céing kaut ata 
imbi Hia, toé manga hena le wahéng; céing kaut ata 
toé imbin, poli mangan ka'éng oné wahéngy, ai hia 
toé imbi oné ngasangd Anak léca de Mori Keraéng. 
19 Agu ho'oy wahéng hitu: gérak poli cain oné lino, 
maik manusia céwé lélak ka'éng oné nendép itu pong 
oné gerak, ai sanggéd pandé disé da'atd tu'ung. 2? Ai 
céing kaut ata pandé da'at, kodoy lisé gérak agu toé 
mai oné gérak hitus, kudut sanggéd taung pandé 
da'atd situ toé haéng le géraks; ?t maik céing kaut 
ata pandé molor, hia mai oné géraks kudut ita si'ang 
te sanggéd situ pandé oné Mori Keraéngs.” 

Sakasi di Yohanés Latangt Mori Yésus 


3:22-36 

22 Poli hitu Mori Yésus agu ata nungku'N ngo oné 
tana Yudéa agu Hia ka'éng nituy cama-cama agu isé 
agu cebong atas. ? Maik hi Yohanés kolé, cebong ata 
kin oné Ainon ruis béo Salim, ai nitu do waé, agu ata 
mai nitus te cebong, ?4ai du hitu hi Yohanés toé di 
na'a oné buiy. 

25 Manga ndu-ndél taud ata nungku di Yohanés 
agu cengata ata Yahudi landing wintuk te pandé 
nggeluk weki. 26 Itu kali maid isé oné hi Yohanés 
agu mai taéd ngong hia: “Rabi, ata hiot cama agu 
ité be sina mai waé Yordan, agu landing Hia ité poli 
téing sakasi, Hia cebong ata koléy agu do kétas 
ata ngo oné Hias.” 2? Mai walé di Yohanés: “Toé 
kéta manga cengatan ata ngancéng emi can apa te 
weki run, émé toé widang oné hia éta mai Surgan. 
28 Méu kolé ngancéng téing sakasi, ai aku poli curup: 
Aku toé hi Mésiask, maik wuatg aku pado olok oné 
mai Hia. ? Ata ngaran wina molas hiat kopé harat; 
maik haé reba dihat kopé harat ata hesé ruis hia 
agu ata séngét hias nisang kéta naid dengé reweng 
dihat kopé harat hitu. Hituy nisang nai daku, agu te 
ho'on nisang naig hitu penongy. 3° Hia paka tambang 
méséy, maik aku paka ciri koék. 

31 Céing ata mai éta main, hia manga béta mai 
sanggén taung; céing ata mai oné mai linon, ka'éng 
boné linoy agu gejék curup dé linoy. Céing ata mai 
éta mai Surgan manga béta mai sanggéd ménan. 

32 Hia téing sakasi latangt apa situt itan agu situt 
dengén, maik toé kéta manga cengatan ata tiba 

sakasi Diha situ. 33 Céing ata tiban sakasi Diha situ, 
hituy turan Liha, te Mori Keraéng hitu molorn. 34 Ai 
céing ata wuat le Mori Keraéng, Hia ata caingn 
reweng dé Mori Keraéng, ai Mori Keraéng widang Nai 
Nggeluk toé manga beténgn. 35 Ema momang Anakn 
agu poli widang sanggéd cao-ca oné Hia. 3° Céing 
kaut ata imbi Anak, hia haéng mosé tédéng lén, maik 
céing kaut ata toé lorong Anak, hia toé manga ita 
mosén, maik ruak de Mori Keraéng téjé kin lobo hia.” 


Gejék Agu Inéwai Samaria 


4:1-42 
4 1 Du baég le Mori Yésus, te sanggéd ata Parisi 
poli dengén, landing Hia haéng agu cebong ata 

nungku céwé do oné mai hi Yohanés 2-- koném po 
weki Run Mori Yésus toé cebong ata laingy, maik 
co'os ata nungku'N -- 2Hia néng ga legong tana 
Yudéa agu holés koléy nggere-oné tana Galiléa. 

4Hia paka liba kétay tana Samaria. 2 Itug kali cain 
Hia oné ca béndar oné Samaria, ata ngasangn Shikar 
ruis tana ata téing li Yakob danong oné anakn, hi 
Yusuf. ê Nitu manga perigi di Yakob. Mori Yésus 
poso kétay le lako, landing hitu Hia lonto lupi perigi 
hituy. Du hitu anggat ongga campulusua ga. 7 Itu 
wan cain cengata inéwai Samaria kudut téku waé. 
Mai taé de Mori Yésus agu hia: “Téing koé Aku waé 
inung.” 8 Ai sanggén taung ata nungku'N poli ngo 
oné béndar té weli hang. °? Mai taé de inéwai Samaria 
hitu ngong Hia: “Ba'ang néng ga, Ité ca ata Yahudit, 
tegi kolé waé inung agu aku ata Samaria?” (ai ata 
Yahudi toé curup taud agu ata Samaria) !° Mai walé 
de Mori Yésus agu hia: “Emé pecing le hau latang té 


YOHANES 4 301 


widang de Mori Keraéng, agu céing Hia ho'ot curup 
agu hau: Téing Aku inung! Toé te toé hau tegi agu 
Hia, agu Hia poli téing agu hau waé mosé.” 1! Mai 
taéd inéwai hitu kamping Hia: “Mori, Ité toé manga 
émbér té tékun agu délemn perigi ho'o; mai nia main 
Lité paéngn waé mosé hitu? !? Cala Ité kali ata céwé 
mésén oné mai ema dami hi Yakob, ata téing perigi 
ho'o agu ami agu ata poli inung dungka le weki run 
hia agu lawang sanggéd anakn agu paéngn?” !3 Mai 
walé de Mori Yésus agu hia: “Céing kaut ata inung 
waé ho'o hia te masa koléy, t4 maik céing kaut ata 
inung waé ata kudut téing Laku agu hia, hia toé 
masa koléy tédéng lén, maik waé ata kudut téing 
Daku agu hia, kudut ciri mata waé oné weki dihay 
ata mboas molém taung dengkir tédéng lén.” 1> Mai 
taéd inéwai hitu kamping Hia: “Mori, téing koé aku 
waé inung hitu, kudut aku toé masa kolék agu toé 
maléng mai kolé cé'é ho'og te téku waé.” 16 Mai 

taé de Mori Yésus agu hia: “Kolé ga, bénta ronam 
agu mai cé'é ho'oy.” 17 Mai taé de inéwai hitu: “Aku 
toé manga ronag.” Mai kolé taé de Mori Yésus agu 
hia: “Tu'ung kéta taé de hau hitu, ai hau toé tu'ung 
manga ronam, t8ai hau poli manga limad ronam agu 
ata mangan ho'o oné hau, toé kolé rona de hau. Oné 
tombo ho'o molorm hau.” 19 Mai taéd inéwai hitu 
kamping Hia: “Mori, ho'og baé tu'ungn laku ga, Ité 
cengata nabit. 2? Empo dami suju éta poco ho'os, mai 
taé de méu ga Yérusalém dé osang baté suju data.” 
21 Mai taé de Mori Yésus agu hia: “Imbi kaut Akuh, 
oé enu, tiong cai cekengn te méu kudut suju hi Ema 
toé oné poco ho'o, toé kolé oné Yérusalém. 22Méu 
suju apa ata toé baé le méu, ami suju apa ata baé 
lamin, ai selamak tua oné mai wa'u Yahudin. 23 Maik 

manga kaut rapak leson agu te ho'on poli cain ga, té 
isét suju laing tu'ungn kudut suju hi Ema oné Nai agu 
molor, ai hi Ema lélak ata situt suju nenggitu. ?4 Mori 
Keraéng hitu Nai agu céing kaut ata suju Hian, paka 
suju Hia oné Nai agu molor.” ?> Mai walé de inéwai 
hitu kamping hia: “Pecing laku, hi Mésias kudut maiy, 
ngong hi Kristus; émé cai Hia, kudut Hia dé ba keréba 
sanggéd cao-ca oné ami.” 26 Mai taé de Mori Yésus 
agu hia: “Akup Hia, ho'ot rémé gejék agu hau.” 

27 Du hitu cais ata nungku'N agu lenget kétas, ai 
Hia rémé tombon agu cengata inéwai. Maik toé kéta 
cengatan ata cukung te réi: “Apay ngoéng de hau, 
enu?” ko: “Apay tombo Dité agu hia?” ?8 Og lego wan 
gumbangn inéwai hitu nitu, itu kali ngo oné béndarn 
agu tombo oné sanggén ata manga nitu: 22“0é, mai 
é, lélo damang dé! Manga cengata ata ngancéng 
tombo taung agu aku, sanggéd cao-ca ata poli pandé 
daku. Cala hitup hi Kristus?” 220p ngod isé pé'ang 
oné mai béndar hitu agu ngo oné Mori Yésus. 

31 Rémé nenggitun ata nungku’N nék Hia, mai taéd: 
“Rabi, hangt di.” 32 Maik mai taé Diha ngong isé: 
“Oné Aku manga hang ata toé baéy le méu.” 33 Mai 
taéd ata nungku'N situ cama taud: “Aram manga 
dadi ata ba cao-ca oné Hia te hang laing?” 34 Mai taé 
de Mori Yésus ngong isé: “Hang Daku ngong émé 
pandés Laku ngoéng Diha hitut wuat Aku, agu pandé 
polis gori'N situ. 35 Toé weli nenggo'o taé de méu: 
Téké pat wulang caig cekeng ako? Maik Aku taé agu 
méu: Lélo dé baling méu agu lélo taung uma ata polis 
té'éd agu ngancéng te akos. 36 Ho'o muing hiat ako 
tiba lahén, agu hiat ligot wua te mosé tédéng lén, 
wiga ata wécak wini agu hiat ako cama-cama nisang 
naid. 37 Ai sangged so'o, laing tu'ungn dé go'ét ho'o: 

Hiat cengata te wécak wini, ata iwon te ako. 38 Aku 
wuat méu te ako apa hitut toé rébok de méud; ata 
bana ata rébokd méu te ako rébok disé.” 

393 Agu do kéta ata Samaria oné mai béndar hitu, 
imbi Hias le dengé tombo de inéwai hitu, ata sakasi: 
“Hia taé agu aku sanggéd taung apa ata poli pandé 
dakud.” 40 Woko cais ata Samaria situ oné Mori 
Yésus, tegi lisé oné Hia, kudut Hia ka'éng agu iséy; 
itu kali ka'éngn Hia nitu sua leso béhéngn. ! Agu 
céwé do kolé ata situt imbi landing curup Diha, 4? mai 
taéd ngong inéwai hitu: “Imbig lami, maik toé landing 
taé de hau, ai poli dengé le rug ami Hia, agu pecing 
lami té Hia tu'ung Ata Selamak de lino.” 


Kolé Nggere-oné Galiléa 


4:43-45 
2 Du sua leso wa ga, Mori Yésus kolé nitu main 

nggere-oné Galiléa, “ai poli sabi le Run Mori Yésus, 
toé manga cengatan nabi ata hiangn lata oné tana 
de run. ® Agu du cain Hia oné Galiléa, tiba di'ay lata 
Galiléa situ ai isé poli ita sanggéd situt pandé Diha 
oné Yérusalém du ramé hitu, ai rud isé kolé onés du 
ramé hitu. 


Mori Yésus Pandé Ina Anak de Pegawé de Raja 


4:46-54 
(Mat. 8:5-13; Luk. 7:1-10) 

46 Og holés kolé nggere-oné Kana oné tana Galiléan 
Mori Yésus, oné béo hiot pandé Liha waé ciri anggor. 
Agu oné Kapérnaum manga cengata pegawé de raja 
ata rémé betin anakn. #Du dengén liha, caig Mori 

Yésus oné mai Yudéan nggere-oné Galiléa, itug kali 
ngon hia oné Mori Yésus agu tegi, dasor Hia mai 
agu pandé ina anakn, ai anakn hitu kudut matay. 
48 Mai taé de Mori Yésus agu hia: “Emé toé di ita le 
méu tanda agu tanda lengét, toé di imbi le méu.” 
49 Mai taé de pegawé hitu ngong Hia: “Mori, mait ga 
rémé koé toé di matan anak daku.” >° Mai taé de 
Mori Yésus agu hia: “Ngoh ga, anak de hau moséy!” 
Ata hitu imbi curup hitut taé de Mori Yésus agu hia, 
itug kali ngon. >t Du ngai oné beréha salangn kin hia, 
cumang nitus liha mendin kudut te tura agu hia, ai 
anakn ina gi. °? Mai hia réi agu isé, ongga pisay anakn 
hitu pu'ung inan. Walé disé: “Oné meseng ongga ca, 
morag pémpangn.” >? Nitug nukn le pegawé de raja 
hitu, ina du hitu néng oné méséng Mori Yésus curup 
agu hia: “Moség anakm.” Itug kali imbi kolén hia 
lawang agu sanggéd haé kilon. 

4 Agu hitu dé tanda lenget te suan ata pandé de 
Mori Yésus du kolén oné mai Yudéa nggere-oné 
Galiléa. 


Pandé Ina Ata Beti Du Leso 
Sabat Oné Tiwu Bétésda 


5:1-18 

1 Poli hitu manga leso ramé disét Yahudi, 
5 Mori Yésus ngo nggere-oné Yérusalém. ? Oné 
Yérusalém ruis Lewang Jimbal, manga ca tiwu, 
ngasangn Bétésda oné curup Ibranin. Oné lupi tiwu 
Bétésda hitu manga limad molang ° do kétas ata beti 
halas kid oné molang situ: Mangas ata buta, ata 
denggo-doat wali agu ata péko. [Isé géréng gégon 
waé tiwu hitu. TAi émé ného palén wa'u malékat de 

Morin oné tiwu hitu agu pandé gégo waé hitu; céing 
kaut ata laring cain cembur oné tiwu hitu ina muing 
betin; koném beti apa kaut.] °? Nitu manga cengata 
ata telumpulu alo ntaung gi betin. Du ita le Mori 
Yésus ata hitu, ngai halas kin nitu, agu ali pecing 
Liha naisn gé betin, mai taé de Mori Yésus agu ata 
hitu: “Asa, ngoéngm hau te inah ko?” 7” Mai walé data 
hitu: “Mori, toé kéta manga cengatan ata te téti aku 
nggere-oné tiwu hitu émé rémé gégon waé, hituk di 
aku kudut ngo lembo oné waé hitug, manga’g ata cai 
olon.” 8 Mai taé de Mori Yésus: “To'oh ga, lulungs 
locém agu lakoh ga.” ? Du hitu muing di'a betin ata 
hitu, itu kali tétis locén agu lakoy gi. 

Maik leso hitu leso Sabat. t° Ali hitu, mai curup data 
tuʻa disét Yahudi agu ata hitut poli inan: “Leso ho'o 
leso Sabat. Hau néka cu'ung locém.” 11 Mai walé data 
hitu: “Ata hiot pandé ina beti daku, Hia hitut taé 
agu aku: Tétis locém agu lakoh ga.” 1? Mai réi disé 
agu hia: “Céing ata hitu te taé agu hau: Tétis locém 
agu lakoh ga?” !3 Maik ata hitut poli ina betin, toé 
baé liha céing ata hitut pandé ina hia, ai Mori Yésus 
ného baon moran ngo oné réha ata do nitu. 14 Ného 
cepisan, Mori Yésus cumang agu ata hitu oné Mbaru 
de Mori Keraéng, mai taén ngong Hia: “Polig dé inan 
beti de hau, néka pandé ndékok kolé, boto hena 
koléh le beti ata céwé da'atn.” 19 Ngo nggere-pé'angy 
ata hitu, tombo liha oné isét tu'ad Yahudi, kali Mori 
Yésus hitut poli pandé ina hia. t6 Landing hitu, ata 
tu'ad Yahudi humer kéta naid te pandé susa Mori 
Yésus, ai Hia pandé ina atay oné leso Sabat. 17 Maik 
mai taé Diha agu isé: “Ema Daku gori dengkir te 
ho'on, ali hitu, Aku gori nenggitu kolék.” 18 Méséng 
nggitu isét tu'ad Yahudi tambang kétas buber naid te 

mbelé Hia, toé landing Hia pandé mora leso Sabat, 
maik landing le taé Diha kolé te Mori Keraéng, Ema 
Run Hia. Ali hitu weki Run Hia te cama agu Mori 
Keraéngy. 


Sakasi de Mori Yésus Latang te Weki Run 


5:19-47 

19 Og walé ata tu'ad Yahudi situ le Mori Yésus; “Aku 
taé agu méu, tadan, Anak toé ngancéng pandé apa 
kaut le téti nai Run, émé toé ita Liha apa ata pandé 
de Ema, ai apa ata pandé li Ema, hitu kolé ata pandé 
de Anak. ?? Ai hi Ema momang Anak, itu tara toid 
Liha oné Anak sanggéd taung situt pandé le weki run 
Hia ngot Hia toi oné Anak, sanggéd gori ata céwé 
méséd kolé oné mai gori so'o, wiga lengets méu. 

21 Ai cama ného hi Ema pandé to'o isét mata agu 
pandé mosés, nenggitu kolé Anak pandé mosé céing 
kaut ata ngoéng laing Liha. ?? Hi Ema toé manga toto 
bicar céing ko céing kaut, maik poli téing Liha kuasa 
te beté bicar hitu oné AnakN, 23 kudut sanggéd ata 
situt hiang hi Anak cama ného hiang hi Ema. Céing 
kaut ata toé hiang hi Anak, cama ného toé hiang hi 
Emay hitut wuat Hia. 

24 Aku taé agu méu: ata tu'ungn kéta, céing ata 
séngét tombo Daku, agu imbi Hia hitut wuat Aku, 
hia haéng mosé tédéng lén, agu toé manga kolé 
wahéng tédéng lén, ai hia poli hésing oné mai matan 
nggere-oné mosé. ?> Aku taé agu méu: Moro matan, 
te cai leson, agu polig cain, te sanggéd ata mata 
dengé reweng de Anak de Mori Keraéng, agu isét 
dengén, te mosés. ?6 Ai cama ného hi Ema manga 
mosé oné weki de Run, nenggitu kolé téing Liha oné 

Anak manga mosé oné weki de Run. 27 Agu Hia poli 
téing kuasa oné Anak'N kudut beté bicar, ai Hia Anak 
Manusiay. ?8 Néka lenget laing le méu, ai tiong te 
rapak leson, sanggéd ata oné boa dengé reweng 
Dihas, ?? agu isét poli pandé di'a to'os wa mai boad 
kudut tiba mosé tédéng lén, maik isét poli pandé 
da'at du rémé moséd, to'o kolés kudut tiba wahéng 
tédéng lén. 

30 Aku toé ngancéng pandé apa-apa oné mai weki 
rug; Aku beté bicar lorong apa ata poli dengé Daku, 
agu beté bicar Daku agiln ai Aku toé lorong ngoéng 
de weki Rug, maik lorong ngoéng Diha hitut wuat 
Aku. 3t Émé Aku sakasi latang te weki Rug, sakasi 
Daku hitu, toé molorn; 3? manga ata bana te téing 
sakasi latang te Aku, agu pecing Laku, sakasi hitut 
téing Diha laing salangn. 3? Méu poli jera atas oné 
hi Yohanés, hia poli téing sakasi ata laing salangn. 
34 Maik Aku toé pinga laing sakasi de manusia; maik 
tara curupn Laku, kudut ita le méu mosé selamak. 
35 Hia cama ného culu ata dila te téing gérak, agu toé 
béhéng le méu mantén gérak hitu. 36 Maik manga ca 
kétay sakasi Daku ata céwé mésén oné mai sakasi di 
Yohanés, ngong sanggéd taung gori ata poli téing 
li Ema kamping Aku, kudut pandés Laku. Gori situ 
kolé ata pandé Daku te ho'on, agu sanggéd pandé 
Daku situ te téing sakasi latang te Aku, te Aku ho'o 
wuat le Ema'G. ?7Hi Ema ata wuat Aku, Hia koléy 
ata téing sakasi latang te Aku. Méu toé dé'it manga 
dengén reweng Diha, nenggitu kolé tara'N, toé dé'it 
ita le méu, ?8agu reweng Diha toé manga temern 
oné méu, ai méu toé imbi Aku ata jera Diha. 3? Bo kali 
seber tu'ungs méu te bacang Surak Nggeluk, ai bet 
de méu, le bacang Surak Nggeluk situ haéng le méu 

mosé tédéng lén. Musuk Surak Nggeluk situ téing 
sakasi latang té Aku, #0 maik méu toé mai oné Akum 
kudut haéng mosé tédéng lén. 

41 Aku dé toé nanang hiang le manusiak. 4? Maik 
latang te méu, pecing kéta muing Laku nais. Méu 
toé manga momang Mori Keraéngs. ? Mai Daku le 
ngasang de Ema'G, maik méu toé tiba Akum; bo 
woko mai ata bana le ngasang de run, tiba hia le 
méu. #Co'o kaut tara ngancéng imbin le méu, émé 
méu kawé hiang oné mai cama taus, maik toé kawé 
hiang hitut mai éta mai Mori Keraéng hitut ca-y kali? 
4> Néka nggo'o ma'ut de méu, Aku kudut toto sala de 
méu oné ranga di Ema; maik ata buang méu hi Musa, 
hitut deming laing le méu. ^6 Ai émé imbi hi Musa 
méu, toét-toé méu imbi kolé Akum, ai hia poli tulis 
latang te Aku. 47 Maik émé méu toé imbis apa situt 
tulis diha, co'o kétas kong imbid le méu apa so'ot 
curup Daku?” 


Mori Yésus Téing Hang Lima Sebu Ata 


6:1-15 
(Mat. 14:13-21; Mrk. 6:32-44; Luk. 9:10-17) 


1 Poli hitu Mori Yésus angkak ngo be sina mai 

sano Galiléa, ngasang banan sano Tibérias. ? Do 
kétas ata londang lut Hia, ai ita lisé tanda lenget 
situt pandé Diha latang te isét beti. 3 Mori Yésus 
ngo nggere-éta goloy agu lonto camas nitu agu 
ata nungku'N. 4 Leso adak Paska, adak mésé data 
Yahudi ruis gi. Du lélo le Mori Yésus ata baling mai 
Hia, ita Liha do tu'ungs ata holi te mai oné Hia, mai 
taé'N ngong hi Pelipus: “Weli nia lité roti te hang 
data so'o?” ê Réi hitu Diha kudut damang hi Pelipus, 


YOHANÉS 6 309 


ai pecing Liha co'o ngai Liha pandén. 7 Mai walé di 
Pelipus agu Hia: “Koném weli roti ata sua ratus dinar 
molé, toé kin rangko latang te isé so'o, alim po pati 
gici ca pu'ild kaut.” 8 Cengata oné mai ata nungku'N, 
hi Andréas asé di Simon Pétrus, pa'u rewengn 
kamping Hia: ““Ho'o manga anak koé ata manga 
lima mongkod rotin agu suad ikang; maik capa laings 
to'ong kudut téing lawa do so'o?” t? Mai taé de Mori 
Yésus: “Jera lontos le méu ata do situ.” Nitu tebel 
kéta remang, itus kali lontod ata do situ, am lima 
sebud dod ata rona. 1! Poli hitu, Mori Yésus emi roti 
situ, étan wali di'a, agu pati péar oné isét lonto nitu; 
nenggitu kolés ikang situ pati péars Liha latang te ata 
dos situ, poro ngoéngd. t? Woko poli becurd taung 
ata do situ, mai taé'N agu ata nungku'N: “Nongko 
taung sanggéd roti situt récid boto manga ata oké 
bod.” t3 Og kali ligot taungs lisé sanggéd roti situt 
récid agu na'a oné campulusua rotod, penong taung 
le roti siot lima mongko, ata réci hang diséd. 14 Du 
poli itan lata do situ tanda lenget ata pandé Diha, 
mai taéd: “Hia ho'o tu'ung kéta nabi hitut mai oné 
tana linoy.” 

15 Ai pecing le Mori Yésus, isé mai nitus kudut te 
dadé Hia te teti ciri raja laingy. Itu kali Hia lako 
lentang hanang koé'N nggere-oné poco. 


Mori Yésus Lako Lobo Waéy 


6:16-21 
(Mat. 14:22-33; Mrk. 6:45-52) 


16 Du mané répg tana, sanggéd ata nungku de 
Mori Yésus, ngo sili sanos agu léti wangkas 1” te ngo 
nggere-sina Kapérnaums. Nendep molé tana ga toé 

tara tuay Mori Yésus, !8céwén kolé cai bombang 
mésé ai leng bailn buru warat. 19? Remon wa ga aram 
lima ko enem kilo métér tadangn bisé wangka disé, 
ita lisé Mori Yésus lako kauty lobo waé mai ruis 
wangka disé. Isé rantang kéta taungs. 2? Maik mai 
taé Diha ngong isé: “Aku ho'o, néka rantang!” ?! Isé 
te poto Hia nggere-oné wangka, agu ca repa mata 
kaut caig wangka hitu lupi tacik hitut baté ngo disé. 


Lawa Do Kawé Mori Yésus 


6:22-24 

22 Ného diangn, lawa do situt ngai ka'éng besinad 
toég manga itan lisé wangka, maik hio ca kali bao. 
Mori Yésus toé léti cama oné wangka hitut léti data 
nungku'N, maik ata nungku'N kanang situt ngo. 
23 Maik rémé nggitun, tuad pisa wangka bana ata mai 
oné mai Tibérias ruis baté hang roti disé du poli étan 
wali di'a le Mori Yésus. 24Lété itan lata do te Mori 
Yésus toég manga nitun, agu ata nungku'N kolé toé, 
isé léti wangka situ agu angkak te ngo nggere-oné 
Kapérnaum kudut kawé Mori Yésus. 


Mori Yésus Roti Te Mosé Laing 


6:25-59 

25> Du cumangn lata do situ Mori Yésus be sina mai 
tacik hitu, mai taéd ngong Hia: “Rabi, oné pisa kaut 
Tité cai cé'é ho'od?” ?8 Mai walé de Mori Yésus: “Aku 
taé agu méu, moro matan, kawé Aku de méu, toé 
landing le ita tanda lenget situ, maik ali méu poli 
hang roti situ agu becurm. 27 Seber koém te gori, toé 
latang te hang bara hitut ngancéng pandé calang 

laing, maik latang te hang hitut ngancéng te mosé 
tédéng lén, hitut téing le Anak Manusia oné méu, ai 
Hia ata poli palasn le Mori Keraéng Ema.” ?8 Mai walé 
disé agu Hia: “Apa ata pandé dami kudut ngancéng 
kawé ata henan oné Nai de Mori Keraéng?” 22 Mai 
walé de Mori Yésus: “Ho'o kéta gori ata henan oné 
nai de Morin; méu paka imbi oné Hia ata wuat le Mori 
Keraéng.” 

30 Mai kolé réi disé: “Tanda apa kéta pandé Dité 
kudut ita lami, kudut ami imbi Itékm? Gori apa kéta 
hitut pandé Dité? 3t Empo dami poli hang Mana oné 
satar mambak, ného manga ata poli tulisd: Isé poli 
téing Liha roti éta mai Surga.” 

32 Mai walé de Mori Yésus: “Taé tu'ung Daku agu 
méu; moro-matan, toé hi Musa hitut téing méu roti 
éta mai Surga, maik roti ata tu'ungn kéta, roti hitut 
téing de Ema Daku éta mai Surga. ? Ai roti hitut oné 
mai Mori Keraéng, hituy roti ata wa'u éta mai Surga 
agu téing mosé oné lino.” 34 Maig taé disé: “Mori, 
téing tédéng koékm ami roti hitu.” 3 Mai wantil de 
Mori Yésus: “Akuy roti hitut te mosé laing; céing kaut 
ata mai oné Akuy, hia toé manga darem kolén, agu 
céing kaut ata imbi Aku, hia toé manga masa kolén. 
36 Maik Aku poli tombon agu méu: Koném poli ita 
Akus méu, maik toé kin tara imbi le méu. 37 Sanggéd 
taung ata situt téing li Emag oné Aku, te mai oné 
Akus, agu céing situt mai cé'é Akus, hia toé okéy 
Laku. 38 Ai Aku poli wa'u éta mai Surga, toé kudut 
pandé lorong ngoéng Daku, maik kudut lorong Hia 
hitut poli wuat Aku. 3? Agu ho'o kétay ngoéng Dihat 
wuat Aku, poro sanggéd taung ata poli téingd Liha 
latang te Aku, néka manga ata morad, maik pandé 
to'os Laku du cemol lino. 4? Ai ho'oy ngoéng de Ema 

Daku; kudut sanggéd taung ata siot poli ita Anak agu 
imbi Hias, ita mosé tédéng lén agu porong Aku pandé 
to'o isé du cemol lino.” 

41 Itug kali ndu'usd ata Yahudi landing Hia, ai poli 
taé Diha: “Akuy roti hitut wa'u éta mai Surga.” ł? Mai 
kolé taéd: “Toé néng hi Yésus anak di Yosép Hia 
ho'o ko, ata endé-eman pecing tu'ungs lité? Co'o 
kaut Hia tara nenggo'on taén: Aku poli wa'u éta mai 
Surgag?” } Mai walé de Mori Yésus agu isé: “Méu 
néka ndu'usm. 

44Toé kéta manga cengatan ata mai oné Akum, 
émé toé poto Liha Ema ata wuat Aku, agu hia pandé 
to'oy Laku du cemol lino. “Manga tulisd oné surak 
de sangged nabi: Agu sanggéd isé te toing le Mori 
Keraéngs. Agu néténg ata, ata poli dengé agu tiba 
toing oné mai hi Ema, mai cé'é Akus. 6 Sanggéd situ 
toé nggo'o ga, te manga atan ata poli itan hi Ema. 
Hanang Hia hitut mai oné mai Mori Keraéngn, Hiay 
ata poli ita hi Ema. 47 Aku taé agu méu: Ata tu'ungn 
kéta, céing ata imbi Aku, hia te haéng mosé tédéng 
lén. 

48 Akuy dé roti te mosé laing. f? Empo de méu poli 
hang mana oné satar mambak agu isé poli matad ga. 
0 Ho'oy roti ata wa'u éta mai Surga: Céing kaut ata 
hangn, hia toé ngancéng matay. >t Akuy dé roti te 
mosé laing, ata poli wa'u éta mai Surgag. Céing kaut 
ata hang roti ho'o, hia te haéng mosé tédéng lén. 
Roti ho'ot téing Daku, hituy weki Daku ata téing Laku 
te mosé de lino.” 

22 Sanggéd ata Yahudi léwang cama taud, agu 
mai taéd: “Co'oy Hia ho'o ngancéng téing weki'N te 
hang dité?” >3 Mai taé de Mori Yésus: “Aku taé agu 
méu, ata tu'ungn kéta, émé méu toé hang weki de 

Anak Manusiam agu inung dara'N, méu toé manga 
mosé oné wekis. “TCéing ata hang weki Daku agu 
inung dara Daku, hia paéng mosé tédéng lén, agu 
Aku pandé to'o hia du cemoln lino. >” Ai weki Daku 
tu'ung-tu'ung kéta latang te hang, nenggitu kolé dara 
Daku, tu'ung-tu'ung te inung. °° Céing kaut ata hang 
Weki Daku agu inung Dara daku, hia ka'éng oné 
Akuy agu Aku oné hiak. >” Cama ného hi Ema hitut 
mosé ata wuat Aku, agu Aku mosé li Emak, nenggitu 
kolé, céing ata hang weki Daku, hia hitu te mosé 
Lakuy. “2Ho'o dé roti ata poli wa'u éta mai Surga, toé 
roti ného hiot hang de empo de méu, agu isé polisg 
matad. Céing kaut ata hang roti ho'o, hia te haéng 
mosé tédéng lén.” 

“9 Sanggéd so'o, tombos le Mori Yésus oné 
Kapérnaum du toing oné Mbaru ngaji'N. 


Dod Ata Nungku Ata Hedongs 


6:60-66 

60 Du poli dengéd taung tombo situ, dod ata nungku 
de Mori Yésus ata curup nenggo'o: “Curup ho'o cirang 
kéta bailn, céing ata ngancéng taongn te séngétn?” 
61 Pecing le Mori Yésus, ngga'uts ata nungku’N 
landing tombo Diha situ. Mai taé'N ngong isé: “Co'o 
tombo hitu, pandé gégo imbi de méu ko? 2? Co'o émé 
ita le méu Anak Manusia ngo nggere-éta osang hitut 
baté ka'éngn? ® Nai de Morin ata téing mosé, weki 
dité toé kéta manga betua laingn. Sanggéd tombo 
Daku situ kamping méu, hitus dé nai ata téing mosé. 
64 Maik manga oné mai méun ata toé imbid.” Ai du 
wangkan muing pecing le Mori Yésus, céing ata toé 
imbin agu céing kudut te pika Hia. ® Mai kolé taé 

Diha: “Landing hitu poli Laku tombon agu méu: Toé 
kéta manga cengatan ata te mai oné Aku, émé toé 

widang li Ema latang te hia.” 6 Pu'ung nitu maid ga, 
do kétas ata nungku Diha, hedong toé lut Hia kolés. 


Tura Di Pétrus 


6:67-71 

67 Maig taé de Mori Yésus agu rasul situt campulu 
sua: “Asa méu; toé kolé hedongm ko?” 68 Mai walé di 
Simon Pétrus ngong Hia: “Mori, ngo kolé oné céingkm 
di ami? Reweng Dité tu'ung-tu'ung reweng te mosé 
tédéng lén; 6? agu poli imbid lami agu pecing te Ité 
ata nggeluk oné mai Mori Keraéng.” 7? Mai walé de 
Mori Yésus agu isé: “Toé weli weki rug Aku ata pilé 
méut campulusua ho'o? Maik cengata oné mai méu 
ata jing da'atn.” 7t Betuan curup Diha ngong hi Yudas 
anak di Simon Iskariot; koném po hia cengata oné 
mai isét campulusua, maik hia te pika Mori Yésus. 


Mori Yésus Ngo Oné Yérusalém 
Te Lut Ramé Pondok Daun 


7:1-13 

7 1 Poli hitu Mori Yésus lako léok Galiléa, ai Hia toé 

gorin te ka'éng kaut oné Yudéa, ai nitu manga 
ata Yahudi nanang te ala Hias. ? Du hitu ramé disét 
Yahudi ruis gi, leso ramé Pondok Daun. ? Mai taé de 
asé-ka'én Mori Yésus agu Hia: “Ngot Ité cé'é mai ho'o 
ga nggere-oné Yudéa, kudut sanggéd ata nungku 
Dité ita kolé sanggéd pandé Dité. “Ai toé manga 
cengatan te pandé cao-ca oné pété ceha, émé hia 

ngoéng te tiba lata doy. Émé nenggitu pandé Dité, 
toto taram oné tana lino.” 2Ai asé-ka'é ru'N kaut toé 
imbi Hias. 8 Mai taé de Mori Yésus agu isé: “Leso 
Daku toéd caiy, maik latang te méu mangam taung 
linga. 7 Lino ho'o toé manga rangkat méud, maik 
rangkat Akuy, ai Aku poli sabid latang te sanggéd 
pandé da'at diha. 8 Ngom ga oné ramé hitu, Aku toé 
ngok nitu, ai toé di rapak leso'G.” ? Nenggitu reweng 
Diha latang te isé, itu kali ka'éng kiN oné Galiléa. 

10 Maik du poli ngod asé-ka'é de Mori Yésus oné 
ramé hitu, itu kali ngon kolé Hia nitu, maik lakoN toé 
ita lata doy. 1! Ata tu'ad isét Yahudi kawé Hia oné 
ramé hitu agu mai taéd: “Nia Hia?” t? Agu do kéta 
dengé siwi-sok oné lawa do situ latang te Hia. Manga 
ata taé nenggo'o: “Hia ata di'ay.” Mai tungku data 
iwod: “Toé yé, Hia pandé wéléng ro'éngy.” 12 Maik 
lagit cengatan koé ata cukungn te curup mésé-mésé 
latang te Hia ai rantang ata tu'ad isét Yahudis. 


Mori Yésus Téing Sakasi Weki Run 
7:14-24 

14 Du rémé kéta ruda olon ramé hitu, Mori Yésus 
ngo oné Mbaru de Mori Keraéngy agu toing atay 
nitu. 1? Lenget kéta taungs ata tu'ad Yahudi, agu mai 
taéd: “Co'o kétay ata ho'o, do kéta pecingn, musuk 
toé olo nungkuy.” 168 Mai walé de Mori Yésus agu isé: 
“Toing Daku toé oné mai weki Rug, maik oné mai 
Hiat wuat Akuy. 1” Céing kaut ata lut ngoéng Diha, 
ata hitu ngancéng pecing, ot toing Daku so'o oné 
mai Mori Keraéngd ko oné mai weki Rug. 18 Céing 
ata curup oné mai weki run, ata hitu kawé te hiang 
weki run, maik céing-céing ata kawé hiang latang te 
Hia hitut wuatN, hia laing salangn agu toé manga 

ata toé molorn oné hia. 12Toé weli hi Musa ata poli 
téing adak Taurat oné méu? Maik lagit cengatan koé 
oné mai méu ata pandé lorong adak Taurat situ. Co'o 
tara kudut ala Akus méu?” ?° Mai wantil data do situ: 
“Hau hena le koro de jing da'at; céingy ata kudut te 
ala Hau?” ?t Mai walé de Mori Yésus agu isé: “Musuk 
ca di pandé Daku, lengét taa méu ga. ? Jari, poli 
wintasn li Musa kudut sunat kéta taung méu - ata 
tu'ungn sunat hitu toé oné mai hi Musan, maik oné 
mai empo ditén — agu méu sunat atam oné leso 
Sabat. ?3 Émé ca ata, sunat oné leso Sabaty, boto 
lagé adak di Musa, co'o weli méu tara rabo Akus, 
méséng Aku pandé ina labok taung wekin cengata 
manusia du leso Sabat? ?4 Néka beté-bicar lut apa 
ata ita le mata, maik beté-bicar ata agiln tu'ung.” 


Ndél Landing Nia Main Mori Yésus 


7:25-36 

25 Mai taé data iwon weki Yérusalém: “Cala Hia 
ho'op ata kudut ala lisé ta? 26 Agu lélo de Hia curup 
sara nain agu isé toé manga curup apa-apa kamping 
Hia. Aram pecing tu'ung le adak laing dité, te Hia ho'o 
hi Kristus? ?7 Maik latang te ata ho'o, pecing lité, nia 
main baté ka'éngn, maik du nia cain hi Kristus, toé 
manga cengatan ata pecing nia main baté pu'ungn.” 
28 Du rémé toingn Mori Yésus oné Mbaru de Mori 
Keraéng mai taé Diha: “Bo kali pecingk Aku le méu 
agu nia maig Aku, maik mai Daku toé sara Rug, 
landing le wuat Dihat molor ata toé pecing le méu. 
29 Aku pecing Hiak, ai Aku mai oné mai Hiag agu Hia 
ata wuat Aku.” 

30 Bo kudut te deko Hia lisé, maik toé kéta cengatan 
ata cadi Hian, ai toé di hitu leson. 

31 Maik oné mai isét do situ, manga dod ata imbi 
Hia, agu mai taéd: “Emé cai hi Kristus, ngancéng 
kéta Hia pandé tanda lenget ata céwé do oné mai Hia 
ho'o?” 32 Ata Parisi dengé sai-saok data situ landing 
Hia, itu tara isét imam kepala agu ata Parisi jera 
ata lami Mbaru de Mori Keraéng kudut deko Hia. 

33 Mai taé de Mori Yésus: “Téké cekoén kali ga, Aku 
manga cama-cama agu méug, poli hitu Aku kudut 
ngo éta Hiat wuat Aku. 34 Méu te kawé Akum, maik 
méu toé ita Akum ai méu toé ngancéng ngo oné 
osang baté ka'éng Daku.” 35 Mai curup cama taud 
ata Yahudi situ: “Kudut ngo nggere-nia kétag Hia 
wiga ité toé ngancéng cumang agu Hia? Asa manga 
tenangn kudut ngo oné baté ka'éng data mbéot oné 
ata Yahudi agu kudut te toing ata Yahudi? 38 Apa 
weli betuan taé Diha te nggo'o: Méu te kawé Akum, 
maik méu toé ngancéng cumang Akum, agu: méu 
toé ngancéng ngo oné osang baté ka'éng Dakum?” 


Waé Ata Pu'un Mosé 


7:37-44 

37 Du leso cemoln hitu kétag adak mésé hitu, hesé 
Mori Yésus agu mai taéN: “Céing-céing ata masa 
waéy, co'om mai inung oné Akuy! ?8 Céing kaut ata 
imbi Akun, ného ata poli taé de Surak Nggeluk: oné 
mai pucu diha lalang kéta waé mosé.” 39 Betuan taé 
Diha, ngong Mori Keraéng Nai Nggeluk, ata kudut 
tiba lisét imbi Hia; tara toé di wa'uy Nai Nggeluk hitu 
ai Mori Yésus toé di bongy. 

40 Pisa taus oné mai ata do situ ata dengé 
taung sanggéd reweng situ, mai taéd: “Hia ho'o 
tu'ung-tu'ung nabi ata kudut te maiy.” 4t Mai taé 
data iwod: “Hia ho'o hi Mésias.” Maik manga kolé 
wantil data iwon: “Toé ta, hi Mésias toé mai oné mai 
Galiléan. 4? Ai taé de Surak Nggeluk, hi Mésias hitu 
waé di Daudy, oné mai béo Bétléhém, baté ka'éng 
di Daud médé.” 43 Wiga mangan ndu-ndél taud ata 
do situ landing Hias. ^4 Manga pisa taus oné mai 
isé kudut te deko Hias, maik toé kéta cengatan ata 
cukungn te cadi Hia. 


Mori Yésus Kambé Li Nikodémus 


7:45-52 

4> Itug kali ngod ata lami situ oné adakd sanggéd 
imam agu ata Parisi, ata nenggo'o taéd agu isé: 
“Co'ob tara toé ban le méu Hia?” 46 Mai walé data 
lami situ: “Toé dé'it manga repéng lami cengata 
manusia ata curup ného ata hitu!” # Mai walé 
data Parisi situ agu isé: “Wéléng kolég méu ko? 
48 Manga weli cengatan oné mai isét adak ata imbi 
Hian, ko cengatan oné mai ata Parisi? 49 Maik ata 
do so'o ata toé pecing Taurats nahé mata kéta 
taungs!” >° Cengata oné mai weki disé, hi Nikodémus 
ngasangn, hiot danong poli cumang agu Mori Yésusn, 
taé agu isé: “1“Co'o néng Adak Taurat dité, wahéng 
ata toé olong séngét torokn agu toé olong pecing 
lata apa ata poli pandé Diha?” >? Mai walé disé: “Asa 
ata Galiléa kolé hau ta? Damang céca di'a oné Surak 
Nggeluk, kudut pecing le hau toé manga nabi ata mai 
oné mai Galiléa.” 

Inéwai Ata Loma 


7:53--8:1-11 
2 Ttug kali isé kolé bilang mbarud, 

8 1 maik Mori Yésus ngo nggere-éta golo Zaitun. 

2Du le gula ucap, Hia manga koléy oné Mbaru 
de Mori Keraéng, agu sanggéd taung ro'éng mai 
oné Hias. Hia lontoy agu toing isé. 3 Mai isét pecing 
Taurat agu ata Parisi dadé nggere-oné Hia cengata 
inéwai ata regéng lisé du loma latay. 4 Pandé lonto 
lisé inéwai hitu oné bahi-réha kétay agu mai taé disé 
ngong Mori Yésus: “Rabi! Inéwai ho'o regéng lami 
du rémé loma taud. ° Hi Musa oné terungku Taurat, 
susung ité kudut peké le watu inéwai nenggitu. Co'o 
le nuk Dité latang te loma hitu?” 6 Tombo disé hitu 
kudut damang Hia, kudut manga campitn te pandé 
sala Hia. Maik Mori Yésus tengguk kauty agu tulis 
le rempa liméN wa tana. 7 Agu woko aping kéta 
réi disé, to'o agu hesé Hia agu mai taén ngong 
isé: “Céing-céing oné mai méu ata toé kéta manga 
ndékokn, hia damang ata laring cain peké watu oné 
inéwai ho'o.” 8 Itu kali tengguk kolén Hia agu tulis 
wa tanay. °? Maik woko poli dengén lisé curup hitu 
itus kali ca cad ngod, pu'ung oné mai ata tuʻa laing. 
Cemoln ga, téké kaut Mori Yésus agu inéwai hitu ata 
mengkek kin oné baté ka'éngn. 1° Itu kali hesén Mori 
Yésus, agu mai taén ngong hia: “Oé enu, nias ata do 
so'o bao ga? Asa manga cengatan bao ata wahéng 
hau?” tt Mai walé de inéwai hitu: “Toé manga o 
Mori.” Mai kolé taé de Mori Yésus: “Aku kolé néng 
toé wahéng hauk. Ngoh ga, agu pu'ung ho'o main 
muing ga néka pandé ndékok koléh.” 

Mori Yésus Gérak de Lino 


8:12-20 

12 Mori Yésus curup koléy oné isé, mai taéN: “Akuy 
de gérak de lino; céing-céing ata lut Aku, ata hitu toé 
manga lako oné nendepn, maik manga gérakn oné 
mosén.” !3 Mai wantil data Parisi agu Hia: “Tombo 
kéta sakasi weki Rum Hau, sakasim hitu toé molorn.” 
14 Mai walé de Mori Yésus ngong isé, taéN: “Alim po 
Aku tombo sakasi latang te weki Rug, maik sakasi 
Daku hitu molorn, ai pecing le Rug, nia maig Aku 
maig, agu nggere-niak Aku ngog. 1° Beté bicar de 
méu lorong wolo de manusia, Aku toé beté- bicar 
latang cengatan kaut, t6 maik alim po Aku téeing 
beté-bicarK, beté-bicar hitu molorn, ai Aku toé 
hanang koég, maik cama-cama agu Emag ata wuat 
Aku. 1” Agu oné Surak Taurat de méu manga tulis, 
sakasi data sua tau, laing salangn kéta. t8 Aku ata 
téing sakasi latang te weki Rug, agu Emag kolé hitut 
wuat Aku, téing sakasi latang te Aku.” 19 Mai kolé taé 
disé agu Hia: “Niay néng Ema de Hau?” Mai walé de 
Mori Yésus: “Aku agu Ema Daku toé pecing le méu. 
Emé pecing Aku méu, pecing bon kolé Ema Daku.” 

20 Sanggéd curup situ tombo le Mori Yésus ruis baté 
na'a cao-ca du Hia rémé toing oné Mbaru de Mori 
Keraéng. Agu toé manga cengatan te deko Hia, ai 
toéd cai leson. 

Mori Yésus Toé Oné mai Lino Ho'on 


8:21-29 

21 Mai kolé taé de Mori Yésus agu isé: “Aku kudut 
ngok ga, agu méu kudut kawé Akum, maik méu te 
mata oné ndékoks. Oné osang baté ngo Daku, toé 
ngancéng ngos méu.” ?? Wiga maig taé disét Yahudi 
situ: “Asa kudut te ala le weki Run Hia, itu tara nggo'o 
taén: Oné osang baté ngo Daku, toé kéta ngancéng 
ngos méu?” Z Itu kali mai taé de Mori Yésus ngong 
isé: “Méu mai wa mais, Aku mai éta maig; méu oné 
mai lino ho'os, Aku toé oné mai lino ho'og. ?4 Itu tara 
nggo'on bao taé Daku agu méu, te méu mata oné 
ndékoks; ai émé toé imbi Aku méu, te Akuy de Hia, 
méu mata oné ndékoks.” ?> Maig taé disé ngong Hia: 
“Céing kéta néng Hau?” Mai wantil de Mori Yésus agu 
isé: “Apay néng curup Daku agu méu be bolon? 26 Do 
kid situt paka curups Laku, agu kudut bicars laku 
latang te méu; maik Hiat wuat Aku, ata molor tu'ung 
kéta, agu apa situt poli dengé Daku oné mai Hia, hitu 
kolés ata tombo Daku agu lino ho'o.” ?7 Toé tingo 
lisé, kali curup hitu oné isé ngong Hia Ema. 28 Maig 
taé de Mori Yésus: “Emé poli téti étan le méu Anak 
Manusia, itu pong pecing le méu te Akuy dé Hia, agu 
Aku toé pandé cao-ca sara naig, maik Aku curup apa 
situ ného poli toing Diha Ema oné Aku. 22Hia hitut 
poli wuat Aku, Hia kempéng Akuy. Hia toé ondang 
Aku hanang koég, ai Aku pandé taung situt henan 
oné nai Diha.” 

Molor Ata Pandé Céla Laing 


8:30-36 

30 Du poli taung sanggéd curup situ le Mori Yésus, 
dod ata, imbi Hia. 3t Mai taé Diha agu ata Yahudi 
situt imbi Hias: “Emé temer kin imbi de méu latang 
te sanggéd reweng Daku, méu tu'ung-tu'ung ata 
nungku Dakum, 22agu méu te pecing, ata molorn, 
agu molor hitu te pandé céla méu laingy.” 3 Mai walé 
disé: “Ami ho'o waé di Abrahamkm. Agu toé dé'it 
manga ciri mendi data laingkm. Co'o tara nggo'on 
taé de Hau: Méu kudut célam?” 34 Mai wantil de Mori 
Yésus agu isé: “Aku taé agu méu, ata tu'ungn kéta, 
néténg ata hitut manga ndékokn, hia hitu mendi de 
ndékoky. 3> Agu ata ngasang mendi, toé ka'éng kin 
oné mbaruy, maik ngasang anak kali ka'éng oné 
mbaruy dengkir tédéng lén. 36 Jari, émé Anak hitu 
pandé céla méuy, méu tu'ung-tu'ung célam.” 


Waé di Abraham Ata Toé Oné Mai Morid 


8:37-47 

37“Pecing kolé Laku, méu waé di Abraham, maik 
méu lémét kudut mbelé Akum, ai curup Daku toé 
tiba oné nai de méu. ?8 Apa ata ita Daku oné Emag, 
hitu kolé ata curup daku, agu nenggitu kolé wintuk 
de méu latang te apa ata poli dengé le méu oné 
mai emas.” 39 Mai walé disé agu Hia: “Ema dami 
hi Abraham.” Mai taé de Mori Yésus agu isé: “Emé 
tu'ung kéta méu anak di Abraham, toét-toé méu te 
pandé ného apa ata poli pandé di Abraham. 0? Maik 
méu kudut te mbelé Akum, Aku ata tombo molor oné 

méu, molor hitut dengé Laku oné mai Mori Keraéng; 
gori nenggitu toé manga pandé li Abraham. 4! Méu 
pandé gori de ema rus.” Mai walé disé: “Ami toé wing 
berakm. Ca'y kali ema dami, Mori Keraéng.” f? Mai 
taé de Mori Yésus ngong isé: “Emé Mori Keraéng 
ema de méu, méu te momang Akum; ai Aku mai oné 
mai Mori Keraéng agu ho'o ga Aku manga cé'é ho'ok. 
Mai Daku, toé mai le nai Rug, maik ali wuat Diha. 

43 Co'o tara toé tingon le méu curup Daku? Ai méu 
toé ngancéng dekon reweng Daku. 44 Méu mai oné 
mai emas ata jing da'at, wiga méu nanang pandé apa 
ata ngoéng de emas. Hia ata mbeléd manusia pu'ung 
kéta du wangkan, agu hia toé mosé laing patén, 

ai oné hia toé mangay molor. Emé manga tombo 
nggopétn hia, hitu curup de run, ai hia ata nggopét, 
agu améd sanggéd nggopét. ł* Maik landing Aku, 
curup laing molord agu méu, méu toé imbi Akum. 

46 Céing oné mai méun ata manga baté caun te Aku 
manga pandé ndékok? Emé Aku curup molor, co'o 
weli tara toé imbig Aku le méu? 4’ Céing ata mai 
oné mai Mori Keraéngn, hia séngét reweng de Mori 
Keraéngy, ali hitu le méu tara toé séngéd, ai méu 
bom mai oné mai Mori Keraéngs.” 


Olong Manga Mori Yésus Po Hi Abraham 


8:48-59 
48 Sanggéd tu'a data Yahudi koléng Mori Yésus: 
“Toé weli tu'ung taé dami te Hau ata Samariah agu 
hena le jing da'ath?” ^? Walé de Mori Yésus: “Aku 
toé hena le jing da'at, maik Aku hiang Emag, agu 
méu toé hiang Akum. >”? Maik Aku toé kawé hiang te 
weki Rug; manga ca'y ata kawén agu Hia kolé ata 

beté-bicar. ?t Aku curup agu méu ata tu'ungn kéta, 
céing ata lut reweng Daku, hia toé manga matan 
dengkir lén.” Mai kolé walé de tu'a data Yahudi situ 
ngong Hia: “2“Ho'og pecingn lami, Hau hena le jing 
da'at. Ai hi Abraham polig matan, nenggitu kolés 
sanggéd nabi, maik mai taé de Hau: Céing ata lut 
reweng Daku, toé manga matan dengkir lén. >° Nahét 
céwé kéta mésé Hau hitu po ema dité hi Abraham 
ata poli matan! Sanggéd nabi kolé poli taungs matad; 
kudut te cama agu céing kéta weli Hau hitu ga?” 
54Walé de Mori Yésus: “Émé Aku naring kaut weki 
Rug, toé kéta manga belar koé cekoén. Ema Daku 
hitut naring Aku, Hia hitut taé de méu: Hiay Mori 
Keraéng dami, >> égém toé pecing le méu Hia, maik 
Aku pecing Hiak, agu émé nggo'o taé Daku: Aku toé 
pecing Hiak, Aku ho'o ata nggopét, cama ného méu, 
maik Aku pecing Hiak, agu Aku lut reweng Dihak. 

»6 Ema de méu hi Abraham, nisang kéta nain ai hia 
te ita leso Dakuy agu poli itan liha, wiga hia nakay le 
ita hitu.” >” Wiga mai taé data tu'ad Yahudi agu Hia: 
“Uwa de Hau toé di limampulu ntaungy, agu Hau ga 
poli ita hi Abraham?” ““Wantil de Mori Yésus agu isé: 
“Aku curup agu méu, moro matan, du toé di loas hi 
Abraham, Aku mangak ga.” >? Itu kali pili watu disé 
te peké Hia; maik morag Mori Yésus nitu main, agu 
ngoy oné mai Mbaru de Mori Keraéng. 


Ata Buta Du Pu'ung Loasn 


9:1-41 
9 1 Du rémé libaN Mori Yésus, ita Liha cengata ata 


buta pu'ung du loasn. Réi data nungkuN oné 
Hia: “Rabi, céingy ata pandé ndékok, weki run ata 

ho'o ko ata tu'an, wiga hia loas agu butan?” 3? Walé 
de Mori Yésus: “Toé hia, agu toé kolé ata tu'an, maik 
sanggéd gori de Mori Keraéng paka ita oné hias. 4 Ité 
paka pandé gori Diha hitut wuat Aku du rémé manga 
kin leso; ai émé caig wié, toé manga cengatan kolé 
ngancéng te gori. “Du rémé manga oné linog Aku, 
Akuy gérak de lino.” Woko poli taungs tombod Liha 
curup situ, Hia ipo wa tanay, halok Liha ipo hitu agu 
tana, poli hitu doés oné mata data buta hio bao, 

7 agu mai taén ngong hia: “Ngoh ga, Ilembo wekim 
oné tiwu Siloam.” Betuan Siloam, ngong: “Hiat wuat.” 
Ngoy ata hitu agu lembo wekin, itug kali kolén agu 
welag matan. 

8 Maik haé béon agu isé situt danong baé hia ata 
buta agu ata lénggéy, mai taéd: “Cala hia ho'op hiot 
sanggar-sanggar bon limén te tegi?” °? Mai taé data 
iwod: “Tu'ung, hia ho'o!” Walé kolé data iwod: “Toé 
hia, maik ata cama tara diha!” Maik taé de run ata 
buta hitu: “Tu'ung, aku hia!” 1? Mai taé disé ngong 
hia: “Co'o kaut tara ngancéng welan mata de hau?” 
11 Mai walén: “Ata hitut ngasangn hi Yésus, acel Liha 
tana luma du mata daku, agu mai taén ngong aku: 
Ngo oné tiwu Siloam agu lembo wekim. Itug kali 
ngog aku, agu du poli Ilembo wekig, aku ngancéng 
ita atak.” 12 Maig taé disé agu hia: “Nia weli Hia ga?” 
Mai walén: “Toé baég laku.” 

13 Ttų kali dadén lisé ata hitut butay baon oné ata 
Parisi. 1*4 Leso du acel tana de Mori Yésus agu pandé 
wela mata data hitu, du leso Sabat. t° Landing le 
hitu, isét Parisi réi agu hia, co'oy kaut tara ngancéng 
welan matam. Mai walén: “Pandé doés Liha tana oné 
mata daku, poli hitu aku ngo lembo wekig, wiga ho'ok 
aku ngancéng ita atak.” 16 Mai kolé taéd ata iwod ata 

Parisi situ: “Ata ho'o toé mai oné mai Mori Keraéngn, 
ai Hia toé hiang leso Sabaty.” Tungku kolé lata iwod: 
“Ba'ang kétag néng ga ca ata ndékok ngancéng 
pandé tanda lenget nenggitu?” Wiga mangag léwang 
taud cama isén. 1? Mai kole taéd ngong ata buta hitu: 
“Agu hau ga, co'o weli taé de hau latang te Hia, ai 
Hia poli pandé wela mata de haun?” Mai walén: “Hia 
cengata nabiy.” 18 Maik ata Yahudi situ toé imbi lisé, 
hitut baon hia butay, agu ho'og ita atan, wiga béntan 
lisé ata tu'an, 1? mai réid agu isé: “Ho'o tu'ung anak 
de méu hitut taés hia loas agu butan? Emé nggitu 
co'o tara ngancéng ita atan gé hia?” ?? Mai walé data 
tuʻa hitu: “Ata pecing damin kali, hia ho'o anak damiy 
loas agu butan, ?t maik co'o kaut hia te ho'on tara 
ngancéng ita atay, hitug toé pecing lami, agu céing 
ata pandé wela matan, toé kolé pecingy lami. Réi 
kaut weki run, tu'ag hia, hia ngancéng tombo latang 
te weki run.” 2? Tara nenggitun tombo data tu'an, ai 
isé rantang ata Yahudis, ai isét Yahudi poli ce naid 
céing ata tura Hia hi Mésias, ata hitu néka ka'éng 
cama agu iséy. ?3 Itu tara nggo'o taé data tu'an: “Hia 
tu'a gi, réi kaut weki run.” 

241tu kali bénta kolé te suangkalin ata hitut baon 
butay, mai taéd ngong hia: “Curup kéta ata tu'ungn 
oné ranga de Mori Keraéng; Pecing lami hia hitu 
ata ndékoky.” ?> Mai walén: “Ata ndékok ko toé ata 
hitu, toé pecing laku; maik ca kaut pecing daku, aku 
baon butak, ho'o ga ngancéng ita atak.” 26 Mai taéd 
ngong hia: “Co'oy pandé Diha oné hau? Co'o molé 
Liha pandé wela matam?” 2? Mai walén: “Baog curup 
daku, maik toé séngét le méu; co'o tara nanang te 
séngét koléd le méu? Cala méu nanang kolé te ciri 
ata nungku Diham?” 28 Cang agu mbéis mai taéd 

ngong hia: “Hau ata nungku Diha, maik ami kali ata 
nungku di Musakm. 22? Pecing lami, Mori Keraéng poli 
curup agu hi Musa, maik latang te Hia toé pecing 
lami, mai nia main Hia.” 30 Mai walé data hitu agu 
isé: “Ba'ang kéta toé pecing de méu, mai nia main 
Hia, musuk Hia poli pandé wela mata daku. 3t Pecing 
lité te Mori Keraéng toé séngét ata ndékoky maik 
ata nggeluk agu ata pandé sanggéd ngoéng Diha. 
32 Pu'ung danong main dengkir te ho'on, toé kéta 
dengé dé'it te manga ata hitut ngancéng pandé wela 
mata data hitut loas agu butan. 33 Émé toé mai oné 
mai Mori Keraéngn ata hitu, Hia toé ngancéng pandé 
apa-apay.” 34 Mai walé disé: “Hau ho'o loas kéta 
déméng agu ndékokm, jari hau kudut toing amih?” 
Itu kali wur nggere-pé'angn hia lisé. 

35 Dengé le Mori Yésus, te hia poli wur nggere- 
pé'ʻangn lisé. Poli hitu Mori Yésus cumang agu hiay, 
mai taén: “Imbi le hau Anak Manusia?” 36 Mai walé 
data hitu: “Céing néng Hia Mori? Kudut aku imbi 
Hiak.” 37 Mai taé de Mori Yésus ngong hia: “Hau toé 
kanang ita Hiah; maik Hia ho'ot rémé tombon agu 
hau, Hiap hitu!” 38 Mai taén: “Imbi laku Mori.” Itu 
kali sujun, io Hian. 3° Mai taé de Mori Yésus: “Aku 
mai oné linok te beté-bicar kudut céing ata toé ita, 
ngancéng itan, agu kudut céing ata ngancéng ita 
atan ciri butay.” 

40 Sanggéd tombo situ, dengé lata pisa taus ata 
Parisi ata manga nitus, agu mai taéd ngong Hia: 
“Co'o weli betuan hitu ga, ami kolé butakm?” #1 Walé 
de Mori Yésus agu isé: “Émé buta méu, toé manga 
ndékoks; maik landing le taé rus méu: Ami ita atakm, 
itu tara manga kin ndékoks.” 

Ata Lami Jimbal Ata Dia 


10:1-12 

10 t“Aku curup agu méu: Moro matan, céing 

ata ngo oné kandang jimbal, toé lorong paray 
onén, maik tuké lut pété bana, hia hitu ata takoy agu 
ata rampoky; ?maik céing ata ngo dungka paray 
onén, hia ata lami jimbaly. ? Latang te hia, hiat 
lami céngka para agu sanggéd jimbal situ séngét 
rewengn, hia bénta gici cas jimbaln lut ngasang de 
rud, agu todang nggere-pé'angs. 4 Émé pé ang kéta 
taungs sanggéd jimbal ga, hia lako bolo mai iséy, agu 
jimbal situ lut hias, ai pamot lisé reweng diha. ? Maik 
émé ata bana, toé gorid te lut ngot losi molés oné 
mai hiad, ai toé pecing lisé reweng data bana.” 

6 Hituy curup de Mori Yésus ata ba le rapang moléy 
agu isé maik toé kéta haéng pa'éln lisé, apay betuan 
Hia tara curup nenggitun agu isé. 

7 Te cangkalin kolé taé de Mori Yésus: “Aku taé 
agu méu, moro matan, Akuy parad jimbal situ. 

8 Sanggéd ata situt mai bolo mai Akus, isé situ ata 
tako agu ata rampoks, agu sanggéd jimbal situ 

toé séngét isés. ? Aku ho'o cama ného para; Céing 
ata ngo lut Akuy onén, hia te mo'éngy, agu hia te 
nggere-oné-nggere-pé'angy te kawé remang oné 
satar. 1? Ata tako, mai kaut te tako agu te mbelé, 
agu te pandé cipot taung; mai Daku kudut isé paéng 
mosé agu paéng héla-haé. 

11 Akuy ata lami jimbal hitut di'a. Ata lami jimbal 
di'a, oké mosén latang te sanggéd jimbaln; 12 maik 
ata pala hitut toé ata lami laing, agu toé ata ngarad 
jimbal situ, émé ita main serigala, pencangs jimbal 

situ, itu kali losin, wiga serigala hitu cekel agu pandé 
mbihi-mbehars jimbal situ. 13 Losi muing hia, ai hia 
ca ata palay kali, agu toé pingas liha jimbal situ. 
14 Akuy ata lami jimbal situt di'a, agu pecings Laku 
jimbalg, jimbal Daku kolé pecing Akus, 1° cama ného 
hi Ema pecing Akuy, nenggitu kolék Aku pecing hi 
Ema, agu Aku oké moség latang te sanggéd jimbalg. 
16 Oné Aku manga kolé jimbal bana, ata toé oné mai 
kandang ho'od; jimbal situ todang kolés Laku, agu isé 
te séngét reweng Dakus, agu isé te ciri ca impungs 
agu ca ata lamid. 1t” Hi Ema momang Akuy, landing 
Aku téing moség kudut tiba kolén. !8 Toé cengatan 
te ngancéng emi oné mai Akun, maik téings Laku 
lorong ngoéng nai Rug. Aku manga kuasag te téing, 
agu manga kuasag te emi kolén. Ho'oy perénta ata 
tiba Laku oné mai Emag.” 

19Wiga teka kolé léwang taud ata Yahudi landing 
curup hitu. Do oné mai isé, taéd: 2O“Hia hena le 
jing da'aty agu wédoly; co'o tara séngét Hias méu?” 
21 Mai wantil data iwod: “Curup hitu, toé curup data 
hena le jing da'at; ngancéng weli jing da'at pandé 
wela mata data buta?” 


Mori Yésus Toé Tiba Lata Yahudi 


10:22-39 

22 Toé béhéng poli hitu, tuag leso ramé mésé, Wéʻé 
Mbaru de Mori Keraéng oné Yérusalém; du hitu 
cekeng duréng. 22 Mori Yésus lako-lakoy oné Mbaru 
de Mori Keraéng oné kecaka di Salomo. ?4 Isét Yahudi 
hesé léok Hias, agu mai taéd ngong Hia: “Téké kéta 
capa béhéngn Ité ondang ami ugu-égé? Emé Ité hi 
Mésias tombo si'ang kéta agu ami.” 22 Mori Yésus 

walé isé: “Poli curupn Laku agu méu, maik toé imbi le 
méu; sanggéd gori situt pandé Daku, le ngasang de 
Ema, hitus ata téing sakasi latang te Aku, 26 maik toé 
imbi le méu, ai méu toé jimbal Dakum. 27 Sanggéd 
jimbal Daku séngét reweng Dakus, agu Aku pecing 
taungs isé, agu isé lorong Akus, ?8 agu Aku téing isé 
mosé tédéng lén, agu isé poli itan muing toé manga 
calangd dengkir lén, agu toé kéta cengatan te rumbu 
isé oné mai limé Daku. ?° Ema Daku ata téing isé oné 
Aku, céwé mésén oné mai céing kaut agu toé kéta 
cengatan ata ngancéng rumbu isé oné mai limé de 
Emag. 3° Aku agu hi Emag, cakm kali.” 

31 Cengkalin kolé isét Yahudi emi watu kudut peké 
Mori Yésus. 3? Mai taé de Mori Yésus ngong isé: 
“Dod wintuk ata diad oné mai Ema Dakud pu'ud ata 
totos Laku agu méu; pandé nia oné mai gori situ ata 
ngancéng peké laing Aku le méu?” 33 Mai walé data 
Yahudi situ: “Toé landing can wintuk di'aM tara kudut 
pekém Hau lami, maik ali Hau mbéis Mori Keraéngh, 
agu soho de Hau, musuk cengata manusiah, cama 
kaut le weki Rum ného Mori Keraéng.” 34 Mai wantil 
de Mori Yésus ngong isé: “Toé néng manga tulisn 
oné Kitab Taurat de méu: Aku poli téing reweng: 
Méu Mori Keraéngm? 35 Émé isé, oné céing cain 
curup hitu, caro Mori Keraéngs, égém Surak Nggeluk 
toé ngancéng koarn, “#ngancéng taé kin weli le 
méu ko, oné Hia hitut pandé nggeluk Liha Ema, agu 
hitut poli wuat Liha oné tana lino; Hau mbéis Mori 
Keraéng! Landing kaut poli curup Laku: Aku Anak de 
Mori Keraéng? 37 Émé toé pandés Laku gori de Emag, 
néka imbik Aku le méu, ?8 maik émé pandés Laku, 
agu méu toé imbi Akum, tamat imbis kali gori situ, 

kudut méu ngancéng pecing agu haéng pa'éld te Hia 
Ema manga oné Akuy agu Aku oné Hia Emak.” 

39 Cengkalin kolé, te damang, te deko Hia lisé, maik 
Hia mo'éng oné mai limé disén. 


Mori Yésus Be Sina Mai Waé Yordany 


10:40-42 


40 Ného cepisan, Mori Yésus ngo kolé besina mai 
waé Yordany, nggere-sina osang baté cebongn 
danong li Yohanés, Hia ka'éng nituy. 4! Dod ata 
mai oné Hia, agu mai taéd: “Bo kali hi Yohanés toé 
manga pandé ca tanda lengetn maik sanggéd situ taé 
dé'its liha latang te ata ho'o, toé kéta manga salang 
be pé'angd.” 4? Agu do kétas ata nitu imbi Hias. 


Pandé To'o Kolén Hi Lazarus 


11:1-44 

1 1 1 Manga cengata ata laing betin, ngasangn 

hi Lazarus, oné mai Bétania, béo di Maria agu 
asén hi Marta. ZHi Maria, hituy inéwai hiot luma dé'it 
wa'i de Mori Yésus le mina bengé agu koso laing le 
wukn. 3 Hi Lazarus hitut beti, nara disé. Inéwai situ 
sua jera ngo tombo agu Mori Yésus: “Mori, hia hiot 
momang Dité, betiy.” “Du dengé tombo hitu le Mori 
Yésus, mai taén: “Beti hitu toé manga mata laingn, 
maik kudut toto mésén kuasa de Mori Keraéng, ai 
le beti hitu Anak de Mori Keraéng te bongy.” ° Bo 
kali tu'ung Mori Yésus momang hi Marta agu ka'én, 
agu hi Lazarus. ê Koném poli dengén Liha, te beti 
hi Lazarus, kunjung kéta Hia ka'éng sua leson kolé 
oné osang nia Hia mangan. 7 Maik poli hitu mai taéN 

ngong ata nungkuN: “Kolé oné Yudéat gé!” 8 Mai 
taéd ata nungku situ ngong Hia: “Guru, ho'o koé 

di isét Yahudi damang te peké Ités, ngoéng kid Ité 
te ngo kolé sina itu?” 9? Mai walé de Mori Yésus: 
“Toé weli campulusua jam ca leso? Céing ata lako 
leso, toé manga timpok wa'in ai hia ita gérak de lino 
ho'oy. 1? Maik émé manga ca ata lako le wié, wa'in 
hena le timpoky, ai toé manga gérak oné wekin.” 

11 Nenggituy curupN, poli hitu mai taéN ngong isé: 
“Hi Lazarus, asé-ka'é dité, rémé toko lémotn, maik 
Aku ngo nitu kudut kéngko hia wa mai tokon.” 12 Mai 
taé data nungkuN situ ngong Hia: “Mori, émé lémot 
hia, hia te di'ay.” 13 Maik wan de Mori Yésus, ata 
toko kali ngong mata, alang nuk disé curup lémot de 
Mori Yésus ngong lémot tu'ung. !4 Ngéséng nggitu, 
curup tulak kéta le Mori Yésus: “Hi Lazarus matay gi, 
15 maik delék Laku woko toé mangak Aku du hitu, ai 
hitu céwé di'an latang te méu, kudut méu ngancéng 
imbim. Mai ga ité ngo sina hiat.” 16 Hi Tomas, hiot 
alitn hi Didimusy, taé taung agu haén, ngong ata 
nungku situ iwod: “Mai ga, ngo kolét ité kudut mata 
cama laing agu Hiat.” 

17 Du cai de Mori Yésus, pat lesog hi Lazarus poli 
boakn. 18 Béo Bétania ruis agu Yérusalémy, am telu 
kilo métér tadangn. !° Dog ata Yahudi nitu, mai cé'é 
hi Marta agu hi Maria te lêmbu isé landing le mata 
narad. % Du dengé li Marta te caig Mori Yésus, hia 
ngo curu Hiay, maik hi Maria kali ka'éng oné mbaruy. 
21 Maig taé de Marta ngong Mori Yésus: “Mori, 
damang émé no'ot Ité, nara daku toé manga matan. 
22 Maik te ho'on kolé pecing laku, Mori Keraéng te 
téing agu Ité, sanggé ménan situt tegi Lité oné Hia.” 
23 Mai taé de Mori Yésus agu hi Marta: “Naram te 

mosé koléy.” 24Mai taé di Marta ngong Hia: “Bo 
hitun, pecing laku, hia te mosé koléy lété sanggéd 
ata mosé kolés du leso cemol.” 2> Maig walé de Mori 
Yésus: “Akuy to'o agu mosé, céing ata imbi Akun hia 
te moséy, koném poli matan, ?6 agu néténg ata situt 
mosé agu imbi Akus, toé ngancéng mata dengkir lén. 
Imbi le hau curup ho'o?” 2 Mai taé di Marta: “Yo Mori, 
imbi laku, Ité hi Mésias, Anak de Mori Keraéng, ata 
mai oné lino ho'oy.” ?8 Du poli curup hitun, hia ngo 
bénta asé-ka'én hi Mariay, agu saok oné Hia: “Guru, 
manga sina hioy, agu hia bénta Hauy.” 22 Dengé hitu 
hi Maria, hidi-hadan to'on agu cumang Mori Yésus. 
30 Maik du hitu, Mori Yésus toé di caiy oné béo hituy. 
Hia rémé oné osang baté cumangn Hia li Marta. 3t Du 
ita lata Yahudi situt cama laing agu hi Marta oné 
mbaru hitu te émbu hia, hi Maria hidi-hada to'on 
agu ngo pé'ang tanan lut lisé, ai bet disé, hia ngo 
oné boay kudut rétang nituy. 32 Du cain hi Maria oné 
osang nia mangan Mori Yésus agu ita Hia, hi Maria 
cunem wa wa'i Dihay agu mai taén ngong Hia: “Mori, 
émé manga dé Ité du hitu, toé manga matan nara 
daku.” 

33 Du Mori Yésus ita rétang di Mariay, agu ata 
Yahudi situt mai kolé agu hias, wéong kéta naiN; 
bélot tu'ung nai Diha, og mai taéN: 34“Nia boakn 
le méu?” Mai walé disé: “Mori, mai agu lélo dé!” 

35 Rétang'g Mori Yésus. 3 Mai taé data Yaudi: “Lélo 
dé, momang tu'ung Liha hia.” 37 Maik pisa tau oné 
mai isé, taéd: “Hiay ata pandé wela koléy mata data 
buta ba'ang toé kéta ngancéng Liha pandén, wiga ata 
ho'o toé matay?” 38 Wéong kolé nai de Mori Yésus, 
itug kali ngo oné boa hitun, boa hitu ca liang ata tadu 
le watuy. 3? Mai taé de Mori Yésus: “Téti watu hitu!” 

Hi Marta, weta di teriha hitu, taé agu Mori Yésus: 
“Mori, wau gi, ai ho'ot pat leso poli matan.” ^? Mai 
taé de Mori Yésus: “Toé weli poli taé Daku, agu hau: 
Émé imbi le hau, hau te ita dirap de Mori Keraéngh?” 
41 Og kali tétin lisé watu hitu, itug kali congan Mori 
Yésus nggere-éta, mai taéN: “Ema, Aku wali di'a 
agu Iték, ai Ité séngét Akut. ? Pecing laku Ité pinga 
mtaung Akut, maik ali ata do so'ot hesé baling mai 
Aku, taé Laku, kudut imbi lisé, te Itéy hitut poli wuat 
Aku.” 4} Du poli curup hitun, kinda Hia, agu kepok: 
“Lazarus, péangh ga!” #4 Hi Lazarus hitut poli matan, 
main oné mai, wa'i agu limén ngai pongo le buingd, 
agu rangan rokot kin le kemboku. Mai taé de Mori 
Yésus ngong isé: “Cacas wuwus situ, agu ondang hia 
lakon.” 


Bantang Kudut Mbelé Mori Yésus 


11:45-57 
(Mat. 26:1-5; Mrk. 14:1-2; Luk. 22:1-2) 


45 Dod oné mai ata Yahudi, situt mai lélo hi Maria, 
agu ita le weki rud apa hitut poli pandé de Mori 
Yésus, imbi Hias. 6 Maik manga ata ngo oné isét 
Parisi agu tombo oné isé sanggéd apa situt poli 
pandé de Mori Yésus.  Itug kali isét imam kepala 
agu ata Parisi bénta Adak Agama kudut neki weki, 
mai taéd: “Co'o kali pandé dité ga? Ai ata hitu do 
pandé tanda lengetn. 48 Émé ondang lité Hia, kéorn 
sanggén ata imbi Hias, agu isét Roma te mais, rumbu 
osang nggeluk dité agu uku dité.” ^ Cengata oné 
mai isé, hi Kayafas, Imam Mésé du ntaung hitu, 
taé agu isé: “Méu toé manga pecing apas, “agu 
toé tingo-naém, te céwé dian latang te méu, émé 

cengatan mata te uku dité, itu po sanggén uku dité 
ho'o mempo.” >t Apa hitut curup diha, toé oné mai 
weki run hia, maik landing le Imam Mésé hia oné 
ntaung hitu, itang liha, hi Yésus te mata latang te 
uku hituy. ”? Agu toé latang te uku hitu kanang, maik 
latang kolé te impung agu pandé neki cas Anak de 
Mori Keraéng situt bégas. ”? Pu'ung oné mai leso 
hitud isé ca nais te mbelé Hia. ”4ł Landing hitu, Mori 
Yésus toé ngo koléy oné ranga data do oné isét 
Yahudi; Hia angkak nitu main ngo oné taņa ruis satar 
mambak, oné ca béndar hitut ngasangn Efraim, nitu 
Hia ka'éng cama laing agu ata nungkuN. 2? Du hitu 
tiong leson ramé Paska data Yahudi, agu dod ata oné 
tana hitu ngo oné Yérusaléms kudut pandé nggélok 
wekid be bolon Paska hitu. >6 Isé kawé Mori Yésus 
agu cang hesé oné Mbaru de Mori Keraéngd, isé taé 
cama taud: “Co'o le nuk de méun? Mai ko toé Hia oné 
taé ho'o?” >” Rémé nggitun taung ata imam kepala 
agu ata Parisi poli téing perénta kudut néténg ata 
situt baén nia Hia mangan, tombo oné isé kudut isé 
ngancéng deko Hias. 


Mori Yésus Palasy Oné Bétania 


12:1-8 
(Mat 26:6-13; Mrk 14:3-9) 


1 2 1 Enem leso be bolon Paska, Mori Yésus ngo 
oné Bétaniay, osang baté ka'éng di Lazarus 

hitut pandé to'oy le Mori Yésus oné mai ata matan. 

2 Nitu pandé ramé te Hia, agu hi Marta ata wintukn, 

agu cengata ata cama hang agu Mori Yésus, hi 

Lazarus. 2Itug kali hi Maria emi ca beréha botol mina 

narwastu hitut wegit kétay, poli hitu luma oné wa'i 

de Mori Yésus agu koso di'a le wukn, bengé mina 
hitu néndong taung oné mbaru hitu. f Maik hi Yudas 
Iskariot, ca ata nungku de Mori Yésus, hitut kudut 
komét pika Hian, mai taén: ?“Co'o tara toé pika telu 
ratus dinarn mina narwastu ho'o, kudut séngn ga 
téing oné isét lénggés.” Curup hitu diha, toé landing 
le nuk ata lénggéy, maik hia hitu ata takoy, hia dondé 
emi kaut séng ata na'a oné kas situt cau diha. 7 Mai 
taé de Mori Yésus: “Ondangn hia pandé nenggitun 
nuk leso boak Daku. 8 Ai sanggéd ata lénggé dondé 
manga agu méus, maik Aku toé dondég manga agu 
mêu.” 


Nekek Weki Kudut Mbelé Hi Lazarus 


12:9-11 

? Do kétas ata Yahudi dengé Mori Yésus manga sina 
hituy wiga mai disé toé landing Mori Yésus kanangs, 
maik kudut lélo hi Lazarus hitut poli pandé toʻo kolén 
oné mai ata matan. t° Itu kali imam kepala nekek 
taung weki kudut mbelé kolé hi Lazarus; 1! ai liha 
kaut tara dod ata Yahudi legong isé agu imbi Mori 
Yésus. 


Naka Tiba Mori Yésus Oné Yérusalém 


12:12-19 
(Mat 21:1-11; Mrk 11:1-10; Luk 19:28-38) 

12 Ného diang leson du ata do situ mai naka dengé 
te Mori Yésus ngai oné salangn mai nggere-cé'é 
Yérusalémy. ! Isé emi saung-saung cigir agu ngo 
curu Hia cang agu rewe-raos ciékd: 

“Hosana! 

Naring kéta Hiat mai le ngasang de Morin, 
Raja data Israél!” 
14 Mori Yésus ita ca Keledai rémé uwan, itu kali létin 
Liha, ného hiot poli tulisn: 
15“Néka rantang, olé molas Sion, 
Lélo gah, ho'og cain Rajam, 

Lonto lobo ca anak keledaiy.” 

16 Du wangkan, ata nungku de Mori Yésus toé pecing 
lisé latangt sanggéd situ, maik du poli bongn lata 
Mori Yésus, itu di nukn lisé te hitu poli tulisn ngong 
Hia agu poli pandén kole lisé latang te Hia. 

17 Ata do siot cama laing agu Hia, du Hia bénta hi 
Lazarus péang oné mai boan agu pandé to'o oné mai 
ata matan, téing sakasi latang te Hia. 18 Ali hitu ata 
do situ ngo curu Hias ai dengé lisé, Hiay hitut pandén 
tanda lenget situ. 19 Maig taéd ata Parisi situ cama 
taud: “Ita le rus méu, te méu toé kéta manga cir koé 
cekoés, lélo dé temu tana lino mai lut Hias.” 


Mori Yésus Tombo Matan 


12:20-36 

20 Oné mai isét ngo te ngaji du leso ramé hitu, 
manga pisa taus ata Yunani. 2t Ata situ ngo oné 
hi Pelipus, ata oné mai Bétsaida tana Galiléa, mai 
taéd ngong hia: “Keraéng, ami ngoéng te cumang 
agu Mori Yésuskm.” ?? Mai hi Pelipus tombo oné hi 
Andréas, mai hi Andréas agu hi Pelipus tombo oné 
Mori Yésus. 23 Mai walé de Mori Yésus, taéN: “Ho'og 
leson te bongy Anak Manusia. ?4 Aku taé agu méu: 
Moron, émé weras gandum toé pa'u wa tana agu 
matay, hia ca weras kin, maik émé matay, do cir 
wuan. 22 Céing ata momang mosén, hia te mamur 

mosén, maik céing ata toé momang mosén oné lino 
ho'o, hia te mo'éng mosé tédéng lén. 22 Céing ata tiba 
Akuy, hia paka lut Akuy, agu nia Aku mangag nitu 
kolé sekontu Daku mangan. Céing ata tiba Aku, hia 
te hiang le Emag. ?” Te ho'on wakar Daku kenduty, 
agu co'o kéta Laku taén? Ema, mo'éng koé Aku oné 
mai leso ho'o? Toé, ai latang te hitu muingk Aku tara 
maig oné leso ho'o. 28 Ema bong koéy ngasang Dité.” 
Dengég reweng éta mai Surga: “Polig bongn Laku, 
agu Aku te bong koléy.” 29 Isét do ata manga nitun, 
dengé reweng hitu, mai taéd: “Pasat hitu é! Manga 
kolé taé data iwod, cengata malékat curup agu hiay.” 
30 Rimbag le Mori Yésus: “Reweng hitut poli dengén, 
toé landing Aku, maik landing méu.” 3t Ho'og ruda 
olon beté-bicar te lino ho'o, te ho'on muing Hiat 
kuasa lino ho'o, te wéwéng nggere-pé'angy. ?? Agu 
Aku émé téti nggere-étak oné mai lino, Aku poto 
taung ata te mai oné Aku. ?? Apa ho'o taé Liha te toi, 
co'o molé Hia matan. 34 Mai walé data do situ: “Ami 
poli dengé oné mai adak Taurat, te hi Mésias mosé 
tédéng lén. Co'o kéta molég néng taé de Hau te Anak 
Manusia paka téti nggere-étay? Céing néng Anak 
Manusia hitu?” 35 Mai walé de Mori Yésus ngong isé: 
“Témé cekoég kali leson, gérak manga baling mai 
méuy. Lakom ga rémé manga agu méun gérak hitu, 
boto nendep ata kuasa méu. Céing ata sedep oné 
nendepy, toé dé pecing liha niay olon lakon. 38 Imbi 
koé oné gérak hitu, rémé manga oné méun gérak 
hitu, kudut méu ciri anak de gérakm.” 

Du poli curup hitun Mori Yésus ngo gi boto ita liséy. 

Co'o Ata Yahudi Tara Toé Ngancéng Imbid 


12:37-43 


37 Koném dod tanda lenget pandé le Mori Yésus wa 
ranga disé, maik toé kin imbi lisé Hia, 38 kudut rapakn 
curup hiot caing le nabi Yésaya: 

“Mori, céing ata imbin keréba dami? 

Agu oné céingy toton limé kuasa de Mori Keraéng?” 
393 Landing hitu, isé toé ngancéng imbid, ai poli kolé 
curupn li Yésaya: 

40“Hia poli pandé buta matad, 

agu tadu salang naid kudut néka ita le matad agu 

néka idep oné naid, itu kali holés, 

wiga Aku pandé ina isék.” 

41 Curup ho'o di Yésaya ai hia poli ita dirapn agu poli 
curup latang te Hian. 

42 Maik dod kolé oné mai isét tu'a ata imbi Hiad, 
maik landing lata Parisi, isé toé tura tulak, boto kenis. 
33 Ai isé céwé ngoéng hiang cama manusia, itu po 
hiang Mori Keraéngs. 


Curup de Mori Yésus Ata Beté-bicar 


12:44-50 


44 Ttug kali kepokn Mori Yésus, taéN: “Céing kaut 
ata imbi Aku, hia toé imbi Akuy, maik imbi Hia hitut 
poli wuat Akun; “agu céing kaut ata ita Aku, hia 
ita Hia hitut poli wuat Aku. 46 Aku poli wa'u oné 
lino ho'og ného gérak, kudut néténg ata situt imbi 
Akus, néka ka'éng oné nendeps. 7 Agu émé ca ata 
pinga curup Dakuy, maik toé pandés Liha, Aku toé 
beté-bicarn, ai mai Daku toé kudut beté-bicar lino, 


YOHANÉS 12-13 340 


maik kudut ba selamak hia. 48 Céing kaut ata toé tiba 
Aku agu toé séngét reweng Daku, hia poli manga ata 
te bicarn, ngong curup hitut poli taé Laku, hituy te 
bicar hia du cemol lino. 4° Ai curup Daku situ toé oné 
mai mu'u Rug Aku, maik hi Ema hitut wuat Aku. Hiay 
ata perénta Aku, kudut wéwa apa situt paka tombos 
Laku, agu caings Laku. >? Agu pecings Laku perénta 
situ Diha ngong mosé léwé lén. Jari, apa situt curup 
Laku, caings Laku ného situt baté curup Diha Ema 
oné Aku.” 


Mori Yésus Waca Wa'i Data NungkuN 


13:1-20 

13 1 Rémé nggitun du toéd pu'ung ramé Paska, 

poli pecing le Mori Yésus, caig leson kudut ngo 
oné mai lino ho'on nggere-éta hi Ema. Hia momang 
taungs ata paéngN oné lino ho'o, agu Hia momang 
isé dengkir agu cemol. ? Du rémé recap disé hang 
camad, jing da'at poli saok nanéng oné nai di Yudas 
Iskariot anak di Simon kudut pika Hia. 3 Pecing le 
Mori Yésus te Eman poli téing sanggé-ménan agu 
Hia te mai oné mai Mori Keraéng agu kolé oné Mori 
Keraéng. 4 Itug kali to'on Mori Yésus agu loak jubaN. 
Hia emi ca nggebar pongo awakN, 2 poli hitu Iégé waé 
oné bintang, agu pu'ung waca wa'i data nungkuN 
agu koso le nggebar hiot pongo oné awakN. Caig 
Hia oné hi Simon Pétrus. Mai taé di Pétrus ngong 
Hia: “Mori, Ité kudut waca wa'i daku?” 7 Mai walé de 
Mori Yésus ngong hia: “Apa ho'ot pandé Laku, toé di 
pecing le hau te ho'on, tai di po pecing le hau.” 8 Mai 
taé di Pétrus ngong Hia: “Ité néka kéta waca wali 
dakut dengkir tain!” Mai walé de Mori Yésus: “Emé 

toé wacas Laku wa'im, hau toé tiba cimpa oné mai 
Akuh.” ° Mai taé di Simon Pétrus ngong Hia: “Mori, 
néka hanang waʻig kaut, maik limég agu ulug kolé!” 
10 Mai taé de Mori Yésus agu hia: “Céing ata poli 
cebong, hia asig waca kolé wekin, waca kaut waʻin 
kali ga, ai hia poli nggélok taungn. Méu kolé poli 
nggéloks, maik toé sanggés taung.” 1! Ai pecing Liha, 
céing hitut téing Hia. Itu tara mai taén: “Toé sanggés 
taung méu nggélokm.” 

12 Du Hia poli waca wa'i disén, Hia sélék kolé juban, 
agu kolé baté lonton, maig taéN ngong isé: “Pecing 
weli le méu betuan apa hitut poli pandé Laku agu 
méu? 1? Méu caro Aku Guru agu Mori, bo hitu lé'én, 
ai Guru agu Mori muingk Aku. 14Jari, émé Aku waca 
wal'is, Aku ho'o Mori agu Gurus, émé nggitu méu kolé 
néng paka waca wa'i taus; !>ai Aku poli téing ca 
toming latang te méu, kudut méu kolé pandé cama 
ného hitut poli pandé Laku agu méu. t° Aku taé agu 
méu: Moro matan, mendi toé ngancéng béta mai 
morin, ko cengata ata wuat laing toé ngancéng béta 
mai hiat ata wuatn. 17 Emé pa'él taung so'o le méu, 
di'a de mosés méu émé pandés le méu. 

18 Toé ngong sanggés taung méu curup Daku. Baé 
Laku, céing situt poli lir Laku. Maik paka cai oloy tulis 
ho'o: Ata hitut hang roti Daku, poli téti tundéln agu 
Aku. 1° Aku curup agu méu ho'o muing, be bolon 
mangad sanggéd situ, kudut émé tuay apa hitu, 
imbig dé le méu, te Akuy dé Hia. 2? Aku taé agu méu: 
Tada laingn, céing ata tiba ata hitut wuat Laku, hia 
tiba Akuy. Agu céing ata tiba Aku, hia tiba Hiat wuat 
Akuy.” 

Mori Yésus Langga Hi Yudas 


13:21-30 


21 Du poli curup nenggitun Mori Yésus, bélot kéta 
naiN, itu kali wan sakasin: “Aku taé agu méu, moron, 
cengata oné mai méu te téing Akuy.” 22Ata nungkuN 
situ lélo taud, isé sesenga'is, céing hitut kindat 
Diha. 22Cengata oné mai ata nungku de Mori Yésus, 
ata hitut momang Diha, bérit ruis Hiay du racap 
wanangn. ?4Repang oné ata nungku hitu hi Simon 
Pétrus, mai taén: “Réy dé, ngong céing Diha hitu!” 
25 Ata nungkuN hitut lonto ruis Mori Yésus holés agu 
mai taén ngong Hia: “Mori, céing hitu?” 26 Mai walé 
de Mori Yésus: “Hia hitu, hiat ata téing roti ata poli 
bembon Laku.” Du poli curup nenggitun, Hia emi 
Roti, bemboy agu téing hi Yudas, anak di Simon 
Iskariot. 2? Du poli tiban roti hitu li Yudas, hia hena le 
jing da'aty. Mai taé de Mori Yésus ngong hia: “Apa 
ata nanang laing te pandém, pandé gélang ga.” 

28 Maik toé kéta manga cengatan oné isé situt lonto 
hang cama ata pecingn, co'o betuan curup hitu de 
Mori Yésus ngong hi Yudas. 22Ngéséng hi Yudas ata 
cau kas wiga manga ata nggo'o betd, te Mori Yésus 
jera hi Yudas weli apa ata sékékn latang te taé hitu, 
ko téi apa-apa agu ata lénggé. 3° Du poli tiban li 
Yudas roti hitu, itu kali gélang-gélang ngon. Du hitu 
wiég tana. 

Perénta Weru 


13:31-35 


31 Du poli ngon hi Yudas, maig taé de Mori Yésus: 
“Hoʻo ga Anak Manusia te bongy, agu Mori Keraéng 
te bong oné Hiay. 32 Émé Mori Keraéng bong oné 
Hiay, Mori Keraéng te bong Hia kolé oné wekiN, agu 
te bong muing Hia. 33 Ngong sanggés méu anak 
Daku, téké cekoén kali ga, Aku manga cama agu 
méuk. Méu te kawé Akum agu ného hiot poli taé 
Laku agu ata Yahudi: Oné osang ngo Daku, toé kéta 
ngancéng méu ngos, nenggitu kolé néng taé muing 
Laku te ho'on agu méu. 

34 Aku téing perénta weru agu méu, ngong kudut 
méu paka momang taus, cama ného Aku poli 
momang méuk, nenggitu kolé méu paka momang 
cama taus. 3° Ali hitu, pecing taung lata, te méu ata 
nungku Dakum, ngong émé méu momang cama 
taus.” 


Mori Yésus Langga Hi Pétrus 


13:36-38 
(Mat 26:31-35; Mrk 14:27-31; Luk 22:31-34) 


36 Mai taé di Simon Pétrus agu Mori Yésus: “Mori, te 
nggere-nia Ité ngod?” Mai walé de Mori Yésus: “Oné 
osang baté ngo Daku, hau toé ngancéng lut Aku te 
ho'on, maik tai hau ngancéng lut Akuh.” 37 Mai taé 
di Pétrus ngong Hia: “Mori, co'o tara toé ngancéng 
lut Itég aku rémé nggo'on? Maram aku oké moség 
latang te Ité!” 38 Mai walé de Mori Yésus: “Ngancéng 
hau oké mosém latang te Aku? Ce tu'ungn Aku taé 

agu hau: Du toé di kakor lalong, hau poli pali Akum 
telu ngkalin.” 


Mbaru Diha Ema 


14:1-14 

14 INéka simpung naim, imbi kaut agu Mori 

Keraéng, imbi kaut kolé oné Aku! 2 Oné Mbaru 
de Ema Daku dod osang te ka'éng. Emé toé nggitu, 
toét toé tombos Laku agu méu, ai ngo Daku nitu te 
ambi osang latang te méu. ° Agu émé poli ngo nitug 
Aku agu poli ambi osang latang te méu, Aku mai 
kolék, agu dadé méu oné osang Daku, kudut oné 
osang nia mangag Aku, méu kolé manga nitum. 

4 Agu nggere-niak Aku ngog, pecing le méu salang 
ngo nitu. 2 Mai taé di Tomas ngong Hia: “Mori, toé 
pecing lami te nggere-nia Tité ngod. Jari, co'og lami 
pecingn salang ngo nitu?” 8 Mai walé de Mori Yésus 
agu hia: “Akuy dé salang, agu molor agu mosé! Toé 
kéta cengatan ata ngancéng ngo oné hi Ema, émé 
hia toé palé Akuy. 7 Emé méu pecing Akum, toét toé, 
méu pecing kolé Ema Dakum. Te ho'on méu pecing 
Hiam, agu méu poli ita Hiam.” 

8 Mai taé di Pelipus ngong Hia: “Mori, toi koé ami 
hi Ema hitu: remo damang hitu latang te ami.” 

9 Mai walé de Mori Yésus ngong hia: “Naisg Aku 
cama-cama agu méuk Pelipus, maik hau toé kin 
pecing Akuh? Céing ata poli ita Akun hia poli ita hi 
Ema. Co'og taé de hau ga: Toto koé agu ami hi Ema 
hitu. 10 Toé néng imbi le hau ko te Aku manga oné 
hi Emak, agu hi Ema manga oné Akuy? Apa hitut 
taé Laku agu hau, toé curup oné mai weki Rug Aku, 
maik hi Ema, hitut ka'éng boné Akuy, Hia ata pandéd 

sanggéd situ. !! Imbi koé Akum, te Aku boné hi 
Emak agu hi Ema bonén Akuy, ko mbasit co'on imbi 
koé landing sanggéd gori situ. t? Aku taé agu méu: 
Tadan kéta, céing ata imbi Akun, hia te pandé kolés 
sanggéd gori situ, ngo-ngot gori ata céwé mésén oné 
mai hitu. Ai Aku ngo éta hi Emak; 1? agu apa kaut ata 
tegi de méu le ngasang Daku, sendos Laku kudut Hi 
Ema bong oné Anaky. 14 Émé méu tegi apa kaut oné 
Aku, le ngasang Daku, sendos Laku.” 


Mori Yésus Reké Hiat Campé 


14:15-31 


15~Émé momangk dé Aku le méu, méu luts sanggéd 
perénta Daku. t° Aku te tegi oné hi Ema, te téing liha 
agu méu cengata ata campé bana kudut Hia loréng 
méu tédéng lén, 1!” ngong nai molor. Lino ho'o toé 
ngancéng tiba Hian, ai lino ho'o toé ita Hiay agu toé 
pecing Hiay. Maik méu baé Hiam, ai Hia loréng méuy, 
agu te ka'éng oné méuy. 

18 Aku toé kudut pencang méu ného anak lalom. 
Aku mai kolé cé'é méu. 19 Téké cekoén kali ga, lino 
toé ita kolé Akuy, maik méu ita Akum, ai Aku mosé, 
agu méu kolé te mosém. ?? Du hitu di te pecing le 
méu, te Aku boné hi Emak, agu méu boné Akum, agu 
Aku kolé boné méuk. 

21 Céing kaut ata caud perénta Daku, agu pandés 
liha, hiay ata momang Akun. Agu céing kaut ata 
momang Akun, hia te momang le Ema Dakuy. Aku 
kolé te momang hiak, agu te toi weki Rug oné hia.” 
22 Hi Yudas hiat toé hi Iskariot taé agu Hia: “Mori, 
co'ot Ité tara toto wekid agu ami agu toé latang 
te lino?” ?3 Mai walé de Mori Yésus: “Émé ca ata 

momang Akuy, hia te lorong curup Dakuy, Ema Daku 
te mohas hiay, agu Ami te mai oné hiakm agu ka'éng 
cama laing agu hiakm. 2tCéing ata toé momang Aku, 
hia toé lorong curup Dakuy, agu curup situt dengé 
de méu, toé de curup oné mai Akud, maik oné mai hi 
Ema, ata wuatg Aku. 

25 Sanggéd situ taés Laku agu méu rémé koé cama 
laing agu méug Aku, ?® maik Hiat campé, ngong Nai 
Nggeluk, hitut wuat Liha Ema le ngasang Daku, Hiay 
dé ata kudut toing sanggé-ménan oné méu, agu te 
pandé tingengd le méu sanggéd taung situt poli taéd 
Laku oné méu. 

27 Hambor agu meler pedeng te méu Laku. Hambor 
agu meler Daku téing méu Laku, agu apa hitut téing 
Laku, toé ného hitut téing de Lino oné méu. Néka 
simpung agu néka rantang. ?8 Polip le méu dengén te 
Aku poli taé agu méu: Aku ngok, maik Aku mai kolék 
cé'é méu. Emé momang tu'ungk Aku le méu, naka 
laing dé le méu ngo Daku éta hi Ema. Ali hi Ema céwé 
mésén oné mai Aku. ?? Agu te ho'on muing taé Laku 
agu méu, be bolon jarid sanggéd situ kudut imbi le 
méu émé jari apa hitu. 3°? Aku toég manga kolé do 
curupg agu méu, hiat kuasan lino ho'o maiy, agu hia 
toé kéta manga kuasa koé cekoén oné weki Daku. 
31 Maik kudut pecing le lino ho'o te Aku momang hi 
Emak, agu Aku pandé kéta taungs ného baté perénta 
Diha Ema oné Aku. 

To'o ga, mai ngot Ité cé'é mai ho'od.” 

Pu'u Anggor Ata Molor 


15:1-8 

1 5 I“Akuy dé pu'u anggor ata molor, agu Ema 

Daku ata rébokn. 2Néténg rengka oné Aku 
situt toé wuas, rociks Liha, maik néténg rengka ata 
wuad, dawings Liha kudut tambang recut wuad. ? Bo 
kali méu nggélokm ga le curup ata poli taé Laku agu 
méu. “Ka'éng ga oné Aku agu Aku oné méuk. Cama 
ného rengka toé ngancéng wua kaut le run, émé hia 
toé cing oné mai pu'u anggory, nenggitu kolé néng 
méu, toé wuam émé toé ka'éng oné Akum. 2 Akuy 
dé pu'u anggor, méu rengkad. Céing ata ka'éng 
oné Akun agu Aku ka'éng oné hiak, hia te wua doy, 
ai be pé'ang mai Aku, méu toé ngancéng pandé 
apa-apas. ° Céing ata toé ka'éng oné Akun, hia te 
rocik oké pé'angy ného rengka, agu dangon ga. Poli 
hitu congko lata oké oné api te tapas. 7 Emé méu 
ka'éng oné Akum, agu curup Daku ka'éng oné méus, 
tegi apa kaut ngoéngs, méu te tibas. 8 Oné apa ho'o 
te bong Ema Daku, ngong émé méu do wuas, agu ali 
hitu dé ga méu ata nungku Dakum.” 


Perénta Kudut Momang Tau 


15:9-17 
I“Ného hi Ema poli momang Akuy, nenggitu kolé 
néng Aku poli momang méug, ka'éng ga oné momang 
Daku hitum. 1? Emé méu lut perénta Dakum, méu te 
ka'éng oné momang Dakum, ného Aku lut perénta de 
Emag, agu ka'éng oné momang Dihak. 

11 Sanggéd situ taés Laku agu méu kudut nisang 
nai Daku manga oné méuy agu nisang nai de méu 
ciri penongy. 1? Ho'oy perénta Daku: Porong méu 
momang taus, ného Aku poli momang méug. 13Toé 
manga momang ata be lé main oné mai momang de 
cengata hitut oké mosén latang te haé reban. 14 Méu 
haé reba Dakum, émé pandés le méu situt perénta 
Laku agu méu. 1° Méu toé kolé caro mendim Laku ai 
mendi toé mopo apa hitut pandé de morin, maik Aku 
bénta méu haé reba, ai Aku poli tombo agu méu, 
sanggéd situt poli dengé Laku oné mai Ema Daku. 

16 Toé méu ata lir Aku, maik Aku ata lir méu. Aku poli 
wérét méu kudut méu ngo agu cir wua, agu wuas 

hitut temer kin, kudut apa situt tegi le méu oné Ema 
Daku le ngasang Daku, téings Liha oné méu. 1 Ho'oy 
perénta Daku oné méu: Momang ga cama haé atas.” 


Lino Ho'o Kodo Mori Yésus Agu Ata NungkuN 


15:18-27 


18~Émé lino ho'o kodo méuy, nuk di'a te hia poli 
olo kodo Akun itu po méu. 19 Emé rapangn méu oné 
mai linos toét toé lino momang méuy ného paéngn. 
Landing woko méu toé oné mai linos, maik Aku poli 
lir méu oné mai lino, itu tara kodos méu le lino. 
20 Nuk dé apa hiot poli taé Laku agu méu: Cengata 
mendi toé kéta céwé teke éta oné mai morin. Emé 
isé poli pandé da'at Akud, isé kolé te pandé da'at 
méu; émé isé poli lut reweng Dakud, isé kolé te lut 
taé de méus. 21 Landing sanggéd situ pandés lisé agu 
méu soho ngasang Daku, ai isé toé baé Hia, hitut poli 
wuat Akun. ?? Emé rapangn, Aku toé maik, agu toé 
curup agu isé, isé dé toé manga ndékokd. Landing 

te ho'on ga toé manga tadod kolé latangt ndékok 
disé. ?3 Céing kaut ata kodo Akuy, hia kolé kodo Ema 
Dakuy. 24 Émé rapangn Aku toé pandés oné beréha 
isé sanggéd gori ata toé dé'it pandés lata bana, 
tandan isé toé manga ndékokd. Maik ho'o ga koném 
po poli itad taung sanggéd situ lisé, isé kodo Akus 
agu hi Emag. 2? Maik reweng situt poli tulis oné buku 
Taurat disé, paka rapaks: Isé kodo Akus toé kéta 
manga campitn. 

26 Emé mai Hiat campé hitut kudut katu Laku oné 
mai hi Ema, ngong “Nai Molor” ata pé'ang oné mai hi 
Eman, Hia te sakasi latang te Aku. ? Maik méu kolé 
paka ciri sakasi, ai méu du wangka pu'ung muingm 
ga cama laing agu Akum.” 


Metek Nai 
16:1-4a 

1 6 I “Sanggéd taung so'o tombos laku agu méu, 

kudut méu néka doét Akum. ? Méu te kenim, 
ngot cai leson, te néténg ata situt paki méu, nuk koé 
disé ga pandé ata di'an latang te Mori Keraéng. ° Isé 
pandé nenggitu, ai toé pecing lisé, ngot hi Ema, ngot 
Aku. “Malik sanggéd so'o curups laku agu méu, kudut 
émé caig leson, nukg le méu te polis curupd Laku 
agu méu.” 


Gori Dihat Campé 


16:4b-15 
(16-4b) “Sanggéd so'o, toé curup Laku agu méu du 
pu'ungn, ai lawang ho'o, Aku ngai cama-cama kig 
agu méu; ° maik te ho'on, Aku ngo éta Hia hitut poli 
wuatg Aku, agu toé manga cengatan oné mai méu 

ata réi agu Aku: Nggere-niat Ité ngod? ® Maik le taé 
Laku sanggéd situ agu méu, itu tara wéong nais. 
7 Maik tu'ung kéta ho'ot taé Daku agu méu: Céwé 
di'an latang te méu émé ngok Aku. Ai émé toé ngok 
Aku, Hiat campé toé mai céʻé méuy; maik émé ngok 
Aku, Aku te wuat Hia mai nggere-céé méuy. 8 Émé 
mai Hia, Hia te pandé lino ho'o kudut pecing ndékok, 
molor agu beté-bicar, ? ngong ndékok: Landing isé 
toé kin di imbi Akus; t? ngong molor: Ai Aku ngo 
éta Emag, agu méu toé ita Aku kolém; !! ngong 
beté-bicar: ai hiat kuasan lino ho'o polig wahéngn. 
12 Ngai do kid apa situt paka tombos Laku agu méu; 
maik te ho'on, toéd ngancéng polad le méu. t? Maik 
émé caig Hia, ngong Nai Molor, Hia te ampil méu 
nggere-oné sanggéd molor; ai Hia toé te curup oné 
mai mu'u Run, maik sanggéd situt dengé Dihat hitus 
ata curupd Liha agu tombos Liha oné méu co'os cirid 
sanggéd apa situ du leso tai. !4Hia te bong Akuy, ai 
Hia te keréba oné méu, apa situt tiba Liha oné mai 
Akud. 1° Sanggéd-ménan situ Diha Emas morid, situ 
kolé léléng Dakus morid; landing hitu curup muing 
Laku: Hia te keréba oné méu, sanggéd situt tiba Liha 
oné mai Akud.” 


Olo Wéong Po Ontong 


16:16-33 
16“Téké cekoén kali ga, méu toé ita Aku kolém, agu 
téké cekoén kolé méu te ita Akum.” 1” Dengé curup 
situ, pisa taus oné mai ata nungkuN taé cama taud: 
“Apa betuan taé Diha agu ité: Téké cekoén kali ga, 
méu toé ita Akum, agu téké cekoén kolé ga, méu 
te ita Akum? Agu: Aku ngo éta hi Emak?” 18 Maig 

taé disé: “Apay betuan curup Diha tenggo'o: Téké 
cekoén kali ga? Toé pecing lité apa betuan.” 1? Pecing 
le Mori Yésus, isé kudut manga réid agu Hia, maig 
taéN ngong isé: “Manga gejék cama taus, reweng 
hiot taé Daku bao: Téké cekoén kali ga, méu toé ita 
Akum, agu téké cekoén kali ga, méu te ita Akum? 

20 Aku curup agu méu: Moron matan, méu te rétang 
agu jéjéng, maik lino ho'o te nakay; méu te wéongm, 
maik wéongs hitu te caling ciri kais nai. 2! Cengata 
inéwai lengn mésé betin du redu loas anakn, maik 
du poli loas anakn, hia toég nuk kolés betin, ai naka 
cengata manusia poli loas oné linon. 22 Nenggitu 
kolé méu te ho'on, hanang ata wéongs, maik Aku te 
ita méu kolé agu nisang nais, agu toé kéta manga 
cengatan ata ngancéng rumbun nisang naim hitu oné 
mai méu. ? Agu du leso hitu, toé manga réi apa-apas 
agu Aku. Aku taé agu méu: Moron, sanggéd taung 
situt tegi de méu agu hi Ema, te téings Liha agu 
méu le ngasang Daku. ?4 Dengkir te ho'on, méu toéd 
manga tegi can kolé le ngasang Daku. Tegi ga manga 
kali tiban le méu, kudut penong kais nais. 

25 Sanggéd taung so'o curups Laku agu méu le 
rapang molés. Te cai leson, Aku toé kolé curup agu 
méu le rapang molé, maik tulak kéta keréba hi Ema 
agu méu. ?6 Du leso hitu, méu te ngaji le ngasang 
Daku. Aku dé toé taé agu méu te Aku tegi latang te 
méu oné hi Ema, ?% ai weki Run hi Ema momang 
méu, ai méu momang tu'ung Aku agu imbi te Aku 
mai oné mai Mori Keraéng'g. ?8 Aku mai oné mai hi 
Ema, agu Aku mai nggere-oné lino; Aku lego kolé 
lino agu ngo oné hi Ema.” 

23 Mai taé data nungkuN: “Lélo, ho'od Ité tombo 
dungka kétay, toég rapang koléy. 30 Ho'og pecingn 

lami, te Ité pecing sanggéd-ménan, agu te co'on ata 
réi oné Ité. Ali hitu tara imbin lami, te Ité mai éta 
mai Mori Keraéngd.” 3t Mai walé de Mori Yésus agu 
isé: “Imbig le méu ho'o ga? 22Lélo, kudut cai leson, 
ngot polig cain, te méu mbihi-mbehar ngo néténg 
osang de rus, agu méu te pencang Aku hanang 
koég. Maik toé hanang koég Aku, ai hi Ema loréng 
Akuy. 33 Sanggéd situ taé Laku agu méu, kudut méu 
delék hambor agu meler oné Aku. Oné lino ho'o méu 
cukung kélo-balém, maik mberes koé nais, Aku poli 
pandé kodan lino ho'o.” 


Ngaji de Mori Yésus Latang te Ata NungkuN 


17:1-26 

17 1 Nenggituy curup de Mori Yésus. Itu kali 

congan nggere-éta awang, mai taéN: “Ema 
caig leson; bong koé Anakm, kudut Anakm bong itéy. 
2 Cama ného Ité poli téing oné Hia kuasa latang te 
sanggéd situt mosé, nenggitu kolé Hia, te téing mosé 
tédéng lén oné sanggéd situt poli téing Lité agu Hia. 
3 Ho'oy mosé tédéng lén hitu, ngong isé pecing Ité, 
Mori hitut ca kanang kali ata tu'ungn, agu pecing hi 
Yésus Kristus ata wuat tu'ung Litéy. 4 Aku poli bong 
Ité oné lino ho'o, ali poli pandéd gori situt téing Lité 
agu Aku te wintuks. ? Landing hitu yo Ema, bong koé 
Aku oné ranga Rud Ité, ali bong hitut nipu Laku oné 
ranga Dité be bolon mangan lino ho'o. 

6 Aku poli toi ngasang Dité oné sanggéd ata situt 
téing Lités agu Aku oné mai lino ho'o. Isé situ, Dités 
morid, agu Ité poli téing isé oné Aku, agu isé lut 
tu'ung curup Dités. Te ho'on pecing lisé, te sanggéd 
situt téing Lité agu Aku, mai oné mai Itéd. 8 Ai 

sanggéd curup situt caings Lité agu Aku, polis Laku 
caingd agu isé, agu polisg tibad lisé. Pecing kéta 
tu'ung lisé, te Aku mai oné mai Itég, agu imbi lisé, te 
Ité ata wuatg Aku. °? Aku ngaji te isék. Toé latang te 
lino ho'o ngaji Daku, maik latang te isé situt poli téing 
oné Akud Lité, ai isé, Dités morid, t? agu sanggéd 
paéng Daku, paéng Dité, agu sanggéd paéng Dité, 
paéng Daku, agu Aku poli bong oné isé. +! Aku toég 
manga kolé oné lino, maik isé, manga kid oné lino 
ho'o, agu Aku ngo oné Iték. Yo Ema ata Nggeluk, 
tinu koé isé le ngasang Dité, ngong ngasang Dité 
hitut poli téing oné Akuy, kudut isé ciri ca cama ného 
Ités. 1? Lawang cama laing agu iség Aku, Aku tinu isé 
le ngasang Dité, ngong ngasang Dité hitut poli téing 
oné Akun; Aku poli lami iség, agu toé kéta cengatan 
oné mai isé ata ampus, bom hia hiot ata ngoéng te 
ampusy, kudut rapakn apa ata poli tulis oné buku 
nggeluk. 13 Maik te ho'on Aku ngo oné Iték, agu 
curup taung situ Laku, rémé ngai manga kig Aku 
oné lino ho'o, kudut penong nisang nai Daku oné 
weki disé. 14 Aku poli téing oné isé curup Dité, agu 
lino ho'o kodo isé, ai isé toé oné mai linod, cama 
ného Aku toé oné mai lino ho'og. t° Toé tegi Laku, 
kudut Ité toé emi isé oné mai linod, maik kudut Ité 
képé isé oné mai situt da'atd. !6 Isé toé oné mai 
linod, cama ného Aku, toé oné mai lino'G. 17 Nggeluk 
koé isé oné molor; reweng Dité hitu dé kolé molorn. 
18 Cama ného Ité poli wuat Aku mai oné lino ho'o, 
nenggitu kolé Aku poli wuat isé ngo oné lino; +? agu 
Aku pandé nggeluk weki Rug latang te isé, kudut isé 
ciri nggeluks oné molor. 

20 Toé latang te isé so'o kanang ngaji Daku, maik 
latang kolé te ata situt imbi Akus ali tombo disé; 

21 kudut isé ciri cas, cama ného Ité yo Ema oné Aku, 
agu Aku oné Iték, kudut isé kolé oné Ités, kudut imbi 
le lino ho'o, Ité ata wuatg Aku. ?? Agu Aku poli téing 
néra oné isé, hitut téing Lité agu Aku, kudut isé jiri 
cas kali, cama ného Ité, cat kali: 23 Aku manga oné 
Ité, Ité manga oné Akut, kudut isé jepek ciri cas, te 
pecing le lino, te Ité ata wuatg Aku agu Ité momang 
isé cama ného Ité momang Aku. 

24Yo Ema, ngoéng Daku, poro nia kaut mangag 
Aku, isé kolé manga cama laing agu Akus, isé situt 
poli téing Lité agu Aku, kudut isé lélo néra Dakus, 
hitut poli téing Lité agu Aku, ai Ité momang tu'ung 
Aku, du toéd mangan lino ho'o. 2> Yo Ema ata agil, 
bo muing lino ho'o, toé baé itéy, maik Aku baé Iték 
agu pecing lisé so'o, te Ité ata wuatg Aku; ?5 agu Aku 
poli toin ngasang Dité oné isé, agu Aku te toin, kudut 
mohas hitut téing Lité oné Aku, manga oné iséy, agu 
Aku oné isék.” 


Dekon Mori Yésus 


18:1-11 
(Mat 26:47-56; Mrk 14:43-50; Luk 22:47-53) 


18 1 Du poli taung curup sanggéd situ le Mori 
Yésus, Hia ngo pé'ang nitu main, cama laing 
agu ata ngungkun, agu ngo be sina mai waé Kidrons. 
Nitu manga ca po'ong; agu Hia ngo oné po'ong hitu 
cama-cama agu ata nungkun. ?Hi Yudas hitut pika 
Mori Yésus, pecing kolé osang hitu, ai do ngkalin 
Mori Yésus lipur nitu agu ata nungkun. 3 Main kolé hi 
Yudas nitu agu lawa serdadu, agu ata lami Mbaru 
de Mori Keraéng, situt jera le imam kepala agu ata 
Parisi jemut agu lentéra, culu agu harat. “Mori Yésus 

ata pecing taung apa situt kudut hena wekin, ngo 
nggere-oloy, agu mai taéN ngong isé: “Kawé céing 
méu?” > Mai walé disé: “Hi Yésus oné mai Nazarét.” 
Mai taén ngong isé: “Ho'ok Aku.” Hi Yudas hiot pika 
Hia hesé kolé nituy cama laing agu iséy. Du taé Liha 
agu isé: “Ho'ok Aku,” hedong isé, agu renggemd 

wa tana. 7 Mai Hia réi kolé: “Kawé céing méu?” Mai 
taéd: “Hi Yésus oné mai Nazarét.” 8 Mai walé de Mori 
Yésus: “Poli Laku taé agu méu, ho'ok Aku. Emé Aku 
hitut kawé de méu, ondang koé ngod isé so'o.” °? Tara 
nenggitun curup Diha, kudut cai olon curup hiot taé 
dé't Liha: “Oné mai isé situt téings Lité agu Aku, toé 
kéta ondang cengatan Laku te copéls.” t° Itu kali 

hi Simon Pétrus, hitut sélék banjarn, werus banjar 
hitu, lebat liha sinan oné mendi de Imam Mésé, wiga 
capék muing tilu wanangn, ngasangn mendi hitu: hi 
Malkus. 1! Mai taé de Mori Yésus ngong hi Pétrus: 
“Na'a kolé oné bakon banjar hitu; toé weli Aku paka 
inung Piala hitut téing liha Ema agu Aku?” 


Mori Yésus Oné Ranga Di Hanas — 
Hi Pétrus Pali Mori Yésus 


18:12-27 
(Mat. 26:57-75; Mrk. 14:53-72; Luk. 22:54-71) 


12 Ttų kali lawa serdadu situ agu tu'ad, agu sanggén 
taung isét lami situ jera lata Yahudi, deko Mori Yésus 
agu waséy lisé. 1? Itu kali todangn lisé, olong oné 
hi Hanas, ai hi Hanas hitu amang di Kayafas, ata 
ntaung hitu téti ciri Imam Méséy. 14 Agu hi Kayafas 
hitu ata wahéng dé'it ata Yahudi: “Céwé di'an émé 
mata cengatan te cépé sanggéd wa'u.” 15 Hi Simon 

Pétrus agu cengata ata nungku bana lut Mori Yésus. 
Ata nungku hitu, pecing Imam Méséy hia cama-cama 
agu Mori Yésus ngo nggere-oné natas de Imam 
Mésé, TO maik hi Pétrus ka'éng be pé'ang ruis lewang. 
Ata nungku hio ca bao, hiot pecing Imam Mésé, kolé 
pé'angy, gejék agu inéwai situt lami lewang, poli hitu 
dadé hi Pétrus nggere-oné. 1” Maig taé de inéwai ata 
lami para hitu ngong hi Pétrus: “Toé weli hau ca ata 
nungku data hitu?” Mai walé di Pétrus: “Toé, ta!” 

18 Rémé nggitun sanggéd mendi agu isét lami Mbaru 
de Mori Keraéng poli saré apid, ai ces du hitu, agu 
isé hesé pisu apis nitu. Hi Pétrus kolé pisu api nituy, 
cama-cama agu isé. 

19 Itu kali wangkan Imam Mésé réi Mori Yésus 
latang te ata nungkun agu sanggéd toing Diha. 2° Mai 
walé de Mori Yésus agu hia: “Aku tombo tulak agu 
lino ho'o: Aku toing mtaung oné sanggéd mbaru 
ngaji agu oné Mbaru de Mori Keraéng, osang baté 
impungd ata Yahudi; toé dé'it manga cehad curup 
Daku. ?! Co'o tara réi Akum hau? Réi kaut isé situt 
poli dengé apa ata poli curup Daku agu isé; moro 
matan, pecing lisé apa ata poli curup Laku.” ?? Du lari 
curup hitun Hia, cengata ata lami, hitut hesé nitu, 
baka du rangaN cang agu mai taén: “Nenggitu kéta 
waléN agu Imam Mésé?” , 

23 Mai walé de Mori Yésus ngong hia: “Emé salan 
curup Daku hitu, torok damang le hau salangn, 
landing émé molorn curup Daku, co'o tara repek le 
bakag Aku le hau?” 

241tug kali hi Hanas jera dadé Hia, agu pongo liu 
liméN nggere-oné ranga di Kayafas, Imam Mésé hitu. 

25 Hi Simon Pétrus ngai hesé pisu apin. Mai taé data 
hitu ngong hia: “Toé weli hau ca ata nungku Diha?” 

26 Pali liha, mai taén: “Toé, ta!” Mai kolé taé de 
cengata mendi de Imam Mésé, cengata haé dading 
de mendi hiot campuk tilun li Pétrus: “Toé weli hau 
ca bao, ita laku lé po'ong, cama-cama agu Hiah?” 
27 Pali kolé li Pétrus, agu du hitu kakors lalong. 


Mori Yésus Oné Ranga di Pilatus 


18:28-38a 
(Mat 27:1-2, 11-14; Mrk 15:1-5; Luk 23:1-5) 


28 Ttug kali dadén lisé Mori Yésus oné mai hi Kayafas 
nggere-oné mbaru de Gubernur. Du hitu gula kin 
tana. Weki rud isé toé ngo boné mbaru de Gubernur 
boto rinek wekid, ai isé kudut hang Paskas. ?° Ali hitu, 
hi Pilatus ngo nggere-pé'ang isé, mai taén: “Co'o tara 
mbotékn le méu ata ho'o?” 30 Mai walé disé ngong 
hia: “Emé toé ata da'at Hia ho'o, toé mboték cé'é itéy 
lami.” 3t Mai taé di Pilatus ngong isé: “Dadé Hia le 
méu, agu beté-bicarN lorong ruku wahéng de rus.” 
Mai taé data Yahudi situ: “Ami toé ngancéng bicar te 
paki can koé ata.” 32? Nenggitu muing cai olon, kudut 
rapak curup de Run Mori Yésus, hiot curup dé'it Liha 
te toi co'oy tai Hia mataN. 

33 Ttug kali hi Pilatus ngo nggere-oné mbaru de 
Gubernur, poli hitu bénta Mori Yésus liha, agu mai 
réin: “Kom Hau ho'o raja disét Yahudi?” 34 Mai walé 
de Mori Yésus: “Co'o curup hitu dité, teka oné mai 
nai de rud, ko ali manga ata tombo agu ité latang 
te Aku?” 3> Mai taé di Pilatus: “Ata Yahudik néng 
aku ko? Uku Rum agu imam kepala ata dadé Hau 
nggere-cé'é ranga daku; apa néng ata poli pandé 
de Hau lawang ho'o?” 36 Mai walé de Mori Yésus: 
“Adak Daku toé oné mai lino ho'on; émét adak Daku 

oné mai lino ho'on, toét-toé, mendi Daku poli to'od 
te dungkang, kudut Aku néka téing oné ata Yahudik; 
maik adak Daku toé cé'é mai lino ho'on.” 37 Mai taé di 
Pilatus ngong Hia: “Jari, Raja weli Hau ko?” Mai walé 
de Mori Yésus: “Taé dité Aku rajak. Ai latang te hitu 
Kaku tara loasg, agu latang te hitu Kaku tara maig 
oné lino ho'o, kudut Aku téing sabi latang te molor; 
néténg ata situt oné mai molord, te pinga reweng 
Dakus.” 38 Mai taé di Pilatus ngong Hia: “Apa néng 
molor hitu?” 


Mori Yésus Wahéng Te Matay 


18:38b-19:16a 
(Mat 27:15-31; Mrk 15:6-20; Luk 23:13-25) 

(18-38b) Du poli curup nenggitun, hi Pilatus ngo 
kolé nggere-pé'ʻang te cumang agu isét Yahudi, agu 
mai taén ngong isé: “Toé kéta manga ita salan 
laku ata ho'o. 3? Landing weli ga, laséngs méu, 
émé du paska aku ledo cengatan latang te méu. 
Goris méu ko, kudut lego raja data Yahudi latang te 
méu?” 40 Mai kolé ciék disé: “Néka ata ho'o, maik hi 
Barabas!” Hi Barabas ho'o cengata ata rampoky. 
19 1 Ītug kali hi Pilatus poto Mori Yésus, agu jera 

ata te luca Hia. 2Sanggéd serdadu situ rojok 
ca songkok karot te na'a éta uluN, agu wéngko lisé 
onén juba lango, Zagu cang ngo nggere-olod, mai 
taéd: “Tabé o raja data Yahudi!” Poli hitu sinan pok 
baka du rangaN. 

4 Ngo kolé be pé’ang hi Pilatus agu mai taén ngong 
isé: “Lélo dé, aku dadé Hia nggere-cé'é méu, kudut 
baé le méu, te aku toé kéta ita cekoén sala oné 
Hia.” > Itug ngo pé'angn Mori Yésus, tesong songkok 

karotN agu wéngko juba lango. Mai taé di Pilatus agu 
isé: “Lélo ga manusia ho'o!” ê Du ita hias imam kepala 
agu ata lami situ, ciék kéta taungs isé: “Pangkot oné 
panggol Hia, pangkot oné panggol Hia!” Mai taé di 
Pilatus ngong isé: “Emi Hia, agu pangkot oné panggol 
Hia; ai aku toé kéta manga ita koé salan oné Hia.” 

7 Mai walé data Yahudi situ agu hia: “Ami manga 
rukugm, lorong rukugm hitu, Hia paka matay, ai Hia 
taé le Run, Anak de Mori Keraéngy.” 

8 Du dengé curup hitun hi Pilatus, danga-danga kéta 
rantangn; ?°og ngo nggere-oné mbaru de Gubernur 
agu mai taén ngong Mori Yésus: “Nia main néng 
Hau?” Maik Mori Yésus toé gorin te walé. !? Mai taé 
di Pilatus agu Hia: “Toé gorim Hau te curup agu 
aku? Toé pecing le Hau ko te aku manga kuasag 
kudut lego Hau agu manga kuasag kolé te panggol 
Hau?” 1! Mai walé de Mori Yésus: “Hau toé manga 
kuasa koé cekoém latang te Aku, émé kuasam hitu 
toé téing éta main. Landing hitu, hia hitut téing Aku 
nggere-cé'é ranga de hau; céwé méséy ndékokn.” 
12 Pu'ung nitu main hi Pilatus anor te lego Hia, maik 
sanggéd ata Yahudi ciéks: “Emé lego lité ata ho'o, 
laing ité toé haé reba di Kaisért. Néténg ata situt 
rékéng weki rud ného rajay, ata hitu lawang Kaiséry.” 

13 Du dengé curup hitu li Pilatus, jera liha ba 
be pérangy Mori Yésus, agu hia lonto oné seriga 
toto bicarn ngasangn Litostrotos, curup Ibranin: 
Gabata. !4Leso hitu, leso irug paska, anggat ongga 
campulusua. Mai taé di Pilatus ngong ata Yahudi 
situ: “Ho'o de Rajas!” t> Itug kali ciékd isé: “Mbér 
Hia! Mbér Hia! Pangkot oné panggol Hia!” Mai taé 
di Pilatus ngong isé: “Paka pangkot oné panggol 
laku Rajas ko?” Mai walé de imam kepala: “Ami toé 

manga Rajagm, hanang Kaisér kali!” t€ Cemoln ga, hi 
Pilatus condo Mori Yésus nggere-oné isé te pangkot 
oné panggoly. 


Mori Yésus Pangkot Oné Panggoly 


19:16b-27 
(Mat. 27:32-38; Mrk. 15:21-27; Luk. 23:26, 33-43) 

(19-16b) Tibag lisé Mori Yésus. 1” Déméng pola 
panggoln Hia ngo nggere-pé'ang te ngo oné osang 
hitut ngasangn Kalvari, curup Ibranin: Golgota. 

18 Nitu Hia pépék oné panggoln lisé, cama-cama agu 
Hia kolé manga suad ata bana, cecupu agu cecupu, 
Mori Yésus oné be réhay. 1° Agu jera li Pilatus, na'a 
apa ata tulis bétan panggol hitu, runingn: “Yésus ata 
Nazarét Raja data Yahudi.” 2? Dod ata Yahudi ata 
bacang tulis hitu, ai osang baté pangkotn Mori Yésus 
ruis béndary, agu curup situ tulis oné curup data 
Ibrani, Latin agu Yunani. 21 Maig taé de imam kepala 
disét Yahudi ngong hi Pilatus: “Ité néka tulis: Raja 
data Yahudi, landing le taé olé Run: Aku de Raja data 
Yahudik.” ?? Mai walé di Pilatus: “Apa ata poli tulisn 
laku meler kin tulisn.” 

23 Du poli pangkotn Mori Yésus le sanggéd serdadu 
situ, emi kolé lisé ceca pakén, poli hitu pati laing 
paty kudut néténg serdadu ca naéy agu emi kolé 
lisé juban. Juba hitu toé manga palang ja'ikn, 
tenung kaut laing ca'y, wangka éta main haéng wan. 
24 Landing hitu mai taé cama taud: “Néka wirot gici 
koé lité, maik nampo moléy lité kudut céing ata 
delékn.” Ai nenggitu ata kopn kudut cai olon apa 
hitut tulis oné Surak Nggeluk: 

“Isé pati ceca paké Daku néténg-néténg isé 

agu le téka nampo moléy juba Daku.” 
Nenggitu de ata poli pandé le serdadu situ. 2? Ruis 
panggol de Mori Yésus hesé endén agu sanggéd 
asé-ka'é de endéN hi Maria wina di Kléopas agu hi 
Maria Magdaléna. ?6 Du ita endéN Mori Yésus, agu 
ata nungku hitut momang Diha cimping Hiay, maig 
taéN ngong endéN: “Endé, ho'o dé Anakm!” 27 Poli 
hitu mai taéN ngong ata nungkuN: “Ho'o dé endém!” 
Agu wangka nitu main ata nungku hitu tiba hia oné 
mbarun. 


Rowan Mori Yésus 


19:28-30 
(Mat 27:45-50; Mrk 15:33-37; Luk 23:44-46) 

28 Poli hitu, ai pecing le Mori Yésus, te sanggéd 
cao-ca polis ga, maig taéN: Kudut cai olod situt tulis 
oné Surak nggeluk: “Aku masa waék.” 22Nitu manga 
ca gumbang ata penong le anggor héo. Mai isé tuduk 
le bunga karang ata poli bembo oné anggor héon le 
laro, poli hitu takung oné mu'u de Mori Yésus. 3° Du 
poli inung anggor héo hitun Mori Yésus, mai taéN: 
“Poli ga!” Itug kali tenggukn sa'iN agu beté naiN. 


Pucu de Mori Yésus Ceka le Korungy 


19:31-37 


31 Ai leso hitu, leso nangket, agu kudut du leso 
Sabat tobo situ toé ndéong kid oné haju panggols, 
ai Sabat hitu leso ramé mésé — itu kali maid ata tuʻa 
data Yahudi oné hi Pilatus, te tegi agu hia, te pandé 
tepos wa'i data situ, agu na'a was tobod. ??Itug 
kali maid serdadu pandé tepo wai data hitut laring 

cain, agu wai diha hitut cengata, hiot pépék cama 
agu Mori Yésus oné haju pannggol, ?? maik du caid 
isé oné Mori Yésus agu Hia polig mataN, toé pandé 
tepo lisé wa'iN, 34 maik cengata oné mai serdadu 
situ rodak pucuN le korung; wiga concang daraN 
agu waé. ?> Agu ata hitut ita le mata run, ata sakasi 
laingy, agu tu'ung kéta sakasin hitu, agu pecing liha, 
te hia curup laing molorn, kudut imbi kolé le méu. 
36 Ai mangan sanggéd situ, kudut rapakd situt tulis 
oné Surak Nggeluk: “Toé manga tokon ata pandé 
tepos.” 37 Agu manga kolé tulis iwod taén: “Isé te lélo 
Hia hitut poli rodakn lisé.” 


Boakn Mori Yésus 


19:38-42 
(Mat 27:57-61; Mrk 15:42-47; Luk 23:50-56) 


38 Poli hitu hi Yusuf oné mai Arimatéa — hia ata 
nungku de Mori Yésus, maik ceha moléy ai rantang 
ata Yahudi — tegi oné hi Pilatus, kudut hia sendo 
koéy na'a wan rapu de Mori Yésus. Agu hi Pilatus 
sendo tegi diha. Itu kali main hia agu na'a wa rapu 
hitu. 39 Hi Nikodémus kolé mai nituy. Hiap hiot laring 
cain mai le wié oné Mori Yésus. Hia ba mina ata poli 
haor le mina mur agu gaharu, am telumpulu kilod 
mendon. ^? Isé téti rapu de Mori Yésus, wuwus le lipa 
hemél, agu luma lisé le mina bengé, lorong adak data 
Yahudi du boak rapu. 4! Ruis osang baté pangkot 
oné panggol de Mori Yésus, manga ca po'ong. Oné 
po'ong hitu manga ca boa weru ata toé di boak atan. 
42 Ai leso hitu, leso nangket disét Yahudi, boa hitu 
kolé toé tadang nitu main, itu kali boak nitun lisé 
rapu de Mori Yésus. 

To'on Mori Yésus 


20:1-10 
(Mat 28:1-10; Mrk 16:1-8; Luk 24:1-12) 


20 1 Du leso laring cain minggu hitu le gula ucap 
du nili-nelak kin tana hi Maria Magdaléna, ngo 
lé boa de Mori Yésus, agu ita liha watu tadu boa polig 
na'a pé'angn oné mai boan. ?Itug kali mburukn hia 
kawé hi Simon Pétrus, agu ata nungku bana hitut 
momang le Mori Yésus, mai taén ngong isé: “Mori 
Yésus polig emi latan oné mai boan agu toé kolé 
pecing lami niay wan lolingn Hia.” 

2Itug kali ngon hi Pétrus agu ata nungku bana 
hitu, ngo lé boas. 4Isét sua mburuk cama-cama, 
maik ata nungku bana hitu mburuk céwé gélang itu 
po hi Pétrus, wiga cai oloy lé boa. > Hia ngandek 
nggere-onéy, ita towé wuwusN wa tana, maik hia toé 
ngo bonéy. Caig hi Simon Pétrus musi mai hia, agu 
lampuk ngo boné boa hitun. Ita liha towé wuwusn 
wa tana. 7 Maik towé mboku hiot baon manga éta ulu 
de Mori Yésusy, toé na'a ruis wuwusn hitu maik lupi 
palé banan agu poli lepetn. 8 Itug kali onén kolé ata 
nungku hitut bana, hiot bao cai olo lé boa, itas liha 
agu imbiy. ? Ai lawang ho'o toéd pecing lisé curup de 
Surak Nggeluk te Hia to'o kolé oné mai ata matan. 
10 Ttus kali koléd ata nungku situ nggere-oné mbarud. 


Mori Yésus Toto Wekin Agu Hi Maria Magdaléna 
20:11-18 


11 Maik hi Maria hesé ruis boa hituy agu rétangy. 
Cang agu rétangn hia ngandek nggere-oné boa hituy, 
12 agu itas liha sua taus malékat paké ceca bakoks, 


YOHANÉS 20 364 


hiat cengata lonto éta mai uluN agu hiat cengata wa 
wa'N oné osang baté lolingn Mori Yésus. t3 Mai taé 
de Malékat situ agu hia: “Endé, co'o tara rétangm 
hau?” Mai walé de Maria agu isé: “Mori daku polig 
emi latan, toé pecing kolé laku nia na'an Hia lata?” 
14 Du poli curup hitun, holés hia nggere-musi, ita Mori 
Yésus hesé nituy, maik toé pamotg liha te hituy Mori 
Yésus. 1” Mai taé de Mori Yésus agu hia: “Endé, co'o 
tara rétangm hau? Kawé céing hau?” Nuk di Maria ata 
hitu ata lami po'ong, mai taén ngong Hia: “Keraéng, 
émé ité hitut emi Hia, toi koé agu akuy niay wan 
na'an lité kudut ngancéng emin laku.” t6 Mai taé de 
Mori Yésus ngong hia: “Maria!” Holés hi Maria, agu 
mai taén le curup Ibrani: “Rabuni!” ngong: “Gurug!” 
17 Mai taé de Mori Yésus ngong hia: “Néka cau Aku, 
ai Aku toé di ngo éta hi Emag, maik ngo oné taung 
asé-ka'é Daku, agu tura oné isé te ho'on Aku te 
ngo éta Emag agu Ema de méu; éta Mori Keraéng 
Daku agu Mori Keraéng de méu.” t8 Ngoy hi Maria 
Magdaléna agu mai taén agu ata nungkun: “Aku poli 
ita Mori Yésusg!” Agu te Hia kolé ata curup sanggéd 
taung situ agu hia. 


Mori Yésus Toto WekiN Agu Ata NungkuN 


20:19-23 
(Luk. 24:36-39, 47-49) 


19 Du wiég tana, leso laring cain minggu hitu 
sanggéd ata nungku de Mori Yésus impung oné ca 
osangs, situt tadu taungs parad, ai isé rantang ata 
tuʻad Yahudis. Rémé nggitun caig Mori Yésus agu 
hesé oné be réha iséy agu mai taén: “Hambor agu 
meler oné méu.” ?%? Agu poli tombo hituN, Hia toto 

liméN agu pucuN oné isé; ata nungkuN situ naka 
taungs du ita Morid. 2! Cangkalin kolé Mori Yésus taé 
agu isé: “Hambor agu meler oné méu. Cama ného hi 
Ema wuat Akuy, nenggitu kolé te ho'on Aku wuat 
méuk.” ?? Agu du poli curup nenggituN, Hia pur iséy, 
agu mai taéN: “Tiba ga Nai Nggeluk. 23 Émé ampongs 
le méu ndékok data, ndékok data situ te ampongs, 
agu émé mai taé de méu, ndékok data kong kid 
mangad, ndékok disé manga kid.” 


Mori Yésus Toto Wekin Oné hi Tomas 


20:24-29 


24 Maik hi Tomas, cengata oné mai ata nungkuN 
situt campulusua, le caron hi Didimus, toé manga 
cama-cama agu isén du mai nitun Mori Yésus. 22 Maig 
taé data nungku iwod situ agu hia: “Ami poli ita Mori 
Yésusgm!” Mai walé di Tomas agu isé: “Emé toé di 
ita laku pakét paku oné liméN agu toé di puci mosog 
oné palang lewo paku hitu, agu toéd puci limég oné 
pucuN, toé kéta imbi cekoén laku.” 

26 Alo leso nitu main, ata nungku de Mori Yésus 
impung kolés oné mbaru hitu agu hi Tomas manga 
cama agu iséy. Ngai tadud para, cain Mori Yésus agu 
hesé bahi-réha iséy, maig taéN: “Hambor agu meler 
oné méu.” 27 Poli hitu mai taéN ngong hi Tomas: 
“Puci oné pucu Daku mosom, agu lélo limé Daku, agu 
puci onén limém oné pucu Daku! Hau néka toé imbi 
koléh, maik imbi kali ga.” 28 Mai walé di Tomas agu 
Hia: “Yo Mori agu Mori Keraéng daku.” ?9 Mai taé de 
Mori Yésus agu hia: “Landing le poli ita Akum, tara 
imbim hau. Mosé di'a isét toé ita, maik imbis.” 

Betuan Injil Ho'o Tara Tulisn 


20:30-31 


30 Bo ngai dod tanda lenget bana ata pandé de Mori 
Yésus wa ranga data nungkun, ata toé tulis oné buku 
ho'os, 2! maik sanggéd so'ot mangad poli tulisd kudut 
imbi le méu te Mori Yésus hitu hi Mesias, Anak de 
Mori Keraéng, agu landing imbis hitu, méu manga 
mosés oné ngasang Diha. 


Mori Yésus Toto Wekin Oné Sanggéd 
Ata NungkuN Lupi Sano Tibérias 


21:1-14 

2 1 1 Ného cepisan, Mori Yésus toto wekiN kolé 

oné ata nungkun, oné lupi sano Tibérias. Hia 
toto wekiN nenggo'o: ZOné lupi sano hitu lonto liup 
nitus, isé Simon Pétrus, Tomas, hiot alitn hi Didimus, 
hi Natanaél oné mai Kana tana Galiléa, sanggéd 
anak di Zébédéus agu sua taus ata nungku banan. 
3 Mai taé di Simon Pétrus agu isé: “Aku ngo ndala 
ikangk.” Mai taé disé ngong hia: “Ami kolé iwo ngo 
agu hau.” Itu kali ngod tuké lobo wangka maik le wié 
hitu lagit haéng cemongkon lisé. “Du gérakn tana, 
Mori Yésus hesé oné lupi sanoy, maik ata nungku 
situ toé baé lisé te hitu Mori Yésus. ? Mai curup de 
Mori Yésus agu isé: “Oé asé-ka'én manga deléks méu 
ko?” Mai walé disé: “Toé manga o Ité.” 6 Mai taé de 
Mori Yésus oné isé: “Oké kolé ndalas hitu oné racap 
wanangn wangka, méu te manga haéngs.” Itu kali 
wécakn ndalad, toé ngancéng poto kolén lisé ai dod 
ikang. 7 Mai taé data nungku hitut momang de Mori 

Yésus, ngong hi Pétrus: “Hitu Mori Dité.” Du dengé 
li Pétrus te hitu Mori Yésus, itu kali kelémbuk ceca 
pakén, ai hia mbolangy, agu téker nggere-wa Sanoy. 
8 Ata nungku situ iwod, mai agu wangkad ai isé ruis 
oné tana masa; anggat ceratus métér tadangn, agu 
isé poto ndalad hitut penong le ikang. °? Du caid isé 
pé'ang tana masa, ita lisé api gawok ata manga ikang 
agu roti bétan. 1? Mai taé de Mori Yésus agu isé: “Ba 
koé pisa mongkon ikang situt hitus di dekod le méu.” 
11 Hi Simon Pétrus léti wangka ata penong kéta le 
ikang mésé agu poto ndalan nggere-pé'ang tana 
masa: ceratus lima mpulu telu mongko dod. Koném 
nenggitus dod, landing ndala hitu toé manga betén. 
12 Mai taé de Mori Yésus ngong isé: “Mai, jumik ga!” 
Toé kéta cengatan oné mai ata nungku situ ata cung 
te réi Hia: “Céing néng Ité?” Ai pecing muing lisé te 
Hia Mori Yésus. + Mori Yésus ngo ruis iséy, emi roti 
agu téing isé; nenggitu kolé ikang situ. 14 Hitut te 
telu ngkalin Mori Yésus toto wekiN agu ata nungkuN 
lawang poli to'on oné mai ata mata. 


Lami Koés Jimbal Daku 


21:15-19 

15 Du poli jumikd, Mori Yésus réi hi Simon Pétrus: 
“Simon, anak di Yohanés, asa hau, céwé momang 
Akuh ko isé so'o?” Mai walé di Pétrus ngong Hia: 
“Yo Mori, pecingp Lité te aku momang Iték.” Mai taé 
de Mori Yésus ngong hia: “Lami koés jimbal Daku.” 
16 Mai kolé taé de Mori Yésus te sua ngkalin: “Simon, 
anak di Yohanés, asa hau, momang Akuh ko?” Mai 
wantil di Pétrus agu Hia: “Yo Mori, pecing Lité, te 
aku momang Iték.” Mai taé de Mori Yésus ngong 

hia: “Lami koés jimbal Daku.” t7 Mai kolé taé de Mori 
Yésus te telu ngkalin: “Simon, anak di Yohanés, asa 
hau momang Akuh ko?” Wéong kéta nai di Pétrus, 
ai telu ngkali bailn Mori Yésus taé hitut: “Asa hau, 
momang Akuh ko?” Agu maig taén ngong Hia: “Mori, 
pecing taung Lité sanggé-ménan, pecing Lité te aku 
momang Ité.” Mai taé de Mori Yésus ngong hia: 
“Lami koés jimbal Daku.” t8 Aku curup agu hau: Moro 
matan, du rémé rebam hau le rum pongo awakm, 
agu lako ngo nia ngoéngm, maik émé tu'ah ga, hau 
te lendor limém, agu ata bana te pongo awakm, agu 
todang nggere-oné osang ata toé ngoéng laing le 
hau. 1°? Sanggéd so'o curup Liha te toi co'oy tai matan 
hi Pétrus agu bong Mori Keraéngn. Du poli curup 
nenggitun, Hia curup agu hi Pétrus: “Lut Akuh ga.” 


Ata Nungkun Hitut Momang de Mori Yésus 


21:20-23 


20 Du holésn hi Pétrus, ita liha te ata nungku hitut 
momang de Mori Yésus rémé lut isén, ngong ata 
nungku hiot du isé rémé hang cama lonto ruis Mori 
Yésus, agu hiot taén: “Mori, céing de ata hitut kudut 
téing Ité?” 2t Du itan ata nungku hitu li Pétrus, mai 
taén ngong Mori Yésus: “Mori, co'oy tai cemoln hia 
ho'o?” ?? Mai walé de Mori Yésus: “Emé ngoéng'g 
Aku kudut hia ondang mosé dengkir mai kolég Aku, 
hitut toé nipu de hau. Maik hau kali lut Akuh.” 23 Og 
manga tombo lobo mu'u te weki situ, te ata nungku 
hitu toé manga matan. Maik Mori Yésus toé manga 
taén ngong hi Pétrus te ata nungku hitu, “maik émé 
ngoéng'g Aku, te matay kudut hia ondang mosé 
dengkir agu mai kolég Aku, hitut toé nipu de hau.” 

Turung Cemoln 


21:24-25 


24 Hiay ata nungku ata téing sakasi latang te 
sanggéd so'o agu poli tulisd, agu pecing lité, te sakasi 
sabi situ diha tu'ungd kéta. 

25 Ngai do kid kolé sanggéd situt iwod ata pandé le 
Mori Yésus, maik émé sanggéd situ paka tulis taungs 
pijir kétas, nuk daku bo anggatn lino ho'o toé remo 
te na'a sanggéd situt paka tulis. 


TONG GÊTÊR DE 


Reké Wa'un Nai Nggeluk 


1 1 KeraéngTéofilus ata momang laku. Oné buku 
daku hitut laring cain, poli tulis taungd laku situt 
pandé agu toing de Mori Yésus, ?haéng du leso 
héndéngN nggere-éta Surga. Bebolon mai hitu Hia 
poli téing perénta lut Nai Nggeluk kamping sanggéd 
rasul situt pilé Diha. 2Latangt isé, Hia toto wekin du 
poli cukung susa agu ali dod tanda ata toi Liha te 
Hia moséy. Ai tédéng patmpulu leso Hia dongkalin 
toto wekin agu tombo agu isé latang te Adak de Mori 
Keraéng. “Manga ca leso, Hia hang cama-cama agu 
isé, Hia ré'ing isé néka legong Yérusalém, agu jera 
isé ka'éng nitu géréng reké de Mori Keraéng Ema ata 
poli curupn Liha: “Poli le méu dengén oné mai Aku. 
> Ai hi Yohanés cebong le waé maik toé béhéng kolé 
méu te cebong ata le Nai Nggeluk.” 


Mori Yésus Héndéng Nggere-éta Surga 


1:6-11 
6Ttug kali du lonto neki cad réi lisé agu Hia: “Mori, 
cala ho'og leson Lité te tongkéng kolén Adak latangt 
Israél?” 7 Mai walé Diha agu isé: “Méu toé pecing 
wié-leson hitut kémpu le kuasa Diha Ema. 8 Maik méu 
te tiba kuasa émé Nai Nggeluk wa'u oné méu agu 
méu te ciri saka-si Daku oné Yérusalém, oné temu 

tana Yudéa agu Samaria dengkir agu haéng binting 
awang.” 

? Du poli curup nenggituN, Hia héndéng nggere-éta 
Surgay, ita taung lisé, dengkir agu pangguN le 
rewung. 1° Du rémé conga nggere-éta awangd isé du 
héndéngn Hia, rodo tuad sua taus malékat ata sélék 
ceca bakoks hesé ruis isé, !! agu mai taéd: “Oé ata 
Galiléa, co'o tara lélo nggere-éta awangs méu? Mori 
Yésus hitut héndéng nggere-éta Surga, legong méuy, 
te mai koléy, cama ného ita le méu Hia héndéng 
nggere-éta Surga.” 


Géréng Kid Rasul-Rasul 


12 Ttug kali koléd Rasul-rasul situ oné Yérusalém éta 
mai golo ata caron Golo Zaitun, ata manga ca-sebu 
métér tadangn oné mai Yérusalém. 13Du caid isé 
oné béndar, itu kali tuké nggere-éta Io'ang taki étan 
mbaru hitu osang baté ka'éng disé. Ho'os isé situ, hi 
Pétrus agu hi Yohanés, Yakobus agu hi Andréas, hi 
Pelipus agu hi Tomas, hi Bartoloméus agu hi Matéus, 
hi Yakobus anak di Alféus agu hi Simon ata Zélot agu 
hi Yudas anak di Yakob. 14 Sanggéd taung isé ca nais 
oné ngaji, cama laing agu pisa taus iné wai agu hi 
Maria endé de Mori Yésus agu sanggéd asé-ka'é'N. 


Pilén Hi Matias Te Lesing Hi Yudas 


1:15-26 
15 Manga ca leso hi Pétrus hesé oné bahi-réha 
asé-ka'én situt ca imbis, lari liup neki cad, aram 
ceratus suampulu atas dod, mai taén: 10“0Olé 
asé-ka'én, paka rapak taé de Surak Nggeluk ata poli 
tombo bebolon le Nai Nggeluk lut hi Daud latang 


TOMBO PÉTÉ GORI DE RASUL-RASUL 1-2 372 


te hi Yudas, tu'a disét deko Mori Yésus.” 1? Danong 
hia cengata oné mai ami agu gori ného pandé dami 
ho'o. t8 Hi Yudas ho'o poli dumpu tana lahé pandé 
da'atn, itu kali toko cemutn agu belas tukan wiga 
pé'ang taung sanggéd ici tukan. 19 Sanggéd taung 
situ pecing taung lata Yérusalém, wiga tana hitu caro 
lisé oné go'ét rud: `Hakal-Dama’ ngong Tana Dara. 
20“Ai manga tulis oné Surak Mazmur: 

Nahé lingi-lengot taung ndéi ka'éng disé, 

agu nahé cipot taungs ata manga oné ndéi hitu. 

Agu: Nahé emi lata bana pangkatn. 

21 Landing hitu paka tambang kolé cengatan latangt 
ami oné mai isét laséng mai neki ca agu ami tédéng 
du cama agu Mori Yésus. ?? Pu'ung oné mai cebong 
di Yohanés dengkir agu leso héndéngn Mori Yésus 

nggere-éta Surga agu ledong ami kudut ciri saka-si 
ného ami latang te toʻo kolé'N.” 

23 Ītu kali caro lisé sua atas: hi Yosép ata caron hi 
Barsabas ngasang banan hi Yustus agu hi Matias. 
24 Sanggéd taung isé ngajis: “Yo Mori, Ité ata pecing 
taung nai data, toi koé Lité, céi ata pilé dité oné mai 
isét sua so'o, 2? kudut tiba gori te keturu lawa do, 
gori hiot legong di Yudas ata poli ngon oné osang ata 
naun latang te hia.” 26 Itu kali téka nampod latang 
te isét sua situ agu hiat hena le téka nampo hitu 
hi Matias ali hitu hia tambang oné isét rasul situt 
campulu-ca. 


Péntékostén 


1 Du cain leso ramé Péntékostén, sanggéd taung 
2 isé lipur oné ca osangs. ? Rodo dengé runing éta 
mai awang ného pamper de buru warat runing oné 
mbaru hitut ka'éng disé; 3 agu ita néng lisé lehar 

ného lema api agu ro'ang néténg isé. 4 Itug kali 
penongd isé le Nai Nggeluk agu pu'ung tombo oné 
curup banas cama ného hitut téi le Nai hitu agu isé 
kudut tombod. 

> Du hitu oné Yérusalém ka'éng ata Yahudi situt 
molor oné mai sanggéd uku oné lino. ê Du dengén 
runing hitu lipur taungs ata do. Isé ného wetérs 
ai néténg-néténg isé dengé sanggéd ata imbi situ 
tombo oné curup de rud. 7” Sanggéd taung isé lenget 
agu mai taéd: “Cala ata Galiléa taungp isét tombo 
so'o ta? ê Co'o kaut tara néténg ité ngancéng dengé 
tombo disé oné curup rud ité, ngong curup oné 
osang baté loasd; °? Ité ho,o ata Partia, Média, Elam, 
ata Mésopotamia, Yudéa agu Kapadokia, Pontus agu 
Asia, t? Frigia agu Pamfilia, Mesir agu tana Libia ata 
ruis agu Kiréné, ata long pérang mai Roma, !!ata 
Yahudi agu isét lorong imbi data agama Yahudi, 
ata Kréta agu ata Arab, dengé lité tombo disé oné 
curup de rud ité latang te pandé situt mésé le Mori 
Keraéng.” 12 Sanggéd taung isé lenget kétas agu 
siwi-sok tombo cama taud: “Ngong apa ho'o gé?” 
13 Maik ata iwod cigu: “Isé lari langu le anggor 
mecik.” 


Titong Di Pétrus 


2:14-40 
140g hesén hi Pétrus agu rasul situt campulu-ca 
agu ali getas kéta curupn ngong isé: “Oé ata Yahudi 
agu sanggéd ata ka'éng oné Yérusalém, séngét 
di'a-di'a koé le méu curup daku ho'o agu paka pecing 
le méu. 19 Sanggéd ata so'o toé manga langud ného 

taé de méu, ai ongga ciok di ho'o, t° maik hituy 
reweng de Mori Keraéng lut hi nabi Yoél: 
17 Te jari du leso cemol, 
nenggituy reweng de Mori Keraéng, 
te Aku kudut téi Naig latang te sanggén ata, 
wiga sanggéd anakm ata rona agu iné-waid te 
tombo pedé de Mori Keraéng, 
agu ata reba-ata molas te manga itad, 
agu sanggéd ata-tu'a te manga nipid. 
18 Nenggitu kolé latang te mendi-mendi Daku ata 
rona agu iné-wai, 
te téings Laku Naig du leso-leso hitu agu isé te ba 
pedé de Mori Keraéng. 
19 Aku te pandé tanda lenget éta awang 
agu tanda ata dio-dolok be-wa, oné lino, 
dara agu api agu nus. 
20 Mataleso te ciri nendep, wulang te ciri 
ndéréng ného daray, 
du toéd cai leso de Mori Keraéng, 
leso mésé agu mengit hitu caiy. 
21 Agu céi-céing ata caro ngasang de Mori Keraéng 
te tiba selamaks. 
22 Oé, ata Israél séngét di'a-di'a curup ho'o: Mori 
Yésus oné mai Nasarét cengata ata poli pilé le Mori 
Keraéng agu toto oné méu ali mberes agu sanggéd 
tanda lenget ata pandé le Mori Keraéng lut Hia oné 
bahi-réha méu, ného hitut pecing de méu. ?3 Hia hiot 
téi le Mori Keraéng lorong nuk agu nanéngn, polig 
le méu panggoln agu poli mbelén lut limé de wa'u 
situt da'at. ?4 Maik Mori Keraéng pandé to'o kolé Hia, 
du poli legon Hia oné mai cukung susa da'at, ai toé 
kongn Hia te ka'éng kin oné kuasa de mata da'at 
hitu. ? Ai hi Daud curup latang te Hia: 

Aku lélo molé taung Morig, bolo mai Aku, 
ai Hia manga baling racap wanang Daku, Aku 
toé gégok. 
26 Itu tara nisang kéta naig, agu rés kéta lemag, 
wiga weki daku te ka'éng oné bengkes, 
27 ai Ité toé téing aku oné lino data mata, 
agu toé sendong Ata Nggelukm ita ampusd. 
28 Tté toi agu aku salang mosé, 
Ité te téing aku nisang nai bolo mai Ité. 
29 Asé-ka'én, aku ngancéng curup dungka agu méu 
latang te hi Daud, empo dité. Hia poli matan agu 
poli boakn agu boa diha manga kin wa ranga dité 
dengkir leso ho'on. 20 Maik hia cengata Nabi agu baé 
liha te Mori Keraéng poli reké agu hian déméng agu 
sumpan te Hia téi lonto oné mai waé run hi Daud lobo 
kedéran. t Ali hitu hia poli lélo nggere-olon agu poli 
tombon latang te to'o kolé de Mésias, du hia tombo 
te Hia toé legong oné lino data mata agu weki Diha 
toé manga botekn. ?2 Mori Yésus ho'o hitu pandé 
to'o kolé le Mori Keraéng agu latang te hitu ami ho'o 
ata saka-sin. 33 Du Hia poli téti nggere-étan ali limé 
wanang de Mori Keraéng agu tiba Nai Nggeluk hitut 
poli rekén oné mai Mori Keraéng Ema, itu mangan 
téing Nai hitu Liha ného ita agu dengé de méu ho'o. 
34 Ai toé hi Daud ata héndéng nggere-éta Surga, ngot 
weki run hi Daud kolé taé nenggo'o: 
Manga rewengn Mori Keraéng latang te Mori daku: 
35 Lontoh ga baling racap wanang Daku, dengkir 
pandé Laku sanggéd ata bali'M ciri lapéng de 
wa'i'M, 
36 Jari, sanggéd wa'u Israél paka getok kéta pecingd 
te Mori Keraéng poli pandé Mori Yésus hitut panggol 
de méu, ciri Mori Keraéng agu hi Kristusy.” 

37 Du dengén lisé tombo hitu nawes kéta naid, itug 
kali réi oné hi Pétrus agu rasul-rasul situt cebana: 
“Apa weli ata paka pandé dami asé-ka'én?” 38 Walé 
li Pétrus agu isé: “Teserm ga, agu condo wekis te 
cebong oné ngasang de Mori Yésus Kristus kudut 
ampong ndékoks, ali hitu méu tiba nabit'N ngong 
Nai Nggeluk. °? Ai latang te méu muing reké hitu 
agu latang te sanggéd anaks agu latang te ata siot 
ngai tadang kid, ného nia kaut dod te béntas le Mori 
Keraéng dité.” 40 Ali dod kolé tombo bana, hia téing 
saka-sin agu duduk isé, mai taén: “Téing ga wekim 
te selamak oné mai ata weki da'at so'o.” 


Mosé Data Serani Laring Cain 


2:41-47 

41 Sanggéd ata situt tiba tombo diha, cebong le waé 
seranis agu leso hitu muing tambang dod aik telu 
sebu atas. 2? Isé seberd te lorong toing de sanggéd 
rasul agu nempung mtaungs. Isé nempung mtaungs 
kudut pufils roti te hang agu ngaji cama laings. 

43 Rodo rantang taungs sanggéd ata situ, ai 
rasul-rasul situ pandé do tanda lenget. #Sanggéd 
isét imbi neki-ca kid, agu sanggéd paéng disé, 
niang camas. PAgu manga mtaung oné mai isé 
ata pika wéangd kudut pati néténg ata lorong agu 
sékék bilang weki. 6 Ali seberd agu ca-nais, isé 
nempung lété leso oné Mbaru de Mori Keraéng. Isé 
rénjang kétas hang camas oné néténg-néténg mbaru 
ali nisang agu lulus nai. 47 Cang agu naring Mori 
Keraéngd, isé kembung laings lata. Lété leso Mori 
Keraéng tambang weki disé oné mai ata situt kudut 
te tiba selamaks. 

Hi Pétrus Pandé Ina Ata Péko 


3:1-10 

1 Manga ca leso du kudut ngaji, aram ongga 

telu le mané ngo hi Pétrus agu hi Yohanés oné 
Mbaru de Mori Keraéng. ? Nitu manga cengata ata 
rona, ata péko du loas main, wiga hia paka berotong 
moléy. Lété leso ata hitu Ionto dehak para Mbaru 
de Mori Keraéng ata caron Lewang Nau, kudut tegi 
séng oné ata situt ngo oné Mbaru de Mori Keraéng. 
3 Du ita lata hitu te hi Pétrus agu hi Yohanés kudut 
ngo oné Mbaru de Mori Keraéng, hia sanggar limén 
te tegi. “Isé lélo hia agu mai taé di Pétrus: “Lélo 
koé amih.” 2Itug kali ata hitu lélo isén déméng agu 
bengkes te tiba cao-ca oné mai isé. 6 Maik taé di 
Pétrus: “Emas agu pérak toé manga oné aku, maik 
apa kaut ata mangan oné aku, aku téing hau: Le 
ngasang de Mori Yésus Kristus, ata Nasarét hitu, to'o 
agu lakoh ga!” 7” Itu kali cau limé wanang data hitu 
agu campé hia te hesé. Du hitu muing mberes wa'in 
agu wingkul data hitu. 8 Hia téker agu hesén og kali 
lakon nggere-lé-nggere-lau agu lut isé nggere-oné 
Mbaru de Mori Keraéng, cang agu lakon agu tékern 
agu naring Mori Keraéngy. °? Sanggéd ata ita hia 
lakoy cang agu naring Mori Keraéng. 1? Og pecing 
lisé hia ata hiot laséng lonto agu sanggar limén te 
tegi oné Lewang Nau Mbaru de Mori Keraéng wiga 
sanggéd isé jenger agu lengets landing le ita ata hitu 
ngancéng lako koley.weki diha. 

Kotbah di Pétrus Oné Kecaka Salomo 


3:11-26 

11 Ali ata hitu lut molém taung hi Pétrus agu hi 
Yohanés, og mai taungd ata do situt lenget nemper 
wa ranga disé oné Kecaka ata caron Kecaka Salomo. 
12 Du ita hitu li Pétrus, mai taén agu ata do situ: 
“Oé ata Israél, co'o tara lenget laingn le méu tanda 
lenget hitu agu co'o tara lélo ami, néhot lami kétag 
pandé lako kolén ata ho'o ali kuasa ko nggeluk dami? 
13 Mori Keraéng di Abraham, Ishak agu hi Yakob, Mori 
Keraéng de empo dité, poli bong ngasang de Mendi 
Run ngong Mori Yésus hitut téi de méu agu capu olo 
mai ranga di Pilatus koném po hi Pilatus beté-bicar 
kudut lego Hia. t4 Maik méu poli capu Ata Nggeluk 
agu Molor, agu nanang cengata ata ala ata latang te 
méu. 1> Méu poli mbelé Hiat wé'ang salang te mosé 
di'a, maik Mori Keraéng pandé mosé kolé Hia oné 
mai ata mata, agu latang te hitu ami ho'o saka-sin. 
16 Landing ali imbi oné Ngasang de Mori Yésus wiga 
Ngasang hitu poli pandé mberes ata ho'ot ita agu 
pecing de méu, agu ali imbi hitu kolé tara pandé inan 
ata ho'o wa ranga de méu. 1” Asé-ka'én, pecing laku 
te méu poli pandé nenggitus, ali toé pecing le méu 
cama ného sanggéd ata tuʻa laingn te wintuk méu. 
18 Maik ali hitu Mori Keraéng poli rapak apa ata poli 
curup médé lut sanggéd nabin te Mésias hitut wuat 
Diha paka cukung susay. !? Landing hitu, doing koé 
agu teser ga kudut ampong ndékoks, ?? kudut Mori 
Keraéng téing cias agu wuat Mori Yésus ata pu'ung 
du wangkan poli wérét te Hia hitu hi Kristus. ?! Hi 
Kristus hitu paka ka'éng éta Surgay dengkir olé koléd 


TOMBO PÉTÉ GORI DE RASUL-RASUL 3-4 379 


sanggéd cao-ca ného reweng de Mori Keraéng lut 
sanggéd nabin situt nggeluk danong. 22Bom toé 
poli tombon li Musa: Mori Keraéng te pandé mosé 
kolé latang te méu cengata nabi oné mai asé-ka'és, 
cama ného aku: Séngét koé hiam oné cao-ca situt 
kudut tombo liha oné méu. ? Agu manga jari laingn, 
néténg ata situt toé séngét nabi hitu, te mempos oné 
mai bahi-réha ro'éng. 2tCéwén kolé, sanggéd nabi 
situt poli tombod, pu'ung oné mai hi Samuél agu 
situt cai be musi mai hia, poli nampo latang te uwa 
ho'o. ? Méu te tiba sanggéd nampo situ agu tiba pati 
oné mai reké ata poli pandén le Mori Keraéng agu 
empo dité, du Hia manga rewengn agu hi Abraham: 
Lut waé de hau, sanggéd uku oné lino te berkaks. 
26 Latang te méu muing laring cain Mori Keraéng 
pandé mosé kolé Mendi-Run agu wuat Liha latang te 
méu, kudut Hia berkak méu agu pandé holés kolé 
méu oné mai sanggéd da'at.” 


Hi Pétrus Agu Hi Yohanés 
Oné Ranga De Adak Agama 


4:1-22 

4 1 Du hi Pétrus agu hi Yohanés rémé tombod agu 

ata do, sanggéd imam agu hiat tuʻa lamin Mbaru 
de Mori Keraéng agu ata Saduki mai cumang isés. 
2 Ata situ rabo kétas ai isé toing ata do agu keréba 
te oné Mori Yésus manga mosé kolé oné mai ata 
mata. 3 Isé deko latas agu na'a oné buis, dengkir 
ného diang gulad, ai wiég tana. ł Maik oné mai isét 
dengéd toing situ, dod ata imbi wiga nekid isé aram 
lima sebus ata ronad. 

> Ného diangn, sanggéd tu'a disét Yahudi agu isét 
ata pecing Taurat, lonto léoks oné Yérusalém agu 
Imam Mésé hi Hanas agu hi Kayafas, hi Yohanés 
agu hi Aléksandér agu sanggéd ata bana, isét waé 
de Imam Mésé. ”Itug kali hi Pétrus agu hi Yohanés, 
dadé nggere-oné ranga de tu'a situt lonto léok agu 
wangkag réin lisé, nenggo'oy, réid: “Ali kuasa diong 
ko le ngasang diong pandén le méu tanda lenget 
hitu?” 8 Hi Pétrus ata penong le Nai Nggeluk walé 
isé situ: “Oé sanggés méut ata tuʻa de ro'éng agu 
adak laing, °? émé ami ho'o réi ali ca pandé di'a latang 
te cengata ata beti agu paka tombo ali kuasa diong 
pandé inan ata hitu, t? kudut pecing di'a-di'a le méu 
agu le sanggén ro'éng Israél, te oné ngasang de Mori 
Yésus Krisrtus ata Nasarét hiot poli panggoln le méu, 
maik poli pandé mosé kolén le Mori Keraéng oné 
mai ata mata — landing ali Mori Yésus hitu tara ata 
ho'o hesé agu weki di'an wa ranga de méu te ho'on. 
11 Mori Yésus hitu ného 

watu ata oké le tukang pandé mbaru — ngong weki 

rus méu — 
maik Hia poli ciri watu landukn. 
12 Toé manga selamak oné mai céi-céing kaut, 
hanang oné Hia, ai oné lino ho'o, toé manga ngasang 
cebana ata téi oné manusia, kudut le ngasang hitu 
ité haéng selamak.” 

13 Du lonto léok hitu ita lisé toé kéta manga 
sesenga'id hi Pétrus agu hi Yohanés agu pecing te 
isét-sua situ ro'éng toé sekolas, lengets isé, agu 
pecing lisé isét-sua situ ata lorong Mori Yésus. ITA 
ali ita lisé ata hitut poli inan hesé baling racap de 
rasul situt sua, isé toé ngancéng léwang kolés. 12 Du 
poli jera koléd lisé sanggéd rasul situ, bantang kolés 

isé, lagu mai taéd: “Co'os lité pandéd ata so'o gé? 
Ai poli pecing taung le weki Yérusalém te isé poli 
pandé tanda lengét ata dio-dolokn kéta, agu ité toé 
ngancéng pali koléy. !? Maik kudut apa hitu néka 
pecing taung le lawa-do, coom ngereks lité agu 
ré'ing isé néka tombo kolé agu céing-céing kaut le 
ngasang hitu.” !8 Du ngo oné kolés isét-sua, jeras 
lisé, kudut néka manga kolé tombo ko toing ata le 
ngasang de Mori Yésus. 19 Maik walé di Pétrus agu hi 
Yohanés agu isé: “Wajo damang beté le rus kaut, 
nia ata molorn oné ranga de Mori Keraéng: lorong 
méu ko lorong Mori Keraéng. ?? Ai toé ngancéng 
hema kaut kami latangt apa ata poli ita agu dengé 
dami.” 2! Tambang kéta cirangn ngerek disé kamping 
rasul-rasul situ, maik cemoln ga, lego kolés isé, ai 
lonto léok hitu toé manga ita salangn te wahéng isé, 
ai lawa-do naring Mori Keraéng lut tanda lenget hitut 
pandé di Pétrus. ?? Ai ata hitut poli inan le tanda 
lenget hitu, réci oné mai patmpulu ntaung mosén. 


Ngaji De Weki Serani 


4:23-31 

23 Woko poli legod, ngo hi Pétrus agu hi Yohanés 
oné weki serani tombo lisé sanggéd cao-ca situt 
curup le sanggéd imam kepala agu ata tu'a laingn 
oné isé. ?ł Du dengé le weki-serani tombo situ, og 
kali ngaji camas nggere-oné Mori Keraéng: “Yo Mori, 
Ité ata dédék awang éta agu tanan wa, tacik agu 
sanggéd icin. ? Le Nai Nggeluk loléng mendi-Rum hi 
Daud, ema dami, Ité manga rewengd: 

Co'o tara rabod sanggéd ata toé pecing Mori 

Keraéng, 

co'o tara sanggéd uku bantang ata toé manga 
betuan? 
26 Sanggéd raja de lino mengkeks 
agu sanggéd ata tu'a laing, 
nempung te léwang Mori Keraéng agu Ata Palas 
Diha. 

27 Ai cetu'ungn poli nempung oné béndar ho'o hi 
Hérodés agu hi Ponsius Pilatus agu sanggéd uku 
agu néténg panga Israél, dungkang Mori Yésus, 
Mendim hitut nggeluk agu Ata Palas le Rum 28 kudut 
pandé sanggéd cao-ca situt poli letid du pu'ung le 
kuasa agu ngoéng Rum. 22Te ho'on yo Mori, lélo koé 
Lité ngerek disé, agu téi koé mberes oné sanggéd 
mendiM, kudut ba keréba reweng Dité. 30 Los koé 
limé Dité te pandé ina sanggén ata, agu pandé koé 
sanggéd tanda agu tanda lenget le ngasang de Mori 
Yésus, Mendi-Rum hitut nggeluk.” 3t Agu du rémé 
ngajid isé, gégoy osang baté lipur disé agu sanggéd 
taung isé penong le Nai Nggeluks, og kali keréba lisé 
sanggéd reweng de Mori Keraéng agu mberes kétas. 


Mosé De Weki Serani 


4:32-37 

32 Sanggéd isét poli imbi situ, ca nai-ca tukas, agu 
toé manga cengatan te curup paéng diha hanang 
bora run, maik sanggéd cao-ca ciri paéng cama 
laings. 3? Agu ali kuasa mésé, sanggéd rasul téing 
saka-si latang te mosé kolé de Mori Yésus agu 
sanggéd taung isé mosé oné widang do de Mori 
Keraéngs. ?łToé kéta manga ata géongn oné mai 
isé, ai sanggéd ata situt manga tana agu mbarud, 
pikas borad situ, agu cird oné mai pika situ ba taungs 

35 agu na'a olo mai wa'i de sanggéd rasul, poli hitu 
pati-péars oné sanggén ata lorong agu sékékd. 

36 Nenggitu kolé hi Yosép hitut le rasul-rasul caron 
hi Barnabas, ngong anak lémbu, cengata ata Lewi, 
ata loas oné Siprus. 27 Hia pika uma decuk run, og ba 
séngn situ agu na'a olo mai ranga de sanggéd rasul. 


Hi Ananias Agu Hi Safira 


5:1-11 

5 1 Manga cengata ata rona ngasangn hi Ananias. 

Hia agu winan hi Safira pika ca uma decuk rud. 
2 Pecing kolé le winan te ronan po'és iwod séng oné 
mai pika uma hitu, agu iwod kolé ga ba agu téing oné 
rasul-rasul. ? Maik taé li Pétrus: “Ananias, co'o tara 
kuasa le jing da'atn nai de hau, wiga hau nggopét 
agu Nai Nggeluk agu po'é iwod oné mai pika tanam 
hitu? 4 Émé toé pika le hau tana hitu, toé néng decuk 
de rum kin ko, agu woko polig pikan, toé weli kong 
ciri kuasa de rum? Co'o tara seduk kaut oné naim 
pandé hitu? Hau toé nggopét agu manusiah, maik 
nggopét agu Mori Keraéng.” ° Du dengén curup hitu, 
cembar hi Ananias agu roway. Sanggéd ata situt 
dengén tombo hitu, rantang kétas. ê Itug kali maid 
pisa taus ata reba, rokot le wuwus lisé rapu hitu, 
rakang nggere-pé'ang agu ngo boaky. 

7 Aik telu jam poli hitu, ngo onén wina di Ananias, 
maik toé pecing liha te polig rowan ronan. 8 Mai 
taé di Pétrus ngong hia: “Tombo di'a-di'a agu aku, 
pisa kéta séngn tana hitut pika de méu?” Mai walé 
de iné-wai hitu: “Tu'ung cenggituy.” 9 Mai taé di 
Pétrus: “Co'o tara cenai kétam méut sua te damang 
Nai de Mori Keraéng? Léloh ga, ata siot poli boak 

ronam, hesé bolon para agu isé kolé kudut rakang 
hau nggere-pé'ang.” t° Itu kali cembar kolé doaln 
iné-wai hitu olo mai wa'i di Pétrus agu rowan. Du 
ngo onéd ata reba situ, itag lisé, polig rowan, og 
kali rakang nggere-pé'angn, agu boak cimping boa 
de ronan. Il Sanggéd weki serani agu sanggéd ata 
dengé tombo hitu, ciri rantang kétas. 


Gantang Agu Tanda Lenget 


5:12-16 

12 Dod gantang agu tanda lenget ata pandé le 
rasul-rasul oné bahi-réha ata do. Sanggéd ata situt 
imbi dondé neki-cas oné Kecaka Salomo agu cenai 
kétas. 13 Sanggéd ata bana toé cukungd te lut neki-ca 
agu isé. Maik hiang kétas isé le ata do. 1*4 Tambang 
cuku tambangs dod ata situt imbi Mori Keraéng, ata 
rona agu iné-waid. 1? Dod kolé lawa dadé ata beti 
nggere-pé'ang salang mésé agu pandé halas lisé 
lobo wongka agu oné locé, kudut émé lako hi Pétrus, 
cala hena koé cengata-cengatan oné mai isé le nénu 
diha. 1! Nenggitu kolé ata do oné mai baling béndar 
Yérusalém londang kéta maid agu dadé ata betis agu 
ata siot hena le damang de jing da'ats. Agu sanggéd 
taung isé situ pandé inas. 


Rasul-Rasul Losa Oné mai Buid 


5:17-25 
17 Itug kali wangkag Imam Mésé agu sanggéd 
ata lutn, isét ata Saduki, toto kuasad, ai isé guér 
kétas. 18 Rasul-rasul situ dekos lisé agu dadé isé 
nggere-oné bui. 19 Maik le wié, cengata malékat de 

Mori Keraéng wuka taungs para bui hitu agu dadé isé 
nggere-pé'ang agu mai taén: ??“Ngom ga, hesém 
oné Mbaru de Mori Keraéng, agu keréba taungs 
sanggéd reweng mosé situ oné sanggén ata.” 

21 Du poli dengé pedé hitu, du gérak tana, ngos isé 
oné Mbaru de Mori Keraéng, itus kali toing atad nitu. 
Du hitu kolé Imam Mésé agu sanggéd ata lutn jera 
nempung taungs sanggéd Adak Agama, sanggéd ata 
tuan wa'u Israél, agu jera lisé, dadés rasul-rasul situ 
oné mai buid. ?? Maik du ata situt jera disé cai oné 
buis, toé manga cumang agu rasul-rasul situ. Og 
kali koléd agu tombo, ?? mai taéd: “Ami dumpu bui 
hitu ngai tadud paran, agu sanggéd isét lamin, ngai 
manga kid, hesé bolo mai para, maik du poli wukan 
lami, toé manga dumpu cengatan lami atan boné.” 
24 Du Tu'a hitut lamin Mbaru de Mori Keraéng agu 
imam-imam kepala dengé baro hitu, bulés isé, latang 
te rasul-rasul situ agu réi apa péng ata jari laingn. 
25 Maik rodo tuan cengata cumang agu isé agu mai 
baron: “Lélo, ata siot na'a oné bui le méu, manga 
oné Mbaru de Mori Keraéngs agu isé lari toing atad.” 


Rasul-Rasul Oné Ranga De Adak 
Agama-Toing Di Gamaliél 


5:26-42 

26 Poli hitu, ngog tu'an agu sanggéd isét lami oné 
Mbaru de Mori Keraéng, og dadéd lisé rasul-rasul 
situ, maik toé onggas, ai rantangs isé, émé ata do 
situ peké isé le watu. 27 Isé dadé sanggéd rasul situ 
bolo mai ranga de Adak Agama. Itug kali Imam Mésé 
wangkag réi isén, ?8 taén: “Ré'ing da'at kétap méu 
lami te toing oné Ngasang hitu. Kali po méu poli 

labokn Yérusalém ali toings, agu méu kolé kudut 
tanggong dara Data hitu oné ami.” ?9 Maik walé di 
Pétrus agu rasul-rasul situ: “Ami paka céwé lorong 
Mori Keraéng itu po lorong manusia. 3° Mori Keraéng 
empo dité, poli pandé mosé kolé Mori Yésus hitut 
mbelé de méu, ali wéo Hia oné haju panggol. 21 Hiap 
hitut poli téti nggere-étan le Mori Keraéng ali limé 
wanangN, ciri Karong Salang agu Ata Selamak, 
kudut tesers ata Israél agu tiba ampong ndékok. 

32 Ami ho'o ata saka-sin sanggéd taung situ, ami agu 
Nai Nggeluk, ata widang le Mori Keraéng latang te 
sanggén ata situt lorong Hia.” 33 Déngé curup hitus, 
beti tu'ung naid haéd ata jelok atid, agu isé get kudut 
mbélé rasul-rasul situ. 

34 Maik cengata ata Parisi oné Adak Agama hitu, 
ngasangn hi Gamaliél, cengata guru Wintuk Taurat, 
ata hiang kéta lata do, heséy, agu tegi, kudut 
sanggéd rasul situ jera nggere-pé'angs di cekoén. 
35 Poli hitu hia tombo oné sidang hitu: “Oé ata Israél, 
nuk di'a-di'a, apa ata kudut pandé le méu, latang 
te ata so'o. 35 Ai danong poli tuan hi Téudas, ata 
caro weki run cengata ata pinto agu hia manga 
ata lutn aram pat ratus atas, maik hia mbeléy agu 
mbihi-mbehars ata situt lut agu morad. 37 Poli hia, 
du bilang kolé weki, tuan hi Yudas ata Galiléa. Hia 
karong lawa do oné rahan, maik hia kolé matay agu 
mbihi-mbehars sanggéd ata lutn. 38 Landing hitu 
aku taé agu méu: Néka pandé co'o-co'od ata so'o. 
Sondang kauts isé, ai émé get agu pandé disé mai 
oné mai manusia, toét-toé moras, 22 maik émé oné 
mai Mori Keraéng, méu toé ngancéng pandé mora 
sanggéd ata so'o, ngot méu kolé te dungkang agu 
Mori Keraéngm.” Tibay lisé toing hitu. 0 Isé bénta 

rasul-rasul situ, itus kali lucad lisé agu ré'ing isé néka 
toing le ngasang de Mori Yésus. Poli hitu legos lisé. 

41 Rasul-rasul situ péang oné mai sidang de Adak 
Agama ali nisang naid, ai isé poli naun te ta'ong 
susa landing le ngasang de Mori Yésus. 2 Lété leso 
isé toing atas oné Mbaru de Mori Keraéng agu oné 
néténg-néténg mbaru agu wéro Keréba Di'a latang te 
Mori Yésus te Hia Raja Selamak hitut poli rekén. 


Pitu Taus Ata Pilé Laingd, Te Wintuk Ata Lénggé 


1 Du cekeng hitu, woko tambang cuku tambangs 
nekid ata nungku, manga kolé jugut oné mai 
isét Yahudi situt curup Yunanis kamping isét Ibrani, 

ai pati sékék lété leso, latang te ata luang disé toé 
bilang calas oné gori disé. 2 Rasul situt campulusua 
bénta sanggéd ata nungku situ te nempung agu mai 
taéd: “Toé dian émé ami hémong te keréba Reweng 
de Mori Keraéng méséng kaut te wintuk lompong 
de méu. ? Landing hitu asé-ka'én, pilé pitu taun oné 
mai méu, ata pecing taung lata te isé ata di'a, agu 
penong le Nai Nggeluk agu léwé nuk, kudut ami téti 
isé oné gori situ, fagu kudut weki rug ami ngancéng 
nuk kanang ngaji agu ba keréba reweng de Morin.” 
> Gejék hitu tiba di'a le weki serani, itug kali pilén hi 
Stéfanus, cengata ata imbi mésé agu penong le Nai 
Nggeluk, agu hi Pelipus, Prokhorus, Nikanor, Timon, 
Parménas agu hi Nikolaus, cengata ata lut agama 
Yahudi oné mai Antiokhia. ê Isé ngo oné ranga de 
rasul-rasul, og kali rasul-rasul situ ngajis agu témba 
liméd éta sa'i disé téing berkak. 

7 Reweng de Mori Keraéng tambang bekan, agu 
tambang kéta dod ata nungku oné Yérusalém, agu 
manga kolé imam situt condo wekid agu imbis. 

Mangkong Hi Stéfanus 


6:8-15 

8 Hi Stéfanus hitut penong le widang agu kuasa, 
pandé tanda lenget agu gantang oné bahi-réha ata 
do. °? Maik tua kolé pisa taus ata oné mai ro'éng 
Yahudi ata carod Libertini (ata ledo oné mai mendid) 

— isé oné mai Kiréné agu Aléksandria — cama laing 
agu pisa taus ata Yahudi oné mai Kilikia, agu oné 
mai Asia. Isé léwang taud agu hi Stéfanus, 19 maik 
isé toé ngancéng dungkang nai ngalis ata téing le 
Nai Nggeluk hitut susung hia te curup. 1! Itu kali isé 
pandé karu-kak pisa taus ata kudut taé: “Ami poli 
dengé hia loér hi Musa agu Mori Keraéng.” 12 Ali hitu 
isé sosok ata dos agu tu'a-tu'a agu ata pecing Taurat, 
isé deko hi Stéfanus, sorok hia agu dadé hia oné 
ranga de Adak Agama. t3 Itus kali toso ata saka-si 
adong, taéd: “Ata ho'o toé kéta hema bon tombo 
léwang osang nggeluk ho'o agu Wintuk Taurat, 14 ai 
ami poli dengé hia tombo te Mori Yésus ata Nasarét 
hitu, te pandé renco osang ho'o agu caling adak dité, 
ho'ot mbaté di Musa oné ité.” 1> Sanggéd ata situt 
lonto oné sidang Adak Agama hitu, lélo hi Stéfanus 
itu kali ita lisé ranga di Stéfanus cama ného ranga de 
cengata malékat. 


Walé Di Stéfanus 


7:1-53 
1 Mai taé de Imam Mésé: “Tu'ung kéta nenggitu 
ko?” ? Mai walé di Stéfanus: “Oé asé-ka'én, agu 
sanggés méu Ema, séngét di'a-diam! Mori Keraéng 

hitut mengit poli toto wekiN agu emad empo dité hi 
Abraham du hia ngai oné Mésopotamian, du toé di 
ka'éng oné Haran, Zagu taé oné hia: Pé'ang oné mai 
tanam, agu oné mai asé-ka'ém agu ngoh ga oné tana 
hitut kudut toi Laku agu hau. 4Itug kali pé'angn hia 
oné mai tana disét Kasdim agu ka'éng oné Haran. Du 
poli rowa eman, Mori Keraéng jera hia téti-wa'i nitu 
main, nggere-cé'é tana ho'oy, osang baté ka'éng de 
méu te ho'on, 2agu nitu Mori Keraéng toé manga 
téing ceca mbatéN agu hia, co'om tamat cepagatn 
tana, toé manga, maik Hia reké te téi tana hitu ciri 
decuk de run agu decuk de waé diha, koném po du 
hitu hia toé di manga anakn. ê Nenggo'oy reweng 
de Mori Keraéng te waé diha ciri ata long oné tana 
data agu isé pandé mendis agu denet latas pat ratus 
ntaung béhéngn. 7 Maik wa'u situt pandé mendi isé 
te wahéngs Laku, taé de Mori Keraéng, poli hitu isé 
te pé'ang nitu maid agu ngaji oné Akus cé'é osang 
ho'o. 8 Itu kali Mori Keraéng téi hia reké sunat, agu 
nenggitu hi Abraham manga anakn hi Ishak, og kali 
sunatn liha oné leso te alon, agu hi Ishak manga 
anakn hi Yakub, agu oné mai hi Yakub tuad ata 
campulusua ema de empo dité. 

ə9Wajo kaut le beti-naid, ema-ema de empo dité 
pika hi Yusuf nggere-lau tana Mesir landing Mori 
Keraéng loréng hia, t? agu lego hia oné mai sanggéd 
pandé denet agu téing hia tabing nai ngalis, du hia 
cumang agu hi Firaun, raja data Mesir. Hi Firaun téti 
hia ciri ata cau kuasa latang te tana Mesir agu latang 
te sanggén oné mbarun. 11 Poli hitu cain darem da'at 
oné temu tana Mesir agu tana Kanaan agu pandé 
susa mésé, wiga empo dité toé manga hangd. 12 Maik 
du dengé li Yakub oné tana Mesir manga gandum, 


TOMBO PÉTÉ GORI DE RASUL-RASUL 7” 390 


hia jera empo dité ngo nitu. Hituy ngo disé laring 
cain, 13 du ngo disé te suan, hi Yusuf toi wekin agu 
asé-ka'én, itug kali pecingn mai nia main hi Yusuf le 
raja Firaun. 14 Poli hitu hi Yusuf jera ngo curu emad 
hi Yakub agu sanggéd asé-ka'éd, pitumpulu lima 
ata dod. 15 Itu kali ngon hi Yakub oné tana Mesir. 
Nitu hia rowan agu sanggéd empo dité, t° rapu disé 
hésing nggere-oné Sikhém agu na'a oné boa ata poli 
weli di Abraham ali séng pérak oné mai anak-anak di 
Hémor oné Sikhém. 17 Kudut rapak reké hitut téi de 
Mori Keraéng agu hi Abraham tiong cé'én, tambang 
kolés bekad uku situ oné Mesir 18 dengkir manga 
raja cebana ata perénta tana Mesir, cengata ata toé 
pecing hi Yusuf. t°? Raja hitu paké nggopét moléy, 
kamping uku dité agu pandé susa empo dité agu jera 
kébang anak wara disé, kudut isé néka mosés. ?? Du 
hitu loasn hi Musa agu hia naun kétay oné mata de 
Mori Keraéng. Telu wulang béhéngn hia tinu oné 
mbaru de eman. 21 Poli hitu hia okéy, landing anak 
molas de raja Firaun campé hia agu tinu hia cama 
ného anak de run. ??Hi Musa hitu kolé toing lorong 
ruku data Mesir agu hia manga kuasan oné curup 
agu pandén. 

23 Du hia patmpulu ntaung mosén, teka kaut oné 
nain te la'at asé-ka'én, ngong ata Israél. ?4 Du hitu 
ita liha cengata wahéng da'at le cengata ata Mesir, 
itug kali campén liha agu kambé ata hitut wahéng 
da'aty ali mbelé ata Mesir hitu. 22 Bet diha, ita le 
sanggéd asé-ka'én, te Mori Keraéng paké hia latang 
te selamak isé, maik toé ita lisé. 26 Ného diangn, mai 
kolé hia, du sua taus ata Israél lari pulang taud, itug 
kali pandé hambord liha, mai taén: Oé asé — ka'én! 
Cala asé-ka'ép méu ta? Co'o tara pandé da'at cama 

taus? 2? Maik ata hitut pandé sala agu haé reban, 
toé tiba hi Musa agu mai taén: Céing ata téti ité te 
ciri tu'a laing agu adak latang te ami? ?8 Cala kudut 
mbelé aku cama ného ité mbelé ata Mesir hitu oné 
meseng? ?? Dengé curup hitu losi hi Musa agu mosé 
ného ata longy oné tana Midian. Nitu hia manga sua 
taus anak ata ronan. 

30 Du polig patmpulu ntaung, ita liha cengata 
malékat oné satar Poco Sinai, oné dila api oné mai 
pu'u karot. 3t Lenget laing li Musa ita apa hitu, agu 
du ngo nitun hia, kudut lélo ruis liha, tuan reweng 
de Mori Keraéng latang te hia: 32? Aku Mori Keraéng, 
empo de hau, Mori Keraéng di Abraham, di Ishak agu 
di Yakub. Jejer hi Musa agu toé cung te lélo. 33 Ho'oy 
reweng de Mori Keraéng oné hia: Na'a pé'ang 
sendalm ai osang ho'ot hesé de hau tana nggeluk. 
34 Aku poli pecing taung singsara de ro'éng Daku oné 
tana Mesir agu Aku poli dengé gesar agu tilir disé, 
agu Aku poli wa'ug kudut lego isé, ho'o muing, mai 
ga, hau kudut wuat Laku ngo oné tana Mesir. 

35 Hi Musa hitut toé tiba lisé, ali taé: Céing ata téti 
ité te ciri tu'a laing agu adak dami? -- hia hitu kolé 
ata poli wuat le Mori Keraéng ciri tu'a laing agu pandé 
ledo le malékat hitut cumang dungka agu hia oné 
pu'u karot hitu. 36 Hia ata dadé isé nggere-pé'ang 
ali pandé tanda lenget agu gantang oné tana Mesir, 
oné Tacik Ndéréng agu oné satar mambak tédéng 
patmpulu ntaung. ?7 Hi Musa ho'o kolé ata taé agu 
isét Israél: Cengata nabi ného aku ho'o te pandé 
mosé koléy le Mori Keraéng latang te méu oné mai 
asé-ka'és. 38 Hi Musa ho'o ciri tongka oné sidang 
de ro'éng oné satar mambak, oné mai malékat ata 
tombo agu hia éta poco Sinai agu empo dité, agu hia 

ata tiba sanggéd reweng mosé kudut caing oné ité. 
33 Maik empo dité toé gorid te lorong hia, ngot isé toé 
tiba hia. Oné nai disé, nanang kolé nggere-oné tana 
Mesir. 40 Nggere-oné hi Harun mai taé disé: Pandé 
latang te ami pisan déwa, ata kudut lako olo mai 
ami, ai hi Musa ata dadé ami pé'ang oné mai tana 
Mesir — toég baé lami apa ata poli jarin agu hia. 4t Og 
kali du hitu pandé lisé ca patung anak lembu agu 
ba takung pina-naéng, agu isé naka laing apa hitut 
pandé le rud. 4? Og kali holésn Mori Keraéng oné 
mai isén, agu sondang isé ngaji kamping serdadu 
éta awangs, cama ného ata poli tulisn oné kitab 
nabi-nabi. Nenggo'oy: 
Oé ata Israél! Toé latang te Aku, méu mbelé agu 
téi takung tédéng patmpulu ntaung oné satar 
mambak. 
43 Ngot méu rakang molé ndéi di Molokh, 
agu ntala de déwas hi Refan, 
sanggéd patung situt pandé de méu kudut 
İOS. 
Landing hitu Aku kudut dadé méu oné osang oké 
nggere-oné Babél. 
44 Ndéi saka-si manga oné empo dité oné satar 
mambak, cama ného hitut perénta de Mori Keraéng 
agu hi Musa kudut pandé liha lut tunti hitut poli itan. 
45 Ndéi hitu tiba le empo dité agu ali titong di Yosua, 
ba nggere-oné tana ho'o, du tana ho'o rampas 
oné mai wa'u banan ali wéling le Mori Keraéng olo 
mai ranga de empo dité, dengkir cai oné uwa di 
Daud. 46 Hi Daud poli tiba widang oné ranga de Mori 
Keraéng agu tegi liha, kudut hia sendo koé te dumpu 
ca osang latang te ka'éng de Mori Keraéng di Yakub. 
47 Maik hi Salomo ata pandé ca mbaru latang te Mori 

Keraéng. “#Maik Mori Keraéng Hitut Langkas kéta, 
toé ka'éng oné mbaru pandé le limé de manusia, 
cama ného hitut poli taé le nabi: 

“9 Awang éta seriga Daku 

agu lino palang wedi de wa'iG. 
Mbaru ného nia te hesé le méu latang te Aku? 
Nenggitu reweng de Mori Keraéng, 

osang ného nia kéta te ciri asi Daku? 

»>0 Toé weli limé rug Aku taung ata pandéd so'o? 
>t Oé ata kembe-lu'ak, ata gangga agu nenteng, 
méu mtaung ata lawang Nai Nggeluk, cama ného 
empos, nenggitu kolé méu. °”? Céing oné mai sanggéd 
nabi ata toé wahéngs le empo de méu? Ngot isé 
mbelé sanggéd ata siot ba keréba, main Cengata 
Ata Molor, ho'ot polig le méu wahéngn agu mbelén. 
3 MÉéu poli tiba Wintuk Taurat ata poli caingn le 
malékat-malékat, maik méu kolé toé lorong.” 


Du Mbelén Hi Stéfanus-Manga hi Saulus 


7:54--8:1a 

“Du sanggéd Adak Agama situ dengé sanggéd 
tombo situ, ati disé néhot ata jelok. Tiba lisé ali 
kérek-ngis. > Maik hi Stéfanus hitut penong le Nai 
Nggeluk conga nggere-éta awangy, ita angos de Mori 
Keraéng agu Mori Yésus hesé oné racap wanang 
de Mori Keraéng. ° Mai taén: “Tu'ung kéta, aku ita 
léngan awang agu Anak Manusia hesé oné racap 
wanang de Mori Keraéng.” >” Landing ciék taungs isé 
agu cang agu tadu tilud, isé umber hia le watu. >”8 Isé 
poto hia nggere-pé'ang mai béndar, agu pu'ung 
pekén hia le watu. Sanggéd taung ata saka-sin naʻa 
jubad olo-mai wa'i de cengata ata reba, ngasangn hi 

Saulus. >? Du rémé pekén lisé, ngaji kin hi Stéfanus: 
“Yo Mori Yésus, tiba koé Lité nai daku.” 6° Cang agu 
tikuln, télés kéta reweng, mai taén: “Mori néka koé 
tanggong oné iséy ndékok ho'o!” Poli kaut curup 
hitun, itug kali rowan. 

8 1 Hi Saulus lorong kolé liha mbelé hi Stéfanus. 


Hi Saulus Wahéng Taungs 
Ata Serani Oné Yérusalém 


8:1b-3 

(8-1b) Du hitu wangkag wahéng taungs weki 
serani oné Yérusalém. Sanggéd taung isé, pi-pot 
losid oné tana Yudéa agu Samaria, maik rasul-rasul 
toé gorid te losi. 2 Sanggéd ata nggeluk boak rapu 
di Stéfanus agu rétang taungs. Maik hi Saulus 
wuli kin te wahéng ata serani situ, agu hia ngo oné 
nété-néténg mbaru agu ndola nggere-pé'ang ata 
rona agu iné-waid agu téi isé kudut na'a oné buis. 


Hi Pelipus Oné Tana Samaria 


8:4-25 

4Isét mbihi-mbehar situ labok oné tana hitus cang 
agu wéro Keréba Di'ad. > Hi Pelipus ngo oné ca 
béndar oné tana Samaria agu tombo Mesias oné 
sanggén ata nitu. “Du dengén lata do situ tombo di 
Pelipus agu ita gantang situt pandé diha, sanggéd 
taung isé séngét tu'ung-tu'ung kéta apa kaut tombo 
diha. 7 Ai oné mai isét hena le jing da'at, pé'ang 
taungs jing da'at situ cang agu werés kétas agu dod 
kolé ata péko agu ata senggét ina taungs. 8 Landing 
hitu naka taungs sanggéd ata oné béndar hitu. 

9 Oné béndar hitu manga cengata ngasangn hi 
Simon ata danong main ciri ata mbeko da'at, ata 
pandé lenget taung ata Samaria. Agu mékok néhot 
hia cengata ata mésé. !? Sanggén ata, ata tu'a agu 
ata koé, lut hia agu mai taén: “Ata ho'o cau kuasa de 
Mori Keraéng ata caron Kuasa Mésé.” 1! Įsé lut hia, ai 
dondé bailn ga pandé lenget isé ali mbekon. 12 Maik 
te ho'on isé imbi hi Pelipus hitut ba Keréba Di'a latang 
te Adak de Mori Keraéng agu latang te Mori Yésus 
Kristus agu cebong isé le waé serani, ata rona agu 
iné-wai. 13 Hi Simon kolé imbiy, agu du poli cebong 
le waé serani, hia cama-cama molé taung agu hi 
Pelipus agu lenget kolé hia, du itad liha gantang agu 
tanda lenget situt mésé. 

14 Du dengé le rasul-rasul oné Yérusalém, te oné 
tana Samaria poli tiba reweng de Mori Keraéng, isé 
wuat hi Pétrus agu hi Yohanés ngo nitu. 1> Cai nitus, 
rasul situ sua, ngajis, kudut sanggéd ata Samaria 
situ tiba Nai Nggeluks. 16 Ai Nai Nggeluk toé di wa'u 
oné cengatan oné mai isé, ai isé hanang cebong oné 
ngasang de Mori Yésus. 1” Og kali isét sua situ témba 
liméd éta sa'i disé, itu kali tiba lisé Nai Nggeluk. !8 Du 
ita li Simon Nai Nggeluk hitu téi ali témba limé de 
rasul-rasul situ, hia awar isé ali téi séng, !? agu mai 
taén: “Téing koé oné aku iwon kuasa hitu, kudut émé 
témba kolé limé daku éta sa'i data, hia kolé ngancéng 
tiba Nai Nggeluk.” ?? Maik mai taé di Pétrus agu hia: 
“Nahé ampus kéta taung séngm situ cama agu hau, 
ai le nuk de hau, ngancéng le hau weli le séng nabit 
de Mori Keraéng. 21Toé manga hakm hau oné bicar 
ho'o, ai naim toé helek oné ranga de Mori Keraéng. 
22 Landing hitu, paka teser oné mai ndékokm ho'o, 
agu ngaji kamping Mori Keraéng, kudut ampong koé 

Liha nuk naim ho'o. 22Ai ita laku, nai de hau cama 
ného pesu hiot pa'it agu hena le serénté da'at.” 24 Mai 
walé di Simon: “Ngaji koé kolé méu latang te aku 
oné ranga de Mori Keraéng, boto cai ruda oné akus 
sanggéd situt poli taéd le méu.” 

25 Du poli taung téi saka-si agu keréba reweng de 
Mori Keraéng, og kali koléd nggere-oné Yérusalém 
agu oné salang, isé tombo Keréba Di'a oné 
néténg-néténg béo tana Samaria. 


Pegawé De Raja Étiopia 


8:26-40 

26 Poli hitu taé le malékat de Mori Keraéng agu 
hi Pelipus: “Angkakh ga, agu ngo sili lut salang 
redu oné mai Yérusalém nggere-sili Gaza.” Salang 
hitu lingi-lengotn. ?” Itug kali hesén agu ngon hi 
Pelipus. Manga cengata ata Etiopia, cengata pegawé 
de raja, ata mésé agu kepala ata nipu bora di Sri 
Kandaké raja iné-wai disét tana Etiopia ata ngo oné 
Yérusalém kudut ngaji. ?8 Ata hitu lari lako kudut 
koléy, agu lonto oné kerétan, lari kéta bacang surak 
di nabi Yésaya. ?? Mai taé de Nai Nggeluk agu hi 
Pelipus: “Ngo nituh, agu lako ruis keréta hituh.” 
30 Gélang-gélang hi Pelipus ngo nitun, agu dengé 
liha pegawé de raja hitu lari kéta bacang surak di 
nabi Yésaya. Mai taé di Pelipus: “Pecing lité apa hitut 
bacang dité?” 3t Mai walén: “Co'o kong pecingn laku 
émé toé manga atan te toing aku?” Itu kali tegi liha 
te léti kerétan agu lonto baling mai hia. 22 Surak hitut 
bacang diha nenggo'oy: 

Cama ného jimbal aru kudut mbeléy, 

agu cama kolé ného anak jimbal dopel du rémé 
longké wulun, 
nenggitu kolé néng Hia, toé wuka mu'un. 
33 Hia rendak latay, agu toé pati-agil latang te Hia; 
céing weli ata tombon uku Diha? Ai mamurg 
nawan oné mai lino. 
34 Mai taé de pegawé de raja hitu agu hi Pelipus: 
“Aku réi ité, ngong céing tombo de nabi ho'o? Tombo 
weki run ko tombo ata banay?” 35 Itug kali pu'ung 
tombon hi Pelipus lorong oné mai surak hitu, ba 
Keréba Di'a de Mori Yésus latang te pegawé hitu. 
36 Isé lako rudas, dengkir cai oné ca osang ata manga 
waén. Mai taé de pegawé de raja hitu: “Lélo, nitu 
manga waé; manga kin do'ong latang te aku kudut 
cebong le waé serani?” 37 [Walé li Pelipus: “Émé mai 
wa mai nain tu'ung imbi dité, ngancéng.” Mai walén: 
“Imbi laku te Mori Yésus Kristus hitu Anak de Mori 
Keraéng.”] 38 Ata Étiopia hitu jera asi kerétan, agu 
isét sua wa'u ngo wa waés, hi Pelipus agu pegawé 
hitu, og kali cebongn hia li Pelipus. 3° Du koléd wa 
mai waé, Nai Nggeluk dumuk dadé kaut hi Pelipus, 
wiga pegawé de raja hitu toé ita hian ga. Hia lako 
ruday déméng agu nisang nain. 40 Kali hi Pelipus rodo 
manga kaut oné béndar Asdod. Hia liba tana hituy 
agu ba Keréba Di'a oné sanggén béndar dengkir agu 
cain oné Kaisaréa. 


Tesern Hi Saulus 


9:1-19a 
1 Lari nggitun, nai di Saulus rémé kéta ruan te 


ngerek agu kudut mbelé ata nungku de Mori 
Yésus. Hia ngo cumang agu Imam Mésé ?agu tegi 

surak kuasa kudut ba diha oné mbaru-mbaru ngaji 
data Yahudi, oné Damsyik, kudut émé cumang 

agu ata rona ko iné-wai ata lorong Salang de Mori 
Yésus, hia ngancéng deko agu sorok isé nggere-oné 
Yérusalém. 

3 Lari lakon hia nggere-oné Damsyik, du ruis cai 
oné béndar hitu, rodo tuan néra éta mai awang léok 
hia. 4 Hia cembary, agu dengé reweng ata curup oné 
hia: “Oé Saulus! Saulus, coʻo tara wahéng Akum 
hau?” ? Mai walé di Saulus: “Céing néng ité Mori.” Mai 
walén: “Aku Mori Yésus hitut wahéng de hau. ê Maik 
to'oh ga, agu ngoh oné béndar. Nitu manga ata taé 
agu hau, apa ata paka pandé de hau.” 7 Haé lako 
diha kolé lenget taungs, ai isé kolé dengé reweng 
hitu, maik toé manga ita atan. 8 To'o wa mai hi Saulus 
agu hesé, itu kali wukas matan, maik toé ngancéng 
ita apa-apay; isé paka todang hia nggere-oné béndar 
Damsyik. °? Tédéng telu leso hia toé ngancéng ita 
apa-apay, agu tédéng du hitu kolé hia toé hangy agu 
toé inungy. 

10 Oné Damsyik manga cengata ata nungku de Mori 
Yésus, ngasangn hi Ananias. Mori taé agu hia oné 
itang diha: “Ananias!” Mai walén: “Ho'ok aku Mori!” 
11 Mai taé de Mori Yésus: “Hesé ga, agu ngoh ga 
oné salang ata ngasangn ‘Salang Helek’ agu kawé 
oné mbaru di Yudas cengata ata oné mai Tarsus 
ngasangn hi Saulus. Hia lari ngajin 1? agu oné uréng, 
hia ita cengata, ngasangn hi Ananias ngo oné agu 
témba limén oné sa'i diha, kudut hia ngancéng ita 
koléy.” 13 Mai taé di Ananias: “Mori, oné mai sanggéd 
ata, dengé laku ata hitu do kéta pandé da'atn 
kamping ata lut Ité oné Yérusalém. !4Céwén kolé 
cé'é ho'o hia manga kuasan oné mai imam-imam 

kepala kudut deko sanggéd ata caro ngasang Dité.” 
15 Maik reweng de Mori Yésus agu hia: “Ngoh ga, 

ai ata ho'o poli lirn latang te Aku, kudut ba keréba 
ngasang Daku oné ranga de wa'u-wa'u bana agu oné 
raja-raja agu sanggéd ata Israél. 16 Weki rug Aku te 
toi oné hia, do kéta susa ata paka tanggong liha ali 
ngasang Daku.” t7 Og kali ngo nitun hi Ananias agu 
ocok oné mbaru hitu. Hia témba limén bétan sa'i di 
Saulus, mai taén: “Asé-ka'é daku Saulus, Mori Yésus 
hitut poli toto wekin agu hau oné salang hitut lagém, 
poli jera aku mai cêé hau, kudut hau ngancéng ita 
koléh agu penong le Nai Nggeluk.” t8 Du hitu muing 
néhot loda kaut sawot matan wiga hia ngancéng ita 
koléy. To'o hia, itug kali cebong le waé seranin. 1° Du 
poli hangn hia, mberes kolé wekin. 


Hi Saulus Oné Réha Sanggéd Asé-Ka'én 


9:19b-31 

(9-19b) Hi Saulus pisa leso ka'éngn oné réha 
sanggéd ata nungku oné Damsyik. ?? Du hitu hia ba 
keréba di'a latang te Mori Yésus oné mbaru-mbaru 
ngaji agu tombo te Mori Yésus hitu Anak de Mori 
Keraéng. ?! Sanggéd ata situt dengé tombo hitu, 
lenget taungs agu mai taéd: “Cala hia ho'op ata kudut 
mbelé céing kaut ata caro ngasang de Mori Yésus 
oné Yérusalém? Agu toé weli mai cé'é ho'o diha 
kudut deko agu sorok isé oné ranga de imam-imam 
kepala?” ?? Maik kérong di Saulus tambang mésén 
agu hia pandé bules nai de sanggéd ata Yahudi situt 
ka'éng oné Damsyik, ai hia téing tanda te Mori Yésus 
hitu Mésias. 

23 Pisa leso poli hitu, ata Yahudi bantangs kudut 
nanéng te mbelé hi Saulus. 2#Maik nuk da'at hitu 
pecing li Saulus. Wié-lesod sanggéd ata Yahudi lami 
taungs lewang béndar, kudut ngancéng mbelé hia. 
25 Koném nenggitu ca wié, ata nungkun dadé hia agu 
ulur le roto éta mai tembok béndar. 

26 Du cain hi Saulus oné Yérusalém, nanéng kudut 
neki-ca agu ata nungku, maik sanggéd isé rantang 
taungs, ai toé imbi lisé, hia kolé cengata ata nungku. 
27 Maik hi Barnabas tiba hia agu dadé hia oné ranga 
de rasul-rasul agu tombo taung agu isé, co'o hi 
Saulus cumang agu Mori Yésus oné beréha salang 
agu Mori Yésus tombo agu hia agu co'o mberes diha 
toing ata oné Damsyik le ngasang de Mori Yésus. ?8 Hi 
Saulus ka'éng cama-cama agu isé oné Yérusalém 
agu séméngak kétay toing atan le ngasang de Mori 
Yésus. ?? Hia kolé tombo agu réi sina-cé'é agu ata 
Yahudi situt curup Yunani, maik isé wuli kudut mbelé 
hia. 30 Du pecing apa hitu le asé-ka'é situt ca imbis, 
isé dadé hia oné Kaisaréa, agu nitu main wuat hia 
nggere-oné Tarsus. 

31 Tédéng pisa wulang sanggéd weki serani oné 
tana Yudéa, Galiléa, agu Samaria meler kétas. Ata 
serani situ hiang kéta Mori Keraéng agu tambang 
kolé bekad ali campé de Nai Nggeluk. 


Hi Pétrus Pandé Ina Hi Énéas Agu 
Pandé Mosé Kolé Hi Dorkas 


9:32-43 
32 Du hitu hi Pétrus lako léok-béo, ngo néténg tanay. 
Hia cénggo koléy oné ata nggeluk situt ka'éng oné 
Lida. 33 Nitu cumang liha hi Enéas, ata alo ntaung'g 

halas kin oné wongka tokon, ai pékoy. 34 Mai taé di 
Pétrus: “Enéas, Mori Yésus Kristus pandé ina hau, 
to'o ga agu hidi di'a wongka tokom!” Du hitu muing 
to'on ata hitu. 3 Sanggéd ata Lida agu Saron ita hia, 
itug kali holés nggere-oné Mori Keraéng. 

36 Oné béndar Yopé manga cengata ata nungku 
iné-wai, ngasangn hi Tabita — oné curup Yunanin hi 
Dorkas. Iné-wai hitu do kéta pandé dian, agu téi 
reco. 37 Maik du hitu betiy agu rowan. Du poli cebong, 
rapun loling oné lo'ang étay. ?8 Ai Lida hitu ruis agu 
Yopé, ata nungku situt dengé hi Pétrus manga oné 
Lida, jera lisé sua taus ngo siro hia agu tegi: “Gélang 
koé mai oné béo dami.” 39 Itug kali mengkekn hi 
Pétrus agu ngo cama-cama agu isé. Du cain nitu, 
dadé hia lisé nggere-éta lo'ang. Sanggéd iné-wai 
luang mai hesé ruis hi Pétrus, cang agu rétangd, isé 
toi oné hia, sanggéd baju agu ceca situt pandé di 
Dorkas du hia lari mosé cama-cama agu isén. 0 Maik 
hi Pétrus jera isé ngo pé'ang taungs, itug kali tikuln 
agu ngaji. Poli hitu holés nggere-oné rapu hitu agu 
mai taén: “Tabita, to'oh ga!” Itug kali wukad mata di 
Tabita agu du ita hi Pétrus, hia to'o agu lontoy. 4! Hi 
Pétrus cau limén agu campé hia kudut hesén. Poli 
hitu béntas liha sanggéd ata nungku agu sanggéd 
iné-wai luang, itu kali toto agu isén, te iné-wai hitu 
mosé koléy. 4? Tombo hitu wéro-émbon oné temu 
tana Yopé agu do ata ciri imbis oné Mori Keraéng. 
43 Poli hitu hi Pétrus remo béhéngn ka'éng oné Yopé 
oné mbaru di Simon, cengata tukang luit. 

Hi Pétrus Agu Hi Kornélius 


10:1-48 

10 1 Oné Kaisaréa, manga cengata ata rona 

ngasangn hi Kornélius. Hia kepala serdadu 
data Italia. Hia nggelukn, agu sanggéd ata oné 
mbarun hiang Mori Keraéng agu dongkalin téi reco 
oné ata Yahudi agu dondé ngaji kamping Mori 
Keraéng. ° Oné itang diha, aram ongga telu le 
mané, sirang kéta itan liha, cengata malékat de Mori 
Keraéng ngo oné mbarun agu mai taén ngong hia: 
“Oé Kornélius!” ł Hia lélo malékat hitu agu déméng 
rantang, mai taén: “Co'o tombo dité, Tuang?” Mai 
walé de malékat hitu agu hia: “Sanggéd ngajim agu 
recom, cai oné ranga de Mori Keraéng agu Mori 
Keraéng nuk hauy.” > Ho'o muing ga jera pisa taun 
ata ngo oné Yopé kudut curu cengata ata ngasangn 
hi Simon, ata caron kolé hi Pétrus. Hia ka'éng oné 
mbaru de tukang luity, ngasangn hi Simon ata ka'éng 
lupi tacik. 7 Du poli tombon malékat hitu, itug kali 
legong hia, bénta liha sua taus mendin agu cengata 
serdadu ata nggeluk, oné mai sanggéd ata situt 
laséng cama-cama agu hia. Du poli tombo taung 
sanggéd cao-ca oné isé, hia jera isé nggere-oné 
Yopé. 

ə? Ného diangn, aik lesak leso, ata telu situ lari 
lakod oné salang agu tiong te cais oné Yopé, tuké hi 
Pétrus nggere-éta mbaru kudut ngaji. 1? Hia noing 
darém agu nanang te lompongy, maik lari pandéd 
lompong, dumuk lambong nai diha le kuasa nggeluk. 
11 Tta liha lénga awang agu wa'u éta mai cama 
ného towé ngéngga ata wéo oné pat bincungn ata 

wa'u nggere-wa tana. !?Ita liha bonén, do kéta 
kaka wa'i pat, kaka horos wa tana, agu kaka lélap. 
13 Dengé kolé liha ca reweng ata nggo'o taén: “To'o 
Pétrus ga, mbelés agu hangh ga!” 14 Maik mai taé di 
Pétrus: “Toé oo Mori, ai aku toé dé'it laséng hang 
apa kaut ata ireng agu rinek.” 1? Dengé kolé te sua 
ngkalin reweng hitut taé agu hia: “Apa ata kop le 
Mori Keraéng, néka ireng kauts le hau.” 16 Itang ho'o 
telungkalin muing jarin, agu poli kaut hitu, tétis kaka 
situ nggere-éta awang. 

17 Lari kéta réi oné nain hi Pétrus, apa betuan situt 
poli ita diha, ata siot jera di Kornélius kudut kawé 
mbaru di Pétrus, ngai hesé kid olo mai para. t8 Isé 
bénta cengata agu réi, asa hi Simon ata caron kolé hi 
Pétrus, ka'éng oné mbaru hituy. 

19 Lari kéta nuk apa betuan apa hitut ita diha, mai 
taé de Nai Nggeluk agu hia: “Manga telu ata lari 
kawé hau. 20To'oh ga, wa'u nggere-wa agu ngo 
cama-cama agu isé, metek kéta naim, ai Aku ata jera 
isé.” 2?! Itu kali wa'u nggere-wan hi Pétrus agu mai 
taén ngong ata situ: “Aku hitut kawé de méu, co'o 
kali mai de méu ga?” ? Mai walé disé: “Hi Kornélius 
cengata kepala serdadu ata nggeluk agu hiang Mori 
Keraéng, agu pecing taung lata di'a diha, oné mai 
sanggéd wa'u Yahudi poli toi le malékat nggeluk, 
kudut hia siro ité, nggere-oné mbarun, agu kudut 
séngét apa kaut tombo dité agu hia.” ? Itu kali po'é 
isé, kudut toko nitus wié hitu. 

Ného diangn, to'o hia agu ngo cama-cama agu isé 
agu pisa taus asé-kaé oné mai Yopé te réma hia. 

24 Ņého diangn, cais isé oné Kaisaréa, lari géréng 
kin hi Kornélius, agu hia poli bénta taung sanggéd 
asé-ka'én, agu sanggéd haé pecingn kudut nempung. 

25 Du ngo onén hi Pétrus, mai curu li Kornélius. Hia 
tikul wa wa'i di Pétrus agu suju hia. 26 Landing hi 
Pétrus pandé hesé hia agu mai taén: “To'oh ga, aku 
hanang manusia bog.” 27 Lari lako ngo nggere-onén 
tombo-tombo kin hia, cai oné ita liha do kéta ata lari 
nempungd. ?8 Mai taé diha agu isé: “Pecing le méu, 
ré'ing tu'ung kéta ata Yahudi te pandé haé reba ko 
ngo léjong oné ata toé Yahudi. Landing Mori Keraéng 
poli toi agu aku, kudut aku néka caro cengatan ata 
rinek ko ireng. ?? Itu tara toé manga do'ong'g aku 
kudut mai cé'é ho'o, du bénta akus méu. Te ho'on 
pecing'g laku, te co'on tara béntag aku.” 30 Mai walé 
di Kornélius: “Oné pat, aik cama ného ho'o ga, ongga 
telu le mané, aku lari ngajig oné mbarug. Rodo hesé 
cengata olo mai ranga daku, ceca sélékn, ndilep 
kétas, “lagu mai taen: Oé Kornélius, ngaji de hau 
dengé taungs le Mori Keraéng agu sanggéd recom, 
nuk taungs Liha. 32? Landing hitu jera ata ngo oné 
Yopé, kudut curu hi Simon ata caron kolé hi Pétrus, 
hia lari toko oné mbaru di Simon, cengata tukang 
luit, ata ka'éng lupi tacik. 33 Itu tara gélang-gélang 
jera ata ngo curu ité agu ali nisang nai ité mai cé'é 
ho'o. Te ho'on manga taung ami ga oné ranga de 
Mori Keraéng, kudut séngét apa kaut perénta de Mori 
Keraéng lut ité.” 

34 Ttu kali pu'ung tombon hi Pétrus: “Ata tu'ungn, 
baég laku Mori Keraéng toé manga pandé woléng 
atan. 2? Néténg ata oné mai wa'u nia kaut, ata hiang 
Hia, agu ata pandé molor, henan oné nai Diha. 

36 Hituy reweng hitut tombo Liha oné ata Israél, du 
Hia ba keréba hambor agu meler lut Mori Yésus 
Kristus, Mori de sanggén ata. 37 Pecing taung le méu, 
sanggéd cao-ca ata poli jarin oné temu tana Yudéa, 

pu'ung oné mai Galiléa, du poli cebong hitut keréba 
di Yohanés, 38 ngong latang te Mori Yésus oné mai 
Nasarét: Co'o Mori Keraéng palas Hia ali Nai Nggeluk 
agu ali kuasa. Hia lako-léok béoy, cang agu pandé 
diay agu pandé ina sanggéd ata situt hena le jing 
da'at, ai Mori Keraéng loréng Hiay. 3? Ami ho'o ata 
saka-si sanggéd taung situt pandé Diha oné tana 
data Yahudi agu oné Yérusalém; agu isé poli mbelé 
Hia ali wéo Hia oné haju panggol. 4? Mori Keraéng 
pandé mosé kolé Hia oné leso te telun agu ondang 
Hia toto wekin, 4! toé nggere-oné sanggén wa'u 
Yahudi, maik oné ata saka-si, ata bebolon poli toi le 
run Mori Keraéng, ngong oné ami ata poli hang agu 
inung cama-cama agu Hia, du Hia poli mosé kolé oné 
mai ata matan. 4? Hia poli jera ami ba keréba oné 
sanggén wa'u Yahudi hitu, agu téi saka-si te Hia hitu 
poli tétin le Mori Keraéng te ciri Adak latang te ata 
mosé agu ata mata. “Ngong Hia saka-si de sanggéd 
nabi, te céing kaut ata imbi Hia, te haéng ampong 
ndékok lut ngasang Diha.” 

44 Lari tombo nggitun hi Pétrus, wa'u Nai Nggeluk 
éta mai sanggéd ata situt séngét keréba di'a hitu. 
45 Sanggéd ata Yahudi situt imbi, ata lut hi Pétrus, 
lenget ali ita nabit ngong Nai Nggeluk hitut palong 
oné ata wa'u bana koléy, 46 dengé lisé sanggéd 
ata situ tombo nia kaut dumpu oné mu'ud agu 
naring Mori Keraéngs. Itug kali mai taé di Pétrus: 
47“Ngancéng weli pampangd ata so'o te cebong le 
waé seranis, ai isé poli tiba Nai Nggeluk cama ného 
ité?” 48 Itu kali jera liha kudut cebong le waé seranis 
oné ngasang de Mori Yésus Kristus. Poli hitu tegi 
lisé agu hi Pétrus kudut ka'éng nitu pisa leson kolé 
cama-cama agu isé. 

Hi Pétrus Papong Cebong Di 
Kornélius Oné Yérusalém 


11:1-18 
1 1 1 Rasul-rasul agu sanggéd asé-ka'é situt ca 
imbis oné Yudéa dengé te uku bana kolé tiba 
reweng de Mori Keraéngs. 

2 Du cain hi Pétrus oné Yérusalém, sanggéd taung 
ata Yahudi ata poli imbi Mori Yésus, woléng tau nukd 
agu hia. ? Mai taé disé: “Hau poli ngo oné mbaru data 
toé sunat agu hang cama-cama agu iséh.” 4 Maik hi 
Pétrus tombo si'ang kéta sanggéd cao-ca, pir ca-cas, 
mai taén: “Aku lari ngajig oné béndar Yopé, rodo 
penong kaut déwa daku ali kuasa nggeluk agu aku 
urék: Manga ca ného towé ngéngga ata wéo oné 
patd bincungn, wa'u éta mai awangn haéng olo mai 
ranga daku. ê Lélo di'a-di'a kéta laku, agu bonén ita 
laku, sanggéd kaka wai pat agu kaka mila agu kaka 
horos wa tana, agu kaka lélap. 7 Dengé kolé laku 
reweng ata curup agu aku: To'o ga Pétrus, mbelés 
agu hangs ga! Maik mai taé daku: Toé o Mori, ai 
toé dé'it manté laku hang ata ireng agu rinek. ? Maik 
latang te sua ngkalin, reweng éta mai Surga, taé agu 
aku: Apa ata kopn le Mori Keraéng, néka manga taé 
ireng kaut le hau! t° Uré hitu telungkalin, poli hitu 
poto kolé taungs nggere-éta awang. !! Du hitu muing 
dumuk hesé ata telus olo mai mbaru baté ka'éng 
dami, isé mai cumang akus oné mai Kaisaréa. !? Mai 
taé de Nai Nggeluk agu aku: Ngo ga cama laing agu 
isé agu néka pandé woléng-woléngs le hau! Asé —ka'é 
daku situt enem-tau lut akus. Ami ocok oné mbaru 
data situkm, 13 agu hia tombo agu ami, co'o hia ita 


TOMBO PÉTÉ GORI DE RASUL-RASUL 11 407 


cengata malékat hesé oné mbarun agu taé oné hia: 
Jera ata, ngo oné Yopé kudut curu hi Simon ata te 
caron hi Pétrus. 14 Hia te ba keréba di'a latang te méu 
agu sanggéd haé mbarus te selamakm. 1? Du pu'ung 
tombog aku, wa'u éta mai Nai Nggeluk oné isé, cama 
ného oné ité danong. Du hitu nuk kolé laku latang 
te curup de Mori Yésus: Hi Yohanés cebong ata le 
waé, maik méu te cebong le Nai Nggelukm. 17 Jari, 
émé Mori Keraéng téi nabit ata camas oné isé ného 
oné ité, du ité imbi oné Mori Yésus Kristus, wiga co'ʻo 
laku ré'ingn Hia?” 18 Du dengén lisé tombo hitu, itus 
kali toé ngaokd, agu naring Mori Keraéngs, mai taéd: 
“Jari latang te wa'u bana kolé Mori Keraéng téing 
teser kudut titong nggere-oné mosé tédéng lén.” 


Hi Barnabas Agu Hi Saulus Ngo Oné Antiokhia 
11:19-30 


19 Lari nggitun asé-ka'é ca imbi siot wécak ali pandé 
da'at hiot poli mbelé hi Stéfanus, losi haéng oné 
Fénisia, Siprus agu Antiokhia, maik isé wéro Injil oné 
ata Yahudi kanang. 

20 Maik oné mai isé manga pisa taus ata Siprus 
agu ata Kiréné ata poli imbid, cai oné Antiokhia agu 
tombo oné sanggéd ata curup Yunani agu keréba 
latang te Mori Yésus. 21 Kuasa de Mori Keraéng loréng 
iséy, wiga do kolé ata imbi agu holés nggere-oné 
Mori Keraéngs. 

22 Keréba latang te isé situ dengé kolé le weki 
serani oné Yérusalém, itu kali weki serani situ wuat hi 
Barnabas ngo oné Antiokhia. 2 Du cain hi Barnabas 
agu ita widang de Mori Keraéng latangt isé, nisang 
kéta nain. Hia toing isé, kudut sanggéd isé mai wa 
mai nain junggu oné Mori Keraéng, ?^ai hi Barnabas 

cengata ata di'a, penong le Nai Nggeluk agu imbi. 
Wiga do kéta ata imbi Mori Keraéngs. 22 Poli hitu 
ngo hi Barnabas oné Tarsus, kudut kawé hi Saulus, 
agu du poli cumang agu hia, dadé liha nggere-oné 
Antiokhia. ?6 Isé ka'éng cama-camas agu ata serani 
nitu tédéng ca ntaung, cang agu toing atas. Oné 
Antiokhia hitu laring cain caro lata, sanggéd ata 
nungku situ ata Kristén. 

27 Du hitu pisa taus nabi mai oné mai Yérusalém, 
ngo oné Antiokhia. ?8 Cengata oné mai isé ata 
ngasangn hi Agabus to'o ali kuasa de Nai Nggeluk, 
mai taé diha, oné temu tana lino te cai darem mésé. 
Jarin darem mésé hitu oné uwa di Klaudius. ?? Og 
kali sanggéd ata nungku ca nais kudut katu campé 
disé lorong manga néténg weki agu katu lisé latang 
asé-ka'é situt ca imbi oné Yudéa. 3° Campé disé 
situ katu oné sanggéd taung ata tuʻa laing, lut hi 
Barnabas agu hi Saulus. 


Rowan Hi Yakobus-Hi Pétrus 
Pé'ang Oné Mai Buin 


12:1-19 

1 2 1 Aik du hitug Raja Hérodés pu'ungn pandé 

da'at latang pisa taus weki serani. ? Hia jera 
mbelé hi Yakobus ka'é di Yohanés ali sempilang. 
3 Du ita liha nisang kéta nai data Yahudi, itu kali 
ruda olon jera deko hi Pétrus. Du hitu leso ramé 
Roti Toé Manga Ragin. “Du poli dekon hi Pétrus 
jera li Hérodés naʻa oné buiy agu lami le pat dantep 
serdadu, agu néténg-néténg dantep pat serdadu. 
Betuan diha, kudut poli Paska hia bicar hi Pétrus olo 
mai ranga data do. ° Nenggituy dé tara na'a oné buin 

hi Pétrus. Maik weki serani seber te ngaji kamping 
Mori Keraéng latang te hia. 

6 Le wié du toé di bicar hi Pétrus olo mai ranga data 
do, hi Pétrus toko oné bahi-réha sua taus serdadu, 
ranté taungs limé suan agu olo mai para manga kolé 
isét lami bui hitu. 7 Rodo hesé cengata malékat de 
Mori Keraéng ruis hi Pétrus agu gérak taung oné 
lo'ang bui hitu. Malékat hitu entap hi Pétrus kudut 
kéngkon, mai taén: “To'o gélang é!” Du hitu muing 
kedok taungs ranté oné mai limé di Pétrus. 8 Poli hitu 
mai taé de malékat hitu agu hia: “Pongo awakm, agu 
paké sepatum!” Pandé taung situ liha. Poli hitu mai 
taé de malékat hitu agu hia: “Paké jubam agu lut 
akuh!” ° Og kali lutn liha malékat hitu nggere-pé'ang, 
agu toé pecing liha, te pandé de malékat hitu jari 
tu'ung kéta, bet diha hia urey. 1? Du lagén lisé osang 
lami laring cain, agu osang lami te suan, cais isé oné 
lewang beci hitut kudut ngo oné béndar. Lewang hitu 
céngka le run latang te lako disé. Du cai bepé'ang, 
isé lako haéng comong salang agu rodo legong hia 
le malékat hitu. !! Du noingn hi Pétrus, mai taén: 
“Pecing laku ga, tu'ung-tu'ung kéta Mori Keraéng 
poli jera malékatN agu pandé selamak aku oné mai 
limé di Hérodés agu oné mai sanggéd cao-ca situt 
bengkes data Yahudi.” t? Poli kaut noingn, ngo hia 
oné mbaru di Maria endé di Yohanés ata le caron hi 
Markus. Nitu do kéta ata lari nempung agu ngajis. 
13 Du nontongn liha para olo, mai cengata mendi 
iné-wai ngasangn hi Rodé, kudut pecing céing hitut 
nontong para. 14 Pecing muing liha, reweng di Pétrus, 
maik ali nisang nain, hia toé olong wuka para hitu, 
maik gélang-gélang ngo kolé onéy, kudut tombo 
te hi Pétrus manga olo mai paray. 1? Mai taé disé 

ngong iné-wai hitu: “Nupa hau-a?” Maik hia taé 

agu isé, tu'ung-tu'ung kéta. Mai kolé taé disé: “Hitu 
malekatn.” 16 Lari nggitun, hi Pétrus ruda kin nontong 
agu du wukan para, ita hia lisé, lenget kéta taungs. 
17 Maik hi Pétrus pépas limén te ré'ing isé, kudut 

isé néka ngaoks. Itu kali tombon co'o Mori Keraéng 
karong hia pé'ang oné mai bui. Mai taén: “Tombo 
kolé le méu pé'ang daku ho'o oné hi Yakobus agu 
sanggéd asé-ka'é dité.” Og kali lako rudan agu ngo 
oné osang cebanay. 

18 Ného diang gulan, gagur-wéléks sanggéd serdadu 
situ. Isé réi cama taud, co'o tara toé mangan hi 
Pétrus. 

19 Hi Hérodés jera kawé hi Pétrus, maik toé 
cumangy. Itu kali hi Hérodés jera kudut céca sanggéd 
isét lamin agu mbelés. Poli hitu hi Hérodés hésing 
oné mai Yudéan nggere-oné Kaisaréa agu ka'éng 
nituy. 


Rowan Hi Hérodés 


12:20-23 


20 Hi Hérodés rabo kétay agu ata Tirus agu Sidon. 
Og kali bantang camad kudut ngo cumang hi 
Hérodés. Isé olong emi nai di Blastus, hiat wintuk 
laing oné mbaru de raja, te cupu mai iséy. Itu kali 
tegi hambor, ai isé weli bokong oné mai tana de 
raja. ?! Oné ca leso ata poli rekén, hi Hérodés sélék 
ceca rajan, lonto lobo kedéra agu curup kamping isé. 
22 Sanggéd ro'éng rai-raos kétas, mai taéd: “Ho'o 
reweng de déwa, toé reweng de manusia!” 22 Du hitu 
kéta muing onggan hi Hérodés le malékat de Mori 

Keraéng, ai hia toé hiang Mori Keraéng; hang le uli 
taung wekin wiga matan. 


Wuatd hi Barnabas Agu Hi Saulus 


12:24--13:3 


24Lari nggitun, tambang kéta bekan reweng de 
Mori Keraéng agu tambang dod ata dengén. ?> Hi 
Barnabas agu hi Saulus kolé oné mai Yérusalém du 
polig gori disé. Isé dadé hi Yohanés ata le caron kolé 
hi Markus 
13 l Du hitu weki serani oné Antiokhia manga 

pisa taus nabi agu guru, ho'os: hi Barnabas 
agu hi Siméon ata caron hi Nigér, agu hi Lukius ata 
Kiréné agu hi Menahém ata ampil agu raja Hérodés 
agu hi Saulus. 

2 Manga ca leso du lari ngaji kamping Mori Keraéng 
agu puasa, mai taé de Nai Nggeluk: “Pilé koé hi 
Barnabas agu hi Saulus latang te Aku kudut te gori 
ata poli lir Laku latang te isé.” 3 Itus kali puasa agu 
ngajid, agu du poli témba liméd oné isét sua situ, itus 
kali sondang lisé ngod. 


Hi Saulus Agu Hi Barnabas Oné Nuca Siprus 


13:4-12 
“Landing le jera de Nai Nggeluk, hi Barnabas agu 
hi Saulus ngo oné Seleukia, agu nitu maid lajar 
nggere-oné nuca Siprus. ° Du caid oné Salamis, isé 
keréba reweng de Mori Keraéngs oné sanggéd mbaru 
ngaji data Yahudi. Hi Yohanés lut isé luing te campé 
isé. 

6 Tsé lako léok nuca hitus dengkir cai oné Pafos. Nitu 
isé cumang agu hi Baryésus. Hia cengata ata mbeko 
agu nabi tangké. 7 Hia haé reba de Gubernur nuca 
hitu hi Sérgius Paulus, cengata ata cedek. Gubernur 
hitu bénta hi Barnabas agu hi Saulus, ai hia nanang 
séngét reweng de Mori Keraéng. 8 Maik hi Elimas, 
ata mbeko hitu — hitu betuan ngasang diha, pandé 
do'ong isé agu pandé péndot Gubernur hitu oné mai 
imbin. 9? Maik hi Saulus hitut béntan hi Paulus, ata 
penong le Nai Nggeluk, lélo tulak hi Elimas, t° agu 
mai taén: “Oé jing da'at, hau penong kaut le nggopét 
agu da'at, hau bali de sanggéd molor, toé tara emoh 
pandé péndot Salang helek de Mori Keraéng? 11 Ho'o 
ga, lélo! Kuasa de Mori Keraéng wahéng hau te ciri 
butah, wiga pisa leso béhéngn hau toé ngancéng ita 
mata lesoh.” Du hitu muing noingn ata hitu lamong 
le rewung agu nendep matan, wiga kawé ata kudut 
todang hia. t? Du ita ata hitut rodo butay, imbig le 
gubernur hitu, hia lenget ali toing de Mori Keraéng. 


Ngo Oné Antiokhia Tana Pisidia 


13:13-49 


13 Ttu kali hi Paulus agu haé reban ledong tana 
Pafos agu lajar nggere-oné béndar Pérga oné tana 
Pamfilia, maik hi Yohanés ledong iséy, itu kali kolén 
nggere-oné Yérusalém. !4Oné mai Pérga ngo oné 
béndar Antiokhia tana Pisidia. Du leso sabat isé 
ngo oné mbaru ngajis, agu lonto nitus. +° Du poli 
bacang oné mai Wintuk Taurat agu surak de sanggéd 
nabi, isét wintuk laing oné mbaru ngaji réi agu isé: 
“Asé-ka'én, émé manga tombo oné mai méu, kudut 
pandé mberes ro'éng so'o, tombo ga!” 16 Itu kali 

hesén hi Paulus. Hia téi nangga le limén agu mai 
taén: “Oe sanggés méu ata Israél, agu méut hiang 
Mori Keraéng, séngét di'a-di'a!” 17 Mori Keraéng de 
ro'éng Isarél so'o poli lir empo dité agu pandé beka 
weki so'o, du isé long oné tana Mesir. Ali kuasa mésén 
Hia karong isé pé'ang oné mai tana hitu. 18 Patmpulu 
ntaung béhéngn lembak Diha latang te ba weki disé 
oné satar mambak. t? Du poli pandé ampus taung 
pitu wa'u oné tana Kanaan, Hia pati tana hitu oné isé 
kudut ciri tana mbaté disé. ?? Sanggén taung situ, 
aram tédéng ho'ot pat ratus limampulu-ntaung. Poli 
hitu Hia téi isé adak dengkir cai oné uwa di nabi 
Samuél. 21 Poli hitu isé tegi cengata raja agu Mori 
Keraéng téi isé hi Saul anak di Kish oné mai panga di 
Benyamin, patmpulu ntaung béhéngn. ??Du poli hi 
Saul, Mori Keraéng téti hi Daud ciri raja disé. Latang 
te hi Daud, Mori Keraéng poli téi saka-si: “Aku poli 
dumpu hi Daud anak di Isai, cengata ata henan oné 
nai Daku agu ata pandé sanggéd ngoéng Daku!” 

23 Lorong agu poli rekén, oné mai waé di Daud, Mori 
Keraéng poli widang Ata Selamak latang te Israél, 
ngong Mori Yésus. ?4 Du tiong cain Mori Yésus, hi 
Yohanés poli toing cebong tanda teser oné sanggéd 
wa'u Israél. 2> Du kudut cemol gori di Yohanés, mai 
taé diha: “Le nuk de méu, céing kéta aku ho'o? Aku 
toé Hia. Ata tu'ungn, Hia mai poli akuy. Te na'a péang 
sepatu oné mai wai Diha kaut, aku toé remok.” 

26 Oé asé-ka'é daku méut waé di Abraham, agu 
méut hiang Mori Keraéng, keréba selamak hitu polig 
cain oné ité. 2? Maik, sanggéd weki oné Yérusalém 
agu sanggéd taung ata tu'a laing, toé tiba Mori Yésus, 
ngot pandé mata Hia, kudut rapak curup de sanggéd 
nabi ata bacang lété leso sabat. 28 Koném po toé 

dumpu lisé can kaut raja kudut mangan Wintuk mata 
hitu, maik isé poli tegi agu hi Pilatus kudut mbelé Hia. 
29 Du poli taung rapakd sanggéd cao-ca ata poli tulis 
latang te Hia, isé naʻa wa Hia éta mai haju panggol, 
poli hitu boakn lisé. 3? Maik Mori Keraéng pandé mosé 
kolé Hia oné mai ata mata. 3t Tédéng pisa minggu 
Hia toto wekin oné isét lut Hia, oné mai Galiléa haéng 
oné Yérusalém. Isé situ so'ot ciri saka-si Diha latang 
te ro'éng so'o. ?? Ami ho'o ga, ba keréba di'a latang 
te méu te reké hitut poli téi oné empo dité, 23 poli 
rapakn le Mori Keraéng latang te ité, waé disé, ali 
pandé mosé kolé Mori Yésus, cama ného hitut poli 
tulis oné mazmur te suan: 

Hau anak Daku! 

Aku poli ciri Ema de Hau leso ho'o. 

34 Céwén kolé Mori Keraéng poli pandé mosé kolé Hia 
oné mai ata matan agu Hia toé manga téi kolé oné 
mata, cama ného hitut poli taé Diha, 

Aku te téi oné hau reké nggeluk ata patun te imbi, 

ata poli téing Laku agu hi Daud. 

35 Landing hitu Hia kolé curup oné mazmur bana, 

Hau toé sendo ata nggelukm hena le ampus. 
36 Ai oné uwa di Daud pandé sanggéd ngoéng de Mori 
Keraéng, poli hitu rowa hia agu boak cimping empon, 
agu hia hena muing le ampus. 37 Maik Mori Yésus 
hitut pandé mosé kolé le Mori Keraéng toé manga 
hena le ampusn. ?8 Jari, pecing di'a-di'a asé-ka'én, 
landing kaut Liha tara keréba ampong ndékok oné 
méu. Ali Wintuk di Musa méu toé manga molors. 
33 Kali po oné Hia sanggéd ata imbi pandé molors. 
40 Landing hitu nuk di'a-di'a, boto hena oné méu apa 
ata poli tulis oné surak de nabi-nabi: 

41“Lélo di'a-di'a, oé méut bocik, méu te lenget agu 
poli hitu matam, 
ai Aku pandé ca gori oné uwa de méu, 
ca gori ata toé kong imbin le méu, 
émé tombo kolé oné méuy.” 
42 Du ngo pérangn hi Paulus agu hi Barnabas, tegi 
kolé lisé kudut isé tombo kolé apa situ cepisa oné 
leso sabat. } Du poli ngaji, do kéta ata Yahudi agu 
ata lut agama Yahudi ata hiang Mori Keraéngs, lorong 
hi Paulus agu hi Barnabas. Rasul situt sua toing isé 
agu titong kudut mosé disé témér kid oné tabing de 
Mori Keraéng. 

44 Poli hitu oné leso sabat, mais sanggéd ata oné 
mai béndar hitu, nempungs kudut séngét reweng de 
Mori Keraéng. “Maik du ita lata Yahudi lawa do situ, 
itus kali beti naid, agu cang agu loérd, isé léwang 
curup di Paulus. 46 Maik ali rani nain hi Paulus agu hi 
Barnabas koléng isé: “Bo tu'ung latang te méu kéta 
laring cain keréba reweng de Mori Keraéng, maik toé 
tiba le méu, agu toé remo te tiba mosé tédéng lén. 
Landing hitu ami holés oné wa'u banakm. 4” Ai ho'o 
perénta de Mori Keraéng oné ami: 

Aku poli pilé hau ciri gérak latang te wa'u bana, 

kudut hau ba selamak oné temu tana lino.” 

48 Dengé hitus, nisang kéta nai de sanggéd ata 

oné mai wa'u bana agu isé naring reweng de Mori 
Keraéng, agu sanggéd ata situt poli retus le Mori 
Keraéng latang te mosé tédéng lén, cirik imbis. í? Itu 
kali reweng de Mori Keraéng wéro-émbon oné temu 
tana hitu. 

Ngo Oné Ikonium, Listra Agu Dérbé 


13:50--14:20 


“OMaik ata Yahudi reku sanggéd iné-wai situt waé 
de adak ata hiang Mori Keraéngs agu sanggéd ata 
tu'a laing oné béndar hitu. Isé teka kaut pandé da'at 
kamping hi Paulus agu hi Barnabas agu wur isé oné 
mai tana hitu. >t Maik hi Paulus agu hi Barnabas 
péntang kebok wa'id kudut langga latang te sanggéd 
ata situ, itus kali ngo oné Ikonium. °”? Ata nungku oné 
Antiokhia ngai nisang naid agu kuasa le Nai Nggeluks. 
14 1 Oné Ikonium rasul situt sua, ngo oné mbaru 

ngaji data Yahudis, toing ata nitu, wiga do 
kéta ata ciri imbis, isét Yahudi agu isét Yunani. ? Maik 
ata Yahudi ata toé tiba keréba di'a disé, reku ata toé 
Yahudi kudut rabos lisé asé-ka'é situt ca imbis. 3 Hi 
Paulus agu hi Barnabas remo béhéng ka'éng nitud. 
Isé tombo ali rani nai latang te Mori Keraéng ata 
pandé mberes keréba latang te widang Diha ali téi 
oné isé kuasa latang te pandé gantang agu tanda 
lenget. 4 Maik ata do oné béndar hitu biké pati laing 
suas, manga ata cecupumai ata Yahudis, manga 
kolé ata cecupumai rasul-rasul situ. > Og kali pu'ungs 
isét toé Yahudi agu isét Yahudi cama-cama agu tuʻa 
disé wuli wekid kudut ongga agu peké rasul-rasul 
situ le watu. ë Woko pecing nenggitu, itus kali ngod 
rasul-rasul situ oné sanggéd béndar tana Likaonia: 
Listra, Dérbé agu tana situt baling mai. 7 Nitu kolés 
isé ba Keréba Di'a. 

8 Oné Listra manga cengata ata rona, ngai lonto kin 
ai les taung wa'in agu péko pu'ung du loasn, agu toé 
kéta manga lako dé'itn. ? Hia séngét hi Paulus hitut 

lari tombon. Lélo di'a-di'a li Paulus agu ita liha manga 
imbin agu ngancéng pandé inan. t° Itu kali mai taé 
di Paulus: “Hesé cedekh ga!” Ata hitu hidi-hadan 
hesén agu pu'ung lako nggere-salé, nggere-awo. 

11 Du ita hesen ata péko hitu lata do, isé situ ciék 
oné curup disét Likaonia: “Dewa- dewa poli wa'u oné 
bahi-réha ité ba tara de manusia.” 1? Hi Barnabas 
caro lisé hi Zéus, agu hi Paulus caro lisé hi Hérmés, 
ai hia ata tombon. t3 Itu kali main imam déwa Zéus, 
ata compangn be-pé'ang mai béndary, aru pisad japi 
laki agu ba wéla oné lewang béndar kudut te takung 
cama-cama agu ata do oné rasul-rasul situ. 14 Dengé 
hitu, rasul-rasul situ, hi Barnabas agu hi Paulus, 
pandé beté taung bajud, itu kali ngo oné bahi-réha 
lawa do situ agu mai taéd: I2“0Oé asé-ka'én, co'o 
tara pandé nenggitus méu?” Ami ho'o manusia 
bogm, cama ného méu. Tara manga cé'é ho'og ami, 
kudut ba Keréba Di'a latang te méu, kudut okés le 
méu pandé pina-naéng so'o agu holés nggere-oné 
Mori Keraéng hitut mosé, ata poli dédék awang agu 
lino, tacik agu sanggéd icin. t8 Médé Mori Keraéng 
sondang sanggéd wa'u lorong salang de rud, 17 maik 
Hia bom toé toto weki Run ali sanggéd pandé di'a, ali 
usang éta mai awang agu téing cekeng dani latang te 
méu ali mosé agu nombong raks. 18 Koném nenggitu 
taé de rasul-rasul situ, isé toé ngancéng pampang 
lawa do situ te ba takung oné isé. 

19 Maik mais ata Yahudi oné mai Antiokhia agu 
Ikonium agu isé cocong lawa do situ wiga cecupu 
mai isés. Itu kali peké le watun lisé hi Paulus agu 
sorok nggere-pé'ang mai béndary, ai bet disé hia 
polig rowan. %? Maik du ata nungku situ hesé léok 
hias, to'o kolé hia, itu kali ngo kolé oné béndarn. 

Ného diangn ngo hia cama laing agu hi Barnabas 
nggere-oné Dérbé. 


Kolé Nggere-oné Antiokhia 


14:21-28 


21 Hi Paulus agu hi Barnabas ba Keréba Di'a oné 
béndar hitu agu do kéta ata ciri ata nungku. Itu kali 
kolé nggere-oné Listra, Ikonium agu Antiokhia. ?? Oné 
osang situ isé pandé mberes imbi de ata nungku situ 
agu toing isé kudut harat nai oné imbi agu taé kolé 
lisé kudut ngo oné Adak de Mori Keraéng, ité paka 
cukung susa. 230né néténg-néténg weki serani situ, 
rasul-rasul situ wérét muing ata tu'a laingn latang 
te weki situ agu du poli ngaji agu puasa, téis lisé 
ata tu'a situ nggere-oné Mori Keraéng ai oné Hia isé 
imbid. ?4 Isé lako taung temu tana Pisidia agu cai oné 
Pamfilia. 22 Nitu isé ba Keréba Di'a, oné Perga, poli 
hitu oné Atalia. 26 Mai nitu maid, isé lajar nggere-oné 
Antiokhia; oné osang hitu danong isé tiba nabit de 
Mori Keraéng kudut pu'ung gori hitut poli lisé cemoln. 
27 Du caid nitu, isé bénta taung weki serani kudut 
nempung. Itu kali tombo taung sanggéd cao-ca situt 
pandé le Mori Keraéng lut isé, agu Hia poli céngka 
para latang te wa'u bana nggere-oné imbi. ?8 Nitu isé 
béhéng ka'éng cama-cama agu ata nungku situ. 


Sidang Oné Yérusalém 


15:1-21 
1 I Manga pisa taus ata mai oné mai Yudéa 
5 nggere-oné Antiokhia, toing asé-ka'é ca imbi 
nitu, mai taéd: “Emé méu toé sunatm lorong adak 

mbaté di Musa, méu toé ngancéng selamakm.” ? Maik 
hi Paulus agu hi Barnabas léwang kéta agu toé tiba 
curup disé situ. Cemoln ga wérét kudut hi Paulus agu 
hi Barnabas agu pisa taus ata bana oné mai weki 
serani situ ngo cumang rasul-rasul agu sanggéd ata 
tuʻa laing oné Yérusalém kudut tombo mbolot hitu. 

3 Isé podo le weki seranis haéng pérang mai béndar, 
itu kali lako lut Fénisia agu Samaria agu tombo taung 
teser data toé Yahudi. Tombo situ pandé nisang nai 
de asé-ka'é ca imbi nitu. “Du cai oné Yérusalém, 
isé curu le weki serani agu le rasul-rasul agu le ata 
tu'a laing. Itu kali tombo taung sanggéd situt poli 
pandé de Mori Keraéng lut isé. > Maik pisa taus isét 
redu-sina Parisi ata poli imbi hesés agu mai taéd: 
“Sanggéd ata toé Yahudi paka olong sunats agu paka 
luts lisé Wintuk di Musa.” 

6Ttu kali sidangs rasul-rasul agu sanggéd ata tu'a 
laing kudut caca mbolot hitu. Du poli Iéwang tau 
sina-cé'é, hesé hi Pétrus agu curup oné isé: “Oé, 
asé-ka'én, pecing le méu du pu'ungn Mori Keraéng 
pilé aku oné mai méu, kudut lut aku, wa'u bana kolé 
tiba Keréba Di'a agu ciri imbis. 8 Mori Keraéng ata 
pecing nai de manusia, téi saka-si latang te isé, ali 
téi isé Nai Nggeluk cama ného téi oné ité, Jagu Hia 
toé manga pandé woléng-woléng ité agu isé, du 
poli pandé nggélok nai disé ali imbi. 1? Emé nggitu, 
co'o tara kudut damang Mori Keraéngs méu, ali na'a 
mendo oné bokak data nungku situ, ca mendo ata 
toé ngancéng polan lisé, ko le empo dité agu le weki 
rud ité? 1! Néka hémong, imbi lité lut widang de Mori 
Yésus Kristus, ité te selamak cama ného isé kolé.” 

12 Ttų kali hema taung sanggéd weki situ, og kali isé 
séngét hi Paulus agu hi Barnabas tombo sanggéd 

gantang agu tanda lenget ata pandé de Mori Keraéng 
lut isé oné bahi-réha wa'u bana. t3 Du poli tombon hi 
Paulus agu hi Barnabas, mai taé di Yakobus: “Oé, 
asé-ka'én, séngét koé akum: !4hi Simon poli tombo 
te du pu'ungn Mori Keraéng téi nabit latang te wa'u 
bana kudut lir oné mai isé, te ciri ro'éng latang te 
Hia. 19 Hitu toé manga botn agu tombo de nabi-nabi 
ného ata poli tulis: 
16 Poli hitu Aku te mai kolék 
agu pandé kolé mbaru di Daud hitut poli rencon, 
agu pandé di'a hitut rencon, 
poli hitu hesé koléy, 
17 kudut sanggén ata bana kawé Mori Keraéngs, 
ngot sanggéd wa'u situt caro ngasang Dakus, 
nenggitu reweng de Mori Keraéng ata pandé 
sanggéd so'o, 
18 ata poli pecing du pu'ungn. 
19 Landing hitu nuk daku, ité néka pandé mendo 
latang te isé oné mai wa'u bana, situt holés 
nggere-oné Mori Keraéngs, 20 maik ité paka tulis 
surak agu isé tadang koés oné mai io pina-naéng, 
oné mai ngoéng ata, oné mai nuru de kaka situt mata 
le hajel agu oné mai dara. ?! Ai pu'ung danong main, 
Wintuk di Musa keréba taung oné néténg-néténg 
béndar agu dengkir te ho'on Wintuk hitu bacang 
kin du néténg-néténg leso sabat oné mbaru-mbaru 
ngaji.” 


Wali Nggere-oné Ata Antiokhia 


15:22-34 


22 Poli hitu rasul-rasul agu sanggéd taung ata tuʻa 
laing agu sanggéd weki serani, wérét kudut pilé oné 

mai isé pisa taun ata kudut jera ngo oné Antiokhia 
cama laing agu hi Paulus agu hi Barnabas, isé situ 
hi Yudas ata caron hi Barsabas agu hi Silas. 2? Isét 
sua so'o ata sa'i galan oné mai asé-ka'é situt ca 
imbi. Nggere-oné isé téi surak ata nggo'oy runingn: 
“Tabé oné mai ami rasul-rasul agu sanggéd ata tu'a 
laing agu oné mai sanggéd asé-ka'és kamping méu 
asé-ka'é oné Antiokhia, Siria agu Kilikia oné mai wa'u 
bana. ?4 Polig lami dengéd, rodo manga pisa taus ata 
oné mai ami, ata toé manga dumpu pedé oné mai 
amid, poli pandé simpung agu pandé gégé-goa nai 
de méu ali toing disé. 2? Landing hitu poli cenaigm 
ami kudut pilé agu wuat pisa taun oné mai méu 
cama-cama agu hi Barnabas agu hi Paulus hitut 
momang kéta lami, 26 isé ata poli oké moséd landing 
ngasang de Mori Yésus Kristus. 27 Jari, ami poli wuat 
hi Yudas agu hi Silas, ata tombo dungka sanggéd 
keréba di'a so'o agu méu. ?8 Ai wérét de Nai Nggeluk 
agu wérét dami, kudut oné méu néka tanggong do 
tarad mendo, oné mai sékék ho'o. 22Méu paka néka 
hang sanggéd siot poli takung imbi pina-naéng, néka 
hang dara, néka hang nuru de kaka siot mata le hajel 
agu néka ngoéng ata. Emé méu rinding wekis oné 
mai ireng so'o, méu pandé di'am. Tabé dami kamping 
mêu.” 

30 Woko polis mengkekd hi Yudas agu hi Silas ngo 
oné Antiokhia, nitu isé bénta taung sanggéd weki 
serani kudut nempung, poli hitu téi surak hitu oné isé. 
31 Du poli bacangn surak hitu, sanggéd weki serani 
nisang kéta naid, ai icin pandé lembu. 22Hi Yudas 
agu hi Silas, woko nabi kolés isé, do kolé pandé 
lémbud latang te asé-ka'é ca imbi situ agu pandé 
ndeng imbi disé. 33 Woko remo koé isét sua ka'éng 

nitud, asé-ka'é nitu sondang isé kudut kolé déméng 
agu hambord ngere-oné isét poli wuatd. 34 [Maik hi 
Silas kali wérét le run kudut kong ka'éng nitun. ] 


Léwang Taud Hi Paulus Agu Hi Barnabas 


15:35-41 


35 Hi Paulus agu hi Barnabas remo béhéngd ka'éng 
oné Antiokhia. Isé cama-cama agu ata bana do, toing 
agu keréba reweng de Mori Keraéng. 38 Remon-wa 
poli hitu, mai taé di Paulus ngong hi Barnabas: 
“Co'om kolét ga, nggere-oné asé-ka'é ca imbi dité 
oné néténg-néténg béndar, nia kaut siot poli keréba 
reweng de Mori Keraéng, kudut lélo, co'o koé 
mosé disé.” 37 Ngoéng di Barnabas poro dadé kin 
hi Yohanés hitut béntan kolé hi Markus, ?8 maik hi 
Paulus si'ang kéta liha curupn, toé dian dadé kolé 
ata poli legong isé oné Pamfilia agu toé ngoéngn te 
lorong gori cama agu isé. 39 Hitu campitn Iéwang tau 
di Paulus agu hi Barnabas, wiga bégasd. Hi Barnabas 
dadé ruda hi Markus, lajar cama agu hia nggere-oné 
Siprus. 40 Maik hi Paulus pilé hi Silas du poli sendon 
le asé-ka'é ca imbi situ oné tabing de Mori Keraéng. 
41 Hia ngo lako léok tana Siria agu Kilikia cang agu 
pandé ndeng weki serani nitu. 


Hi Timotéus Lut Hi Paulus 


16:1-3 
16 1 Mai kolé hi Paulus oné Dérbé agu oné Listra. 
Nitu manga cengata ata nungku ngasangn hi 
Timotéus; endén ata Yahudi, agu poli imbin, maik 
eman cengata ata Yunani. ? Hi Timotéus ho'o pecing 

taung lasé-ka'é ca imbi te hia ata di'a, oné Listra agu 
oné Ikonium, Zagu ngoéng di Paulus, paka lut hia. 
Hi Paulus jera sunat hia, ai ata Yahudi oné tana hitu 
pecing taung, ema diha ata Yunani. 


Hi Paulus Lajar Nggere-oné Makédonia 


16:4-12 

4Oné lako léok, mai oné mai béndar ca ngo oné 
béndar ca hi Paulus agu hi Silas tombo wérét de 
rasul-rasul agu data tu'a laing oné Yérusalém agu 
pedé kudut sanggéd weki serani paka lorong taung. 
> Nenggitus dé pandé ndeng weki serani situ oné 
imbid agu néténg-néténg leso tambangs dod. 

6 Tsé liba tana Frigia agu tana Galatia, ai Nai Nggeluk 
ré'ing isé ba Keréba Di'a oné Asia. ” Du caid oné Misia, 
isé damang ngo oné tana Bitinia, maik Nai Nggeluk 
de Mori Yésus toé sendo isé. Du poli lagé Misia, cais 
isé oné Troas. °? Le wié ita li Paulus oné urén: manga 
cengata ata Makédonia hesé nituy agu tegi oné hia: 
“Limbang koé nggere-cé'ét agu campé koé ami.” 

10 Du poli uré hitu hi Paulus, hidi-hada kawé salang 
co'o kudut ngancéng nggere-oné Makédonia, ai oné 
mai uré hitu, baég lami te Mori Keraéng poli bénta 

ami kudut ba Keréba Di'a oné sanggéd ata nitu. 

11 Ttug kali ami mai oné mai Troas agu lajar dungka 
nggere-oné Samotraké agu ného diang gulan caik 
ami oné Néapolis. t? Nitu maigm ami ngo oné Filipi, 
béndar laring cain oné Makédonia ho'o, ca béndar 
long data Roma. Oné béndar hitu ami ka'éng pisa 
leso béhéngn. 

Hi Paulus Oné Filipi 


16:13-18 


13 Du leso sabat ami ngo be-pé'ang lewang béndar. 
Ami lako loléng ngalor agu cumang osang baté ngaji 
data Yahudi, ata poli pangong lami anggat manga 
nitu. Du poli lontogm ami tombo-tombo agu iné-wai 
ata nempung nitu. !4Cengata oné mai iné-wai situ, 
ngasangn hi Lidia, séngét koléy. Hia oné mai béndar 
Tiatira agu hia ata pika towé lango latang te ngaji 
kamping Mori Keraéng. Mori Keraéng céngka nai diha 
wiga séngét kéta liha situt tombo li Paulus. 1? Du 
poli cebong le waé seranin hia, agu sanggéd ata oné 
mbarun, hia wancong amiy, mai taén: “Emé le nuk 
de méu aku ho'o poli imbi tu'ung-tu'ung kamping 
Mori Keraéng, mai ga, cénggo oné mbaru daku.” Hia 
dedek ami wiga lorong muing lami. 

16 Manga cengkalin lari du ngo oné osang ngaji 
hitu, ami cumang agu cengata mendi iné-wai ata 
émé kuasa le jingy, ngancéng téka-nampoy. Ali 
téka-nampo diha, mori diha dumpu dani mésé. 1” Hia 
lut hi Paulus agu ami be musi main, agu ciékn: “Ata 
so'o mendi de Mori Keraéng ata Langkas kéta. Isé 
keréba salang selamak latang te méu.” 18 Iné-wai hitu 
ciék nenggitu, tédéng pisa leso. Maik du hi Paulus 
toé ta'ong ali katut diha, holés hia agu curup oné jing 
hitu: “Le ngasang de Mori Yésus Kristus aku jera hau, 
pé'ang oné mai iné-wai ho'o.” Du hitu muing péangn 
jing hitu. 

Kepala Bui Oné Filipi 


16:19-40 


19 Du sanggéd mori de iné-wai hitu pecing te 
bengkes kudut haéng dani poli morad. Isé deko 
hi Paulus agu hi Silas, todang nggere-oné natas 
béndar kudut dungkang isét cau kuasa. ?? Du poli 
dadéd lisé oné ranga de ata tu'a laing béndar hitu, 
mai taéd: “Ata so'o pandé cebel weki oné béndar 
dité ho'o, isé so'o ata Yahudis, ?t agu isé toing 
ruku ata toé ngancéng lorong litét Roma.” ?? Ata 
do kolé hesé kudut dungkang isé. Itu kali ata tuʻa 
laingn oné béndar hitu jera wirot ceca paké disé agu 
luca isé. 2 Du poli luca dongkalin lisé, udengs lisé 
nggere-oné bui. Kepala bui hena perénta kudut lami 
tu'ung-tu'ung isé situ. ?4Lorong agu perénta hitu, 
kepala bui udeng isé oné lo'ʻang ata oné bahi-réhan 
bui hitu agu lampang taungs wa'id. 2? Maik du 
seréhang tana, hi Paulus agu hi Silas ngaji agu déré 
naring Mori Keraéng agu ata bui do nitu séngét isé. 
26 Rodo cain nupung mésé wiga watu ligéng bui hitu 
gégoy, agu du hitu muing céngka taungs para bui 
agu kedok taungs lampang disé. ?” Du to'o wa mai 
tokon kepala bui hitu, ita liha para bui céngka taungs. 
Hia werus keléwangn kudut mbelé weki run, ai bet 
diha sanggéd ata bui situ polig losid. 28 Maik ciék 
keta hi Paulus, mai taén: “Oe, néka mbelé weki rum, 
ai sanggég ami manga kigm cé'é ho'o!” 22 Kepala 
bui hitu tegi culu, agu hidi-hada ngo boné déméng 
agu jejern, tikul bolo-mai hi Paulus agu hi Silas. 
30 Hia dadé isé nggere-pé'ang, cang agu curupn: 
“Keraéng-keraéng, apa kéta ata paka pandé laku 

kudut haéng selamak?” 3t Mai walé disé: “Imbi oné 
Mori Yésus Kristus agu hau te selamakh, hau agu 
sanggéd haé mbarum.” ?? Itu kali hi Paulus agu hi 
Silas keréba reweng de Mori Keraéng oné hia, agu 
sanggéd ata situt manga oné mbaru diha. 33 Du wié 
hitu kin, kepala bui hitu dadé isé agu rewos réu disé. 
Du hitu muing hia agu sanggéd haé kilon lorong 
kudut cebong le waé seranis. 34 Itu kali hia dadé isé 
nggere-oné mbarun agu pandé lompong latang te 
isé. Agu hia naka kétay ai hia agu sanggéd ata oné 
mbarun poli imbi Mori Keraéng. 

35 Du étag leso sanggéd ata tu'a laing oné béndar 
hitu jera kolé tu'a-tu'a bana ngo oné kepala bui agu 
pedé: “Legos ata sua situ!” 36 Kepala bui tombo pedé 
hitu oné hi Paulus, mai taén: “Sanggéd ata tu'a laing 
oné béndar ho'o, poli jera kudut lego ité; jari, ho'o 
muing ga, pé'ang agu kolém, lakom ga di'a-di'a!” 

37 Maik hi Paulus curup agu ata situ: “Toé kéta olong 
bicar, isé poli luca ami ata Roma, oné ranga data do, 
poli hitu udeng ami nggere-oné bui. Te ho'on isé 
kudut lego ami nenggitu kaut? Toé ngancéng nggitu 
kaut! Kong mai weki rud tu'a-tu'a béndar situ agu 
dadé ami nggere-pé'ang.” ?8 Sanggéd tu'a situ tombo 
le weki rud oné tu'a-tu'a béndar. Du dengé lisé hi 
Paulus agu hi Silas hitu ata Romas, itus kali rantang 
kétas. 39 Mais isé agu tegi ampong agu dadé rasul 
situt sua nggere-pé'ang oné-mai bui agu tegi kudut 
isé legong béndar hitu. 40 Itu kali isé legong bui hitu 
agu ngo oné mbaru di Lidia, agu du poli cumang agu 
asé-ka'é situt ca imbi nitu agu pandé lembu isé, itus 
kali ngod rasul situt sua. 

Raha Oné Tésalonika 


17:1-9 
17 1 Hi Paulus agu hi Silas lako lagé salang 
Amfipolis agu Apolonia agu cai oné Tésalonika. 

Nitu manga ca mbaru ngaji data Yahudi. 2 Ného 
laséngn hi Paulus ngo oné mbaru ngaji hituy. Tédéng 
telu leso Sabat kéta hia toing isé oné mai Surak 
Nggeluk. 3 Tombo agu toi liha agu isé te Mésias 
hitu paka ta'ong susay agu mosé koléy oné mai ata 
mata, itu kali mai taé diha: “Ho'oy Mésias, ngong 
Mori Yésus ho'ot keréba laku oné méu.” 4Pisa taus 
oné mai isé ciri imbis. Isé lut hi Paulus agu hi Silas, 
nenggitu kolé pisa taus ata Yunani situt hiang Mori 
Keraéng, agu toé cekoés iné-wai ata tu'a laings. 

> Maik sanggéd ata Yahudi beti naid, itu kali tegi 
campé de pisa taus ata da'at situt hai-haos oné 
amba, te isé pandé ngai-ngaok agu raha oné béndar 
hitu. Isé purak mbaru di Yason, kudut ali hitu pandé 
dungkang hi Paulus agu hi Silas oné lonto léok de 
ro'éng. ĉ Maik du toé di itad isét sua, ata da'at situ 
sorok hi Yason agu pisa taus weki serani nggere-oné 
ranga data tu'a laingn oné béndar, cang agu ciékd: 
“Ata pandé ngai-ngaok oné temu tana lino cai cêé 
ités ga, agu hi Yason ho'o tiba isé oné mbarun. 
Sanggéd isé pandé lagé perénta de Kaisér Roma ali 
taé, manga raja bana, ata ngasangn hi Yésus.” 8 Du 
dengé le lawa do agu sanggéd ata tu'a laing oné 
béndar, isé cirik hawi-haol. °? Maik du poli sambé le 
séngn oné mai hi Yason agu oné mai asé-ka'é situt 
ca imbi, itus kali legod lisé. 

Hi Paulus Agu Hi Silas Oné Beréa 


17:10-15 

10Wié hitu muings, gélang-gélang asé-ka'é ca imbi 
nitu jera hi Paulus agu hi Silas ngo oné Beréa. Du 
cai nitud, itus kali ngo oné mbaru ngaji data Yahudi. 
11 Ata Yahudi oné béndar hitu céwé di'a naid, itu po 
ata Yahudi oné Tésalonika. Isé tiba reweng hitu ali 
nisang naid agu lété leso isé bacang surak nggeluk, 
kudut pecing tu'ung ko toé sanggéd situt poli tombod. 
12 Ali hitu do oné mai isé cirik imbis, agu do kolé 
ata Yunani situt dai tu'ad, iné-waid agu ata ronad. 
13 Maik du pecing lata Yahudi oné mai Tésalonika te 
oné Beréa poli tiba keréba de Mori Keraéng oné mai 
hi Paulus, itu kali maid isé kudut reku agu pandé 
géga nai data do. 14 Maik asé-ka'é situt ca imbi jera 
hi Paulus gélang koé ngo sili nanga, maik hi Silas agu 
hi Timotéus kong kid ka'éng oné Beréa. 

15 Ata situt lako agu hi Paulus, podo lisé cai oné 
Aténa, itus kali koléd agu ba pedé latang te hi Silas 
agu hi Timotéus, kudut isé gélang koé mai neki ca 
agu hias. 


Hi Paulus Oné Béndar Aténa 
16 Lari géréng isén hi Paulus oné Aténa, wéong 

kéta nain ai itas liha oné béndar hitu do kéta tato 
latang te imbi pina-naéng. 1” Landing hitu oné mbaru 
ngaji, hia tombo-tombo agu ata Yahudi agu sanggéd 
ata situt hiang Mori Keraéng agu oné natas béndar 
lété leso agu ata situt cumang diha nitu. 18 Nggitu 
kolé agu ata nggepuk oné mai diding Epikuros agu 
Stoa, léwang tau agu hia agu manga ata taé: “Apa 

ata kudut tombo dihat joak ho'o?” Mai kolé taé data 
iwod: “Hia ho'o aram ba keréba déwa-déwa bana.” Ai 
hi Paulus ba Keréba Di'a tombo Mori Yésus agu mosé 
kolén oné mai ata mata. t9 Itu kali dadén hia lisé 
oné sidang Aréopagus agu taé: “Ngancéng toing agu 
ami tombo weru ho'ot keréba dité? 2? Ai ité tombo 
agu ami keréba bana. Kudut pecing lami apa betuan 
keréba weru hitu.” 21 Sanggéd ata Aténa agu ata long 
nitu, toé manga sokor gori bana, hanang latang te 
curup agu séngét sanggéd cao-ca situt weru. 

22 Hi Paulus hesé oné sidang Aréopagus agu mai 
taén: “Oé ata Aténa, ita laku méu seber kéta te ngaji 
kamping déwa-déwa. ?3 Ai du lako-lakog aku oné 
béndar de méu agu lélo-lélo tato situt suju de méu, 
ita kolé laku ca compang ata manga tulisn: Latang 
te Mori Keraéng ata toé pecingy. Mori Keraéng hitut 
suju maik toé pecing le méu, hituy ho'ot keréba daku 
oné méu. ?4 Mori Keraéng poli dédék lino ho'o agu 
sanggéd icin. Hia hitut Mori de awang agu lino, toé 
ka'éng oné mbaru ata pandé le limé de manusiay. 

25 Hia kolé toé gatang le limé de manusia, néhot Hia 
toé manga hapén, ai Hia kali ata téi mosé agu nai agu 
sanggéd cao-ca oné sanggén ata. 26 Oné mai cengata 
kaut, Hia poli dédék sanggéd wa'u agu sanggéd ata 
manusia, kudut kaʻéng oné temu tana lino, agu Hia 
poli wérét sanggéd cekeng latang te isé agu watas 
ka'éng disé, 27 kudut isé kawé Mori Keraéngs agu 
dumpu lisé, koném po Hia toé manga tadangn oné 
mai néténg-néténg ité. ?8 Ai oné Hia ité mosé, huli, 
manga, cama ného hitut poli taé lisét tulis: Ai ité 
ho'o waé Diha kolét. ?° Ai ité oné mai waé de Mori 
Keraéng, ité toé ngancéng rékéng Mori Keraéng cama 
ného tato situt pandé oné mai emas ko pérak ko 


TOMBO PÉTÉ GORI DE RASUL-RASUL 17-18 430 


watu ata pandé lorong pecing de manusia. 3? Cekeng 
bodok dité polig hémongn le Mori Keraéng. Te ho'on 
Hia perénta sanggén ata nia kaut wan, kudut teser. 
31 Ai Hia poli wérét ca leso kudut bicar lino le cengata 
ata poli tétin Liha. Agu kudut imbin le sanggén ata, 
Mori Keraéng poli pandé mosé kolé ata hitu oné 
mai ata matan!” 32 Du dengé lisé tombo mosé kolé 
data mata, manga ata loérd, agu ata iwod mai taéd: 
“Dia-diang kaut po séngétn tombo de hau hitu ta.” 
33 Ttu kali legongd isé li Paulus. 34 Maik pisa taus oné 
mai isé neki-ca agu hias agu cirik imbis, agu cengata 
oné mai isé situ hi Dionisius, weki disét Aréopagus 
agu cengata iné-wai ngasangn hi Damaris agu ata 
bana ata cama-cama agu isé. 


Hi Paulus Oné Béndar Korintus 


18:1-17 
18 1 Poli hitu hi Paulus legong Aténa, itu kali ngo 
oné Korintus. ? Nitu hia cumang agu cengata 

ata Yahudi ngasangn hi Akwila, ata oné mai Pontus. 
Hia, hitu di cain pé'ang mai Italia agu winan hi 
Priskila, ai Kaisér Klaudius poli perénta kudut sanggéd 
ata Yahudi paka pé'ang oné mai Roma. Hi Paulus 
cénggo oné mbaru disé. °? Ai camas gori disé, itu tara 
hia ka'éng cama-cama agu isé. Isé cama-cama ata 
laséng pandé ndéi. 4 Néténg-néténg leso Sabat hi 
Paulus toing ata oné mbaru ngaji agu gejur pandé 
imbi sanggéd ata Yahudi agu ata Yunani. 

> Du hi Silas agu hi Timotéus mai oné mai tana 
Makédonia, hi Paulus wangkag ba keréba di'a agu téi 
saka-si oné ata Yahudi, te Mori Yésus hitu Mésias. 
6 Maik du sanggéd ata situt dungkang agu loér hia, 

péntang liha kebok oné mai ceca pakén agu mai taén 
ngong isé: “Nahé dara rus bowo oné sa'i rus, aku 
nggélokg, toé manga salag. Pu'ung ho'o ga, aku 
kudut ngo oné wa'u-wa'u banak.” 7 Hia pé'ang nitu 
main, itu kali ngo oné mbaru di Titius Yustus, ata 
hiang Mori Keraéngy, agu mbaru diha cimping mbaru 
ngaji. 8 Maik hi Krispus, tu'an mbaru ngaji hitu, imbi 
oné Mori Yésus cama laing agu sanggéd haé mbarun 
agu do kolé ata Korintus situt dengé keréba di Paulus 
ciri imbis agu cebong le waé seranis. 

9 Manga ca wié, mai taé de Mori Keraéng ngong 
hi Paulus oné urén: “Néka rantang! Ruda olo kin ba 
keréba di'a agu néka hema kaut! t° Ai Aku loréng 
hauk agu toé manga cengatan ata cégong ko ongga 
hau, ai dod ro'éng Daku oné béndar ho'o.” +! Itug 
kali kaʻéng nitun hi Paulus tédéng ca ntaung enem 
wulang agu hia toing reweng de Mori Keraéng oné 
bahi-réha isé. 1? Maik du ciri Gubernur oné Akhayan 
hi Galio, sanggéd ata Yahudi cama-camas dungkang 
hi Paulus agu sorok hia oné ranga de adak. 12 Mai taé 
disé: “Hia ho'o toing ata kudut suju Mori Keraéng, 
maik toé hena taud agu Wintuk Taurat.” 14 Du kudut 
tombon hi Paulus, mai taé di Galion ngong sanggéd 
ata Yahudi situ: “Oé ata Yahudi, émé baro de méu 
campit lagé ko pandé da'at toét-toé tiba laku bicar 
de méu, I? maik émé le léwang taud curup ko wau 
ngasang ko wintuk agama hitut manga oné bahi-réha 
méu, co'om le rus kaut cacan mbolot hitu; aku toé 
gorig te ciri adak latang te bicar nenggitu.” 18 Poli 
hitu, hia wéling isé pé'ang oné mai osang beté-bicar. 
17 Itug kali isé ngo léok hi Sosténés, tu'a de mbaru 
ngaji, itu kali onggan lisé olo mai ranga de adak hitu, 
maik hi Galio toé pinga pandé disé situ. 

Hi Paulus Kolé Nggere-oné Béndar Antiokhia 


18:18-23 


18 Hi Paulus ka'éng pisa lesoy oné béndar Korintus. 
Itug kali pele-kana oné asé-ka'é situt ca imbi nitu 
agu lajar nggere-oné Siria, du poli longké wukn oné 
Kéngkréa ai hia cemol radin ga. Hi Priskila agu hi 
Akwila cama-cama agu hia. t° Itu kali caid isé oné 
béndar Efésus. Hi Paulus legong hi Priskila agu hi 
Akwila nitu. Hanang koén hia ngo oné mbaru ngaji 
agu tombo oné ata Yahudi. ?? Tegi lisé agu hia kudut 
béhéng koé ka'éng cama agu isén nitu, maik toé 
gorin hia. ?! Hia pele-kana agu isé agu mai taén: “Aku 
te mai kolék cé'é méu, émé ngoéngn Mori Keraéng.” 
Itu kali kolén oné mai béndar Efésus. ??Hia cai oné 
béndar Kaisaréa, agu du lako nggere-pé'ang tana 
masan, téi tabé oné sanggéd ata serani, itu kali ngon 
oné Antiokhia. 23 Du remo béhéngn ka'éng nitun, ngo 
kolé hia, agu lako temu tana Galatia agu Frigia kudut 
pandé ndeng nai de sanggéd ata nungku. 


Hi Apolos Oné Béndar Efésus 


18:24-28 


24 Lari nggitun cai cengata ata Yahudi oné Éfésus, 
ngasangn hi Apolos, ata oné mai béndar Aléksandria. 
Hia cengata ata pecing curup agu pecing taung icin 
Surak Nggeluk. ?% Hia poli tiba toing Salang de Mori 
Keraéng. Séméngak kétay woko tombo agu mbajik 
kéta toingn latang te Mori Yésus, maik hia hanang 
pecing cebong di Yohanés. ZêWangkag hia toing 
agu toé rantangy oné mbaru ngaji. Maik du dengé 

li Priskila agu hi Akwila, og dadén lisé nggere-oné 
mbarud agu mbajik kéta siang oné hia Salang de 
Mori Keraéng. °” Ai hi Apolos ngoéng te ngo oné 
Akhaya, asé-ka'é situt ca imbi oné Efésus katu surak 
latang te ata nungku oné Akhaya, kudut tiba hia lisé. 
Du cain oné Akhaya, hia ciri ata deming laing latang 
te sanggéd ata imbi ali widang de Mori Keraéng. ?8 Ai 
ali séméngak hia koléng ata Yahudi wa ranga data do 
agu si'ang taung liha oné mai Surak Nggeluk te Mori 
Yésus hitu Mésias. 


Hi Paulus Oné Béndar Efésus 


19:1-12 

19 1 Du hi Apolos manga kin oné Korintus, hi 

Paulus polig lako-léok temu tana hitu agu cai 
oné Efésus. Nitu cumangs liha pisa taus ata nungku. 
2 Mai taén ngong isé: “Poli ko toé tiban le méu Nai 
Nggeluk du imbis méu?” Maik mai walé disé agu hia: 
“Toé di, ngot ami kolé toé dé'it manga dengén lami 
te manga Nai Nggeluk.” 3 Mai taé di Paulus ngong 
isé: “Emé nggitu, apa betuan cebong de méu hitu 
danong?” Mai walé disé: “Cama ného cebong ata 
toing di Yohanés.” 4 Mai taé di Paulus: “Cebong di 
Yohanés, cebong tanda teser; agu hi Yohanés hitu 
curup oné ata do, te isé paka imbi oné Cengata hitut 
mai poli hia, ngong Mori Yésus.” Du dengén lisé 
curup hitu, isé cebong oné ngasang de Mori Yésus. 
6 Du hi Paulus témba limén lobo sa'i disé, wa'uy Nai 
Nggeluk oné isé agu wangkag isé curup dod agu 
tombo pedé de Mori Keraéng. ” Sanggéd taung isé, 
aik campulusua atas dod. 

8 Tédéng telu wulang hi Paulus ngo oné mbaru ngaji 
nituy agu si'ang kéta tombon agu léwang sina-cé'é 
agu isé kudut imbi tu'ung lisé latang te Adak de Mori 
Keraéng. °? Maik manga pisa taus ata teger kid naid. 
Isé toé gorid te imbi kaut, ngot pocu kali Salang de 
Mori Keraéng olo mai ranga data do. Landing hitu hi 
Paulus legong isé kudut cama-cama agu ata nungkun 
ngo toing ata oné mbaru sekola Tiranus. t° Toing ata 
ho'o pandé liha tédéng sua ntaung. Wiga sanggéd 
ata Yahudi agu ata Yunani oné propinsi Asia, dengé 
keréba reweng de Mori Keraéngs. 

11 Lut limé di Paulus, Mori Keraéng pandé tanda 
lenget ata mésé kéta !? ngot ba kaut sapu-soé ko 
towé ata poli dé'it paké li Paulus agu témba oné 
sanggéd ata beti, mora taungs beti disé agu pé'ang 
taungs jing da'at. 


Anak-Anak Di Skéwa 


19:13-20 


13 Manga kolé pisa taus ata mbeko disét Yahudi 
ata lako léok tana hitu, damang caro ngasang de 
Mori Yésus oné isét hena le tatong de jing da'at, mai 
taéd: “Aku mbér méu, le ngasang de Mori Yésus hitut 
keréba li Paulus.” 14 Isét pandé nenggitu ata pitus, 
anak de cengata imam kepala Yahudi ngasangn hi 
Skéwa. 1° Maik jing da'at hitu walé kolé: “Hi Yésus 
hitu pecing laku, agu hi Paulus baé laku, maik méu 
ga, céing méu?” t6 Itu kali ata hitut hena le damang 
de jing da'at hitu tékar, ramek agu pandé koda 
sanggéd taung isét pitu situ wiga losi taungs isé 
déméng lacod oné mai mbaru data hitu, agu réu 
taung wekid. t” Tombo hitu pecing taung le sanggéd 

ata Yahudi agu ata Yunani oné béndar Éfésus wiga 
rantang kéta taungs isé, agu tambang kéta pecing 
latan ngasang de Mori Yésus. !8 Do kolé oné mai 
isét poli imbid, mais agu tura oné ranga data do, te 
isé kolé poli manté pandé nenggitu. 1° Do kolé oné 
mai isé ata poli dé'it pandé mbeko, nekek taungs 
surak-surakd, itu kali tapa taungs olo mai ranga 
data do. Emé pikas surak situ aik lima mpulu sebu 
séng pérak. 2° Ali salang ho'o kolé cirik wéro-émbon 
reweng de Mori Keraéng agu tambang mésé kuasan. 


Hi Démétrius Pandé 
Ngai-Ngaok Oné Béndar Efésus 


19:21-40 


21 Du polin raja hitu, ali sur de Nai Nggeluk, hi 
Paulus wérét kudut ngo oné Yérusalém palé tana 
Makédonia agu Akhaya. Mai taén: “Poli la'at nitug, 
aku kolé paka ngo pérang Roma.” ?? Ttu kali hia jera 
sua taus ata campén, hi Timotéus agu hi Erastus, 
pado olos ngo oné Makédonia, maik weki run hia 
remo béhéng kin ka'éng oné tana Asia. 

23 Aik du hitug wangkan ngai-ngaok mésé latang 
te Salang de Mori Keraéng. ?4 Comongn ali cengata 
ata rona, ngasangn hi Démétrius, cengata tukang 
pérak, ata pandé tato de déwa Artémis oné mai 
pérak. Pandé tato hitu diha cir ringgi do latang te 
tukang-tukangn. ?> Hia pandé nekek taung isé agu 
sanggéd ata tukang bana ata gori cama ného isé, mai 
taéd: “Asé-ka'én, pecing le méu, tara cébon mosé 
dité ali dani de gori ho'o! %8 Te ho'on ita agu dengé le 
rus méu taé di Paulus. Toé hanang cé'é Efésus, maik 
dengkir temu tana Asia, poli awar agu pandé wéléng 

ata do ali taé, apa ata pandé le limé de manusia toé 
ngancéng ciri déway. 27 Ali hitu toé hanang gori dité 
ata lengga lata, maik tato Artémis kolé, déwa mésé 
hitu, te moray ngasangn. Céwén kolé weki run déwa 
Artémis ata suju le ata Asia agu oné temu tana lino 
hitut gauk di'a, te moray ngasang mésén.” ?8 Dengé 
hitus, teka kaut rabod, itus kali ciékd: “Léwé mosém 
Artémis, déwa data Éfésus!” 29 Sanggén taung ata 
oné béndar cirik cebels agu isé ramé-ramé ngo oné 
mbaru nempung de lawa do agu sorok hi Gayus agu 
hi Aristarkhus, isét sua so'o ata Makédonia agu haé 
lako di Paulus. 3? Hi Paulus nanang kudut ngo oné 
bahi-réha ro'éng situ landing ata nungku diha toé 
sendo hia. 3t Ngot pisa taus ata mésé haé reba de 
Paulus oné-mai tana Asia, pedé agu dedek hia, kudut 
néka ngo oné mbaru nempung de lawa do hitu. 22 Lari 
nggitun ata nempung oné mbaru hitu ngai-ngaoks, 
hiat cengata taé nenggo'o, ata iwon taé nenggitu, ai 
ata situt nempung cebel taungs, ai do kéta oné mai 
isé ata toé pecing kudut co'od isé tara nempungd. 
33 Itu kali cengata ata ngasangn hi Aléksandér dur 
nggere-oloy lisét Yahudi. Ai le nuk disét Yahudi hi 
Aléksandér ata campitn tara mangan ngai-ngaok hitu. 
Hidi-hadan hia pépas limén kudut tombo te kambé 
olo-mai ranga de ro'éng situ. 34 Maik du pecing lisé 
te hia ata Yahudiy, ciéks isé tédéng ho'ot sua jam 
béhéngn: “Léwé mosém Artémis, déwa data Éfésus!” 
35 Cemoln, cengata pagawé béndar, pandé lik ata do 
situ, agu mai taén: “Oé ata Éfésus! ,Céing ata oné 
lino ho'o ata toé pecing te béndar Éfésus ho'o ata 
lami mbaru de déwa mésé Artémis agu taton hitut 
wa'u éta mai awangn? 22Toé kéta manga cengatan 
ata ngancéng te palin, itu tara néka ngai-ngaok agu 

néka hidi-hada te pandé hitu-ho'o. 37 Ai méu poli 
dadé ata do so'o, nggere-cé'é ho'o, koném po toé isé 
ata wencan tato déwi dité agu toé loér ngasangn. 

38 Jari, émé hi Démétrius agu tukang-tukang diha 
manga barod latang te cengata-cengata, bom toé 
manga adak agu gubernur te beté-bicar. Ngo kaut 
oné adak situ émé manga bicar. 3? Maik émé manga 
sékék banas kali méu, co'om sékéks hitu beté kaut 
oné lonto léok de ro'éng. “Ai calangt ité ho'o ga, 
mangkong ité ata wangkan pandé ngai-ngaok leso 
ho'o, ai toé manga campitn ata ngancéng baro lité 
kudut pandé molor nempung data so'ot ngai-ngaok.” 
41 Ali curup hitu diha, wiga wéar kéta taungs ro'éng 
situt lari nempungd. 


Mai Oné Mai Tana Makédonia 
Nggere-oné Béndar Troas 


20:1-12 

20 1 Du likn ngai-ngaok hitu, hi Paulus béntas 

ata nungkun te pandé metek naid. Du poli 
pele-kanan, hia ngo oné Makédonia. ? Hia lako-léok 
tana hitu agu ali do kéta toingn pandé ndeng nai de 
asé-ka'é situt ca imbis. Itug kali cain oné tana Yunani. 
3 Du telu wulang ata polin ka'éng nitun, hia kudut 
lajar nggere-oné tana Siria. Maik du hitu ata Yahudi 
nanang te mbelé hia. Landing hitu wérét liha kudut 
kolé palé Makédonia. Hia cama laing agu hi Sopatér 
anak di Pirus, oné mai Beréa agu hi Aristarkhus agu 
hi Sekundus, isét sua oné mai Tésalonika agu hi 
Gayus oné mai Dérbé, agu hi Timotéus agu sua taus 
oné mai tana Asia, hi Tikhikus agu hi Trofimus. ? Isé 
pado olos agu géréng ami oné Troas. Maik du poli 

ramé Roti Toé Manga Ragin, ami lajar oné mai Filipi 
agu lima leso kaut wa, caik ami oné Troas, cumang 
agu isé. Pitu leso béhéng'g ami ka'éng nitu. 

7 Du leso laring cain minggu hitu, ami nempung 
kudut hang cama, hi Paulus tombo agu asé-ka'é situt 
ca imbi nitu, ai hia kudut ngoy ného diangn. Tombo 
hitu diha dengkir seréhang tana. 8Lo'ang éta, oné 
osang nempung dami, do kétas lampu. 9 Cengata ata 
reba ngasangn hi Eutikhus lonto lupi jendélay. Ali 
béhéng bailn tombo di Paulus, toég ta'ong dendutn 
ata reba hitu. Cemoln ga toko temo hia, agu pa'u 
éta mai lo'ang te telun nggere-wa. Du tetin lata, 
kali polig rowan. t° Maik wa'uy hi Paulus éta main. 
Hia toko agu nggao ata reba hitu, mai taén: “Néka 
simpung, mosé kin hia.” 1t Du kolén nggere-éta 
lo'ang, hi Paulus pati-pati roti poli hitu hang camas; 
du poli hang, hia ruda olo kin tombon dengkir agu 
parn leso. Poli hitu hia ngon. t? Lari nggitun, isé dadé 
ata reba hitu ngai mosén, nggere-oné mbarun, agu 
sanggéd isé cembes taung naid. 


Mai Oné Mai Béndar Troas 
Nggere-oné Béndar Milétus 


20:13-16 

13 Ami pado-olokm nggere-oné kepal, agu lajar 
nggere-oné béndar Asos kudut curu hi Paulus nitu, 
lorong bantangn, ai hia nanang lako oné tana masay. 
14 Du hia cumang agu amin oné Asos, ami dadé 
hia nggere-oné kepal, itu kali ruda olon lajar dami 
nggere-oné Métiléné. 12 Mai nitu maigm ami ruda 
olo lajar agu ného diangn ami cai dungka oné nuca 
Khios. Ného diangn kolé ami cai oné Samos agu 

ca leso kaut poli hitu, caikm ami oné Milétus. 16 Hi 
Paulus poli wérét kudut toé cénggo oné Éfésus, kudut 
néka mora leson oné tana Asia kanang. Ai hia lari 
hidi-hadan, kudut émé ngancéng, hia poli mangan 
oné Yérusalém du leso ramé Péntékostén. 


Becang Di Paulus Agu Sanggéd Ata 
Tu’a Laingn Oné Béndar Éfésus 


20:17-38 


17 Landing hitu hi Paulus jera cengata oné mai 
Milétus, nggere-oné Éfésus agu pedén, kudut 
sanggéd ata tu'a laingn dé weki serani mai oné 
Milétus. !8 Du poli caid isé, mai taé diha ngong isé: 
“Pecing le méu co'o mosé daku oné bahi-réha méu, 
pu'ung leso laring cain aku cai oné tana Asia ho'o. 
19 Ali jinggo aku wintuk latang te Mori Keraéng. 
Oné wintuk hitu aku dongkalig loda luu matag, ai 
dongkalig damang lata Yahudi situt nanang mbelé 
akus. 2? Koném po nenggitu, aku toé dé'it manga 
ngondég te pandé ata betua laing latang te méu. 
Sanggéd kéta taung, keréba agu toings laku oné méu 
wa ranga data do ko du nempung oné néténg-néténg 
mbaru. ?t Aku kolé téi saka-si oné ata Yahudi agu 
ata Yunani kudut isé teser oné Mori Keraéng, agu 
imbi oné Mori Yésus. ?? Maik te ho'on, ai deko le 
Nai Nggeluk, aku ngo oné Yérusalém. Toé baé 
laku apa ata jari laing oné weki daku du cai nitu. 

23 Pecing daku kali, Nai Nggeluk poli tombo si'angn 
agu aku oné néténg béndar te aku oné buik agu 
paka ta'ong susak. ?4 Maik aku toé nuk te mo'éng 
moség, tamat aku ngancéng cai oné ranti agu pandé 
poli sanggéd gori situt jera de Mori Yésus oné aku, 

kudut téi saka-si latang te Keréba Di'a, widang de 
Mori Keraéng. ?> Te ho'on baé laku ga, te méu toé 
ngancéng ita ranga dakus kolé, sanggés taung méut 
ata poli la'at laku kudut ba keréba perénta de Mori 
Keraéng. 22 Landing hitu leso ho'o aku téi saka-si oné 
méu, te aku nggélok oné mai dara diong kaut. ?” Ai 
aku toé manga ngondég te ba keréba sanggéd-taung 
ngoéng de Mori Keraéng latang te méu. ?8 Lami 
di'a-di'a weki rus, agu lami kolé sanggén taung weki, 
ai méu ata poli wérét le Nai Nggeluk ciri ata lami 
kudut titong ro'éng de Mori Keraéng ata dumpu Liha 
ali dara Run Hia. 2? Pecing laku du poli ngog aku, te 
cais acu rani, mai oné bahi-réha méu agu toé manga 
momang ata situt lami de méu. 3° Ngot oné mai weki 
rus méu, te cai pisa taus ata agu toing adong'd, gejur 
kéta te pandé péndot ata nungku oné mai salang 
molor kudut lorong isé. 3t Landing hitu jerék-jerék 
koém agu nuk di'a-di'a, tédéng telu ntaung wié-leso, 
aku toé kéta beténg toing méu gici ca ali lanar kid lu'u 
matag. 22Te ho'on aku téi méu oné Mori Keraéng agu 
oné reweng widang Diha ata manga kuasan latang te 
pandé metek méu, agu widang oné méu mbaté ata 
poli letin latang te sanggén ata poli pandé nggelukd 
Liha. 3? Pérak ko emas ko ceca bana, toé kéta manga 
lélakd laku oné mai céi-céing kaut. 34 Pecing le rus 
méu, ali limé de rug aku, poli gorig latang te sékék de 
rug agu sékék de haé-rebag, haé lako daku. 3° Oné 
sanggén cao-ca poli taung toming laku agu méu, te 
ali gori nenggitu ité paka campé sanggéd ata les agu 
paka nuk curup de Mori Yésus, ai weki Run Hia poli 
taé: Céwé di'a téing itu po tiba.” 36 Du poli tombo 
hitun hi Paulus, tikul agu ngajiy, cama-cama agu 
iséy. 37 Itu kali rétangd taung isé cang agu nggao hi 

Paulus, nukung kétas omo hiad. 38 Isé wéong kéta 
naid, céwén kéta ai taé diha, isé toé kéta ita kolé 
ranga diha. Poli hitu isé ngo podo hia oné kepal. 


Hi Paulus Oné Béndar Tirus 
Agu Oné Nuca Siprus 


21:1-14 

2 1 1 Du poli bécang agu isé, ami lajar nggere-oné 

nuca Kos. Ného diangn caikm ami oné 
nuca Rodos, agu mai nitu main ngo oné béndar 
Patara. ? Oné Patara ami haéng kepal ata kudut lajar 
nggere-oné tana Fénisia. Ami léti kepal hitu, itug kali 
ngogm. ?Poli hitu ita nuca Siprus baling racap léo, 
maik lagé kaut lami agu ngo oné tana Siria. Cemoln 
ga caikm ami oné Tirus, ai sanggéd ceca oné-mai 
kepal paka wa'u oné béndar hitu. 4 Ami ngo léjong 
oné sanggéd ata nungku agu ka'éng nitu tédéng pitu 
leso. Ali saok de Nai Nggeluk sanggéd ata nungku 
toing hi Paulus kudut hia néka ngo oné Yérusalém. 
> Maik du polig leson ka'éng cama, ami lako rudakm. 
Sanggéd ata nungku agu winad, anakd, podo ami 
haéng pérang mai béndar; oné lupi nanga ami tikul te 
ngaji cama laing. ê Du poli pele-kana, ami léti kepal, 
agu isé kolé mbarud. 

7 Oné mai Tirus, ami cai oné béndar Ptolémais ai 
nitu dopon lajar dami. Ami téi tabé oné sanggéd 
asé-ka'é ca imbi agu ka'éng ca leso oné bahi-réha 
isé. 8 Ného diangn ami ngo nitu mai'gm agu cai oné 
Kaisaréa. Ami ngo oné mbaru de cengata ata ba 
keréba di'a, ngasangn hi Pelipus. Hia cengata oné 
mai ata pitu siot poli pilé oné Yérusalém, agu ami 
ka'éng oné mbaru dihakm. ° Hi Pelipus manga pat 

taus anak molasn ata tiba tabing kudut te ba pedé de 
Mori Keraéng. 

10 Poli pisa leso ami ka'éng nitu, mai cengata nabi 
oné-mai Yudéa, ngasangn hi Agabus. !+Hia mai oné 
ami, itu kali emi kanteng di Paulus, cang agu pongo 
wali agu limén, mai taé diha: “Nggo'o taé de Nai 
Nggeluk: Neho nggo'o koléy dé, mori de kanténg 
ho'o te pongo lata Yahudi oné Yérusalém agu téing 
oné limé de wa'u bana.” t? Dengé tombo hitu, ami 
agu sanggéd ata oné osang hitu tegi kudut hi Paulus 
néka ngo oné Yérusalém. !3 Maik walé di Paulus: 
“Co'o tara rétangs méu, wiga pandé wéong nai daku? 
Ai aku ho'o, lilek toé hanang latang te pongo, maik 
latang te mata kolé oné Yérusalém le ngasang de 
Mori Yésus.” 14 Ai hia toé lorong te tiba toing dami, 
ndong kaut lami nanang diha, maik bengkes dami, 
“Jari koéy ngoéng de Mori Keraéng!” 


Hi Paulus Cumang Agu Hi 
Yakobus Oné Yérusalém 


21:15-26 

15 Du poli ka'éng pisa leso oné Kaisaréa, og kali 
mengkekg ami, te ngo oné Yérusalém. 16 Cama 
laing agu ami lut kolé pisa taus ata nungku oné 
mai Kaisaréa. Isé dadé ami ngo oné mbaru diha 
Manason. Hia oné mai Siprusn agu remog béhéngn 
Ciri ata nungku. Ami te ka'éng oné mbaru dihakm. 

17 Du caig ami oné Yérusalém, sanggéd asé-ka'é ca 
imbi tiba ami ali nisang naid. t8 Ného diangn, ngo hi 
Paulus cama laing agu ami la'at hi Yakobus; sanggéd 
ata tu'a laingn manga taung rangad nitu. 1° Hi Paulus 
téi tabé agu isé, og kali tombo taung apa ata poli 

pandé le Mori Keraéng oné bahi-réha wa'u bana 
loréng gori diha. 2? Dengé tombo hitus isé naring Mori 
Keraéngs. Og kali mai taéd agu hi Paulus: “Asé-ka'én, 
lélo dé, do kolé ata Yahudi poli imbid agu sanggéd 
isé seber te mo'éng wintuk Taurat. 2! Maik dengé lisé 
toing dité oné sanggén ata Yahudi situt ka'éng oné 
bahi-réha wa'u bana, kudut legong wintuk di Musa, 
ai nggo'o taé dité, kudut néka sunats sanggéd anak 
disé agu néka mosé lorong ruku dité. ?? Jari, co'o kali 
ho'o ga? Toét-toé dengé lisé te cait ité cé'é ho'o ga. 
23 Landing hitu pandé ga, apa ho'o te taé lami: Oné 
bahi-réha ami manga pat taus ata lari radid. 24 Dadé 
isé cama laing agu ités, pandé di'as adak nggélok 
weki cama laing agu isé, maik tanggong lités rocang 
disé, wiga isé ngancéng longké wukd. Itug kali pecing 
taung lata do te sanggéd keréba situt dengé disé 
latang te weki dité toé molord, maik ité, kali seber kid 
te mo'éng wintuk Taurat. 22 Maik latang te wa'u bana 
situt poli imbid, polig lami tulisd taung wérét dami. 
Isé paka néka hang siot poli takung oné-mai imbi 
pina-naéng, néka hang dara, néka hang nuru de kaka 
siot mata le hajel molé, agu oné mai ngoéng ata.” 
26 Ného diangn hi Paulus dadé ata situ cama laing 
agu hia, agu hia pandé nggélok wekin cama-cama 
agu isé situ, itu kali ngo oné Mbaru de Mori Keraéng, 
kudut tombo cepisa polin adak nggélok weki hitu agu 
takung nggeluk latang te néténg-néténg isé. 


Dekon Hi Paulus 


21:27-36 


27 Du tiong te poli pitu leso hitu, sanggéd ata Yahudi 
situt mai oné mai tana Asia, ita hi Paulus oné Mbaru 

de Mori Keraéng, itu kali cocong ro'éngd agu deko 
hia, ?8 cang agu ciékd: “Oé ata Israél, campé yé! 
Ho'oy ata hiot nia-nia kaut wan toing sanggén ata 
kudut dungkang wa'u dité agu néka lorong wintuk 
Taurat agu osang nggeluk ho'o! Te ho'on hia dadé 
ata Yunani kolé nggere-oné Mbaru de Mori Keraéng 
agu pandé rinek osang nggeluk ho'o.” ?? Ai poli itan 
lisé hi Trofimus oné mai Efésus, bolon cama-cama 
agu hi Paulus oné béndar agu bet disé hi Paulus 
poli dadé hia nggere-oné Mbaru de Mori Keraéng. 
30 Ttu kali gagur-wélék oné béndar agu lawa do 
mai nemper, itu kali deko hi Paulus agu sorok hia 
nggere-péʻang mai Mbaru de Mori Keraéng agu du 
hitu muing sanggéd lewang Mbaru de Mori Keraéng 
hitu tadus. 

31 Lari kéta kudut mbelé hia, cai keréba oné kepala 
serdadu te sanggén béndar Yérusalém, gagur-wélék. 
32 Kepala serdadu hitu hidi-hadan ngo agu serdadun 
agu cai oné beréha ata do situ. Du itan lisé hia agu 
sanggéd serdadu situ, itu kali toé onggan lisé hi 
Paulus. 3? Kepala serdadu hitu hesé ruis hi Paulus, 
deko agu jera pongo hia le suad ranté, itu kali rein, 
céing hia agu apa ata poli pandé diha. 34 Maik oné 
mai ata do situ, manga ata ciék oné hia nenggo'o, 
manga kolé ata ciék nenggitu. Le ngai-ngaok hitu, 
kepala serdadu toé kong pecing, apa cetu'ungn ata 
poli jarin. Landing hitu hia jera dadé hi Paulus oné 
markas de serdadu. 22Du cai oné redé mbaru hi 
Paulus rakang moléy le serdadu, ai do bail lawa ata 
rabo. 36 Sanggéd taung ro'éng londang lut hias, cang 
agu ciékd: “Co'om mbelé kauty!” 

Hi Paulus Tegi Te Tomboy 


21:37-40 


37 Du kudut dadé hi Paulus nggere-oné markas 
de serdadu, mai taén ngong kepala serdadu hitu: 
“Ngancéng ko toék aku tombo cekoén agu ité?” Mai 
walé de kepala serdadu: “Oé, kali pecing le hau 
curup Yunani? ?8 Jari, toé néng hau ata Mesir ho'ot 
ho'o koé di, pandé rampas agu wéndo pat sebu ata 
siot teti harat agu losi nggere-oné satar mambak?” 
39 Mai walé di Paulus: “Aku ho'o ata Yahudik, oné mai 
béndar Tarsus, ro'éng oné mai béndar hitut mboun 
ngasangn oné tana Kilikia; tegi laku kudut sendo koé 
aku te curup oné ata do so'o.” 

40 Du poli sendon hi Paulus le serdadu, ngo hia, 
hesé lobo redé mbaru agu pépas limén nggere-oné 
ata do situ; du lik kéta ga, itug kali wangkag hia 
tombon agu isé le curup Ibrani, nggo'o taén: 


Hi Paulus Tombo Agu Ata Yahudiy 


22:1-22 

2 2 1“Asé ka'én, agu ema-ema, séngét koé curup 

daku agu méu te kambé weki rug.” ? Du 
dengén lata do situ hia curup Ibraniy, tambang kétas 
likd. Mai taé diha, 2“Aku ho'o ata Yahudik, loas oné 
Tarsus tana Kilikia, maik uwa oné béndar hook. 
Toing di'a-di'ak li Gamaliél oné wintuk de empo dité, 
wiga aku ciri cengata ata seber gori latang te Mori 
Keraéng, cama ného sanggés méu te ho'on ga. 4 Aku 
poli pandé kosé ata lorong Salang de Mori Keraéng 
dengkir agu isé matas. Ata rona agu iné waid dekos 

laku agu téis laku oné bui. ° Latang te hitu koném 
Imam Mésé ko Sanggéd Ata Tu'a laing ciri saka-si. 
Oné mai isé aku poli ba surak latang te asé-ka'é oné 
Damsyik agu aku poli ngo nitug kudut deko isét lut 
Salang de Mori Keraéng ata manga nitud, agu dadé 
isé nggere-oné Yérusalém kudut buis. 

6 Maik lari lako ngo nitu, du aku cai ruis Damsyik, 
aram lesak leso, rodo cain néra hili-helap éta mai 
awang léok aku. 7 Itu kali doalg aku nggere-wa tana 
agu aku dengé reweng ata curup agu aku: Saulus, 
Saulus, co'o tara mbelé Akum hau? 8 Mai walé daku: 
Céing néng Ité Mori? Mai taén: Aku hi Yésus, ata 
Nasarét, hitut mbelé de hau. ° Sanggéd isét lut aku, 
ita tu'ung lisé néra hitu, maik reweng Diha hitut 
curup agu aku toé dengé lisé. t? Mai taé daku: Mori 
apa ata paka pandé laku? Mai taé de Mori agu aku: 
To'o ga, agu ngo ga oné Damsyik. Lé itu po toi agu 
hau sanggéd cao-ca ata paka pandé le hau. ILA 
toé ngancéng itak aku ali néra hiot hili-helap mata 
daku, itu kali haé lako daku cau limég agu todang 
aku nggere-oné Damsyik. 1? Nitu manga cengata, 
ngasangn hi Ananias cengata ata nggeluk lorong 
wintuk Taurat agu mbou kéta ngasangn ali dian oné 
mai sanggéd ata Yahudi ata manga nitud. 13 Hia mai 
hesé ruis aku agu mai taén, Saulus asé-ka'é daku, 
nahé ngancéng ita koléh! Du hitu muing aku ita 
kolék agu lélo hia. 14 Itu kali mai taen: Mori Keraéng 
empo dité poli wérét hau kudut pecing ngoéng Diha, 
kudut lélo Ata Molor agu kudut séngét reweng ata 
pé'ang oné mai mu'u Diha. 1° Ai hau paka ciri saka-si 
Diha latang te sanggén ata, latang te apa ata ita 
de hau agu apa ata dengé de hau. t6 Ho'o ga, co'o 
tara séséngaʻi kim hau? To'o ga, agu sendo wekim te 

cebong le waé serani agu sanggéd ndékokm pandé 
nggeluk ali caro ngasang de Mori Keraéng. 

17 Du kolég aku nggere-oné Yérusalém agu du aku 
lari ngajig oné Mbaru de Mori Keraéng wakar daku 
penong le kuasa nggeluk. t8 Aku ita Hia hiot curup 
agu aku: Gélangkoé, gelangkoé legong Yérusalém, ai 
isé toé tiba saka-si de hau latang te Aku. t? Mai walé 
daku: Mori, baé lisé te aku ata ngo oné mbaru ngaji 
ca agu oné mbaru ngaji bana agu na'a oné buis isét 
imbi Ités agu ongga isé. 2? Du bowo dara di Stéfanus, 
saka-si Dité hitu, aku manga nituk, agu lorong laku 
pandé disé situ agu aku lami ceca disét mbelé hia. 
21 Maik mai taé de Mori Yésus agu aku: Ngoh ga, ai 
Aku jera hau ngo tadang oné wa'u-wa'u bana.” 

22 Sanggéd taung lawa do situ dengé tombo di 
Paulus dengkir agu curup hitu: itu kali pu'ung ciékd: 
“Pandé mora ata ho'o oné mai lino ho'on! Toé kopn 
te moséy!” 


Oné Mbaru De Tentera 


22:23-29 


23 Īsé ruda kétas ciékd canggu agu peké jubad 
agu wécak kebok nggere-éta. ?4 Landing hitu kepala 
tentera perénta kudut dadé hi Paulus nggere-oné 
mbaru de tentera agu jera peresa agu ongga hia, 
kudut ngancéng baé, co'o tara lawa do situ ciék 
nenggitud kamping hia. 22 Maik du pandé toko télan 
lisé hi Paualus, kudut onggay, mai taé diha ngong 
tentera situt lari dis: “Ngancéng méu ongga ata 
Roma, céwén kolé toé olong agily?” 26 Dengé curup 
hitus tentera hitu baro oné kepala tentera, mai taén: 
“Apa ata kudut pandé lité? Ata hitu ata Roma.” 27 Itu 

kali main kepala tentera hitu oné hi Paulus agu mai 
taén: “Tombo damang agu aku, tu'ung ko toé hau 
ata Roma?” Mai walé di Paulus: “Tu'ung.” ?8 Mai kolé 
taé de kepala tentera hitu: “Kewarganegaraan hitu 
wegit kéta laku welin.” Mai walé di Paulus: “Maik 
aku manga hak hitu ali loas daku.” 2? Itu kali isé siot 
kudut ongga hia, hidi-hada hedongd; agu kepala 
tentera hitu kolé rantangy du pecing liha te hi Paulus 
hitut jera pongo liha cengata ata Roma. 


Hi Paulus Oné Ranga De Adak Agama 


22:30--23:11 


30 Maik kepala tentera hitu nanang te pecing tu'ung 
apa kéta betuan toso data Yahudi situ agu hi Paulus. 
Landing hitu ného diangn hia jera dadé hi Paulus oné 
mai buin agu perénta kudut imam-imam kepala agu 
sanggéd Adak Agama nempungs. Itu kali dadé hi 
Paulus oné mai mbaru de tentera kudut cumang agu 


isé. 
23 1 Canggu agu lélo sanggéd Adak Agama mai 
taé di Paulus: “Asé-ka'én, haéng leso ho'o 
mosé kig aku, ali nai nggalas oné ranga de Mori 
Keraéng.” ? Maik Imam Mésé Ananias, jera ata situt 
hesé lupi hi Paulus ongga oné mu'un. °? Léko pandé 
hitu mai taé di Paulus ngong hia: “Mori Keraéng te 
ongga hau, oé témbok ata wulak le cét bakok! Ité 
lonto cé'é ho'o kudut beté-bicar latang te aku lorong 
wintuk Taurat, maik hau ata lagé wintuk Taurat ali 
peréntam hitut kudut ongga aku.” 4 Sanggéd ata 
situt manga nitu taéd: “Hau loér Imam Mésé de Mori 
Keraéng.” “Walé li Paulus: “Oé asé-ka'é, aku toé baé 
te hia Imam Mésé. Bo tu'ung manga tulis: hau néka 


TOMBO PÉTÉ GORI DE RASUL-RASUL 23 449 


curup da'at kamping Tu'a de wa'u rum!” ĉAli baé 
iwod oné mai isé ata Saduki agu iwod ata Parisi, mai 
taé diha oné ranga de Adak Agama situ: “Asé-kafé, 
aku ho'o waé data Parisi; aku mai wa ranga de Adak 
ho'o ai aku bengkes te to'o koléd ata mata.” 7 Du 
curup nenggitun hia, rodo léwang taud ata Parisi 
agu ata Saduki agu pati-péars ata do situ. 8 Ai taé 
data Saduki toé manga to'o kolé agu toé manga 
malékat ko nai, maik ata Parisi imbi situt sua. ? Itu 
kali mangan ngaok mésé. Pisa taus ata pecing Taurat 
oné mai isét Parisi hesé bolos agu léwang kétas, mai 
taéd: “Ami toé manga dumpu can sala oné ata ho'o! 
Aik manga nai ko malékat ata poli tombo agu hia.” 
10 Mangan léwang tau mésé, wiga rantang kepala 
tentera émé isé pandé cecut hi Paulus. Landing hitu 
hia perénta tentera kudut wa'u nggere-wa agu dadé 
hi Paulus oné mai bahi-réha isén agu ngo oné mbaru 
de tentera. 

11 Ného diang wién, Mori Yésus mai hesé lupi hia 
agu mai taén: “Pandé mberés naim, ai ného ranim 
hitu poli téi saka-si latang te Aku, oné Yérusalém, 
nenggitu kolé hau paka saka-si oné Roma.” 


Komplotan Data Yahudi 


23:12-22 


12 Du gerak tana, ata Yahudi bantang pandé ca 
liwuts agu cenais ali sumpa te isé toé hang ko inungs 
émé toéd mbelé hi Paulus. 13 Nekid isét pandé liwut 
hitu réci oné mai patmpulu atas. t4 Isé ngo cumang 
Imam-imam kepala agu taung Tu'a de wa'u Yahudi 
agu mai taéd: “Ami poli cenai'gm ali sumpa te ami 
toé hang ko inung émé toéd mbelé lami hi Paulus. 

15 Landing hitu ho'o ga, poro méu cama-cama agu 
Adak Agama taé agu kepala tentera kudut hia pandé 
cumang kolé hi Paulus agu méu, néhot kudut mbajik 
kéta lélo bicar diha. Lari nggitun ami poli mengkek 
kudut mbelé hia du hia toéd cai oné méuy.” 

16 Maik to'a di Paulus, anak de weta diha, dengé 
bantang hitu latang te caka hia. Hia ngo oné mbaru 
de tentera kudut tombo apa hitu oné hi Paulus. 17 Itu 
kali hi Paulus bénta cengata tentera agu mai taén 
ngong hia: “Dadé ata reba ho'o oné kepala tentera, ai 
manga ca sékék ata paka tombo agu hia.” 18 Tentera 
hitu dadé hia oné kepala tentera agu mai taén: “Hi 
Paulus ata bui hitu, bénta akuy agu tegi kudut dadé 
ata reba ho'o oné ranga dité, ai manga sékék ata 
tombo oné ité.” 19 Kepala tentera hitu cau limé data 
reba hitu, itu kali dadé hanang koéd oné lupi hia agu 
réi: “Apa kéta hitut kudut tombo agu aku?” % Mai 
walén: “Sanggéd ata Yahudi poli ce-naid kudut tegi 
oné ité, kudut diang ité pandé cumang kolé hi Paulus 
oné ranga de Adak Agama néhot Adak situ ngoéng te 
séngét tombo ata mbajik kéta oné mai hia. 21 Maik 
néka lorong ngoéng disé, ai réci oné mai patmpulu 
ata oné mai isé poli mengkekd te caka hias. Isé poli 
ce-naid ali sumpa te isé toé di hang ko inung émé 
toéd mbelé hia; ho'o ga isé poli taung mengkekd agu 
hanang géréng kaut éng ko toé lité.” 2? Itu kali kepala 
tentera jera kolé ata reba hitu agu perénta oné hia: 
“Néka tombo agu céi-céing kaut, te hau poli tombon 
apa ho'o agu aku.” 


TOMBO PÉTÉ GORI DE RASUL-RASUL 23 451 


Hi Paulus Hésing Nggeroné Kaisaréa 


23:23-35 


23 Poli hitu kepala tentera bénta sua taus tentera 
agu mai taén: “Mengkek sua ratusn tentera kudut 
ngo oné Kaisaréa agu pitumpulun ata léti jarang agu 
sua ratusn ata ba korung, aram ongga ciok wié ho'o. 
24 Mengkek kolé pisan keledai latang te léti di Paulus, 
agu dadé hia diʻa-di'a oné ranga de gubernur Féliks.” 
25 Hia tulis surak ata icin nenggo'oy: 

26“Tabé oné mai hi Klaudius Lisias latang te tuang 
gubernur Feliks. 

27 Ata ho'o deko lata Yahudi agu du kudut mbelén 
lisé, aku mai agu tenterag kudut ré'ing agu lego 
hia, ai dengé laku hia ata Romay. ?8 Kudut pecing 
apa kéta betuan baro disé kamping hia, aku pandé 
cumang hia agu Adak Agama disé. 22 Haéng laku te 
hia tara baron méséng lagé wintuk Taurat disé, maik 
toé manga mangkong ata patun te pandé matay ko 
buiy. 30 Oné aku poli tombon, te manga ca liwuts 
ata poli bantang kudut mbelé hia. Landing hitu tara 
hidi-hadan laku jera dadé hia oné ité, maik latang te 
isét cecupu poli tombod laku, te isé paka baro bicar 
hitu oné ite.” 

31 Itu kali tentera situ dadé hi Paulus lorong ného 
hitut perénta oné isé agu dadé hia le wié oné ranga 
di Antipatris. 3? Ného diangn isé sendo isét léti jarang 
lako rudas maik weki rud isé kolé nggere-oné mbaru 
de tentera. 33 Du caid oné Kaisaréa isé situt léti jarang 
téi surak hitu oné gubernur agu hi Paulus. 34 Du poli 
bacang surak hitu, gubernur réi agu hi Paulus, oné 
mai béo nian hia. Du dengén liha te hi Paulus oné 

mai Kilikia, 3° mai taén: “Aku te urus bicarm, émé ata 
situt baro hau cai cé'é ho'os.” Itu kali hia jera bui hi 
Paulus oné mbaru di Hérodés. 


Hi Paulus Oné Ranga Di Féliks 


24:1-27 

24 1 Lima leso poli hitu, cai Imam Mésé hi 

Ananias, cama laing agu pisa taus Tu'a agu 
cengata tongka curup ngasangn hi Tértulus. Isé 
ngo cumang Gubernur agu tombo taung baro disé 
latang te hi Paulus. ZHi Paulus bénta te cumang agu 
hi Tértulus pu'ung réi hia taén: “Keraéng Feliks ata 
hiang lami, ali gori diték ami toé beténg te sabi ata 
minakd agu libur, agu ali nggalas dité, do kéta pandé 
di'a ata poli pandéd latang te wa'u ho'o. ? Sanggéd 
taung situ agu nia kaut wan, tiba taungs lami ali 
wali di'a. 4 Maik boto béhéng bail lonto dité, tegi 
laku kudut ité séngét koé ami cekoén, ali nai diam 
hitut pecing taung lata. “Ami haéng ata ho'o cama 
ného ata beti puru, cengata ata pandé karukak oné 
bahi-réha sanggéd ata Yahudi oné temu tana lino 
agu hia cengata ata tuʻa laing oné mai ata Nasrani. 
6 Ngot hia damang lagé nggeluk Mbaru de Mori 
Keraéng. Landing hitu ami deko hia, agu kudut 
beté-bicar lami lut wintukTaurat dami. 7 Maik kepala 
tentera Lisias mai ré'ing agu wentang hia oné mai 
limé dami, Situ kali jera sanggéd isét baro mai cé'é 
ranga dités. Emé weki rud ité ata agil hia, ngancéng 
pecing lité sanggéd cao-ca situt tombo dami oné hia. 
9? Nenggitu kolé sanggéd ata Yahudi, tukéng baro situ 
ali curup te bicar hitu nggitu muingy. 


m 

10 Gubernur kewit hi Paulus te hia ngancéng 
tomboy. Itu kali mai taé di Paulus: “Pecing laku pisa 
ntaung ata polin ga, ité ciri adak latang te wa'u ho'o. 
Landing hitu toé kéta manga radékg aku te kambé 
bicar'g ho'o oné ranga dité: 111Ité ngancéng tirik 
te olo toé lebi oné mai campulusua leso, aku ngo 
oné Yérusalém latang te ngaji. I2Toé manga ata 
haéng aku lari Iléwang tau'g, ko pandé ngai-ngaok 
oné Mbaru de Mori Keraéng ko oné mbaru ngaji, ko 
osang cebana oné béndar. !3 Isé toé ngancéng téi 
sabi agu ité apa hitut baro disé ho'o ga latang te 
weki daku. t4 Maik tura laku oné ité te aku suju Mori 
Keraéng empo dami ali lut Salang de Mori Keraéng, 
ngong Salang ata caro lisé aliran. Aku imbi sanggéd 
taung situt poli tulis oné wintuk Taurat agu oné 
Surak de Nabi-nabi. 1> Aku bengkes tu'ung oné Mori 
Keraéng, cama ného isé kolé, te manga to'o koléd 
ata mata, ata molor ko ata toé molor. 16 Landing hitu 
lari mosé’g aku, wuli-wekig lorong nuk nai ata molorn 
oné ranga de Mori Keraéng agu cama manusia. 1? Du 
poli pisa ntaung, aku mai kolé oné Yérusalém, kudut 
téi campé le séng latang te wa'u daku agu kudut ba 
takung oné ranga de Mori Keraéng. t8 Du aku lari 
pandé taung situ, pisa taus ata Yahudi oné mai Asia, 
repéng aku lisé oné Mbaru de Mori Keraéng, du aku 
poli pandé nggeluk weki'g, toé baé lata do agu toé 
ngaok. 1° Isé situ ata paka mai cé'é ranga dités agu 
baro lisé, émé isé manga cao-ca latang te weki daku. 
20 Landing kong damang isét manga rangad céé 
ho'o, tombo pandé da'at apa ata ita lisé, du aku ba 
oné ranga de Adak Agama. ?! Ko cala ali curup ho'o 
ca daku, ata curup laku oné ranga disé, nggo'oy: 

Leso ho'o agil aku le méu ali imbi laku te sanggéd ata 
mata mosé kolés.” 

22 Mai hi Feliks hitut pecing tu'ung Salang de Mori 
Keraéng, renggé bicar disé, mai taén: “Du cain 
kepala tentera Lisias cêé ho'o, aku te beté bicar de 
méu.” 221Itu kali hia jera tentera hitu kudut kong oné 
buin hi Paulus, maik ali bui ata géaln, agu néka ré'ing 
cengatan oné mai haé-reban kudut campé hia. 

24 Pisa leso poli hitu, mai hi Féliks agu winan hi 
Drusila, cengata ata Yahudi, jera bénta hi Paulus, 
itu kali séngét tombo diha latang te imbi oné Yésus 
Kristus. 2? Maik du hi Paulus tombo latang te molor, 
kuasa weki rud, agu beté-bicar tai, rantang da'at hi 
Féliks agu mai taén: “Emo ga, agu ngoh ga, manga 
kaut leson cepisa, aku te bénta kolé hau.” 26 Lari 
nggitun bet diha hi Paulus te téi seng oné hia Ali hitu 
hia dondé kéta bénta hia kudut tombo-tombo agu 
hia. 

27 Maik woko rapak sua ntaung hi Féliks, lesing li 
Pérkius Féstus, agu kudut emi nai data Yahudi hi 
Féliks sondang hi Paulus kong kin oné buin. 


Hi Paulus Oné Ranga Di Féstus 
Mboték Oné Kaisér 


25:1-12 
25 1 Telu leso du poli cain oné tana hitu, ngo 
hi Féstus oné mai Kaisaréa nggere-oné 
Yérusalém. ? Nitu imam-imam kepala agu sanggéd 
ata Yahudi situt tu'a laing, mai cumang hias agu baro 
latang te hi Paulus ? Oné hia tegi lisé can tabing ata 
pandé calang hi Paulus kudut jera hi Paulus ngo oné 

Yérusalém. Ai isé lari bantang kudut mbelé hia oné 
bahi-réha salang. Maik walé li Féstus te hi Paulus 
kong kin bui oné Kaisaréa agu te weki run hia nanang 
gélang kolén. ® Mai taén: “Ali hitu céwé di'an sanggéd 
ata cau kuasa oné mai méu, cama-cama ngo agu 
aku, agu tombo taung baro kamping hia, émé manga 
salan.” 

6 Hi Féstus ka'éng toé lebi oné mai alo ko cepulu 
leso oné Yérusalém. Poli hitu hia kolé nggere-oné 
Kaisaréa. Ného diangn hia sidang toto bicar, agu jera 
dadé hi Paulus. 7 Du cai nitun hi Paulus sanggéd ata 
Yahudi situt mai oné mai Yérusalém hesé léok hias 
agu isé do kéta barod ata pandé mendo hia, landing 
toé ngancéng téi tanda lisé. 8Hi Paulus kali kambé 
weki run, mai taén: “Aku toé manga sala koé cekoén 
koném latang te wintuk Taurat data Yahudi ko latang 
te Mbaru de Mori Keraéng ko latang te Kaisér.” 

9 Maik hi Féstus hitut kudut emi nai data Yahudi, mai 
taén: “Cala gorim hau ngo oné Yérusalém, kudut 
hau beté-bicar nituh, oné ranga daku latang te bicar 
ho'o?” 10 Maik mai taé di Paulus: “Ho'op aku hesé 
cé'é ho'o oné ranga de Kaisér agu cé'é ho'ok aku 
paka agilk. Cama ného ité pecing tu'ung aku toé kéta 
manga sala cekoén kamping ata Yahudi. 11 Jari émé 
manga salag aku, agu pandé da'at ata cama rinca 
agu pandé mata, aku gorig te mata, maik émé apa 
ata baro disé kamping aku toé molord, toé manga 
cengatan ata manga hak te téi aku oné limé disé. Aku 
mboték nggere-oné Kaisér!” !? Woko poli bantang 
agu sanggéd isét adak, mai walé di Féstus: “Hau poli 
mboték nggere-oné Kaisér, jari hau paka ngo oné 
ranga de Kaisér.” 


TOMBO PÉTÉ GORI DE RASUL-RASUL 25 456 


Hi Paulus Oné Ranga Di Agripa Agu Hi Bérniké 


25:13-27 


13 Pisa leso wa poli hitu, mai Raja Agripa agu hi 
Bérniké nggere-oné Kaisaréa kudut mai lejong tanda 
hiang hi Féstus. 14 Ai pisa leso isé ka'éng nitu, hi 
Féstus tombo taung bicar di Paulus agu raja hitu, 
mai taén: “Cé'é ho'o manga cengata ata bui ata 
legong di Féliks. I2Du aku manga oné Yérusalém, 
Imam-imam kepala agu Tu'a-Tu'a data Yahudi baro 
kamping ata hitu agu tegi kudut hia paka buiy. 18 Aku 
walé agu isé, toé laséngd ata Roma te téi cengata 
ata bicar bebolon hia cumang agu isét baro hia agu 
paka téi leson te kambé weki run latang te baro 
hitu. 17 Landing hitu isé mai céé ho'os cama laing 
agu akus. Ného diangn aku pandé sidang beté-bicar 
agu jera mai cé'é ranga dakuy. 18 Maik du isét baron 
hesé lupi hias, isé toé ngancéng caro can kaut pandé 
da'atn, ného kéta hitut poli taksér laku. 19 Maik isé 
hanang léwang-tau agu hia campit agama disé, agu 
latang te cengata ata ngasangn Mori Yésus ata poli 
rowan, maik hi Paulus taé dungka agu isé Hia moséy. 
20 Ai aku sihing co'o laku pandén bicar nenggo'o, aku 
réi hia, cala ngoéngn hia ngo oné Yérusalém kudut 
beté nitu kaut bicarn. 21 Maik hi Paulus mboték. Tegi 
liha kudut kong ka'éng oné buin hia agu géréng 
dengkir beté bicarn le Kaisér. Landing hitu aku jera 
bui hia dengkir aku ngancéng katu hia nggere-oné 
Kaisér.” ?? Mai taé di Agripa ngong hi Féstus: “Weki 
rug aku nanang te séngét ata hitu.” Mai walé di 
Féstus: “Diang ite ngancéng séngét tombo diha.” 

23Ného diangn, mai hi Agripa agu hi Berniké 
déméng agu angosd agu du poli ngo oné lo'ang 
beté-bicar cama-cama agu kepala tentera agu 
sanggéd taung ata tu'a laing oné mai béndar hitu, 
hi Féstus perénta kudut dadé hi Paulus wa ranga 
disé. ?4 Mai taé di Féstus: “Lo keraéng raja Agripa 
agu sanggéd taung weki ata manga rangad agu ami. 
Lélo ata hoʻo ata hiot baro le sanggén ata Yahudi, 
siot manga oné Yérusalém ko so'ot manga cé'é ho'o. 
Isé poli mai wa ranga dakud agu cang agu ciékd, te 
hia néka béhéng kolé mosén. ?% Maik baé laku, te 
hia toé manga pandé can sala ata henan te wahéng 
mata muingy agu ai hia mboték nggere-oné ranga 
de Kaisér aku poli wérét kudut jera hia cumang agu 
Kaisér. 22 Maik toé manga can ata petok kéta kudut 
tulis laku nggere-oné ranga de Kaisér latang te hia. 
Itu tara aku pandé cumang hia cé'é ho'o oné ranga 
de méu, céwén kéta ité keraéng raja Agripa, kudut 
émé poli dengé tombon lité aku ngancéng tulis surak. 
27 Ai lorong ita daku, toé kéta manga oné uték dakun 
kudut jera cengata ata bui agu toé manga baro 
latang te hia.” 


Kambé Di Paulus Oné Ranga Di Agripa 


26:1-11 

26 1 Mai taé de raja Agripa ngong hi Paulus: “Hau 

ngancéng kambé weki rum.” Hi Paulus pépas 
limén, itu kali tombo kambé weki run, nggo'oy: 2“Io 
Raja Agripa, ontong kéta laku noingn, ai leso ho'o 
aku ngancéng kambé weki rug oné ranga dité, latang 
te sanggéd baro disét Yahudi kamping aku, ° céwén 
kolé ai ité pecing tu'u-tu'ung adak agu sanggéd 

mbolot data Yahudi. Landing hitu aku tegi agu ité, 
kudut séngét koé aku lité ali lembak. 

4Sanggéd ata Yahudi pecing salang mosé daku 
pu'ung du rebag, ai du pu'ung mosé daku oné 
bahi-réha wa'u de rug oné Yérusalém. ? Béhéng 
kéta ga, isé pecing aku, agu émé ngoéngd isé, isé 
ngancéng téi saka-si, te aku poli mosé ného cengata 
ata Parisi lorong aliran ata céwé kerasn oné agama 
dité. Te ho'on aku paka beté-bicar landing kaut 
aku bengkes reké ata poli téi le Mori Keraéng latang 
te empo dité. 7” Kudut cai reké situ siot géréng de 
campulusua panga dité, lari nggitun isé wié-lesod 
seber te ngaji. Ali bengkes hitu keraéng raja Agripa, 
aku baro lata Yahudi. 8Co'o tara toé ngancéng le 
nuk de méu, te Mori Keraéng pandé to'o kolé ata 
mata? ?Weki rug kaut aku manga bet kudut aku 
paka pandé ata mésén kudut léwang ngasang de 
Mori Yésus oné mai Nasarét. 1? Apa hitu pandé kolé 
laku oné Yérusalém. Aku toé hanang na'a oné buis 
do kéta ata nggeluk, du aku poli tiba kuasa oné mai 
imam-imam kepala, maik lorong kolé laku, émé isé 
situ pandé matas. t! Oné mbaru-mbaru ngaji, aku 
dondé wahéng isé agu denet isé kudut pali imbid agu 
ali cumpeng mésé aku dolong isé, ngot haéng oné 
béndar data.” 


Tombo Tesér Di Paulus Agu Bénta Diha 


26:12-23 


12“Lari nggitun du aku rémé cau kuasa mésé agu 
jera de imam-imam kepala du ngo oné Damsyik, 
13 ného-wetér kaut, yo Raja Agripa, aram du 
lésak-leso ita laku oné bahi-réha salang hitu, néra ata 

céwé gérak oné mai néra de mata leso, wa'u éta mai 
awang, oné weki daku agu sanggéd haé lako daku. 
14 Sanggég ami doal nggere-wa tana agu aku dengé 
reweng ata curup agu aku oné curup Ibrani: Saulus, 
Saulus, co'o tara mbelé Akum hau? Menan dé latang 
te hau koléng Hiat manga kuasan oné hau. t° Maik 
walé laku: Céi néng Ité Mori? Mai walé de Mori: Aku 
Mori Yésus hitut mbelé de hau. t° Maik ho'o ga, to'oh 
ga agu heséh ga. Aku toto wekig oné hau, kudut 
pilé hau ciri ata keturu laing agu saka-si latang te 
sanggéd cao-ca ata poli itad le hau oné mai Aku, agu 
latang te apa ata toto Laku cepisa oné hau. 1 Aku te 
pandé selamak hau oné mai wa'u ho'o agu oné mai 
wa'u bana. Aku te wuat hau ngo oné isé, 18 kudut 
cengka mata disé, kudut isé holés oné mai nendep 
nggere-oné néra agu oné mai kuasa de jing da'at 
nggere-oné Mori Keraéng, kudut isé ali imbid oné 
Aku, tiba ampong ndékoks agu tiba reco oné mai apa 
ata poli wérét latang te sanggéd ata nggeluk. 

19 Landing hitu yo Raja Agripa latang te ita hitut éta 
mai Surga, paka lorong tu'ungs laku. 20 Maik laring 
cain kéta aku keréba oné sanggén ata oné Damsyik, 
oné Yérusalém, agu oné temu tana Yudéa, agu oné 
wa'u bana, te isé paka tesers agu holés nggere-oné 
Mori Keraéng agu pandé sanggéd cao-ca lorong 
agu teserd hitu. ?! Landing hitu tara dekog aku lata 
Yahudi oné Mbaru de Mori Keraéng agu damang te 
mbelé akus. ?? Maik ali campé de Mori Keraéng, aku 
ngancéng mosé kig dengkir te ho'on agu téi saka-si 
oné ata koé agu oné ranga data mésé. Apa situt 
keréba daku toé manga cebanan kolé oné mai apa 
ata poli tombo olod le nabi-nabi agu li Musa, %? te 
Mesias paka ta'ong susay, agu te Hia ata laring cain 

ata to'o kolé oné mai ata matan agu te Hia ata keréba 
néra latang te wa'u ho'o agu latang te wa'u bana.” 


Awar Hi Agripa Kudut Imbiy 


26:24-32 


24 Lari kéta tombo taung situ li Paulus kudut kambé 
weki run, mai taé di Féstus agu reweng mésén: 
“Wédol hau ko Paulus! Pecing dom situ pandé wédol 
hau.” 2> Maik mai walé di Paulus: “Keraéng Féstus 
ata hiang laku, aku toé manga wédolg! Aku kali 
curup ata molord agu ali nuk ata di'ad. 2° Keraéng 
Raja kolé pecing taung apa so'o, itu tara sirang kéta 
laku tombod wa ranga diha. Pecing laku, toé manga 
can oné mai sanggéd so'o, ata toéd pecings liha, 
ai apa so'o toé jiri oné cikos. 27 Imbi lité ko Raja 
Agripa kamping nabi-nabi? Pecing laku ité kolé imbi 
oné isé.” ?8 Mai walé di Agripa: “Téké cekoén kaut 
le hau pandé ciri ata Kristén aku!” 2? Mai walé di 
Paulus: “Aku kudut ngaji kamping Mori Keraéng, 
kudut gélang ko toé, toé hanang ité, maik sanggéd 
weki so'ot manga rangad, ata dengé tombo daku, ciri 
cama ného aku, landing toé mendo ho'o.” 30 Itu kali 
heséd raja agu gubernur nenggitu kolé hi Berniké 
agu sanggéd ata situt lonto cama-cama agu isé. 

31 Lari lako nggere-pé'angd, mai tombo cama taud: 
“Ata hitu toé manga pandé da'at ata naun te mbeléy 
ko buiy.” 32? Mai taé di Agripa agu hi Féstus: “Ata hitu 
ngancéng ledo gi, émé toé mboték hia oné ranga de 
Kaisér.” 

Hi Paulus Lajar Nggeroné Roma 


27 1 Du poli betén te ami lajar nggere-oné 
Italia, itu kali hi Paulus agu pisa taus ata bui 
bana téi oné cengata tentera, ngasangn hi Yulius 
oné mai tentera de Kaisér. ? Ami léti ca kepal oné 
mai Adramitium ata kudut ngo oné osang baté 

asi de kepal oné lupi nanga Asia, itu kali lako'gm. 
Hi Aristarkhus cengata ata Makédonia, oné mai 
Tésalonika cama laing agu ami. 3 Ného diangn ami 
cénggo oné Sidon. Hi Yulius pandé di'a kéta agu hi 
Paulus, agu sendo te léjong oné haé-reban, kudut isé 
ngancéng campé sékék diha. “Landing ali buru olo 
mai ami lajar nitu maigm lut lupi nanga Siprus. ? Du 
poli lagé tacik olo mai Kilikia agu Pamfilia, caik ami 
oné Mira, oné tana Likia. 

6 Nitu tentera hitu cumang ca kepal oné mai 
Aléksandria ata kudut lajar ngo oné Italia. Hia hésing 
ami nggere-oné kepal hitu. 7 Tédéng pisa leso ami 
lajar, géréng toé ngancéng nggere-olog ami, agu 
nai-koégm cai oné Knidus. Ali buru caka ami te 
nggere-olokm, ami lajar lupi nanga Kréta lagé jok 
Salmoné. Du poli nai-koégm lagé jok hitu, caik 
ami oné ca osang, ngasangn Pelabuhan Indah, ruis 
béndar Laséa. ° Lari nggitun dod leso ata oké bod. 
Leso Puasa lagé gi agu ngancéng calang laing émé 
ruda olo lajar. Ali hitu hi Paulus langga isé, mai taén: 
10“Asé-ka'én, pecing laku lajar dité ho'o ngancéng 
cumang agu susa mésé agu woréng mésé, toé 
hanang latang te mendo de kepal, maik latang te 
mosé dité kolé.” 1! Maik tentera hitu céwé imbi hiat 
juru mudi agu nakoda itu po curup di Paulus. 1? Ai 
osang baté asi de kepal hitu toé kop kudut asi kepal 

lawang cekeng cés, do oné mai isé éng kaut kudut 
lajar kid agu damang kudut cai oné béndar Feniks, 
kudut ka'éng nitus lawang cekéng cés. Béndar 
Féniks ca osang asi kepal oné nuca Kréta, ata lénga 
nggere-salé. 13 Du hitu buru sesol sili mai. Bet disé te 
apa ata nuk lisé toét-toé haéngy. Isé rongkas jangkar 
itu kali lajar ruis kéta lupi nanga Kréta. 


Toé Ngancéng Lajarn Kepal 


27:14-44 


14 Maik toé béhéng poli hitu, cain oné mai nuca hitu 
buru warat, ata caron buru “Timur Laut.” 19 Kepal 
hitu henay agu toé ta'ong dungkang buru olo mai. 
Landing hitu Kodak ami agu kongn kaut kepal dami 
lingu-langu. 16 Poli hitu ami wa'a dengkir cai oné 
lupi nanga ca nuca koé ngasangn Kanda, agu nitu 
nai-koégm ami ngancéng haéng sekoci de kepal hitu. 
17 Du poli téti nggere-éta kepaln sekoci hitu, isé na'a 
ceca te campé ali pongo kepal hitu le wasé. Landing 
ali rantang te mena wa laing Sirtis, isé pandé wa'u 
layar agu kong kaut kepal hitu lénténgn. t8 Landing 
mésé bail ami lingu-langu le buru warat, ali hitu ného 
diangn pu'ung isé oké mendo de kepal nggere-wa 
tacik. 19 Oné leso te telun isé oké ceca de kepal ali 
limé de weki rud. 2? Du pisa lesog toé ita mata leso 
agu ntala éta awang agu buru warat nukung kéta 
nggeka amin, cemoln ga mora taungs bengkes dami 
kudut pandé selamak mosé dami. 

21 Ai béhéng isé toé hang, hesé hi Paulus oné 
bahi-réha isé agu mai taén: “Asé-ka'én, émé lorong 
le méu toing daku kudut ité néka lajar oné mai Kréta, 
ité toét-toé tadang oné mai pa'it agu woréng hoʻo! 

22 Maik te ho'on, oné pait ho'o, aku toing méu, kudut 
méu kong kin wingker kis, ai toé manga cengatan 
oné mai méu te ampus, hanang kepal ho'o. ? Ai oné 
wié cengata malékat de Mori Keraéng ata io daku, 
paéng de Run, hesé oné racap daku, 2tagu mai taé 
diha: Néka rantang Paulus! Hau paka cumang agu 
Kaisér. Ata tu'ungn ali berkak de Mori Keraéng oné 
hau, sanggéd taung ata situt manga cama-cama agu 
haus oné kepal ho'o te selamaks. 22 Landing hitu asé 
ka'én, kong kin séméngaks! Ai aku imbi oné Mori 
Keraéng te sanggéd taung situ te jaris cama ného 
situt tombo agu aku. 2 Maik ité paka pandé mena 
kepal ho'o oné ca nuca.” 

27 Wié te campulu patn cai gi, agu ami ngai 
lingu-langu oné tacik Adria. Maik aram le wié 
seréhang tana, isét anak de kepal noing lisé te isé 
néhot ruis tana masa. 22Itu kali isé oké watu te 
damang agu tu'ung waé nitu aik patmpulu métér 
delémn. Du ngo nggere-olo kolés cekoén, wolo kolé 
lisé, aik telumpulu métér. ?? Ali rantang boto menak 
ami oné watu dampér, isé oké pat jangkar oné 
buritan agu mésé kéta bengkes dami kudut gélang 
koé gérakn tana. 3° Maik isét anak de kepal mengkek 
kudut losis oné mai kepal. Isé na'a sekoci agu pandé 
néhot isé kudut oké jangkar olo haluan. 31 Landing 
hitu hi Paulus curup agu tu'a de tentera agu sanggéd 
tenteran: “Emé toé ka'éng oné kepals, isé toé 
ngancéng selamaks.” 32? Itu kali tentera-tentera situ 
pandé beté wasé sekoci agu kong kaut wa'ad. 

33 Du tiong gérak tana hi Paulus bénta sanggéd ata 
kudut hang, mai taén: “Polig campulu pat leso, méu 
géréng kaut, ta'ong darém agu toé hangm. ?ć Landing 
hitu aku toing méu, kudut méu olong hangm di. Apa 

hitu latang te selamak de méu. Toé manga cengatan 
oné mai méu ata mora ca lawar wuk oné mai sa'in.” 

35 Du poli tombo nenggitun, hia emi roti, wali di'a 
kamping Mori Keraéng wa ranga de sanggéd isé, 
pati-patis liha, itu kali pu'ung hangd. 36 Sanggéd 
taung ata situ wingker kolés agu isé hang kolés. 

37 Nekig ami oné kepal hitu sua ratus pitumpulu 
enem ata. 38 Du poli becurd, pandé géal lisé kepal 
hitu ali oké mendo gandum nggere-wa tacik. 3? Du 
kudut gérak tana isé ita ca jok tacik agu nanga ata 
béa kétay. Koném po toé baé lisé tana masa hitu, 
isé cenais kudut pandé mena kepal hitu nitu. 40 Isé 
lego wasé jangkar, situ wa tacik boné. Lari nggitun 
isé los wasé-wasé kemudi, téti layar todang kudut 
kepal hitu dur le buru nggere-pé'ang nanga. 4t Maik 
isé hena wa laings, wiga mena kepal hitu. Olo main 
pacék nggere-way agu toé ngancéng hulin, agu musi 
main rewut ongga le bombang mésé. 

42 Du hitu tentera-tentera nuk kudut mbelé ata 
bui, kudut néka manga ata losi ali anging. ° Maik 
tentera situ nanang te selamak hi Paulus. Landing 
hitu hia ré'ing néka ruda olo nuk disé agu perénta, 
kudut sanggéd ata pecing anging olo isé nggere-wa 
tacik agu ngo nggere-lé tana masa, “lagu kudut ata 
iwod lut musi maid ali paké banggang ko rewut de 
kepal. Nenggitu sanggéd taung isé selamak cai le 
tana masas. 


Hi Paulus Oné Malta 
28 1 Du cai agu selamak oné nanga, itu po pecing 
lami te tana hitu ngasangn nuca Malta. ? Ata 
ngara tana oné nuca hitu, di'a kétas agu ami. Isé 
keté api agu awar sanggég taung ami ngo nitu ai 

wangkag cain usang agu cés kéta. 2Du hi Paulus 
kawé rengka haju agu naʻa oné api, pé'angn ca ular 
rani ali kolang de api hitu agu akit limé diha. 4 Du ita 
ular hitu lisét ngara tana, akit limé di Paulus, mai taé 
cama taud: “Ata ho'o toét-toé cengata ata laséng 
mbelé atan, ai koném po hia poli célan oné mai tacik, 
hia toé sendo te moséy le Déwi Keadilan.” > Maik hi 
Paulus pépas kaut ular hitu oné api agu toé kéta 
manga beti koé cekoén. Maik bet disé hia te bara 
kauty, ko ného wetér kaut matan. Maik woko béhéng 
lisé géréng ita lisé toé manga jari apa-apan oné weki 
diha, itug kali nuk disé te hia cengata déway. 

7 Toé tadang oné mai osang hitu, manga tana 
de tu'a de nuca hitu, ata ngasangn hi Publius. Hia 
tiba ami agu pandé jumik latang te ami di'a-di'a, 
tédéng telu leso. 8Du hitu ema di Publius halas 
kin ai pémpang agu ru'u lampék. Ngo hi Paulus 
oné lo'angn, hia ngajiy, agu témba limén lobo hia 
agu ina muing hia. °? Du poli hitu, mai kolé ata beti 
bana oné mai nuca hitu agu sanggéd isé pandé ina 
taungs. t? Isé hiang kéta amis, agu du lakog ami, isé 
mengkek taung ata sékék dami. 


Hi Paulus Cai Oné Roma 


28:11-16 


11 Telu wulang wa ga, ami lajar nitu mai'gm léti ca 
kepal oné mai Aléksandria ata du cekéng cés, ka'éng 
oné nuca hituy. Kepal hitu paké tanda Dioskuri. 

12 Ami cénggo oné Sirakusa agu ka'éng nitu tédéng 
telu leso. t° Mai nitu mai'gm ami lut lupi nanga, itu 
kali cai oné Regium. Ca leso poli hitu cai buru sili mai 
agu oné leso te suan caik ami oné Putioli. 14 Nitu ami 

cumang agu asé-ka'é ca imbi agu ali tegi disé ami 
ka'éng pitu leso nitu cama-cama agu isé. Poli hitu 
ami ngo oné Roma. 1° Sanggéd asé-ka'é ca imbi ata 
manga nitu poli dengé tombo latang te ami agu isé 
mai cumang ami haéng oné Forum Apius agu Trés 
Taberné. Du ita isé li Paulus, hia wali dia oné Mori 
Keraéng, itu kali mberés kéta nain. 

16 Du cai'gm ami oné Roma, hi Paulus sendo te 
ka'éng oné mbaru de run cama laing agu cengata 
tentera ata loréng hia. 


Tombo Agu Isét Yahudi Oné Roma 


28:17-29 


17 Telu leso wa ga, hi Paulus bénta taung sanggéd 
ata tu'a laing disét Yahudi agu du nempung taung 
isé, mai taé di Paulus: “Asé-ka'én, koném po aku 
toé manga pandé apa-apag ata léwang wa'u dité ko 
adak de empo dité, maik deko aku oné Yérusalém 
agu téi oné limé data Roma. t8 Du poli bicarg aku, isé 
nanang te lego aku, ai toé manga dumpu sala cekoén 
oné aku, ata naun te mbelé aku. 1° Maik sanggéd ata 
Yahudi toé tiba apa hitu agu ali hitu wiga aku mboték 
nggere-oné Kaisér, maik toé kudut baro wa'u rug. 

20 Itu tara tegig aku kudut aku lélo agu tombo agu 
méu ai ali bengkes data Israél tara pongo le mendo 
ho'og aku.” ?! Maik mai taé disé ngong hia: “Ami 
toé manga tiba surak oné mai Yudéa tombo latang 
te hau, agu toé manga cengatan oné mai asé-ka'é 
dité mai tombo ata da'at latang te hau. ?? Maik ami 
ngoéng te séngét oné mai hau, co'o nuk de hau, ai 
latang te aliran ho'o baé lami, nia-nia kaut wan toé 
tiba lata.” 

231tu kali isé reké ca leson latang te hi Paulus. Du 
leso hitu, mais isé logur kétas nggere-oné mbaru 
ka'éng diha Hia tombo taung agu téi saka-si oné isé 
latang te Mori Keraéng hitut perénta ného raja; agu 
lorong wintuk di Musa agu Surak de Nabi-nabi, hia 
tombo kudut imbi lisé Mori Yésus. Tombo hitu pu'ung 
gula main dengkir mané. ?4 Manga ata imbi ali tombo 
diha, manga ata toé imbi. ? Itu kali wéar taungs, 
toé manga hena taud nukd oné isé. Maik hi Paulus 
ruda olo kin tombo hoʻo ca: “Tu'ung kéta curup hitut 
poli caing le Nai Nggeluk oné empo dité lut hi Nabi 
Yésaya: 
26 Ngo ga oné wa'u ho'o agu taé: 
Méu te séngét agu séngét, maik toé haéng 
pa'éln, 
méu te lélo agu lélo maik toé tingeng 
27 Ai nai data wa'u so'o poli tebel 
agu tilud tadu te séngét 
agu mata disé daket tadud; 
kudut isé néka ita le matad 
agu séngét le tilud, 
agu pecing le nain itu kali holés, 
wiga Aku pandé ina isé. 
28 Landing hitu paka pecing le méu, te selamak hitut 
mai oné mai Mori Keraéng ho'o, keréba oné wa'u 
bana agu isé te séngét.” ?9 [Du poli tombo nenggitun 
hi Paulus, itus kali koléd ata Yahudi situ déméng agu 
woléng-woléng nukd.] 

Hi Paulus Keréba Adak De 
Mori Keraéng Oné Roma 


28:30-31 
30 Hi Paulus ka'éng sua ntaung oné mbaru ata bajar 
le run; hia tiba taung sanggéd ata situt ngo oné hia. 
31 Si'ang kéta liha agu toé manga do'ong hia keréba 
Adak de Mori Keraéng agu toing latang te Mori Yésus 
Kristus. 


ROMA 


Tabé 


1 1 Oné mai hi Paulus mendi di Kristus Yésus, ata 
bénta ciri rasul agu hanang latang te ba Keréba 
Di'a de Mori Keraéng. 2Keréba Di'a hitu poli rekén 
Liha bolon, lut sanggéd nabi Diha oné sanggéd surak 
Nggeluk, ? latang te Anak Diha ata lut weki oné mai 
waé di Daud, f maik lorong Nai Nggeluk si'ang le to'o 
kolé Diha oné mai ata mata, te Hia kéta Anak de 
Mori Keraéng ata manga kuasan, hi Yésus Kristus 
Mori dité. “Ali Iétang Diha ami tiba tabing te ciri rasul 
kudut ali ngasang Diha, ngancéng todang sanggéd 
uku kudut imbi lisé agu lorong. ê Méu kolé cama ného 
isé situm, méut poli bénta te ciri paéng di Yésus 
Kristus. 7” Latang te sanggés méut ka'éng oné Roma, 
ata momang le Mori Keraéng, ata bénta agu ciri ata 
nggelukm: Tabing loréng méu agu hambor-meler 
oné mai Mori Keraéng, Ema dité agu oné mai Mori 
Yésus Kristus. 


Hi Paulus Nanang Ngo Oné Roma 


1:8-15 
8 Laring cain kéta aku wali di'a oné Mori Keraéng 
daku, le Yésus Kristus latang te sanggés méu, ai 
poli wéro-émbon keréba latang te imbi de méu oné 
temu tana lino. ? Landing Mori Keraéng, hitut aku ata 
keturu Dihak tu'ung-tu'ung laku ba Keréba Di'a latang 
te Anak Diha, manga saka-si daku, landing oné ngaji 

daku, aku nuk molé taung méu: TO Ngaji daku, nahé 
ali ngoéng de Mori Keraéng, aku cemoln manga 
leson latang te cumang agu méu. ITAi aku nanang 
kéta ita méuk kudut pati widang di'a kudut pandé 
mberes méu, t? kudut aku manga oné bahi-réha méu 
agu lut te lémbu ali imbi hitut cama dité, ngong te 
aku ali imbi de méu agu méu ali imbi daku. 13 Asé 
ka'én, ngoéng daku kudut pecing le méu, te aku 
poli dongkalin nuk kudut mai cumang méu — maik 
dengkir te ho'on manga mtaung do'ong agu dungket 
— kudut oné bahi-réha méu aku ita cir wua, cama 
ného oné bahi-réha uku situt iwod ata toé Yahudi. 
14 Aku manga raung gori'g latang te ata Yunani agu 
sanggéd uku bana, nggitu kolé latang te ata sekola 
ko ata toé sekola. 9 Itu tara aku nanang kudut ba 
Keréba Di'a latang te méu agu isé situt ka'éng oné 
Roma. 


Keréba Di'a Hitu Mberes De Mori Keraéng 


1:16-17 

16 Ali toé ritak aku latang te ba Keréba Di'a, ai 
Keréba Di'a hitu mberes de Mori Keraéng hitut pandé 
selamak néténg ata situt imbi. Keréba di'a hitu laring 
cain kéta latang te ata Yahudi agu ata Yunani. 17 Ai 
bonén manga toing molor de Mori Keraéng ata 
pu'ung oné mai imbi agu titong nggere-oné imbi, 
ného manga tulis: “Ata pandé molor le imbin, te 
moséy.” 

Wahéng De Mori Keraéng 
Latang Te Sala De Manusia 


1:18-32 

18 Ai rabo de Mori Keraéng toto éta mai Surgan ali 
sala de manusia, ata pandé rempé toing molor ali 
rani molé. 1? Ai apa ata ngancéng pecing disé latang 
te Mori Keraéng getas kéta latang te isé, ai Mori 
Keraéng poli toto molorn agu isé. 2? Ai sanggéd gauk 
de Mori Keraéng situt toé ita, ngong mberes'N agu 
kuasa’N hitut tédéng lén, ngancéng ita agu pecings 
oné mai pandé Diha pu'ung du dédék lino, wiga isé 
toé ngancéng tanjéng kolé. ?! Ai koném po isé pecing 
Mori Keraéng, isé toé bong Hia ného Mori Keraéng 
ko, wali dia agu Hia. Ngot nuk disé oké bod agu 
nai disé hitut bodok ciri nendep. ?? Isé pandé néhot 
penong le nggalasnai, kali po isé poli ciri bodokd. 

23 Isé lesing mengit de Mori Keraéng hitut toé mosé 
dokong, le gambar ata cama ného manusia hitut 
mosé dokong, kaka lélap, kaka wa'i pat, ko kaka ata 
halal wa tana. 

24 Ali hitu Mori Keraéng téi isé oné réngkes lorong 
agu ngoéng de nai rud, wiga isé ngancéng pandé 
da'at weki rud. 22 Bo kali isé lesing Mori Keraéng hitut 
molor ali io agu hiang pina-naéng oné mori bana, 
maik hémong Mori Jari ata paka naring tédéng lén. 
Amén. 26Ali hitu Mori Keraéng téi isé oné belek da'at 
atat pandé ritak laing. Ai wina disé lesing toko neki 
ata kopn, le ngoéng ata toé kopn. 2? Nenggitu kolé 
ata rona, lego neki hitut molor agu iné-wai, agu dila 
ného api belek da'at dihat cengata agu ata bana, 
wiga isé pandé da'at, ata rona cama agu ata ronad, 

agu ali hitu isé tiba Iékod ata henan lorong agu 
pandé da'at hitu. ?8 Agu ali isé toé nuk te imbi Mori 
Keraéng, wiga Hia téi isé oné nuk besung, ali hitu 
isé pandé ata toé naun: ?? penong ali rani, nanang 
te pandé copél ata, penong ali beti-nai, nanang te 
mbelé ata, Iéwang tau agu nggopét. ?? Isé situ ata 
pocu, laséng loér atad, ata kodo Mori Keraéngs, toé 
haéng le toings, mésé-nai, seber pandé da'at, toé 
lorong ata tu'a, 3t toé manga utekd, toé junggu, toé 
manga momang tau. 22 Pecing lisé wintuk de Mori 
Keraéng, te sanggéd ata situt pandé nenggitu naun 
te wahéng mata muings. Koném po nenggitu pandé 
kin lisé, toé hanang le weki rud, maik isé kolé lorong 
agu sanggéd ata situt pandéd. 


Wahéng De Mori Keraéng 
Latang Te Sanggén Ata 


2:1-16 

2 1 Landing hitu, oé manusia, céing kéta hau, tara 

beté-bicar ata bana. Hau toé manga tanjéng 
te kambé weki rum. Ai ali beté-bicar ata, hau te 
beté-bicar weki rum. Ai hau hitut beté-bicar ata bana, 
pandé apa ata camas. ? Maik baé lité te wahéng 
de Mori Keraéng pandé ali agil tu'ung latang te 
isét pandé nenggitu. Agu hau, oé manusia, haut 
beté-bicar isét pandé nenggitu, kali po weki rum hau 
kolé pandé nenggitu. Co'o nuk de hau, te cépé oné 
mai wahéng de Mori Keraéng? 4 Asa nuk émong kaut 
le hau gawas Diha, lembak Diha, agu ngéngga nai 
Diha? Toé baé le hau ko, te gawas de Mori Keraéng 
te titong hau kudut teserh? ° Maik ali cirang de naim 
hitut toé ngoéng te teser, hau pandé tambang lésu 

latang te weki rum du leso te toto agil agu wahéng 
de Mori Keraéng. ê Hia te léko néténg ata, lorong agu 
pandén. 7 Mosé tédéng lén latang te isét seber pandé 
di'a, kawé naring, hiang agu toé ampus. ê Maik rabo 
agu cumpeng da'at oné isét kawé sékék de rud, ata 
toé lorong Hia, maik ata lorong gauk da'at. ? Kélo 
agu singsara te cai oné néténg ata situt pandé da'at, 
laring cain kéta oné ata Yahudi agu oné ata Yunani. 
10 Maik naring, hiang agu hambor-meler te tiba le 
sanggén ata situt pandé di'a, laring cain kéta oné ata 
Yahudi agu ata Yunani. t+ Ai Mori Keraéng toé manga 
lélo taran ata. 

12 Ai sanggéd ata ndékok ali toé pecing wintuk 
Taurat, te wahéng taungs toé le lut wintuk Taurat. 
Agu sanggéd ata ndékok situt lorong wintuk Taurat 
te beté-bicars lut wintuk Taurat. 13 Ai toé ata séngét 
wintuk Taurat ata molor oné ranga de Mori Keraéng, 
maik ata pandé wintuk Taurat, hitus kali ata molord. 
14 Ai émé uku bana situt toé pecing wintuk Taurat, ali 
nuk de weki-rud, pandé apa situt jera oné wintuk 
Taurat, isé situ ciri wintuk Taurat latang te weki-rud, 
koném po isé toé paéng wintuk Taurat. 1> Ali hitu isé 
toi te icin wintuk Taurat, manga tulis oné nai disé. 
Ici nai disé te toto sala agu molor le nuk de weki 
rud. t6 Nenggitu dé tai du leso de Mori Keraéng lut 
hi Kristus Yésus, te beté-bicar sanggéd cao-ca situt 
pété ceha oné nai de manusia lorong agu Keréba Di'a 
ho'ot wéro daku. 

Wintuk Taurat Agu Sunat Toé 
Mof'éng Laing Ata Yahudi 


2:17-29 

17 Hau caro weki rum ata Yahudi. Hau deming 
oné wintuk Taurat, angos oné Mori Keraéng, 18 agu 
baé ngoéng Diha, agu ali toing oné wintuk Taurat 
ngancéng pecing nia ata di'an agu nia ata toén. 

19 Tu'ung kéta hau te karong ata buta agu ba néra 
latang te isét oné nendep. ?? Hau ata toing isét 
bodok, agu guru latang te isét toéd bisas, ai oné 
wintuk Taurat, hau paéng toming nggalas-nai agu 
molor. 21Ba'ang néng ga, hau ata toing ata bana, 
toé toing kolé weki rum? Hau ata toing, “Néka tako,” 
co'o tara weki rum hau tako? ?? Hau ata taé, “Néka 
ngoéng ata,” co'o tara weki rum hau ngoéng atah? 
Hau ata ning sanggéd io pina-naéng, co'o tara weki 
rum hau anggé-rep mbaru latang te ba takung? 

23 Hau angos ali wintuk Taurat, co'o tara weki rum 
hau loér Mori Keraéng ali lagé wintuk Taurat hitu? 
24 Cama ného manga tulis: “Ai landing méu kaut tara 
loér ngasang de Mori Keraéng oné bahi-réha uku 
bana.” 

25 Bo tu'ung sunat manga betuan, émé hau lorong 
wintuk Taurat, maik émé lagé le hau wintuk Taurat, 
sunat hitu de hau oké-bon. %8 Jari, émé ata toé sunat 
lorong taungs jera oné mai wintuk Taurat, toé weli 
hia cama ného ata hiot poli sunatn? 27 Agu ata siot 
lorong wekid toé sunats, maik pandéd lorong wintuk 
Taurat, te beté-bicar méu ata lagé wintuk Taurat, 
koném méu poli sunat agu manga wintuk ata poli 
tulisd. ?8 Ai ata Yahudi tu'ung, toé ata siot caro wekid 

ata Yahudi; agu ata sunat tu'ung toé ata siot sunat 
kaut lorong wekid. 2? Maik ata Yahudi tu'ung, ngong 
ata siot toé ita dungka kéta Yahudin; agu ata sunat 
tu'ung, ngong ata sunat oné nain, toé sunat kaut oné 
wekin. Naring latang te ata nenggitu, toé oné mai 
manusian, maik oné mai Mori Keraéng. 


Nahéng Data Yahudi Agu 
Junggu De Mori Keraéng 


3:1-8 
3 1 Émé nggitu gi, apa nahéng data Yahudi agu 
apa betuan sunat? 2 Do kéta nahéng agu do 

kéta betuan. Laring cain kéta: Ai oné isé kéta imbin 
curup de Mori Keraéng. ° Jari, co'o gi, émé oné mai 
isé manga ata toé junggu, ngancéng toé junggu 
disé hitu pandé toé junggu kolé Mori Keraéng? łToé 
ngancéng! Ngot: Mori Keraéng hitu molor, maik 
sanggén manusia ata nggopét, ného manga tulis: 

“Kudut Ité tu'ung-tu'ung molord oné sanggéd curup 

Dité, 
agu ontong émé Ité hena le beté-bicar.” 

> Maik émé ali toé molor dité toi molor de Mori 
Keraéng, apa ata kudut ngancéng curupn lité? Asa 
toé agiln Mori Keraéng émé Hia toto rabon? — (curup 
daku ai aku manusiak). ê Toé ngancéng! Émé nggitu 
gi, co'oy Mori Keraéng ngancéng beté-bicar lino 
ho'o? 7 Maik, ali nggopét daku molor de Mori Keraéng 
tambang lanar latang te bong Diha, co'o tara aku 
beté-bicar kig cama ného ata ndékok? £ Co'o tara toé 
nggo'on taé dité, “Mait ga ité pandé da'at kudut tua 
ata di'ad?” Bo tu'ung manga loér data ata curup te 
ité taé nenggitu. Ata nenggitu patun te tiba wahéng. 

Sanggén Taung Manusia Ata Ndékok 
9 Jari, co'o gi? Tu'ung kétat ité ho'o manga labid 
oné mai ata bana? Toé kéta manga. Ai béta hio bao, 
poli mangkong ata Yahudi ko ata Yunani té sanggéd 
taung isé wa-mai kuasa de ndékok, t? ného manga 
tulis: “Toé manga ata molor, cengatan koé toé. 
11 Toé manga cengatan koé ata manga utekn 
toé manga cengatan koé ata kawé Mori Keraéng. 
12 Sanggén ata poli wanta, sanggéd taung isé toé 
manga betuad 
toé manga ata pandé di'a, cengatan koé toé. 
13 Ngarek disé cama ného boa hiot lénga kin 
lema disé sawal mtaung 
wiwir disé penong le upas. 
14 Mu'u disé penong ali sumpa te mawang 
15 wa'i disé gélang latang te bowo dara. 
16 Renco agu ampus wécak lisé oné salang'd 
17 agu salang hambor toé baé lisé 
18 Hiang Mori Keraéng toé manga oné isé.” 
19 Maik baé lité te sanggéd cao-ca ata poli tulis oné 
Surak Taurat, latang te ata siot mosé lorong wintuk 
Taurat, kudut tadu néténg mu'u, wiga temu tana 
lino be-wa mai beté-bicar de Mori Keraéng. % Ai 
toé manga cengatan ata molorn oné ranga de Mori 
Keraéng le pandé wintuk Taurat, ai landing wintuk 
Taurat pecing ndékok lata. 


Mori Keraéng Tiba Manusia Le Imbin 


3:21-31 
21 Maik té ho'on koném toé ali wintuk Taurat, 
Mori Keraéng tiba manusia, ai poli toton cama 

ného saka-si oné Surak Taurat agu sanggéd Kitab 
oné mai sanggéd nabi. ?? Ngong Mori Keraéng tiba 
sangged manusia le imbi oné Yésus Kristus, toé 
manga woléngd. ? Ai sanggéd ata poli pandé ndékok 
agu pandé mora mengit de Mori Keraéng, ?4 agu ali 
tabing Diha poli tibad kaut Liha lut sambé oné hi 
Kristus Yésus. % Hi Kristus Yésus poli petokn le Mori 
Keraéng lut singsara Diha, kudut ciri salang hambor 
latang te sanggéd ata imbi oné Hia. Ho'o pandé le 
Mori Keraéng kudut toto agilN, ai Hia poli ampong 
kaut ndékok situt poli jarid médé du lari ngénggan 
nai Diha. 2° Betuan Diha, nggo'o; kudut toto agil Diha 
oné uwa ho'o, te Hia agil agu tiba sanggéd ata imbi 
oné Mori Yésus. 

27 Emé nggitu gi, apa kéta pu'un latang te angos? 
Toé manga! Pu'ung ali raja apa kéta? Ali raja pandé 
ko? Toé, maik ali raja imbi! 28 Ai pecing lami te 
manusia tiba le Morin ali imbi, toé ali pandé wintuk 
Taurat. 22Ko asa néng, Mori Keraéng hitu hanang 
Mori Keraéng data Yahudi kanang? Toé néng Hia 
kolé Mori Keraéng data uku bana? Io, tu'ung. Hia 
kolé Mori Keraéng data uku bana! 20 Émé tu” ung ca-y 
kali Mori Keraéng hitu, Hia te tiba sanggéd taung ata 
imbi, ata sunat ko ata toé sunat. 

31 Émé nenggitu, ngancengk weli ami te koar wintuk 
Taurat méséng imbi? Toé kolé nggitu! Ngot ami 
pandé ndeng wintuk Taurat. 

Mori Keraéng Tiba Hi 
Abraham Landing Le Imbin 


4:1-25 
4 1 Jari, co'o weli nuk dité, latang te hi Abraham 
empo dité? ZAi émé hi Abraham tiba le Morin 

ali pandén, itu tara manga rajan hia te angos. Maik 
hia toé angos oné ranga de Mori Keraéng. ° Ai apa 
ata poli tulis oné Surak Nggeluk? “Itu kali imbin hi 
Abraham, wiga bilangn le Mori Keraéng cama ného 
ata tiba Liha.” “Latang té ata gori, tiba lahén toé 
bilang ného koso nolak, maik hitu muing maki dihan. 
> Landing latang te ata toé gori, maik imbi oné Hia 
hitut tiba ata ndékok, imbi diha hitu pandé tiba hia 
laing. ê Cama ného hi Daud caro mosé di'a atat tiba 
le Mori Keraéng, toé landing le pandén: 

7“Mośsé di'a ata siot ampongs sanggéd lagéd, agu 

situt tadu ndékokd, 
8 mosé di'a ata siot toé bilangs ndékokd le Mori 
Keraéng.” 

? Co'oy caro mosé di'a ho'o, hanang latang te ata 
poli sunat kanang, ko ngancéng kolé latang te ata 
toéd sunat? Ai poli lami taén, té oné hi Abraham, le 
imbin hitu wiga tiba hia le Mori Keraéng. t° Du nia di 
bilangn taé hitu? Be bolon sunat ko du poli sunatn? 
Toé du poli sunatn, maik bebolon. !! Tanda sunat 
hitut tiba liha cama ného cap tanda tiba, le imbi hitut 
toton du hia toé di sunat. Nenggitu dé hia ngancéng 
ciri ema de sanggéd ata toé di sunat ata imbi, kudut 
tiba isé le Mori Keraéng. !? Abraham kolé te ciri ema 
de sanggéd ata sunat, ngong isét toé hanang sunat, 

maik ata lut kolé Iéé imbi di Abraham, empo dité, du 
hia toé di sunat. 

13 Ai reké agu hi Abraham agu waé diha, hia té 
paéng lino ho'o, toé ali wintuk Taurat, maik ali imbin 
tara tiban le Mori Keraéng. 14 Ai émé isé ata bengkes 
oné mai wintuk Taurat, tiba maki oné mai reké de 
Mori Keraéng, wiga oké bon imbi agu koar reké 
hitu. 1> Ai wintuk Taurat, pandé rabon Mori Keraéng, 
maik nia ata toé manga wintuk Taurat, nitu kolé toé 
manga lagé. 

16 Landing hitu, reké hitu pu'ung le imbi, kudut 
lorong agu tabing, wiga reké hitu hena taung latang 
te waé di Abraham, toé hanang latang te isét mosé 
lorong wintuk Taurat, maik ngancéng kolé latang té 
isét mosé oné mai imbi di Abraham. Ai hi Abraham ciri 
ema de sanggéd taung ité — 17 cama ného manga ata 
poli tulis: “Hau poli petokn Laku ciri ema de uku do” 
— oné ranga de Mori Keraéng, hitut imbi li Abraham. 
Mori Keraéng hitut pandé mosé kolé ata mata agu 
le curup'N kaut apa ata toé manga, cirik manga. 

18 Ai koném po toé manga pu'un te bengkes, maik hi 
Abraham bengkes kin agu imbi, te hia ciri ema de uku 
do, lorong ata poli taé, “logur-kouks tai waé de hau.” 
19 Imbi diha toé manga gégon, koném po pecing le 
run tua gi wekin, ai umur diha aik ceratus ntaung 
gi, agu hi Sara toé ngancéng wingy. ?? Maik latang 
té reké de Mori Keraéng, hia toé manga gégo-nain 
ali toé imbi, ngot hia pandé mberes oné imbin agu 
hia naring Mori Keraéngy. ?! Imbi tu'ung liha, te Mori 
Keraéng hitu manga kuasan latang te pandé apa 
kaut ata poli reké Diha. ? Itu néng tara tiban hia le 
Mori Keraéng. 22 Curup ho'o nggo'oy, “tiba hia le Mori 
Keraéng,” toé tulis latang te hi Abraham kanang, 

24 maik tulis kolé latang te ité, te ité tiba kolé le Mori 
Keraéng, ai ité imbi oné Hia hitut poli pandé to'o kolé 
Mori Yésus oné mai ata mata. 2? Mori Yésus hitut poli 
matan ali ndékok dité agu pandé to'o koléy latang te 
selamak ité. 


Tiba Le Mori Keraéng 


5:1-11 

1 Landing hitu ité ho'ot tiba le Mori Keraéng 
5 ali imbi, mosé oné hambor-meler agu Hia, lut 
Mori dité, Yésus Kristus. Lut Hia ité kolé dumpu 
salang lako te ngo nggere-oné tabing ho'o ali imbi. 
Oné tabing ho'o, ité hesé agu go'as oné bengkes 
te tiba mengit de Mori Keraéng. 2Toé hanang hitu 
kanang. Ité kolé ngot go'as oné singsara dité, ai 
pecing lité te singsara hitu pandé alus nai, łagu alus 
nai pandé ta'ong, agu ta'ong pandé tuan bengkes. 
> Agu bengkes toé manga majan, ai momang de Mori 
Keraéng poli téi oné nai dité le Nai Nggeluk hitut 
poli patin oné ité. 6 Ai du lari lesd ité, hi Kristus poli 
matan latang te ité ata ndékok du poli wérét le Mori 
Keraéng. 7 Ai toé émongn cengata ngoéng te mata 
latang te ata molor — maik ngancéng manga ata 
ngoéng te matay latang te ata di'a. 8 Maik nenggo'oy 
dé Mori Keraéng toto momang'N oné ité: Du ité lari 
ndékokd, hi Kristus poli matan latang te ité. ? Céwén 
kolé, ai ité ho'o ga poli tiba le Mori Keraéng le dara di 
Kristus, ité toét-toé selamak lut Hia oné mai rabo de 
Mori Keraéng. 1° Ai émé ité du lari toé di'a taud agu 
Mori Keraéng, pandé hambor agu Hia lut rowa de 
Anak Diha, céwén kéta te ho'on du ité poli hambor 
agu Mori Keraéng, toét-toé selamakt ali mosé Diha! 

11 Toé hanang hitu kanang! Ité ngot angos oné Mori 
Keraéng lut hi Yésus Kristus Mori dité, ai lut Hia ité te 
hoon poli tiba hambor hitu. 


Hi Adam Agu Hi Kristus 


5:12-21 

12 Ali hitu cama ného ndékok poli mai oné linon lut 
cengata ata, agu lut ndékok hitu cain mata. Mata 
hitu poli hena oné sanggén ata, ai sanggén ata poli 
pandé ndékokd. !3 Ai du toé di manga wintuk Taurat, 
ndékok hitu poli mangan oné lino. Maik ndékok hitu 
toé manga bilangn ali toé manga wintuk Taurat. 
14 Am po nggitu, mata poli kuasan oné mai uwa di 
Adam dengkir cai oné uwa di Musa. Ngot mata hitu 
hena kolé oné isét toé manga pandé ndékokd, cama 
ného ndékok hitut poli pandé di Adam. Hi Adam hitu 
ného gambar Diha hitut kudut mai. 1? Maik widang 
de Mori Keraéng toé camas agu ndékok di Adam. 
Ai émé ali ndékok dihat cengata, do ata poli pa'u 
oné kuasa de mata, céwé mésé kolé tabing de Mori 
Keraéng agu widang Diha ata téi Liha latang té ata 
do ali cengata ata, ngong hi Yésus Kristus. 18 Agu 
widang hitu toé rinca agu ndékok de cengata ata. 
Ai beté-bicar latang té ca ata ndékok hitu, poli cai 
wan le wahéng, maik téi widang landing do ndékok 
hitu cai wan le selamak. 17 Ai émé landing ndékok de 
cengata, mata hitu manga kuasan lut hiat cengata. 
Céwén kéta isét ata poli tiba dod tabing agu tiba le 
Mori Keraéng te mosé agu kuasa ali hiat cengata 
hitu, ngong hi Yésus Kristus. 

18 Jari, cama ného lut ca ndékok, do ata hena le 
wahéng, nenggitu kolé lut ca pandé molor, do ata 

haéng selamak. t? Ai cama ného lut hiat cengata ata 
tingul, do ata ciri ndékoks, nenggitu kolé lut hiat 
cengata ata junggu, do ata ciri selamaks. 

20 Oné wintuk Taurat, cai-wan ndékok cirik céwé 
do. Maik nia ndékok tambang dod, nitu tabing cirik 
monggu-roud. 21 Cama ného ndékok manga kuasan 
oné pété mata, nenggitu kolé tabing te manga 
kuasan lut pandé molor li Yésus Kristus Mori dité, 
latang te mosé tédéng lén. 


Mata Agu Mosé Cama Agu Hi Kristus 


6:1-14 
6 1 Émé nggitu, apa ata kudut curup lité? Ngancéng 
ité seber pandé ndékok, kudut tambang don 

tabing hitu? 2Toé nggituy! Toé weli ité ata poli 
célad oné-mai ndékok, co'o tara ngancéng mosé kid 
oné ndékok? ? Ai toé pecing le méu ko, te sanggéd 
ité ho'ot poli cebong le waé serani oné hi Kristus 
Yésus, poli neki-ca oné mata Diha? 4 Ali cebong le 
waé serani hitu ité poli boak agu mata cama-cama 
agu Hia, nenggitu kolé ité ngancéng mosé oné mosé 
weru. Cama ného hi Kristus poli pandé to'o kolé oné 
mai ata mata le angos de Mori Keraéng Ema. 

> AÏ ité poli ciri cad oné mata cama agu Hia, te 
ité kolé ciri cad oné to'o cama agu Hia. ĉ Ai pecing 
lité gauk manga dité poli Ilut pépék oné panggol, 
kudut weki ndékok dité mora kuasan, kudut ité kolé 
néka pandé mendi wekid oné ndékok. 7 Ai céing ata 
poli matan, hia poli ledo oné mai ndékokn. 8 Jari, 
ai ité poli mata agu hi Kristus, imbi lité te ité mosé 
kolé agu Hia. °? Ai pecing lité du hi Kristus polig toʻo 
kolén oné mai ata mata, Hia toé manga mata kolén. 

Mata toé manga kuasan kolé oné Hia. 1? Ai mata 
Diha, mata latang te ndékok, cangkalin latang te 
tédéng lén, maik Hia moséy, mosé latang te Mori 
Keraéng. 1! Ného nggitu kolé latang te méu: Méu poli 
matas latang te ndékok, maik mosém latang te Mori 
Keraéng oné hi Kristus Yésus. 

12 Landing hitu nahé ndékok néka manga kuasan 
kolé oné weki hitut matay, kudut méu néka kolé 
lorong ngoéng diham. t3 Méu néka téi wekis oné 
ndékok kudut paké ného harat nai, maik téi taung 
wekis oné Mori Keraéng kudut ciri harat de sanggéd 
molor. 14 Ai ndékok toé manga kuasan kolé latang te 
méu, ai méu toé manga be-wa mai wintuk Taurat, 
maik be-wa mai tabing de Mori Keraéng. 


Sua Tarad Mendi 


6:15-23 

15 Co'o weli ga? Ngancéngt ité pandé ndékok, ai 
ité toé be-wa mai wintuk Taurat, maik be-wa mai 
tabing? Toé kolé nggitu! 16 Asa toé baé le méu te 
méu condo wekis oné cengata ata ného mendi kudut 
lorong hia, méu te ciri mendi data hitum, agu paka 
lorong tu'ung le méu. Aram hitu ndékok te ba méu 
nggere-oné mata, ko hitu muing junggu te ba méu 
nggere-oné selamak? I” Maik naring ga Mori Keraéng! 
Danong méu tu'ung mendi de ndékokm, maik te 
ho'on méu ali nai di'as poli lorong toing hitut caing 
oné méu. t8 Méu poli céla oné mai ndékok, agu ciri 
mendi te pandé molor. 19 Le gejék de manusia aku 
curup ho'o, ai toé danga pamot le méu. Cama ného 
méu poli condo wekis te ciri mendi de ndékok agu 
itang, ata dadé méu nggere-oné itang, nenggitu kolé 


ROMA 6-7 484 


méu te ho'on, paka condo wekis ciri mendi te pandé 
molor ata dadé méu nggere-oné selamak. 

20 Ai du méu ciri mendi de ndékokm, méu ledo 
oné mai ngoéng de Mori Keraéng. ?* Wua apa ata 
pua de méu oné mai sanggéd situt pandé ritak méu 
te ho'on? Cemoln sanggéd taung situ te ba méu 
nggere-oné mata. ?? Maik te ho'on du poli célas méu 
oné mai ndékok, agu du méu poli ciri mendi de Mori 
Keraéng, méu tiba wua ata dadé méu nggere-oné 
mosé nggeluk. Cemold taung situ méu tiba mosé 
tédéng lén. 2? Ai lahé de ndékok hitu mata, maik 
widang de Mori Keraéng mosé tédéng lén, oné hi 
Kristus Yésus Mori dité. 


Betuan Wintuk Taurat 


7:1-12 

7 1 Asa toé baé le méu, asé-ka'én, - ai aku tombo 

agu méut pecing wintuk — te wintuk hitu manga 
kuasan latang te ata rémé mosén? ? Ai cengata wina 
pongo le wintuk agu ronan lari mosén ronan hitu. 
Maik émé mata ronan hitu, nia-ngoéngn hia oné mai 
wintuk hitut pongo hia agu ronan hitu. 3 Jari, du lari 
mosé ronan, hia mangkong loma latay émé hia ciri 
wina data rona banay, maik émé matag ronan, hia 
nia-ngoéngn oné mai wintuk, wiga hia toé loma latay 
émé hia ciri wina data banay. “Landing hitu asé-ka'é 
daku, latang te méu wintuk Taurat poli matan, 
landing le mata di Kristus. Kudut méu ciri paéng 
Diha ata poli to'o kolén oné mai ata matan, wiga ité 
manga wuad latang te Mori Keraéng. 2Ai danong, du 
ité lari moséd lorong belek de weki, nanang kéta te 
pandé ndékok ata katéng le wintuk Taurat oné weki 

dité, wiga cemoln mata laing latang te ité. 6 Maik te 
ho'on ga, ité poli célad oné mai wintuk Taurat, ai ité 
poli matad latang te wintuk hitut udeng ité. Wiga te 
ho'on ité keturu weru lorong Nai Nggeluk agu toé 
keturu manga lorong curup de wintuk Taurat. 

7 Émé nggitu gi, apa ata kudut tombo lité? Cala 
manga ndékokn wintuk Taurat hitu? Toé ta! Ali lut 
wintuk Taurat aku pecing ndékok. Ai aku kolé toé 
pecing apa belek hitu, émé wintuk Taurat toé ré'ing 
“Néka belek!” 8 Maik ali wintuk hitu, ndékok manga 
sokorn kudut kéngko taungs todong oné weki daku; 
ai koném toé manga wintuk Taurat, ndékok hitu mata 
kin. ? Danong toé manga wintuk Taurat, mosé kig 
aku. Maik du poli cain wintuk hitu, pu'ungg mosén 
ndékok, t? maik aku matak. Wintuk Taurat ata paka 
ba aku oné mosé, kali po latang te ba aku nggere-oné 
mata. 1! Ai ali wintuk hitu ndékok manga sokorn té 
adong aku agu te mbelé akuy. t? Jari, wintuk Taurat 
hitu nggelukn, agu sanggéd perénta bonen molorn 
agu di'an. 


Ndu-ndél De Wintuk Taurat Agu Ndékok 


7:13-26 

13 Émé nggitu gi, co'o léng hitut di'a tara ciri mata 
laing latang te aku? Toé kéta nggituy! Ndékok hitu 
pandé mata laing. Ndékok paké hitut di'a te pandé 
mata laing aku, kudut céwé si'ang tara de ndékok. 
Le wintuk hitu pecing lité te leng kéta tu'ung da'atn 
ndékok. !4Ai pecing lité te wintuk Taurat hitu latang 
te mosé nai, maik aku manusia ata lunggu-lépé, pika 
te ciri mendi de ndékok. 1> Ai apa kaut ata pandé 
daku, toé pecings laku. Ai toé apa ata nanang daku 

te pandés laku, maik apa ata kodo daku, hitus ata 
pandéd laku. t6 Jari, émé aku pandé apa ata toé 
nanang laku, éng laku te wintuk Taurat hitu di'an. 
17 Émé nggitu, toé aku gi ata pandén, maik ndékok 
ata manga oné aku. t8 Ai pecing laku, te oné aku 
manusia lunggu-lepé ho'o toé manga can ata di'an. 
Ai bo get ata di'an manga oné aku, maik toé pandé 
laku. t? Apa ata nanang daku ngong situt di'ad, toé 
pandés laku. Maik apa ata toé nanang daku ngong 
situt da'atd, hitus ata pandé daku. 2? Jari, émé aku 
pandé apa ata toé nanang laku, toég de aku kolé 
hitut pandén, maik ndékok hitut ka'éng oné aku. 

21 Nenggituy dé wintuk hitut manga oné weki daku 
ho'o: Émé aku nanang te pandé apa ata di'an, ngot 
hitut da'at ata manga oné aku. ?? Ai oné nai daku 
nanang kéta latang te wintuk de Mori Keraéng, 

23 maik wekig ita wintuk bana ata ndu-ndél taud agu 
apa ata pecing le nuk daku ata di'an. Wiga pandé 
daku ného ata bui lut wintuk ndékok atat kuasa weki 
daku. ?4 Aku ho'o ata copélk! Céing ata ngancéng 
lego aku oné mai weki mata ho'o? 25 Hi Yésus Kristus, 
Mori dité! Wali di'a kamping Mori Keraéng! (7-26) 
Jari, weki rug aku keturu wintuk de Mori Keraéng 
hanang ali nai-nawa daku, maik ali manusia hitut 
lunggu-lepé, aku keturu wintuk ndékok. 


Mosé Ali Nai Nggeluk 


8:1-17 
8 1 Landing hitu te ho'on toé kéta manga wahéng 
latang te isét neki ca agu hi Kristus Yésus. ? Ai 
wintuk de Nai Nggeluk hitut téi mosé, poli ledo 
hau lut hi Kristus Yésus oné mai wintuk hitut ba 


ROMA 8 467 


ndékok agu mata. ° Ai apa ata toé ngancéng pandén 
le wintuk Taurat landing le lunggu-lepé dité, poli 
pandén le Mori Keraéng. Ali wuat Anak de Run cama 
ného manusia hitut ndékok, agu latang te ampong 
ndékok, Hia poli téing wahéng oné Mori Yésus landing 
le ndékok de manusia. 4 Kudut soléng de wintuk 
Taurat jepek oné ité ata toé mosé lorong belek de 
manusia, maik lorong Nai Nggeluk. >” Ai isé situt mosé 
lorong belek de manusia, nukm taung situt nuk de 
manusia; isét mosé lorong Nai Nggeluk nukm taung 
sanggéd apa situt oné mai Nai Nggeluk. ĉ Ai ngoéng 
de manusia hitut lunggu-lepé ba nggere-oné mata, 
maik ngoéng de Nai Nggeluk ba nggere-oné mosé 
agu hambor-meler. 7 Ai nanang de manusia hitut 
lunggu-lepé maca Mori Keraéngy, ai ngoéng hitu toé 
lorong wintuk de Mori Keraéng: agu toé muing lorong 
liha wintuk de Mori Keraéng. è Isét mosé lut belek de 
weki, toé manga kopd kamping Mori Keraéng. 

9 Maik méu toé mosé lut belek de wekis, maik lut 
Nai Nggelukm émé tu'ung kéta Nai Nggeluk de Mori 
Keraéng hitu ka'éng oné méuy. Maik émé ata toé 
paéng Nai di Kristus, hia toé paéng di Kristusy. 

10 Maik émé hi Kristus mosé oné méu, koném weki 
de méu matay landing ndékok, maik Nai Nggeluk de 
Mori Keraéng téing mosé oné méu, ai Hia poli tiba 
méu. 1! Émé Nai Nggeluk de Mori Keraéng hitut poli 
pandé to'o kolé Mori Yésus oné mai ata mata ka'éng 
oné méuy, te Hia hitut te pandé mosé kolé néng weki 
de méu hitut mosé dokong. Pandé taung situ Liha ali 
Nai Nggeluk hitut mosé oné méu. 

12 Jari, asé-ka'én, ité ho'o ata manga raungd, maik 
toé latang te belek de weki, kudut mosé lorong belek 
hitu. 13 Ai émé mosé de méu lorong belek de weki, 

méu te matam. Maik émé le kuasa de Nai Nggeluk 
méu pandé mata sanggéd belek de wekis, méu te 
mosém. !4Sanggén taung ata titong le Nai Nggeluk 
de Mori Keraéng, isé situ ciri anak de Mori Keraéngs. 
15 Ai méu toé tiba nai te ciri mendim hitut pandé 
rantang méu laing, maik méu poli tiba Nai Nggeluk 
hitut ciri Anak de Mori Keraéng. Ali Nai Nggeluk hitu 
tara ngancéng caro lité, “Yo Abba, ngong Yo Ema!” 
16 Weki run Nai Nggeluk hitu téi saka-si cama laing 
agu nai dité, te ité ho'o ciri anak de Mori Keraéngt. 
17 Émé ité ho'o anak, ité ho'o kolé ata tiba mbaté. 
Ngong ata manga hakd te tiba reké de Mori Keraéng, 
ata tiba lité cama-cama agu hi Kristus. Émé ité ta'ong 
susa cama-cama agu Hia, ité kolé mengit cama laing 
agu Hia. 


Bengkes De Sanggéd Anak De Mori Keraéng 


8:18-30 

18 Ai baé laku séang de uwa ho'o toé ngancéng 
ungang agu mengit hitut té siang oné ité. 

19 Aj ali nuk kéta sanggéd ata poli dédék, géréng 
lété sanggéd anak de Mori Keraéng te si'ang. ?? Ai 
Mori Keraéng poli wérét sanggéd ata poli dédék ciri 
kéba-ka'ék, toé ali ngoéng de rud, maik ali ngoéng 
Diha. ?! Maik oné bengkes, ata situt poli dédékd te 
céla oné-mai kuasa de mata kudut dadé nggere-oné 
mosé géal agu mengit de sanggéd anak de Mori 
Keraéng. ?? Ai baé lité, dengkir te ho'on sanggéd 
ata poli dédékd, cama-cama gesar agu cama-cama 
noing ného beti loas. 23Toé hanang isé kanang, maik 
ité ata poli tiba widang laring cain de Nai Nggeluk, 
ité kolé gesar oné naid cang agu géréng kesep te 


ROMA 8 489 


téti ciri anak, ngong te céla wekid oné-mai mendi. 
24 Ai le bengkes ité tiba selamakt. Maik bengkes ata 
poli itan lité, toé kolég bengkes ngasangn, ai co'o 
ata ngancéng bengkes kin latang te apa ata poli ita 
dihan? ?> Maik émé ité bengkes latang te apa ata toé 
ita lité, seber kaut te géréng. 

26 Nenggitu kolé Nai Nggeluk, campé ité oné 
lunggu-lepé dité. Ai toé pecing lité, co'o ata di'an 
te ngaji, maik weki run Nai Nggeluk tegi oné Mori 
Keraéng ali gesar agu tilir ata toé ngancéng curup 
molés. 2? Agu Mori Keraéng ata pecing nai de 
manusia, baé betuan Nai Nggeluk hitu, ngong te Hia 
lorong agu ngoéng de Mori Keraéng, tegi latang te 
sanggéd ata serani. ?8 Ité pecing ho'o ga, te Mori 
Keraéng lut gori oné sanggéd cao-ca kudut te di'a 
latangt isét momang Hia, ngong latang te isét poli 
béntad lorong ngoéng de Mori Keraéng. ?? Ai sanggéd 
ata pilé Diha, poli petokd Liha du wangkan, kudut ciri 
ného tara de Anak Diha. Ali hitu, Anakn hitu te ciri 
ata ngaso oné mai sanggéd asé-ka'én. 30 Isét poli 
petok Liha du wangkan isé situ kolé ata bénta Diha. 
Isét bénta Diha, isé situ kolé ata tibad Liha. Isét tibad 
Liha, isé situ kolé ata pandé mengits Liha. 


Mberes De Imbi 


8:31-39 
31 Ali hitu, apa ata ngancéng curupn lité latang te 
sanggéd taung situ? Emé Mori Keraéng cecupumai 
itéy, céing kéta ata te dungkang ité? 3? Hia ata toé 
momang Anak Run, maik téi Liha latang te sanggén 
taung ité, ngancéng weli Hia toé téi sanggéd cao-ca 
oné ité kolé? 33 Céi weli ata buang ata poli piléd le 

Mori Keraéng? Mori Keraéng ata poli tiba isé? Céi 
weli ata kudut wahéng isé? °4Hi Kristus Yésus hitut 
poli matan? Ngot tambang kolé: Ngong Hia ata poli 
to'o kolén, ata poli Ionto oné racap wanang de Mori 
Keraéng, ngot ciri Ata Kambé latang te ité? 3> Céi 
weli ata pandé bégas ité oné mai momang di Kristus? 
Ata pandé rempé, ko kélo, ko wahéng, ko darem, 
ko lénggé-dendut, ko copél, ko sempilang? 26 Ného 
manga poli tulis: 

“Landing kaut Hau, ami manga oné copél mata 

tédéng leso, 
ami poli rékéng ného sanggéd jimbal siot kudut 
mbelé.” 

37 Maik oné mai sanggéd situ, ité céwé koméd oné 
mai sanggéd ata ontong, ali Hia hitut poli momang 
ité. 38 Ai imbi tu'ung laku, koném mata ko mosé, 
koném sanggéd malékat ko sanggéd pemerénta 
éta awang, koném po copel te ho'on, ko situt mai 
tai, 39ko sanggéd kuasa situt bétan awang, ko situt 
be-wan lino, ko cao-ca apa kaut, toé ngancéng te 
pandé bégas ité oné mai momang de Mori Keraéng, 
ata poli toton Liha oné hi Kristus Yésus, Mori dité. 


Pilé Ata Israél 


9:1-29 

1 Aku tombo ata molor agu toé nggopétk, ai aku 

mosé neki-ca agu hi Kristus. Ici naig lut téi saka-si 
lorong titong de Nai Nggeluk, 2te aku ngawa-ngaés 
agu wéong kéta naig. 3 Ngot aku ngoéng te mawang 
agu bégas oné mai hi Kristus, landing kaut le nuk 
asé-ka'ég, ata ca wa'u agu akus. “Isé ata Israél, 
ata poli tétid ciri anaks, agu poli tiba mengit, reké, 

ngaji agu wintuk Taurat. ° Isé waé de empo ata loas 
Mésias. Hia béta-mai sanggéd cao-ca. Hia hitu Mori 
Keraéng ata patun te naring tédéng lén. Amén! 

6 Maik reké de Mori Keraéng, toét-toé rapaky. Ai toé 
sanggén ata situt mai oné mai Israél ata pilé le Mori 
Keraéng. 7 Nenggitu kolé toé sanggén ata situt bilang 
waé di Abraham ngong anak di Abraham taungs, 
maik: “Hanang oné mai waé di Ishak te caro waé 
de hau.” 8 Betuan: Toé sanggéd anak lut weki situt 
caro sanggéd anak de Mori Keraéng, maik sanggéd 
anak landing le reké ata caro nenggitu. ° Ai reké de 
Mori Keraéng nenggo'oy: “Du cekeng nenggo'o aku 
te mai, du hitu kole hi Sara mangag anak ata ronan.” 
10 Maik toé hitu kanang. Céwé si'ang kolé hi Ribka, 
loas sua taus anak ata rona oné mai hi Ishak, empo 
dité. 1! Ai du sanggéd anak situ toéd loas agu toéd 
pecing te pandé di'a ko da'at, kudut ngoéng de Mori 
Keraéng te wakéy latang te pilé Diha. Toé landing le 
pandé, maik landing le bénta Diha -- 1? ného hitut 
poli taé agu hi Ribka, 

“Anak ata ngaso te ciri mendi de anak-cucu,” 

13 ného manga tulis oné Surak Nggeluk: 

“Momang Laku hi Yakob jogot Laku hi Esau.” 

14 Emé nggitu gi, apa ata kudut curup lité? Asa, toé 
agiln Mori Keraéng ko? Toé ta! 15 Ai Hia curup agu hi 
Musa: 

“Aku momang ata siot ngoéng momangs Laku, 

agu séndé ata siot ngoéng séndés Laku.” 
16 Jari, wérét situ toé lorong ngoéng ko rébok de 
manusia, maik lorong momang de Mori Keraéng. 
17 Ai oné Surak Nggeluk Mori Keraéng taé oné hi 
Firaun, “Itu tara Aku téti hau, kudut Aku toto kuasag 
oné hau, agu kudut mésén ngasang Daku oné temu 

tana lino.” 18 Jari, Hia momang latang te céi kaut ata 
ngoéng Diha agu pandé kembe-lu'ak céi kaut ata 
ngoéng Diha. , 

19 Ho'o ga, méu te curup agu aku, “Emé nggitu 
gi, apan kolé ata salan Liha? Ai céi ata ngancéng 
dungkang ngoéng Diha?” 20 Céing kéta néng méu, oé 
manusia, wiga méu ngancéng léwang Mori Keraéng? 
Ngancéng weli hiat dédék latay taé agu hiat dédékn, 
“Co'o tara nenggitu dédékg aku le hau?” 21 Asa weli 
ga, isét dung lewing toé weli nia-ngoéngd kudut 
te pandé gelo oné-mai tana liling situt camas? 
Ngancéng liha pandé can gelo ata dian agu can 
kolé ata toé di'an. ?? Jari, émé Mori Keraéng kudut 
toto cumpeng agu kuasa’N, Hia toto lembak mesén 
latang te isét kudut wahéng Liha, ai isé ata poli 
pandé rabon Hia. Ai poli mengkekn Liha te pandé 
ampus. ?? Mori Keraéng kolé ngoéng te toto bora 
mengit Diha, latang te sanggéd ata momang Diha 
ata poli mengkekd latang te mengit, ?4 ngong ité ata 
poli bénta Liha toé hanang oné mai ata Yahudi, maik 
oné mai wa'u bana kolé. 2% Cama ného ata poli taéN 
Liha oné surak di Nabi Hoséa, 

“Ata toé ro'éng Daku, te caro ro'éngs Laku, 

agu wa'u ata toé momangs, ciri momangs Laku. 
26 Agu oné osang nia te curup agu isé, 
“Méu toé ro'éng Daku.” 
Nitu kudut te curup agu isé, “Meu ho'o anak de 
Mori Keraéng ata mosé.” 

27 Agu hi nabi Yésaya curup latang te wa'u Israél, 
“Koném po nekid wa'u Israél cama ného laing sili 
tacik, maik hanang récid ata tiba selamak. ?8 Ai apa 
ata poli curup Liha, te pandé le Mori Keraéng oné 

lino, jepek agu gélang kéta.” 22Cama ného ata poli 
taé li nabi Yésaya bebolon, 
“Emé Mori Keraéng de lino ho'o, 
toé reding ité anak, ité poli ciri mempo 
cama ného béndar Sodom 
agu Gomora.” 


Selamak Data Wa'u Bana 
Agu Wéléng de Wa'u Israél 


9:30--10:3 

30 Émé nggitu gi, apa ata kudut tombo lité? Kali 
wa'u bana ata toé kawé selamak, poli tiba selamak, 
ngong selamak ali imbid. 2! Maik ata Israél, koném po 
dolong wintuk hitut kudut main selamak, toé laong 
caid oné wintuk hitu. 32 Co'o tara toén? Ai isét Israél 
dolong wintuk hitu toé landing le imbi, maik lorong 
pandéd. Isé do'ong oné watu ata pandé pangga, 
33 ného manga ata poli tulis: 

“Ata tu'ungn, Aku na'a oné Sion 

ca watu timpok te pandé pa'u ata, 

agu céing ata imbi oné Hia, toé manga majan Liha.” 

10 1 Asé-ka'én, kembung agu ngaji daku kamping 
Mori Keraéng kudut wa'u daku selamaks. 

2 Ai aku ngancéng téi saka-si latang té isé, wiga 
isé tu'ung-tu'ung seber oné keturu latang te Mori 
Keraéng, maik toé ali pecing molor. ZAi ali isé toé 
pecing salang junggu de Mori Keraéng agu ali isé 
molor kaut le weki rud, itu tara isé toé kodas ali 
salang junggu Diha. 

Manusia Tiba le Mori Keraéng Ali Imbi 


10:4-15 

4Turung cemoln wintuk Taurat hitu jepek oné hi 
Kristus, wiga néténg ata imbi tiba selamak. Ai hi 
Musa tulis latang te selamak lut wintuk Taurat: 
“Ata situt lorong wintuk Taurat te selamak.” 8 Maik 
selamak lorong imbi, nggo'o taén, “Néka nggo'o 
curup oné nais, Céing ata kudut ngo éta Surga?”, 
ngong kudut dadé hi Kristus wa'u oné lino. 7 Ko, 
“Céing ata wa'u nggere-wa ngampang mata?” 
ngong, Kudut téti hi Kristus oné mai ata matan kolé 
nggere-cé'é lino. 8 Maik co'o taén? Nggo'oy, 

“Curup hitu ruis oné méuy, 

ngong oné mu'us agu oné nais.” 
Hituy curup ata keréba dami kudut imbi le méu. 
? Ai émé tombo le mu'us te Mori Yésus hitu Mori 
Keraéngy, agu imbi le nais te Mori Keraéng poli pandé 
to'o kolé Hia oné mai ata mata, méu te selamakm. 
10 Ai le nain ata imbi wiga tiba le Mori Keraéng, agu 
ali mu'un te tura wiga selamaks. t! Ai Surak Nggeluk 
poli taén: “Céi kaut ata imbi oné Hia, toé manga 
majan Liha.” 1? Ai toé manga woléngd ata Yahudi 
agu ata Yunani. Ai Mori Keraéng hitu camas, ngong 
Mori Keraéng de sanggén ata agu gawas latang te 
sanggén ata, situt gesar oné Hia, ! ai, “Céing kaut 
ata gesar oné Mori Keraéng te selamaky.” 

14 Maik co'o ata ngancéng gesar oné Hia, ata toéd 
imbi lisé? Co'o ata ngancéng imbi oné Hia, ata toé 
dé'it manga dengén lisé? Co'o ata ngancéng dengé 
latang te Hia, émé toé manga ata ba keréban? 19 Agu 
co'o ata ngancéng keréba Hia, émé toé manga ata 

wuatn? Ného manga ata poli tulis, “Cembes kéta nai 
ali mai disét ba keréba di'a!” 


Toé Imbi Data Israél 


10:16-21 


16 Maik toé sanggén ata, poli tiba keréba di'a hitu. 
Ai hi nabi Yésaya taé nenggo'o, “Mori, céing ata imbi 
keréba dami?” 17 Jari, imbi teka le dengé, agu dengé 
teka le keréba latang te hi Kristus. t8 Maik aku réi 
méu: Asa, toé dengé lisé ko? Toét-toé poli dengén 
lisé, 

“Reweng data ba keréba wéron temu tana lino, 

curup disé cai haéng comongn lino.” 
19 Maik aku réi kolé méu: Asa, tingo lisét Israél ko? 
Laring cain curup de Mori Keraéng oné hi Musa, 
“Aku pandé méu jogot agu ata siot toé ro'éng Daku, 
agu pandé to'o rabo de méu latang te wa'u siot 
bapa béngot.” 
20 Céwén kolé ali rani-nai taé li Yésaya curup de Mori 
Keraéng, 
“Aku sondang wekig te cumang lisét toé kawé Akus, 
agu poli toto wekig oné isét toé réi Akus.” 
21 Maik latang te isét Israél mai taén, “Tédéng lesog 
Aku ngoéng te hambor agu wa'u siot ku'ak agu toé 
lorong Aku.” 


Retangd Ata Israél 


11:1-10 
1 1 1 Landing hitu aku réi méu: Ngancéng Mori 
Keraéng te oké ro'éng Run? Toé ngancéng! Ai 
weki rug aku kolé ata Israél, oné mai waé di Abraham 

panga di Benyamin. ? Mori Keraéng toé ngancéng 
oké ro'éngn situt poli pilé Diha médé main. Ko toé 
pecing le méu ko, apa ata curup le Surak Nggeluk 
latang te hi Élia du hia baro isét Israél oné ranga de 
Mori Keraéng, ?“Mori, sanggéd nabi Dité poli taungs 
lisé mbeléd, sanggéd compang Dité poli taungs lisé 
pandé rencod, hanang koég aku kali ata ngai mosén, 
agu isé nanang te pandé mata akus.” 4 Co'o curup de 
Mori Keraéng agu hia? “Ngai manga kid retang pitu 
sebu ata latang te Aku, ata toé dé'it manga io dewa 
Baald.” > Nenggitu kolé té ho'on, manga kid retangd, 
ata poli piléd le Mori Keraéng lut tabingN. ê Émé 
pilé hitu jari ali tabing, ngong toé le pandé disé. Ai 
émé toé nenggituy, toé ngasang tabing koléy. 7 Jari, 
co'o weli ga? Ata Israél toé manga haéng apa ata 
dolong disé, maik sanggéd ata situt poli piléd le Mori 
Keraéng haéng gi lisé. Agu sanggéd ata bana poli 
pandé teger naid, 8 ného manga tulis, 
“Mori Keraéng pandé lémot isé, 
manga mata landing toé ita, 
manga tilu landing toé séngét, 
dengkir te ho'on.” 
9 Céwén kolé taé di Daud, 
“Kong demeng ramé disé, ciri serénté agu nggepit, 
watu timpok agu wahéng latang te isé. 
10 Agu kong kéta mata disé ciri nendep wiga toé 
itas, 
agu wekur disé kong wokusd.” 

Isét Israél Timpoks, Wa'u Bana Selamaks 


11:11-24 


11 Landing hitu aku réi méu: Asa isét Israél, timpoks 
wiga ampus taungs? Toé nggituy! Maik ali lagé disé, 
selamak hitu cai oné wa'u banay, kudut pandé jogot 
isét Israél. 1? Ai émé lagé disé, ciri bora latang té 
lino, agu genggel disé ciri bora latang te wa'u bana, 
céwén kolé besik disé. 

13 Aku taé agu méu, oé sanggés méut toé wa'u 
Yahudi. Méséng kaut aku rasul latang te sanggéd 
wa'u toé Yahudi, nisang kéta nai daku oné keturug. 
14 Bengkes daku ngancéng pandé jogot nai de wa'u 
daku Israél wiga ngancéng pandé selamak pisa atan 
oné mai isé. 1° Landing le toé tiba isé le Mori Keraéng 
wiga mangan hambor Hia agu lino. Apan kolé émé 
tibas isé le Mori Keraéng, toé weli cama ného to'o 
kolé ata mata? !6Émé nggelukn kabo roti laring 
cain, sanggén kabo hitu kolé nggelukd; émé nggeluk 
wakéd haju, nggeluk kolé dangkad. t7 Landing hitu 
émé pisad dangka haju zaitun, ngong ata Yahudi poli 
ndapud, agu méut ata toé Yahudi, cama ného cing 
siot tangkep oné dangka situt poli ndapud. Wiga méu 
kolé ného dangka ata tiba lahén onémai nunu de 
haju zaitun. !8 Néka mésé-nai laing latang te sanggéd 
dangka situt poli ndapud! Émé mésé-nai méu, nuk 
dé, toé méu ata téi hang latang te waké hitu, maik 
waké hitu ata téi hang latang te méu. 1? Aik méu te 
curup, mangas dangka ata ndapud, kudut aku te 
tangkep oné haju hituk. ?? Di'ab ga! Isé ndapus ali 
toé imbi, maik méu cedek kis ali imbi. Néka mésé-nai, 
maik rantang koém! ?! Ai émé Mori Keraéng toé 

momang sanggéd dangka situt laring cain, Hia kolé 
toé momang méuy. ?? Landing hitu pélét di'a-di'a, 
Mori Keraéng hitu gawas agu wegerN. WegerN hitu 
latang te sanggéd ata situt poli pa 'ud, maik gawasN 
latang té méu, tama kong kis méu manga oné 
gawas Diha. Émé toé, méu kolé te ndapum Liha. 

23 Maik isé te tangkep kolés, émé isé teser onémai 
ndékokd, ai Mori Keraéng manga kuasan latang te 
tiba kolé isé. f Méu ného dangka haju zaitun hiot 
todo pina- naéng. Émé méu koném po dangka ata 
todo pina-naéng poli tangkep oné haju zaitun pu'u, 
céwén kolé isé so'o ata dangka pu'u, isé té tangkep 
oné haju zaitun de weki rud. 


Selamak Data Israél 


11:25-36 


25 Asé-ka'én, kudut méu néka rékéng pintar weki 
rus, ngoéng daku kudut méu pecing pété ceha 
ho'o: Ata iwod oné mai isét Israél ciri teger naid 
dengkir sanggéd wa'u bana imbi oné Mori Keraéng. 
26 Landing le hitu sanggéd ata Israél te selamak 
taungs, ného manga tulis: 

“Oné mai Sion kudut mai Ata Sambé, 

Hia kudut ledék sanggéd siot da'atd oné mai waé 
di Yakob, 
27 Aku te pongo reké ho'o agu isé du Aku ampong 
sanggéd ndékok disé.” 
28 Ali toé tiba Keréba Di'a, isé situ ata bali de Mori 
Keraéng te ontong latang te méu. Maik lorong pilé de 
Mori Keraéng, isé situ ata momang Diha landing kaut 
le empod. ?? Ai Mori Keraéng toé ngancéng emi kolés 
widang agu bénta Diha. 3? Danong méu toé imbi 

Mori Keraéng, maik te ho'on méu tiba momang Diha 
landing le toé lorong disét Yahudi. 3t Te ho'on ga, isé 
toé imbi Mori Keraéng wiga ali momang hitut poli 
tiban le méu, isé kolé te tiba momang Diha. 32? Ai Mori 
Keraéng poli ondang sanggén ata te toé imbi, kudut 
Hia ngancéng toto momangN latang té sanggéd isé. 
33 Olé, leng kéta monggu-roud bora momang, leng 
keta mésén anor agu pecing de Mori Keraéng! Tu'ung 
kéta, toé ngancéng pélétd lité sanggéd nggepuk 
Diha. Tu'ung kéta, toé ngancéng pecings lité salang 
Diha. 
34 Ai céing ata pecing nuk de Mori Keraéng? 
Ko céing ata poli ciri ata toing Hia? 
35 Ko céing ata poli téi cao-ca oné Hia 
wiga Hia paka lesings? 
36 Ai sanggéd cao-ca oné mai Hiad, ali Hia, agu latang 
te Hia. Naring ga Hia dengkir tain! Amén. 


Takung Ata Patun 


12:1-8 

1 2 t Landing hitu asé-ka'én, le gawas de Mori 

Keraéng, aku toing méu, kudut méu takung 
wekis ného takung mosé, nggeluk agu patun oné 
nai de Mori Keraéng: Hituy ngaji de méu ata naun. 
2 Méu néka lorong wintuk de lino ho'om, maik caling 
koé ali pandé weru wintuks, wiga méu ngancéng baé 
ngoéng de Mori Keraéng: Apa ata di'an, ata henan 
agu ata besikn oné Hia. 

3 Landing ali tabing ata téi oné aku, aku taé néténg 
méu: Néka mésé nai po apa ata cetu'ungn, maik 
damang maring wekis, lorong mésén imbi de méu 
hitut widang de Mori Keraéng. Cama ného weki 

manga do taran, maik toé sanggéd tara situ camas 
disd. > Nenggitu kolé ité koném po ata dot, ciri ca 
wekit kali ai mosé cama agu hi Kristus, maik sanggéd 
ité woé-joé ného tara de ca weki. € Nenggitut dé ité 
manga woléngd widang, lorong agu tabing hitut téi 
oné ité: Émé tabing hitu latang te pedé, pandé ga 
pedé hitu lorong agu imbi dité. 7 Émé tabing latang te 
keturu, pandé ga keturu hitu; émé tabing latang te 
toing, toing ga; 8 émé tabing latang té titong, titong 
ga. Céing ata pati cao-ca, pati agu ngalis nai; céing 
ata ciri adak laing, seber koé liha gorin; céing ata 
toto momangn, momang ga ali nisang nai. 


Toing Kudut Momang Tau 


12:9-21 

? Momang hitu paka wa-mai nain! Tadang koés 
da'at agu pandé ata di'ad. 1° Poro méu kali momang 
agu hiang taus cama ného asé-ka'é. 1t Néka ngondé 
holés, kong raka nais te keturu Mori Keraéng. 
12 Nakam ga landing le bengkes, lembak koém 
du kélo agu seber koém oné ngaji! t3 Campé koé 
asé-ka'é serani ata géong, agu tiba asé-ka'é ata 
toko-rontong! t4 Tegi le méu berkak latang te céi 
kaut ata wahéng méu, agu néka tegi te mawangs! 
15 Nakam ga agu ata naka, rétangm ga agu isét 
rétang! t6 Nahé méu kali nai ca anggit, tuka ca léléng, 
néka manga mésé-nai, maik réncéng koém kali agu 
ase-ka'e ata lénggé. Néka mésé nai po apa ata 
cetu'ungn! 17 Néka léko da'at ali pandé da'at, pandé 
kaut ata di'an latang te sanggén ata! !8 Sanggés méu 
poro mosé hambor agu sanggén ata! 19 Asé-ka'én ata 
momang laku, méu néka soléng kéta te tegi léko, 

kong Mori Keraéng ata lékon. Ai manga ata poli tulis: 
“Léko hitu hak Daku. Aku kali ata soléng léko,” curup 
de Mori Keraéng. 20 Maik, “Émé daremy ata balim, téi 
hia hang; émé masa waéy, téi hia inung! Ali pandé 
nenggitu, méu pandé ritak hiam, cama ného ongko 
wara api éta sa'in.” 21Méu néka koda le da'at, maik 
pandé koda da'at hitu le pandé di'a! 


Lorong Pemerénta 


13:1-7 

1 3 ! Néténg-néténg ata paka lorong pemerénta, 

ai toe manga pemerênta ata toe mai oné 
mai Mori Keraéng; agu sanggéd pemerénta so'ot 
mangad poli wérét le Mori Keraéngd. ? Landing hitu, 
céing ata lawang pemerénta hia lawang wérét de 
Mori Keraéng, agu céing ata lawang te tiba wahéng 
latang te weki run. 3 Ai émé cengata ata pandé di'a, 
néka rantang agu pemerénta, landing émé hia pandé 
da'aty itu po rantangy. Ngoéngm hau toé rantang 
pemerénta? Pandé ga apa ata dian, agu hau te tiba 
naring oné mai pemerénta. 

4 Ai pemerénta mendi de Mori Keraéng kudut pandé 
di'a hau. Maik émé hau pandé da'at, patun hau te 
rantang pemerénta; ai toé oké bon pemerénta cau 
kuasa te wahéng ata sala. Pemerénta hitu mendi de 
Mori Keraéng kudut wahéng ata situt pandé da'at. 
Itu tara ité paka lorong pemerénta, toé hanang 
landing le rantang wahéng de Mori Keraéng, maik ali 
téti nai de ru. 

Itu kolé tara méu paka bajar taki. Ai isé situt 
wintukd taki hitu ata keturu de Mori Keraéng. 7 Bajar 
taung apa ata paka bajar le méu: taki latang te isét 

manga hakd te tiba taki. Béa oné ata siot manga 
hakd te tiba béa; téing rantang oné ata manga hakd 
te tiba rantang agu téing hiang oné ata situt manga 
hakd te tiba hiang. 


Momang Kudut Rapak Wintuk Taurat 


13:8-14 

8 Néka manga raungs méu oné céi kaut, bo émé 
raung momang cama taus. Ai céi kaut ata momang 
cama manusia, hia hitu poli lorong wintuk Taurat. ° Ai 
manga perénta oné wintuk Taurat: “Néka loma ata, 
néka mbelé ata, néka tako, néka belek ceca data.” 
Agu perénta cebana kolé poli dukut oné curup ho'os: 
“Momang ga cama manusia cama ného momang 
weki rum!” 

10 Ata manga momang, toé manga pandé da'atn 
latang te cama manusia, ali hitu momang kudut 
rapak wintuk Taurat. 11 Momang ho'o paka pandé le 
méu, ai baé le méu te ho'on ga, latang te méu paka 
to'o wa mai tokos. Ai te ho'on selamak hitu céwé ruis 
agu itéy, oné mai ité pu'ung tiba imbid. 

12 Seréhang tana tiong te gérak gi. Landing hitu 
mait ga ité, oké taungs pandé nendep situ agu pakés 
ceca harat de gérak! 1! Raju koé ba weki dité cama 
ného mosé le leso, néka leng bail héba-hak oné ramé 
mésé agu langu tuak, néka ngoéng ata agu belek 
da'at, néka léwang tau agu beti nai. 14 Maik nggiling 
laing Mori Yésus Kristus agu néka lorong belek de 
weki hitut pandé lo'o todong kaut. 

Néka Mbéis Asé-Ka'é Ca Imbi 


14:1-12 
1 4 l Tiba koés ata siot toé mberes imbid, agu 
néka tombos sanggéd ba wekin. Manga ata 

imbi tu'ung te ngancéng hang sanggéd apa kaut 
ngoéngn, maik ata situt toé mberes imbi hang uté 
kanangs. ?Céi ata hang apa kaut néka mbéis ata siot 
woni, agu céi ata woni néka mbéis ata situt hang 
apa kaut, ai Mori Keraéng poli tiba ata hitun. 4 Céing 
kéta hau, wiga hau mbéis mendi data bana? Koném 
hesé ko pa'u hia, hitu wintuk de mori run. Agu tu'ung 
hia té hesé kin, ai le kuasa de Mori Keraéng te hia 
ngancéng hesé kin. 

> Manga ata rékéng leso ca céwé mésén oné mai 
leso bana, maik ata bana rékéng sanggéd leso cama 
kauts. Kong kaut néténg ata nuk oné nai run. ê Céing 
ata hitut petot kéta ca leso céwé mésén, pandé hitu 
diha latang te hiang Mori Keraéng. Céing ata hang 
apa kaut, pandé hitu liha te hiang agu te wali di'a 
oné Mori Keraéng. Céing ata woni, pandé hitu liha 
te hiang agu te wali di'a oné Mori Keraéng. 7 Ai toé 
manga cengatan oné mai ité ata mosé latang te weki 
rud, agu toé manga cengatan ata mata latang te weki 
run. 8 Ai mosé dité, mosé latang te Mori Keraéng, agu 
mata dité, mata latang te Mori Keraéng. Jari, mosé 
ko mata, ité ho'o paéng de Mori Keraéng. ° Ai latang 
te hitu muing hi Kristus poli matan agu mosé koléy, 
kudut ciri Mori data mata agu data mosé. 19 Landing 
hau, co'o tara mbéis agu lenggad asé-ka'ém situt ca 
imbi? Ai sanggéd taung ité te kamping kudut tiba 
beté-bicar de Mori Keraéng. 1! Ai manga tulis: 

“Ata tu'ungn kéta, nenggituy curup de Mori 
Keraéng, 
sanggén taung ata te tikul bolo mai ranga Daku, 
agu bong Aku bolo-mai ranga de lawa do, ai Aku 
Mori Keraéng.” 
12 Nenggitu dé néténg ité, papong le weki rud 
sanggéd pandé dité oné ranga de Mori Keraéng. 


Néka Pandé Timpok Asé-Ka'é Ca Imbi 


14:13-23 


13 Landing hitu, ité néka manga kolé mbéis cama 
tau! Ata di'an ité cau kaut curup ho'o: Néka manga 
pandé pa'u ko pandé timpok ase-ka'e ca imbi! 

14 Ali neki ca agu Mori Yésus wiga pecing agu imbi 
tu'ung laku, toé manga ata rinekd oné cao-ca. Maik 
ciri rinek latang te ata hiot rékéng cao-ca hitu rinek'y. 
15 Ai émé hau pandé beti nai de asé-ka'ém situt ca 
imbi landing kaut cao-ca situt hang de hau, hau toé 
mosé lorong soléng de momang. Néka pandé copél 
asé-ka'é ca imbi ali hang de hau, ai hi Kristus poli 
mata latang te hian. 16 Landing hitu néka ondang 
situt di'a latang te méu, ciri toé di'an latang te ata 
do. 17 Ai adak de Mori Keraéng toé tombo hang 
agu inung, maik lorong ngoéng de Mori Keraéng, 
hambor-meler agu cembes oné Nai Nggeluk. 18 Ai 
céi kaut te keturu hi Kristus ali pandé ho'o, hia hitu 
henan oné ranga de Mori Keraéng agu hiang le cama 
manusia. 

19 Landing hitu mait ga, léor hambor-meler agu 
pandé apa ata betua-laing kudut tambang mberés 
imbi cama tau. ?? Néka landing le hang, méu pandé 
da'at gori de Mori Keraéng! Sanggéd hang situ patun, 

maik calang ata hiot landing le hang diha, timpok 
laing latang te ata bana! ?! Céwé di'an hau néka hang 
nuru ko inung anggor, ko pandé cao-ca wiga timpok 
laing latang te asé-ka'é ca imbi. ?? Apa kaut ata imbi 
de hau latang te hang agu inung, hitu nipu de weki 
rum agu Mori Keraéng. Mosé di'a hiat pandé lorong 
téti-nai run, ai hia toé wahéng weki run. ?3 Maik céi 
kaut ata gégo-nai émé hang'y, hia wahéng weki run, 
ai toé pandé lorong imbin. Sanggéd cao-ca ata toé 
lorong imbi, hitu ngasangn ndékok. 


Ata Les Agu Ata Mberés 


15:1-13 

1 5 1 Tté ho'ot mberés paka tanggong les data toé 

mberés, agu ité néka kawé kaut di'a de rud. 
2 Néténg ata oné mai ité paka kawé di'a de cama haé 
atad, kudut tambang di'an latang te pandé maju. ° Ai 
hi Kristus kolé toé kawé latang te di'a kaut weki Run, 
maik ného manga ata poli tulis: “Curup renti disé, 
hitut renti Ité, poli hena akun.” 4 Ai sanggéd cao-ca 
situt tulis danong, poli tulis kudut toing latang te 
ité, kudut ité mberés cau oné bengkes ali seber agu 
lémbu oné mai Surak Nggeluk. ° Nahé Mori Keraéng, 
pu'un seber agu lémbu, téi oné méu mosé ca nai-ca 
nuk, lorong agu ngoéng di Kristus Yésus, ĉwiga ali 
ca nai agu ca reweng méu naring Mori Keraéng agu 
Ema Mori dité Yésus Kristus. 

7 Landing hitu, tiba ga cama taus cama ného hi 
Kristus kolé poli tiba itén, latang te naring Mori 
Keraéng. Betuan daku nggo'oy: Latang te molor 
de Mori Keraéng hi Kristus poli ciri ata keturu laing 
latang té ata sunat kudut te pandé mberés reké 

ata poli téi Diha latang te empo dité, °? agu latang 
te ngancéng sanggéd wa'u naring Mori Keraéngs 
landing le nabit Diha, ného manga tulis: 
“Landing hitu aku kudut naring Ité oné sanggéd 
wa'u 
agu déré mazmur latang te ngasang Dité.” 
10 Rudan ga: 
“Nakam ga, oé sanggéd wa'u agu sanggéd ro'éng 
Diha.” 
11 Agu iwon ga: 
“Naring ga Mori Keraéng, oé sanggéd wa'u, agu 
kong kid sanggéd panga naring Hias.” 
12 Ruda olon ga mai taé di Yésaya, 
“Cocok oné mai pu'u di Isai te pary, 
agu Hia kudut to'oy latang te perénta sanggéd 
wa'u, 
agu oné Hias, sanggéd wa'u té pedeng bengkesd.” 
13 Nahé Mori Keraéng pu'un bengkes, penong oné 
méu ali naka agu hambor-meler oné imbi de méu, 
kudut ali mberes de Nai Nggeluk méu penong oné 
bengkes. 


Hi Paulus Si'ang Salangd Situt Tulisn 


15:14-21 


14 Asé-ka'én, ata momang laku, weki rug aku imbi 
tu'ung latang te méu, te méu kolé penong le di'as 
agu ali sanggéd nggepuk agu ngancéng te toing 
cama taus. 1> Maik ali tabing hitut poli téi de Mori 
Keraéng oné aku, aku le-lau rani koé cekoén poli 
tulis oné méu kudut nuk le méu, t° ngong te aku ciri 
ata keturu di Kristus Yésus latang te wa'u bana, ciri 
imam oné tombo Keréba Di'a de Mori Keraéng, kudut 


ROMA 15 507 


sanggéd wa'u bana ngancéng tibas le Mori Keraéng, 
cama ného takung ata henan oné ranga Diha, ata 
pandé nggeluks le Nai Nggeluk. 17 Jari, oné hi Kristus 
aku ngancéng angos latang te keturu daku oné Mori 
Keraéng. 18 Ai aku toé ngancéng rani te tombo latang 
te apa bana, hanang latang te apa ata poli pandé 
di Kristus lut aku, ngong kudut titong sanggéd wa'u 
bana nggere-oné lorong ali curup agu pandé, tali 
kuasa tanda dio-dolokn agu tanda lenget agu ali 
kuasa de Nai de Mori Keraéng. Nenggituy dé oné lako 
léok oné mai Yérusalém haéng oné Ilirikum, aku poli 
keréba taung Keréba Di'a di Kristus. ?? Oné keréba 
hitu rékéng laku ného hiang latang te aku, te aku toé 
pandé oné osang nia ngasang di Kristus poli pecing 
latan, kudut aku néka hesé oné salang ata poli na'an 
lata bana, 21 maik lorong apa ata poli tulis: 

“Isét ata toé dé'it tiba keréba latang te Hia te ita 

Hias, 
agu isét ata toé dé'it dengé Hia te tingos.” 


Bengkes Di Paulus Kudut Ngo Oné Roma 


15:22-33 


221tu tara mangam taung do'ong aku kudut la'at 
méu. ?? Maik te ho'on ai aku toé manga osang kudut 
té gori oné tana ho'o, agu ai aku poli pisa ntaung 
béhéngn nanang te la'at méu, ?4 bengkes daku 
lari lako daku nggere-oné Spanyol, aku ngancéng 
cénggo oné osang de méu agu cumang agu méu, 
wiga méu ngancéng podo aku nggere-oné itu du 
poli cumang cekoén agu méu. ?> Maik te ho'on aku 
lari lakog nggere-oné Yérusalém kudut ba campé 
latang te sanggéd ata nggeluk. ?6 Ai isét Makédonia 

agu ata Akhaya poli wérét kudut téi campé apa kaut 
latang te ata lénggé oné bahi-réha ata nggeluk oné 
Yérusalém. 27 Wérét hitu disé ali nai ngalis, agu hitu 
muing ata paka pandé disé. Ai émé sanggéd wa'u 
bana poli tiba paéng de wakar data Yahudi, itu tara 
paka isé kolé campé ata Yahudi ali paéng de lino ho'o 
disé. ?8 Landing hitu, émé polis laku pandéd agu téi 
sanggéd campé de sanggéd wa'u bana situ agu isé, 
aku te ngo oné Spanyol lut béndar de méu. ?? Agu 
baé laku émé maik aku la'at méu, aku te pandé 
di'a-di'a ali penong berkak di Kristus. 

30 Maik landing hi Kristus, Mori dité agu landing 
momang oné mai Nai Nggeluk, aku soka méu 
asé-ka'é, kudut tengger-molék agu aku oné ngaji 
kamping Mori Keraéng latang te aku, 2! kudut aku 
cépé oné mai sanggéd ata toé lorong oné Yudéa 
agu kudut keturu daku latang te weki oné Yérusalém 
tiba di'a le sanggéd ata nggeluk nitu, 22kudut aku 
ali nisang nai mai oné méu lorong ngoéng de Mori 
Keraéng agu géal-weki cama-cama agu méu. 3? Mori 
Keraéng pu'un hambor-meler, loréng agu méu! 
Amén. 


Tabé 


16:1-16 

16 1 Tegi laku lélo de méu latang te hi Fébé, 

asé-ka'é ca imbi dité, hiat keturu latang te 
weki serani oné Kéngkréa ?kudut méu tiba hia le 
ngasang de Mori Keraéng, cama ného latang té ata 
nggeluk, agu téi campé latang te hia émé sékékn 
liha. Ai weki run hia poli téi campé latang té ata do, 
nenggitu kolé latang té aku. 

3 Téi koé tabé daku latang te hi Priskila agu hi 
Akwila, haé-réba gori daku oné Mori Yésus Kristus. 
4 Isé poli oké-moséd latang te mosé daku. Latang te 
isé, toé hanang aku te wali di'a, maik sanggéd weki 
serani siot toé ata Yahudi. ? Tabé kolé latang te weki 
serani oné mbaru disé. Tabé latang te hi Epénitus, 
asé-ka'é ca imbi ata momang laku, hia wua laring 
cain oné mai tana Asia latang te hi Kristus. ĉ Tabé 
latang te hi Maria ata poli gori nai-koén latang te 
méu. 7 Tabé latang te hi Andronikus agu hi Yunias, 
asé-ka'é ca wa'u daku, isét poli dé'it bui cama laing 
agu akus. Isé ata hiang latas oné mai rasul-rasul agu 
poli mosé oné hi Kristus bolo-mai aku. 

8 Tabé latang te hi Ampliatus ata momang laku 
Oné Mori Keraéng. °? Tabé latang te hi Urbanus, 
haé-reba gori dami oné hi Kristus, agu tabé latang 
te hi Stakhis, ata momang laku. t° Tabé latang te hi 
Apélés, ata poli ta'ong susa oné hi Kristus. Tabé oné 
isét ka'éng oné mbaru di Aristobulus. 1! Tabé latang 
te hi Hérodion, haé-reba ca wa'u daku. Tabé latang 
té isét oné mbaru di Narkisus ata manga oné Mori 
Keraéng. 

12 Tabé latang te hi Triféna agu hi Trifosa ata gori 
nai-koén oné keturu latang te Mori Keraéng. Tabé 
latang te hi Pérsis ata momang laku, ata poli gori 
nai-koén oné keturu latang te Mori Keraéng 12 Tabé 
latang te hi Rufus ata poli pilin oné Mori Keraéng 
agu tabé latang té enden, agu latang te aku kolé 
endé laingy. !4Tabé latang te hi Asinkritus, hi Flégon, 
hi Hérmés, hi Patrobas, hi Hérmas agu sanggéd 
asé-ka'é ca imbi ata cama laing agu isé. 1? Tabé 
latang te hi Filologus agu hi Yulia, hi Néréus agu 
wetan agu hi Olimpas, agu latang te sanggéd ata 

nggeluk situt cama-cama agu isé. t16 Tabé koé-kis 
cama taus ali omo nggeluk. Tabé latang te méu oné 
mai sanggéd weki serani di Kristus. 


Langga 


16:17-24 


17 Maik aku toing méu asé-ka'én, kudut méu néka 
témo agu isé siot pandé biké agu watu do'ong ata toé 
cumang taud agu toing situt poli tiba de méu. Tadang 
koé agu isé! t8 Ai sanggéd ata nenggitu toé keturu 
latang te hi Kristus, Mori dité, maik keturu kaut tuka 
rud. Ali curup ata di'an agu ali curup ata mecikn 
isé nggopét atas siot lulus naid. !? Tombo latang te 
lorong de méu poli taung dengén le sanggén ata. 
Landing hitu naka kétak aku latang te méu. Maik 
ngoéng daku kudut méu nggalas oné apa ata di'an 
agu nggélok latang té ata da'at. ?? Mori Keraéng 
pu'un hambor-meler te gélang pandé ampus jing 
da'at be-wa mai wa'i de méu. Tabing de Mori Yésus, 
Mori dité, loréng méu! 

21 Tabé latang te sanggés méu oné mai hi Timotéus, 
haé-reba oné gori daku, agu oné mai hi Lukius, hi 
Yason agu hi Sosipatér, haé-reba daku ca wa'ukm. 

22? Tabé oné Mori Keraéng latang te sanggés méu, 
oné mai hi Tértius, aku ata tulis surak ho'o. 

23 Tabé latang te méu oné mai hi Gayus ata téi 
mbaru agu aku agu latang te sanggéd weki serani. 
Tabé latang te méu oné mai hi Erastus, bendahara 
(ata cau séng) disét ngara tana agu oné mai hi 
Kwartus, asé-ka'é ca imbi dité. 

24 [Tabing de Yésus Kristus Mori dité, loréng 
sanggés méu! Amén.] 

Sanggéd Mengit Latang Te Mori Keraéng 


16:25-27 


25 [Latang te Hia ata manga kuasan pandé mberés 
méu — lorong Keréba Di'a hitut mésé ngasangn agu 
keréba latang te Mori Yésus Kristus, lorong agu 
céngkan pété ceha hitut ceha médé main, 22 maik 
te ho'on poli toton agu lorong perénta oné mai Mori 
Keraéng hitut tédéng lén, poli keréban le surak de 
nabi-nabi latang te sanggéd wa'u kudut titong isé 
nggere-oné lorong imbi — ?” oné Hia, hanang Hia 
kali Mori Keraéng ata penong le mbeko lut hi Yésus 
Kristus: Sanggéd mengit latang te tédéng lén! Amén. | 


1 KORINTUS 


Tabé 


1:1-3 

1 1 Oné-mai hi Paulus, ata pilé le Mori Keraéng 

bénta te ciri rasul di Kristus Yésus agu oné-mai 
hi Sosténés, asé-ka'é ca imbi dité, latang te weki 
serani de Mori Keraéng oné Korintus. Weki serani 
situ poli pandé nggelukd agu poli béntad te ciri ata 
nggeluks landing hi Kristus Yésus. Agu sanggén ata 
néténg osang, ata ngaji le ngasang de Mori Keraéng 
dité hi Yésus Kristus, Mori disé agu Mori dité. 3 Tabing 
agu hambor-libur oné-mai Mori Keraéng, Ema dité 
agu oné-mai Mori Yésus Kristus loréng méu. 


Wali Di'a 


1:4-9 

4 Aku wali di'a mtaung kamping Mori Keraéng daku, 
landing méu, lut widang de Mori Keraéng ata téi Diha 
oné méu lut hi Kristus Yésus. 2Ai oné Hia méu ciri 
boram oné sanggéd cao-ca: Oné sanggéd curup agu 
oné sanggéd pecing do. Hitu dé betuan te keréba 
latang te hi Kristus poli ndengn oné bahi-réha méu. 
7 Ali hitu méu toé manga géongs te tiba widang, lari 
nggitun méu géréng si'ang te cai de Mori dité Yésus 
Kristus oné ranga data do. 8 Hia kolé te pandé mberes 
méu dengkir agu cemoln, wiga méu toé manga celas 
du leso cai de Mori dité Yésus Kristus. °? Mori Keraéng 

hiot junggu, ata bénta méu kudut neki-ca agu Anak 
Diha Yésus Kristus, Mori dité. 


Biké Oné Weki Serani 


1:10-17 

10 Asé-ka'én, aku toing méu le ngasang de Mori dité 
Yésus Kristus, kudut méu ca nai-ca nukm, agu néka 
manga biké oné méu, maik poro méu kali paka nai ca 
anggit, tuka ca léléngm. 1! Ai nggo'o asé-ka'én, aku 
dengé tombo data oné-mai kilo di Klo'é, te manga 
nggu-ngget oné bahi-réha méu. t? Betuan curup 
daku nggo'oy, te méu néténg ata manga curups: 
Aku oné-mai haé diding di Paulus. Ko aku oné-mai 
haé diding di Apolos. Ko aku oné-mai haé diding di 
Kéfas. Ko aku oné-mai haé diding di Kristus. 12 Co'oy, 
hi Kristus hitu ngancéng pati-patiy ko? Asa aku, hi 
Paulus ho'o, panggoly landing méu? Ko asa néng 
méu, cebong oné ngasang di Paulus? 14 Aku wali di'a, 
ai toé manga cengatan oné-mai méu ata cebong 
lakum, hanang hi Krispus agu hi Gayus, +° wiga 
toé manga ata ngancéng taé, te méu cebong oné 
ngasang dakum. t° Kilo di Stéfanas lakus cebongd le 
waé serani. Be pé'ang mai isé toé baé laku, manga 
ko toé ata cebong lakud. 17 Ai hi Kristus wuat aku toé 
latang te cebong, maik latang te wéro Keréba Di'a, 
agu hitu kolé toé ali nggalas de curup, kudut panggol 
di Kristus néka oké-bon. 

Nggalas De Mori Keraéng 
Agu Nggalas De Manusia 


1:18--2:5 

18 Ai keréba latang te panggol hitu te pandé bapa 
laing latang te isé situt kudut ampus, maik latang te 
itét kudut selamak, keréba hitu te toto mberes de 
Mori Keraéng. t°? Ai manga tulis: 

“Aku te pandé ampus 

nggalas data manga nggalasd 
agu nggepuk data nggalas 
te pandé moras Laku.” 

20 Nias ata situt manga nggalasd? Nias ata situt 
pecing Taurat? Nias ata situt hoté-hatel lemad 
oné-mai lino ho'o? Toé weli Mori Keraéng poli 
pandé caling nggalas de lino ho'o te ciri bapa laing? 
21 Landing nggalas de lino ho'o toé pecing Mori 
Keraéng, itup tara nggalas de Mori Keraéng henan te 
pandé selamak isé situt imbi ali wéro de Keréba Di'a 
atat loi-la'it taé de lino. 2? Ata Yahudi ngoéng tanda 
agu ata Yunani kawé nggalas. 23 Maik ami wéro 
keréba hi Kristus hitut panggoly. Keréba ho'o, latang 
te ata Yahudi ného ca watu te pandé timpok laing, 
agu latang te ata toé Yahudi ného te pandé bodok 
laing. ?4 Maik latang te isét bénta le Mori Keraéng, 
ata Yahudi ko toé ata Yahudi, hi Kristus hitu mberes 
agu nggalas de Mori Keraéng. % Ai ata siot bodok 
oné-mai Mori Keraéng céwé mésé nggalasd oné-mai 
manusia, agu situt les oné-mai Mori Keraéng céwé 
mberes oné-mai manusia. 26 Nuk kaut asé-ka'én, co'o 
du ciri ata seranis méu: Lorong wolo de manusia toé 
dod ata nggalas, toé dod ata cau kuasa, toé dod ata 

pangkat mésé. 2? Maik apa ata bodok lorong wolo de 
lino ho'o, pilés le Mori Keraéng kudut pandé ritak ata 
situt manga nggalas. Apa ata les taé de lino ho'o, 
pilés le Mori Keraéng kudut pandé ritak situt mberes. 
28 Apa ata toé lélos agu ata bocik le lino ho'o, pilés le 
Mori Keraéng. Ngot apa ata toé manga betua laingd, 
pilés le Mori Keraéng te pandé mora situt manga 
ngasangd. ?? Wiga toé manga cengatan manusia ata 
pandé angos weki run oné ranga de Mori Keraéng. 
30 Maik, ali Mori Keraéng, méu neki ca oné hi Kristus 
Yésus, ata poli téi nggalas le Mori Keraéng latang te 
ité. Hia pandé molor agu pandé nggeluk agu sambé 
ité. 3t Ného manga ata poli tulis: “Céing kaut ata 
pandé angos, céwé di'an hia pandé angos oné Mori 
Keraéngy.” 
2 1 Asé-ka'én, nenggitu kolé du aku mai oné méu, 
aku toé mai ba keréba hitu le go'ét ko ata penong 
le widang de lino kudut keréba pété céha de Mori 
Keraéng oné méu. ?Ai aku poli wérét kudut toé ba 
keréba bana oné beréha méu, hanang keréba Mori 
Yésus Kristus hitut poli panggoln. ? Du ka'éng oné 
beréha méu, aku déméng les'g, rantang agu jejer'k. 
4Sanggéd curup daku, ko keréba daku toé tombos 
laku ali penong le widang de lino, maik ali imbi oné 
kuasa de Nai Nggeluk. ° Kudut imbi de méu néka 
wéo oné nggalas de manusia, maik wéo oné kuasa 
de Mori Keraéng. 


Nggalas De Mori Keraéng 


2:6-16 
6 Koném po nggitu ami ba keréba nggalas oné isét 
poli mentengd, ngong nggalas ata toé mai oné-mai 

lino ho'on, agu toé oné-mai isét cau kuasa de lino. Ai 
ata cau kuasa situ kudut pandé mora's. 7 Maik situt 
keréba dami, nggalas de Mori Keraéng. Nggalas hitu 
toé ita le matas agu pété cehas latang te lino ho'o, 
maik poli mengkekd le Mori Keraéng latang te angos 
dité du toé di dédékn lino ho'o. 8 Toé manga oné-mai 
ata cau kuasa de lino ata pecing nggalas de Mori 
Keraéng, ai émé pecing lisé, toé panggol lisé Mori 
Yésus hitut mengit. 2 Ného ata poli tulis: 
“Apa kaut ata toé dé't ita le mata, toé dé'it 
dengé le tilu, toé dé'it tua oné nai de manusia: 
Sanggéd taung situ poli mengkekd le Mori 
Keraéng latang te isét momang Hia.” 
10 Ai latangt ité Mori Keraéng poli si'angn le Nai 
Nggeluk, ai Nai Nggeluk hitu ata kawé polok sanggéd 
cao'ca, ngot apa ata cehad oné weki de Mori 
Keraéng. !! Céing oné-mai itét manusia ata pecing ici 
nai siot manga oné weki de manusia? Hanang nai de 
run manusia hitu. Nenggitu kolé néng, toé manga 
cengatan manusia ata pecing ici nai de Mori Keraéng, 
hanang Nai de run Mori Keraéng. 1? Ité toé tiba nai 
de lino, maik nai de Mori Keraéng, kudut pecing lité 
apa ata widang Diha latang te ité. 13 Émé téntang 
lami sanggéd cao'ca latangt Mori Keraéng oné isét 
tiba Nai Nggeluk, ami te curup sanggéd widang de 
Mori Keraéng ata toing le Nai Nggeluk, toé le nggalas 
de manusia. 14 Maik manusia siot paéng de lino ho'o 
toé tiba apa ata mai oné-mai Nai Nggeluk, ai le nuk 
nai disé, widang hitu néhot pandé bodok laing, agu 
isé toé ngancéng pecing, ai nggalas hitu ngancéng 
wolo'n hanang le widang de Nai Nggeluk. 1° Manusia 
ata tiba widang nggeluk ngancéng wolod sanggéd 
cao-ca, maik latang te weki run hia toé ngancéng 

wolo lata bana'y. t° Ai manga tulis: “Céing ata pecing 
nuk de Mori Keraéng, wiga ngancéng toing Mori 
Keraéng?” Maik ami paéng nuk di Kristus. 


Léwang Tau 


3:1-9 

1 Asé-ka'én, du hitu aku toé ngancéng tombo agu 

méuk cama ného agu ata tiba widang nggeluk, 
maik hanang agu manusia paéng de lino, ata toé 
di bisay oné hi Kristus. Hang habel de anak koé 
dé situt téi daku agu méu danong, toé hang cirang, 
ai toé di ngancéng maman le méu hang cirang. Te 
ho'on kolé toé kin ngancéng hang le méu. 3 Ai méu 
ngai manusia paéng de lino kis. Emé oné bahi-réha 
méu manga kin beti-nai agu léwang tau, toé weli 
gauk hitu pandé toto te méu manusia paéng de lino 
agu mosé lorong ngoéng disét toé imbi? 4 Emé taé 
dihat cengata, “Aku oné-mai diding di Paulus,” agu 
taé data iwod, “Aku oné-mai diding di Apolos,” toé 
weli Iéwang tau hitu pandé siang te méu manusia 
paéng de linom? Jari, céing néng hi Apolos? Céing 
néng hi Paulus hitu? Isé ata keturu laing wiga 
méu ciri imbim, néténg gori lorong widang de Mori 
Keraéng. Aku te weri, hi Apolos latang te worangn, 
maik Mori Keraéng ata pandé todod. ” Landing hitu 
ata mésén, toé hiat werin ko hiat worangn, maik Mori 
Keraéng hitut pandé todod. 8 Ata weri ko ata worang 
cama mtaungs; agu néténg weki te tiba lahén lorong 
agu gori de weki-run. °? Ai ami haé-reba oné ca gori 
latang te Mori Keraéng, méu cama ného uma lokang 
agu cama ného mbaru de Mori Keraéng. 

Ligéng Agu Mbaru 


3:10-23 

10 Lorong agu tabing de Mori Keraéng ata widang 
oné aku, aku ného cengata ata pecing pandé mbaru 
ata poli na'a ligéngn, agu ata bana pandé mbaru 
bétan. Maik néténg ata paka lélo, co'o hia te pandé 
mbaru bétan. 1! Ai toé manga cengatan ata ngancéng 
na'a ligéng bana oné-mai ligéng ata poli mangan, 
ngong hi Yésus Kristus. 1? Manga ata hesé ného 
mbaru bétan ligéng ho'o, ali emas, pérak, watu hiot 
wegit, haju, remang dango ko roas woja. 13 Cemoln 
tai sanggéd gori néténg weki te itas, ai du leso de 
Mori Keraéng kudut pandé ita taungs. Oné leso hitu 
kudut si'angn le api, agu co'oy gori néténg ata kudut 
damang le api hituy. 14 Émé gori hitut pandé dihat 
cengata ta'ong oné-mai apin, hia te tiba lahén. 15 Émé 
gori diha muntungy, hia te hena le woréngy; weki 
run hia te selamak, maik ného ata céla oné-mai apin. 
16 Toé baé le méu ko, te méu hitu mbaru de Mori 
Keraéngm agu Nai Nggeluk de Mori Keraéng ka'éng 
oné méuy? 17 Émé manga ata hiot pandé ampus 
mbaru de Mori Keraéng, Mori Keraéng kolé te pandé 
ampus hia. Ai nggelukn mbaru de Mori Keraéng, agu 
mbaru de Mori Keraéng hitu ngong sanggés taung 
méu. 

18 Néka manga ata pandé nggopét weki run. Émé 
manga oné-mai méu ata rékéng weki run manga 
nggalasn lorong ngoéng de lino ho'o, kong demeng 
hia ciri bodokn kudut manga nggalasn. t9 Ai nggalas 
de lino ho'o, bodok latang te Mori Keraéng. Ai manga 
poli tulisn, “Mori Keraéng deko ata manga nggalasn 

ali cedekn.” 2? Agu iwon kolé, “Mori Keraéng pecing 
tu'ung nuk data nggalas; cetu'ungn sanggéd taung 
nggalas situ oké bod.” 2l Landing hitu néka manga 
ata bombong rak landing le lut cengata-cengata, 
ai sanggéd cao-ca poli téing oné méud: 22koném 
po hi Paulus, hi Apolos, ko hi Pétrus, nenggitu kolé 
lino, mosé ko mata, koném te ho'on ko latang te 
nggere-olon. Sanggéd taung situ de haus morid, 
23 maik méu hitu paéng di Kristusm agu hi Kristus 
hitu paéng de Mori Keraéngy. 


Hanang Mori Keraéng Ata Beté-Bicar 


4:1-5 

4 1 Nahé ata lélo ami: Cama ného mendi di Kristus, 

hiot imbi le Mori Keraéng te caun pété ceha adak 
Surga. ? Cemoln, isét keturu paka ciri mendi di Kristus 
kudut isé ngancéng imbi le Mori Keraéng. ° Latang te 
aku toé manga co'o laingn, koném po aku beté-bicar 
le méu ko beté-bicar le manusia. Aku kolé toé gorig 
te beté-bicar weki rug. “Ai baé laku, aku toé manga 
salag, landing toé le hitu aku ciri molork, maik Mori 
Keraéng ata beté-bicar akuy. ° Landing hitu néka 
beté-bicar émé toé di hitu redun, ngong émé toé di 
mai Mori Keraéng. Hia te pandé gérak apa situt ceha 
oné nendép, agu Hia kudut totos apa situt nanéng 
oné nai. Du leson tai, néténg ata kudut tiba naring 
de Mori Keraéng. 

Jinggop Koé Ba Wekis 


4:6-21 

6 Ase ka'én, sanggéd curup situ bebolod te hena 
kolé oné weki rug aku agu hi Apolos, landing te dia 
méu. Kudut oné-mai tuming dami, pecing le méu apa 
betuan go'ét ho'o: “Néka lagé ata poli tulis.” Kudut 
néka manga oné-mai méu ata mésé nai ali méséng 
kéta hiat cengata oné-mai ata bana. 7 Ai céing ata 
bilang hau ciri ata mengit? Apa néng ata manga 
oné hau ata toé tiba oné-mai Mori Keraéng? Emé 
tu'ung tibas le hau, co'o weli tara pandé angos weki 
rum, néhot paéng de rum? 8 Méu poli becurs, poli ciri 
boras, poli ciri rajas, maik ami toé. Oé, céwé dian 
émé tu'ung méu poli ciri rajas, wiga ami kolé lut méu 
ciri rajakm. ? Ai lorong nuk daku, Mori Keraéng poli 
téing oné ami sanggéd rasul osang ata taki-wan, 
cama ného ata siot poli beté-bicar kudut matas. Ai 
ami poli ciri ata te porong laing latang te lino ho'o, 
latang te malékat-malékat agu latang te manusia. 

10 Ami ciri bodok ali imbi oné Kristus, maik méu ciri 
nggalas ali imbi oné hi Kristus. Ami les, maik méu 
mberes. Méu mengitm, maik ami ciri ata bocik. 

11 Dengkir ho'og ami darem, masa waé, lacokm, 
ongga latakm, agu mosé lé-lau kaut, tagu pandés 
lami sanggéd gori ata mendod. Emé tidakm lata, ami 
berkak isé situ, émé onggakm lata, ta'ong kaut lami, 
13 émé loérkm lata, walé joél isé lami, ami cama ného 
wéang de lino, cama ného saki oné-mai sanggéd 
cao-ca dengkir te hoon. 

14 Sanggéd taung so'o tulis taungs laku, toé kudut 
pandé ritak méu, maik kudut wahéng méu sanggéd 

anak ata momang daku. 1° Ai koném capa kauts dod 
guru ata toing méu te lorong hi Kristus, toé dod 
ema de méu. Aku dé ema de méu ata lorong Kristus 
Yésus, ai aku ata wéro Keréba Di'a hitu oné méu. 

16 Landing hitu aku toing méu: Lorong koé le méu 
toming daku! 17 Landing le hitu tara wuatn laku hi 
Timotéus. Hia anak momang daku, ata junggu oné 
Mori Keraéng. Hia kudut pandé nuk taungs le méu, 
co'o mosé daku ali lorong hi Kristus Yésus, cama 
ného ata toing daku oné nia-nia kaut wan ata serani. 
18 Maik manga pisa taus oné-mai méu ata ciri mésé 
nais, ai bet disé aku toé mai kolék. 1? Maik aku kudut 
gélang ngo oné méuk, émé ngoéngn Mori Keraéng, 
agu aku kudut baé toé latang te curup data situt 
mésé nai, maik ngong mberes disé. ?? Ai adak de Mori 
Keraéng toé oné-mai tombo, maik oné-mai kuasa. 
21 Apa weli ngoéng de méu ga? Aku paka ngo oné 
méu agu lecék méu, ko ali momang agu lembés? 


Ndékok Oné Bahi-Réha Weki Serani 


5:1-13 

1 Poli dengén laku, te manga ata inung toé nipu 
5 agu hang toé tanda oné bahi-réha méu. Ngot 
pandé nenggitu toé dé'it manga dumpun laku oné 
wa'u bana ata toé pecing Mori Keraéngs, te manga 
ata jurak agu wina de eman. ? Koném po nenggitu, 
méu mésé nai kis. Céwé dian méu ngawa-ngaés agu 
mbérs ata situt pandé da'at oné-mai bahi-réha méud. 
3 Ai aku koném po tadang oné-mai méu, maik naig 
ruis agu méu. Ali hitu aku manga oné bahi-réha méu 
kudut wahéng ata te pandé da'at hitu. 4 Emé impung 
kis méu, aku manga oné bahi-réha méu ali kuasa di 

Yésus, Mori dité, “ata hitut pandé da'at paka téing 
oné jing da'at le ngasang de Mori Yésus, wiga ampus 
taung wekin, maik wakarn ga pandé selamak du leso 
de Mori Keraéng. ê Toé dian mésé nai de méu hitu. 
Toé néng baé le méu ko, koném cekoén kaut ragi 
maik ngancéng pandé bombong taung roti? 7 Oké 
koés ragi manga situ, ngong ndékoks, wiga méu ciri 
hamol weru. Pecing laku te méu toé manga ndékoks. 
Ai anak jimbal Paska dité ngong hi Kristus, polig 
mbelén. ê Landing hitu mai ga ité pandé ramé, toé 
ali ragi manga, ngong gauk da'at agu pandé da'at, 
maik ali roti ata toé manga ragin, ngong nggeluk agu 
molor. 

? Olo poli tulis laku latang te méu, kudut méu néka 
léjong agu ata situt pandé jurak. 10 Betuan daku, 
toé ngong sanggéd taung ata pandé jurak oné-mai 
lino ho'o, ko ata gomeng, ata nggopét ko agu ata 
io pina-naéng, ai émé nenggitu, méu paka legong 
lino ho'o. 11 Betuan tulis daku hitu, kudut méu néka 
léjong agu ata situ, koném po carod asé-ka'é ca imbi, 
maik isé situ ata jurak, ata gopa, ata io pina-naéng, 
loér ata, ata langu agu ata nggopét, néka kéta 
manga hang cama agu ata nenggitu. t? Ai le kuasa 
apa aku ngancéng beté-bicar isé situt be pêang-mai 
weki serani? Toé weli méu paka pandé beté-bicar 
isét manga oné bahi-réha weki serani? t° Isét manga 
be péang mai weki serani kudut beté-bicar le 
Mori Keraéngs. Mbérs le méu ata situt pandé da'at 
oné-mai bahi-réha méu. 

Mboték Ata Ca Imbi 
Nggere-oné Adak Beté-Bicar 


6:1-11 

1 Asa néng, manga weli cengatan oné-mai méu 

émé manga léwang tau agu ata banay, ngancéng 
mboték oné ata toé imbi, maik toé oné ata imbi? 
? Toé baé le méu ko, te ité kudut beté-bicar lino ho'o? 
Émé beté-bicar lino ho'o manga oné limé de méuy, 
ma'ut toé ngancéng le méu te wintuk caca mbolot 
situt toé manga betua laingd? ? Toé baé le méu ko, 
te ité kudut beté-bicar malékat-malékat? Jari, apan 
kolé latang te caca mbolot oné mosé dité lété leso. 
4Koném po nenggitu, émé méu paka wintuk caca 
mbolot so'ot laséngd, méu néka téi wintuk hitu oné 
isét ata toé weki serani. ° Curup daku ho'o kudut 
pandé ritak méu. Toé kéta manga cengatan oné-mai 
méu paéng nggalas, ata ngancéng wintuk caca 
mbolot oné-mai asé-ka'é ca imbis? ĉ Asa weli ga, 
asé-ka'é hitut ca imbi ngancéng mboték oné asé-ka'é 
bana, agu nonong kéta oné ata siot toé imbis? 7 Émé 
manga kaut mbolot oné bahi-réha méu, manga ata 
léwang tau, cama ného ca koda latang te méu. Co'o 
tara toé ngoéngs méu te tiba susa ali toé agil? Co'o 
tara toé ngoéngs méu tiba woréng? 8 Maik weki 
rus méu pandé toé agil agu pandé woréng ata ali 
sabi nggopét, agu ngot toé agil hitu pandé le méu 
kamping asé-ka'é ca imbis. ? Toé baé le méu ko, te 
ata situt toé agil, toé manga osangd oné adak de 
Mori Keraéng? 

Néka wéléng! Loma ata, io pina-naéng, ngoéng 
ata, ata rona ngoéng taud cama ata ronad, lata 
tako, ata gopa, ata langu, loér ata, agu ata nggopét, 
toé kéta manga osangd oné adak de Mori Keraéng. 
11 Pisa taus oné-mai méu bo tu'ung pandé nenggitus 
olo. Maik méu poli téi wekis kudut pandé nggélok, 
méu poli nggeluks, méu poli pandé molors oné 
ngasang de Mori Yésus Kristus agu oné Nai Nggeluk. 


Wahéng Te Néka Loma 


12 Taé data, “Sanggéd cao-ca naud kéta taung,” 
maik latang te aku toé sanggéd taung manga betuad. 
Sanggéd cao-ca naud taung latang te aku, maik aku 
toé ondang wekig te mendi de sanggéd cao'ca situ. 
13 Manga kolé ata taé nenggo'o, “Hang latang te tuka 
agu tuka latang te hang,” maik hang ko tuka te pandé 
ampus tai le Mori Keraéng. Ai weki toé latang te 
pandé loma, landing latang te keturu Mori Keraéngy, 
agu Mori Keraéng latang te tinu weki. 14 Mori Keraéng 
ata pandé to'o kolén Mori Yésus, nenggitu kolé ité 
te pandé mosé kolé ali kuasa Diha. t° Nuk dé, te 
sanggés méu ného nggota weki di Kristus. Jari, 
ngancéng weli laku emi nggota di Kristus hitu te ciri 
nggota weki data mbérong? Toé! !6 Toé baé le méu 
ko, te céi kaut ata neki agu iné-wai mbérong ciri 
ca wekis agu hia? Ai nggo'o taé de Surak Nggeluk: 
“Isét sua ciri ca wekis.” 17 Maik céi ata ulu-pukul agu 
Mori Yésus ciri ca nai agu Hia. t8 Jari, néka loma ata! 
Néténg ndékok bana ata pandé le manusia, toé hena 
dungka wekin. Maik ata pandé loma tau, te copel 
wekin. 19 Toé baé le méu ko, te sanggéd weki de 
méu ciri osang baté ka'éng de Nai Nggeluk ata poli 
tiba le méu oné-mai Mori Keraéng? Méu toé paéng 

de rus. Ai méu poli welis agu poli bajar taungs le 
Mori Keraéng: Landing hitu bong koé Mori Keraéng le 
weki de méu! 


Latang Te Kawing 


7:1-16 
7 1 Agu ho'o ga latang te cao-ca ata tulis le méu 
nggere-oné aku. Manga di'an latang te ata rona, 

émé hia toé kawingy, ? maik émé humer kin nain 
te ngoéng ata, céwé dian néténg ata rona manga 
wina run agu néténg inéwai manga rona run. 2 Poro 
rona paka téing waé latang te winan, nenggitu kolé 
wina néka tadu salang waé latang te ronan. “Wina 
toé manga kuasan latang te wekin, maik kuasa le 
ronan. Nenggitu kolé rona, toé manga kuasan latang 
te wekin, maik kuasa le winan. > Méu néka manga 
ciga taus, bo émé toé béhéng tama poli bantang 
camas, kudut méu manga lingas te ngaji. Poli hitu 
poro méu mosé neki-ca kolém, kudut jing da'at néka 
damang méu. Ai méu toé ngancéng caka belek 
da'ats. Curup ho'o tombo laku agu méu luing toing, 
toé ného perénta. 7 Koném po nenggitu, céwé di'an 
émé sanggén ata cama ného aku. Landing néténg 
ata woléng tiba widang oné-mai Mori Keraéng, hiat 
cengata tiba widang ho'o, ata bana tiba widang hituy. 
8 Maik latang te ata rona luang ko iné-wai luang, 
tegi laku, céwé di'an isé néka kawing kolé, maik 
kong mosé kaut hanang koé cama ného aku. ° Maik 
émé isét toé ngancéng ta'ong belek, céwé dian isé 
kawings. Ai céwé di'an kawings, po wunteng humer. 

10 Latang te isét poli kawingd, ho'oy perénta de Mori 
Yésus, toé oné-mai aku, kudut wina néka legong 

ronan. 1! Émé legong liha, kong mosé hanang koé, 
ko hambor kolé agu ronan. Agu ata rona, néka céar 
winan. 

12 Latang te ata bana, ho'oy toing daku, toé toing 
de Mori Yésus: Emé manga cengatan ata imbi, emi 
wina ata toé imbi, agu iné-wai hitu ngoéng kin te 
ciri wina diha, néka pandé céary. 13 Emé manga 
cengata iné-wai ata imbi na'a rona agu cengata ata 
toé imbi, agu ata rona hitu ngoéng kin te ciri rona 
diha, néka pandé céary. !4Ai ronan hitut toé imbi 
pandé nggeluk le winan, agu wina hitut toé imbi 
pandé nggeluk le ronan. Emé toé nenggituy, toét-toé 
sanggéd anak de méu ciri ata kafir, kali po te ho'on 
isé ciri ata imbi. 1° Ai émé ata hitut toé imbi ngoéng 
te céary, kong demeng céarn. Oné bicar pété ho'o, 
hiat ata rona ko hiat iné-wai ata imbi toé manga 
do'ongd. Ai Mori Keraéng bénta méu kudut mosé oné 
hambor-libur. t° Ai co'o le hau baén, oé iné-wai, émé 
hau toé ngancéng pandé selamak ronam? Ko co'o le 
hau baén, oé ata rona, émé hau toé ngancéng pandé 
selamak winam? 


Mosé Ného Du Bénta Le Mori Keraéng 


7:17-40 

17 Poro néténg ata kong kid mosé ného apa ata poli 
wérétn le Mori Keraéng latang te hia agu cama ného 
du béntan hia le Mori Keraéng. Ho'o dé wérét daku 
latang te sanggéd weki serani. 18 Emé hiat cengata 
bénta du poli sunatn, hia néka pandé mora sanggéd 
tanda sunatn hitu. Emé hiat cengata bénta toé di 
sunaty, hia néka nanang kolé te sunaty. 1° Ai poli 
sunat ko toé di sunat toé manga betua laing. Ata 

betua laing kali, lorong taungs Adak de Mori Keraéng. 
20 Nahé néténg ata kong kin mosé, ného du béntan le 
Mori Keraéng. 2! Émé du béntam hau ngai mendi kim, 
toé manga co'o laingn. Maik émé manga sokor latang 
te ledo hau oné-mai mendim, papé sokor hitu. ?? Ai 
mendi ata bénta le Mori Keraéng te ciri keturu Diha, 
mendi hitu toé manga do'ongn te ciri paéng de Mori 
Yésus. Nenggitu kolé ata siot toé mendi bénta le Mori 
Yésus, te ciri mendi Diha. ? Méu poli welis agu poli 
taung bajars le Mori Keraéng. Landing hitu, méu néka 
ciri mendi de manusiam. ?4 Asé-ka'én, poro néténg 
ata kong mosé ného du béntan le Mori Keraéng. 

25 Latang te ata siot toé di kawing, aku toé manga 
tiba perénta oné-mai Mori Yésus. Maik le nuk nai de 
rug, ai le tiba widang nabit de Mori Yésus, aku naun 
te imbi laing kudut toing méu. 26 Nggo'o nuk daku, 
émé nuk mosé céncés te ho'on ata pandé copel laing, 
céwé di'an latang te manusia kong kid oné mosé, 
ného ata laséngd ga. ?” Émé hau manga winam, néka 
manga bet te pandé céar. Émé hau toé di manga 
winam, kong kaut néka na'a winah. ?8 Maik émé 
kawing hau, toé manga ndékokm. Nenggitu kolé émé 
ata molas, kawingy, hia toé manga pandé ndékokn. 
Maik sanggéd ata kawing te hena le susa, agu aku 
pandé cépé méu oné-mai susa hitu. ?? Asé-ka'én, 
ho'oy betuan daku: Wokokn'g dé cekeng! Landing 
hitu oné cekeng ho'ot manga kin cekoé, sanggéd ata 
manga winad néka nuk hanang winad, 3? agu isét 
rétang mosé néhot toé wéong-naid, agu isét tawa 
mosé néhot toé nakas, agu ata manga weli néhot 
toé manga paéng ceca situt welid. 3t Cai wan ga, 
sanggéd ata paké ceca de lino, néhot toé kéta manga 
pakéd lisé. Ai lino ho'ot pecing dité, kudut moray. 

32 Ngoéng daku, kudut méu néka kéta simpung do 
lari mosés. Ata siot toé manga winad, renom nukd 
oné apa kaut latang te gori de Mori Keraéng, ai isé 
ngoéng te pandé cembes nai Diha. 33 Maik isét manga 
winad, renom nukd oné apa kaut latang te gori de 
lino, ai isé te pandé cembes nai de winad, ?tagu ali 
hitu pati-péar nukd. Iné-wai ata toé manga ronad 
agu anak molas, renom nukd oné gori latang te Mori 
Keraéng, kudut weki agu wakar disé nggeluks. Maik 
inéwai ata manga ronad, renom nukd oné apa-kaut 
latang te gori de lino ho'o, ai isé te pandé cembes nai 
de ronad. 

35 Sanggéd taung so'o tombos laku latang te weki 
rus méu, toé latang te pandé do'ong méu. Maik 
kudut méu pandé apa ata naun agu toé manga 
cégots latang te keturu Mori Keraéng. 26 Maik émé 
bet dihat ata rona te hia pandé ata toé naun latang 
te nacan, émé nacan hitu tambang tu'an, agu hia 
tu'ung-kéta nuk disé paka kawings, céwé dian isé 
kawings émé ngoéngd isé. Bet hitu toé manga 
ndékok laing. 37 Maik émé manga cengata ata toé 
dedek latay kudut pandé nenggitu, ali mberes de nai 
run te tu'ung kéta toé kawing agu nacan, hia hitu 
pandé di'ay. ?8 Jari, ata kawing agu nacan pandé 
di'a, agu ata toé kawing agu nacan hia pandé céwé 
di'an kolé. 3?Wina neki ca du rémé mosé kin ronan. 
Emé poli mata ronan, hia ngancéng kawing agu ata 
rona bana céing kaut ata ngoéng diha, tama ata hitu 
cengata ata imbi. 40 Maik, hia céwé mosé di'ay émé 
hia kong kin mosé oné luangn hitu. Noing daku, nuk 
daku ho'o, le titong de Nai Nggelukg. 

Latang Te Takung Pina-Naéng 


8:1-13 

1 Tombo ho'o, latang te nuru hiot takung kudut io 

pina- naéng. Bet data: “Sanggéd ité manga taung 
pecingd.” Pecing nenggitu pandé ata ciri mésé naiy, 
maik momang hitu te pandé di'a. ?Émé manga ata 
hiot le betn te hia manga “pecingn,” hia hitu toé di 
haéng pecing ata délemn. ? Maik ata hiot momang 
Mori Keraéngy, hia hitu pecingy le Mori Keraéng. 

“Ngong hang nuru situt takung oné io pina-naéng, 

pecing lité: “Toé manga io pina-naéng oné lino ho'o 
agu toé manga Mori Keraéng bana, ai hanang ca 
kanangy kali Mori Keraéng.” ?Bo manga apa situt 
carod “dewa” éta awang agu oné lino. ê Maik latang 
te ité hanang manga ca kanangy kali Mori Keraéng, 
Hi Ema, ata dédékd sanggéd cao-ca. Latang te Hiat 
ité moséd. Agu ca kanang kali Morin ngong hi Yésus 
Kristus, ata lut Hia sanggéd cao-ca poli dédék agu 
landing le Hia, ité moséd. 7” Maik toé sanggén taung 
ata manga pecing nenggitud. Manga kid ata siot 
danong io pina-naéng. Teho'on noing lisé te nuru 
hitut takung latang te io pina-naéng, tu'ung kéta 
hang latang te io pina-naéng. Wiga émé hang lisé, 
noing lisé te isé pandé ndékok. Ai isé toé di mberes 
tu'ung imbid. 8“Apa ata hang dité, toé ngancéng 
ba ité te céwé ruis agu Mori Keraéng. Toé manga 
rowak apa-apad, émé ité toé hang, agu toé manga 
ontong apa-apad émé ité hang.” ° Maik jerék koé, 
kudut ba weki situt sara-nai, néka ciri watu timpok 
laing latang te isét les kin imbid. 1? Ai émé ita lata 
haut manga “pecingm”, hitu lari Ionto hangm oné 

mbaru io pina-naéng, toé weli ata siot les imbid ného 
ata dur kaut kudut hang nuru hitut takung lata te 
io pina-naéng? 1t! Ali hitu, isé situt les imbid, ngong 
asé-ka'ém situt ca imbi, ciri ampus ali ` ‘pecingm”, 
hitu, kali po hi Kristus poli matan latang te isé kolé. 
12 Émé nenggitu hau pandé ndékokm kamping 
asé-ka'ém situt ca imbi, agu pandé réu nai disét 
les imbid, cetu'ungn hau pandé ndékok kamping hi 
Kristus. 13 Landing hitu, émé ali hang situ ciri watu 
timpok laing latang te asé-ka'ém situt ca imbi agu 
aku, aku toé gorig te hang nuru kolé dengkir tédéng 
lén, wiga aku toé ciri watu timpok laing latang te 
asé-ka'é situt ca imbi agu akus. 


Hak Agu Apa Ata Paka Pandé le Rasul 


9:1-27 

1 Toé weli aku ho'o ata toé manga do'ong? Toé 

weli aku ho'o rasulk? Toé weli aku ho'o poli ita 
hi Yésus, Mori dité? Toé weli méu wua gori de Mori 
Yésus lut aku? 2 Koném po toé rasulk aku taé data 
bana, maik latang te méu aku ho'o cengata rasulk. 
Ai mosé de méu oné Mori Keraéng ciri tanda te aku 
rasulk. 3 Ho'oy kambé daku kamping isét ata toé tiba 
curup daku: 

4Toé weli manga hakgm ami latang te hang agu 

inung? ° Toé weli manga hakgm ami kudut dadé 
winagm ata ca imbi lari lakogm, ného pandé de 
asé-ka'é de Mori Yésus agu sanggéd rasul bana 
agu hi Pétrus? ê Ko hanang aku agu hi Barnabas 
kanang ata te kawé hang? ” Céing weli ata bajar le 
run émé ngo rampas? Céing weli ata weri anggor 
oné uman, maik toé kolé hang wuad? Ko céing ata 

wéling jimbal, maik toé kolé inung waé cucu de 
jimbal situ? 8 Apa ata curup daku ho'o, toé hanang 
nuk de manusia kanang. Toé weli Adak Taurat kolé 
curup nenggituy? °? Ai oné Adak di Musa, manga tulis: 
“Hau néka pungkut mu'u de lembu hitut lari rikn!” 
Lembu kanang ko hitut lélo de Mori Keraéng? t° Ko 
latang te ité betuan Diha? Io, latang te ité curup ho'o 
tara tulisn, ngong ata bajak tana paka bajak agu 
bengkes, agu ata rik paka rik agu bengkes kudut tiba 
maki dihad. 

11 Jari, émé ami poli wécak wini ata widang de Nai 
Nggeluk oné méu, ma'ut toé patun ko, émé ami tiba 
rocang de lino ho'o oné-mai méu? 12 Émé ata bana 
manga hakd te bengkes apa situ oné-mai méu, toé 
weli ami kolé manga hakm ata céwé mésén? 

Maik ami toé papé hak hitu. Ngot ami ta'ong 
sanggéd susa, tama néka pandé do'ong wéro Keréba 
Di'a latang te hi Kristus. 12Toé pecing néng le méu 
ko, te isét keturu laing oné osang nggeluk, tiba 
moséd oné-mai osang nggeluk hitu, agu isét keturu 
laing lobo compang takung, tiba moséd oné-mai 
compang takung hitu. 14 Nenggitu kolé néng, poli 
wérét le Mori Yésus, isét wéro Keréba Di'a paka tiba 
na'ang bara agu wéngko weki oné-mai gorid hitu. 

15 Maik aku toé dé'it papé can koé oné-mai hak situ. 
Aku toé tulis sanggéd so'o kudut te tegi hakg. Céwé 
di'an aku matak, po pandé nenggitu. Ata tu'ungn, 
angos daku toé ngancéng pandé mora liong kauty! 
16 Ai émé aku wéro Keréba Di'a, apa comongn te 
angos weki rug. Ai wéro Keréba Di'a hitu paka pandé 
laku. Copélk aku émé toé wéro Keréba Di'a! 17 Émé 
pandé laku lorong ngoéng de rug, aku manga hakg 
te tiba lahén. Maik pandé daku toé lorong ngoéng 

rug. Ai Keréba Di'a hitu perénta de Mori Keraéng 
latang te aku. 18 Émé nenggitu gi, apa lahén latang 
te aku? Ho'oy daku lahén: Té aku ngancéng wéro 
Keréba Di'a ali toé manga lahén, agu aku toé papé 
hakg te tiba bajar oné-mai wéro Keréba Di'a hitu. 

19 Koném po aku toé mendi diong-diong kaut, maik 
aku tiba te mendi wekig latang te sanggén ata, kudut 
aku ngancéng bémbéng ata do nggere-oné Kristus. 
20 Latang te ata Yahudi aku ciri ného ata Yahudik, 
kudut aku haéng sanggéd ata Yahudi. Latang te ata 
mosé lorong Adak Taurat, aku cama ného ata siot 
mosé lorong Adak Taurat, koném po aku toé mosé 
lorong Adak Taurat kudut aku haéng isé situt mosé 
lorong Adak Taurat. 21 Latang te ata toé mosé lorong 
Adak Taurat, aku ciri ného ata siot toé mosé lorong 
Adak Taurat. Koném po aku toé mosé be-péang mai 
Adak de Mori Keraéng, ai aku mosé lorong Adak di 
Kristus. Aku pandé nenggitu, kudut aku haéng isét 
toé mosé lorong Adak Taurat. ?? Latang te ata les 
imbid, aku ciri ného ata les kolék, kudut haéng ata 
situt les imbid. Jari, aku poli ciri ného sanggen ata, 
wiga aku ngancéng pandé selamak pisa taun oné-mai 
isé. 22 Sanggéd taung situ pandés laku landing Keréba 
Di'a, kudut aku kole tiba berkak. 

24 Toé pecing le méu ko, te oné osang rié sanggén 
ata lut rié, maik hanang cengata kanang ata tiba 
koso-nolakn? Landing hitu rié tu'ung-kéta kudut tiba 
le méu koso nolak hitu! 22 Néténg ata te lut oné 
ci-tau, paka kitep ba wekin oné sanggéd cao-ca. Isé 
pandé nenggitu kudut rumbu ceca néra de lino ho'o, 
maik ité rumbu ceca néra latang mosé tédéng lén. 
26 Landing hitu aku toé rié ata toé manga betuan, 
agu aku toé kolé ného ata siot racuk pina-naéng 

kaut. 2? Maik aku olong kitep wekig, kudut émé poli 
wéro Keréba Di'a oné sanggéd ata bana, néka koé 
doét wekirug. 


Wa'u Israél Ciri Ca Langga Laing 


10:1--11:1 

10 1 Asé-ka'én, ngoéng daku, kudut pecing le 

méu te empo dité danong poli sémbéng 
le rewung agu sanggéd taung isé poli lagé tacik 
Teberau. 2Kudut ciri ata lut hi Musa, sanggéd taung 
isé néhot poli cebongd oné rewung agu oné tacik 
hitu. 3 Sanggéd taung isé hang agu inung cama 
ata widang le Mori Keraéng, Tai isé inung oné-mai 
watu nampar de Mori Keraéng hitut lut isé, agu 
watu nampar hitu ngong hi Kristus. ° Koném po 
nenggitu Mori Keraéng toé henan latang te céwé don 
ata oné-mai isé, ali hitu isé te ampus taungs oné 
satar-mambak. 

6 Sanggéd taung so'o, te toming kudut te jerék 
latangt ité, wiga ité néka nanang sanggéd apa ata 
da'at ného situt poli pandé disé. 7 Méu weli ga, 
néka io pina-naéng, cama ného pisa taus oné-mai 
isé danong. Ného manga tulis: “Lontos wa'u situ 
latang te hang agu inung; poli hitu hesés isé agu 
mbiri-rakang kétas nakad.” 8Méu néka manga 
ngoéng-tau, cama ného pandé de pisa taus oné-mai 
isé danong, wiga ca leso kaut, poli mata suampulu 
telu sebu ata. ? Méu néka coét rabo de Mori Yésus 
cama ného pandé de pisa taus oné-mai isé danong, 
wiga isé mata ali akit le ular. 1? Agu néka kolé jugut 
ného pandé de pisa taus oné-mai isé danong, wiga 
isé pandé ampus taung le malékat. 

11 Sanggéd taung wahéng situ poli hena oné isé, 
te toming latang te ité agu sanggéd situ poli tulisd 
kudut langga latangt itét mosé du cekeng hitut ruis te 
cemoly. t? Landing hitu, céing ata bet te hia mberes 
kétay, néka témo, boto pa'u hia hitu! 13 Sanggéd 
damang situt poli manté de méu poli mantéd kolé lata 
do. Ai Mori Keraéng junggu kin, agu ali hitu Hia toé 
ondang méu te damang be pé'ang oné-mai mberes 
de méu. Du hena le damangs méu, Hia kudut téi anor 
méu, wiga méu ngancéng tanggongn damang hitu. 

14 Landing hitu asé-ka'é ata momang laku, méu 
néka io pina-naéng! 1> Aku curup agu méu cama 
ného ata siot nggalas. Téntang di'a-di'a le méu apa 
situt curup daku. t6 Toé weli piala ata papé te wali 
di'a oné Mori Keraéng, pandé neki-ca agu dara di 
Kristus? Toé weli roti hitut pu'il kudut hang cama 
laing, pandé neki-ca agu weki di Kristus? 1” Ai ca kali 
roti hitu, wiga ité koném po ata dot, hanang ciri ca 
wekit kali ga, ai sanggéd taung ité tiba maki ditén 
oné roti hitut ca'y kali. 

18 Damang lélo di'a-di'a le méu wa'u Israél. Toé weli 
isét hang takung situt lobo compang ciri ca nai agu 
Mori Keraéng oné osang hitu? t° Apa betuan curup 
daku hitu? Nuru situt takung latang te io pina-naéng, 
toé kéta manga betuad. Io pina-naéng kolé toé 
manga betuan. 20Betuan daku nenggo'oy, takung 
disé situ takung agu jing da'ats, toé takung kamping 
Mori Keraéng. Céwén kolé aku toé ngoéng'g kudut 
méu neki-cam agu jing da'at. 

21 Méu toé ngancéng inung oné-mai piala de Mori 
Yésus agu inung kolé oné-mai piala de jing da'at. 
Méu toé ngancéng lorong te hang cama-cama agu 
Mori Yésus agu lorong kolé te hang cama-cama agu 

jing da'at. 22Ko ngoéngd néng ité te guér le Mori 
Keraéng? Asa néng, ité céwé mberes oné-mai Mori 
Keraéng ko? 

23“Sanggéd cao-ca di'ad taung.” Tu'ung, maik toé 
sanggéd taung manga betuad. “Sanggéd cao-ca di'ad 
taung.” Tu'ung, maik toé sanggén taung te téti éta 
moséd. ?4 Néka kéta manga cengatan ata kawé delék 
kaut latang te weki-run, maik néténg ata paka kawé 
delék latang te ata bana. ? Méu ngancéng hang nuru 
ata pika oné amba, koném toé olong céca alim po 
mendo kéta le nais. 26 Ai, “Lino ho'o agu sanggéd 
icin, paéng de Mori Keraéng.” 

27 Émé siro méu te hang le cengata ata toé imbi, 
agu éng le méu siro hitu, hang kaut apa ata wédi 
diha, koném toé olong céca le méu alim po mendo 
kéta le nais. ?8 Maik émé manga cengatan ata taé 
agu hau: “Hang hitu poli takung io pina-naéng!” 
Néka hang le hau, ai hiat taé nenggitu agu méu 
ali mendokin nai. ?? Betuan daku sanggéd tanjéng 
situ, toé tanjéng le ici nai rum, maik tanjéng le ici 
nai data bana situ. Aram manga ata réi nenggo'on, 
“Coro tara ici nai daku paka do'ong kaut le ici nai data 
bana?” 30 Émé aku wali di'a landing apa situt hang 
daku, co'o tara loérg aku lisé landing wali di'a daku 
nggere-oné Morin? 21 Landing hitu walé daku, apa 
kaut ata pandé de hau, hang ko inung, pandé taungs 
situ le hau kudut naring Mori Keraéng. 3? Néka ali 
pandé de méu manga ata timpokn, ata Yahudi ko ata 
Yunani ko ro'éng de Mori Keraéng. ?? Cama ného aku 
kolé pandé cembes nai de sanggén ata oné sanggén 
cao-ca, toé latang te sékék de rug, maik latang te 
sékék data do, kudut isé haéng selamaks. 

1 1 1 Lorong koé ba weki dakum, cama ného aku 
lorong ba weki di Kristus. 


Sélék Sa'i De Inéwai Du Ngaji 


11:2-16 

2 Naring laku méu, ai oné sanggéd cao-ca, méu nuk 
kig aku agu mberes cau oné toing ata poli tombod 
laku oné méu. ? Landing ngoéng daku, kudut méu 
pecing betuan hoʻo, ngong hi Kristus sa'i de sanggéd 
ata rona. Ata rona, sa'i de sanggéd inéwai, agu 
Mori Keraéng, sa'i di Kristus. 4 Néténg ata rona situt 
ngaji ko wéwa Keréba Di'a de Mori Keraéng déméng 
rédung kin sa'id, ngong toé hiang Mori Yésus. ? Maik 
néténg inéwai ata ngaji ko wéwa Keréba Di'a de Mori 
Keraéng agu toé rédung sa'id, ngong te rendak sa'i 
de ronan, ai hia cama ného inéwai hiot longké wukn. 
6 Ai émé inéwai toé gori te rédung sa'in, céwé di'an 
longkés wukn. Maik latang te inéwai, émé longkés 
wukn, ngong hia te pandé lengki weki run. Itu tara 
céwé di'an hia paka rédung sa'in. 7 Ata rona toé 
sékékn te jonggo sa'in: Hia kali paka ba néra agu 
mengit de Mori Keraéng. Maik inéwai ba néra agu 
mengit data rona. 8Ai ata rona, toé dédék oné-mai 
toko racap de inéwai, maik inéwai kali dédék oné-mai 
toko racap data rona. ?Céwén kolé ata rona toé 
dédék landing inéwai, maik inéwai kali dédék landing 
ata rona. 1? Landing hitu, kudut te cembes nai de 
sanggéd malékat, inéwai paka rédung sa'id kudut 
ciri ca tanda te isé manga wa mai kuasa de ronad. 
11 Koném po nenggitu, latang te Mori Keraéng toé 
manga inéwai émé toé manga ata rona, agu toé 
manga ata rona émé toé manga inéwai. 1? Ai cama 

ného inéwai mai oné-mai toko racap data rona, 
nenggitu kolé ata rona loas le inéwai, agu sanggéd 
cao-ca mai oné- mai Mori Keraéngd. 

13 Téntang di'a-di'a le rus: Patun weli inéwai te ngaji 
kamping Mori Keraéng oné réha ata do, émé toé 
rédung sa'in? 14Toé weli ruku de lino poli toing agu 
méu, toé patun ata rona te tinang wuk léwéy, !? maik 
latang te inéwai, ca hiang kéta émé wuk léwéy. Ai 
wuk hitu téing oné inéwai kudut ciri rédungn. 

16 Maik émé manga ata léwangn, ami ko sanggéd 
ro'éng de Mori Keraéng toé manga laséng 
nenggitu'gm. 


Adak Ata Toé Patun Oné 
Hang Ceki De Mori Keraéng 


11:17-34 


17 Oné wintuk so'o, aku toé naring méuk, ai sanggéd 
bantang de méu toé te ba di'a, maik te ba da'at. 
18 Ai laring cain kéta dengé laku, du lonto léoks méu 
mangan bike agu behas ali Iéwang tau nuks. Keréba 
hitu doang imbi laku. 1° Ai oné bahi-réha méu paka 
manga biké, kudut si'angn tai, céing oné-mai méu ata 
ta'ong damang. 2? Emé neki ca méu, méu toé neki ca 
kudut hang ceki de Mori Keraéng. ?! Ai oné hang ceki 
hitu néténg ata olong hang hang de run, wiga hiat 
cengata darémy agu situt iwod langus. 22 Co'o tara 
nenggitun, toé néng manga mbarum hau ko? Hau 
ngancéng hang agu inung oné mbaru de rum hitu! 
Ko cala méu kudut mbéis ro'éng de Mori Keraéng agu 
pandé ritak sanggéd ata situt lénggé? Apa ata paka 
curup laing laku agu méu? Paka naringm laku méu 
ko? Toé! Oné pété ho'o, aku toé naring méuk. 

23 Ai apa ata poli tombod laku agu méu, tombo ata 
poli tibad laku oné-mai Mori Keraéng, te Mori Yésus 
du wié hang ceki turung cemoln bebolon condoy, emi 
Liha roti, 2tagu poli hitu étan wali di'a, pu'ils Liha agu 
mai taéN, “Ho'oy weki Daku ata téing latang te méu, 
pandé ho'o le méu te nuk Akum!” 22 Nenggitu kolé du 
poli hang, emi Liha piala, mai taéN, “Piala ho'o reké 
weru ata palas le dara Daku; pandé ho'o le méu, du 
néténg inungs, te nuk Akum!” 26 Ai du néténg hang 
roti ho'os méu agu inung oné-mai piala ho'o, méu ba 
keréba rowa de Mori Yésus dengkir mai kolé'N tai. 
27 Jari, céing kaut ata toé kopn te hang roti agu inung 
piala de Mori Yésus, hia pandé ndékok latang te weki 
agu dara de Mori Yésus. ?8 Landing hitu nahé néténg 
ata paka céca weki run agu poli hitu, itu po hang roti 
agu inung oné-mai piala hitu. 22Ai céing ata hang 
agu inung toé olong pinga weki de Mori Yésus, hia 
siro wahéng le weki run. 2° Itu tara do kéta oné-mai 
méu ata les agu beti, agu toé cekoés ata matad. 

31 Émé ité céca weki rud, wahéng de Mori Keraéng 
toé manga hena itén. 32? Maik émé ité tiba wahéng 
onémai Mori Keraéng, hitu cama ného ca toing wiga 
ité toé hena le wahéng cama-cama agu lino ho'o. 

33 Landing hitu asé-ka'é daku, émé neki ca méu 
kudut hang, damang dé géréng taus. 34 Émé manga 
ata darem, céwé di'an olo hang oné mbarun, kudut 
neki ca de méu toé hena le wahéng de Mori Keraéng. 
Sanggéd situt iwod te wintuks laku émé maik aku. 

Dod Widang Maik Ca Kali Nai Nggeluk 


12:1-11 
1 2 1 Ho'o ga latang te sanggéd widang de Nai 
Nggeluk. Ngoéng daku asé-ka'én, kudut 

pecing le méu ata molorn. ? Baé le méu, du méu toé 
di pecing Mori Keraéng, méu belut agu nanang kétam 
te io pina-naéng hitut toé manga ba mosé tédéng 
lén. 3 Landing hitu, méu paka pecing te atat titong 
le Nai Nggeluk toé ngancéng taé: “Lésu hi Kristus 
hitu!” Nenggitu kolé toé manga cengatan ngancéng 
taé: “Hi Yésus hitu Mori Keraéngy,” émé ata hitu toé 
titong le Nai Nggeluk. 

4 Manga dod widang maik ca kali Nai Nggeluk. 
> Manga dod gori keturu, maik hanang ca kali Mori 
Keraéng. Manga kolé dod pandé tanda lenget, maik 
hitu kin Mori Keraéng ata pandéd oné sangggén ata. 

7 Latang te di'a sanggéd taung ité, Nai Nggeluk gori 
oné néténg ata. Ai oné hiat cengata Nai Nggeluk téi 
widang mu'u luju agu lema emas, agu latang te ata 
iwod téi widang nggepuk te tombo si'ang latangt Mori 
Keraéng. ° Oné hiat cengata Nai Nggeluk téi imbi, 
agu oné ata iwod téi widang latang te pandé di'a 
ata beti. 1? Oné hiat cengata Nai Nggeluk téi kuasa 
latang te pandé tanda lenget, agu latang te ata iwod 
téi widang latang te ba pedé agu latang te ata iwod 
kolé téi widang latang te pecing nias widang onémai 
Nai Nggeluk agu nias widang onémai jing da'at. Oné 
hiat cengata téi widang mu'u luju agu lema emas, 
agu oné ata iwod téi widang latang te pecing betuad 
mu'u luju agu lema emas hitu. !! Landing hitu kin Nai 

Nggeluk ata pandéd sanggéd taung so'o, téi petok 
widang oné néténg ata lorong ngoéng de ru'N. 


Dod Nggota Maik Ca Kali Weki 


12:12-31 


12 Ai cama ného weki hitut cay kali maik dod 
nggotan. Sanggéd nggota weki hitu koném po dod 
léléng ca wekiy kali, nenggitu kolé hi Kristus. 1° Ai 
oné ca Nai Nggeluk, sanggéd taung ité, ata Yahudi 
ko ata Yunani, ata mendi ko ata toé mendi, ai poli 
cebong le waé serani ciri ca weki, agu sanggéd taung 
ité tiba inung oné-mai ca Nai Nggeluk. 

14 Ai weki kolé toé hanang ca nggotay, maik oné-mai 
do nggotay. !5Émé nggo'o taé de wa'i, “Ai aku toé 
limék, aku toé nggota de weki.” Jari, tu'ung hia toé 
nggota de wekiy? 16 Émé nggo'o taé de tilu, “Ai aku 
toé matak, aku toé nggota de wekik,” jari, tu'ung hia 
toé nggota de wekiy? 17 Émé sanggén taung weki 
hitu ciri mata te lélo, nia tilu latang te séngét? Émé 
sanggén taung hitu ciri tilu, nia isung latang te isuk? 
18 Maik Mori Keraéng poli téi oné néténg nggota 
petok muing ca osang oné weki lorong ngoéng Diha. 
19 Émé sanggén taung ciri ca nggota, niag weki? 2° Bo 
tu'ung dod nggota, maik ca kanang kali weki. 

21 Jari, mata toé ngancéng taé agu limé, “Aku 
toé manga sékék agu haug.” Nggitu kolé sa'i, toé 
ngancéng curup agu wa'i, “Aku toé manga sékék agu 
haug.” 22Ngot nggota de weki siot les kéta émé lélos, 
kali sékék laings. ?3 Latang te nggota weki siot lorong 
ita dité toé danga hiang calas, ité paka téi hiang 
di'a-di'as, agu latang te nggota dité siot toé patun 
te lélos lité, paka lélo di'a-di'as. ?4 Sanggéd situ, toé 

manga sékék le nggota dité situt patun te lélos. Mori 
Keraéng poli jepek dédék weki dité, wiga latang te 
nggota siot toé danga mengit, hiang di'a-di'as lité. 
25 Néka manga biké oné weki, maik kudut nggota 
situt woléng tarad, ngancéng hiang taud. 28 Landing 
hitu émé ca nggota hena kéloy, sanggéd nggota 
bana kolé kélo taungs; émé téi hiang oné ca nggota, 
nisang taung kolés sanggéd nggota bana. 

27 Sanggés taung méu weki di Kristus, agu néténg 
méu kolé ciri nggota Diham. ?8 Mori Keraéng poli 
wérét pisa taus ata oné-mai weki serani: laring cain 
ciri rasul, te suan ciri nabi, te telun ciri guru. Rudan 
ga, isét manga tiba widang latang te pandé tanda 
lenget, pandé ina ata beti, latang te keturu laing, 
latang te titong ata, agu latang te mu'u luju agu lema 
emas, ko latang te pecing betuan mu'u luju agu lema 
emas hitu. ?? Asa weli isé situ ga, rasuls? ko nabi, ko 
gurus? Asa weli sanggéd isé situ tiba widang latang 
te pandé tanda lenget, 3° ko latang te pandé ina beti, 
ko latang te mu'u luju agu lema emas, ko latang te 
pecing betuan mu'u luju agu lema emas hitu? 

31 Jari, wuli koé wekis te tiba widang situt céwé 
mengit. Maik aku toi salang ata céwé mengitn kolé. 


Momang Haé Ata 


13:1-13 
1 3 1 Koném po aku ngancéng tombos sanggéd 
curup de manusia agu curup de malékat, maik 
émé aku toé momang haé atak, aku cama ného 
nggong hiot tolos agu runing ncihing ata toé manga 
betuan. 2Koném po aku manga widang latang te 
nubuat, agu pecing taung pété ceha agu paéng 

sanggéd pecing do, agu koném po aku paéng imbi 
ata jepekn latang te hésing poco, maik émé aku toé 
momang haé ata, aku toé manga belar laing. 

3 Koném po aku pati sanggéd cao-ca so'ot manga 
oné akud, ko condo wekig kudut tapay, maik émé toé 
momang haé ata, toé kéta manga betua koé cekoén. 

4Momang hitu lembakn, momang hitu di'a nain, hia 
toé manga jogotn. Hia toé manga angos weki run 
agu toé manga mésé nain. ? Hia toé manga pandé 
ata toé jinggopn agu toé nuk kaut weki run. Hia toé 
manga do rabon agu toé manga na'a sala datan. ê Hia 
toé manga nisang nai ali pandé ata toé agil, maik ali 
pandé molor kali. 7 Hia ta'ong sanggéd cao-ca, imbi 
sanggéd cao-ca, bengkes sanggéd cao-ca, ta'ong 
kudut tanggong sanggéd cao-ca. 

8 Momang hitu toé manga cemoln; pedé hitu 
ngancéng cemoly, mu'u luju agu lema emas 
ngancéng dopos, pecing do te moras-meresy, maik 
momang haé ata hitu toé manga cemoln. ° Ai pecing 
dité toé rapaks, agu pedé dité toé besikd. 1? Maik 
émé cais situt besikd, mora taungs situt toé besikd. 
11 Du lari koég aku, aku curup agu nuk cama ného 
ata koék. Te ho'on du tu'ak ga, lego taungs laku gauk 
du koég situ. t? Ai te ho'on, ité lélo ca tara ata toé 
si'ang ného oné sereméng sabuk, maik tai ité te lélo 
dungkay wiga si'ang tu'ungy. Te ho'on aku toé baé 
di'ak, maik tai aku ciri baé di'a kéta, cama ného weki 
rug baé lata. 

13 Nenggitu dé cemoln, téké telu tarad kali ga; imbi, 
bengkes agu momang haé ata, maik ata céwé mésén 
oné-mai situt telu, momang haé ata. 

Cengkalin Kolé Tombo 
Latang Te Widang De Nai Nggeluk 


14:1-25 

14 1 Dolong koé momang tau hitu agu rébok 

koém te tiba sanggéd widang dé Nai Nggeluk, 
céwén kéta widang latang te pedé. 2Céing ata manga 
mu'u luju agu lema emasn, toé curup agu manusiay, 
maik agu Mori Keraéngy. Ai toé cengatan ata pecingn 
betuan, maik ali Nai Nggeluk hitu, tara hia ngancéng 
curup ata pété cehad. ? Maik céing ata pecing ba 
pedé, hia curup agu manusiay, hia te pandé téti éta 
mosé, toing agu pandé lémbu. tCéing ata tombo le 
mu'u luju agu lema emas, hia pandé téti éta mosé 
de weki run, maik céing ata pecing pedé hia pandé 
téti éta mosé de weki serani. 2 Ngoéng daku kudut 
sanggés méu tombo ali mu'u luju agu lema emas, 
maik lé mai hitun, kudut méu pecing nubuat. Ai ata 
pecing nubuat céwé hiang lata, itu po ata hiot tombo 
ali mu'u luju agu lema emas, aikn émé ata hitu kolé 
ngancéng papod, wiga ngancéng pandé téti éta 
moséd weki serani. 

6 Jari, asé-ka'én, émé ngo oné méuk aku agu tombo 
le mu'u luju agu lema emas, apa betuan hitu latang 
te méu? Toé kéta manga betua cekoén émé tombo le 
pecing do, ko le pedé, ko le toing. Dion émé tombok 
aku agu méu le siang de Mori Keraéng. Cama kaut 
ného ceca ata toé manga werad, maik runings, ného 
sunding agu kecapi — co'o kong baén lata déré hitu, 
runing de sunding ko runing de kecapi, émé situ sua 
toé woléngs runingd? 8 Ko émé toé getas runing de 

terompét, céing ata mengkek kudut ngo rampas? 

? Nenggitu kolé méu hitut tombo le mu'u luju agu 
lema emas: Emé toé papé curup ata siang, co'o kong 
baén lata apa situt tombo de méu? Tombo de méu 
hitu oké bon kaut! 

10 Manga dod — maik toég baén pisa tarad — ai dod 
tarad curup oné lino; koném po nenggitu, toé manga 
can oné-mai ceca situt runing ata toé manga betuad. 
11 Maik émé aku toé pecing betuad curup situ, aku 
ciri ata weki toé pecing latang te hia hitut papéd, agu 
hia weki toé pecing latang te aku. t? Nenggitu kolé 
méu: Bo tu'ung manga réboks méu kudut tiba widang 
de Nai Nggeluk, maik lé mai hitun, nahé méu paka 
papés latang te pandé téti étan mosé de weki serani. 

13 Landing hitu, céi ata tombo le mu'u luju agu lema 
emas, hia paka ngajiy, kudut ngancéng papod. 14 Ai 
émé aku ngaji le mu'u luju agu lema emas, déwag 
kanang hitut ngaji, maik nai-nawa daku toé manga 
ngajin. 12 Jari, apa ata paka pandé laku? Ho'oy ata 
pandé daku: Aku te ngaji ali déwag, maik nai-nawa 
daku kolé te ngaji, déré agu naring. 1° Ai émé hau 
wali dia ali nai rum kanang, co'o ata iwod situt 
manga rangad ngancéng taé “amén”, latang te wali 
diam hitu? Toé weli isé toé pecing apa hitut curup de 
hau? 17 Ai koném po di'a kétay wali di'am hitu, maik 
ata bana toé pandé téti éta moséd le hau. 

18 Aku wali di'a kamping Mori Keraéng le mu'u luju 
agu lema emas, labi oné-mai sanggés méu. 19 Maik 
oné neki ca de weki serani, ngoéng daku liman kaut 
curup ata ngancéng idepn latang te toing ata bana, 
itu po mber-lanak curup do le mu'u luju agu lema 
emas. 

20 Asé-ka'én, néka cama ného nuk de anak koém. 
Ciri anak koé kali oné pandé da'ats, maik ciri ata 
tu'a oné nuks. ?! Oné Adak Taurat, manga tulis: 
“Lisét manga curup bana, agu le mu'u data weki toé 
pecing, Aku te tombo oné wa'u ho'o, maik isé toé 
gorid te séngét Aku, taé de Mori Keraéng.” 22 Landing 
hitu widang curup te mu'u luju agu lema emas ca 
tanda, toé latang te ata imbi, maik latang te ata 
toé imbi; maik widang latang te pedé, ca tanda toé 
latang te ata toé imbi, maik latang te ata imbi. 22 Jari, 
émé sanggéd ata serani lonto torok agu néténg ata 
tombo le mu'u luju agu lema emas, itu kali maid ata 
pé'rang mai, ko ata toé imbi, toé weli nggo'o taé disé: 
ata wédol méu ko? ?4 Maik émé sanggén ata pandé 
pedés, itu kali onéd ata toé imbi ko ata weru, hia 
hitu te ciri imbiy agu céca lata do'y. 2? Sanggéd taung 
pété ceha situt manga oné nain te ciri siangs, wiga 
hia te suju agu io Mori Keraéngy, agu imbi: “Tu'ung 
kéta Mori Keraéng manga oné bahi-réha méu'y.” 


Wintuk Oné Lonto Léok De Weki Serani 


14:26-40 

26 Jari, co'o gé asé-ka'én? Émé lonto léok méu, poro 
néténg ata takung cao-ca: hiat cengata te mazmur, 
ata iwon te toing, ko téing siang de Mori Keraéng, ko 
widang mu'u luju agu lema emas, ko widang kudut 
pangongs mu'u luju agu lema emas situ. Ai sanggéd 
taung situ te pandé téti éta mosé de weki serani. 
27 Émé manga ata tiba widang mu'u luju agu lema 
emas, maram ata suas, ko telu taus, ko cengata 
kaut, paka manga ata bana te pangongd tombo situ. 
28 Émé toé manga ata pangongd tombo situ, céwé 

di'an, isé hema kauts oné lonto léok de weki serani, 
nuk kaut oné nai de run agu oné Mori Keraéng. 

29 Latang te sanggéd nabi — céwé di'an sua ko telu 
taun oné-mai isé te tombo, agu ata iwon idep apa 
situt tombo disé. 3°? Maik émé manga cengata ata 
bana oné lonto léok hitu, tiba siang oné-mai Mori 
Keraéng, hia hitu paka hema kauty. °t Ai néténg weki 
oné mai méu ngancéng pedé, wiga sanggés méu 
ngancéng nungku agu tiba mberes de Mori Keraéng. 
32 Widang de Nai Nggeluk te ba keréba di'a de Mori 
Keraéng, ngancéng petu le sanggéd nabi. ?3 Ai Mori 
Keraéng toé ngoéng te pandé ngai-ngaok, maik te ba 
hambor-libur. 

34 Cama ného oné sanggéd weki serani ata nggeluk, 
sanggéd inéwai paka hema kauts oné lonto léok de 
weki serani. Ai isé toé sendos te tombo. Isé paka 
tengguk taungs cama ného apa ata poli taé oné Adak 
Taurat. 35 Émé isé ngoéng te pecing cao'cas, céwé 
di'an isé réi ronad oné mbaru de rud. Ai toé patun 
latang te inéwai kudut tombo oné lonto léok de weki 
serani. 38 Ko, asa léng curup de Mori Keraéng, mai 
oné-mai méun? Ko hanang latang te méu kanang kali 
cain keréba di'a hitu? 37 Émé hiat cengata caro weki 
run ca nabi, ko ata hiot tiba widang nggeluk, paka 
noing liha te apa so'ot tulis daku oné méu, perénta 
de Mori Keraéng. 38 Maik émé toé pinga liha, méu 
kolé néka pinga hiam. 3? Landing hitu asé-ka'é daku, 
rébok koém kudut haéng widang nubuat agu néka 
ré'ing ata siot tombo le mu'u luju agu lema emas. 

40 Maik sanggéd cao'ca paka ruda olo ali wintuk ata 
patun agu jepek. 

To'o Kolé Di Kristus 


15:1-11 

1 5 1 Asé-ka'én, ngoéng daku kudut nuk koé le 

méu latang te Keréba Di'a ho'ot wéro daku 
oné méu, agu hiot tiba le méu, wiga méu toé hésot 
kolé oné imbis. ? Ai Keréba Di'a hitu te pandé selamak 
méu, cama ného hitut poli wéron laku oné méu, 
tama méu mberes kis caun keréba di'a hitu, aikn 
émé méu pandé kéba ka'ék kaut imbis. Ai ata céwé 
mésén polip laku tombon agu méu, apa ata poli tiba 
le weki rug, te hi Kristus polig matan landing ndékok 
dité lorong Surak Nggeluk. łHia poli boakN agu poli 
to'o kolé oné leso te telun lorong Surak Nggeluk; 
> Hia poli toto wekiN oné hi Kéfas agu poli hitu oné 
isét campulusua ata nungku Diha. ê Poli hitu Hia toto 
wekiN labi onémai lima ratus ata. Do oné-mai isé 
ata mosé kid dengkir te ho'on, maik pisa taus poli 
matad ga. 7 Poli hitu Hia toto wekiN agu hi Yakobus 
agu oné sanggéd taung rasul. 8 Turung cemoln kéta 
oné-mai sanggéd taung situ, Hia toto wekin agu aku, 
koném po aku cama ného anak koé hiot loas ata 
toé di rapak wulangn. ? Ai aku kéta ata céwé bocikn 
oné-mai rasul, agu toé patun te caro rasul, ai aku 
poli mbelé weki serani de Mori Keraéng. t° Maik ali 
widang de Mori Keraéng, ho'o manga kig aku, agu 
widang ata téi Diha latang te aku toé oké bod. Ngot 
aku poli gori céwé seber kolé oné-mai sanggéd taung 
isé, toé landing le weki rug aku, maik ali widang de 
Mori Keraéng hitut loréng akuy. 1! Landing hitu, aku 
ko isé, nenggitu dé toing dami, wiga ali hitu méu ciri 
imbim. 

To'o Koléd Ité 


15:12-34 


12 Jari, émé manga keréba te hi Kristus to'o koléy 
oné-mai ata mata, ngancéng weli oné-mai méu ata 
taé, te toé manga to'o koléd ata mata? 1! Emé toé 
manga to'o koléd ata mata, hi Kristus kolé toé manga 
to'o kolén. 14 Emé hi Kristus toé to'o koléy, oké bon 
keréba dami agu oké bon kolé imbi de méu. I? Labi 
nitu main, ami kolé sabi-nggopét oné Mori Keraéng, 
ai latang te hi Kristus taé lami te Mori Keraéng poli 
pandé to'o kolén Hia — kali po Hia toé pandé to'o le 
Mori Keraéng, émé tu'ung te ata mata toé pandé to'o 
kolés. ° Ai émé tu'ung toé pandé to'o kolés ata mata, 
ngong hi Kristus kolé toé manga to'o koléN. 17 Emé hi 
Kristus toé to'o koléy, oké bon imbi de méu, agu méu 
mosé kis oné ndékok. !8 Nenggitu kolé néng sanggéd 
ata situt mata oné hi Kristus, ampus taungs. 1° Emé 
ité hanang lari moséd ho'o kanang bengkes oné hi 
Kristus, ité ga ciri ata imbu-ambu oné-mai sanggéd 
manusia. 

20 Maik ata tu'ungn, te hi Kristus polig to'o kolén, 
ného ata ngaso oné-mai sanggéd ata poli matad. 

21 Ai cama ného mata hitu, mai ali cengata manusia, 
nenggitu kolé to'o koléd ata mata, mai landing 
cengata manusia. ?? Ai cama ného sanggéd ata 
mata poli neki ca agu hi Adam, nenggitu kolé néng 
sanggéd ata te pandé to'o kolés te neki ca agu hi 
Kristus. ?3 Maik néténg ata lorong agu cupd: Hi 
Kristus ata ngaso, poli hitu isét poli ciri paéng Diha 
du mai kolén Hia. ?4 Poli hitu, du leso cemoln tai, 
ngong du poli pandé ampus taungs le Mori Yésus 

sanggéd pemerénta, ata cau kuasa, agu sanggéd 
mberes de lino, téing Liha adak Surga oné Mori 
Keraéng Ema. ?>Ai Mori Yésus paka cau perénta 
ného Rajay dengkir Mori Keraéng pandé koda taungs 
ata balin agu na'a wa mai wa'i di Kristus. 2° Ata bali 
hitut turung cemol, ata te pandé ampusy, ngong 
mata. ?” Ai sanggéd cao'ca poli kodad Liha agu na'a 
wa mai wali Dihas. Maik, émé manga taé te “sanggéd 
cao'ca poli kodad,” ngong si'ang kéta te weki run 
Mori Keraéng ata poli pandé koda sanggéd cao'ca 
situ agu na'a wa mai wa' di Kristus, landing hi Kristus 
toé boné-mai sanggéd cao'ca situy. ?8 Maik émé 
sanggéd cao'ca ata poli kodad agu na'a be wa mai 
wa' di Kristus, itu kali weki run Mori Yésus, te lorong 
Mori Keraéng hitut poli pandé koda sanggéd cao-ca. 
29 Émé toé nggituy, apa betuan latang te ata mata 
ata poli cebong le waé serani? Émé ata mata toé 
to'o kolés, co'o weli tara ngoéng te cebong le waé 
seranid? 3° Agu ami kolé — co'o tara lété lesog ami 
ondang wekigm hena le copél? 31 Asé-ka'én, lété-leso 
aku cukung susa. Landing bombong rak daku latang 
te méu oné hi Kristus Yésus Mori dité, aku taé oné 
méu, te sanggéd so'o toé manga salang bepé'angd. 
32 Émé landing téntang de manusia kanang, aku poli 
mping'g te dungkang kaka rani oné Éfésus, apa weli 
betuan latang te aku, émé ata mata toé to'o kolés? 
Itu tara nggo'on: “Mait ga, hang agu inung, ai diang 
ité matat.” 33 Néka wéléng méu: Gauk siot toé di'ad, 
pandé da'at bod ruku ata di'ad. 34 Noing koé di'a-di'a 
agu néka pandé ndékok kolé! Manga oné-mai méu 
ata toé pecing Mori Keraéng. Sanggéd so'o, tombos 
laku kudut ritak méu. 

To'o Kolén Tobo 


15:35-58 


35 Maik, cala manga ata réin: “Co'os pandé to'o 
koléd ata mata? Ného apa tobo disé du mai koléd?” 
36 Oé ata bodok! Wini situt wécak de hau toé manga 
todo agu moséd, émé toé di olong matas. 37 Agu 
wini situt wécak de hau, toé po'ong situ ata te todo, 
maik wini siot toé manga lokéd, ného rapangn weras 
gandum ko weras bana. 38 Maik Mori Keraéng téi tara 
oné sanggéd wini, lorong baté ngoéngN: Néténg wini 
woléngs tarad. 3? Toé camas tarad sanggéd cao'ca: 
Tara de manusia diod, tara de kaka tana masa diod, 
tara de kaka lélap diod, agu diod kolé tara de ikang. 
40 Nenggitu kolé diod tara de wangang éta awang 
agu wangang oné lino, maik mengit de wangang 
éta awang woléngd agu mengit de wangang oné 
lino ho'o. 4t Mengit de mata leso dion agu mengit 
de wulang, agu mengit de wulang dion agu mengit 
de sanggéd ntala. 4? Nenggitu kolé néng latang te 
to'o koléd ata mata. Tobo hitut poli boakn ngancéng 
botekn, maik tobo hitut to'o koléy te mosé tédéng 
lén. ® Du boakn tobo hitu, da'at agu les kétay taran, 
maik du pandé mosé kolén tobo hitu, ciri diay agu 
mberesy. 44 Tobo hitut boak tobo de lino, hitut to'o 
kolé tobo ata widang de Nai Nggeluk. 

Jari, manga tobo de lino, manga kolés tobo ata 
widang le Nai Nggeluk. “Ného manga tulis oné 
Surak Nggeluk: “Manusia laring cain hi Adam, ciri ata 
moséy,” maik hi Adam ho'ot turung cemoln ciri Nai 
Nggeluk te pandé mosé. Hi Adam hitut mai laring 
cain toé ba tara de Nai Nggeluk, maik ba tara de 

lino, poli hitu po mali hitut ba tara de Nai Nggeluk. 
47 Adam hiot laring cain dédék oné-mai tana agu ciri 
ného weki dité, maik Adam hiot te suan mai éta mai 
Surgan. 48 Sanggéd cao'ca oné lino, cama agu hia 
hiot dédék oné-mai tanan; maik sanggéd cao'ca situt 
mai éta-mai awang, cama ného Hia hitut mai éta-mai 
Surgan. f}? Oné weki dité ho'o ba tara weki de lino, 
maik tai te ba tara de weki éta mai Surga. 

0 Asé-ka'én, ho'o ata kudut taé laku agu méu, te 
weki agu dara dité hitut ampus, toé tiba mbaté oné 
Adak de Mori Keraéng, agu toé ngancéng haéng 
mosé tédéng lén. ”! Ata tu'ungn, aku taé agu méu 
ca pété ceha: Ité toé manga mata taungd du runing 
terompét hitut turung cemoln, maik te pandé caling, 
>2 oné cerepa-mata kaut. Du runingn terompét, 
sanggéd ata mata to'o kolés agu toé ngancéng 
ampus koléd. ?? Ai weki dité ho'ot ngancéng ampus, 
paka papé weki hitut ngancéng mosé tédéng lén, agu 
weki ho'ot ngancéng mata paka papé weki hitut toé 
ngancéng matay. 5*4 Émé weki ho'ot ngancéng ampus 
poli calingn le weki hitut toé ngancéng ampus, agu 
weki ho'ot onémai lino poli caling le weki éta-mai 
Surga, itu po jepeky curup ata poli tulisn: 

“Mata poli kodan, wiga ité haéng mosé tédéng lén. 

»>Oé mata, nia ontong de hau? 

Oé mata, nia cewel de hau?” 

»6 Cewel de mata hitu ngong ndékok, agu kuasa de 
ndékok hitu Adak Taurat. >” Maik wali di'a kamping 
Mori Keraéng, ata poli téi ontong oné ité, lut hi 
Yésus Kristus Mori dité. >8 Landing hitu asé-ka'én ata 
momang laku, metek koé imbis, néka gégo agu seber 
koém oné gori de Mori Keraéng! Ai pecingp le méu 

oné neki ca agu Mori Keraéng, rébok de méu toé oké 
bon. 


Campé Latang Te Weki Serani Oné Yérusalém 


16:1-4 

1 6 1 Émé réco séng kudut te sanggéd ata 

nggeluk, poro pandé le méu lorong agu toing 
daku latang te weki serani oné Galatia. ZOné leso 
laring cain néténg minggu, nahé sanggés méu — 
téing lorong apa ata tiba de méu — cimpa koé cekoén, 
agu na'a, agu réco situ néka nongko du hitu di caig 
aku. 3Du caig aku, aku te jera ata, atat patun le méu 
latang te hitu, ba agu surak te karongd nggere-oné 
Yérusalém kudut tombo téing de méu situ. 4 Émé 
sékék tu'ung paka ngo agu aku, itu po ngo cama agu 
akus. 


Bet Di Paulus 


16:5-9 

> Aku kudut mai oné méuk émé poli liba oné 
Makédonia, ai aku paka liba oné tana hituk. ê Aram 
remo naisg aku te ka'éng cama agu méu oné 
Korintus, ko aram kudut ka'éng lawang cekeng cés, 
wiga méu ngancéng campé aku te ruda olon lako 
daku. Ai aku toé ngoéng te lélo méu mbalep nggitu 
kaut. Bengkes daku kudut remo béhéng ka'éng agu 
méu, émé henan le Mori Keraéng. 8 Maik aku kudut 
ka'éng oné Éfésus dengkir leso adak Péntékostén, 
Jai manga kin linga latang te aku kudut pandés gori 
ata dai méséd agu mengit, koném po manga ata 
léwangn. 

Pisa Tarad Tura 


16:10-18 


10 Émé cai hi Timotéus, anor di'a le méu kudut hia 
toé rantangy émé manga oné bahi-réha méu, ai hia 
pandé gori de Mori Keraéng cama ného akuy. 11 Jari, 
néka manga ata oné-mai méu te rékéng jengge-li'o 
hia! Ata dian campé hia, kudut hia ngancéng ruda 
olo lakon wiga selamaky, kudut hia mai koléy oné 
aku, ai aku cé'é ho'o géréng cai diha agu sanggéd 
asé-ka'é ca imbi situt iwod. !? Latang te asé-ka'é dité 
hi Apolos, dongkalin laku sorén kudut ngo la'at méu 
cama laing agu asé-ka'é ca imbi situt iwod, maik hia 
toé kéta kin gori te mai ho'o gi. Emé manga lingan 
cepisa, hia kudut maiy. 

13 Jerék di'a-di'a! Metek koé imbis! Rani agu mberes 
koé nais! 14 Pandé sanggéd gori de méu le momang! 
15 Manga ca kolé tegi daku agu méu asé-ka'én. 
Pecingp le méu hi Stéfanas, agu haé kilon, isé ata 
laring cain teser oné Akhaya, agu isé poli oké moséd 
ciri keturu latang te sanggéd ata nggeluk. t° Landing 
hitu, lorong koé le méu ata nenggitu agu néténg ata 
siot lorong gori agu rébok do. 17 Aku naka kétak ali 
cai di Stéfanas, hi Fortunatus agu hi Akhaikus, ai isé 
luing manga ranga de méu. t8 Isé pandé ciar nai daku 
agu nai de méu. Hiang koé sanggéd ata nenggitu! 


Tabé 


16:19-24 


19 Tabé latang te méu, de weki serani oné-mai 
Asia Koé, oné-mai hi Akwila, oné-mai hi Priskila, agu 


1 KORINTUS 16 554 


sanggéd ata serani oné mbaru disé téi tabé do oné 
ngasang de Mori Keraéng latang te méu. 20Tabé 
latang te méu, oné-mai sanggéd asé-ka'é ca imbi. Téi 
koé tabé oné ata iwod ali omo nggeluk. 

21 Ali limé rug aku tulis surak ho'o: Tabé oné-mai hi 
Paulus. 

22 Céing ata toé momang Mori Keraéng, nahé niury. 
Maranatha! 

23 Widang de Mori Yésus loréng méuy. 

24 Momang daku loréng sanggés méu oné hi Kristus 
Yésus. 


2 KORINTUS 


Tabé 


1:1-2 

4 lOné mai hi Paulus ata pilé le Mori Keraéng 

te ciri rasul di Kristus Yésus agu oné mai hi 
Timotéus asé-ka'é ca imbi dité. Latang te ro'éng de 
Mori Keraéng oné Korintus agu sanggéd ata serani 
oné temu tana Akhaya. ? Widang agu hambor-libur 
oné mai Mori Keraéng Ema dité agu oné mai Mori 
Yésus Kristus loréng méu. 


Wali Di'a 


1:3-11 

3 Naring lité Mori Keraéng, Ema de Mori dité Yésus 
Kristus, Ema ata penong le gawas agu Mori Keraéng 
pu'ud sanggéd lémbu. łHia ata pandé lémbu oné 
sanggéd susa dami, wiga ami ngancéng pandé lémbu 
isét do susad ali émbu hitut tiba le rug ami oné mai 
Mori Keraéng. “Ai cama ného ami, dod lami ata poli 
mantéd singsara di Kristus, nenggitu kolé ami do 
kéta tiba Iéímbu onémai hi Kristus. ê Pa'it réa hitut poli 
mantén lami, latang te lémbu agu selamak de méu. 
Emé lémbuk ami li Kristus, hitu kudut pandé lêmbu 
méu, wiga méu ngancéng mberes te ta'ong oné 
pa'it réa cama ného hitut poli mantén lami. 7 Mésen 
kéta bengkes dami latang te méu. Ai pecing lami, 
te méu lut kolé oné pait réa cama ného ami, wiga 

méu kolé tiba Iémbu cama ného ami. 8 Ai ngoéng 
dami asé-ka'én, kudut pecing le méu pait réa ata 
tiba lami oné tana Asia Koé. Pa'it réa situt pola dami 
méséd agu mendo kétas, wiga ami do'ong nai laing 
latang te mosé dami. ? Ngot noing lami, néhot ami 
poli wahéng mata muing. Tara nenggitun, kudut ami 
néka imbi kaut mberes de weki-rugm, maik hanang 
oné Mori Keraéng hitut pandé to'o kolé ata mata. 

10 Hia poli pandé selamak ami oné mai mata da'at: 
bengkes dami te Hia kolé tai pandé selamak ami, lai 
méu kolé lut campé ngaji latang te ami. Landing hitu 
do kéta ata téti wali di'a latang te widang situt tiba 
dami, ali dod ngaji disé latang te ami. 


Caling Get Lako Di Paulus 


1:12--2:4 

12 Ho'oy ata pandé bombong rak dami, ngong imbi 
tu'ung lami onémai ici-naigm, te mosé dami oné 
lino ho'o, céwén kolé oné woé-joé dami agu méu, 
le junggu agu nggélok oné mai Mori Keraéng, toé 
ali mbeko de lino ho'o. t3 Ai ami hanang tulis latang 
te méu, apa ata ngancéng bacang agu idep le méu. 
Bengkes daku, nahé méu idep di'a-di'a, 14 ného hitut 
poli idep le méu iwod oné mai ami, ngong du leso mai 
kolén Mori Yésus, méu bombong raks landing ami, 
cama ného ami kolé bombong rakgm landing méu. 

15 Landing le imbi ho'o, aku tombo oné méu te 
manga dé'it get daku olo te ngo la'at méu, kudut méu 
ngancéng tiba widang te suangkalin. 18 Poli hitu aku 
ruda olo lakog nggere-oné tana Makédonia, onémai 
Makédonia kolé nggere-oné méu kudut méu campé 
aku lari lakog nggere-oné tana Yudéa. 1 Jari, co'o 

weli ga, ma'ut sara-rug kaut aku oné get ho'o? Ko 
get daku hitu lorong ngoéng de rug kanang wiga oné 
weki rug kolé cerep latang te “éng” agu “toé”? 18 Mori 
Keraéng hitut junggu ata sakasin reké dami kamping 
méu, toé rodo “éng” ko “toé” kaut. t? Landing hi 
Yésus Kristus, Anak de Mori Keraéng hitut poli 
keréban lami oné bahi-réha méu, le weki-rug aku agu 
hi Silwanus, agu hi Timotéus, toé rodo “éng” ko “toé” 
kaut, maik walé “éng” kali ata mangan oné Hia. % Ai 
hi Kristus hitu ngong walé “éng” de Mori Keraéng 
latang te sanggéd reké’N. Landing le Kristus hitu, itu 
tara mangan taé “Amén” lité te bong Mori Keraéng. 
21 Ai Mori Keraéng ata poli pandé mberes ami agu 
méu te nai ca anggit oné hi Kristus; Hia kolé ata poli 
palas tara-wetik weki ali Nai Nggeluk, 22te tanda 
paéng Run oné ité, kudut ciri pa'ar onémai sanggéd 
taung situt poli mengkekd latang te ité. 22 Maik aku 
kepok oné Mori Keraéng hitut saka-si ata pecing ici 
nai daku, te aku toé mai oné Korintus landing kaut 
aku toé ngoéng te pandé susa méu. 24Toé ali ngoéng 
dami te perénta apa ata paka imbi le méu, ai méu 
poli mereps oné imbi. Ngot ami ngoéng lorong gori 
latang te nisang nai de méu. 
2 1 Aku poli wérét oné naig, kudut toé mai kolék 
te pandé wéong nai de méu. ? Ai émé aku pandé 
wéong nai de méu, céing kolé ata pandé nisang nai 
daku, émé toé ata so'ot pandé kémas naid laku. ° Ai 
latang te hitu betuan surak daku olo, kudut émé 
maik aku, néka wéong kolék aku landing isé, kalim 
po isé ata paka pandé nisang nai daku. Ai imbi laku 
sanggés méu, te nisang nai daku cama kolé ného 
nisang nai de méu. “Aku tulis latang te méu déméng 
agu simpung kig agu wugu pucug, agu ndurus kin 

waé lu'ug, toé kudut pandé wéong nais, maik kudut 
pecing le méu, mésé kétay momang daku latang te 
sanggés méu. 


Paka Ampongs Ata Sala 


2:5-11 

> Maik émé manga ata pandé wéong nai, toé pandé 
wéong nai dakus, maik nai de sanggés méu, ko de 
pisa taun oné mai méu. Toé tombo jondér daku ho'o. 
6 Latang te ata nenggitu, remo poli wahéng le ata do 
oné mai méu. 7 Maik méu paka ampong agu lémbu 
hia, kudut néka ampus ali leng bailn wéong nai. 8 Ali 
hitu aku toing méu, kudut méu momang tu'ung hia. 
3 Ai hitu betuan surak daku hitu latang te méu kudut 
damang méu, ot lorong ko toé le méu oné sanggéd 
cao-ca. t? Ai céing ata ampong le méu salan, aku kolé 
ampongy. Ai émé ampong laku ata sala — émé manga 
ata paka ampong laku — ampong laku hia te di'a méu 
oné ranga di Kristus, +! kudut jing da'at néka pandé 
nggopét ité, ai pecing lité apa betuan ngoéng diha. 


Simpung Agu Cembes-nai Di Paulus 
Oné Troas Agu Oné Makédonia 


2:12-17 
12 Du cai daku oné Troas latang te wéro Keréba 
Di'a di Kristus, idep laku te Mori Keraéng poli céngka 
para latang te gori hitu. 13 Maik nai daku toé manga 
mekun, ai aku toé manga cumang hi Titus, asé-ka'é 
ca imbi daku. Ali hitu aku pelekana, agu ngo oné tana 
Makédonia. 

14 Maik wali di'a kamping Mori Keraéng, ata titong 
mtaung ami ata nai ca anggit agu hi Kristus oné 
salang ontong Diha. Létang laing ami Hia wécak 
bengé, wiga pecing Hia lata nia-nia kaut wan. 1> Ai 
latang te Mori Keraéng ami ho'o cama ného néndong 
bengé di Kristus oné bahi-réha isét selamak agu oné 
isét mata. !6 Latang te isét mata ami ciri wau buing 
hitut pandé mata; agu latang te isét selamak ami 
ciri bengé latang te pandé mosé. Maik céing ata 
ngancéng pandé gori nenggitu? 17 Ami toé cama agu 
ata bana situt pika reweng de Mori Keraéng. Maik 
landing le nai ca anggit agu hi Kristus, ami curup 
tu'ung kéta ali bakok nai lorong perénta de Mori 
Keraéng oné ranga Diha. 


Keturu Reké Weru 


3:1-18 

1 Asa weli ga, pu'ung kolék ami te naring 

weki-rugm ko? Ko, sékék kéta ami ného ata bana 
toto surak naring latang te méu ko oné-mai méu? 
2 Méup surak naring dami ata tulis oné nai dami, ata 
baé agu ngancéng bacang le sanggén ata. ? Ai poli 
si'angn te méuy surak di Kristus ata tulis ali keturu 
dami, toé tulis ali tinta, maik ali Nai Nggeluk oné mai 
Mori Keraéng hitut mosé, toé kolé wetik oné watu 
lempé, maik oné weki, ngong oné nai de manusia. 
4 Nenggitu mésén imbi dami oné Mori Keraéng lut hi 
Kristus. ° Weki-rug kaut ami, toé ngancéng bilang te 
gori ho'o landing le mberes de rug ami; toé! Maik tara 
ngancéngn lami ali gori de Mori Keraéng. Hiap kolé 
ata widang mberes oné ami te ciri ata keturu laing 
latang te reké weru. Reké weru hitu toé oné-mai 

adak situt tulis, maik oné-mai Nai Nggeluk. Ai adak 
situt tulis pandé mata, maik Nai Nggeluk te pandé 
mosé. 

7 Reké manga situt titong nggere-oné mata, danong 
wetik oné watu lempé. Maik du téid, mengit de Mori 
Keraéng loréng kin agu hi Musa. Ai koném po sagém 
koléy, néra ranga di Musa cili-cẹlap kin wiga mata 
data Israél toé ta'ong te lélon. Emé reké manga mai 
agu mengit nenggitu mésén, 8céwé mésén kolé 
mengit hitut loréng reké weru ata widang le Nai 
Nggeluk! ? Ai émé reké manga te titong nggere-oné 
mata hitu mengitn, céwé mengitn kolé reké weru 
hitut titong nggere-oné selamak. t? Bo ata tu'ungn, 
apa ata bilang mengitn danong toé kéta manga 
betuad, émé tandik agu mengit hitut béta-mai 
sanggéd cao-ca so'o. t! Ai émé situt sagém loréng 
agu mengits, céwé mésé kolé situt toé sagém loréng 
agu mengits. 

12 Ali ami manga bengkes nenggitugm, itu tara 
wingker agu mberes kéta ami te pandé. 13 Ami toé 
ného hi Musa hitut tadu rangan, kudut mata disét 
Israél néka ita moran néra de Mori Keraéng hitut 
sagém. 14 Maik nuk disé poli ciri dempul. Ai dengkir 
leso ho'on rédung hitu ngai tadu ranga disén, émé 
bacang lisé reké manga hitu. Ai hanang oné nai ca 
anggit agu hi Kristus, rédung te tadu ranga hitu 
pandé si'angn. 1° Ngot dengkir leso ho'on, du nia 
kaut isé bacang buku di Musa, manga kin rédung 
ata tadu nai disé. 16 Maik émé céing kaut ata holés 
nggere-oné Mori Keraéng, rédungn hitu te wéngkas 
oné-mai hian. 17 Ai Mori Keraéng hitu Nai, agu nia 
kaut manga nai de Mori Keraéng, nitu mangan céla 
mosé. 18 Sanggéd taung ité ho'o toé manga rédung 

rangad, ai sereméng mengit de Mori Keraéng. Mengit 
hitu mai oné mai Mori Keraéng, itu tara ité rémé 
célungd te ciri cama agu gambar Diha, oné mengit 
hitut tambang mésén. 


Paéng Éta Mai Surga Oné Ketimbo Tana 


4:1-15 

4 1 Ami poli tiba keturu ho'o ali nabit de Mori 

Keraéng. Landing hitu ami toé manga do'ong 
nai laing. 2 Maik okés lami sanggéd gauk da'at situt 
pandé ritak laing. Ami toé manga jondérgm agu toé 
manga adong curup de Mori Keraéng. Maik ami kali 
curup ata molord agu ali hitu ami condo wekigm 
kudut baé, belar ko toén pandé dami lorong ici 
nai de sanggén ata oné ranga de Mori Keraéng. 
3 Émé Keréba Di'a hitut keréba dami toé di idep lata, 
ngasang Keréba Di'a hitu toé di idep latang te isé 
situt kudut ampus. “Ngong sanggéd isét toé imbi, 
ata tadu taung nukd ali dewa da'at de uwa ho'o, 
wiga isé toé ita néra de Keréba Di'a latang te mengit 
di Kristus hitut gambar de Mori Keraéng. “Ai ami toé 
keréba weki rugm, maik keréba Mori Yésus. Weki 
rug ami ciri mendi de méu landing ngoéng de Mori 
Yésus. Ai Mori Keraéng hitut poli curup, “Oné mai 
nendep te par gérak!” Hia kolé ata widang gérak'N 
oné nai dité. Wiga nuk dité ita betuan mengit de Mori 
Keraéng hitut néra oné ranga di Kristus. 

7 Maik paéng Surga ho'o manga oné amiy ho'ot 
ného ketimbo tana liling. Wiga si'ang tu'ung mberes 
hitut mésé kétay oné mai Mori Keraéngn, toé oné mai 
weki damin. 8 Nia mai kaut ami hena le rempékm, 
maik toé gempérkm; ami mora taung nawagm, maik 

toé dopo nukgm, Zami hena le wahéng, maik toé 
legong hanang koégm, ami péncar latakm, maik toé 
ampuskm. t° Noing mtaung lami mata de Mori Yésus 
oné weki dami, wiga mosé de Mori Yésus kolé ciri 
siang kétay. 1! Ai tédéngn mosé dami dondé kéta 
ngerek le matakm landing Mori Yésus, wiga ali hitu 
mosé de Mori Yésus ciri siang kétay oné weki dami 
ho'ot mosé dokong. 1? Ali hitu, koném po mata hitu 
menteng kin oné weki dami, maik mosé hitu menteng 
kin oné méu. 

13 Ného manga tulis, “Aku imbi, landing hitu aku 
curup,” itu tara ami kolé curup ai imbi lami. 14 Pecing 
lami te Hia hitut pandé to'o kolé Mori Yésus, te pandé 
to'o kolé amiy cama laing agu hi Yésus. Hia kolé te 
dadé ami cama laing agu méu nggere-oné weki Run 
Hia. I? Sanggéd situ jaris latang te méu. Le tambang 
cuku tambang dod ata imbi, wiga tambang dod kolé 
wali di'a latang te mengit de Mori Keraéng. 


Néka Simpung Te Mata 


4:16--5:10 

16 Landing hitu ami toé simpungkm, koném po weki 
dami ho'o oné-oné eresn, maik du'ang dami pandé 
weruy lété leso. 17 Ai kélo géal ho'o ga, te cir latang 
te ami mengit tédéng lén ata labi oné mai sanggén 
cao-ca, céwé mésé oné mai kélo dami. 18 Ai ami toé 
pinga situt ita le mata, maik situt toé itad, ai situt ita 
le mata latang te dokong kaut, maik situt toé itad te 
mosé tédéng lén. 

1 Ai pecing lami, émé ndéi ka'éng dité oné lino 

5 ho'o rongkasy, Mori Keraéng poli améng osang 
éta Surga latang te ité, osang baté ka'éng tédéng lén 

ata toé pandé le limé de manusia. 2Lawang ka'éng 
oné ndéi ho'od, ité manga gesard, ai ité nanang te 
ka'éng oné osang éta Surga, Zai ali hitu, ité papé 
cecad agu toé repéng lari lacod. Ai lari ka'éng oné 
ndéi ho'o, ité manga gesard ali mendo situt denet, ai 
ité nanang paké ceca situt weru, maik toé loak situt 
mangad, wiga weki dité hitut mosé dokong kodel 

le weki hitut mosé tédéng lén. ° Mori Keraéng ata 
mengkek ité latang te mosé tédéng lén, agu widang 
Liha Nai Nggeluk luing te pa'arn. 

6 Landing hitu nai dami temer kin. Noing lami, 
lawang rémé manga oné weki ho'o, ami tadang 
kigm oné mai Mori Keraéng. 7” Mosé dami ho'o, mosé 
landing le imbi, toé landing apa ata ita le mata. 8 Nai 
dami temer kin agu céwé ngoéng hésing oné mai 
weki ho'o, kudut ka'éng agu Mori Keraéng. ? Landing 
hitu kolé ami wuli-weki kudut ami henan oné nai 
Diha, koném lari ka'éng oné weki ho'o ko ami ka'éng 
be pé’angn. 1° Ai sanggéd taung ité paka ngo oné 
seriga beté-bicar di Kristus, kudut néténg ata tiba 
apa ata naun te tiba liha lorong agu pandén oné 
mosé ho'o, ata di'ad ko ata da'atd. 


Gori de Keturu Latang Te Pandé Hambor 


5:11-21 

11 Pecing lami, apa betuan hiang Mori Keraéng, 
ali hitu ami wuli-weki kudut pandé imbi ata. Mori 
Keraéng pecing tu'ung nai dami, agu bengkes daku, 
méu kolé pecing tu'ung ami oné nais. 12 Ali nggo'o toé 
kudut naring kolé weki rug ami, maik ami ngoéng te 
téing sokor agu méu kudut pandé angos ami, kudut 
méu ngancéng dungkang agu ata siot mésé-nai 

landing le tarad, toé landing le gaukd. !3 Ai émé ami 
ného ata wédolkm, hitu latang te Mori Keraéng, 
agu émé ami ného ata molor, hitu latang te méu. 
14 Ai momang di Kristus kuasa amiy, ai ami poli ita 
salangn, émé cengata poli matan latang te sanggén 
ata, ngong sanggéd isé situ polig matad. 1> Hi Kristus 
poli matan latang te sanggén ata, kudut isét mosé, 
toég mosé latang te weki rud kanang, maik latang te 
Hia hitut poli matan agu poli to'o kolén latang te isé. 
t6 Landing hitu, ami kolé toé wolo belar de cengata 
lorong wolo de manusia. Emé ami poli dé'it wolo 
belar hi Kristus lorong wolo de manusia, te ho'on ami 
toé kolé wolo belar nenggitu kamping Hia. 17 Jari, 
céi ata manga oné hi Kristus, hia ata dédék weru: 
Hiat mangan laun ga, agu hitut weru polig cain. 
18 Sanggéd taung so'o oné mai Mori Keraéng ata le 
tongka di Kristus poli hambor ité agu Hia agu poli 
imbin gori keturu latang te hambor hitu oné ami. 1° Ai 
oné hi Kristus, Mori Keraéng pandé hambor lino agu 
weki run Hia, agu toé manga bilangd lagé disé agu 
Hia poli imbi keréba pandé hambor hitu oné ami. 

20 Jari, ami ho'o ata wuat li Kristus, néhot Mori 
Keraéng toing méu lut ami. Le ngasang di Kristus 
ami tegi oné méu: Téi koé wekis te hambor agu Mori 
Keraéng. ?!Hi Kristus ata toé hena le ndékoky, maik 
Mori Keraéng poli pandé Hia hena le ndékoky landing 
ité, kudut oné Hiat ité hambort le Mori Keraéng. 


Hi Paulus Oné Gori Keturun 


6:1-10 
1 Tté haé-rebat oné gori latang te Mori Keraéng, 
ami toing méu, kudut méu néka pandé oké-bod 

kaut widang de Mori Keraéng situt poli tiba de méu. 
2 Ai nggo'o curup de Mori Keraéng, 

“Du Aku patun latang te méu, Aku séngét méuk, 

agu du leso Aku pandé selamak, Aku campé 
méuk.” 

Ata tu'ungn, cekeng ho'o ga cekeng ata patun hitu; 
ho'og leson, leso selamak hitu. 3 Oné gori apa kaut 
ami toé manga pandé timpok atagm wiga toé manga 
cengatan ata celan oné gori keturu dami. 4 Ngot oné 
sanggéd cao-ca toto lami te ami ho'o ata gori keturu 
de Mori Keraéng, nenggo'oy: Oné cekeng ta'ong 
susa, pa'it réa agu pola mendo, ” oné cekeng ta'ong 
ongga, oné bui, agu néngo-nangong, oné kamer, 
oné jerék agu du ta'ong darem. 6 Ami gori ali nai 
ngalis-tuka ngéngga agu gawas, lorong Nai Nggeluk 
agu momang oné-mai molor nai. 7 Ami ba keréba 
molor agu kuasa de Mori Keraéng, ali papé harat de 
agil latang te rani ko te kambé. 8 Manga ata hiang 
ami, manga kolé ata lengga ami; manga ata pocu 
ami, manga kolé ata naring ami; koném po molorg 
ami, maik mangkong nggopét kigm lata. ? Ami ného 
ata toé pecing lata, kali po pecing kéta taung lata do. 
Taé data ami ného ata poli mata, kali po mosé kigm. 
Koném po lucakm lata, maik toé matakm. £? Koném 
po wéong kéta naigm, maik naka kigm. Koném po 
lénggég ami, maik ngancéng kin pandé bora ata do. 
Koném po ami toé manga hapegm, maik ami manga 
paéng do. 

Néka Kérong Lata Toé Manga Imbi 


6:11-7:1 
11 Oé ata Korintus! Ami poli tombo si'ang kéta agu 
méu, ici nai dami poli taung céngka latang te méu. 
12 Ami toé manga tadu naigm latang te méu, maik 
méu kali ata tadu nais latang te ami. +° Landing hitu 
te ho'on ga, kudut sina-cé'éd —aku curup ného latang 
te sanggéd anak daku — Céngka ngéngga koé nais. 
14 Méu néka ca naim agu ata toé manga imbid. Ai toé 
ngancéng neki ca di'a agu da'at. Asa néng, ngancéng 
gérak neki ca agu nendep ko? 1° Apa ata camad hi 
Kristus agu hi Jing daʻat? Apa ata camad ata imbi 
agu ata toé imbi? 168 Apa néng woé-joé mbaru de 
Mori Keraéng agu io pina-naéng? Ai ité ho'o mbaru 
de Mori Keraéng hitut mosé, ného curup ho'o de Mori 
Keraéng, 
“Aku kudut ka'éng cama agu isé, 
mosé oné bahi-réha isé, 
agu Aku kudut ciri Mori Keraéng disék, 
isé kudut ciri ro'éng Dakus. 
17 Landing hitu: 
Pé'rang méu oné mai bahi-réha isé 
agu hedongm oné mai isé curup de Mori 
Keraéng, 
agu néka cégot apa siot rinek 
kali Aku te tiba méu. 
18 Aku kudut ciri Ema de méu, 
méu kudut ciri anak Daku, ata rona agu iné-wai, 
nenggitu dé reweng de Mori Keraéng pu'un kuasa.” 
7 1 Asé ka'én ata momang laku! Ai te ho'on ité 
paéng reké hitu. Mait ga ité pandé nggeluk weki 

dité oné mai sanggéd rengkes de weki agu wakar. Ali 
hitu kolé pandé jepek nggeluk dité oné hiang Mori 
Keraéng. 


Nisang Du Poli Wéong Nai 


7:2-16 

2 Toto koé nai di'a de méu latang te ami! Ami toé 
manga pandé sala agu cengatan koé, toé manga 
cengatan kolé ata pandé rowak lami, agu ami toé 
manga kawé ontong oné mai hiat cengatan koé. 

3 Aku tombo nenggo'o, toé kudut téing wahéng 
latang te méu, ai bao poli laku tombon te méu poli 
manga oné nai dami, wiga ité mosé agu mata camat. 
4 Aku tombo si'ang kéta agu méu, bombong kéta rak 
daku latangt méu. Koném po ami ta'ong susa do, 
maik lémbu agu nisang kéta nai dami. 

> Du cai oné tana Makédonia, nai dami toé kéta 
manga merepn. Nia-nia kaut wan ami cumang agu 
susa: niat léwang tau mai pé'ang maid, niat simpung 
oné-mai nai. ê Maik Mori Keraéng hitut pandé lémbu 
ata jinggop, poli pandé lémbu ami ali mai di Titus. 

7 Toé hanang ali cai diha, maik ali lémbu hitut tiba 
diha oné-mai bahi-réha méu. Ai hia poli tombo taung 
agu ami, latang te kembung de méu, gesar de 
méu, semengak de méu latang te kambé aku, wiga 
tambang kéta nisangn nai daku. 

8 Jari, koném po aku poli pandé wéong nai de méu 
ali surak daku hitu olo, maik toé manga mendo nai 
laingn laku. Bo tu'ung olo mendo naig aku, ai ita 
laku te surak hitu pandé wéong nai de méu, koném 
po latang te dokong kaut. °? Maik te ho'on ga, nisang 
kéta nai daku ali méu poli wéong nai, maik ali wéong 

nai de méu hitu te pandé teser méu. Ai wéong nai 
hitu lorong baté ngoéng de Mori Keraéng, wiga toé 
manga rowak méun landing ami. 1? Néka simpung 
laing. Ai wéong nai lorong ngoéng de Mori Keraéng 
cirn teser hitut ba selamak, maik wéong nai oné mai 
lino ho'o cirn mata laing. 1! Ai pélét di'a-di'a, apa 
cirn latang te méu wéong nai hitut lorong ngoéng 
de Mori Keraéng. Méu pandé si'angn mbolot, jogot 
te pandé ndékok, rantang te pandé sala; méu ciri 
ata kembung, semengak, agu wahéng ata sala! Oné 
sanggéd taung mbolot situ, poli toton le méu, te méu 
toé manga salas. 

12 Landing hitu, émé aku poli tulis surak hitu oné 
méu toé ali ata pandé sala, toé kolé ali ata kélo pandé 
sala. Maik oné ranga de Mori Keraéng, noing le weki 
rus méu, co'o kéta mésén wintuk de méu latang te 
ami. !3 Itu tara lémbun nai dami. 

Toé hanang lémbu, ami kolé céwé nisang nai ali 
nisang nai di Titus, ai sanggés méu pandé cembes 
nain. 14 Aku poli pandé bombong rak de méu agu hia, 
kali po méu toé manga pandé ritak akus. Ami hanang 
tombo ata molorn agu méu, nenggitu kolé angos 
dami oné ranga di Titus kali laing molorn. 1° Te ho'on 
hi Titus tambang mésé momangn latang te méu, ai 
nuk liha sanggéd lorong de méu, co'o méu du tiba cai 
diha déméng hiang agu junggus. t° Aku nisang kéta 
naig, ai aku ngancéng imbi méu oné sanggén cao-ca. 


Gori Keturu Ali Momang 


8:1-15 
1 Asé-ka'én, ami kudut tombo agu méu latang 
te widang ata téi oné weki serani oné tana 

Makédonia. ?Rémé hena le damang mendo mésé 
oné sanggéd pa't réa, nisang nai disé bimber kétay. 
Koném lénggé da'ats, maik isé bora oné gawas. 

3 Aku téing saka-si, te isé poli téing réco lorong agu 
mberes disé, ngot labi oné mai mberes de rud. 4Ali 
gori rud isé dedek tegi oné ami kudut isé kolé onés 
te gori keturu latang te ata serani oné tana Yudéa. 
> Isé téi céwé do, po oné mai bengkes dami. Isé téi 
wekid, laring cain kéta oné Mori Keraéng, poli hitu 
nggere-oné ami landing le ngoéng Diha. ê Landing 
hitu, ami dedek hi Titus kudut hia ngo la'at méu, agu 
pandé taungs gori keturu situ ali momang, ného ata 
poli pu'ungn liha. 7 Méu bora oné sanggén cao-ca: 
oné imbi, oné tombo, oné ici nai, mai wa mai nain 
te campé agu oné momang de méu latang te ami. 
Landing hitu, poro nenggitu kolé méu bora oné gori 
keturu ali momang ho'o. 

8 Tombo daku situ toé ného perénta, maik ali toi 
rébok data bana te campé cama tau, aku kolé kudut 
pecing, mai wa mai nain ko toé momang de méu hitu. 
? Ai poli pecing le méu, widang de Mori dité Yésus 
Kristus, koném po boran Hia, landing le méu Hia ciri 
lénggén, kudut méu ciri boram ali lénggé Diha. 

10 Ho'oy nuk daku, cala manga betuan latang te 
méu. Bo kali poli pu'ung pandéd le méu ntaung olo, 
agu poli wérét kudut pandé cemold ga. 1! Ruda olo 
kaut pandé cemold gori situ ho'o ga! Poro pandéd le 
méu lorong agu lileks agu pandé taung situ le méu 
lorong ngancéngs. t? Ai émé méu goris kudut téing, 
téing de méu hitu tibas le Mori Keraéng. Téing lorong 
apa ata mangan, toé lorong apa ata toé manga oné 
méu. 

13 Mendo hitut tiba de méu, toé kudut pandé géal 
ata bana, maik kudut néka mendo-doa. 14 Poro ho'o 
ga, bora de méu te tadu géong disé, wiga bora disé 
cepisa tadu géong de méu kudut néka mendo-doa. 
15 Ného manga tulis: 

“Ata siot nongko do toé manga bora laing, agu ata 

siot nongko cekoé, 
toé manga géongd.” 


Wuatn Hi Titus 


8:16-24 

16 Wali di'a kamping Mori Keraéng, ai Hia widang 
lencek oné hi Titus kudut campé méu. 17 Bo tu'ung 
tibas liha soka dami, maik ali lencekn hitut mésé kéta, 
tara ngon hia oné méu ali lilek run. 18 Cama-cama 
agu hia, ami kolé wuat asé-ka'é bana hitut naring 
laingy oné sanggéd ata serani ali gorin oné wéro 
Keréba Di'a. !?Toé hanang hitu! Hia kolé poli toson 
le weki serani latang te campé ami oné gori keturu 
ali momang ho'o, ata pandé lami latang te bong 
ngasang de Mori Keraéng agu kudut tandan campé 
dami. 

20 Ami toé ngoéngm te mbéis lata oné gori keturu ali 
momang, kudut téing réco mésé ho'o. ?! Ai ami nuk 
ata di'an, toé hanang oné ranga de Mori Keraéng, 
maik oné ranga de manusia kolé. 

22 Cama laing agu isé, ami wuat kolé cengata ata 
bana, asé-ka'é ca imbi dité, ata pisa ngkalin lami 
damangn ga, kali remo hia rébokn latang te campé. 
Te ho'on hia tambang kéta rébokn ali mésén imbi 
diha latang te méu. % Hi Titus haé-reba daku ata 
gori cama laing agu aku latang te méu; asé-ka'é ca 

imbi situt iwod, ata wuat lata serani, agu ciri ca bong 
latang te hi Kristus. ?4 Landing hitu, toto koé tanda 

momang de méu oné isé bolomai ranga data serani, 
ali hitu bombong rak daku latang te méu ciri siang gi. 


Raom Séng Latang Te Ata 
Serani Oné Yérusalém 


9:1-5 

1 Gori keturu latang te ata serani oné tana Yudéa, 

toé maléng tulis kolé laku agu méu. ? Aku poli 
pecing te méu laséng campé atas. Hitu ata pandé 
bombong rak daku oné ata Makédonia. Tombo laku 
agu isé, te méu ata Akhaya ho'o pu'ung ntaung olo 
ga poli mengkek raom séng. Agu gori de méu pandé 
kéngko ata do. ? Aku wuat hi Titus agu sua taus 
asé-ka'é ca imbi, kudut bombong rak dami latang te 
méu oné gori ho'o, toé tombo bod. Jari, méu paka 
mengkek di'a-di'a tu'ung ného hitut poli tombon laku. 
4 Kudut émé ata Makédonia mai cama laing agu akus, 
repéng laku te méu poli mengkeks, wiga ami toé ritak 
ali bombong rak dami hitu. > Hitu tara jerad laku hi 
Titus agu sua asé-ka'é ca imbi situ kudut ngo pado 
olos, kudut wintuk réco situt poli reké de méu olo. Ali 
hitu ita siangn cepisa te réco de méu hitu téing le 
gawas nai toé ali dedek molé. 


Téing Ali Nisang Nai 


9:6-15 
6 Idep di'a-di'a go'ét ho'o: Ata weri cekoé, ako 
cekoé koléy, ata weri do, ako do koléy. 7” Poro 
néténg-néténg méu téing lorong téti nai rus, néka 

ali mendo nai ko ali denet data, ai Mori Keraéng 
momang ata siot téing ali nisang naid. 8 Mori Keraéng 
ngancéng téing sanggéd widang latang te méu, 
kudut méu toé géong oné sanggéd cao-ca, ngot 
manga labid latang te pandé di'a agu campé tau. 
ə? Ného manga tulis: 

“Hia pati agu téing oné ata lénggé, 

di'a Diha manga dengkir tédéng lén.” 

10 Hia ata ambi wini latang te isét weri agu roti latang 
te hang. Hia kolé ambi wini latang te méu kudut 
pandé bekas agu pandé todos wua dia de méu. 
11 Méu te ciri boram oné sanggéd cao-ca, wiga méu 
téing mtaung ali gawas nai. Ami ata létangn téing 
de méu hitu te pandé wali di'a oné Mori Keraéng. 
12 Ai gori keturu ali momang ho'ot pandé de méu, 
toé hanang pandé rapak sékék data serani, maik 
téing wali dia oné Mori Keraéng. 1? Ai méu poli ta'ong 
damang oné gori keturu hitu, isé bong ngasang 
de Mori Keraéng ali ita junggu de méu oné imbi 
Keréba Di'a di Kristus. Isé kolé bong ngasang de Mori 
Keraéng ali gawas de méu le pati sanggéd cao-ca oné 
isé agu sanggéd ata. !łItu tara oné ngaji disé, nuk 
mtaung méu ali do kétas widang de Mori Keraéng 
latang te méu. 1° Wali di'a oné Mori Keraéng landing 
widang Diha hitut toé kéta ngancéng carod! 


Hi Paulus Kambé Gori Keturun 


10:1-11 
10 1 Aku hi Paulus ata rantang émé cumang 
dungka agu méu, maik rani émé tadang. Aku 
kudut toing méu landing hi Kristus hitut lembak mésé 
agu joél kétay. ? Aku tegi oné méu: Méu néka coét 

toto rani daku émé ruis méu. Ai aku manga get te 
rani agu ata siot mangkong ami manga tiba lékogm 
oné gori keturu ho'o. 3Bo tu'ung ami lari mosé oné 
lino ho'o, maik ami toé gori agu gejur lorong ngoéng 
de lino ho'o. 4Ai harat dami oné rébok agu gejurgm 
toé dé harat de lino, maik harat ata poli jemutn le 
kuasa de Mori Keraéng ata ngancéng te pandé renco 
sanggéd bénténg. “Ami te pandé tepo taung néténg 
nawa data agu te pandé renco néténg bénténg situt 
hesé ali mésé-nai de manusia kudut pandé do'ong 
ata te pecing Mori Keraéng. Langkis lami sanggéd 
nuk data agu pandé kodas oné hi Kristus. ê Émé poli 
besikn junggu de méu, ami kolé mengkek te wahéng 
néténg ata lintu. 

7 Lélo ga situt manga olo mai ranga de méu! Émé 
hiat cengata noing tu'ung te hia paéng di Kristusy, 
poro hia nuk oné nain te ami kolé paéng di Kristus 
cama ného hia. 8 Aku toé gorig te ritak émé aku 
mésé nai laing le kuasa hitut widang de Mori Keraéng 
latang te pandé téti éta mosé, agu toé latang te 
pandé pa'u méu. ° Aku toé gorig néhot pandé rantang 
méu ali surak-surak daku. t° Ai taé data, “Sanggéd 
surak di Paulus hitu masa agu cirang, maik émé 
cumang dungka, ba weki diha les kétay agu sanggéd 
curup diha toé kéta manga betuad.” !! Maik sanggéd 
ata situt curup nenggitu nuk di'a-di'a, te ba weki 
dami émé cumang dungka cama tu'ung ného curup 
dami oné sanggéd surak dami. 

Rékéng Di Paulus Latang Te Weki Run 


10:12--11:6 


12 Bo tu'ung ami toé cukung te pandé dio-dio ko 
toming weki dami agu sanggéd ata siot naring weki 
rud. Isé wolo weki rud ali wolo de rud agu toming 
weki rud ali toming rud. Leng kéta bodokd isé situ! 
13 Ngot ami toé ngancéng te bombong rak labi oné 
mai watas, maik kong kaut oné watas tana gori 
hitut poli langangn le Mori Keraéng latang te ami, 
hitut ngénggan cai oné méu koléy. 14 Ai oné wéro 
Keréba Di'a di Kristus ami poli cai oné méu, jari ami 
toé manga lagé watas tana gori dami. t! Ami toé 
bombong rak lobo gori data bana, oné tana gori 
hitut toé langang latang te ami. Maik bengkes dami 
kali, émé imbi de méu tambang mésén, ami te tiba 
hiang céwé mésé kolé oné beréha méu, émé tandik 
agu tana gori hitut poli langangn latang te ami. 16 Ali 
hitu ami ngancéng wéro Keréba Di'a oné sanggéd 
tana ata céwé tadang oné mai tana de méu agu toé 
bombong rak lobo dani situt ako lata bana oné tana 
gori hitut poli langangn latang te isé. 

17“Maik céing kaut ata bombong rak, céwé di'an hia 
bombong rak oné Mori Keraéngy.” t8 Ai toé ata siot 
naring weki rud ata ta'ong damang, maik ata siot 
naring le Mori Keraéngs. 

1 1 1 Céwé di'an émé lembaks méu latang te 
bodok daku hitut koé kauty. Bo tu'ung 
lembaks méu latang te aku! ZAi aku kembung méuk 
neho kembung de Mori Keraéng. Ai aku poli pandé 
naca méu agu cengata ata rona, kudut dadé méu 
ného ata molas nggeluk oné hi Kristus. 3 Maik aku 

simpung kolék, émé nuk de méu wéléng kolé te toé 
junggu oné hi Kristus, cama ného hi Hawa danong 
hena le nggopét de ular hitut jondér. “Ai hema kaut 
méu, du manga ata mai keréba Mori Yésus cebana, 
hiot dion agu Mori Yésus hitut poli keréba dami, ko 
téing oné méu nai bana ata dion oné mai Nai Nggeluk 
hitut poli tiba de méu, ko keréba bana oné mai 
Keréba Di'a hitut poli tiba de méu. ? Maik lorong ita 
daku, koném cekoén kaut aku toé manga woléng agu 
sanggéd rasul situt cung kétas. 6 Émé aku toé danga 
molor oné cekeng tombo, toé nggitu oné nggepuk, ai 
ami poli tombod taung oné méu, oné sanggéd sokor 
agu oné sanggéd cao-ca. 
Hi Paulus Toé Nuk Kaut Weki-Run 
11:7-33 
7 Asa neng, salag weli aku ko, émé aku hinggop 
kudut pandé langkas méu ai aku wéro Keréba Di'a 
de Mori Keraéng oné méu toé manga tiba lékog? 
8 Ata weki serani bana nehot poli kubird laku ali tiba 
léko oné mai isé kudut aku ngancéng keturu latang 
te méu. °? Agu du aku manga géong'g oné bahi-réha 
méu aku toé manga pandé susa cengatan koé, ai apa 
ata toé mangan oné aku, tambang le asé-ka'é ca imbi 
oné mai tana Makédonia. Oné sanggén cao-ca aku 
jerék weki-rug, kudut néka pandé mendo oné méu. 
Kong'g aku pandé nenggitu kig. t° Landing toing 
molor di Kristus oné weki daku siang muing laku, te 
bombong rak daku hitu toé manga ata cakan le céing 
kaut oné tana Akhaya. !!Co'o tara toén? Cala landing 
aku toé momang méuk? Pecingn le Mori Keraéng te 
aku momang méuk. 


2 KORINTUS 11 576 


12 Maik apa ata pandé laku te ho'on, te pandé kid 
laku latang te pangga rasul cebana situt bombong 
rak agu tombo te gori disé cama ného gori damis. 
13 Ai sanggéd ata nenggitu cama ného sanggéd rasul 
adong. Isé situ ata keturu adong ata tangké sanggéd 
rasul di Kristus. 14 Néka lenget laing émé nenggitu 
pandé disé, ai jing da'at kolé tangké ného malékat 
de Gérak. 15 Jari, toé meletn, émé ata keturu de jing 
da'at situ tangké ného ata keturu de Mori Keraéng. 
Cemold isé situ, tiba wahéng lorong agu pandé disé. 

16 Cengkalin kolé taé laku: Néka manga ata 
rékéng te aku ata bodok. Emé méu kolé rékéng aku 
nenggitum, tiba ga aku ného ata bodok, kudut aku 
kolé ngancéng bombong rak cekoén. 17 Apa ata curup 
laku ho'o, toé ného cengata ata hiot lorong curup de 
Mori Keraéng, maik ného cengata ata bodok, ata le 
nukn te hia ngancéng bombong raky. t8 Ai dod ata 
bombong rak landing ngoéng de lino ho'o, aku kolé 
ngoéng te bombong rak. 19 Méu lembak kétam agu 
ata bodok, ai rékéng de weki rus méu ata nggalas! 
20 Méu lembaks, émé manga ata te pandé mendi 
méu, te kawé ontong oné-mai méu, kuasa méu, 
mésé nai agu méu, agu émé manga ata pak méu. 
21 Aku ritak kétak kudut tombo agu méu, te ami les 
bail te pandé nenggitu. 

Maik émé ata bana ngancéng mésé-nai laing, 
nenggitu kolé nengk aku, -- curup daku ho'o ného 
ata bodok! ?? Asa leng isé, ata Ibranis ko? Aku kolé 
ata Ibranik! Asa leng isé ata Israéls? Aku kolé ata 
Israélk. Asa leng isé, waé di Abrahams? Aku kolé 
waé di Abrahamk! 2? Asa isé, ata gori keturu di 
Kristus? Aku taé ného ata wédolk — aku kolé labi 
oné-mai isé! Aku céwé do kamerg; céwé dondé oné 

bui; tiba ongga da'at, dondé kolé oné copél mésé. 
24 Lima ngkali téréng ongga lata Yahudi, néténg 
telumpuluciok ngkali ongga. 2? Telungkalig aku kélo 
ali ongga lata Roma, cangkalig aku umbar le watuk 
lata. Telu ngkalin kudut delep agu kepal waé, ca 
leso-ca wié aku lingu-langu oné bahi-réha tacik. 22 Du 
lari lakog aku, dondé kéta ngetek le waé-wa'a agu 
copél oné-mai rampok lata, copél oné-mai ata Yahudi 
agu oné-mai ata toé Yahudi, copél oné béndar, copél 
oné satar-mambak, copél oné bahi-réha tacik agu 
copél oné mai asé-ka'é so'ot tangké. 27 Aku kamer 
do, agu gori mendo, dondé kéta aku toé tokok, aku 
darem agu masa waék, dondé kolé ta'ong darem, 
hena le ces agu toé manga wéngko wekig. 28 Toé 
caros laku situt cebana kolé, mendo daku lété leso, 
ngong soang daku latang te sanggéd weki serani. 

29 Émé manga ata noing les kétay, toé weli aku 

kolé lorong les nenggitu? Émé manga ata pa'u oné 
ndékok, toé weli kendut bon nai daku ali susa? 

30 Émé aku paka bombong rak, aku te bombong 
rak oné les daku. °t Mori Keraéng, Ema de Mori 
Yésus, Mori dité, ata naring tédéng lén, pecing te 
aku ho'o toé manga nggopétg. 220né Damsyik, 
gubernur hitut téti le Raja Arétas, jera sanggén ata 
lami béndar Damsyik kudut deko akus. ?? Maik oné ca 
roto aku ulur nggere-wak lisé oné mai paratongang 
pé'ang-mai siding béndar agu ali hitu aku cépé oné 
mai limé de gubernur hitu. 


2 KORINTUS 12 578 


Uré Di Paulus Agu Tiba Si'ang De Mori Keraéng 


12:1-10 

1 2 1 Aku paka bombong rak, koném po bombong 

rak hitu toé manga betua laingn, maik aku 
kudut keréba uré agu si'ang de Mori Keraéng. ? Aku 
pecing cengata ata serani campulu-pat ntaung olo 
ata hitu rodo téti nggere-éta landongn Surga — maik 
toé pecing laku hitut teti nggere-éta ot wekin tu'ung 
ko toé, toé pecing laku, Mori Keraéng kanang ata 
pecingn. ? Cengkalin kolé taé laku: pecing laku hia 
hitu, maik toé pecing laku hitut teti nggere-éta 
ot wekin tu'ung ko toé, Mori Keraéng kanang 
ata pecingn. Hia rodo téti nggere-oné Firdaus 
agu dengé curup ata toé laséng dengéd, ata toé 
ngancéng curups le manusia. ° Latang te ata hitu 
aku kudut bombong rakg, maik latang te weki rug 
aku toé manga bombong rakg, aikn émé bombong 
rak landing le sanggéd les daku. ĉ Ai émé aku kudut 
bombong rak kolé, aku toé ata hiot bodok kolé, ai 
aku tombo ata molord. Maik weki rug aku ngancéng 
ta'ong te toé bombong rak, kudut néka manga ata 
rékéng latang te aku labi oné mai apa ata ita oné aku 
ko ata dengé oné mai aku. 

7 Agu kudut aku néka mésé-nai laing landing 
sanggéd si'ang situt toé cungs, itu tara téi beti oné 
wekig ata jera le jing daʻat te wajo akuy, kudut aku 
néka mésé-nai. 8Telu ngkalig aku poli kepok oné 
Mori Keraéng, kudut beti ata téing de jing da'at 
hitu mora oné mai weki dakun. ? Maik walé de Mori 
Keraéng, “Dod widang Daku latang te hau, ai landing 
le oné les de hau hitu tara ciri besikn kuasa Daku.” 

Landing hitu, aku céwé ngoéng bombong rak oné 
les daku, kudut kuasa di Kristus wa'u te sémbéng 
akuy. t° Landing hitu, aku naka agu lilek oné lesg, 
oné wahéng, oné mendo, oné susa agu kélo landing 
hi Kristus. Ai émé lesg aku du hituk aku mberesg. 


Simpung Di Paulus 


12:11-21 


11 Tu'ung kéta, aku poli ciri bodok; maik méu ata 
dedek aku kudut ciri bodok. Bo ata tu'ungn, méu 
paka naring akum. Ai koném po aku toé danga 
bilangk lata, maik oné sanggén cao-ca, aku toé 
ngancéng kodak le sanggéd rasul situt toé cungs 
taé de méu. !? Tandan te aku ho'o cengata rasul 
poli toton oné bahi-réha méu lut tanda lenget agu 
kuasa. 13 Ai oné pété nia méu toé pinga laingm laku 
émé rapang agu weki serani bana? Ngot weki rug 
aku toé manga pandé mendo latang te méu. Néka 
rabo landing toé agil daku ho'o! 14 Ata tu'ungn ho'ot 
telungkalin ga, aku mengkek kudut ngo la'at méu, 
agu aku toé pandé mendo latang te méu. Ai toé bora 
de méu ata kawé daku, maik weki-rus méu. Ai toé 
anak ata kawé mosé latang te ata tu'an, maik ata tuʻa 
kawé mosé latang te sanggéd anakn. I? Landing hitu 
aku ngoéng te téing paéng de rug, ngot téi wekig 
latang te méu. Jari, émé aku momang kéta méuk, 
ma'ut toé kéta momangk aku le méu ko? 

16 Di'a demeng ga, éng le méu te weki rug aku toé 
manga pandé mendo latang te méu. Maik manga ata 
curup, te aku ho'o ata kopé nggolong-wélak agu poli 
serénté méu ali sabi nggopét. 17 Asa neng, manga 
dé'it aku emi ontong oné mai méu lut cengata oné 

mai isét wuat daku? t8 Bo kali aku poli tegi hi Titus 
kudut ngo la'at méu agu aku wuat asé-ka'é bana te 
ngo cama-cama agu hia. Asa hi Titus manga emi 
ontong oné mai méun ko? Amit-sua cenaikm agu 
pandé lorong ruku ata cama kolés. t9 Am lawang 
ho'o méu mangkong ami, te ami kambé weki rugm. 
Oé asé-ka'é ata momang laku, oné ranga de Mori 
Keraéng agu le ngasang di Kristus, taé lami: Sanggéd 
gori dami kudut pandé téti étan imbi de méu. ?? Ai 
simpung daku, émé maik aku, repéng laku méu toé 
ného ngoéng daku agu méu repéng aku toé ného 
hitut ngoéng de méu. Simpung daku du hitu aram 
manga kéta ata léwang-tau, guér tau, mas tau, nuk 
kaut sékék de ru, pocu ata, kérong tau, mésé-nai agu 
ngaur tau. ?t Aku simpungk, émé mai kolék aku Mori 
Keraéng daku te pandé rendak aku oné ranga de 
méu. Aku te susa landing ata do situt danong pandé 
ndékoks toé di tesers oné mai ngoéng ata, loma agu 
sanggéd pandé da'at disé. 


Toing Turung Cemoln 


13:1-10 

13 l Ho'ot telu ngkalin ga, aku mai la'at méu. 

Oné Surak Nggeluk manga tulis, émé oné 
ca bicar manga sua ko telu taun ata te ciri saka-si, 
bicar hitu tu'ung kétay. ? Latang te isé situt danong 
pandé ndékok agu sanggéd ata bana, olog laku poli 
langgan, du mai daku te suangkalin. Te ho'on du aku 
déu oné-mai méu, langga kolé laku, émé mai kolé 
cepisa toé cengatan oné-mai isé ata cépé oné-mai 
wahéng. 3 Ai méu nanang ca tanda te hi Kristus curup 
létang lakuy, agu Hia toé sihing te wahéng méu, 

maik cau kuasa oné bahi-réha méu. “Bo du pépék 
oné panggol lesN Hia, maik te ho'on ga Hia mosé 
koléy ali kuasa de Mori Keraéng. Bo tu'ung ami les 
oné nai ca anggit agu Hia, maik ami nai ca anggit agu 
Hia landing kuasa de Mori Keraéng latang te méu. 

> Damang koé weki rus, asa méu cedek kis oné imbi 
ko? Maring koé wekis! Asa méu toé imbi te hi Kristus 
Yésus manga oné weki de méu? Ai émé toé nenggitu, 
méu toé ta'ong damang. Maik bengkes daku, pecing 
le méu toé ami ata toé ta'ong le damang. 7” Ami ngaji 
kamping Mori Keraéng, kudut méu néka pandé da'at, 
toé kudut siang te ami taong damang, maik kudut 
méu ngancéng pandé ata di'ʻan, koném po weki rug 
ami néhot toé ta'ong damang. Ai ami toé kéta 
ngancéng pandé te dungkang molor, ata ngancéng 
pandé dami kali hanang latang te molor. °? Ai nakak 
ami, émé lesg ami maik méu mberes. Agu ho'oy ngaji 
dami, kudut méu ciri besikm. t° Itup tara cengkalin 
ho'o aku tulis agu méu du aku tadang oné mai méu. 
Ai émé cepisa aku manga oné bahi-réha méuk aku 
sihing te wahéng méu lorong kuasa hitut widang de 
Mori Keraéng. Widang hitu kudut téti étan mosé de 
méu, toé kudut pandé renco. 


Tabé 


13:11-13 


11 Cemoln ga asé-ka'é daku, nakam ga, wuli koé 
wekis kudut te ciri besik. Tiba koés sanggéd toing 
daku! Poro ca nai agu ca nuk koé méu, agu mosé ga 
oné hambor-libur, wiga Mori Keraéng pu'un momang 
agu hambor-libur te loréng méuy. 


2 KORINTUS 13 582 


12 Téi koé tabé hiat cengata agu ata bana ali penong 
le momang. 

13 (13-12b) Tabé oné mai sanggéd ata serani latang 
te méu. 

14 (13-13) Widang de Mori Yésus Kristus agu 
momang de Mori Keraéng neki ca agu Nai Nggeluk, 
te loréng sanggés taung méu. 


GALATIA 


Tabé 
1:1-5 
1 1 Aku hi Paulus ata ciri rasul, toé landing lut 
manusia ko toé kolé landing téti le cengata 
manusia, maik ata pilé li Yésus Kristus agu Mori 
Keraéng, Ema ata pandé to'o kolé Hia oné-mai ata 
matan. 2 Tabé oné-mai aku agu sanggéd asé-ka'é ca 
imbi latang te sanggéd weki serani oné tana Galatia. 
3 Nahé widang di'a agu hambor-libur oné-mai Mori 
Keraéng Ema dité, agu oné-mai Mori Yésus Kristus 
loréng méu. 4 Kudut lorong ngoéng de Mori Keraéng 
Ema dité, Hi Kristus poli téing wekin landing sanggéd 
ndékok dité, kudut céla ité uwa te ho'on oné-mai 
sanggéd ata da'atd. ° Latang te Hia kali mengit 
tédéng lén! Amén. 
Hanang Cay Kali Keréba Di'a 
1:6-10 
6 Lenget kolék aku, ai méu gélang kétam holés 
oné-mai Mori Keraéng, ata poli pilé méun landing 
widang di Kristus. Co'o tara rodo gélangs kéta méu 
lorong keréba di'a bana, ata woléngn agu Keréba 
Di'a de Mori Keraéng? Bo tu'ung manga ata pandé 
cebel méu te pandé holé-halés Keréba Di'a di Kristus. 
8 Ata hitut ba keréba di'a bana ata woléngn agu 
Keréba Di'a hitut poli keréban lami oné méu, nahé 
niur kéta hia, koném po ata hitu oné-mai weki rug 
ami ko oné-mai cengatan malékat éta-mai Surga. 

? Ného ata poli tombon lami bolon, ho'o ga taé kolé 

ca ngkalin laku oné méu: Emé manga ata ba keréba 
di'a bana, ata woléngn agu Keréba Di'a ata poli tiban 
le méu oné-mai ami, nahé niur hia hitu. 1? Jari, co'o 

weli ho'o ga: Aku kawé naring de manusia ko kawé 

naring oné-mai Mori Keraéng? Ko aku rémé emi nai 

de manusia, kudut naring lata? Emé nenggitu pandé 
daku, ngong aku toé mendi di Kristusk. 


Co'o Hi Paulus Ciri Rasuln 
1:11-24 

11 Asé-ka'én, masa kéta curup daku ho'o agu méu, 
te Keréba Di'a hitut wéro daku, toé keréba di'a 
oné-mai manusia. 1? Ai aku toé tiba keréba di'a ho'o 
oné-mai manusian agu toé kolé manusia ata toingn 
oné aku, maik tiba laku lut siang di Yésus Kristus. 
13 Ai polig dengén le méu mosé daku danong oné 
agama Yahudi: Toé kéta ké'éts laku wahéngd ro'éng 
de Mori Keraéng agu wuli weki daku kudut pandé 
ampus taung isé. 14 Oné wintuk adak Yahudi kolé 
aku céwé nggepuk oné-mai sanggéd haé reba ata 
cama uwa agu akus. Oné-mai sanggéd wa'u daku, 
aku kéta kali ata seber te nipu ruku agu saké adak 
disé empo. 1” Maik ali di'a de Mori Keraéng poli pilé 
akun pu'ung oné-mai tuka de endég agu bénta aku 
ali widang Diha. t6 Mori Keraéng kolé henan te toi 
AnakN oné aku, kudut aku keréba AnakN hitu oné 
sanggéd wa'u bana ata toé wa'u Yahudi. Du hitu 
aku toé kéta gorig te tegi cica de manusia. 17 Aku 
toé kolé ngok oné Yérusalém kudut cumang agu 
isét poli ciri rasuld bolon mai aku. Maik aku ngo 
oné tana Arab agu nitu maig holés kolé nggere-oné 
béndar Damsyik. !8 Telu ntaung poli hitu, aku ngo 

oné Yérusalém kudut la'at hi Petrus, agu aku ka'éng 
campululima lesok oné mbaru diha. t? Maik aku toé 
manga ita cengatan koé sanggéd rasul situt iwod, 
hanang hi Yakobus, asé-ka'é de Mori Yésus. 20 Bolo 
mai ranga de Mori Keraéng masa kéta laku curupn: 
Apa ata tulis laku latang te méu laing molorn kéta, 
toé ata nggopét. ?! Poli hitu aku ngo oné tana Siria 
agu Kilikia. ?? Landing weki serani oné tana Yudéa 
toé kin pecing tara daku. 23Ata dengé disé kali te aku 
danong ngoéng te mbelé isé, maik te ho'on ga aku 
mai ba Keréba Di'a hitut kudut pandé ampus laku 
danong. ?4 Itu kali isé bong ngasang de Mori Keraéng 
landing aku. 


Hi Paulus Tiba Le Sanggéd Rasul 
2:1-10 

2 1 Campulu-pat ntaung poli hitu, aku ngo kolé 

oné Yérusalém, dadé laku hi Barnabas agu hi 
Titus. ? Ngo daku landing wuat de Mori Keraéng. Du 
lari bantang hanang koégm agu isét hiang laings, 
tombo taungs laku Keréba Di'a hitut wéro daku oné 
bahi-réha wa'u bana ata toé wa'u Yahudi. Ali hitu, 
sanggéd gori daku danong ko te ho'on toé oké bod. 
3 Koném po hi Titus hitut cama laing agu akuy, 
cengata ata Yunani, maik hia toé dedeky te lut wintuk 
sunat. “Bo tu'ung manga denet oné-mai asé-ka'é 
tangké situt rodo ci-cop ngo oné weki serani. Get disé 
émé bonés kudut pandé caka lélo ngoéng dia dité 
ata paéng oné nai ca anggit agu hi Kristus Yésus. Ali 
hitu isé ngancéng pandé mendi ités. ? Maik toé kéta 
teing pate lami te lorong isé, kudut Keréba Di'a hitu 
kong temer kin oné méu. Isé situt naun te hiangs, 
toé manga dedek apa ata werun oné aku. Ata hiang 

laing ko toé isé situ danong, toé manga sékék laingn 
laku, ai Mori Keraéng toé manga pilé taran ata. 7” Ngot 
ita lisé te Mori Keraéng poli wuat aku kudut wéro 
Keréba Di'a latang te ata toé lut wintuk sunat, cama 
ného hi Pétrus wéwa Keréba Di'a latang te ata lut 
wintuk sunat. 8 Ai Mori Keraéng ata poli téing mberes 
oné hi Pétrus kudut ciri rasul latang te ata lut wintuk 
sunat, Mori Keraéng kolé ata poli téing mberes oné 
aku kudut ciri rasul latang te ata toé lut wintuk sunat. 
? Du poli ita widang situt téing oné aku, itu kali hi 
Yakobus, hi Pétrus agu hi Yohanés ata cama ného 
siri bongkok de weki serani, cau limé agu akus agu 
hi Barnabas, tanda nai ca anggit, kudut ami ngo oné 
ata toé lut wintuk sunat, maik hi Pétrus, Yakobus 
agu hi Yohanés ngo oné ata lut wintuk sunat. 1° Ca 
kali bengkes disé, te ami paka campé sanggéd ata 
lénggé. Ina hitu muing ata paka pandés laku. 
Hi Paulus Rabo Hi Pétrus 
2:11-14 

1! Maik du hi Pétrus cai oné béndar Antiokhian, aku 
rabo hia, ai salan pandé diha. 1? Ai du toéd cais ata 
wuat li Yakobus, hi Petrus hang cama agu asé-ka'é ca 
imbi situt toé lut wintuk sunat. Maik du poli caid isé 
siot wuat li Yakobus, hi Petrus hedongy kudut tadang 
oné-mai isé situ toé lut wintuk sunat ali rantang 
asé-ka'é situt lorong wintuk sunat. 12 Sanggéd 
asé-ka'é Yahudi cebana kolé lorong pisik hitut pandé 
di Petrus, wiga hi Barnabas kolé lut pisik hitut pandé 
disé. 14 Maik du ita laku te ba weki disé situ toé 
lorong molor de Keréba Di'a, mai taé daku ngong hi 
Pétrus oné ranga data do situ, “Emé hau ata Yahudi, 
mosé agu ba wekim néhot toé ata Yahudi, co'o hau 

tara dedek asé-ka'é situt toé lut wintuk sunat kudut 
mosé agu ba weki ného ata Yahudi?” Ata Yahudi Ko 
Toé ata Yahudi 


Selamak Landing Hi Kristus 
2:15-21 

15 Bo émé lorong loas, ami ho'o ata Yahudikm, 
toé ata ndékokm ného ata wa'u bana. 168 Koném po 
nenggitu, pecing lami te toé manga cengatan koé 
ata patun le Mori Keraéng ali pandés wintuk Taurat, 
maik hanang ali imbi oné hi Kristus Yésus. Landing 
hitu ami kolé poli imbi oné hi Kristus Yésus, kudut 
ami patun le Mori Keraéng le imbi oné hi Kristus, toé 
ali pandé wintuk Taurat. Ai, “Toé manga cengatan 
koé ata patun oné Mori Keraéng,” le pandé wintuk 
Taurat. t7 Maik émé ami ata ndékok kigm, ngai rémé 
wuli wekigm kudut patun le Mori Keraéng ali nai ca 
anggit agu hi Kristus, co'o weli hitu ga, landing hi 
Kristus hitu tara ndékokg ami ko? Toé kéta nggituy! 
18 Ai émé aku pandé hesé kolés apa ata poli rongkasd 
laku, ngong aku te tombo weki rug ata lagé wintuk 
Taurat. t? Ai aku poli matag latang te wintuk Taurat, 
kudut aku mosék latang te Mori Keraéng. Aku poli 
panggol cama laing agu Hi Kristus; 20 maik aku 
mosék, landing toé kolé weki rug aku ata mosé, 
maik hi Kristus hitut mosé oné akuy. Mosé ho'ot 
mangan daku, ngong mosé landing imbi oné Anak 
de Mori Keraéng ata poli momang akuy agu condo 
mosén latang te aku. ?! Aku toé doét widang de Mori 
Keraéng. Ai émé patun le Mori Keraéng lut wintuk 
Taurat, ngong oké bon mata di Kristus. 

Manusia Patun Le Mori 
Keraéng Landing Le Imbi 
3:1-14 

1 Oé ata Galatia ata bodok, céing ata poli pandé 

kérong méu? Toé weli hi Yésus Kristus hitut poli 
panggoln ata poli si'ang kétay laku olo mai ranga de 
méu? 2? Ho'o kanang ata kudut pecing laku oné-mai 
méu: Asa weli méu ga, poli tiba Nai Nggeluk ali pandé 
wintuk Taurat ko ali imbi Keréba Di'a? ? Nenggitu 
kéta bodok de méu ko? Poli pu'ungn le méu mosé 
weru lorong Nai Nggeluk, ma'ut lorong kaut ngoéng 
de weki du turung cemoln? “Ba'ang néng ga, oké 
bod kaut situt do kéta ata poli manté de méud ko? 
Rodang néng gé, oké bod kaut-a! ° Mori Keraéng 
poli widang Nai Nggeluk agu do pandé tanda lenget 
oné bahi-réha méu. Asa weli ga, pandé hitu de Mori 
Keraéng landing méu lorong wintuk Taurat ko landing 
imbi Keréba Di'am? 

6 Ného nenggitu kolé hi Abraham, imbi oné Mori 
Keraéngy, wiga le imbi diha hitu hia patun le Mori 
Keraéng. 7 Jari, idep koé le méu te céing kaut 
ata mosé ali imbi, isé situ ciri anak di Abrahams. 

8 Danong polig tombon oné Surak Nggeluk, te ata toé 
Yahudi patun oné ranga de Mori Keraéng landing le 
imbid. Keréba Di'a hitu olog wéwan oné hi Abraham: 
“Landing le hau tara sanggéd wa'u te tiba berkaks.” 
9 Jari, isét mosé ali imbi, isé situ ata tiba berkak cama 
laing agu hi Abraham. t° Ai sanggéd ata situt wéo 
moséd oné wintuk Taurat, niur moséd. Ai manga 
tulis: “Nahé niur kétas ata situt toé junggu te pandé 
sanggéd cao-ca ata tulis oné surak Taurat.” 1! Céwén 
kolé sirang kéta gi, toé manga ata patun oné ranga 

de Mori Keraéng ali pandé wintuk Taurat, ai manga 
tulis: “Ata patun oné ranga de Mori Keraéng te mosés 
ali imbid.” +2? Pu'un de wintuk Taurat toé le imbi, maik 
céi ata pandén, hia hitu te moséy. t° Hi Kristus poli 
sambé ité oné-mai niur de wintuk Taurat. Hia pandé 
nenggitu ali ondang weki Run ciri niur landing ité. 

Ai manga tulis: “Nahé niury ata hitut wéo oné haju 
panggol.” 14 Hi Yésus Kristus poli pandé nenggitu, 
kudut lut Hia berkak di Abraham caiy oné sanggéd 
wa'u bana. Jari, ali imbi, sanggéd ité tiba Nai Nggeluk 
hitut poli rekén le Mori Keraéng. 


Wintuk Taurat Ko Reké De Mori Keraéng 
3:15-29 
15 Asé-ka'én, céwé dian aku tombo ca rapang 

oné-mai mosé lété leso. Ca surak reké ata poli 
nggepukn, koném po pandé le manusiay toé 
ngancéng koar ko tambang koléy le cengata-cengata. 
16 Sanggéd taung reké de Mori Keraéng, tombo agu 
hi Abrahams agu oné waé diha. Toé manga tombo 
nggo'on, “latang te sanggéd waé diha,” néhot ngong 
ata do, maik hanang cengatay “agu latang te waé 
de hau,” ngong hi Kristus. 1” Betuan hitu ngong: 
Reké hitut bolon poli nggepukn le Mori Keraéng, toé 
ngancéng koar ko mora mberésn le wintuk Taurat, 
hitut tua pat ratus telu-mpulu-ntaung musi main. 
18 Ai émé widang de Mori Keraéng oné-mai wintuk 
Taurat, toég reké hitu ngasangn. Maik ali poli rekén 
le Mori Keraéng, itu tara téing widang hitu oné hi 
Abraham. 19 Émé nggitu, apa betuan wintuk Taurat? 
Wintuk hitu tara tambangn ali dod lagé. Wintuk hitu 
mangan dengkir cain waé situt tombo laings le reké 
de Mori Keraéng oné hi Abraham. Wintuk hitu tombo 

le malékat-malékat lut létang témba oné cengata 
manusia. 2? Cengata ata létang témba toé hanang ba 
ngasang de cengata kaut; maik Mori Keraéng ca-y 
kali, wiga toé sékékn te létang oné cengata ata. 

21 Émé nggitu gi, woléng taud weli wintuk Taurat 
agu reké de Mori Keraéng ko? Toé kéta manga 
nenggitun. Ai émé wintuk Taurat hitu téing le Mori 
Keraéng kudut ngancéng te mosé manusia, ngong 
manusia patun one Mori Keraéng ali wintuk Taurat 
hitu. 22 Maik oné Surak Nggeluk poli tulis, te sanggéd 
manusia poli kuasa le ndékok. Landing hitu widang 
hitut poli reké lut imbi oné hi Yésus Kristus, téing 
oné isét imbi Hia. ? Du toéd cain imbi oné hi Kristus 
hitu, ité lami tédéng le wintuk Taurat ného ata udeng 
dengkir cain imbi hitu. ?4 Jari, wintuk Taurat hitu te 
todang ité dengkir cain hi Kristus, kudut patun ité 
oné ranga de Mori Keraéng le imbi. 22Te ho'on imbi 
hitu cai gi, landing hitu ité toé kolég todang le wintuk 
Taurat. 26 Ai sanggés taung méu ciri anak de Mori 
Keraéng lut imbis oné hi Yésus Kristus. 27 Ai sanggés 
taung méut cebong le ngasang di Kristus, poli tiba ba 
weki di Kristus. ?8 Itu tara, toég manga kolé woléngn, 
ata Yahudi ko ata Yunani, mendi ko ata toé mendi, 
ata rona ko iné-wai, ai sanggés taung méu ciri cam 
kali oné hi Kristus Yésus. 2? Céwén kolé émé méu ciri 
paéng di Kristusm, te méu kolé ciri waé di Abraham. 
Méu kolé ata cau mbaté lorong reké de Mori Keraéng. 


Toég Manga Kolé Mendi 
4:1-11 
4 1 Betuan daku, nenggo'oy: Émé toé di bisay 
cengata ata cau mbaté, hia hitu toé manga 
woléng agu cengata mendi, koném po hias morid 

oné-mai sanggéd cao-ca. Maik hia manga be-wa 
mai ata paténg agu ata lami dengkir cai leson hitut 
poli wérét le eman. ? Nenggitu kolé néng ité: Rémé 
toéd bisat, ité koda le kuasa de lino ho'o. 4 Maik du 
rapakg leson, itu kali Mori Keraéng wuat AnakN. 
Hia loas le cengata iné-wai agu mosé lorong wintuk 
Taurat. ° Hia wuaty kudut sambé ata koda le wintuk 
Taurat kudut ité ciri anak de Mori Keraéng. 6 Ai méu 
hitu anak, itu tara Mori Keraéng poli jera Nai de 
Anak Diha mai oné nai dité. Ngong Nai Nggeluk, ata 
caro, “Yo Abba, ngong Yo Ema!” 7 Jari, méu toé kolé 
mendim ga, maik ciri anakm. Ai méu ciri anak de Mori 
Keraéngm, itu tara cau mbatés. 8 Danong du toéd 
pecing le méu Mori Keraéng, méu pandé mendi wekis 
oné sangged dewa cebana, kali po toé Mori Keraéng. 
9? Maik te ho'on ga, méu poli pecings Mori Keraéng, 
ko céwé dian Mori Keraéng poli pecing méu. Co'o 
tara holés kolés méu nggere-oné kuasa de lino hiot 
les agu lénggé? Co'o tara kudut pu'ung kolé mendi 
wekis one kuasa de lino hitu? 1? Méu mbajik kétam te 
pandé nggeluk leso, wulang, cekeng ko ntaung situt 
poli retusd. 1! Simpung kétak aku, émé rébok daku 
latang te méu oké kéta bod. 


Nuk Latang Te Woé Joé Dité Du Pu'ungn 
4:12-20 

12 Asé-ka'én, aku tegi agu méu, jari koé ného akum, 
ai aku poli jari ného méuk. Toé dé'it manga manten 
laku ata toé di'ad oné-mai méu. 13 Pecingp le méu, te 
aku olo poli wéro Keréba Di'a latang te méu ai du hitu 
betik aku. 1*4 Koném po nenggitu, méu toe ning akum, 
kali po beti daku hitu te ciri damang latang te méu. 
Méu poli tiba akus, cama kéta ného tiba ca malékat 

de Mori Keraéng, ngot cama ného tiba weki run hi 
Kristus Yésus. 1> Léng tu'ung cembesn nai de méu du 
hitu! Maik te ho'on ga, niag cembes nai de méu hitu? 
Aku ngancéng téing saka-si latang te méu, émé du 
hitu méu sendo te nggé'i matas agu ngancéng pandé 
te téing oné akus. 16 Asa weli ga, ciri ata bali de 
méuk aku ko, émé aku poli tombo ata molorn latang 
te méu? I Ata bana situ wingker kétas te ndola 
méu, toé ali get ata dian, maik kudut pandé lentang 
méu oné-mai amis, ali hitu méu wingker kolém te 
lut isé. 18 Bo kali di'an, émé wingker wuli wekis oné 
pandé di'a lété leso, toé hanang du aku manga oné 
bahi-réha méuk. 1° Oé sanggéd anak daku, landing 
méuk aku tara beti ného beti loas, dengkir ba weki 
di Kristus ciri ba weki de méu kolé. ?? Leng tu'ung 
kembung daku hoo ga te manga oné bahi-réha méuk 
kudut ngancéng tombo ali reweng ata heméln, ai 
sanggéd anor daku latang te dungkang méu taungs 
ga. 
Hi Hagar Agu Hi Sara 
4:21-31 

21 Oé sanggés méut mosé lorong wintuk Taurat, 
damang dé tombo agu aku, toé dé'it dengé le 
méu oné-mai wintuk Taurat ko? ?? Manga tulis oné 
Surak Taurat te hi Abraham manga sua taus anakn. 
Cengata loas oné-mai dué hiot mendi, agu cengata 
oné-mai iné-wai toé mendi. 23 Anak oné-mai dué 
hitut mendi loas ného laséngn landing ngoéng de 
manusia, maik anak hiot loas oné-mai iné-wai toé 
mendi, loasn ali reké de Mori Keraéng. ?4 Curup ho'o 
ata ca rapang. Iné-wai situt sua, ngong ného sua 
reké de Mori Keraéng: Hiat cengata oné-mai Poco 

Sinai agu loas sanggéd anak te ciri mendi, hitu dé hi 
Hagar. ?> Hi Hagar hitu cama ného poco Sinai oné 
tana Arab, agu hia cama ného béndar Yérusalém 
agu sanggéd ro'éngn, ata te ho'on ciri mendi. 26 Maik 
Yérusalém oné Surga, ngong iné-wai hitut toé mendi 
agu hia hitu endé dité. 7 Ai manga tulis: 

“Nakah ga, oé iné-wai toé wing ata toé dé'it manté 

loas anak! 
Nakah ga, agu rai-raos ga, 
oé hau ata toé dé'it beti ali loas! 
Ai situt legong le ronad te manga do kolé anak 
po oné-mai isét manga ronad.” 

28 Agu méu asé-ka'én, cama ného hi Ishak, méu 
hitu anak-anak reké de Mori Keraéng. 22 Ného 
danong, hia hitut loas landing ngoéng de manusia 
wahéng hia hitut loas lorong ngoéng de Nai Nggeluk, 
nenggitu kolé te ho'on ga. 3° Maik co'o curup de 
Surak Nggeluk? Nenggo'oy, “Wur iné-wai mendi hitu 
agu anakn, ai anak diha hitu toé ngancéng ciri ata 
tiba mbatéy cama laing agu anak de iné-wai hitut toé 
mendi.” 3t Landing hitu asé-ka'én, ité ho'o toé anak 
de iné-wai mendi hitu, maik anak de iné-wai hitut toé 
mendi. 


Sara Nai Data Serani 
5:1-15 

1 Te ho'on ga ité ata céla, ai hi Kristus poli céla 
5 mosé dité. Landing hitu lencek kéta hesés agu 
néka éng kolé te tékék le mendo. ?Nuk di'a, aku hi 
Paulus taé agu méu, émé méu lorong wintuk sunat, 
hi Kristus toé kéta manga betuan latang te méu. ? Aku 
taé cangkalin kolé, néténg ata hitut lorong wintuk 
sunat, te hia hitu paka lorong sanggéd wintuk Taurat. 

4 Méu betém oné-mai hi Kristus, émé méu bengkes 
te patun le Mori Keraéng lut wintuk Taurat. Ali hitu, 
méu mosé be pé'ang mai widang de Mori Keraéng. 
> Ai ali Nai Nggeluk agu ali imbi oné hi Kristus, ité 
géréng te patun le Mori Keraéng hitut bengkes dité. 
6 Ai latang te sanggéd ata situt nai ca anggit agu hi 
Kristus Yésus, sunat ko toé sunat toé manga betuan. 
Ata mésén kali, hanang imbi oné hi Kristus hitut 
sirang le pandé momang haé ata. 7 Danong méu 

rié di'a-di'am. Céing ata pangga méu wiga méu toé 
junggu lorong ngoéng de Mori Keraéng? 8 Reku kudut 
néka lorong hitu, toé mai oné-mai Mori Keraéng hitut 
poli bénta méu. ?Cekoén kaut ragi ngancéng pandé 
beka sanggéd situt poli hamold. t? Imbi tu'ung laku, 
méu toé manga imbi cebanas ai poli nai ca anggit 
agu hi Kristus. Maik ata pandé karu-kak méu te tiba 
wahéngy, koném ného nia kaut ata hitu. 1! Agu aku 
ho'o asé-ka'én, émé aku ngai keréba kin wintuk 
sunat, co'o tara wahéng kig aku lata? Ai émé aku 
ngai keréba kin wintuk sunat, panggol di Kristus toé 
ciri watu timpok laing kolé gi. 1? Céwé di'an isé situt 
karu-kak méu, tuʻi weki rud kaut! 

13 Asé ka'én, bo tu'ung méu poli pilés kudut céla. 
Maik néka papé le méu céla hitu latang te pandé 
ndékok, maik nahé méu momang agu keturu cama 
taus. 14 Ai sanggéd icid wintuk Taurat manga oné 
curup ho'o kauts, “Momang ga haé atam, cama ného 
momang weki rum.” 12 Landing émé méu ramek agu 
kodel cama taus, jerék di'a, boto méu pandé ampus 
cama taus. 

Mosé Lorong Belek De Weki 


Ko Nai Nggeluk 
5:16-26 

16 Betuan daku nggo'oy, Mosé koém lorong ngoéng 
de Nai Nggeluk, wiga méu toé lorong belek de wekis. 
17 Ai belek de weki galu taud agu ngoéng de Nai 
Nggeluk, agu ngoéng de Nai Nggeluk galu taud agu 
belek de weki, wiga cemoln ga méu toé pandé lorong 
apa ata ngoéng de méu. 18 Maik émé méu téing 
wekis lorong titong de Nai Nggeluk, ali hitu méu toé 
kuasa le wintuk Tauratm. t° Ho'os belek de weki situ: 
loma, réngkes, belek da'at, 2? io pina-naéng, janto, 
pulang tau, léwang tau, guér, rabo-tau, nuk kaut 
sékék de ru, biké agu behas, 21jogot, langu tuak, 
agu ramé hébo-hak. Latang te sanggéd taung situ, 
aku langga méu — cama ného hitut poli langgan laku 
danong — te céing kaut ata pandé sanggéd belek 
de weki situ, toé patun te manga oné weki serani. 
22 Maik ho'os wua de Nai Nggeluk: momang, nisang 
nai, hambor-libur, lembak, gawas, di'a gauk, junggu; 
23 nai ngalis agu maring weki ru. Toé manga wintuk 
ata Iéwangd tombo situ. 2tCéing kaut ata ciri paéng 
di Kristus Yésus, hia poli panggol wekin agu sanggéd 
belek da'atn agu ngoéng don. 25 Émé ité mosé ali Nai 
Nggeluk, mosé dité kolé paka titong le Nai Nggeluk. 
26 Néka mésé nai, néka kolé meget agu jogot cama 
taud. 

Campé Cama Tau 
6:1-10 

1 Asé-ka'én, koném po hiat cengata haéng le méu 

lari lagé peréntan, méut mosé lorong Nai Nggeluk 
paka titong ata hitu le nai lembak nggere-oné salang 
molor. Jerék kolé wekis, kudut néka hena le damang. 
? Campé- -campé tau koém pola mendos. Émé nggitu, 
méu lorong wintuk di Kristusm. ? Ai émé hiat cengata 
doing mengit weki run, kali po toé, hia hitu ata adong 
weki run. 4 Néténg weki paka kékér weki run, itu po 
hia ngancéng mengit weki run, agu toé lélo ba weki 
data bana. ” Ai néténg ata paka pola mendo de run. 
6 Agu hia hitut tiba toing te pecing hi Kristus, paka 
pati sanggéd cao-ca situt diad agu ata hitut toing 
hia. 7 Néka wéléng! Mori Keraéng toé ngancéng te 
gegay ného anak koé. Ai apa ata weri data, hitu kolé 
ata kudut ako diha. 8 Ai céing ata weri lut belek de 
weki, hia te tiba ampus oné-mai belek de weki run, 
maik céing ata weri lorong ngoéng de Nai Nggeluk, 
hia te tiba mosé tédéng lén ali Nai Nggeluk hitu. 9 Ité 
ho'o néka maél te pandé di'a. Émé ité seber te pandé 
di'a situ, cemoln tai ité te ako agu nongko dani. 
10 Landing hitu rémé manga kin sokor latang te ité, 
mait ga ité pandé di'a agu sanggén ata, céwén kéta 
agu asé-ka'é ca imbi dité. 

Langga Agu Tabé 
6:11-18 
11 Lélo ga, mésé kétas hurup so'ot tulis daku latang 

te méu ali limé rug aku. 1? Isé siot mésé nai ali ba 
weki, isé situ wingker kétas te dedek méu kudut 
sunatm. Pandé disé hitu, kudut néka hena le wahéng 

landing panggol di Kristus. 13 Ai isé situt lorong wintuk 
sunat, toé tinu wintuk Taurats. Maik ngoéngd isé 
kudut méu lorong wintuk sunat, wiga isé ngancéng 
mésé nai landing tanda sunat oné weki de méu hitu. 
14 Maik aku toé gorig bombong rak, bo émé bombong 
rak oné panggol de Mori dité Yésus Kristus. Ai le mata 
Diha oné panggol, lino ho'o toé manga betuan latang 
te aku, ko aku latang té lino ho'o. 1° Ai sunat ko toé 
sunat, toé manga betuan, maik ciri manusia weru, 
hitu kali ata manga betuan. 1° Latang te sanggén 
ata situt lorong titong daku, nahé hambor-libur agu 
nabit wa'u oné isé agu oné isét Israél paéng de Mori 
Keraéng. 1? Nggere-olon ga, néka manga ata pandé 
susa aku kolé, ai oné weki daku manga palas-tara, 
wetik-weki de Mori Yésus. t8 Asé-ka'én, widang de 
Mori dité Yésus Kristus loréng nai de méu. Amén! 


ÉFÉSUS 


Tabé 
1:1-2 
1 Í Oné-mai hi Paulus, rasul di Kristus Yésus lorong 
ngoéng de Mori Keraéng, latang te sanggéd weki 
serani oné tana Efésus agu sanggéd ata imbi oné hi 
Kristus Yésus. “Widang agu hambor-libur oné-mai 
Mori Keraéng, Ema dité, agu oné-mai Mori Yésus 
Kristus loréng méuy. 
Bora Disét Poli Piléd 
1:3-14 
3 Naring ga Mori Keraéng agu Ema Mori dité hi 
Yésus Kristus. Hia, ngong hi Yésus Kristus poli berkak 
itén le sanggéd widang nggeluk oné Surga. 4 Ai 
létang laing Hia, Mori Keraéng poli pilé ité be bolon 
dédék lino, kudut ité ciri nggeluk agu toé manga 
celad. “Ali momang Diha, sanggéd ité poli wérétd 
te ciri anak Diha pu'ung du wangkan lut hi Yésus 
Kristus, ai hitu muing ngoéng Diha.  Naring ga 
Mori Keraéng hitut mengit, ai létang laing le Anak 
MomangN, Hia momang tu'ung itéy. 7 Ai landing le 
mata di Kristus, ité célad le Mori Keraéng, ngong 
Hia poli ampongd sanggéd ndékok dité. 8 Pandé hitu 
Diha, ai Hia momang tu'ung itéy agu momangN hitu 
pati do latangt ité oné sanggéd nggalasN agu anorN. 
? Lorong ngoéng de weki Run, Mori Keraéng poli 
sirang oné ité latang te sanggéd situt pété ceha; lut 
nanéng agu lilekN. Poli wérétN Liha, nanéngN hitu te 

ciri jepeky oné hi Yésus Kristus. 10 Ho'oy nanéngN 
hitu: sanggéd caoca, éta Surga ko oné lino, nai ca 
anggit agu hi Yésus Kristus tu'ad sanggéd caoca. 
11 Taé muing laku “oné hi Kristus”, ai ami poli tiba 
mbaté oné-mai Hia — ité ho'ot pu'ung du wangkan 
poli pilé Liha lorong ngoéng agu wérét de Mori 
Keraéng ata dédékd sanggéd cao-ca. — !? Wiga ité 
ata laring cain kéta bengkes oné hi Kristus, naring 
Mori Keraéng landing mengit Diha. 1 Méu kolé ciri 
ro'éng Diham, ai méu poli dengé pedé molorN, ngong 
Keréba Di'a ata pandé selamak méu. Méu imbi oné 
Mori Yésus, landing hitu Mori Keraéng palas méu le 
Nai Nggeluk hitut poli rekéN. 14 Nai Nggeluk hitu dé 
paʻarn mbaté dité, dengkir agu tiba sambé wiga ité 
ciri paéng de Mori Keraéng latang te naring mengit 
Diha. 


Ngaji Di Paulus 
1:15-23 

15 Landing hitu, du poli dengén laku imbi de méu 
oné Mori Yésus agu momang de méu latang te 
sanggéd weki serani, 1 aku kolé toé ké'ét te téti wali 
di'a landing méu. Aku nuk mtaung méu oné ngajig. 
17 Tegi kolé laku oné Mori dité Yésus Kristus, kudut 
Hia widang koé Nai Nggeluk te siang Mori Keraéng 
oné méu wiga méu pecing tu'ung Hiam. t8 Aku gesar 
oné Mori Keraéng, kudut Hia pandé gérak nais, kudut 
méu ngancéng idep apa ata deming le méu oné-mai 
Mori Keraéng hitut poli bénta méuN. Te baé kolé 
le méu, co'o kéta penongn berkak ata manikn hitut 
poli ambin le Mori Keraéng latang te sanggéd weki 
serani. 1°? Lengn kolé mésén gori de Mori Keraéng 
ata penong kuasa oné weki dité ata imbi Hia. Kuasa 

de Mori Keraéng hitu cama ného kuasa hiot toé 
cung, ° hitut papé Liha du pandé to'o kolé hi Kristus 
oné-mai ata mataN agu téing osang baté lontoN oné 
racap wanang Diha éta Surga. ?! Kuasa di Kristus 
hitu céwé langkas oné-mai sanggéd pemerénta ata 
cau kuasa, ata cau adak agu ata tu'a laing, ko céing 
kaut ata ciri tuʻa laing, toé hanang mosé oné uwa te 
ho'on, maik agu mosé nggere-olon kolé. 22 Sanggéd 
cao-ca poli kodad le Mori Keraéng na'a be wa-mai 
wali di Kristus agu téing hi Kristus oné weki serani 
te ciri Tu'a oné-mai sanggéd caoca. ? Weki serani 
situ ngong weki di Kristus, ata pandé jepek Liha te 
rapakd sanggéd cao-ca nia kaut wan. 
Oné-mai Mata Nggere-oné Mosé 
2:1-10 

1 Danong méu poli matas landing le lagéng agu 

ndékoks. ?Du hitu méu mosé lut ruku de lino 
ho'o, te junggu oné ata cau kuasa de awang ngong 
nai hitut weger kéta oné bahi-réha ata toé junggu 
oné Mori Keraéng. 2Bo danong sanggéd taung ité 
cama kolé ného isé. Du hitu mosé dité lut kaut belek 
da'at de weki agu nai dité. Ce-tu'ungn ité du hitu 
hena le rabo de Mori Keraéng cama ného ata bana 
situ. 4 Maik nenggitu mésén lembak de Mori Keraéng, 
Hia momang tu'ung ité ° wiga du ité rémé mata naid 
landing le sanggéd lagéng dité, pandé mosé kolé ité 
Liha cama-cama agu hi Kristus. Jari, tara selamaks 
méu, landing le nai di'a de Mori Keraéng. Woko ité 
poli nai ca anggit agu hi Kristus Yésus, Mori Keraéng 
pandé mosé kolét ité cama-cama agu hi Kristus kudut 
perenta cama oné Surga. ” Mori Keraéng pandé hitu 
kudut nggere-olon tai, manusia ngancéng noing co'oy 

mésén momang de Mori Keraéng. Momang mésé hitu 
de Mori Keraéng toto oné ité létang laing hi Kristus 
Yésus. 8 Woko méu imbi oné hi Yésus Kristus, itu tara 
momang agu pandé selamaks méu le Mori Keraéng. 
3 Hitu toé cir landing le rébok de méu, maik ali widang 
de Mori Keraéng, wiga néka manga ata mésé nai 
landing le hitu. t° Ité ho'o ata dédék de Mori Keraéng 
oné hi Kristus Yésus kudut pandé sanggéd gori di'a, 
ata bolon polig ambin le Mori Keraéng. Ngoéng Diha 
kudut ité selamak moséd. 


Nai Ca Anggit Oné Hi Kristus 
2:11-22 
11 Asé-ka'én ata toé Yahudi! Damang nuk, co'oy 
mosé de méu danong: ata Yahudi situt poli sunatd 
caro méu “ata toé sunatm”, ngong ata poli wetik 
wekid le limé de manusia. 1? Du hitu méu toé nai ca 
anggit agu hi Kristus. Méu ata long agu toé rékéng 
ného ro'éng ata pilé le Mori Keraéng, agu toé manga 
tiba maki oné wérét hitut poli rekén, toé manga 
bengkes agu toé manga Mori Keraéng oné lino ho'o. 
13 Maik te ho'on ga, méu poli nai ca anggit agu hi 
Kristus Yésus hiot danong “tadang”, poli cirik “ruis” 
landing le mata Diha oné haju panggol. 14 Ai weki 
Run hi Yésus Kristus ciri ata hambor ité. Hia pandé 
nai ca anggit sanggéd ata Yahudi agu ata toé Yahudi 
te ciri ca wa'u. Turéng rahit isé ngong maca tau disé, 
polig rencon li Kristus oné condo weki Run. 1> Adak 
Taurat data agama Yahudi agu sanggéd perentan 
polig koarn li Yésus Kristus wiga sua wa'u situ ciri ca 
wa'u manusia weru ata nai ca anggit agu Hia. Le hitu 
dé, hi Kristus pandé hambor. t6 Le mata di Kristus 
oné haju panggol, Hia poli pandé neki ca sua wa'u 

situ, wiga ampusd maca tau disé. 1 Mai Diha te ba 
keréba hambor-libur oné méu ata toé Yahudi ata 
“tadang” oné-mai Mori Keraéng, agu hambor-libur 
oné ata Yahudi atat “ruis” agu Mori Keraéng. t8 Lut 
hi Yésus Kristus sanggéd ité ata Yahudi ko ata toé 
Yahudi, le Mori Keraéng Nai Nggeluk pandé ruis agu 
Mori Keraéng Ema. !° Nenggitu dé, méu toég kolé 
rékéng ného ata long ko ata mai pé'ang-mai, maik 
cama-cama ciri ro'éng de Mori Keraéng. ?? Méu poli 
hesé bétan ligéng ata tena le sanggéd rasul agu 

le sanggéd nabi, agu hi Kristus Yésus dé ciri watu 
menggin. ?! Hia dé ata pandé heséd sanggéd mbaru 
situ, ciri mbaru ngaji latangt Mori Keraéng. ??Oné hi 
Kristus, méu kolé pandé hesé ciri osang ka'éng de 
Mori Keraéng agu Nai NggelukN. 


Gori di Paulus Latang Te Ata Toé Yahudi 
3:1-13 

t Aku hi Paulus, campitn tara oné buig landing hi 

Kristus Yésus latang té méu ata toé Yahudi. ? Poli 
dengén le méu, landing le widang de Mori Keraéng 
téing gori oné aku te ba Keréba Di'a oné méut toé 
Yahudi. 3 Mori Keraéng poli siang nanéngN hitut 
pété ceha agu poli tombon Liha oné aku. Latang te 
nanéngN hitut pété ceha, polig tulisn laku oné méu 
bolon. 4 Émé bacang le méu, idep dé le méu pété 
ceha di Krisutus cama ného idep daku. ? Danong, pété 
ceha hitu toé dé'it toiy oné manusia, maik te ho'on 
ga, poli siangn le Mori Keraéng Nai Nggeluk oné 
sanggéd rasul agu sanggéd nabi.  Ho'oy pété ceha 
hitu: lut Keréba Di'a hitu, ata toé Yahudi ngancéng 
tiba sanggéd berkak de Mori Keraéng hiot danong 
ambi latangt ata Yahudi kanang. Sanggéd ata toé 

Yahudi poli ciri nggota de weki hitut ca agu tiba apa 
ata poli reké de Mori Keraéng létang laing hi Kristus 
Yésus. 7 Mori Keraéng tabing widang oné aku, ngong 
gori keturu kudut wéwa Keréba Di'a hitu. Tiba laku 
widang hitu lut kuasa de Mori Keraéng hitut gori oné 
weki daku. 8 Aku ho'o dé ata céwé bocikn oné-mai 
sanggéd taung weki serani. Maik Mori Keraéng téing 
aku widang ho'o: gori kudut wéwa Keréba Di'a oné 
sanggéd ata toé Yahudi latang te bora di Kristus ata 
toé ngancéng taungd. °? Ca salangn kolé, kudut létang 
laing aku te baé taung lata cooy Mori Keraéng hitut 
dédék tanan wa béangn éta pandé cai olos nanéngN 
ata pu'ung danong main cehas Liha latang te lino 
ho'o. t Te ho'on ga, ngoéng de Mori Keraéng lut 
weki serani, kudut sanggéd ata cau kuasa éta awang, 
pecing do tarad nggalas de Mori Keraéng. 1! Pandé 
hitu de Mori Keraéng, lorong nanéngN hitut tédéng 
lén, ata pandé cai wan le létang di Kristus Yésus 
Mori dité. 1? Ali imbi agu nai ca anggit oné hi Kristus, 
ité ndong te nia ngoéngd ngo oné Mori Keraéng 
déméng agu mésé imbid. ! Latang te hitu, tegi daku 
oné méu: néka soang laing kélo daku landing méu, 
ai sanggéd taung kélo daku situ kudut di'a sanggés 
méu. 


Momang Di Kristus 
3:14-21 
14 Aku io agu suju hi Ema éta Surga, 1” ai oné-mai 
Hi Ema hitu, sanggéd kilo oné Surga agu oné lino 
tiba ngasang Diha. t° Ngaji daku, nahé Mori Keraéng 
hitut mésé kéta mengitN, patun te pandé mberes nai 


de méu le Nai NggelukN, t” wiga landing imbis hitu, 
Mori Yésus ka'éng oné nai de méu agu mosé de méu 

ligéng le kuasa agu le momang. t8 Ngaji daku, nahé 
méu cama-cama agu weki serani ngancéng pecing, 
ného niay ngénggan agu léwén, langkas agu délemn 
momang di Kristus, 1? ata toé ngancéng pecing le 
utek de manusia, wiga méu penong le nai di'a de Mori 
Keraéng hitut besik. ?? Le kuasa de Mori Keraéng hitut 
seber gorin oné weki dité, Hia ngancéng pandé céwé 
do kolé oné-mai apa ata tegi ko nuk dité. 21 Bong koé 
ngasang de Mori Keraéng oné weki serani dengkir 
agu anak wan, létang laing hi Kristus Yésus. Naring 
ga Mori Keraéng dengkir tédéng lén. Amén. 


Nai Ce Anggit De Weki Serani 
Agu Widang Situt Woléngd 
4:1-16 

1 Aku hi Paulus, ata bui landing keturu Mori 

Keraéng, toing méu: mosé koém ného taras ata 
poli bénta le Mori Keraéng. ? Nahé méu kali paka 
jinggop agu lembak. Toto kali momangs hitu oné 
campé tau, agu mping koém te mosé hambor agu 
te nai ca anggit ata poli widang le Nai Nggeluk, 
kudut manga tédéng kin oné méu. Hanang cay kali 
weki agu cay kali Nai Nggeluk, nenggitu kolé méu 
tara béntas, kudut cay kali bengkes. ” Cay kali Mori 
Keraéng, cay kali imbi, cay kali cebong le waé serani, 
6 cay kali Mori Keraéng ata ciri Ema de sanggén 
manusia. Hia dé Morin tanan wa, béangn éta, ata gori 
agu kuasa sanggéd ménan. 7 Maik néténg-néténg ité, 
poli tiba widang oné-mai hi Kristus Yésus. 8 Itu tara 
manga tulis oné Surak Nggeluk, 

“Du Hia ngo nggere-éta osang langkas, 
dadé Liha dod ata bui; téing Liha sanggéd widang 
oné manusia.” 

2 Jari, émé nggo'o taé: “Ngo nggere-éta”, betuan te 
laring cain Hia polig wa'u oné osang ata teke-wan 
de lino ho'o. t? Hia ata poli wa'u nggere-wan, Hia 
kolé ata poli ngo nggere-éta osang langkas ata céwé 
langkas oné-mai sanggéd awang, wiga sanggéd 
tanan wa, béangn éta, penong ali néraN. 11 Hia ata 
widang sanggéd nabit oné manusia: ata iwod Liha 
téti te ciri rasuls, ata iwod ciri nabis, ata iwod ciri ata 
wéwad Keréba Di'a hitu, agu ata iwod kolé téti ciri 
gurus te titong weki serani. 1? Pandé so'o Diha kudut 
jemut taung widang weki serani te gori keturu latangt 
Mori Keraéng agu te pandé téti étan weki di Kristus. 
13 Ali hitu, sanggéd taung ité ciri ca anggit kali oné ca 
imbi, agu baé pa'éln latang te Anak de Mori Keraéng. 
Ité ciri bisat, ata tambang cuku tambang besikd ného 
hi Kristus. 14 Ité toé ciri ného anak koé kolét, hitut 
lingu-langu le bombang toing disét joak, ai toing disé 
situt penong joak pandé wéléng ata. I? Maik céwé 
di'an, ali mberes cau molor oné momang, beka kéta 
besik dité oné Hia, ngong hi Kristus ata ciri Tu'a 
laing dité. !8 Le wintuk Diha, péris di'a kéta sanggéd 
weki agu pandé ndeng taud oné gori keturu. Emé 
néténg weki gori lorong toing ata di'an, toét-toé 
sanggéd weki situ uwa ciri tu'as agu mberes létang le 
momang. 


Manusia Weru 
4:17-32 
17 Le ngasang de Morin, aku taé agu si'ang tu'ung 
oné méu: Néka mosé ného ata siot toé pecing Mori 
Keraéng agu nuk ata toé manga betuad. 18 Nendep 
nuk disé ga, toé pecing lisé mosé hitut téing de Mori 
Keraéng, landing le bodok agu ku'akd. 1° Nuk disé 

dempul gi, wiga isé téing wekid lorong belek da'at 
agu biber kéta naid te pandé sanggéd wintuk da'at. 
20 Maik Mori Yésus Kristus hitut pecing de méu, toé 
nenggituy. 21 Méu poli dengéd toing Diha. Méu ata 
lorong Mori Yésus, poli kolé dengén le méu gauk de 
Mori Keraéng ata manga oné Hia. ?? Landing hitu, 
okés gauk agu ba weki de méu ata laséng olo main, ai 
sanggéd situ pandé rowak agu wéléng méu. 23 Nahé 
nais agu nuks, célung te ciri weru taung. ?4 Nahé méu 
kali mosé ného manusia weru ata poli dédék lorong 
baté ngoéng de Mori Keraéng, ngong gauk molor, 
nggeluk agu toé mbéko-mbakot. 22 Landing hitu, méu 
néka manga nggopét cama taus, ai ité asé kaé ca 
imbi oné hi Kristus. 26 Émé rabo méu, néka landing le 
hitu pa'um oné ndékok: néka tédéng leson kéta rabo 
27 boto manga sokorn jing da'at. ?8 Ata laséng tako, 
néka tako kolés. Céwé di'an hia gempur kéta te gori 
te ita na'ang bara agu wéngko weki, wiga ngancéng 
campé ata lénggé. 22Néka manga curup da'at, maik 
curup di'a kali latang te pandé téti éta mosé disét 
séngétn, wiga isé tiba widangs. 3° Méu néka pandé 
wéong Nai Nggeluk de Mori Keraéng hitut poli palas 
méu du leso turung tiba selamak. 3t Pandé mora kéta 
taung sanggéd beti nai, mek agu rabo, léwang agu 
loér tau, pocu tau ko sanggéd ba weki ata da'atd. 

32 Maik méu kali poro réncéng koém cama taus, 
penong ali momang agu ampong cama taus, ného 
Mori Keraéng poli ampong méun le létang laing hi 
Yésus Kristus. 

Mosé Oné Gérak 
5:1-21 

5 1 Méu anak ata momang de Mori Keraéng, landing 

hitu méu paka tunti koé toming de Mori Keraéng. 
2 Mosé koém oné momang, ného hi Kristus Yésus poli 
momang méun. Hia poli condo wekiN latang te ité, 
cama ného takung hélang ata bengén wiga cembes 
nain Mori Keraéng. ? Méu dé ro'éng de Mori Keraéng, 
landing hitu sanggéd pandé da'at ného ngoéng ata, 
pandé ata toé patun ko gomeng, toé kopn te manga 
oné bahi-réha méu ného ata naun latang te sanggéd 
weki serani. 4 Nenggitu kolé latang te curup da'at siot 
toé manga betuad, ko siot pina-naéng — ai sanggéd 
situ toé kopd — ata céwé di'an étan reweng wali 
di'a kamping Mori Keraéng. ° Nuk di'a-di'a ho'o: ata 
mbérong, ata réngkes, ko ata gomeng, betuan ngong 
ata io pina-naéng, toé ngancéng tiba lahén oné-mai 
adak di Kristus agu de Mori Keraéng. ê Méu néka 
wéléng landing le curup data siot toé manga betuan, 
ai curup disé situ pandé siro rabo de Mori Keraéng. 
7 Landing hitu, méu néka haé reba agu isém. 8 Bo 
tu'ung danong méu ka'éng oné nendepm, maik te 
ho'on méu ka'éng oné gérak de Mori Keraéng. Ali 
hitu, méu paka mosé ného anak de gérakm, “ai 
gérak hitu cir wua di'a, agil agu molor. 1? Mping koém 
gori apa ata henan oné Mori Keraéng. 1! Néka lut le 
méu pandé oné nendep situt toé manga cir laingd, 
ata céwé di'an siang taungs le méu tombod pandé 
da'at situ. 1? Ai koném po le caro kauts apa ata pandé 
disé oné osang pété ceha, ngancéng ritak laing. 
13 Maik sanggéd cao-ca situt téa le géraks, te si'ang 
itad. 14Itu tara mangan curup nenggo'o: “Welam 

ga, oé méut toko agu toom ga oné-mai ata mata, 
ai hi Kristus te pandé gérak méuy.” 1° Landing hitu, 
nuk di'a-di'a, riko koé ba wekis. Néka mosé ného ata 
bapa, maik mosé koé ného ata nggalas nai. 16 Papé 
di'a sokor ata manga oné méu, ai leso te ho'on ga, 
do kéta da'atd. 17 Landing hitu méu néka ného ata 
bodokm, maik di'a koé wuli-wekis kudut pecing 
ngoéng de Mori Keraéng. t8 Néka langum le anggor, 
ai anggor hitu pandé kéngko belek da'at, maik poro 
méu kali penong le Nai Nggeluk. 1° Papé le méu 
mazmur oné tombo cama taus, rengguk déré naring 
Mori Keraéng mai wa-mai nain. ??° Wali di'as sanggéd 
cao-ca oné ngasang de Mori dité Yésus Kristus latang 
te naring Mori Keraéng Ema dité. 21 Jinggop koé ba 
weki cama taus ali junggu oné hi Kristus. 
Momang Tau Wina-Rona 
5:22-33 

22 Oé méut ngasang wina! Lorong koé ronas ného 
lorong Mori Keraéng, 23ai rona hitu tu'a de wina 
cama ného hi Kristus tu'a data weki serani. Hia dé 
ata pandé selamak weki serani ného weki de Run. 
24 Landing hitu, ného weki serani lorong hi Kristus, 
nenggitu kolé wina paka lorong ronan oné ka'éng 
kilo. 2> Oé méut ngasang rona! Momang koé winam 
ného hi Kristus poli momang agu poli téing wekiN 
latang te weki serani. 26 Gori hitu di Kristus, kudut 
pandé nggélok weki serani le waé nggeluk agu le 
toingN, poli hitu podos Liha weki serani situ oné Mori 
Keraéng. ? Ali hitu, hi Kristus téing osang di'a latang 
te weki serani situ déméng angos, nggélok agu toé 
manga celad bolo-mai rangaN. ?8 Nenggitu kolé rona 
paka momang winan cama ného momang weki run. 


ÉFÉSUS 5-6 609 


29 Céing ata momang winan, ngong momang weki 
run. Ai toé dé'it manga ata kodo weki run, maik 
tinu agu sapong liha cama ného hi Kristus sapong 
weki serani. 3? Pecing hitu lité, ai ité nggota weki di 
Kristus. 3t Landing hitu, ata rona legong endé-eman 
kudut lut neki ca agu winan, wiga isét sua situ ciri ca 
wekis. 32? Curup ho'o délem betuan, ngong woé-joé di 
Kristus agu weki serani. 33 Latang te sanggés taung 
méu: rona paka momang winan cama ného momang 
weki run, nenggitu kolé wina paka momang ronan. 


Lorong Agu Momang 
6:1-9 

1 Oé méut ngasang anak! Lorong koé ata tu'as 

ného toing di Kristus, ai hituy pandé ata patun 
agu molorn. ? Hiang ga endé agu emam. Ho'oy 
perénta ata mésén oné-mai Mori Keraéng, ného 
hitut siang oné-mai reké ho'o: 2Kudut méu cébo 
agu léwé mosés oné lino. Agu méut ngasang ema, 
néka kéngko rabo de anaks, maik titong isé oné 
sanggéd toing de Mori Keraéng. >” Oé méut mendi 
laing! Lorong koé perénta de sengajis ata manga 
oné lino ho'o. Pandé le méu hitu landing le hiang ko 
sundur mai wa-mai nain, cama ného pandé latang te 
hi Kristus. ê Pandé de méu hitu néka hanang bolo-mai 
ranga disé kanang, kudut te nisang nai agu te tiba 
naring de sengajis oné lino ho'o. Maik poro gori de 
méu hitu ného mendi di Kristus ata nggalas nai pandé 
sanggéd ngoéng de Mori Keraéng. ” Pandé ga cang 
agu nisang nais ného keturu weki run Mori Keraéng, 
toe keturu sengajis. 8 Nuk di'a-di'a, te néténg ata, 
mendi ko toé mendi, manga tiba lahén oné-mai 
Mori Keraéng latang te sanggéd pandé di'a situ. 

? Latang te méut sengaji laing weli ga: poro nenggitu 
kolé gauks kamping sanggéd mendis. Néka manga 
mtaung ngerek mendi. Nuk dé, méu agu sanggéd 
mendi situ cay kali sengajis, ngong Mori Keraéng ata 
manga éta Surga. Hia toé manga lélo taran ata. 


Harat De Nai 
6:10-20 
10 Méu weli ga, poro mberes koém oné kuasa 
de Mori Keraéng. 1! Papé taungs harat de Mori 
Keraéng, kudut méu ngancéng dungkang nggopét 
de jing da'at. 1? Tili-mpoét dité, toé te dungkang 
manusia, maik te dungkang sanggéd mberes de 
jing da'at ata cau kuasa te ho'on. 13 Landing hitu 
papé taungs sanggéd harat de Mori Keraéng, kudut 
méu ngancéng dungkang oné leso da'at hitu, wiga 
ngancéng ta'ang sanggéd purak data bali. 14 Jari 
hesé cedek kis, papé kendik molor agu baju rampas 
agilm. 1? Poro sundur koé te wéwa Keréba Di'a, ata 
ngancéng ba hambor-meler milung sepatus: 16 Oné 
néténg sokor, papé ga nggiling imbis, ai ali nggiling 
hitu méu ngancéng te pandé pesas sanggéd pana api 
oné-mai jing da'at. 17 Tiba ga songkok waja selamak 
agu keléwang de Nai Nggeluk, ngong reweng de Mori 
Keraéng. t8 Pandé taung situ le méu cang agu ngaji, 
te tegi campé oné-mai Mori Keraéng. Ngaji ga lété 
leso tegi titong de Nai Nggeluk, jerék koé oné ngajis 
agu néka beténg ngaji hitu latang te weki serani. 
19 Ngaji kolém latang te aku, kudut émé curupk aku, 
Mori Keraéng widang oné aku curup ata molorn. 
Ali hitu, aku harat naig te tombos sanggéd pété 
ceha latang te Keréba Di'a hitu. ?? Landing le Keréba 
Di'a hitu dé, aku ciri cengata ata wuat laing le Mori 

Keraéng agu ho'o ga rémé oné bui kig. Ngaji koém, 
kudut aku toé rantang te ba wéwa Keréba Di'a hitu. 
Tabé Turung Cemoln 
6:21-24 

21 Kudut méu kolé pecing keréba latang te aku, itu 
tara hi Tikhikus, asé-ka'é ca imbi dité ata momang 
kétay agu ata juggu oné keturu latang te Mori 
Keraéng, te toi taungs oné méu. ?? Latang te hitu 
dé, tara jeran hia laku te ngo oné méu, kudut méu 
pecing keréba latang te ami agu kudut hia lémbu nai 
de méu. % Asé-ka'én, nahé Mori Keraéng Ema agu 
Mori dité hi Yésus Kristus téing nai ca anggit agu 
momang tau oné weki serani, wiga meku kin imbis 
oné hi Kristus. ?4 Berkak de Mori Keraéng loréng 
méut momang Mori dité hi Yésus Kristus, ali momang 
ata toé ngancéng moran. 


PILIPI 


Tabé 
1:1-2 
1 1 Oné-mai hi Paulus agu hi Timotéus, mendi di 
Kristus Yésus. Latang te sanggéd ata nggeluk 
ata nai ca anggit agu hi Kristus Yésus oné Pilipi agu 
latang te diakon agu sanggéd ata lami weki serani. 
“Widang agu hambor-libur oné-mai Mori Keraéng 
Ema dité agu oné-mai Mori Yésus Kristus, loréng 
méuy. 
Wali Di'a Agu Ngaji 
1:3-11 
3 Néténg kali nuk méug, aku wali di'a kamping Mori 
Keraéng. “Cembes kéta nai daku oné néténg ngaji 
latang te sanggés taung méu. >” Aku wali di'a kamping 
Mori Keraéng ali nai ca anggit de méu te ba Keréba 
Di'a, pu'ung du leso laring cain dengkir te ho'on. 
6Weki run kéta Mori Keraéng ata pu'ungn gori hitu 
latang te méu. Itu tara imbin laku te Hia kolé te 
pandé ruda olon gori hitu dengkir du leso cai kolén hi 
Kristus Yésus. 7 Bo tu'ung naun te aku nuk nenggituk 
latang te sanggés taung méu, ai méu manga oné nai 
dakum. Céwén kolé, méu cama-cama agu aku tiba 
widang de Mori Keraéng, te ho'on du aku rémé oné 
buig ko danong du be pé'’ang-mai buig te kambé agu 
te ndengn Keréba Di'a hitu. 8 Pecing le Mori Keraéng 
te aku kembung kéta méuk, ného momang agu 
mohas di Kristus Yésus. 

3 Ho'oy ngaji daku latang te méu: “Nahé momang 
de méu tambang bekan oné Mori Keraéng agu haé 
ata, agu tambang bekan pecing ata molord agu nuk 
ata nggalasn.” t? Landing hitu, méu ngancéng pilé 
nia ata dian kudut nggeluk mosés agu toé manga 
celas du leso mai kolén hi Kristus. 1! Mosé de méu 
penong molor le pandé de weki run hi Yésus Kristus, 
wiga ngancéng bong agu naring Mori Keraéng. 

Saka-si Di Paulus Oné Bui 
1:12-26 

12 Asé-ka'én, ngoéng daku paka pecing le méu 
apa ata jari oné weki daku ho'o ga, kali te tambang 
beka Keréba Di'a. 13 Cemoln ga si'ang taung latang 
te sanggéd ata lami mbaru de raja agu sanggéd ata 
bana oné béndar ho'o, te aku oné buik landing hi 
Kristus. 14 Céwén kolé dod asé-ka'é ata imbi Mori 
Keraéng tambang kéta imbid landing bui daku ho'o, 
wiga tambang kolé harat nai te wéwa reweng de 
Mori Keraéng. 19 Manga ata wéro keréba latang te hi 
Kristus ali kodo agu léwang tau, maik manga kolé ata 
wéro keréba latang te Hia ali nai di'a. 16 Isé so'o wéro 
keréba latang te hi Kristus ali momang, ai pecing lisé 
te gori daku cé'é ho'ok kudut kambé Keréba Di'a. 

17 Maik situt iwod wéro keréba hi Kristus ali nuk weki 
rud agu ali get toé molor. Bet disé, ali hitu ngancéng 
tambang mendo susa daku oné bui. 

18 Maik, toé manga co'on! Ai koném po nenggitu, 
keréba kin hi Kristus laing salang molor ko salang 
toé molor, nisang kin nai daku. Nisang naig daku 
ho'o, t° ai pecing laku du cemoln sanggéd taung so'o, 
aku tiba selamak ali ngaji de méu agu campé de Nai 
di Yésus Kristus. ? Ai ata kembung agu bengkes 

kéta laku te aku oné sanggéd cao-ca toé manga 
cau ritakg. Ai ného du wangkan, nenggitu kolé te 
ho'on keréba laku bong di Kristus oné wekig ali harat 
nai du mosé ko du matag. 21 Nenggo'oy cau daku: 
moség latang te hi Kristus, agu matag ngong ontong. 
22 Landing émé mosék oné lino ho'o aku ngancéng 
gori ata manga betua laingn, maik toé pecing laku 
niay ata pilé dakun. ? Nai daku do'ong nggere-olo, 
dungki nggere-musi: Aku nanang ngo te ka'éng cama 
agu hi Kristus, ai hitu muing ata céwé di'an. ?4 Maik 
céwé mésé kolé sékékn ka'éng oné lino ho'o, latang 
te di'a de méu. >% Ata tu'ungn kéta: Aku te ka'éng 
cama-cama kolé agu sanggés méu, kudut tambang 
mberes agu nisang nais oné imbi. 26 Ali hitu, angos de 
méu latang te hi Kristus Yésus tambang don landing 
aku, émé aku kolé nggere-oné méuk. 


Toing Kudut Seber Oné Imbi 
1:27-30 

27 Mosé de méu paka helek lorong Keréba Di'a di 
Kristus. Wiga, émé maik aku, ita laku; agu émé toé 
maik aku, dengé kin laku te méu cedek kis hesés oné 
nai ca anggit agu tuka ca léléng te rébok latang te 
imbi hitut todo oné mai Keréba Di'a. ?8 Néka kéta 
manga rantang agu ata balis. Rani nai situ de méu 
te ciri tanda ampus latang te ata bali, maik ciri tanda 
selamak latang te méu, ai rani nai hitu mai oné-mai 
Mori Keraéngn. ?° Ai Mori Keraéng poli widangn oné 
méu, toé hanang latang te imbi oné hi Kristus, maik 
latang te cukung susa kolé latang te Hia. 3° Ného 
danong ita le méu co'oy mpingn seber daku, nenggitu 
kolé te ho'on dengé kin le méu mpingn seber daku 
hitu. 

Toing Kudut Ca Nai Agu Jinggop Ného Hi Kristus 
2:1-11 
2 1 Ali nai ca anggit agu hi Kristus, méu tiba 
mberes, lémbu le momangN agu ciri ca nai oné 
Nai Nggeluk, wiga méu momang agu mohas taum. 
2 Landing hitu, nenggo'oy dé ba weki de méu kudut 
pandé jepek nisang nai daku: méu paka nai ca 
anggit, tuka ca léléng oné ca momang, ca wakar 
agu ca salangm. ? Méu néka kawé kaut sékék de ru 
ko naring ata oké-bon. Maik, poro ali jinggop de 
méu, hiat cengata lélo ata bana céwé mésé oné-mai 
weki run. 4Néka manga ata nuk kaut sékék de 
run, maik nuk kolé sékék data bana. 2Oné mosé 
cama-cama, paka manga oné méu nuk nai ného 
ata manga oné hi Kristus Yésus: Hia koném po ca 
tara agu Mori Keraéng, maik toé rékéng Liha ca tara 
agu Mori Keraéng hitu, cama ného paéng Run hiot 
paka mo'engy. 7” Maik, Hia poli pandé wa'u wa weki 
Run, agu ba tara de mendiy te ciri manusiay. 8 Oné 
taraN ného manusia, Hia poli pandé wa'u wa weki 
Run, lorong ngoéng de Mori Keraéng, ngot dengkir 
mataN oné haju panggol. ° Itup tara téti étan Hia le 
Mori Keraéng agu widang oné Hia ngasang bétan 
sanggéd ngasang. t? Kudut hiang ngasang de Mori 
Yésus, sanggéd ata manga éta awang, oné lino ko be 
wa-mai lino, tikul taungs. 1+ Sanggéd taung isé, imbi 
te Hi Yésus Kristus hitu Mori, wiga bongn ngasang de 
Mori Keraéng, Ema! 

Néra Te Pandé Gérak Lino 
2:12-18 

12 Asé-ka'én, ata momang laku! Ného danong méu 
lorong mtaungm aku, landing hitu kong jepek kin 
selamak de méu ali jejer agu rantang Mori Keraéng, 
toé hanang ného du manga kig aku, maik céwén 
kéta ho'o ga du aku toé manga agu méuk. 13 Weki 
run kéta Mori Keraéng ata widang oné méu, ot téti 
nai ot ngancéng pandé cembes nai Diha. 14 Pandé 
ga sanggéd cao-ca néka ali ndu'us agu léwang tau. 
15 Ali hitu, méu ciri anak de Mori Keraéng ata toé 
copél agu toé manga celas ného ata nai da'at agu 
ata wéléng de uwa ho'o, wiga méu manga néram 
te gérak oné bahi-réha isé, ného néra de ntala, t6 ai 
méu ba keréba reweng ata téing mosé. Wiga aku 
ngancéng bombong-rak du leso cai kolén hi Kristus, 
ai toé oké bon nomber-dara agu ta'ong susa daku. 
17 Maik koném po bowoy dara daku du takung agu 
du ngaji lorong imbi de méu, aku nisang kéta nai 
cama laing agu méu. t8 Méu kolé paka nisang-nai 
nenggitum cama laing agu aku. 


Hi Timotéus Agu Hi Épafroditus 
2:19-30 
19 Le bengkes campé de Mori Yésus, aku wuat hi 
Timotéus te gélang ngo oné méu, kudut temer kin nai 
daku ali dengé keréba latang te méu oné-mai hia tai. 
20 Toé manga cengatan kolé ata nai ca anggit, tuka 
ca léléng agu aku ata tu'ung-tu'ung kéta te nuk sékék 
de méu. ?! Ai sanggéd taung ata iwod nuk kaut sékék 
de weki rud, toé nuk sékék di Kristus Yésus. 22 Pecing 

le méu, polig si'angn junggu di Timotéus agu hia poli 
campé akun oné gori keturu Keréba Di'a cama ného 
anak ata campé eman. 22Du poli si'angn co'oy lakon 
perkara daku, hiay dé ata wuat laku kudut gélang 
ngo oné méu. ?4 Imbi laku, le campé de Morin te weki 
rug kolék aku gélang kudut ngo la'at méu. 
2> Lari nggitun, rékéng laku te jera kolé nggere-oné 
méu hi Epafroditus, ata poli wuat le méu danong 
latang te keturu aku. Hia poli ciri haé reba ca imbi 
daku agu haé reba ca gori daku. 26 Hia kembung kéta 
sanggés taung méu agu wéong kéta nain, ai dengé 
le méu beti diha. ? Bo tu'ung hia beti kudut matay, 
maik Mori Keraéng momang kin hia; toé hanang hia, 
maik aku kolé, kudut néka tambang koléy wéong nai 
daku. ?8 Itu tara gélang-gélang kaku te wuat hia, ai 
émé méu ita hiam, méu ngancéng nisang kolé nais 
agu rehong koé wéong nai daku. 22 Jari, tiba koé 
hia ali cembes-nai oné ca imbi agu Morin. Hiang ga 
sanggéd ata situt ného hia. 3° Ai hia kudut matay 
landing gori latang te hi Kristus; hia ngoéng te oké 
mosén latang te pandé penong situt toé rapak oné 
gori keturu de méu latang te aku. 
Molor Ata Tu'ungn Kéta 
3:1-16 

1 Asé-ka'é daku! Méu weli ga, paka nakam oné 

Mori Keraéng. Toé manga mendon laku te malék 
kolé tulis tombo ho'o oné méu, kudut irip méu. 
2 Jerék koém agu ata situt pandé da'at kanang gorid, 
ai isé situ patun te caro acus. Isé sutut kétas, te paka 
sunat taung sanggéd ata. Maik, ité ho'o ata poli 
sunat tu'ung kéta; toé isé. Ai ité toé deming adak ata 
pandé de manusia. Ité suju Mori Keraéng le titong de 

Nai Nggeluk, agu wali di'a lité landing le nai ca anggit 
agu hi Kristus Yésus. “Bo kali tu'ungn, aku kolé 
manga tanjéng latang te adak ata pandé de manusia. 

Emé manga ata bana bombong-rak laing landing 
adak ata pandé de manusia, céwén kolé aku: “aku 
poli sunat oné leso te alon; aku ho'o ata ici tana kéta 
oné-mai wa'u Israél, oné-mai panga di Bényamin, ata 
Ibrani pu'u. Latang te cau adak Taurat, aku ho'o ata 
Farisik. 6 Le ndengn cau adak Taurat, wiga aku buber 
kéta te wahéng weki serani. Jari, émé rékéng latang 
te molor oné adak Taurat, aku toé manga celag. 

7 Maik apa ata danong ciri ontong latang te aku, te 
ho'on ciri rowak landing hi Kristus. 8 Ngot sanggéd 
cao-ca rékéng laku toé manga betuad. Latang te 
aku, pecing hi Kristus Yésus Mori daku hitu céwé 
angos oné-mai sanggéd taung cao-ca. Landing ali 
Hia, aku poli ledo sanggéd taung situ ai rékéng laku 
sanggéd situ ného wéangs, kudut aku tiba hi Kristusk 
3 agu ciri nai ca anggit oné Hia. Molor daku ho'o, toé 
ali molor de rug méséng lorong Adak Taurat, maik 
molor hitut widang de Mori Keraéng landing imbi oné 
hi Kristus. 1? Ca kaut ngoéng daku: pecing Hia agu 
manté kuasaN te to'o kolé, neki ca oné ta'ong susaN 
agu ce tara ného Hiak oné mataN. 1! Cemoln ga, aku 
bengkes te to'o kolé oné-mai mata. 

12 Curup daku toét nenggo'o, jepek agu besik kétak 
aku ga, maik aku toé ké'ét mping te dolong koso 
nolak ata poli ambin li Kristus Yésus. 13 Asé-ka'én, ce 
tu'ungn weki rug aku toé noing te polig tiban koso 
nolak hitu. Ho'o ata pandé daku: hémongs laku ga 
apa situt polid, ai te ho'on ga aku mping te dolong 
situt manga bolo-mai. 14 Itu tara toé ké'étg aku 
mping kudut haéng ontong du turung cemoln, ngong 

mosé tédéng lén éta Surga; latang te hitup tara 
béntad ité le Mori Keraéng lorong hi Kristus Yésus. 

15 Landing hitu, mait ga ité hitut tu'ag oné imbid, 
nenggitu koé idepd. Maik, émé manga oné-mai méu 
ata woléng nuk, weki Run Mori Keraéng dé ata pandé 
si'angn oné méu. t6 Ata di'an, co'om pandé ruda oloy 
lité idep hitu lorong wintuk hitut poli mangan dengkir 
te ho'on. 

Toing Latang Te Weki Serani 
3:17-4:1 

17 Asé-ka'én, lorong koé toming dakum agu lut koé 
isé siot mosé cama ného ami ata ciri toming latang 
te méu. 18 Ai ného hitut dongkalin laku poli taé oné 
méu, agu ho'oy siang kolén laku cang agu rétang'g, 
dod ata da'at ba wekid ata pandé rowak betuan mata 
di Kristus oné panggol. 1? Cemold isé situ ampus 
taungs, ai tuka rud ciri Mori Keraéng disé, copél disé 
ciri angos disé, nukd hanang oné perkara de lino. 

20 Maik ité ho'o ro'éng de Surga. Nitu-main dé cain 
Raja Ata Sambé dité, Mori Yésus Kristus hitut géréng 
dité. ?! Hia kudut pandé caling weki dité ho'ot mericu, 
wiga ce tara agu weki angos Diha, lorong kuasaN 
hitut ngancéng pandé koda sanggéd cao-ca. 
4 1 Landing hitu asé-ka'én, ata momang laku, nahé 
mosé de méu tu'ung-tu'ung imbi oné Morin. Aku 
kembung kéta méuk. Méu dé pandé bombong rak 
daku, wiga cembes nai daku! 


Titong Turung Cemoln 
4:2-9 
2 Enu Éuodia agu Sintikhé weta daku, méu paka 
nai-ca anggit oné Morin. ? Ngot tegi kolé laku hau 

Sunsugos, haé reba daku ata junggu: campé koé 
isét sua. Ai isé poli mping cama laing agu akud oné 
wéro Keréba Di'a. Nenggitu kolé haé reba daku hi 
Kléméns agu haé reba daku situt iwod, ata manga 
ngasangd oné Buku Data Mosé. “Nisang ga nais oné 
Morin! Cangkalin kolé taé laku: Nisangm ga! ° Poro 
nai di'a de méu pecing taung lata do. Ai ruisn ga 

te caiy Mori Yésus!  Méu weli ga, néka simpungm 
latang té apa kaut. Maik, tombo taung sanggéd 
ngoéngs oné Mori Keraéng du ngaji agu du téing wali 
di'a. 7 Hambor-libur de Mori Keraéng ata toé kéta 
ngancéng idep le manusia, te sémbéng nai agu nuk 
de méu ata nai ca anggit oné hi Kristus Yésus. 

8 Jari, cemoln ga asé-ka'én, nuk koé taungs le méu 
sanggéd taung ata molord, ata mengitd, ata agild, 
ata nggelukd, ata di'ad te séngét agu sanggéd siot 
carod basa-di'a agu naun te narings. ? Pandé taungs 
le méu apa kaut ata poli nungkud, ata poli tibad, ata 
poli dengéd agu ata poli ita de méu oné aku. Ali hitu, 
Mori Keraéng pu'un hambor-libur te loréng méuy. 

Wali Di'a Latang Te Téing De Weki Serani 
4:10-20 

10 Nisang kéta nai daku oné Morin, ai cemoln ga 
nuk agu doing de méu todo koléy latang te aku. Bo 
tu'ung manga mtaung nuks méu latang te aku, maik 
toé manga sokors te pandé. t! Curup daku ho'o toé 
ali géong, ai aku poli nungku te rapak wekig oné 
sanggén apa kaut. 12 Pecing laku, apa betuan géong 
hitu agu pecing kolé laku apa betuan héla-haé hitu. 
Oné pété apa kaut, toé manga can ata ceha laingd 
latang te aku; oné pété becur ko du pété darem, oné 
pété héla-haé ko oné pété géong. 13 Sanggéd cao-ca 

ngancéng tanggongs laku oné Hia ata téing mberes 
latang te aku. 14 Maik di'a kolé pandé de méu, ai 
méu poli ta'ong susa cama agu aku. 15 Oé ata Philipi, 
baé kolé le weki rus méu; du aku mai oné-mai tana 
Makédonia te pu'ung wéro Keréba Di'a, toé manga 
cengatan koé weki serani ata tukeng aku oné pété 
téing agu tiba; hanang méu kali. 16 Du aku gori oné 
Tésalonika, méu poli ca-suangkali téing campé latang 
te aku. 1 Landing toé campé situt téing de méu 
ata kawé daku, maik cir ata pandé tambang mésén 
ontong de méu. !8Te ho'on aku poli tiba sanggén 
taung sékék oné-mai méu, ngot céwé do nitu main. 
Sanggéd taung katu de méu lut hi Epafroditus polis 
tibad laku ga. Sanggéd téing de méu situ ného 
néndong de takung latangt Mori Keraéng, agu tibas 
Liha ali cembes-nai. 19 Mori Keraéng daku te téing 
sanggéd sékék de méu lorong bora agu mengit Diha 
oné hi Kristus Yésus. ?? Bong koé ngasang de Mori 
Keraéng Ema dité, dengkir tédéng lén! Amén. 
Tabé 
4:21-23 

21 Tombo koé le méu, tabé daku latang te sanggéd 
weki serani ata imbi oné hi Kristus Yésus. Tabé latang 
té méu oné-mai asé-ka'é ca imbi ata cama laing agu 
akus. ?? Tabé latang té méu oné-mai sanggéd weki 


serani, céwén kéta oné-mai isét gori oné mbaru de 
Kaisér. ? Berkak de Mori Yésus Kristus loréng méuy! 


KOLOSÉ 


Tabé 

1:1-2 
1 Í Oné-mai hi Paulus, rasul di Kristus Yésus 

ali ngoéng de Mori Keraéng, agu hi Timotéus 
asé-ka'é dité, ? latang te weki serani agu ata imbi oné 
hi Kristus oné tana Kolosé. Widang agu hambor-libur 
oné-mai Mori Keraéng, Ema dité, loréng méuy. 
Wali Di'a Agu Ngaji 
1:3-14 
3 Ami toé hema bogm, wali di'a oné Mori Keraéng 

Ema, Mori dité Yésus Kristus, néténg-néténg ami 
ngaji latang te méu, “ai ami poli dengé latang te 
imbi de méu oné hi Kristus Yésus agu latang te 
momang de méu kamping te sanggéd ata nggeluk, 
> landing bengkes hitut poli mengkekn latang te méu 
éta Surga. Latang te bengkes hitu poli dengé olon le 
méu oné-mai curup molor ngong Keréba Di'a, hitut 
poli cain oné méu. Keréba Di'a hitu wuay agu bekay 
oné temu tana lino, nggitu kolé oné bahi-réha méu, 
pu'ung kaut du dengén le méu agu pecing widang 
de Mori Keraéng ata tu'ungn kéta. ” Sanggéd taung 
situ poli pecingd le méu oné-mai hi Epafras, haé-reba 
mintur laing ata momang lami, ata latang te méu ciri 
ata mintur hi Kristus, hitut junggu. 8Hia hitu kolé 
ata poli siang oné ami, momang de méu oné Nai 
Nggeluk. 

3 Landing hitu pu'ung kaut du dengén lami, ami 
toé manga beteng ngaji latang te méu. Tegi lami 
kudut méu penong ali sanggéd mbeko agu pecing 
de nai latang te pecing ngoéng de Mori Keraéng, 

10 wiga mosé de méu naun olo mai ranga Diha agu 
henan oné nai Diha oné sanggén cao-ca agu méu 
téing wua oné sanggéd gori ata di'ad agu todo oné 
pecing latang te Mori Keraéng, !!agu pandé mberes 
ali sanggéd mberes ali kuasa angos Diha latang te 
tanggong sanggéd cao-ca ali seber agu lembak, 
12 agu wali di'a ali nisang nai oné hi Ema hitut pandé 
naun méu kudut tiba maki de méud oné apa ata poli 
wérét latang te sanggéd ata nggeluk oné gérak. ! Hia 
poli ledo ité oné-mai kuasa de nendep agu hésing ité 
nggere-oné Adak de Anak Diha hitut momang; 14 oné 
Hia ité paéng sambé ité ngong ampong ndékok. 

Lando Di Kristus 

1:15-23 

15 Hiay gambar de Mori Keraéng ata toé ita le 
matay, ata ngaso, céwé lando oné-mai sanggéd 
ata poli dédék, !ai oné Hiay poli dédék sanggéd 
cao-ca ata manga éta Surga agu ata manga oné lino, 
ata ita le matad agu ata toé ita le matad, seriga ko 
tana perénta de raja, pemerénta ko ata cau kuasa, 
sanggén cao-ca dédék Lihas agu latang te Hia. 17 Hia 
mangay, olo mai sanggéd cao-ca, agu sanggéd 
cao-ca neki-cas oné Hia. 18 Hiay sa'i de weki ngong 
ata serani. Hiay ata ngaso, ata laring cain to'o kolé 
oné-mai ata mata, wiga Hia muing ata céwé landon 
oné-mai sanggén cao-ca. 1°? Ai sanggén taung penong 
de Mori Keraéng henan ka'éng oné Hias, ?? agu lut 
Hiay, Mori Keraéng pandé hambor sanggén cao-ca 

agu run Hia, siot manga oné lino ko siot manga 

éta Surga, du Hia poli pandé hambor agu dara oné 
panggol di Kristus. 21Méu kolé hiot danong mosé 
tadang oné-mai Mori Keraéng agu ciri ata bali Diham 
oné nais agu oné nuks cama ného hitut siang kéta 
ali pandé da'at de méu, ?? te ho'on pandé hambor 
Liha oné weki di Kristus ali mata Diha kudut méu 
ciri nggeluk agu toé manga celas oné ranga Diha. 
23 Landing hitu méu paka seber oné imbis, kong kis 
mberes agu toé gégom agu néka lorong le méu kudut 
hésing oné-mai bengkes de Keréba Di'a, hitut poli 
dengé de méu agu hitut poli keréban oné temu tana 
lino agu aku ho'o hi Paulus poli ciri ata mintur laing. 


Mintur Agu Susa Di Paulus 
1:24-2:1-5 

24Te ho'on aku nisang kéta naig, ai aku ngancéng 
ta'ong susa landing kaut méu, agu pandé rapak 
oné weki daku apa ata géongd oné susa di Kristus 
latang te weki Diha, ngong weki serani. ?> Aku poli 
ciri ata mintur latang te weki serani hitu lorong agu 
dis hitut imbi le Mori Keraéng oné aku kudut keréba 
ruda oloy tombo Diha ali jepek tu'ung latang te méu, 
26 ngong pété ceha hitut cehep kin pulu liwag ata 
sinan, agu oné-mai waé ca haéng waé ca, maik te 
ho'on bétas kétay agu sanggéd ata nggeluk Diha. 
27 Oré isé Mori Keraéng ngoéng toi, nggitu boran 
agu mengitn pété ceha hitu oné bahi-réha wa'u 
bana: Ngong hi Kristus manga oné bahi-réha méuy, 
hi Kristus hitu bengkes latang te angos! ?8 Hia hitut 
keréba dami, émé néteng-néténg ata toing lami 
agu néténg-néténg ata nungku oné sanggéd mbeko 
kudut titong néténg-néténg ata nggere-oné besik 


KOLOSÉ 1-2 625 


oné hi Kristus. ?? Hituy rébok daku agu pépok daku 
ali sanggén mberes lorong agu kuasa Diha hitut gori 
ali mberes oné aku. 
2 1 Ai ngoéng daku, kudut pecing le méu, nenggitu 
mendon cangkar hitut pandé laku latang te méu 
agu latang te isét oné Laodikia agu latang te sanggén 
taung, siot toéd pecing tu'ung akus, ? kudut Iémbu 
koé nai disé, agu isé neki cas oné momang wiga isé 
tiba sanggéd bora agu imbi merti agu pecing pété 
ceha de Mori Keraéng ngong hi Kristus, 3ai oné Hia 
cehad sanggéd bora de mbeko agu nggepuk. “Apa 
ho'o taé laku, boto manga ata adong méu ali curup 
ata di'a-di'ad. “Ai koném po weki rug aku toé manga 
oné bahi-réha méuk, maik oné naig aku cama laing 
agu méu kig agu lélo ali nisang nai, mosé de méu 
hitut inos agu mberes de imbi de méu oné hi Kristus. 


Peno Mosé Oné Hi Kristus 
2:6-15 

6 Méu poli tiba hi Kristus Yésus, Mori dité. Landing 
hitu poro mosé de méu kong kin oné Hiam. 7 Poro 
méu kali waké caler oné Hiam agu pandé maju oné 
Hiam, poro méu tambang mberes oné imbis, ného 
hitut poli toingn oné méu agu poro nai de méu peno 
ali wali di'a. 

8 Jengkek di'a-di'am, boto manga ata pandé wa-nai 
de méu ali filsafat hitut linga agu adong lorong toing 
hitut wa-way agu nai-nai de lino, maik toé lorong 
hi Kristus. “Ai oné Hiay ka'éng lorong weki sanggéd 
peno de nai-di'a, tagu méu poli peno oné Hias. Hiay 
tuʻa de sanggéd pemerénta agu data cau kuasa. 

11 Oné Hia méu poli sunats, toé ali sunat hitut pandé 
le manusia, maik ali sunat di Kristus hiot loak weki 

hitut ndékok, !?ai cama agu Hia méu boak oné 
cebong le waé serani agu oné Hia méu lut to'o kolé 
lorong imbi de méu oné gori kuasa de Mori Keraéng, 
hitut poli pandé to'o kolé Hia oné-mai ata mata. 

13 Méu kolé koném po danong matam ali manga lagés 
méu, agu ali toéd sunatm lorong wekis, poli pandé 
mosé kolé le Mori Keraéng cama laing agu Hia, du 
Hia poli ampong taungs sanggéd lagé disé, Itali koso 
surak raung hitut ali léti de maduk, mangkong agu 
ngetek ité. Agu situ pandé moras Liha ali pakus oné 
haju panggol: +° Hia poli lencer sanggéd pemerénta 
agu ata cau kuasa, agu pandé isé ciri lélo laings lata 
do oné ontong Diha lobo isé. 


Kawé Koém Apa Situt Éta 
2:16--3:1-4 

16 Landing hitu néka ondang ata beté-bicar méu, 
latang te hang agu inung ko latang te leso ramé 
wulang weru ko leso Sabat. 17 Sanggéd taung so'o 
hanang nénu dé apa situt paka mai, maik tomingn 
hi Kristus. t8 Néka ondang le méu ontong de méu 
génggél lata siot pisik kasi-asi naid, agu suju oné 
malékats ko pandé éro-éros ita agu toé manga 
comongn pandé mésé weki ru ali nuk de lino, t° kali 
po hia toé ndeng caun oné Sa'i, nia main sanggén 
weki hitut ligéng agu pongo, ciri ca ali ceki agu 
wungkut, todo lorong agu pandé todon oné-mai Mori 
Keraéng. 2? Émé méu poli mata cama-camas agu hi 
Kristus agu lélo ngoéng oné-mai nai de lino, co'o tara 
méu pandé koda wekis oné do tarad wintuk, néhot 
méu ngai mosé kis oné lino: 21néka cau ho'o, néka 
la't hitu, néka cégong ho'o; ?? sanggéd taung situ 

hanang latang te ceca ata ngancéng ampusd ali paké 
agu hanang lorong perénta agu toing de manusia. 
23 Koném po itad penong ali mbeko agu suju pandé 
le rud ného kasi-asi nai, wahéng weki rud, sanggéd 
ator so'o toé manga betua laingd, hanang latang te 
pandé nisang mosé oné lino. 

1 Landing hitu, émé méu pandé to'o kolém agu 

hi Kristus, kawé koém apa situt éta, nia mangan 
hi Kristus, ata lonto oné racap wanang de Mori 
Keraéngy. ? Nuk koém apa situt éta, toé so'ot oné 
lino. 3 Ai méu poli matas agu mosé de méu ceha 
cama-cama agu hi Kristus oné Mori Keraéng. 4Émé hi 
Kristus hitut mosé dité, itay tai, méu kolé te ita cama 
agu Hiam oné angosn. 

Manusia Weru 
3:5-17 
> Landing hitu pandé matas oné wekis sanggéd 

taung situt de lino, ho'os: nlung, rinek, todong, motor 
agu ngomper ata cama agu io pina-naéng, ê sanggéd 
taung situ pandé rabo Mori Keraéng (latang te 
sanggéd ata toé lorong).  Danong kolé méu pandé 
apa situ du méu mosé bonén hitum. 8 Maik te ho'on, 
oké taung so'o, ho'os: rabo, ngger ného acu, pandé 
da'at, nggecer-nggewuk, agu curup da'at ata pé'ang 
oné-mai mu'u de méu. 2Néka manga kolé méu 
adong taus, ai méu poli loak manusia mangas agu 
gaukn, t? agu poli paké manusia weru hitut nukung 
pandé werun kudut tiba pecing ata molord, lorong 
gambar de Mori Dédék; !! oné apa ho'o toég manga 
kolé ata Yunani ko ata Yahudi, ata poli sunat ko 
ata toéd sunat, ata Barbar ko ata Skit, mendi ko 
ata toé mendi, maik hi Kristus oné sanggén taung, 

agu manga oné sanggén cao-ca. t? Landing hitu, ai 
méu ata poli pilé le Mori Keraéng ata pandé nggelu 
agu ata momang Diha, paké koé le méu: lembak 
nai, gawas, kasi-asi nai, wendos, agu ngéngga nai. 
13 Ngéngga koé nais méu, hiat cengata agu ata bana 
agu ampong koé hiat cengata agu ata bana, émé 
hiat cengata ngetek ata banay, cama ného Mori poli 
ampong méun, pandé nenggitu kolé méu. 14 Bétan 
mai sanggéd taung situ: Paké koé le méu momang, 
kudut luing pongo pandé neki-cas agu pandé besik. 
15 Poro hambor-libur di Kristus perénta oné nai de 
méuy, ai latang te hitu muing méu poli béntas oné 
ca weki. Agu wali di'am ga. t° Nahé curup di Kristus 
ka'éng déméng monggu-roun oné bahi-réha méu, 
wiga méu ali dod mbeko toing agu hiat cengata 
babang haé atan agu canggu déré mazmur agu déré 
naring agu déré de nais, méu wali di'a kamping Mori 
Keraéng oné nais. 1? Agu sanggéd cao-ca ata pandé 
le méu ali curup ko pandé, pandé taung situ oné 
ngasang de Mori Yésus, cang agu wali di'a lut Hia 
oné Mori Keraéng, Ema dité. 


Mancung De Nggota Oné Ka'éng Kilo 
3:18--4:1-6 

18 Oé méut ngasang wina, denggut koém agu ronas, 
ného nian oné Morin. 

19 Oé méut ngasang rona, momang koé winas agu 
néka sehak agu hia. 

20 Oé anak-anak, lorong koé ata tu'as oné sanggéd 
cao-ca, ai hitu ata henan oné Morin. 2?! Oé méut 
ngasang ema, néka pandé beti-nai de anaks, boto 
mbalo naid. 

22 Oé méut ngasang mendi, lorong koé moris oné 
lino ho'o, oné sanggén cao-ca, néka hanang oné 
ranga disé kanang kudut nisang nai disé, maik ali 
lulus nai landing rantang Morin. ?3 Apa kaut pandé 
de méu, pandé koé ali diam cama ného latang te 
Morin agu toé latang te manusia. ?4 Pecing le méu, 
te oné-mai Morin méu kudut tiba mbaté ata ciri lahé 
de méu. Hi Kristus hitu tuangy, agu méu ciri mendi 
Diham. 22 Céing kaut ata pandé sala te tanggong 
salan hitu, ai Mori toé manga lélo atan. 

4 1 Oé tuang-tuang, agil koém agu molor koém, 
agu mendis; nuk dé, méu kolé manga tuangs éta 
Surga. ? Seber koém oné ngaji, agu mai nitu main, 
wela koém ali wali di'a. “Ngaji kolém latang te ami, 
kudut Mori Keraéng wuka para latang te keréba 
dami, wiga ami ngancéng tombo latang te pété ceha 
di Kristus, ai landing hitu tara buig aku. “Ali hitu aku 
ngancéng gétas kéta ného ata paka keréban. 

> Mosém ga ali dod mbekom latang te ata pé'ang, 
paké di'a émé manga sokor. Poro curup de méu 
penong ali momang, néka balas, wiga pecing le méu, 
co'o le méu walén agu néténg-néténg ata. 

Tadun Agu Tabé 
4:7-18 

7 Sanggéd keréba latang te aku kudut toi agu méus 
li Tikhikus, asé-kaʻé dité ata momang, mendi ata 
junggu agu haé reba ata mintur laing oné Morin. 8 Hia 
jera laku ngo oné méuy, betuan ga kudut pecing le 
méu keréba latang te ami agu kudut hia lêmbu nai 
de méu. ?Hia jera laku cama laing agu hi Onésimus, 
asé-ka'é ca imbi dité hitut junggu, agu momang, 

cengata oné-mai bahi-réha méu. Isé kudut toi taung 
agu méu sanggéd cao-ca ata jari cé'é ho'o. 

10 Tabé latang te méu oné-mai hi Aristarkhus, 
haé réba ata bui agu aku, agu oné-mai hi Markus 
bangkong di Barnabas — latang te hia méu poli tiba 
pedé, tiba koé hiam, émé hia mai oné méuy — !! agu 
oné-mai hi Yésus ata ngasangn hi Yustus. Hanang 
isét telu so'o, oné-mai isét poli sunat ata ciri haé reba 
ca gori daku latang te Adak de Mori Keraéng, isé situ 
poli ciri ata lémbu latang te aku. !? Tabé oné-mai hi 
Epafras latang te méu; hia cengata oné-mai méu, 
mendi di Kristus Yésus, ata pépok mtaung oné 
ngajin, latang te méu, kudut méu mberes kis hesés, 
ného ata tuam agu imbi tu'ung oné sanggén cao-ca 
lorong ngoéng de Mori Keraéng. 1° Ai aku ngancéng 
téing saka-si latang te hia, te hia nai-koén latang 
te méu agu latang te isét oné Laodikia agu oné 
Hiérapolis. 14 Tabé latang te méu oné-mai doktér 
Lukas ata momang agu oné-mai hi Démas. 1> Tombo 
koé le méu tabé dami, latang te asé-ka'é ca imbi 
oné Laodikia; nggitu kolé agu hi Nimfa agu sanggéd 
ata serani oné mbaru diha. t6 Agu émé poli bacangn 
surak ho'o oné bahi-réha méu, gejur koém, kudut 
bacang koléy oné weki serani Laodikia agu kudut 
surak latang te isét Laodikia ngancéng bacang kolé 
oné méuy. 17 Agu tombo koé oné hi Arkhipus: Lélo 
di'a-di'a, kudut mintur laing hitut tiba de hau oné-mai 
Morin pandé di'a-di'ay. 

18 Tabé oné-mai aku hi Paulus. Tabé ho'o tulis laku 
ali limé rug. Nuk koé lampang dakum. Widang loréng 
méuy. 


TÉSALONIKA 


Tabé 
1:1 
1 1 Oné-mai hi Paulus, hi Silwanus agu hi Timotéus. 
Latang te weki serani ata Tésalonika ata manga 


oné Mori Keraéng Ema agu oné Mori Yésus Kristus. 
Tabing agu hambor-libur loréng méuy. 
Wuad Keréba Di Paulus 
1:2-10 

2 Ami wali di'a mtaung oné Mori Keraéng landing 
sanggés taung méu agu caro méu oné ngaji dami. 
3 Ai ami nuk mtaung gori de imbi, rébok de momang 
agu mésén bengkes de méu oné Mori dité Yésus 
Kristus olo-mai ranga de Mori Keraéng agu Ema dité. 
4 Agu pecing lami, oé asé-ka'én ata momang le Mori 
Keraéng, te Hia poli pilé méun. 2Ai Keréba Di'a ho'ot 
wéro dami oné méu, toé ali curup kanang, maik ali 
mberes de Nai Nggeluk hitut derek kétay. Bo kali 
pecing le méu, co'oy gori dami oné bahi-réha méu. 
6 Agu méu lorong toming dami agu toming de Morin. 
Koném po méu ta'ong susa mésé, maik méu tiba 
Keréba Di'a hitu ali nisang nais. Nisang nai de méu 
hitu le widang de Nai Nggeluk. 7 Ali hitu méu ciri 
toming laing latang te sanggén ata situt imbi oné 
tana Makédonia agu Akhaya. 8 Ai pu'ung oné-mai 
méu reweng de Mori Keraéng éngan toé hanang oné 
Makédonia agu Akhaya, maik oné sanggéd osang 
situt poli wéro Keréba Di'a latang te imbi de méu oné 

Mori Keraéng. Ami toé sékék te tombo kolé Keréba 
Di'a hitu oné méu. ° Ai weki rud isé tombo, co'o méu 
tiba ami du ami lété ho'o mai oné méu. Tombo kolé 
lisé, co'o méu ledo imbi pina-naéng ciri imbi oné Mori 
Keraéng hitut mosé agu molor latang te keturu Hia. 
10 Tombo kolé lisé, co'o méu bengkes te cai Anak de 
Mori Keraéng éta-mai Surga, ngong Mori Yésus hitut 
poli pandé to'o kolén le Moti Keraéng oné-mai mata. 
Mori Yésus hitu dé ata pandé selamak ité tai oné-mai 
rabo de Mori Keraéng. 


Keturu Di Paulus Oné Tésalonika 
2:1-12 

1 Asé-ka'én, pecing le weki rus méu, toé oké-bon 

mai dami oné bahi-réha méu. ? Maik ného hitut 
baé de méu, be-olon mai dami kamping méu oné 
Tésalonika, ami poli hena le wahéng agu lengga 
latagm oné Filipi. Maik ali campé de Mori Keraéng 
dité, ami rani-naigm latang te wéro Keréba Di'a oné 
méu ali mping kéta gorigm. ? Ai toing dami, toé le 
wangka oné-mai pandé wéléng ko oné-mai get da'at, 
toé kolé le nggopé-nggapét. “Mori Keraéng poli 
rékéng ami patun te wéro Keréba Di'a, wiga curup 
dami toé kudut cembes-nai de manusia, maik kudut 
pandé cembes-nai de Mori Keraéng hitut damang nai 
dité. “Ai ného hitut baé de méu, ami toé dé'it manga 
curup te pandé wusak tuka, agu toé manga oné 
nai dami nuk gomeng — Mori Keraéng ata saka-sin. 
6 Ami kolé toé manga kawé naring de manusiagm, 
oné-mai méu ko oné-mai ata bana, koném po ami 
ngancéng curup pandé wusak tuka agu nuk gomeng 
oné naigm, ai ami rasul di Kristus. ” Maik ami joél 
kigm oné bahi-réha méu, cama ného cengata endé 

aréng agu tinu anakn. 8 Landing le momang mésé 
dami, ami ngancéng téing méu toé hanang ngoéng 
te wéro Keréba Di'a de Mori Keraéng agu méu, maik 
mosé de rug ami kolé. Ai mésén momang dami 
latang te méu. °? Asé-ka'én, nuk kin le méu rébok agu 
kamer dami. Gori dami wié-leson, te wéro Keréba 
Di'a de Mori Keraéng oné méu, boto manga mendo 
latang te méu ko céing-céing kaut. 1? Méu dé saka-si, 
nggitu kolé Mori Keraéng, te mosé dami nggelukn, 
agil agu toé manga celagm oné bahi-réha méut imbi. 
11 Pecing le méu ami ho'o, cama ného ema latang te 
sanggéd anakn, poli toing agu pandé mberes nai oné 
néténg-néténg méu. !? Tegi tu'ung lami, kudut mosé 
de méu lorong ngoéng de Mori Keraéng ata bénta 
méu nggere-oné osangN agu mengit Diha. 
Cembes Nai Landing Ata Imbi 
2:13-20 

13 Ami toé manga beténg te wali di'a oné Mori 
Keraéng, ai méu poli tiba reweng Diham, hitut keréba 
dami. Keréba dami hitu, toé ali curup de manusia, 
maik ali reweng de Mori Keraéng hitut manga oné 
nai de méu ata imbi Hia. 14 Ai méu, asé-ka'én, poli 
lut toming data imbi Mori Keraéng oné tana Yudéa 
kamping hi Kristus Yésus. Méu kolé poli ta'ong susa 
oné-mai haé-reba ca wa'us, cama ného ta'ong susa 
ata poli ta'ong disé oné-mai ata Yahudi. 19 Ngot ata 
Yahudi situ poli mbelé Mori Yésus agu sanggéd nabi 
agu poli wahéng amid. Apa ata henan oné Mori 
Keraéng toé manga pingan lisé, agu sanggén ata 
kodo taungs lisé. 16 Isé pangga ami te ba keréba 
reweng de Mori Keraéng oné wa'u bana latang te 
tiba selamak. Nggitu dé isé, ruda kétas cuku nungad 

te pandé ndékok dengkir rapaks dod. Te ho'on 
rabo mésé de Mori Keraéng poli hena isén. t Maik 
asé-ka'én, ami ata ka'éng bécang dokong oné-mai 
méu, tadang lélo le mata, maik ruis oné nai. Mésén 
tu'ung kéta kembung dami, ngoéng te cumang 
dungka agu méu. 18 Bo kéta getg ami dondé kudut 
mai cumang méu, maik jing da'at poli pangga amid. 
19 Du mai di Yésus, Mori dité, céing di ata bengkes 
laing ko ata naka laing lami ko songkok angos dami, 
émé toé méu? 2? Tu'ung kéta, méu dé mengit agu 
naka dami. 
Keréba Di'a Ata Wéwa Li Timotéus 
3:1-13 

1 Kembung dami toé ngancéng ta'ong kolén 

ga. Landing hitu, ami poli wérét kudut ka'éng 
hanang koégm oné Aténa. Poli hitu ami susung hi 
Timotéus, asé-ka'é ca imbi dité agu haé-reba oné 
gori de Mori Keraéng latang te wéro Keréba Di'a 
di Kristus kudut pandé mberes nai de méu agu te 
metek imbis. 3 Wiga néka manga ata gégo imbin ali 
ta'ong susa do. Bom toé pecing le rus méu, ité poli 
wérét latang te hitu. “Du ami manga cama-cama 
agu méukm, ami poli taé be bolon te ité kudut ta'ong 
susa. Susa hitu polig manten le méu ga. > Itup tara 
du kembung dami toég ngancéng ta'ong kolé, aku 
jera hi Timotéus kudut baé laku imbi de méu, ai 
simpung kétak aku, émé méu poli damang le jing 
da'at wiga rébok dami oké-bod. ê Maik te ho'on, hi 
Timotéus kolé gi, agu ba keréba ata nisang nai latang 
te imbi de méu oné hi Kristus agu co'o momang 
taus. Kali méu kembung mtaung ami agu ngoéng te 
cumang ami, cama ného ami kolé nanang te cumang 

méukm. 7 Asé-ka'én, landing le imbi de méu oné hi 
Kristus, ami ciri émbukm koném po ami do ta'ong 
susa agu pola mendo. Te ho'on ami mosé kolékm, 
tama méu metek kin imbis oné Morin. ? Landing le 
imbi de méu, cembes tu'ung nai dami, wiga ami téing 
wali di'a nggere-oné Morin. t° Wié-leso ami ngaji 
tu'ung-tu'ung, kudut ité ngancéng cumang dungka 
agu pandé tambang jepek kolé imbi de méu. II Nahé 
Mori Keraéng, Ema dité agu hi Yésus Mori dité, 
céngka salang latang te ami kudut ngo cumang méu. 
12 Nahé Mori Keraéng, pandé méu tambang momang 
taus agu ngot momang sanggen haé ata. Ali hitu, 
tambang kéta momang de méu, cama ného momang 
dami latang te méu. t? Landing le hitu, Mori Keraéng 
pandé mberes nai de méu, wiga méu ciri nggelukm 
agu toé manga celas oné ranga Diha du leso mai kolé 
de Mori Yésus, cama-cama agu sanggéd ata situt ciri 
paéng Diha. 
Toing Kudut Mosé Nggeluk 
4:1-12 

4 1 Cemoln ga, asé-ka'én, toing agu titong dami 

latang te méu le ngasang de Mori Yésus: Méu 
poli dengé oné-mai ami, co'o ata dian mosé de méu 
kudut pandé nisang nai de Mori Keraéng. Toing hitu, 
bo kali poli lorongn le méu ga, maik céwé di'an kolé 
émé méu pandé tu'ung-tu'ung kéta-mai wa-mai nain. 
2 Pecing kolép le méu apa ata paka pandé le méu, ai 
poli toingn lami oné méu le ngasang de Mori Yésus. 
3 Ai ho'oy ngoéng de Mori Keraéng: méu paka mosé 
nggeluk agu tadang koém oné-mai pandé nelung. 
4 Néténg-néténg ata rona, emi cengata iné-wai te 
ciri wina laing, agu paka momang winas hitu lorong 

ngoéng de Mori Keraéng.  Néka mosé lorong ngoéng 
de belek da'at, ného pandé de sanggéd wa'u situt toé 
pecing Mori Keraéngs. ĉ Oné pété ho'o, néka manga 
ata pandé woréng agu nggopét oné asé-ka'é ca 
imbi. Ai Morin te lékos oné-mai sanggéd pandé situ, 
ného hitut poli taén agu masa kétay reweng dami 
danong agu méu. 7 Mori Keraéng bénta ité toé latang 
te pandé réngkes, maik latang te pandé nggeluk. 
8 Landing hitu céing ata toé tiba curup ho'o, betuan, 
toé tiba curup de manusia, maik toé tiba curup de 
Mori Keraéng, hitut poli téing Nai Nggeluk oné méu. 
? Latang te momang asé-ka'é, toé sékékn kolé laku te 
tulis latang te méu, ai méu poli nungku momang-tau 
oné-mai Mori Keraéngs. 1? Momang hitu, paka pandé 
kolé le méu latang te sanggéd asé-ka'és ca imbi oné 
temu tana Makédonia. Maik ami toing méu asé-ka'én, 
kudut pandé tu'ung-tu'ung kéta le méu momang-tau 
hitu. +! Rébok koém kudut mosé meler agu néka 
cambu-lalét mbolot data bana, caca kaut mbolot de 
weki ru. Kawé na'ang bara agu wéngko weki rebook 
le limé ru, ného situt poli pedé dami oné méu. 2? Ali 
hitu, mosé de méu ného ata siot jinggop oné mata 
data bana agu toé tanjéng agu deming isém. 
Mai De Mori 
4:13-18 

13 Nggerolon ga asé-ka'én, ami toé gori'gm te méu 
toé pecing latang te isét mata, kudut méu néka susa 
ného ata bana siot toé manga bengkesd. t4 Imbi lité 
hi Yésus poli matan agu poli toʻo kolén. Itu tara imbi 
kolé lité, Mori Keraéng te pandé mosé kolé sanggéd 
ata imbi oné Yésus ata polis matad, kudut mosé 
cama-cama agu Hia. 19 Reweng ho'o ami tombo agu 


TÊSALONIKA 4-5 637 


méu ali curup de Mori'N: Ité ho'ot mosé ata ngai 
ka'éng dengkir cai de Mori Yésus, toé kéta ngancéng 
lako pado be olo-mai isét poli matad. 1° Ai du téing 
perénta le tu'a de malékat, ciéky agu dengé runingn 
terompét de Mori Keraéng, weki run Hia kudut wa'u 
éta-mai Surgan, agu isét mata oné hi Kristus te to'o 
kolés; t7 poli hitu itét lari moséd, ata ngai ka'éngd te 
téti cama-cama agu isé nggere-éta awang te curu 
Mori'N. Nenggitu de ité kudut tédéng lén ka'éng 
cama-cama agu Mori'’N. 18 Landing hitu, pandé lémbu 
koé cama taus ali sanggéd curup so'o. 
Jerek Koém Latang Te Mai de MoriN 
5:1-11 

1 Asé-ka'én, latang te cekengn agu leson, toé 
5 maléng tulisn kudut te méu. ?Ai weki rus méu 
pecing tu'ung-tu'ung te leso cai de Morin cama 
ného mai data tako le wiéy. 3 Émé nggo'o taé data: 
Sanggén taung hambor agu meler — itu kali isé rodo 
hena le ampus, cama ného ca iné-wai hiot ata beti 
kudut loas — toé te toés isé, toé manga mba'éd. 
4 Maik méu asé-ka'én, toé mosé oné nendepm, wiga 
leso de Morin hitu rodo mai kaut oné méu ného ata 
takoy. ? Sanggés taung méu anak de gérakm, agu 
anak de lesom. Ité toé ata wiét ko ata nendept. 
6 Landing hitu céwé di'an ité néka toko ného ata 
banat, maik jerék agu doing koét. 7” Ai isé situt toko, 
tokos le wié. Isét langu, langus le wié. 8 Maik ité 
ho'ot mosé oné gérak, céwé di'an, doing koé agu 
papé baju rampas imbi agu momang, agu bengkes te 
selamakt ciri nggiling laing. ? Mori Keraéng toé manga 
wérét itén kudut hena le cempeng, maik latang te 
tiba selamak lut hi Yésus Kristus, Mori dité. 19 Mori 

Yésus poli matan latang te ité, kudut du leso mai kolé 
Diha tai, ité jerék ko tokot, ité mosé cama-cama agu 
Hiat. 1t Landing hitu toing agu kéngko koé cama taus 
cama ného hitut poli pandén le méu. 
Dod Toing 
5:12-22 

12 Asé-ka'én, tegi lami, kudut méu hiang isét mping 
kéta gorid oné bahi-réha méu, ata karong agu titong 
méu nggere-oné Morin. 13Kudut méu tu'ung-tu'ung 
hiang isé oné momang ali gori disé. Mosém ga oné 
hambor cama taus. 

14 Ami kolé toing méu, asé-ka'én; wéwa koé agu 
isé siot pandé sara-naid, téing lémbu koé isét 
mbalo naid, kambé koé isét les, lembak koém agu 
sanggén ata. 1° Lélo di'a-di'a, boto manga ata léko 
da'at ali pandé da'at, maik wuli koé wekis kudut 
néténg-néténg méu agu sanggén ata, pandé kanang 
ata di'ad kaut. 

16 Naka taungm ga. 1” Kong ngajis méu. t8 Wali 
di'a oné sanggén cao-ca ai hitu ata ngoéng de Mori 
Keraéng, oné hi Kristus Yésus latang te méu. 

19 Néka pangga le méu Nai Nggeluk, % agu néka 
émo-among kaut le méu sanggéd nubuat. 2! Sanggén 
cao-ca paka olong kapangs, poli hitu caus ata di'ad. 
22 Tadang koé oné-mai weki de méu sanggéd ata 
da'atd. 


Tabé 
5:23-28 
23 Nahé Mori Keraéng, widang hambor-libur, pandé 


nggeluk sanggés taung méu agu nahé lami di'a-di'a 
weki agu wakars, wiga toé manga celas du leso mai 

di Yésus Kristus, Mori dité. ?4 Hiat bénta méu hitu, ata 
jungguy, agu Hia kolé pandé rapakd sanggéd rekéN. 

25 Asé-ka'én, ngaji koém latang te ami. 

26 Tombo koé le méu tabé agu momang mésé dami 
latang te sanggéd asé-ka'é ca imbi. 

27 Le ngasang de Morin, tegi tu'ung kéta laku agu 
méu, kudut surak ho'o paka bacang le sanggéd 
asé-ka'é ca imbi. 

28 Nahé Mori dité, hi Yésus Kristus, berkak koé 
sanggés méu! 


2 TÉSALONIKA 


Tabé 
1:1-2 
1 Í Oné-mai hi Paulus, Silwanus agu hi Timotéus. 
Latang te weki serani oné Tésalonika, ata manga 
oné Mori Keraéng Ema agu oné Mori Yésus Kristus. 
2 Tabing agu hambor-libur oné-mai Mori Keraéng 
Ema dité agu oné-mai Mori Yésus Kristus loréng 
méuy. 
Wali Di'a Agu Ngaji 
1:3-12 
3 Asé-ka'én, ami paka wali di'a oné Mori Keraéng 
landing méu, agu naun muing nenggitu, ai imbi de 
méu tambang mésé. Nenggitu kolé momang de méu 
cama taus tambang kéta mberesn. łHitu comongn, 
tara tombo mtaung méu lami du ngo la'at asé-kaé ca 
imbi oné béndar bana. Cang agu mombong rakg ami 
tombo méu, co'o méu metek kis imbis oné Mori Yésus 
koném po hena le wahéng ko ta'ong susa. 2 Hitu 
tandan latang te agil beté-bicar de Mori Keraéng, ata 
pandé si'ang kudut naun te ciri ro'éng Adak Surga, 
méu ho'ot ta'ong susa landing Adak Surga hitu. 6 Ai 
tu'ung agiln latang te Mori Keraéng, émé lékos Liha 
renet oné isét pandé renet méu. 7 Agu latang te méu 
ata rémé ta'ong susa — nenggitu kolé latang te ami - 
Mori Keraéng te téing cembes oné méu du leso wa'un 
Mori Yésus éta-mai Surga agu toto wekin, cama laing 
agu sanggéd malékat situt manga kuasa méséd oné 

api hitut dila haok. 8 Mori Yésus téing susa oné isét 
toé imbi Mori Keraéngs, agu toé lorong Keréba Di'a. 
9 Isé so'o te hena le wahéngs, ampus tédéng lén, 
pandé tadang oné-mai ranga de Morin agu oné-mai 
kuasa méséN. t? Sanggéd taung so'o jaris, émé Hia 
mai du leso cemoln te toto mengitN oné bahi-réha 
sanggéd ata nggeluk, agu latang te pandé lenget 
sanggéd ata imbi, ai saka-si ata ba dami oné méu 
polig le méu imbin. 1! Ai méu te téing hiang Mori 
Keraéng, landing hitu ami toé ké'ét ngaji latang te 
méu. Icin ngaji dami, kudut Mori Keraéng bénta méu 
te mosé lorong ngoéng Diha. Mori Yésus te pandé 
besik sanggéd gori lut ngoéng de méu. 1?Ali hitu, 
ngasang di Yésus Mori dité ciri mengit oné méuy, agu 
méu oné Hiam, lorong tabing de Mori Keraéng dité 
agu Mori Yésus Kristus. 


Manusia Da'at 
2:1-12 
2 1 Asé-ka'én, latang te mai de Mori dité hi Yésus 
Kristus agu nai ca anggit dité oné Hia, ami 

tegi agu méu, ?kudut méu néka gélang bules agu 
simpung ali gérak de Nai Nggeluk ko ali Keréba Di'a 
ko surak ata katu dami oné méu, néhot leso de Mori 
polig cain. ?Méu néka ndong pandé wéléng lata, ali 
co'o kaut pandén! Ai bolon leso cemol hitu, do kéta 
ata lawang Mori Keraéng agu pandé si'ang kétas di 
manusia ata da'at hitut paka ampus. 4 Isé situ ata 
bali hitut pandé langkas weki rud, ko rékéng weki 
rud néhot isé kétag Mori Keraéng. ° Toé néng nuk le 
méu ko, te sanggéd situ dongkalid laku tombod agu 
méu du aku lari cama-cama agu méuk? Te ho'on 
pecing le méu apa ata pandé do'ong manusia da'at 

hitu. Manga kaut ca leson tai wérét le Mori Keraéng, 
itu kali tuan manusia da'at hitu. 7 Pecing le méu, te 
manusia da'at hitu seduk kaut pandé ata toé kopd, 
polig pu'ung gorin toé ngaok, ai manga kin ata pandé 
do'ong hia. Maik manga leson tai, Mori Keraéng 
pandé léngkangy do'ong hitu. 8Émé polig léngkangn 
do'ong hitu, itu kali tuan manusia da'at hitu. Maik du 
mai kolén Mori Yésus mbelé Liha manusia da'at hitu, 
le pur kaut. °? Mai de manusia da'at hitu lorong gori 
de jing da'at, agu te loréng dod tanda lenget tangké. 
10 Manusia da'at hitu, papé dod tarad nggopét kudut 
pandé wéléng sanggéd ata, wiga hena le ampus, 
ai isé toé tiba agu toé ngoéng Keréba Di'a oné-mai 
Mori Yésus hitut pandé selamak isé. t! Ai isé toé tiba 
Keréba Di'a, itu tara Mori Keraéng sur isé te pandé 
gori ata da'at. 1? Ali hitu, isé hena le wahéng taungs, 
ai toé imbi keréba Di'a, maik nanang situt da'at kali. 
Pilé Méu Te Selamakm 
2:13-17 

13 Asé-ka'én, ami paka wali di'a mtaung oné Mori 
Keraéng landing méu ata momang le Morin. Ai du 
toé di dédékn lino ho'o, Mori Keraéng poli pilé méu 
kudut selamak le gori de Nai Nggeluk ata pandé 
nggeluk méu te ciri paéng de Morin. t4 Latang te hitu 
Hia poli bénta méu lut Keréba Di'a hitut wéro dami, 
wiga méu ngancéng tiba mengit di Yésus Kristus, 
Mori dité. + Landing hitu, metek kin imbis agu cau 
tu'ung sanggéd toing situt tiba oné-mai ami, siot 
tombo molé le mu'u ko siot tulis molé. 16 Mori dité 
hi Yésus Kristus, agu Mori Keraéng Ema dité, poli 
toto momang oné ité le tabing Iémbu agu bengkes 
tédéng lén. 1 Landing hitu, ami toé ké'ét ngaji latang 

te méu, nahé Morin téing lêmbu agu mberes nai oné 
sanggéd pandé agu curups ata di'an. 
Ngaji Agu Gori 
3:1-15 

1 Asé-ka'én, nggere-olon ga, ngaji koém latang 

te ami, kudut curup de Morin tambang nondon 
agu angosn, cama ného situt poli jarid oné bahi-réha 
méu. 2 Tadang koé oné-mai ami pandé data cibul 
agu sanggéd ata pandé da'at, ai toé sanggén taung 
ata imbi Keréba Di'a. 3 Maik Mori hitu, junggu. Hia 
te pandé mberes nai de méu agu sémbéng méu 
oné-mai manusia da'at. 4 Ami kolé imbi oné Morin, 
te apa ata pedé dami oné méu, paka pandés le 
méu. ” Nahé Morin titong kin nai de méu nggere-oné 
momang de Mori Keraéng agu nggere-oné alus nai 
di Kristus. ê Asé-ka'én, oné ngasang de Mori Yésus 
Kristus ami pedé agu méu, kudut méu tadang koém 
oné-mai néténg asé-ka'é ca imbi situt ngondé agu toé 
lorong toing situt poli tiba oné-mai ami. 7 Ai pecing 
le weki rus méu, co'ʻo méu paka lut toming dami, 
ai ami toé manga ngondé'gm te gori oné bahi-réha 
méu. 8Toé hang bod kaut lami hang data, maik le 
rébokm agu le nai-koégm gori wié leso. Ali hitu, ami 
toé pandé mendo latang te céing-céing kaut oné 
bahi-réha méu. ?Toé landing toé manga hak'gm ami 
latang te hitu, maik pandé dami ca toming latang te 
méu, kudut lorong le méu. t0 Ai nenggitu kolé ami 
du oné bahi-réha méu, tombo lami langga ho'o oné 
méu: Emé hiat cengata toé ngoéng te gori, hia hitu 
néka hangy. 1t Ami curup nenggo'o, ai dengé lami, 
manga ata oné bahi-réha méu ata toé kitep mosén 
agu ogon te gori, maik hidut agu apa ata toé manga 

betuan. t? Sanggén ata langga kolés lami, agu toing 
le ngasang de Mori Yésus Kristus, kudut isé kong 
merep kid oné sanggéd gorid, ai le hitu isé hang 
oné-mai rébok de rud. !3 Méu kali asé-ka'én, néka asi 
pandé di'a. 14 Émé manga ata toé ngoéng te séngét 
apa ata curup dami oné surak ho'o, jerék koé agu 
ata hitu, néka haé-reba agu ata hitu kudut ritakn. 
15 Néka rékéng hia ného ata baliy, maik wahéng kaut 
cama ného asé-ka'é ca imbi. 

Tabé 

3:16-18 

16 Nahé Morin ata pu'un hambor-libur, tabing Liha 

hambor-libur hitu latang te méu oné sanggén cao-ca. 
Morin loréng sanggés taung méu. t” Tabé oné-mai 
aku hi Paulus. Tabé ho'o tulis laku ali limé de rug. 
Ho'oy tandan néténg-néténg surak daku: Nenggo'oy 
laku tulisn. t8 Tabing di Yésus Kristus, Mori dité, 
loréng sanggés taung méu! 

Tabé 
1:1-2 
1 1 Oné-mai aku hi Paulus, rasul di Kristus Yésus, 
lorong perénta de Mori Keraéng Ema. Hi Kristus 
hitu ata sambé agu bengkes dité. 

2 Latang te hi Timotéus, anak daku tu'ung oné 
imbi: tabing, nabit, agu hambor-libur oné-mai Mori 
Keraéng Ema agu hi Kristus Yésus Mori dité loréng 
hauy. 

Langga Latang Te Toing situt Dipuk 
1:3-11 

3 Du aku kudut ruda olo lakog nggere-oné tana 
Makédonia, aku poli dedek haug kudut hau ka'éng 
oné tana Efésus te toing pisa taus ata poli lird, kudut 
isé néka toing te pandé dipuk ata. Tombo koé oné 
isé, kudut isé néka wilu-walung ali tombo joak agu 
turuk empo ata toé manga betuan. Ai tombo situ 
ngancéng pandé léwang tau, wiga toé kitep te wintuk 
mosé selamak hitut téing de Mori Keraéng oné imbi. 
> Salangn toing hitu weli ga, kudut isé tu'ung-tu'ung 
ngancéng momang cama tau mai wa mai nain agu 
ici nai ata molor agu tu'ung-tu'ung imbi hi Kristus. 

6 Mangas ata iwod polisg wéléngd toé ita salang 
lorong toing situ agu léwang tau ata toé manga 
betuad. 7 Isé ngoéng te ciri guru Adak Taurat, kalim 
po weki rud isé toé pecing apa ata curup de rud 
agu pu'ud sanggéd curupd situ. 8 Pecing lité te Adak 

Taurat hitu di'an, émé lencek pandén. ? Pecing kolé 
lité, te Adak Taurat hitu toé latang te ata molor, maik 
latang te ata: lagéng sanggéd wintuk, ata lopé-lapét 
agu ata ndékok, ata oné lino ho'o agu ata toé manga 
agamad, ata mbelé endé-eman, ata siot laséng mbelé 
atad. 1° Ruda olon kolé, tara mangan Adak Taurat 
hitu latang te: ata mbérong, ata rona ngoéng cama 
ata ronad, empo-déhong, ata nggopét, ata wada 
adong agu sanggéd taung cao-ca situt woléngd agu 
toing molor. 1! Sanggéd toing situ manga oné Keréba 
Di'a de Mori Keraéng hitut angos, ata imbi akus te 
wérod néténg béo agu te bad néténg tana. 

Wali Di'a Latang Te Tabing De Mori Keraéng 

1:12-17 

12 Aku wali di'a oné hi Kristus Mori dité. Hia poli 
tabing mberes oné aku, kudut gori keturu latang te 
Hia, ai Hia rékéng aku junggug agu patun te gori 
keturu ho'o. 13 Bo tu'ung kali, danong aku manga 
dé'it lawang Mori Yésus, wahéng agu pandé mericu 
Hia. Maik Mori Yésus momang akuy, ai pandé situ 
daku ali toé di manga paéng imbi oné naig, wiga 
aku toé pecing apa situt pandé daku. 14 Ngot aku 
téing penong le widang nggeluk le Mori dité, oné 
imbi hi Kristus Yésus agu momang haé ata. 1? Curup 
ho'o molorn agu patun te tiba di'a-di'ay, “Hi Kristus 
Yésus mai oné lino ho'o latang te pandé selamak 
ata ndékok.” Agu oné-mai sanggéd ata ndékok situ, 
aku kétay ata ndékok mésén. t6 Maik ali hitu Mori 
Keraéng momang akuy, kudut oné weki daku ho'ot 
do ndékok, Mori Yésus toto lembak mésé'N. Ali hitu 
aku ciri toming latang te isét imbi Mori Yésus tai 
agu tiba mosé tédéng lén. 1? Nahé sanggén taung 

ata, hiang agu bong Mori Keraéng hitut tédéng lén, 
ata toé ita le matay agu ata léca'y. Hia de Raja ata 
perénta tédéng lén! Amén. 
Gori Keturu Di Timotéus 
1:18-20 

18 Timotéus, anak daku. Ho'oy perénta daku latangt 
hau, kopn agu tombo ata poli caingd le sanggéd nabi 
oné asé-kaé ca imbi. Pandé le hau pedé hitu te ciri 
bokong laing oné tili-mpoét ata di'an le imbi agu 
ici nai ata nggélokn. ° Ai pisa taus ata, toé séngét 
ici naid te baé woléngd nia ata di'ad agu nia ata 
da'atd. Hituy ata pandé do'ongn imbi disé, 2? ného 
hi Himénéus agu hi Aléksandér. Isét sua poli téingd 
laku oné jing da'at, kudut isé teser koés te néka loér 
Mori Keraéng. 


Toing Te Ngaji De Weki Serani 
2:1-7 

2 1 Laring cain kéta, aku toing méu: gesarm ga, 

ngaji latang te sékék data bana, ngaji tegi campé 
agu wali di'a latang te sanggén ata. ? Ngaji kolé 
latang te sanggéd raja agu sanggéd tuang mésé, 
kudut ité mosé metek agu temer kid, agu toton 
sundur dité te hiang Mori Keraéng. ° Hituy ata di'an 
agu henan oné Mori Keraéng, Mori Sambé dité. 
4 Ngoéng Diha, kudut sanggén ata tiba selamaks agu 
pecing nia ata molorn lorong toing de Mori Yésus. >” Ai 
Mori Keraéng hitu cay kali agu cay kali létang témba 
kamping Mori Keraéng agu manusia, ngong hi Kristus 
Yésus. Mori Yésus hitu poli condo wekiN kudut te 
sambé sanggén manusia: Hitu saka-si du leso hitut 
poli wérétn le Mori Keraéng. 7 Latang te saka-si hitu, 

Mori Keraéng poli wérét akun te ngo oné sanggén 
ata toé Yahudi kudut wéro oné isé Keréba Di'a latang 
te imbi ata molor oné hi Kristus Yésus. Tombo ho'o 
daku molorn, toé tombo nggopét. 


ang Te Ba Weki Data Rona Agu De 
Iné-wai né Ngaji De Weki Serani 
2:8-15 

8 Deming daku, kudut nia kaut wan ngajid ata rona, 
ngaji ga agu nggélok nai, toé ali rabo ko ali lêwang 
tau. ? Poro nenggitu kolés iné-wai. Isé sélék di'a-di'as 
agu jeper kaut agu papé ceca ata mongkis weki. 
Néka dolé sua wuk agu néka sélék emas, mutiara 
ko ceca ata wegitd. +? Maik ata céwé naun, sanggéd 
iné-wai sélék wekid le pandé di'a, ného co'o kaut 
ata patun latang te iné-wai du ngaji. +! Iné-wai paka 
nungku te hema kaut, cang agu junggu te tiba toing. 
12 Toé sendong laku iné-wai te toing ata agu te 
perénta ata rona; co'om hema kauty, !3ai hi Adam 
ata dédék laring cain, itu po hi Hawa. !4Céwén kolé, 
toé hi Adam hitut hena le damang, maik iné-wai hitu 
ata hena le damang agu pa'u oné ndékoky. !? Koném 
nenggitu, iné-wai te tiba selamaky ali loas anakn, 
tama hia meték kin imbin oné hi Kristus Yésus agu 
momang haé ata agu néka manga pandé cela oné 
mosén. 


Ata Tu'a De Weki Serani 
3:1-7 
1 Molorn tu'ung curup ho'o, “Céing ata ngoéng te 
tuʻa laing de weki serani, hia nanang te gori ata 


manikn.” 2 Landing hitu, hia paka néka manga celan, 
paka cay kali winan, metek nain, nggalas, toé mésé 

nai, ngoéng kéta te tiba meka, molorn te toing ata. 
3 Hia kolé néka languy, toé gélang rabo; joél kétay 
kali, ba hambor, agu toé mendi de seng. Hia hitu 
cengata tu'a kilo ata di'a, sihing agu hiang le sanggéd 
anakn. 5 Émé hia toé lencekn te wintuk kilo run, co'o 
hia ngancéng wintuk weki serani de Mori Keraéng? 
6 Hia kolé néka cengata ata hituy di tesern, boto 
mésé nai laing, wiga hena le wahéng ného wahéng 
hitut hena oné jing da'at. 7 Poro hia kolé toé manga 
wau ngasangn oné beréha weki serani, wiga toé 
mbotéky lata agu toé hena le serénté de jing da'at. 


Latang Te Diakon 
3:8-13 

8 Latang te sanggéd diakon, paka ata hiang latas, 
néka ata dangka lemad, néka ata langu, néka ata 
ngomper. ? Maik isé paka kukut tu'ung apa ata poli 
toing di Kristus Yésus agu paka nggeluk ici nai oné 
moséd. t? Isé situ kolé paka olong cis di, itu po 
wérét te ciri ata keturu laing oné beréha weki serani, 
ai poli siang te isé toé manga celad. ++ Nenggitu 
kolés winad, poro ata hiangs lata, toé pocu ngasang 
datas, poro metek naid agu ngancéng imbi latas oné 
sanggéd cao-ca. !? Diakon paka cay kali winan agu 
lencek te wintuk ka'éng kilon agu nggepuk te toing 
anakn. ! Ai isét di'a gori keturud oné beréha weki 
serani, te tiba hiangs, wiga isé toé rantang te ba 
Keréba Di'a oné-mai hi Kristus Yésus. 


Weki Serani Ligéng Agu Tukeng Molor 
3:14-16 


14 Ho'o taungs laku tulisd toing latang te hau, 
koném po bengkes kig aku kudut gélang ngo la'at 


1 TIMOTÉUS 3-4 650 


haug. 15 Jari, émé galekg aku te ngo la'at hau, pecing 
le hau, co'ʻoy mosé ata di'an oné ca kilo mésé de Mori 
Keraéng, ai weki serani hitu cama ného siri menggi 
agu ligéng sanggéd molor. !6 Ata tu'ungn, mésén 
kéta pété ceha oné ngaji dité: 
“Hia ata poli siang weki'N ba tara de manusia, 
molory le Nai Nggeluk; toto weki'N oné sanggéd 
malékat, 
poli keréban oné bahi-réha sanggéd wa'u ata toé 
pecing Mori Keraéng; 
Hia imbi lata oné temu tana 
lino agu héndéng nggere-éta Surgay.” 


Toing Hi Timotéus Latang 
Te Dungkang Tuang Guru Tangké 
4:1-16 

4 1 Mori Keraéng Nai Nggeluk si'ang kéta curup’N, 

te nggere-olon tai mangas ata iwod toég imbi 
toing de Mori Yésus, maik lorong toing de guru 
tangké ata titong le jing da'at. 2? Ici naid de guru 
tangke situ penong ali nggopét, ai poli tapa le beci 
kolang te wetik wekid, wiga toe gancéng woléngn lisé 
nia ata dian agu nia ata da'atn. 3 Isé toing agu ré'ing 
ata néka kawing, néka hang hang ata dédék le Mori 
Keraéng, kali po hang situ dédék le Mori Keraéng 
kudut tiba agu wali di'a lata imbi oné hi Kristus 
agu poli pecing toing molor oné-mai Mori Keraéng. 
4 Sanggéd taung situt dédék de Mori Keraéng di'ad, 
agu toé manga can ata te ireng laing, émé tiba agu 
wali di'as hang situ oné ngaji. ° Ai ali berkak de Mori 
Keraéng agu ngaji, wiga hang situ toé manga ireng 
laingd. 

6 Émé sanggéd situ toings le hau oné asé-ka'é ca 
imbi, hau te ciri ata keturu di Kristus Yésus ata di'a. 
Agu hau kole paka ambi wekim te pecing pu'ud 
imbi toing molor, situt poli lut le hau lawang ho'o. 

7 Maik tadang koé oné-mai hau, sanggéd tombo io 
pina-naéng ata toe manga betuad. Nungku koé weki 
rum kudut ngaji lété bari. 8 Nungku te rai weki manga 
dopon ai cekoéy kali lahén, maik nungku te racang 
rak-rai ati do kéta betuan, ai mésé lahén latang 
mosé te ho'on agu latang te mosé tai. 9? Curup ho'o 
molorn, naun agu patun te imbi lité. 1° Itup tara ité 
ho'o mping agu tili-mpoét keta te racang rak-rai ati, 
ai ité bengkes oné Mori Keraéng hitut mosé. Hia dé 
ata pandé selamak sanggén manusia, céwén kéta 
isét imbi Hia. 

11 Kerébay agu toing ga, sanggéd taung situ. 

12 Néka manga cengatan ata hep hau, méséng kaut 
hau rémé uwam. Hau paka ciri toming laing le 
sanggén ata imbi, oné sanggéd curupm, ba wekim, 
toto momangm, junggum, agu oné nggelok naim. 

13 Lari nggitun, dengkir caig aku cepisa, seber koéh 
te bacang Surak Nggeluk, agu wintas betuad oné isét 
sengét, toing agu titong kid isé. 14Hau néka ngondé 
te papé tabing situt téing de Nai Nggeluk, du sanggéd 
tuʻa de weki serani berkak agu témba liméd béta mai 
ulu de hau agu sanggéd nabi poli tombo pedé de 
Mori Keraéng latang te weki de hau. 1> Idep di'a-di'a 
taung situ, pandé tu'ungs le hau mai wa mai naim, 
wiga sanggén ata, te ita tambang kéta mésén imbi 
de hau. 18 Jerék koé ba wekim agu sanggéd toingm. 
Tejo koéh oné pandé sanggéd taung situ, ai ali hitu 
hau te selamak weki rum agu selamak ata séngét. 

Latang Te Asé-ka'é Ca Imbi 
5:1-2 
5 1 Hau néka kembe-lu'ak agu ata tu'a, maik ris 
di'a-di'a hia cama ného emay. Ris taungs ata 
uwa cama ného asé-ka'ém. 2Nenggitu kolé latang te 
ngasang endé ris cama ného endés agu ata molasd 
ris cama ného weta rum ali nggélok nai. 


Latang Te Iné-wai Luang 
5:3-16 

3 Hiangs ga sanggéd iné-wai luang ata tu'ung-tu'ung 
mosé hanang koén. Maik émé cengata ata luang, 
manga anakn ko manga empon, nahé isé situ laring 
cain kéta nungku gori dia-di'a latang te oné kilo rud, 
agu léko pandé di'a data tu'a agu lopo disé, ai hitu 
ata henan oné Mori Keraéng. ° Maik cengata ata 
luang ata tu'ung-tu'ung mosé hanang koén, nahé 
bengkes koé kin oné Mori Keraéng agu seber koéy 
oné tegi agu ngaji wié-leson. ê Maik ata luang hiot 
bora agu mbasa-saék mosén, hia polig matan koném 
po mosé kin. 7” Langga koé curup so'o kamping 
sanggéd ata luang situ, kudut isé néka manga cela 
moséd. Maik émé manga ata toé tinu asé-ka'éd, 
apan kolé oné ca mbarus, ata hitu ata da'aty, ngot 
céwé da'at oné-mai ata toé imbi. 

? Ata luang siot poli tulis ngasangd, émé: ubu diha 
toé di haéng enempulu-ntaung, danong hia cay 
kali ronan. t? Tandan, baé lata te hia iné-wai ata 
gauk di'ay, ného: aréng anak, dumpek oné mbarun, 
waca wa'i de asé-ka'é ca imbi, campé ata siot mosé 
oné susa — wokokn ga, iné-wai luang siot poli papé 
sanggéd sokor latang te pandé di'a. 1! Néka tulis 

ngasang de iné-wai luang siot rémé uwad. Ai isé émé 
cangkalin kaut lut belek da'at, ngong isé ngoéng te 
kawing kolés agu bécang oné-mai hi Kristus. 12 Wiga 
salas dé isé, ai isé pali rekéd agu Hi Kristus, ali hitu 
isé siro wahéng latang te weki rud. 13 Céwén kolé 
émé isé seber kétas te ngo léjong oné mbaru data. 
Da'atn ga, du rémé léjongd hitu, hitus kali pocu atad, 
cambu-lalét raja data agu tombo ata pété da'atd 
kanang. 14 Landing hitu ngoéng daku, kudut sanggéd 
iné-wai luang situt lari uwad, kawing kolés, manga 
anakd, wintuk kilod wiga ata bali dité toé manga 
sokor te pandé wau ngasang dité. 1° Ai manga pisa 
taus oné-mai iné-wai luang situ, polis wéléngd ali lut 
jing da'at. 16 Émé cengata ata rona ko iné-wai ata 
imbi, manga asé-ka'éd ata luang, poro hia campé 
iséy, wiga isé toé ciri mendo laing latang te weki 
serani. Ali hitu, weki serani ngancéng campé ata 
luang situt mosé hanang koed. 
Toi Salang Agu Toing Kolé 
5:17--6:1-2a 

17 Sanggéd ata tu'a de weki serani ata di'a wintukd, 
naun kéta te hiang suangkali mpalé, céwén kéta 
isét ata nai-koéd te toing agu te titong. !8Ai taé de 
Surak Nggeluk, “Hau néka pungkut mu'u de japi hitut 
lari kalékn.” Agu manga kolé, “Cengata ata gori, 
naun te tiba lahén.” t° Néka imbis le hau mangkong 
latang te cengata ata tuʻa de weki serani, bo émé 
tukeng le sua ko telu tau ata saka-si. 201sét pandé 
ndékok paka rondongs le hau olo-mai ranga data 
do, kudut rantang bod kolé ata iwod. 2?! Oné ranga 
de Mori Keraéng agu oné ranga di Kristus Yésus 
lawang malékat-malékat situt pilé Diha, tu'u-tu'ung 

kéta pedéd laku: pinga di'as toing salang so'o, néka 
semet, poro agil oné pandé sanggéd cao-ca, toé 
manga kambé céi-céing. ?? Hau néka hidi-hada témba 
limém bétan hiat cengata, agu émé manga ata pandé 
ndékok, hau néka lut oné ndékok disé. Jerek koé 
wekim kudut nggélok kin naim. ?3 Néka kolé inung 
waé kanang, maik tambang koé cekoén le anggor, ai 
wekim dondé beti. 

24 Ndékok de pisa taus ata, du toé di bicar si'angs 
itad, maik ndékok data bana musi-mais di po pecing. 
25 Nenggitu kolé pandé di'a hitu, lampuk si'angn. Agu 
émé pandé situt toé emongd te lélo, pandé situ toé 
ngancéng ruda cehad. 

1 Sanggén ata siot ta'ong ciri mendi, poro rékéng 

kin morid ata naun te tiba hiang. Ali hitu, ngasang 
de Mori Keraéng agu toing dité toé ndong loér latas. 
2 (6-2a) Émé mori disé cengata ata imbi, néka hep 
lisé morid hitu landing kaut le ca imbi. Ngot isé 
kali paka keturu di'a-diay morid hitu, koném po 
ca imbi. Latang Te Beti Pélut Lema Agu Latang Te 
Lomir Séng (6-2b) Toing agu titong koés sanggéd 
taung so'o. 3 Émé hiat cengata toing pété banay agu 
toé lorong curup ata nggepukd — ngong curup de 
Mori dité Yésus Kristus — agu toé lorong toing ata 
kopn oné ngaji dité, “hia pisik pecingy, kali po toé 
pecing apa-apay. Betin weli ga, kawé molé mbolot 
agu pélut lema, wiga mangan jogot, léwang tau, 
pocu tau, agu mangkong. °> Og dé mangan pulang 
tau oné asé-ka'é situt toé nggepuk nukd agu toé ita 
molor, ai le bet disé manga ontongn oné-mai ngaji 
hitu. ê Bo kali ngaji hitu manga ontongn, émé nuk 
remo kaut apa ata mangan. 7 Ai ité toé manga ba 
apa-apad nggere-oné lino, agu ité kolé toé ngancéng 

ba apa-apad nggere-pé'ang. 8 Tamat manga na'ang 
barad agu wéngko wekid, remo dé'it hitu ga. ? Maik 
isét nanang boras, pa'u oné damangs, oné serénté, 
agu oné sanggéd taung belek da'at ata pandé calang. 
Wiga cemoln ga, manusia pa'u oné calang agu copél. 
10 Ai waké sanggéd da'at, lomir ringgi, agu ali le 
tempo-pok dolong ringgi, wiga manga ata wéléng 
imbid agu wahéng wekid le do tarad susa. 


Pedé Turung Cemoln 
6:11-21 

11 Maik hau, oé manusia de Mori Keraéng! Oké koé 
sanggéd taung situ, dolong kali agil, ngaji, junggu, 
momang, lembak agu lumu nai. t? Rié koém oné 
imbi ata molor, rumbu koé le méu mosé tédéng 
lén. Latang te hitu hau tara béntam agu poli wérét 
le hau reké ata molorn, olo-mai ranga data saka-si 
do. 13 Oné ranga de Mori Keraéng hitut téing mosé 
latang te sanggéd cao-ca agu oné ranga di Kristus 
Yésus ata poli wérét reké molor hitu, nenggitu kolé 
oné ranga di Pontius Pilatus, taé laku agu hau: 
14 Lorong koé perénta ho'o, ai méu toé manga celas 
agu toé manga majas, dengkir du mai koléN Mori 
dité hi Yésus Kristus. 1? Ngong lété du wérét lata 
cau kuasa hitut ca'y kali agu penong berkak, Hia 
Raja bétan-mai sanggéd raja agu Mori bétan-mai 
sanggéd mori. !6 Hia kanang kali ata toé koday le 
mata, ka'éng oné gérak ata toé cung te ruisy. Toé 
manga cengatan ata poli ita Hia, agu toé muing 
manga manusia ata ngancéng ita Hia. Latang te Hia 
kali hiang agu kuasa tédéng lén! Amén. 1 Langga kid 
latang te sanggéd ata bora oné lino ho'o te pandé 
di'a, kudut isé néka mésé-naid agu néka bengkes 

oné bora situt toé manga betuad. Maik bengkes kali 
oné Mori Keraéng hitut téing boraN oné ité, kudut 
mantes lité. !8 Langga kid oné isé situ te do-do pandé 
di'a, kudut ngoéng te téing agu te pati. 1° Ali hitu igol 
paéng luing ligéng ata di'an latang te weki run du 
mosé nggere-olon, wiga haéng mosé ata tu'ungn. 

20 Oé Timotius, tinu dia-di'as apa ata poli imbid oné 
hau. Tadang koé oné-mai curup nggopét, pandé ata 
toé nggelukd agu léwang tau siot le carod pecing do, 
kali ata nggopét. 2?! Tara nenggitun, ai manga pisa 
taus ata toing nenggitu, wiga ali hitu isé wéléngs oné 
mai imbid. Tabing de Mori Keraéng, loréng méuy! 


2 TIMOTIUS 


Tabé 
1:1-2 
1 1 Oné-mai hi Paulus, rasul di Kristus Yésus ali 
ngoéng de Mori Keraéng kudut wéro Keréba Di'a 
latangt mosé oné hi Kristus Yésus. 

2 Latang te hi Timotéus, anak momang daku: 
Tabing, berkak agu hambor-libur oné-mai Mori 
Keraéng Ema agu hi Kristus Yésus, Mori dité, loréng 
hauy. 

Wali Di'a Agu Toing Kudut Metek 
1:3-18 

3 Aku wali di'a oné Mori Keraéng ata keturu laku ali 
ici nai nggélok cama ného pandé de empo daku. Aku 
nuk mtaung hauk oné tegi daku, le leso ko le wié. 

4 Émé tenang laku ndurus lu'u matam, aku nanang te 
lélo hau kolék kudut mésén nisang nai daku. “Ai aku 
nuk junggu imbi de hau, ngong imbi hitut laring cain 
mosé oné empom hi Lois agu oné endém hi Euniké. 
Baé laku te imbi nenggitu manga oné weki de hau. 

6 Landing hitu aku langga hau, kudut pandé moséy 
tabing de Mori Keraéng ata poli téing oné haun lut 
témba limé daku bétan hau. 7” Ai Mori Keraéng widang 
Nai Nggeluk oné ité, toé kudut pandé rantang, maik 
kudut pandé mberes, momang agu kitep. 2 Jari néka 
ritak te saka-si latang te Mori dité, agu néka ritak 
landing aku ata na'a oné bui landing Hia. Maik lut 
ta'ong susa latang te Keréba Di'a Diha, ali mberes de 

Mori Keraéng. ? Mori Keraéng ata pandé selamak ité, 
agu bénta ité te ciri ro'éng de Run. Pandé hitu Diha 
toé landing le apa ata poli pandé dité, maik landing 
le nanéng agu nabit de Run Hia. Tabing hitu widang 
Liha oné ité, loréng hi Kristus Yésus du toé di dédékn 
lino ho'o. t? Te ho'on widang hitu polig si'angn, ali 
mai de Mori Sambé dité hi Yésus Kristus. Keréba Di'a 
hitu poli pandé kodan kuasa de mata agu téing mosé 
hitut toé ngancéng ampusn. ll Latang te Keréba Di'a 
ho'o, aku poli tiba wérétg te ciri ata ba keréba, rasul 
agu guru. 1t? Hitup tara ta'ongd laku sanggéd susa 
so'o, maik aku toé ritak; ai pecing tu'ung laku te Hia 
ata imbi daku. Baé kolé laku te apa ata poli imbid Liha 
oné aku, ngancéngs liha tinud dengkir agu Cemoln 
Lino. 13 Cau le hau sanggéd cao-ca ata poli dengéd 
oné-mai aku, te ciri toming toing ata molord. Pandés 
le hau situ le imbi agu momang oné hi Kristus Yésus. 
14 Tinu di'a-di'as cao-ca situt manikd, ata poli imbid 
Liha oné hau ali Nai Nggeluk hitut manga oné nai 
ditéy. 1> Pecingp le hau te sanggéd isét oné tana Asia 
Koé poli holés oné-mai akud, lawang hi Figélus agu hi 
Hérmogénés. t6 Nahé Morin tabing berkak latang te 
kilo di Onésiforus ata do ngkali émbu nai dakun. Hia 
toé ritaky te cumang aku oné bui. 1? Du oné Roma hia 
kawé akuy, agu poli kolé cumang agu akun. t8 Nahé 
Morin téing berkak latangt hia du cemoln lino. Dod 
kéta gori keturu ata pandé diha oné Efésus. Latangt 
hitu, hau ata céwé pecingd, itu po aku. 


Bénta Kudut Lut Ta'ong Susa 
2:1-13 


2 1 Oé Timotéus anak daku! Ciri mberes koéh 
ali tabing ata téing di Kristus oné ité. 2 Apa 

ata poli dengé le hau oné-mai aku, olo-mai ranga 
data saka-si, imbi kaut situ oné sanggéd ata situt 
ngancéng imbis, ai isé situ kolé nggepukd te toing 
ata banas. ? Hau paka lut ta'ong susa, ného serdadu 
ata di'a di Kristus Yésus. ł Cengata serdadu hiot lari 
tili-mboétn, toé nuk mosé de weki run, ali hitu hia 
henan oné nai de tu'ad serdadu. ? Cengata ata pecing 
labar toé ngancéng ciri ata taki-oloy oné ca tanding 
émé hia toé lorong sanggéd wintuk oné tanding hitu. 
6 Cengata ata gempur kéta ciwal uma, paka le run 
hia laring cain te sabi rébokn. 7 Séngét dé-di'a apa 
ata curup daku; Morin kudut téing oné hau pecing 
sanggén cao-ca. 

8 Nuk di'a-di'a curup ho'o: hi Yésus Kristus hitut 
to'o kolé oné-mai ata matan, ata poli loas oné-mai 
waé di Daud, hituy ata ngo wéro daku oné Keréba 
Di'a daku. ° Ai le wéro Keréba Di'a ho'o tara ta'ong 
susag aku, ngot hena le lampang cama ného ata 
da'at, maik curup de Mori Keraéng toé ngancéng 
lampangy. t? Landing hitu aku ta'ong te tanggong 
sanggéd taung situ latang te di'a sanggéd ata pilé 
de Mori Keraéng kudut isé kolé tiba selamaks oné hi 
Kristus Yésus ali mengit tédéng lén. 1! Molorn tu'ung 
curup ho'o: 

“Emé ité mata cama agu Hiat, 

ité kolé te mosé agu Hiat; 
12 émé ité seberd, 

ité kolé te perénta cama-cama agu Hiat; 
émé ité pali Hiat, 

Hia kolé te pali itéy; 
13 émé toé junggud ité, Hia junggu kin, 

ai Hia toé ngancéng pali weki Run.” 

Toing Émé Cumang Agu Guru Ata Wéléng 
2:14-26 

14 Nuk di'a-di'a agu tombo tu'u-tu'ung kéta sanggéd 
so'o oné isé bolo ranga de Mori Keraéng, kudut 
isé néka léwang tau, ai Iéwangtau hitu toé manga 
betuad, ngot pandé mbeker-mbulit ata séngétd. 
15 Gejur koéh kudut hau henan oné ranga de Mori 
Keraéng, cama ného cengata ata pala ata toé cau 
ritak, te siang kéta wéron curup molor hitu. 16 Maik 
tadang koé oné-mai curup lo'i-la'it ata toé nggeluk, 
siot hanang te tambang pandé da'at ba weki data. 
17 Toing disé lor cama ného beti kanker. Oné-mai 
isé situ manga hi Himénéus agu hi Filétus. 18 Isé 
poli wéléngd oné-mai molor ali toing te ité poli 
to'o koléd ga, agu ali hitu pandé rowak imbi data 
iwon. 19 Maik ligéng ata tena le Mori Keraéng hitu 
mberesn agu ho'oy capn: “Pecing le Morin céing ata 
ciri paéng Diha,” agu “Néténg ata siot caro ngasang 
de Mori poro oké koés pandé da'atn.” 2? Oné mbaru 
mésé toé hanang manga cao-ca oné-mai emas agu 
pérak, maik manga kolé oné-mai haju agu tana; 
situt laring cain latang te nuk ata mengitd agu situt 
turung cemol latang te nuk ata toé mengitd. 21 Émé 
hiat cengata pandé nggeluk wekin oné-mai sanggéd 
pandé da'at hiat te ciri cao-ca de mbaru latang te 
nuk hitut mengitn. Hia pandé nggeluky, naun kudut 
te papé de morin agu ambi latang te nété-néténg 
gori ata di'ad. ?? Landing hitu tadang koé oné-mai 
belek data uwa, dolong koé agil, junggu, momang 
agu hambor-libur, cama-cama agu isét sor moso, 
nggélak nata oné Morin ali nai nggelok. 23 Tadang 

koé oné-mai mbolot situt pandé molés, situt bodok 
agu toé henan. Pecingp le hau, mbolot situ pandé 
léwang-tau. 2tCengata mendi de Morin toé ngancéng 
léwang-tau, maik paka joél latang te sanggén ata. 
Hia paka pecing te toing, lembak, ? agu ali nggengga 
nai, ngancéng titong ata siot ngoéng te lawang. Nahé 
Morin téing sokor oné isé kudut te teser agu titong 
isé wiga isé pecing molors. ?6 Ali hitu isé ciri noing 
kolés, ai ledo oné-mai serénté de jing da'at ata poli 
pongo isé oné tatong diha. 
Tara De Manusia Du Cemoln Lino 
3:1-9 

1 Nuk di'a ho'o: Du leso turung cemol, te caiy 

cekeng mendo. ? Manusia te momang weki run 
agu ciri mendi de séng, tombo joak agu mésé nai. Isé 
ngoéng kétas te loér ata, lawang ata tu'as, agu toé 
pecing te wali di'a, mbéis agamas. ? Isé toé pecing 
momang tau, toé ngoéng te hambor, ngoéngd kali 
pandé wau ngasang data, toé ngancéng nipu weki 
ru, gutek, toé ngoéng siot di'ad. 4 Isé ngoéng kéta te 
pandé bécang, toé léwé nuk, néhot ata pecing do, 
céwé lorong belek da'at itu po lorong Mori Keraéng. 
> Bo tu'ung wekid isé ngajis, maik doét lisé icin toing 
de agama. Tadang koé oné-mai isé situ. ĉ Ai oné-mai 
isé situ mangas ata junuk kaut ngo oné mbaru data 
bana agu serénté iné-wai ata les ata penong le 
ndékok agu kuasa le do tarad belek da'at. 7 Iné-wai 
koném po ngoéng te toings, maik toé dé'it ngancéng 
pecing molors. 8 Cama ného hi Yanés agu hi Yambrés, 
lawang hi Musa, nenggitu kolé isé lawang molor. 
Anor disé da'at taungd agu imbi disé toé ta'ong 
damangs. ° Maik toé te toé, isé toé ngancéng céwé 

di'a moséd, ai ného hi Yanés agu hi Yambrés, bodok 
disé baé taung le sanggén ata. 


Imbi Hitu Todo One Susa 
Agu One Bacang Surak Nggeluk 
3:10-17 
10 Hau poli lorong toing dakuh, co'oy mosé, ba 

weki, imbi, lembak, momang, agu seber daku. 1! Hau 
poli lorong susa agu wahéng cama ného hitut ta'ong 
daku oné Antiokhia agu oné Ikonium agu oné Listra. 
Sanggéd taung wahéng situ tibas laku. Maik Mori 
poli pandé selamak aku oné-mai sanggéd situ. t? Bo 
tu'ung, néténg ata siot ngoéng mosé lorong ngajis 
oné hi Kristus Yésus te hena le wahéngs. 13 Nakat 
ata da'at agu ata nggopét te tambang da'ats, isé te 
wéléngs agu pandé wéléngs lata. 1f Maik hau poro 
kong kim cau molorm, ata poli imbi le hau ali nuk 
mtaung ata siot poli toing haud. +° Nuk koé kolé, 
pu'ung du koém hau poli pecing Surak Nggeluk ata 
ngancéng téing nggalas agu hau, agu titong hau 
nggere-oné selamak lorong imbim oné hi Kristus 
Yésus. !6 Sanggéd taung Surak Nggeluk pandé gérak 
le Mori Keraéng agu papé latang te toing, kudut 
pandé si'ang ata salad, kudut pandé di'a ba weki agu 
kudut toing ata oné molor. 17 Ali hitu nété-néténg 
manusia paéng de Morin, pandé jemut latang te 
sanggéd pandé di'a. 

Lorong Koe Benta Latang Te Gori Keturu 

4:1-8 

4 t Oné ranga de Mori Keraéng agu hi Kristus Yésus 


ata kudut beté-bicar ata mosé agu ata mata, aku 
pedé mai wa-mai nain tu'ung oné hau, latang te mai 

Diha agu latang te Adak Diha. 2Keréba ga reweng de 
Mori Keraéng, jengkek koém, ot di'a ko toé di'a leson 
siang muing apa ata salan, ris agu toing di'a-di'a 

ali do lembak oné toing. ? Ai te cai leson, ata toé 
ngancéng tiba toing di'a, maik isé te impung taungs 
sanggéd guru lorong ngoéngd latang te pandé nisang 
dengé de tilud. 4 Isé tadu tilud te sengét toing molor, 
maik wuka tilud te sengét tombo turuk. ? Maik hau, 
kuasa koé wekim oné sanggén cao-ca, ta'ong ga oné 
susa, ngoh ga te wéro Keréba Di'a agu paka pandé 
tu'u-tu'ung gori keturum hitu! 

6 Latang te aku weli ga, polig pu'ung bowon darag 
latang te takung, agu leso mata daku ruis gi. 7 Aku 
poli pandé cemol sandi ata di'an, poli cai oné ranti 
turung cemoln agu poli tinu imbig. 8Te ho'on poli 
ambi latang te aku songkok molor hitut kudut tabing 
oné akuy le Mori, Adak ata agil, du cemoln lino, 
toé hanang latang te aku kanang, maik latang te 
sanggén ata situt nuk mai Diha, du cemoln lino. 

Pedé Turung Cemoln 
4:9-18 

? Gélang koéh maim te cumang aku, ai hi Demas 
céwé momang lino ho'oy wiga legong akuy. Hia 
poli ngo oné Tésalonikan. Hi Kréskés poli ngo oné 
Galatian agu hi Titus ngo oné Dalmatiay. !! Hanang 
hi Lukas ata ka'éng agu akuy. Curu koé hi Markus 
agu dadé hia nggere-céé, ai gori keturu diha jarin 
latang te aku. !?Hi Tikhikus poli jera laku ngo oné 
Éfésus. 13 Émé mai céé hau, ba agu juba ata na'a 
daku oné Troas, oné mbaru di Karpus agu sanggéd 
kitab daku, céwén kéta siot pandé oné-mai luitd. 

14 Hi Aléksandér, hiot tukang pépék tembaga hitu, 
poli do pandé da'at agu akun. Manga kali lékon 
le Mori lorong agu pandén hitu. 19 Poro hau kolé 
sasa-nga'i koéh agu hia, ai hia léwang toing ditéy. 
16 Du kambé weki rug laring cain, toé kéta manga 
cengatan ata campé aku. Sanggéd taung isé ledong 
akus — nahé ba weki disé hitu néka kélo-balé oné 
isés- 17 Du hitu Mori poli loréng aku agu pandé 
mberes aku, kudut ali létang témba daku, Keréba 
Di'a hitu, wéro di'a-di'ay, agu sanggén ata toé Yahudi 
dengé taungs. Ali hitu, aku lego oné-mai mu'u de 
singa. 18 Morin te lego aku oné-mai sanggéd pandé 
da'at. Hia te pandé selamak aku, wiga aku ngo oné 
Adak Diha éta Surga. Latang te Hia mengit tédéng 
lén! Amén. 


Tabé 
4:19-22 


19 Tabé latang te hi Priska agu hi Akwila agu latang 
te sanggéd haé kilo di Onésiforus. 20 Hi Érastus 
ka'éng oné Korintus agu hi Trofimus legong kaut laku 
lari betin oné Milétus. 2! Gélang koé cé'ém, bolon 
cekeng cés. Tabé oné-mai hi Ebulus, hi Pudés, hi 
Linus, hi Klaudia agu sanggéd asé-ka'é. 

22 Morin loréng nai de méuy. Tabing Diha loréng 
méuy! 


TITUS 


Tabé 
1:1-4 
1 1 Oné-mai aku hi Paulus, mendi de Mori Keraéng 
agu rasul di Yésus Kristus latang te tinu imbi de 
weki serani agu pecing do latang te molor, ného hitut 
ita oné ngaji dité, ?agu ligeng de bengkes kudut 
mosé tédéng lén hitut danong empo-walok poli reké 
le Mori Keraéng ata toé manga nggopétN. ? Du rapak 
leson, Mori Keraéng sirang rekéN oné pedéN hitu. 
Pedé hitu polig imbin oné aku te wéway le perénta 
de Mori Keraéng, Ata Sambé dité. 
4Titus, hau tu'ung-tu'ung anak daku, ai hau agu 
aku cama-cama imbi oné Mori Yésus. Bengkes daku, 
nahé Mori Keraéng Ema agu hi Kristus Yésus Raja Ata 
Sambé dité téing berkak agu hambor-libur oné hau. 


Gori Keturu Di Titus Oné Kréta Wintuk Latangt 
Ata Tu'a Agu Ata Titong Weki Serani 
1:5-16 
> Aku poli ledong hau oné Kréta, betuan kudut hau 

papong apa ata paka wintuk le hau, agu kudut téti 
ata tu'a laing de weki serani oné néténg béndar. ê Ata 
tu'a situt téti de hau te ciri tu'a laing de weki serani, 
paka: Ata toé manga celad, cay kali winan, sanggéd 
anak lut imbi diha, agu toé nonoky néhot mosé toé 
patun agu toé kitep. 7 Ai ata wintuk mbaru de Mori 
Keraéng, atat toé manga celan, toé mésé nai, toé 
heres, toé langu tuak, toé rabo agu toé gomeng, 

8 maik ngoéng tiba meka toko rontong, ngoéng te 
pandé ata di'an kanang, nggalas, agil, nggélok nai, 
ngancéng kuasa weki ru. ? Be lé-mai hitun kolé, hia 
paka cau curup molor lorong toing situt di'ad, wiga 
hia ngancéng titong atay agu sengang le sanggéd 
isét lawang hia. 1° Ai dod atat toé kitep moséd, 
céwén kéta isé situt baod lut agama Yahudis. Ngoéng 
disé, ata toé Yahudi paka olong sunat po ciri weki 
serani. Ali curup nggopétd, isé pandé wéléng nuk 
data. 1! Sanggéd ata nenggitu paka jera hema kauts, 
ai isé pandé biké ka'éng kilo data le toing ata toé 
manga betuad, kudut pala tiba ontong ata toé patun. 
12 Cengata oné-mai isé ata rékéng ného cengata 
nabi, manga dé'id taén, “Tama laing méut Kréta ata 
nggopét, kaka rani, agu bot mboros maik ngondé 
da'at.” t3 Saka-si hitu molorn, landing hitu titong kéta 
tu'ungs isé kudut isé metek kid oné imbid. 14 Ali hitu, 
isé toé pinga kolés tombo turuk data Yahudi agu 
wintuk ata pandé de manusia siot tadangd oné-mai 
molor. 19 Latangt ata nggélok nai, sanggén taung 
situ nggelukd, maik latang te ata rinek agu ata toé 
imbi, toé manga can koé ata nggelukd, ai nai-nawa 
ko ici nai disé rinek taungs. 18 Bo tombod pecing Mori 
Keraéngs, maik oné-mai pandéd, pali Mori Keraéngs. 
Isé gutekd, toé lorong agu toé kopd te pandé cao-ca 
ata dian. 


Dis Data Tu'a, Data Reba Agu De Mendi 
2:1-10 
2 1 Landing hau Titus, nahé hau kali titong ata kopd 
agu palong ata molord. 2Titongs ata tu'a rona 


kudut jeper kaut moséd, hiangs lata, nai ngalis-tuka 
ngéngga, molor imbid oné momang agu seber. 

3 Nenggitu kolés iné-wai tu'a, paka seber koés te 
ngaji, néka pocu ata, néka inung tuak, maik ciri guru 
te toing sanggéd taung ata di'ad. 4Ali hitu, toing 
sanggéd ata molas kudut momang ronad agu anakd, 
> nggalas agu nggélok nai, seber te wintuk oné ka'éng 
kilod, nai di'a, junggu agu ronad, wiga reweng de 
Mori Keraéng toé loér latay.  Nenggitu kolé ata reba, 
toing isé kudut isé kuasa wekid oné sanggén cao-ca. 
7 Latang te hau Titus, hau paka ciri ata toming laing 
oné sanggéd pandé ata di'ad. Poro hau kali paka 
molor nai agu tu'ung-tu'ung oné toingm, £ molor agu 
toé manga celad oné kerébam hitu, wiga sanggéd 
ata balim ciri ritaks, ai toé manga ata da'atd te 
tombo lisé latang te ité. 9? Toing kolé sanggéd mendi, 
poro isé junggu agu morid oné sanggén cao-ca, agu 
patun latang te isé, émé toé léwang jera de morid, 
10 toé nggopét, maik poro junggu agu tipek, wiga ali 
hitu, oné sanggén cao-ca isé te bong toing de Mori 
Keraéng, Mori Sambé dité. 


Tabing De Mori Keraéng Pandé 
Selamak Taung Manusia 
2:11-15 
11 Polig si'angn tabing de Mori Keraéng pandé 

selamak taung manusia. t? Hia toing ité kudut ité okés 
nggopé-nggapét, belek de lino, paka mosé nggalas, 
agil agu seber te ngaji oné lino. 12Te ho'on ité rémé 
géréng leso hitut bengkes dité; du leso hitu lino ho'o 
te ita mengit de Yésus Kristus ngong Mori Keraéng 
Pu'un Kuasa agu Mori Sambé dité. 14 Mori Yésus poli 
condo wekiN latang te ité, kudut céla ité oné-mai 
sanggéd da'at agu oné-mai ndékok, wiga ité ciri weki 
serani Diha agu wingker te pandé di'a. +° Keréba 

ga sanggéd taung situt poli toing daku, titongs ata 
imbi agu wéwa nggere-oné isét kembe-lu'ak. Hau 
paka toing, titong agu wéwa agu gala taram, néka 
sendong céing kaut te pandé rendak hau. 
Pedé Turung Cemoln 
3:1-14 

1 Langga kid isé, kudut isé lorong pemerénta agu 

sanggéd ata cau kuasa, lorong agu mengkek te 
pandé sanggéd gori di'a. ?Néka manga pocu ata, 
léwang tau, maik nahé isé kali poro joél, agu lumu 
oné sanggén ata. ° Danong, ité kolé bodok moséd: 
kembe-lu'ak, wéléng, ciri mendi de sanggéd belek 
da'at, mosé nanang te pandé da'at kanang, guér, 
guték, lenci, agu kodo tau. Maik Mori Keraéng, Mori 
Sambé dité poli toto momangN agu nai di'aN latang 
te ité. Hia poli sambé itén, toé landing le pandé 
di'a dité, maik landing le weki Run Hia poli momang 
itéN. Hia sambé ité létang le Nai Nggeluk ata pandé 
nggélok nai dité, ngong pandé célung taung mosé 
dité le ba weki ata werun. Mori Keraéng poli widang 
bon kaut Nai Nggeluk latang te ité lut hi Yésus 
Kristus, Mori Sambé dité. 7 Ali tabing de Mori Yésus, 
ité poli hambor agu Mori Keraéng, wiga ité haéng 
mosé tu'ung agu tédéng lén lorong hitut bengkes 
dité. 8 Curup daku ho'o molord taung, agu ngoéng 
daku kudut hau paka mberes kéta téing si'ang, wiga 
isét poli imbi oné Mori Keraéng, tu'ung-tu'ung kéta 
seber te pandé gori situt diad. Hituy ata di'an agu 
manga betuan latangt manusia. °? Maik néka lut oné 
gangga tau situt toé manga betuad, ngong latang te 
turuk empo, agu léwang tau landing wintuk agama. 
Sanggéd taung situ te pandé rowak agu toé manga 

betuad. t? Latang te ata campitn pandé biké oné weki 
serani, paka toing kaut le hau ca-suangkalin, émé 
toé pinga liha néka woé-joé kolé agu hia. 1! Pecing 
le hau ata nenggitu ogo te pandé molor, ali hitu isé 
toé ké'ét te pandé sala. Ali nggitu, isé toto ndékokd 
bolo-mai ranga de Mori Keraéng. 

12 Emé poli wuatn laku hi Artémas ko hi Tikhikus te 
cumang hau, gélang koéh mai cé'é aku oné béndar 
Nikopolis, ai aku poli wérét te ngo ka'éng nituk 
tédéng cekeng duréng. 1! Campé di'a koé hi Zénas, 
ata pecing adak hitu agu hi Apolos oné lako disé, 
kudut néka manga géongd. !4Sanggéd weki serani 
dité oné nuca Keréta, paka laséng koét pandé gori 
ata di'ad, kudut ngancéng haéng sékék lété bari agu 
sékék latang te ata bana. Pandé nenggo'o, kudut 
manga betuan mosé disé. 


Tabé 
3:15 
15 Tabé dami, ngong aku agu sanggéd asé-ka'é 
serani so'ot manga cama agu akus latang te hau. 
Tombo kolé le hau tabé dami ho'o latang te sanggéd 


weki serani oné nuca Keréta. Nahé Morin téing 
berkak agu widang sanggés taung méu! 


FILÉMON 


Tabé 
1:1-3 
1 1 Oné-mai hi Paulus ata bui landing hi Kristus 
Yésus agu oné-mai hi Timotéus, asé-kaé ca imbi 
dité. 

Latang te hi Filémon, haé-reba ca gori dami ata 
momang kéta lami, Znenggitu kolé hi Apfia weta ca 
imbi dité, hi Arkhipus haé reba ca mping oné gori dité 
agu latang te sanggéd ata serani oné mbaru de hau. 

3 Tabing agu hambor-libur oné-mai Mori Keraéng 
Ema dité agu oné-mai Mori Yésus Kristus, loréng 
méuy. 

Wali Di'a 
1:4-7 

4 Aku wali di'a kamping Mori Keraéng, néténg ngaji 
daku nuk mtaung hau, 2ai dengé laku latang te 
momang de hau kamping sanggéd weki serani agu 
latang te imbi de hau kamping Mori Yésus. ê Ngaji 
daku, nahé nai ca anggit ditét ca imbi, te cir pecing 
mésé latang te sanggéd berkak ata manga oné 
ité landing le neki ca agu hi Kristus. ” Filémon ata 
momang daku, mohas de hau latang te sanggéd 
weki serani pandé nisang agu mberes kéta nai 
daku. Sanggéd weki serani poli téing lémbud le Mori 
Keraéng lut hau. 

Tegi Di Paulus Oné Hi Filémon 
Latang Te Sékék Di Onésimus 
1:8-22 

8 Ali mésén momang de hau latang te weki serani, 
agu ité kolé ca imbi oné hi Kristus, aku ngancéng 
te perénta hau apa ata paka pandé le hau. °? Maik 
ali momang hau laku, itu tara tegi kaut laku, toé 
perénta. Tuʻa kaku ga, céwén kolé rémé oné buig, 
landing hi Kristus Yésus. !? Tegi daku kamping hau, 
nuk koé le hau hi Onésimus, ai hia cama kéta ného 
anak de rug ata poli titongn laku oné bui te imbi 
hi Kristus. +! Bo tu'ung kali danong hia toé manga 
belarn latang te hau, maik te ho'on ga, belarn kéta 
latang te hau agu latang te aku. 1? Hi Onésimus hitut 
momang laku cama ného anak de rug, te jera koléy 
laku nggere-oné hau. t° Bo tu'ungn aku ngoéng te 
po'é hiak ka'éng cama agu akuy luing lesing hau, 
kudut campé aku rémé oné buig landing Keréba Di'a. 
14 Maik aku ogok te pandé nenggitu émé toé di éng le 
hau. Ngoéng daku, kudut pandé di'a hitu de hau, toé 
ali dedek molé, maik ali téti nai rum. 1” Ai aram anor 
le Morin tara bécangn hi Onésimus oné-mai haun, 
wiga ali hitu hau ngancéng tiba kolé hia te ka'éng 
cama tédéng lén. 16 Teho'on ga, néka rékéng hia 
ného mendi, maik rékéng hia ného asé-ka'é ca imbi 
ata momang oné hi Kristus. Hia belarn kéta latang 
te aku, abén kolé latang te hau. Hia belarn kéta, ot 
ného mendi de hau ko ného asé-ka'é ca imbi oné 
ranga de Morin. 

17 Émé hau rékéng aku ného asé-ka'ʻé ca imbi, hau 
paka tiba hia cama ného tiba aku. 18 Émé hia manga 
dé'it pandé salan ko manga raungn oné hau, sanggéd 

taung situ pando oné akus. 1° Aku pandé surak ho'o 
le limé agu tanda ponggo rug, kudut imbi tu'ung le 
hau: Aku hi Paulus te bajar taungs. Ata di'an aku toé 
tombo oné hau, te hau manga raungm oné aku. 

20 Ttu tara le ngasang de Morin, campé agu pandé 
lémbu koé nai daku oné hi Kristus. 

21 Ali imbi laku sundur de hau, itu tara tulisn laku 
surak ho'o. Ai pecing laku, ngancéng le hau pandén 
apa ho'ot tegi daku, ngot céwé do ata pandé le hau 
po oné-mai tegi daku. ?? Mai nitu main, ambi koé le 
hau lo'ang oné mbarum latang te aku, ai imbi laku 
sanggéd ngaji de asé-ka'é do sendos le Mori Keraéng 
kudut aku ngancéng cumang kolék agu méu. 


Tabé 
1:23-25 
23 Tabé latang te hau oné-mai hi Épafras, haé 
reba ca bui agu aku landing hi Kristus Yésus, 2tagu 
oné-mai hi Markus, hi Aristarkhus, hi Démas agu hi 
Lukas, haé-reba ca gori agu aku. 
25 Berkak de Mori Yésus Kristus loréng méuy! 


IBRANI 


Mori Keraéng Curup Lut AnakN 
1:1-4 

1 1 Médé Mori Keraéng dongkalin curup agu empo 

dité, lut sanggéd nabi ali do kéta tarad ban curup 
hitu. ? Maik du turung cemoln ho'o, Hia curup agu ité 
lut AnakN, ata poli letin Liha ciri ata mbaté sanggéd 
cao-ca. Lut Hia Mori Keraéng poli dédék tanan-wa 
agu awangn éta. ? Hiay néra mengit de Mori Keraéng 
agu ba tara de Mori Keraéng ata tu'ungn agu tukeng 
sanggéd so'ot mangad ali curup Diha hitut penong 
kuasa. Du poli pandé nggélokd ndékok de manusia, 
Hia lonto oné racap wanang de Mori Mésé, éta osang 
langkas. 4 Hia céwé mésé kuasan oné-mai sanggéd 
malékat, ai ngasangN ata téing le Mori Keraéng céwé 
mengit oné-mai ngasang de malékat. 


Anak De Mori Keraéng Céwé Mésé 
KuasaN Oné-mai Sanggéd Malékat 
1:5-14 
> Ai Mori Keraéng toé dé'it manga curup nenggo'o 
oné cengata malékat: 
“Anak Daku dé Hau! 
Hau poli ciri Anak Dakum leso ho'o.” 
Ko toé de'it kolé taé nenggo'o latang te malékat bana 
“Aku te ciri Ema Diha, 
agu Hia te ciri anak Dakuy.” 
6 Céwén kolé, du Hia dadé Anak ngason nggere-cé'é 
lino ho'o, mai taéN: 

1 


“Sanggéd malékat de Mori Keraéng paka suju Hias.” 
7 Latang te sanggéd malékat, mai taé de Mori 
Keraéng: 

“Sanggéd malékat ciri buru warats agu sanggéd ata 

keturu laing ciri dila apis.” 
8 Maik latang te AnakN nenggo'o taéN, 
“Seriga Dité yo Mori, 
tédéng lén kin agu Adak Dité agil agu molor. 
9 Hau momang agil agu kodo lopé-lapét; 
ali hitu Mori Keraéng, MoriM hitu, poli palas Hau 
ali mina, 
luing tanda lumung céwé mésé oné-mai haé-reba 
ca nai agu Hau.” 
10TaéN kolé: 
“Yo Mori, du wangkan Ité poli dédék tanan 
wa agu awangn éta. 
11 Sanggéd taung situ te leraks 
agu ciri boték ného wéngko-wekis, 
maik Ité manga kid. 
12 Lino ho'o te lepet Lité cama ného juba, 
agu calings cama ného wengko-weki, 
maik Ité cama kéta kid, 
agu mosé Dité dengkir lén.” 
13 Ai Mori Keraéng toé dé'it manga curup nenggo'o 
oné cengata malékat: 

“Lonto ga oné racap wanang’G, 

dengkir pandé Laku sanggéd ata baliM, 

te ciri lapéng wa'iM.” 
14 Sanggéd malékat situ ata keturu de Mori Keraéng 
éta Surga, agu ata wuat Liha te campé sanggéd ata 
te tiba mbaté selamaks. 

Selamak ata Mésén 
2:1-4 

2 1 Landing hitu, paka mbajik kéta te séngét 

apa ata poli dengé dité, boto ba le waé wa'at. 
2 Tombo hitut lut sanggéd malékat jari kin. Néténg 
ata toé lorong agu lagé sanggéd tombo situ, te tiba 
wahéng lorong pandén. ?Ité toé ngancéng cépéd 
émé pandé kéba kaut keréba selamak hitut mésé, 
ata keréba le Morin laring cain agu nesa kéta oné ité 
lisét poli dengé Hia. “Mori Keraéng kolé pandé ndeng 
saka-si disé ali sanggéd tanda lenget, ali dod si'ang 
kuasa agu widang de Nai Nggeluk ata pati-péars Liha 
lorong ngoéngN. 


Mori Yésus Cerepa-mata kauty Céwé 
Radak Oné-mai Sanggéd Malékat 
2:5-18 
> Sanggéd malékat toé manga tiba kuasa oné-mai 
Mori Keraéngd kudut perénta lino weru hitut kudut 
cai, ho'ot tombo dité. 8 Ngot manga ata poli téing 
saka-si oné surak nggeluk ata tulis nenggo'o: 
“Mori, céing manusia hitu wiga nuk kéta Lité? 
Céing anak manusia hitu wiga pinga Lité? 
7 Maik Ité poli pandé cerepa-mata kaut Hia céwé 
radak oné-mai sanggéd malékat 
agu pandé lonto Hia oné osang ata angos agu 
hiang kéta. 
8 Poli na'a Lité sanggéd ménan be wa mai wali 
Diha.” 
Ai sanggéd ménan poli taungs pandé kodad Liha, toé 
kéta manga can ata retang. Maik te ho'on ga, toé di 
ita lité koda taungs Liha sanggéd menan situ. ° Ata 

ita dité kali, te Mori Yésus cerepa-mata kauty céwé 
radak oné-mai sanggéd malékat. Ali susa mésé, Hia 
te pandé lonto oné osang mengit agu hiang kéta. 
Landing le tabing de Mori Keraéng, Hia matay latang 
te sanggén manusia. 

10 Ai naun tu'ung Mori Keraéng - Hia ata dédék 
sanggéd cao-ca lorong ngoéng de Weki Run — pandé 
jepek Hiat karong salang - agu titong isé nggere-oné 
selamak lut susa. Ali hitu sanggén manusia kolé 
tiba mengit agu hiang ného Hia. !!Ai hi Yésus hitut 
pandé nggeluk agu isé situt ciri nggeluks, sanggén 
taung mai oné-mai ca Ema. Itup tara Hia toé ritak 
caro isé ciri asé-ka'éN. t? Nenggo'’o taé Diha oné Mori 
Keraéng, 

“Aku kudut keréba ngasang Dité oné asé-ka'é Daku 

agu naring Ité oné bahi-réha ata imbi.” 
13 Agu iwon kolé taé Diha, 

“Aku te condo bengkesg oné Mori Keraéng.” 
Iwon kolé, 

“Ata tu'ungn, ho'ok Aku agu sanggéd anak ata poli 

téing de Mori Keraéng oné Aku.” 
14 Ai sanggéd anak situ manusia ata ngancéng mata. 
Itu tara Hia kolé ciri cama ného isé agu lut cama ného 
isé. Kudut lut mata Diha, Hia pandé lerak jing da'at 
hitut manga kuasan latang te mata. t° Ali hitu, Hia 
céla kolé isé ata ciri mendis rémé moséd ali rantang 
te mata. !6 Ai ata tu'ungn, toé malékat-malékat ata 
pinga Diha, maik waé di Abraham. 17 Itup tara oné 
sanggén cao-ca, Hia paka cama agu asé-ka'én. 
Ali hitu, Hia ciri Imam Mésé ata paéng momang 
agu junggu oné Mori Keraéng kudut pandé hambor 
ndékok de ro'éng. t8 Ai weki run Hia poli ta'ong susan 

du hena le damangy, wiga Hia ngancéng campé isé 
situt lari hena le damangd. 
Mori Yésus Céwé Mésé 
KuasaN Oné-mai Hi Musa 
3:1-6 
t Landing hitu asé-ka'én, ata poli pilé le Mori 
Keraéng, delem koé nuks latang te Mori Yésus. 
Hia wuat le Mori Keraéng te ciri Rasul agu Imam 
Mésé hitut imbi dité. ? Hia junggu kétay oné Mori 
Keraéng hitut poli pilé Hia, cama ného junggu di 
Musa danong du gori oné mbaru de Mori Keraéng. 
3 Maik Mori Yésus patun te tiba mengit ata céwé 
mésén oné-mai hi Musa. Cama ného ata pecing 
gambar mbaru, céwé hiang lata oné-mai mbaru hitut 
pandén. “Bo kali néténg mbaru pandé le cengata ata 
pecing gambar, maik hanang weki run Mori Keraéng 
ata pecing gambar sanggéd ménan. ° Tu'ung hi Musa 
junggu oné sanggéd gori keturu latang te mbaru de 
Mori Keraéng, te téing saka-si latang te keréba du 
leso nggere-olon. 8 Maik hi Kristus junggu kin, ai Hia 
Anak ata papongn mbaru de Mori Keraéng. Ngong ité 
ho'o dé mbaru de Mori Keraéng hitu, émé ité metek 
tu'ung oné imbi agu bengkes hitut angos lité dengkir 
cemoln. 
Lerak Ali Ledong Imbi 
3:7-19 
7 Landing hitu, ného hitut curup le Nai Nggeluk, 
“Leso ho'o, émé dengé le méu reweng Diha, 
8 néka ku'ak, ného empos danong lawang 
agu damang Mori Keraéng oné satar mambak. 

2Taéd Mori Keraéng: Nitu empos damang agu ci 
Aku, 
koném po poli itan lisé sanggéd pandé di'a Daku 
patmpulu ntaung béhéngn. 
10 Ttup tara rabod Laku sanggéd ata situ: Isé 
wéléng taungs naid 
agu toé pecing salang Dakus. 
11 Aku wada lari rabog: Isé toé ngancéng ngo oné 
osang asi Dakus.” 
12 Jerék koém asé-ka'én, kudut oné bahi-réha méu, 
néka manga cengatan koé ata nai da'at agu toé imbi, 
wiga ledong imbi Mori Keraéng hitut pu'un mosé. 
13 Maik toing cama taus kali lété leso, lari ngancéng 
kin te curup “leso ho'o” kudut néka manga oné 
bahi-réha méu ata ku'ak soho nggopét de ndékok. 
14 Ai ité haé reba ca gori oné hi Kristus, tama ité 
metek tu'ung imbi hitu ného du pu'ungn dengkir agu 
cemoln. 12 Manga curup oné Surak Nggeluk: 
“Leso ho'o, émé dengé le méu reweng Diha, 
néka kuak ného empos danong lawang Mori 
Keraéng.” 
16 Céing isé situt kéngko rabo de Mori Keraéng, 
koném po dengé lisé reweng Diha? Toé weli sanggéd 
taung isét pé'ang oné-mai Mesird ali titong di Musa? 
17 Céing weli situt rabo Diha tédéng patmpulu 
ntaung? Toé weli isét pandé ndékok agu rapud situt 
héla-haé oné satar mambak? 18 Céing weli situt poli 
wadad Liha te isé toé ngancéng ngo oné osang 
asi Dihas? Toé weli isé siot toé lorong agu ku'ak? 
19 Nenggitu de ita lité, te isé toé ngancéng ngo oné 
osang asi de Mori Keraéng, ai isé toé imbi. 
4 1 Landing hitu, co'om jerék koét, boto manga 
cengatan ata oké musi, koném po reké te ngo 

oné osang asi Diha manga kin. ZAi keréba di'a hitu 
poli tombon oné ité, cama ného oné isé. Maik tombo 
hitu toé manga betuan latang te isé. Ai isé toé ca imbi 
agu sanggéd ata situt séngétn. Landing itét manga 
imbid, te ngo oné osang asi, ného manga taé Diha: 

“Wadak Aku oné rabo: 

Isé toé ngo oné osang asi Dakus.” 

Mori Keraéng taé nenggitu, koném po polis gori 
Diha du pu'ung dédékn lino. Ai latang leso te pitun 
poli dé'it tombon oné Surak Nggeluk, “Mori Keraéng 
asi oné leso te pitun, oné-mai sanggéd gori Diha.” 
> Oné Surak Nggeluk hitu bacang kolé lité, “Isé toé 
ngancéng ngo oné osang asi Dakus.” 6 Jari, manga 
pisa taus ata ngancéng te ngo oné osang asi hitu, 
maik isét laring cain dengé keréba di'a hitu toé 
ngo bonés, ai isé toé lorongs. 7 Landing hitu, Mori 
Keraéng wérét kolé ca leso bana, ngasangn “leso 
ho'o.” Béhéng kolé poli hitu, Hia curup lut hi Daud, 
cama ného curup hio éta: 

“Leso ho'o, émé dengé le méu reweng Diha, 

néka ku'akm!” 

8 Ai émé hi Yosua poli dadé isé nggere-oné osang 
baté asi, toét-toé, Mori Keraéng toé manga curup 
musi-main latang te ca leso ata bana kolé. ° Jari, 
manga kin améngn ca leso gel, ngong leso te pitun, 
latang te ro'éng de Mori Keraéng. !° Ai céing kaut ata 
poli ngo oné osang asi Diha, hia hitu poli gel oné-mai 
sanggéd gorin, cama ného Mori Keraéng gel oné-mai 
sanggéd gori Diha. t! Landing hitu, mait ga ité wuli- 
weki te ngo oné osang asi hitu, kudut néka koé 
manga cengatan ata pa'u landing lut toming disét 
danong ata toé lorong agu toé imbi. 

12 Ai reweng de Mori Keraéng mosé agu mberesn, 
céwé harat oné-mai kopé harat bali apa kaut. Reweng 
hitu ceka kéta haéng oné pucu lolo, ngancéng pandé 
bégas wakar agu nai, ruék agu usek, wiga belard nuk 
agu niak nai dité. 13 Toé manga can cao-ca ata ceha 
bolo-mai ranga Diha. Bolo-mai mata Diha sanggén 
cao-ca mbolang agu téa taungs. Ité paka téing 
papong oné Hia. 

Mori Yésus Hitu Imam Mésé 
4:14--5:1-10 

14Tté te ho'on ga, manga Imam Mésé agu Mengit 
ata lagé sanggéd awang éta, ngong Mori Yésus, Anak 
de Mori Keraéng. Nahé ité metek tu'ung oné tura imbi 
dité. 1> Imam Mésé dité hitu, toé imam mésé ata toé 
lut manté leme-léngkus dité. Ngot cama ného itéy, 
Hia poli damangn, landing Hia toé pa'u oné ndékoky. 
t6 Landing hitu, mait ga agu rani naid, nggere-oné 
seriga Diha ata widang tabing, kudut tiba nabit agu 
tabing latang te campé du rapak leson. 

t Néténg Imam Mésé ata le pilé oné-mai 

5 bahi-réha manusia, wéréty latang te manusia 
oné woé-joé disé agu Mori Keraéng, kudut hia ba 
takung agu hélang landing ndékok. 2? Imam mésé 
hitu paka ngancéng haéng-pa'él sanggéd ata toé 
pecing agu ata wéléng, ai weki run hia penong ali les. 
3 Landing hitu, hia paka ba takung agu hélang latang 
te ampong ndékok, toé hanang latang te ndékok 
data imbi, maik latang te ndékok de weki run kolé. 
4Toé manga cengatan ata téti le weki run te ciri 
imam mésé, maik le bénta de Mori Keraéng cama 
ného hi Harun danong. ?Nenggitu kolé hi Kristus, toé 

téti le weki run te ciri Imam Mésé, maik téti le Mori 
Keraéng. Ai nenggo'o taé de Mori Keraéng: 
“Hau hitu dé Anak Daku! 
Leso ho'o hau poli ciri Anak Dakum.” 
6 Taé kolé le Mori Keraéng, 
“Hau Imam tédéng 
lén ného hi Mélkisédék.” 
7 Oné moséN ného manusia, Mori Yésus ngajiy 
tegi ali rétang nenep agu lanar lu'u mata oné Mori 
Keraéng ata ngancéng selamak Hia oné-mai mata. Ali 
nggelukN, tegi Diha sendo le Mori Keraéng. 8 Koném 
po Mori Yésus Anak de Mori Keraéng, maik Hia poli 
nungku te junggu oné ta'ong susaN. ° Ali hitu, Hia ciri 
ata sambé ata besik, agu ciri pu'un selamak tédéng 
lén latang te sanggéd atat junggu oné Hia. t? Hia ciri 
Imam Mésé le Mori Keraéng ného hi Mélkisédék. 


Langga Kudut Néka Ledong Imbi 
5:11--6:1-8 
11 Latang te rang Imam Mésé de Mori Yésus, do 

kéta ata paka curup lami. Maik toé émongn latang te 
si'angn ai mandeng kéta méu te baé pa 'él sanggéd 
cao-ca. 12? Émé lélo oné-mai sokor, méu naun te 
ciri guru. Maik méu ngai sékék kis te tiba nungku 
oné-mai ata bana latang te raja pu'ud curup de Mori 
Keraéng. Méu ngai sékék kis te inung susu, toé hang 
cirang. 1° Ai néténg ata situt ruda kid inung susu, 
hia toé idep di'a toing molor, ai hia anak koé kin. 
14 Maik hang cirang latang te sanggéd ata tu'a, siot 
ngancéng baé woléngd ata di'a oné-mai ata da'at, 
landing le paténg oné manté. 

1 Landing hitu, mait ga, ledong musis raja pu'u 

situ te nggere-olo oné bekad toing ata céwé 

penong latang te hi Kristus. Ité kali ga, néka pu'ung 
kolé toing raja pu'u so'o: sanggéd pandé siot toé 
manga betuad, latang te imbi oné Mori Keraéng, 
2ko toing latang te do tarad cebong le waé serani, 
témba limé lobo ata, to'o koléd ata mata agu wahéng 
tédéng lén. 2Hitus ata paka pandés lité, émé sendo 
le Mori Keraéng. TEmé isét poli dé'it pandé gérak 
naid, poli manté tabing éta-mai Surga agu manté tiba 
lahé oné-mai Nai Nggeluk, ° manté tiba reweng di'a 
oné-mai Mori Keraéng agu kuasa du leso nggere-olon 
tai, ê maik ledong imbid, isé situ toé ngancéng pandé 
weru kolés kudut teser. Isé situ pandé panggol kolé 
Anak de Mori Keraéng latang te weki disé agu loér 
Hia oné ranga data do. 7” Ai tana hitut omet waé 
usang ata dondé cai bétan, wiga ngancéng cir todo 
po'ong situt manga betuad latang te isét gorid, tiba 
berkak oné-mai Mori Keraéng. 8 Maik émé cir rami 
karot agu remang karot, tana hitu toé manga betuan 
agu ruis te hena le wada wiga cemoln ga tapa taung 
oné apis. 
Metek Oné Bengkes 
6:9-20 

? Asé-ka'én, ata momang lami, koném po ami curup 
nenggitukm latang te méu, imbi lami te méu haéng 
paéng cao-ca ata céwé dian ata ngancéng pandé 
selamak laing. 1? Mori Keraéng hitu agiln, wiga Hia 
toé hémong latang te gori de méu agu momang hitut 
toto de méu ali ngasang Diha, le gori keturu latangt 
asé-ka'é ca imbi, ného bebolon agu nggere-olon. 
11 Ngoéng dami kudut néténg-néténg méu néka 
ngondé holes agu néka mejeng hesé dengkir cemoln 
wiga méu toét-toé tibas apa ata bengkes de méu. 

12 Méu kali ga wingker koém, tunti isét ali imbid agu 
lembakd, mbaté sanggéd reké situ. 

13 Du Mori Keraéng reké oné hi Abraham, Hia wada 
le ngasang de Run, ai toé manga ata céwé mésé 
kuasan oné-mai Hia. 14 Mai taén, “Aku téing berkak 
do kéta oné hau agu te pandé beka agu buar waé de 
hau.” 1> Hi Abraham géréng ali ngéngga-nai, ali hitu 
hia tiba apa ata poli reké le Mori Keraéng. 1 Manusia 
wada le ngasang de ata céwé mésé kuasan, wiga 
wada hitu pandé ndeng agu pandé cemol sanggéd 
léwang tau. 1 Landing hitu, Mori Keraéng waday 
du Hia ngoéng te siang tu'ung nggere-oné isét tiba 
mbaté reké Diha, te Hia toé célung kolé rekéN. 

18 Wada agu reké de Mori Keraéng ho'o toé manga 
célung koléd. Hia toé manga nggopétN. Itét kawé 
mo'éng oné Mori Keraéng, téing Liha mberes kudut 
metek tu'ung oné bengkes hitut manga olo mai itéy. 
19 Bengkes hitu cama ného manggar ata mberes agu 
meler latang te wakar dité. Bengkes hitu burut rinding 
Lo'ang nggeluk oné Mbaru de Mori Keraéng. 20 Mori 
Yésus poli karong salang latangt ité nggere-oné 
osang nggeluk hitu, du Hia ciri Imam Mésé tédéng 
lén ného hi Melkisédék. 


Hi Kristus Agu Hi Mélkisédék 
7:1-10 

7 1 Hi Mélkisédék hitu raja béndar Salém agu 

Imam Mésé de Mori Keraéng Ata Langkas 
Kéta. Hia ngo curu agu berkak hi Abraham du kolé 
oné-mai rampas ata pandé koda sanggéd raja. 
2 Latangt hi Mélkisédék, téing li Abraham bati-laing 
cepulu oné-mai sanggéd taung paéngn. Ngasang 
Mélkisédék, betuan ngong raja agil; raja Salém, 

betuan ngong raja hambor-libur. 3 Hi Mélkisédék 
hitu toé manga endé-eman agu toé manga turuk 
empon. Leso diha toé manga pu'ungn agu mosé diha 
toé manga cemoln. Ai hia cama ného Anak de Mori 
Keraéngy, wiga ciri imam kin tédéng lén. 

4 Jari, idep de-di'a, mésén kéta hi Mélkisédék ho'o, 
wiga hi Abraham, ema de empo dité téing bati 
laing-cepulu oné-mai sanggéd ceca rampas situt 
céwé di'ad. ° Lorong Adak Taurat waé di Lewi kali 
situt rang imam ata tiba dis kudut paing bati-laing 
cepulu oné-mai wa'u Israél asé-kaʻé disé, koném po 
isé so'o kolé waé di Abrahams. ê Maik hi Mélkisédék, 
hitut toé waé di Léwi, tiba bati-laing cepulu oné-mai 
hi Abraham. Hia kolé berkak hi Abraham ata poli 
paéng reké de Mori Keraéng. ” Bo tu'ung, ata téing 
berkak céwé mésé kuasan po ata tiba berkak. 8 Iwon 
kolé, sanggéd imam ata tiba bati-laing cepulu, isé situ 
manusia ata mosé dokong. Maik iwon kolé weli ga, 
lut Surak Nggeluk, hi Mélkisédék ata tiba bati-laing 
cepulu hitu, hia manusia ata mosé tédéngy. ° Ngot 
ngancéng kolé taé nenggo'o: ali lêtang di Abraham 
poli tegi kolé bati-laing cepulu oné-mai panga di 
Léwi, atat manga hakn te tiba bati-laing cepulu. 

10 Koném po toé di loas hi Léwi, maik rékéngn ga 
hia poli manga boné weki di Abraham empon, du hi 
Mélkisédék cumang agu hi Abrahamy. 


Hi Kristus Hitu Imam Ata Céwé 
Méngit Oné-mai Hi Harun 
7:11-28 
11 Ali imamat di Léwi wa'u Israél poli tiba Adak 


Tauratd. Émé imamat di Lewi hitu poli besikn, co'o 
tara ngai sékék kin wérét cengata ata bana ciri imam 

mésé ného hi Mélkisédék ata toé oné-mai wa'u di 
Harun? t? Ai émé célung imamat hitu, toét-toé Adak 
Taurat te célung koléy. 1? Hitut tombo laing lité 
ngong Mori dité: Hia oné-mai panga banan. Oné-mai 
panga Diha ho'o toé dé'it manga cengatan koé ata 
te ciri imam. 14Ai poli pecing taung lata do te Mori 
dité oné-mai panga di Yéhuda. Latang te panga 
hitu hi Musa toé dé'it manga tombo cekoén latang 
te imam-imam. t° Tombo hio éta bao céwé si'ang 
kolé émé poli tétin imam bana ného hi Mélkisédék. 
16 Hia ciri imam toé landing wintuk de manusia, maik 
landing le moséN hitut kuasa agu toé ngancéng 
ampusy. 17 Ai latang te Hia manga saka-si oné Surak 
Nggeluk, 

“Hau muing Imam te tédéng 

lén ného hi Mélkisédék.” 

18 Iwon kolé, adak hitut poli mangan danong koar 
gi, ai adak hitu toé manga mberesn agu toé manga 
betuan. 1° Ai Adak Taurat toé manga pandé besikn. 
Iwon kolé weli ga, Mori Keraéng poli toi bengkes 
ata céwé di'an, ata pandé ruis ité agu Mori Keraéng. 
20 Sanggéd taung situ poli jarid ali wada de Mori 
Keraéng. Bo tu'ung, mangas iwod poli ciri imam ata 
toé olong wadas le Mori Keraéng. 21 Maik Mori Yésus 
olong waday po ciri imam du Mori Keraéng curup oné 
Hia: 

“Mori poli wadan, agu Hia toé manga ngalang- 

ngalang bon: 

Hau muing imam tédéng lén.” 
22 Ttup tara Mori Yésus poli ciri pa'ar oné-mai reké ata 
céwé di'an. 2? Imam-imam ce bana situ dod, ai isé 
te matas toe ngancéng ruda olo ciri imam. ?4 Maik, 
Mori Yésus mosé tédéng lén, wiga imamat Diha toé 

ngancéng hésing oné ata bana. 22 Landing hitu, Hia 
ngancéng pandé selamak ali besik kéta sanggén ata 
situt létang laing Hia ngo oné Mori Keraéng. Ai Hia 

mosé mtaung kudut ciri Létang témba disé. 

26 Ai Imam Mésé nenggitu ata sékék laingn lité: 
ata nggeluk, toé manga salan, toé manga saki-nai, 
bécang oné-mai ata ndékokn, agu céwé mengit 
oné-mai sanggéd lawa Surga. ?” Hia toé ného 
imam-imam mésé banay, siot lété leso paka ba 
takung hélang latang te koso ndékok de weki rud, 
agu poli hitu itu po latang te koso ndékok de ro'éng. 
Ai gori hitu poli pandén Liha cangkalin latang te 
tédéng lén, du Hia takung weki Run. ?8 Ai Adak Taurat 
poli téti ata siot toé besikd te ciri Imam Mésé. Maik 
du poli Adak Taurat, Mori Keraéng reké agu wada te 
téti AnakN ciri Imam Mésé ata besikn te tédéng lén. 


Imam Mésé Reké Weru 
8:1-13 

1 Icid sanggéd taung situt tombo dité weli ga: 

Ité manga Imam Mésé ata nenggituy, ata lonto 
oné racap wanang seriga de Mori Keraéng ata Mésé 
Tu'ung éta Surga. ?Hia ata gori keturu ného Imam 
Mésé oné osang nggeluk, ngong oné Lo'ang Nggeluk 
tu'ung ata pandé le Morin agu toé le manusia. ZAi 
néténg Imam Mésé poli wérét latang te ba takung 
hélang agu ba podo nggere-oné Mori Keraéng. 
Nenggitu kolé Imam Mésé dité, Hia sékékn kéta te 
manga cao-ca latang te ba podo nggere-oné Mori 
Keraéng. łÉmé Hia manga oré lino ho'oy, Hia toé 
kéta manga kudut ciri Imam, ai cé'é ho'o poli mangan 
ata ba takung lorong Adak Taurat. ° Isé gori keturu 
oné ndéi ata ciri kuri agu nénu oné-mai apa ata 

manga oné Surga. Latang te hitu, poli tombon le Mori 
Keraéng agu hi Musa, du hia kudut pandé ndéi: “Idep 
di'a, hau paka pandé taung situ lorong toming Daku 
oné hau éta poco hitu.” Maik te ho'on ga Mori Yésus 
poli tiba keturu ata céwé mésé, ai Hia ciri Létang 
témba oné-mai reké ata céwé mengitn, ata ligéng le 
reké ata céwé mengitn kolé. 7” Ai émé reké hitut laring 
cain toé manga celan, toé manga kawé kolén reké te 
suan. 8 Ai Mori Keraéng poli jér isé le curup ho'o: 
“Cetu'ungn, te cai leson, 
Aku te pandé reké weru 
agu wa'u Israél agu wa'u Yéhuda. 
9? Reké hitu toé cama ného reké Daku oné empo 
disé, 
du Aku todang isé te pé'ang oné-mai tana Mesir. 
Ai isé toé manga junggud agu reké Daku. t? Ho'oy 
reké ata pandé Laku agu wa'u Israél du leso 
nggere-olon. Aku na'a AdakG oné utek disé, 
agu tulis oné nai disé. Aku te ciri Mori Keraéng 
disé agu isé te ciri ro'éng Dakus. 1! Agu isé 
toé ngancéng toing kolé cama ro'éngd, ko 
cama asé-ka'éd ali taé: Pecing koé Morim! 
Ai sanggéd taung isé, wan koé-étan tu'a, te 
pecing Akus. !? Ai Aku kudut ampongs sanggét 
sala disé agu pandé hémong taungs sanggéd 
ndékok disé.” 13 Du tombo le Mori Keraéng 
reké weru hitu, ngong reké manga toé papé 
laing gi. Apa ata toé papé laing, ngong tiong 
te ampus gi. 

Osang Nggeluk Oné Lino Agu Éta Surga 
9:1-10 

1 Reké hitut laring cain, manga wintuk latang te 

ngaji agu latang te osang nggeluk ata pandé le 
limé de manusia. ? Ai du hesén ndéi hitu, oné mapak 
bolon kéta manga ambi te wai lampu agu méja 
latang te na'a roti seratang. Maki ho'on caron, Lo'ang 
Nggeluk. ? Be musi-mai rinding te suan, manga kolé 
ca lo'ang ata caron Lo'ang Nggeluk Kétay. 4 Nitu 
manga compang emas kudut tapa dupa agu manga 
kolé Peti Reké ata wulak taung le emasy. Oné Peti 
Reké hitu manga lewing emas, ici bonén manga na'a 
manna, do'ar di Harun ata cing dé'ity agu sua watu 
lempé situt tulis cepulu perénta de Mori Keraéng. 
> Bétan manga suad patung malékat, agu lebén te 
mbau Peti hitut pandé hambor. Maik, sangged ceca 
situ toé ngancéng pir kétas tombod teho'on. 

6 Nenggitu dé nawan wintuk osang nggeluk hitu. 
Sanggéd imam ngo nggere-oné mapak be-olon ndéi 
hitu kudut te ngaji disé. 7 Maik hanang Imam Mésé 
kali ata ngo nggere-oné ndéi hitut te suan. Hia 
cangkalin kali ca ntaung ngo nitu, ba dara latangt 
Mori Keraéng te koso ndékok de weki run agu koso 
sanggéd lagé ata toé le kunjung de ro'éng do. Ali 
wintuk ho'o, tombo si'ang le Nai Nggeluk, te salang 
nggere-oné Lo'ang Nggeluk Kéta hitu toéd céngkay 
émé manga kin ndéi hitut bolon. ? Hituy curup rapang 
latang te cekeng ho'o. Betuan, ngong sanggéd 
takung hélang agu takung latang te Mori Keraéng toé 
ngancéng pandé besikn ici nai data ba takung hitu. 
10 Sanggéd pandé adak situ henan hanang latang te 

hang, inung agu do tarad adak pandé nggélok weki. 
Sanggéd adak situ lorong ruku de lino ata dopos 
dengkir cain adak ata werun pandé de Mori Keraéng. 
Hi Kristus Létang Témba 


De Reké Weru 
9:11-28 

11 Hi Kristus poli main ného Imam Mésé latang te 
sanggéd apa ata di'ad du leso tai: Hia poli ngo boné 
ndéi situt céwé mésé agu céwé besik ata toé pandé 
le limé de manusia, ngong toé oné-mai lino ho'ot 
poli dédék. !?Hia poli ngo oné Lo'ang Nggeluk Kéta 
cangkalin kaut latang te tédéng lén. Du hitu Hia toé 
ba dara de mbé laki ko dara de anak japi, maik ali ba 
dara de weki Run. Ali hitu, Hia céla ité tédéng lén. 
13 Dara de mbé laki ko dara de japi laki agu wecar 
rawuk de japi ata poli tapa ngkewang, ngancéng 
pandé nggeluk isét rinek, wiga isé nggéloks wekid. 
14 Céwén kolé dara di Kristus! Lut Nai Nggeluk hitut 
tédéng lén, hi Kristus poli takung weki run oné Mori 
Keraéng, ného takung ata toé manga celan. Dara 
Diha te pandé nggeluk ici nai dité oné-mai sanggéd 
pandé ata toé manga betuad, kudut ité ngancéng 
ngaji oné Mori Keraéng hitut mosé. 

15 Hitup tara hi Kristus ciri Létang-témba oné-mai 
reké weru, kudut isé siot poli piléd ngancéng tiba 
mbaté tédéng lén hitut poli reké de Mori Keraéng. Ai 
manga ata matad, ngong hi Kristus, latang te sambé 
sanggéd lagé situt poli pandéd du reké hitut laring 
cain papé kin. 16 Ai nia manga pedé, nitu paka tombo 
te hiat pandé pedé hitu polig matan. 17 Pedé hitu, 
ndengn émé hiat pandén pedé hitu polig matan. Maik 
pedé hitu toé manga betuan émé hiat pandén pedé 

hitu ngai mosé kin. 18Itu tara reké hitut laring cain 
ciri ndengn ali dara hélang. 1° Laring cain hi Musa 
tombo sanggéd taung perénta lorong Adak Taurat 
oné sanggén ro'éng. Itu kali emin liha dara anak japi 
agu dara mbé laki halok le waé poli hitu wecar Surak 
Nggeluk hitu agu sanggéd ro'éng le wulu ndéréng 
agu hisop. ?? Cang agu taé, “Ho'oy dé dara reké ata 
wérét le Mori Keraéng latang te méu.” 21 Poli hitu 
wecar liha ndéi agu sanggéd ceca latang te ngaji ali 
dara. ?? Lorong Adak Taurat sanggéd caoca pandé 
nggeluk le daras. Ai émé toé hélang le dara, toé 
manga kolé ampong ndékok. 

23 Jari, sanggéd caoca ata toming caoca éta Surga 
paka pandé nggeluk nenggitus. Maik sanggéd ceca 
Surga paka pandé nggeluks ali sanggéd takung 
ata céwé di'a oné-mai sanggéd situ. ?4 Ai hi Kristus 
toé ngo oné Lo'ang Nggeluk ata pandé le limé de 
manusia ata toming kaut oné-mai Lo'ang Nggeluk 
ata tu'ungn. Maik Hia ngo nggere-oné Surga kudut 
cumang Mori Keraéng landing sékék dité. % Hi Kristus 
toé donta ngon oné Lo'ang Nggeluk te takung Weki 
Run, ného pandé de Imam Mésé Yahudi lété ntaung 
ngo oné Lo'ang Nggeluk ali ba dara hiot toé dara run. 
26 Ai émé nggitu, Hia paka donta ta'ong susaN pu'ung 
dédékn lino ho'o. Maik te ho'on ga, du cekeng turung 
cemol ho'o, Hia sirang wekiN cangkalin kaut latang te 
ampong ndékok ali takung Weki Run. 2? Cama ného 
manusia poli wérét latang te mata cangkalin kaut, 
agu poli hitu beté-bicary. ?8 Nenggitu kolé hi Kristus 
hanang cangkalin kaut takung Weki Run latang te 
koso ndékok data do. Poli hitu Hia si'ang Weki Run te 
suangkalin toé latang te koso ndékok, maik te tabing 
selamak oné isét géréng Hia. 

Takung Ata Patun 
10:1-18 
10 1 Oné Adak Taurat hanang nénu kanang 
oné-mai sanggéd ata di'ad situt kudut mais, 
toé ba tara tu'ung. Adak Taurat toé ngancéng 
pandé besik laing isét mai ngaji, koném po hélang 
situt camas takung mtaungs lété ntaung. ? Ai émé 
sanggéd ata situt mai ngaji tu'ung-tu'ung poli koso 
ndékokd, isé kolé toég manga noing ndékok, wiga 
toé manga ba takung kolé. 3 Maik nonong ali sanggéd 
takung situ, lété ntaung pandé doing sanggéd ata, 
te isé manga ndékokd. Ai toé le dara de japi laki ko 
dara de mbé laki ngancéng koso ndékok laings. 
> Landing hitu du hi Kristus mai oné linoy, nggo'o 
taéN agu Mori Keraéng: 
“Hélang agu takung toé tibas Lité 
-- ai Ité poli ambi weki Daku --. 
6 Latang te hélang tapa agu hélang te ampong 
ndékok, 
toé patun Lité. 
7 Itu kali mai taé Daku: 
Ho'ok Aku caig Yo Mori, 
te pandé lorong ngoéng Dité, 
ného ata poli tulis latang te Aku oné Surak 
, Nggeluk.” 
8 Eta hio bao, taé li Kristus, “Hélang agu takung, 
hélang tapa agu hélang te koso ndékok toé patun 
agu toé kopn Lité”, — koném po takung lorong Adak 
Taurat. ° Poli hitu mai kolé taéN, “Ho'ok Aku caig 
Yo Mori, te pandé lorong ngoéng Dité.” Jari, Mori 
Keraéng kosos takung manga, kudut cedeks takung 
weru. t° Ai ali ngoéng di Kristus, ité poli pandé 

nggeluk cangkalin latang te tédéng lén, le takung 
weki de Run. 

11 Néténg imam Yahudi gori keturu lété leso agu 
pandé mtaung hélang ata camas. Sanggen taung 
situ, toé ngancéng koso ndékok laings. +? Maik du 
poli takung cangkalin kaut hélang léca, hituy kali ata 
ngancéng koso ndékok laing, hi Kristus lonto baling 
racap wanang de Mori Keraéng tédéng lén. 13 Te 
ho'on ga, hi Kristus géréng kaut rapak leson te na'a 
wa mai wa'i Diha taungs sanggéd ata baliN le Mori 
Keraéng. 14 Ai ali ca kaut hélang léca, hi Kristus poli 
besik tédéng lén sanggéd isét poli pandé nggélokd 
oné-mai ndékok. 1> Agu Nai Nggeluk kolé téing 
saka-si oné ité, 16 ali curupN: 

“Ho'oy reké ata kudut pandé Laku agu 

isé du leso nggere-olon.” Nenggo'o curup de 
Mori Keraéng: 
“Aku na'a AdakG oné utek disé, 
agu tulis oné nai disé. 
17 Aku toé nuk kolés sanggéd ndékok 
agu lagé disé.” 
18 Jari, émé sanggéd ndékok agu lagé poli ampongd, 
toé sékékn kolé te takung hélang latang te ampong 
ndékok. 


Toing Agu Langga 
10:19-38 


19 Jari, asé-ka'én, ali dara de Mori Yésus itét ho'on 
ga cukung te ngo oné Lo'ang Nggeluk Kéta. 2? Mori 
Yésus poli céngka salang weru ata widang mosé 
latang te ité. Salang hitu lagé ca rinding, ngong weki 
Run Mori Yésus. ?! Ité te ho'on ga, manga cengata 
imam mésé ata ciri tuan Mbaru de Mori Keraéng. 

22 Landing hitu, mait ga ité ngo cumang Mori Keraéng 
ali molor nai agu metek imbi; ai nai dité poli pandé 
nggélokn oné-mai ici nai da'at agu weki dité poli 
cebong le waé gélon. ? Mait ga ité metek tu'ung 
oné tura latang te bengkes dité, ai Mori Keraéng toé 
manga reké adongN. ?4 Mait ga ité, kéngko taud te 
rani-nai agu racang rak oné momang ali pandé ata 
di'ad. %Ité kali nai ca anggit te ngaji cama laing, 
néka ngondé holes ného pandé de pisa taus ata. Mait 
ga ité toing cama taud, ai pecing lité te leso de Mori 
Keraéng ruisn ga. 

26 Ai émé ité kunjung kéta pandé ndékok, kalim 
po ité poli pecing do keréba molor, ngong toé kéta 
manga kolé hélang te ngancéng koso ndékok situ. 
27 Ngot ata mangan kali, géréng kaut beté-bicar de 
Mori Keraéng agu dila haok kéta api rabon hitut 
ngkewang taungs sanggéd ata lawang Hia. ?8 Landing 
saka-si de sua ko telu tau ata, hia ata toé lorong 
Adak di Musa, wahéng mata muingy, toé manga 
ampongn. ?? Nuk kaut, leng kéta mendon wahéng 
hitut paka tiba lata hitut wedi le wa'is Anak de Mori 
Keraéng. Hia pandé rinek dara hitut poli reké de 
Mori Keraéng, ngong dara di Kristus ata poli pandé 
nggeluk hia. Hia kolé poli loér Nai Nggeluk ata poli 
tabing widang! ?° Ai ité pecing Hia hitut taé: 

“Léko hitu hak Daku. Akuy kali ata soléng léko.” 
Agu ho'o kolé taéN: 

“Mori te beté-bicar ro'éngn.” 

31 Da'at kéta tu'ung émé wahéng le limé de Mori 

Keraéng hitut téing mosé. 

32 Asé-ka'én, nuk de-di'a mosé de méu danong. 
Du hitu, du méu poli tiba géraks, do ngkalis méu 
tili-mboét oné ta'ong susa. 33 Du méu loér latam agu 

ta'ong susa bolo-mai ranga data do, nggitu kolé méu 
lut ta'ong susa le ita isét loér latas. 34 Bo tu'ung, méu 
poli lut oné ta'ong susa de sanggéd ata siot hena 
le wahéng. Du enggerep latas paéng de méu, tiba 
kauts le méu ali nisang nai, ai pecing le méu, te méu 
tiba paéng ceca ata céwé dian agu céwé makengn. 
35 Landing hitu, metek kin imbis, ai mésén lahén 
hitut ngai géréng. 36 Méu paka gepek, kudut méu 
ngancéng lorong wintuk de Mori Keraéng, wiga méu 
tiba apa ata poli reké Diha. 37 Manga tulis oné Surak 
Nggeluk: 
“Ai ruisn ga, toég don sokor. 
Hia hitut mai te cai gi, 
toé manga renggé kolén. 
38 Maik ro'éng Daku situt molor, te mosé ali imbis. 
Emé manga ata hedong kolé, 
Aku toé henan latang te hia.” 
39 Tté ho'o toé ata hedong kolé ko ata wéléng, maik 
ata imbi agu tiba mosé. 
Imbi 
11:1-40 
1 1 1 Imbi hitu, ligeng de sanggéd situt bengkes 
dité, agu tanda oné-mai sanggéd situt toé itas 
lité. 2? Ali imbi, Mori Keraéng henan oné isét bolo-mai 
ité. 

3 Ali imbi, idep lité te tanan wa awangn éta, parn 
awo kolepn salé, poli dédék le reweng de Mori 
Keraéng. Jari, apa ata itad, poli jarid oné-mai apa ata 
toé itad. 

“Landing le imbin, hi Abél poli takung oné Mori 
Keraéng ata céwé di'an oné-mai takung di Kain. Ali 
hitu, Mori Keraéng tiba hi Abél ata céwé molorn, 

ai takung diha henan le Mori Keraéng. Ai le imbin, 
konem po poli matan maik hia ngai tombo kin dengkir 
te hoon. 

> Landing le imbin, hi Hénokh tara héndéng 
nggere-éta Surgan, wiga toé matay, ai Mori Keraéng 
poli téti hian. Ai lut Surak Nggeluk, du toéd tétin, 
hi Henokh kopn oné Mori Keraéng. ê Maik émé toé 
manga imbi, toé manga ata kopn oné Mori Keraéng. 
Ai céing ata holés nggere-oné Mori Keraéng, ata hitu 
paka imbi te Mori Keraéng hitu mangay. Hia kolé 
paka imbi te Mori Keraéng téing lahé oné ata situt 
tu'ung-tu'ung kawé Hias. 

7 Le imbin, hi Noé poli langgan le Mori Keraéng 
latang te cao-ca situt toéd ita. Hia lorong jér de Mori 
Keraéng te ambi kepal kudut selamak haé kilon. Lino 
ho'o hena le wahéng, maik hi Noé rékéng le Mori 
Keraéng ca ata molor lorong agu imbin. 

8Le imbin, hi Abraham lorong bénta de Mori 
Keraéng te ngo nggere-oné tana hitut te tiba diha 
ciri tana mbatén. Itu kali ngon hia, koném toé mopo 
liha niay wan tana hitu. ? Le imbin, hia ka'éng ného 
cengata ata long oné tana hitut baté reké; nitu hia 
ka'éng oné ndéi. Nenggitu kolé hi Ishak agu hi Yakub 
ata tiba reké hitut camas agu hi Abraham oné-mai 
Mori Keraéng. t0 Ai hi Abraham, rémé géréng béndar 
hitut tédéng lén ata nanéng agu pandé le Mori 
Keraéng. 

11 Le imbin, hi Abraham ngancéng kin manga waén, 
koném po hi Sara toé wingy agu weki run kolé 
hia lopo donggok gi. Ai imbi tu'ung liha, te Mori 
Keraéng hitu junggu oné rekéN. ł?Itup tara oné-mai 
hi Abraham, ngot toé réwa gi, tuan wa'u do ata toé 

ngancéng rékéngd ného ntala éta awang agu laing 
lupi tacik. 

13 Oné imbi, sanggéd taung isé siot poli carod éta 
hio bao, polis matad ga. Sanggéd isé situ, toé manga 
tiba apa hitut poli reké de Mori Keraéng, maik lélo 
tadang main kaut agu soé kaut liméd. Ali hitu, tura 
lisé te isé ata long agu mbéot oné lino ho'o. 14 Isé 
situt curup nenggitu, te toto mésén kembung kawé 
tana kuni agu kalo. 15 Émé nuk kin lisé, kuni agu 
kalod hitut poli ledong lisé, remo kin manga sokor 
te kolé nitus. 16 Maik te ho'on ga, isé kembung tana 
kuni agu kalo ata céwé dian, ngong tana kuni agu 
kalo éta Surga. Ali hitu, Mori Keraéng toé ritaky te 
caro Mori Keraéng diséy, ai Hia poli ambi ca béndar 
tédéng lén latang te isé. 

17 Le imbin, hi Abraham takung anak lécan hi Ishak 
du ci le Mori Keraéng, koném po hia poli tiba reké 
18 agu poli taé le Mori Keraéng, “Waé di Ishak hitu 
te caro wa'u de hau.” t° Ai imbi li Abraham, te Mori 
Keraéng manga kuasan pandé mosé kolé hi Ishak, 
koném po poli matan. Noing li Abraham néhot poli 
tiba kolén hi Ishak oné-mai matan. 

20 Le imbin, hi Ishak téing berkak oné hi Yakub agu 
hi Esau te leso tain. 

21 Le imbin, hi Yakub du turung matan berkak taung 
anak di Yusuf, bérit oné sa'i dongkarn cang agu suju 
Mori Keraéng. 

22 Le imbin, hi Yusuf du turung matan tombo latang 
te pé'angd wa'u Israél oné-mai tana Mesir, agu 
reding pedé co'oy pandén rapu diha émé poli matan. 

23 Ali imbid, ata tu'a di Musa ceha hia tédéng telu 
wulang du poli loasn. Ai ita lisé, anak koé hitu reba 
di'an agu isé toé rantang perénta de raja. 

24 Ali imbi, hi Musa du tu'an, ogoy te caro anak 
oné-mai anak iné-wai de raja Firaun. 22 Hia céwé 
ngoéng ta'ong susa cama-cama agu ro'éng de Mori 
Keraéng, po mosé minak dokong oné-mai ndékok. 
26 Rékéng li Musa, céwé di'a mericuy landing hi 
Mesias, ngong raja ata reké le Mori Keraéng, po tiba 
bora mésé oné-mai tana Mesir. Hi Musa bengkes 
lahén du leso tai. 

27 Le imbin, hia poli ledong tana Mesir agu toé 
rantang rabo de rajay. Hia lako ruda kin, néhot hia 
poli ita Mori Keraéng ata toé ngancéng ita lata. 

28 Ali imbin, hia pandé adak hang Paska agu palas 
para mbaru le dara, wiga malekat ata pandé ampus 
toé mbelé sanggéd anak ngaso diset Israél. 

23 Ali imbid, wa'u Israél ngancéng limbang Tacik 
Teberau, néhot lagé tana masa kaut. Maik ata Mesir 
delep kéta taungs du damang limbangn lisé. 

30 Ali imbi, ata Israél pandé renco taungs turéng de 
béndar Yérikho, du isé lilik béndar hitu tédéng pitu 
leso. 

31 Ali imbin, hi Rahab iné-wai mbérong hitu, toé lut 
ampusy agu ata siot toé lorong Mori Keraéng, ai hia 
poli tiba di'a isét ngapéng data Israél. 

32 Apa kolé ata paka carod laku? Ai aku toé manga 
sokorg, émé kudut tombo taungs latang te hi Gidéon, 
hi Barak, hi Simson, hi Yéfta, hi Daud, agu hi Samuél 
agu sanggéd nabi. 33 Ali imbid, isé poli pandé koda 
sanggéd raja. Isé toto molor, wiga tiba apa situt 
poli reké de Mori Keraéng. Ali imbid: isé ngancéng 
tadu mu'u de sanggéd Singa, ?łngancéng pandé 
pesa api hitut dila-haok, cépé oné-mai sempilang, 
tiba mberes oné les, ciri mberes oné rampas wiga 
pandé kodas serdadu ata dungkang isé. 35 Le imbid, 

sanggéd iné-wai poli tiba koléd sanggéd kilo disé 
situt poli matad, ai mosé kolés tai. Manga kolés ata 
ngoéng tiba wahéng dengkir matad agu ogos te céla 
oné-mai susad, ai bengkes te mosé kolés oné mosé 
ata céwé di'an. 36 Ata iwod kolé tiba loér, tiba luca, 
pangkot le ranté agu na'a oné buis. 27 Iwod kolé ga, 
peké le watus, poro le gergajis, mbelé le sempilangs. 
Isé ngo mbéots papé ceca oné-mai luit jimbal agu 
luit mbé; isé lenggé denduts, ta'ong susa agu hena le 
wahéngs. ?8 Lino ho'o, néhot osang toé kopn latang 
te isé. Isé mbéot oné satar mambaks agu oné poco, 
ka'éng oné liang agu oné ngero. 3? Maik sanggéd 
taung isé toé manga tiba apa ata poli reké de Mori 
Keraéng, koném po isé poli toto molor ali imbid. 0 Ai 
Mori Keraéng poli ambi cao-ca ata céwé di'an latang 
te ité; ai émé toé cama-cama agu ité, isé kolé toé 
ngancéng ciri besiks. 
Toing Kudut Metek Oné Imbi 
12:1-17 

1 2 t Baling-mai ité manga do saka-si. Mait ga ité, 

oké taungs mendo agu ndékok situt pandé 
do'ong ité. Agu paka metek tu'ung te lut rié ho'ot 
manga bolo-mai ranga dité ga. ? Mait ga, mata dité 
paka jeténg nggere-oné Mori Yésus, ai Hia dé ata 
pandé kéngko agu tinu imbi dité pu'ung du wangkan 
dengkir agu cemoln. Mori Yésus poli ta'ong susa 
oné haju panggol. Toé rékéng Liha te mata oné 
panggol hitu pandé ritak laing. Nuk Diha kali cembes 
latang te mosé nggere-olon. Te ho'on ga, Hia lonto 
oné racap wanang seriga de Mori Keraéng kudut 
cama-cama cau adak. ° Damang dé nuk, co'o kétay 
mendon susa de Mori Yésus te dungkang sanggéd 

ata ndékok ata lawang Hia, kudut méu kolé néka 
merik nais agu néka cubam. tOné gempur de méu 
te dungkang ndékok, méu toé manga bowo daras di. 
> Néka hémong toing ho'o de Mori Keraéng kamping 
méu, néhot toing agu Anak Run: 

“Oé anak daku, néka émo-among kaut toing de 

Morim. 
Néka merik nais émé rabo méu Liha; 
6ai Mori luca ata situt momang Diha, 
agu mecék ata situt tibas Liha ciri anak.” 
7 Émé méu tiba wahéng oné-mai Mori Keraéng, Hia 
rékéng méu ného anak de Run. Asa weli ga, manga 
dé'it anak ata toé mecék le eman ko? 8Émé méu toé 
dé'it hena le wahéng, hitut paka kélo néténg ata, 
méu ciri anak bera, toé anak wua tuka. ? Nggere-olon 
ga: Oné-mai ema dading, ité tiba toing agu titong 
agu hiangs lité, apan kolé latang te Ema dité éta 
Surga, paka céwé hiang lité kudut haéng mosé 
tédéng lén. 1! Ema dading dité toing agu titong ité 
ké'ét kaut apa ata di'an lorong nuk de rud. Maik Mori 
Keraéng wahéng latang te di'a weki rud ité, kudut 
ité ciri nggeluk cama ného Hia. 1! Bo tu'ung du tiba 
lité wahéng hitu toé manga cembes nai laing, maik 
cama ného pandé susa. Maik poli hitu, wahéng hitu 
pandé te mosé ité lorong ngoéng de Morin, agu cir 
wua hambor oné isét toing agu titong Liha. 

12 Landing hitu, pandé mberes koé limé hitut les 
agu tu'us hitut jejery. 13 Helek koé salang lakom, 
boto nggésoy wali hitut sengge-soat, maik ciri inay. 

14 Mping koé te mosé hambor-libur agu sanggén 
ata, agu tili-mboét kolé te dolong mosé nggeluk. Ai 
émé toé nggeluk, toé manga cengatan ata ngancéng 
ita Morin. 1? Jerék koém: boto manga cengatan ata 

mora tabing de Mori Keraéng, te ciri waké pa'it ata 
pandé rasung laing, wiga mangan ngai-ngaok agu 
rowak mosé ka'éng cama. t6 Néka manga ata siot 
pandé nelung ko manga belek da'at, ného hi Esau 
hiot pika hak ngason latang kaut ca piring hang. 17 Ai 
musi-main pecing le méu, hi Esau toé laong tiba 
berkak, ai hia toé manga sokor te holes kolé oné-mai 
salan, koném po ndurus waé lu'un nanang te tiba 
berkak hitu. 


Papong Ata Mendon 
12:18-29 


18 Toé cama ného wa'u Israél oné poco Sinai 
danong, méu te ho'on ga, toé ngo nggere-oné cao-ca 
ata ngancéng cégot agu api dila-haok, oné ranggeng, 
nendep, agu buru warat. 19 Agu toé kolé ngo oné 
runing de terompét agu runing ngengut kéta, wiga 
gesar lisé kudut runing hitu néka manga kolé tombo 
agu isé. ?? Ai isé toé ta'ong séngét perénta de running 
hitu, ata nenggo'o taén, “Céing kaut ata cégot poco 
ho'o, ata ko kaka, paka peké le watu dengkir matay. 
21 Apa hitut ita le wa'u Israél leng tu'ung rangopn, 
wiga mai taé di Musa, “Aku rantang agu jejer kétak.” 
22 Maik méu te ho'on ga, mai cé'é Golo Sion, oné 
béndar de Mori Keraéng hitut téing mosé, ngong 
Yérusalém éta Surga ata penong le malékat. 23Méu 
lut ca impung ata ramé kéta, ngong nekek weki de 
sanggéd anak ngaso de Mori Keraéng ata manga 
ngasangd éta Surga. Méu mai kamping Mori Keraéng 
hitut beté-bicar sanggén ata. Méu mai kamping 
sanggéd ata nggeluk situt poli pandé besikd. 24 Méu 
mai kamping Mori Yésus, ata Létang témba reké 

weru, agu kamping daraN hitut poli wecar, ata céwé 
mberes pa'arn oné-mai dara di Abél. 

2> Jerék koém, méu paka tiba agu séngét Hia hitut 
ban curup hitu. Isét ogo te séngét Hiat mai oné lino 
ho'o ata ba keréba de Mori Keraéng, toé ngancéng 
célad oné-mai wahéng. Apan kolé ité te ho'on, émé 
ité hedong oné-mai Hia hitut curup éta-mai Surgan. 
26 Du hitu danong, rewéng Diha pandé gégo lino 
ho'o, maik te ho'on Hia téing reké, “Cengkalin kolé, 
Aku te pandé gégo toé hanang lino, maik awang 
kolé.” 2? Taé “Cengkalin kolé” ngong lino ho'o ata poli 
dédék te gégoy agu te hésingy, wiga ata retangn kali 
ga hanang situt toe ngancéng gégos. ?8 Jari, mait ga 
ité wali di'a agu ngaji kamping Mori Keraéng, ai ité 
tiba adak ata toé ngancéng gégoy. Mait ga ité wali 
di'a agu ngaji te hiang Hia, lorong wintuk ata patun 
Liha. ? Ai Mori Keraéng dité pandé ampus, ného api 
hiot pandé muntung. 

Toing Agu Titong 
13:1-25 
13 1 Bengkes daku, nahé méu momang-tau kis 
ného asé-ka'é ca imbi! ?Néka wengel méu 

te tiba meka oné mbarus, koném toé di pecing le 
méu meka hitu. Ai le pandé nenggitu, manga dé'it 
ata, ata toé noing liha, kali malékat meka hitut tiba 
diha. ? Nuk koé ata siot oné bui, ai weki rus kolé méu 
néhot ata buim. Nuk kolé ata siot rendaks lata, ai 
weki rus méu kolé ngai mosé kis oné lino ho'o. 4 Poro 
sanggés taung méu hiang mosé ka'éng kilo, néka 
lagé locé toko, ai Mori Keraéng te beté-bicar sanggéd 
ata nelung agu ata mbérong. “Méu néka ciri mendi 
de séngm, maik nisang kaut nais ali apa ata manga 

oné méu. Ai Mori Keraéng poli taé, “Aku toé kéta 
ledong méu oné leso agu pencang oné wejang.” 
6 Landing hitu ali imbi tu'ung, ité ngancéng taé 
nenggo'o, 
“Morin ata campé aku. Aku toé rantangk. 
Apa néng ata ngancéng pandé le manusia latang 
te aku?” 

7 Nuk di'a-di'a latang te sanggéd tu'a de méu situt 
poli tombo rewéng de Mori Keraéng oné méu. Idep 
de-di'a du moséd agu du cemol moséd, tunti koé le 
méu imbi disé. 8 Mori Yésus Kristus hitu cama kéta 
kin, pu'ung du wangkan, te ho'on agu tédéng lén. 
3 Néka lut le méu sanggéd toing situt melet, ata 
pandé wéléng méu. Ai ata di'an, nai de méu ndeng 
hanang le tabing de Mori Keraéng, toé le sanggéd 
wintuk latang te hang ata toé manga betuan oné isé 
situt lorongn. t° Ité manga ca compang. Sanggéd isét 
keturu laing oné ndéi, toé ngancéng hang takung 
ata manga oné compang hitu. +! Dara de kaka situt 
takung luing hélang te ampong ndékok ba le Imam 
Mésé oné Lo'ang Nggeluk kéta, maik tobo de kaka 
situ tapa be pérang-mai ndéis. 1? Itu dé tara Mori 
Yésus kolé, mata be pé'ang-mai lewang bendar kudut 
pandé nggeluk ro'éng Diha ali dara de weki Run. 
13 Landing hitu, mait ga ité ngo be pérang-mai ndéi 
agu lut ciri bocik cama agu Hia. IfAi oné lino ho'o, 
toé manga osang ata makengn latang te ité. Ité kawé 
osang ata makengn te ka'éng du mosé nggere-olon. 
15 Landing hitu, mait ga ité, ali Iétang-témba de Mori 
Yésus nukung tité naring Mori Keraéng agu bong 
ngasang Diha. Hituy takung nggeluk dité latang te 
wali di'a oné Mori Keraéng. t Néka hémong pandé 

di'a agu campé tau, ai hitus takung ata patun oné 
Mori Keraéng. 

17 Lorong koés sanggéd wintuk data tu'a laing agu 
junggu koém oné isé. Ai isé rinding mtaung méu, agu 
isé te papong oné Mori Keraéng. Wiga isé keturu ali 
nisang naid, toé ali tilir ata toé ba ontong latang te 
méu. 

18 Ngaji koé kis latang te ami, ai imbi tu'ung lami te 
ici nai dami nggélok kéta kin. Oné sanggéd cao-ca 
ami ngoéng te pandé di'a mtaung. 1° Petot tu'ung 
laku tegi oné méu, kudut ngaji latang te akum, wiga 
Mori Keraéng gélang dadé aku te kolé oné méu. 

20 Mori Keraéng poli pandé mosé kolén Mori Yésus 
oné-mai ata mata. Ali mataN hitu, ho'o ga Hia ciri 
Ata Lami Mésé sanggéd jimbalN. Le mataN hitu 
kolé, pandé petok reké de Mori Keraéng tédéng lén 
agu ité. ?! Nahé Mori Keraéng pandé jemut méu ali 
sanggéd ata dian ata sékékn, te méu kudut lorong 
ngoéng Diha, lut hi Yésus Kristus. Latang te Hia dé, 
mengit tédéng lén! Amén. 

22 Aku pedé méu asé-ka'én, kudut sanggéd toing 
so'o tiba le méu ali lilek de nais, koném po wokokn 
surak daku ho'o. ?3 Aku tombo kolé agu méu te 
asé-ka'é dité hi Timotéus, polig pé'angn oné-mai bui. 
Cepisa hia mai cumang akun, aku te dadé hiak ngo 
la'at méu. ?4Caing koé le méu tabé dami, latang te 
sanggéd tu'a de méu agu sanggéd ro'éng ca imbi. 
Asé-ka'é ca imbi oné-mai Italia téing tabé kolé latang 
te méu. 

25 Nahé tabing de Morin loréng sanggés taung méu. 


JAMES 


Tabé 
1:1 
1 1 Tabé oné-mai hi Yakobus, mendi de Mori 


Keraéng agu Mori Yésus Kristus, latang te 
campulusua panga oné tana long. 


Imbi Agu Nggalas Nai 
1:2-8 

2 Asé-ka'é daku, émé méu pa'u oné do tarad 
damang, rékéng le méu ného mosé di'a. ? Ai pecing 
le méu, damang latang te imbi de méu hitu cir 
gepeky. “Kong damang gepek hitu manga wuad 
ata téé kudut méu ciri besik, toé rehong agu toé 
manga géong. ° Maik émé oné be réha méu manga 
ata géong nggalas-nai, céwé di'an hia tegi oné Mori 
Keraéng. Mori Keraéng te téing nggalas hitu latang 
te hia, ai Hia téing nggalas-nai oné sanggéd ata 
ali gawas agu lembak naiN. ê Poro hia tegi landing 
le imbi agu néka manga gégo nain, ai ata gégo 
nain cama ného bombang tacik hitut wéjot le buru 
nggere-lé, nggere-lau. 7 Ata nenggitu, néka deming 
kudut tiba apa kaut oné-mai Morin. 8 Ai ata hitut gégo 
nain toé manga doing meler lawang mosén. 


Lénggé Agu Bora 
1:9-11 


9 Poro cembes koé naid weki serani ata mosé 
lénggé, émé pandé téti éta mosén le Mori Keraéng. 

10 Weki serani ata bora poro cembes kolé nain émé 
pandé wa'u way mosén le Mori Keraéng, ai ata bora 
te moray ného wéla remang. !!Du parn mata leso 
hitut ceres kéta kolangn, méloy ga remang hitu, loda 
taungs wélan agu mora taungs manikn. Nenggitu 
kolé dé wada data bora, te mora-meresy oné be réha 
sanggéd rébokn. 
Kapang Agu Damang 
1:12-18 

12 Mosé di'a isét ta'ong oné damang. Ai émé hia 
meku kéta nain, hia te tiba lahén, ngong mosé hitut 
poli reké de Mori Keraéng oné sanggéd ata situt 
momang Hia. 13 Émé cengata rémé hena le damangy, 
néka nggo'o taén, “Damang ho'o, mai oné-mai Mori 
Keraéng!” Ai Mori Keraéng toé ngancéng damang 
le da'at agu Weki Run Hia toé manga damang 
céing kaut. 14 Maik damang hitu hena néténg ata ali 
ngoéng de weki run, ai hia sorok agu kating le belek 
da'atn. !5Émé lut liha belek da'at hitu, belek hitu cir 
ndékoky; agu émé ndékok hitu téé gi, ndékok hitu te 
cir ampusy. 

16 Asé-ka'én ata momang laku, néka wéléngm! 
17 Sanggéd téing ata dian agu tabing ata besikd, 
mai éta-maid, ngong wa'u éta-mai hi Ema ata dédék 
sanggéd gérak éta awang. Hia dé Mori Keraéng ata 
toé manga caling ko campit tara mangan nendep. 
18 Ali ngoéng Run, Mori Keraéng poli dédék ité ali 
rewengN ata molor, kudut ité ciri anak ngaso oné-mai 
sanggéd ata poli dédék. 

Séngét Agu Pandé 
1:19-27 

19 Asé-ka'én ata momang laku, nuk di'a-di'a curup 
ho'o: gélang koé te séngét, maik héjol koé te tombo 
agu ta'ong te rabo. 20Ai rabo de manusia toé 
ngancéng pandé molor oné ranga de Mori Keraéng. 
21 Landing hitu, oké koés sanggéd cao-ca situt sakid, 
da'at situt do baild agu tiba ga ali ngéngga-nai curup 
situt weri oné nai de méu, ata manga kuasan latang 
te pandé selamak wakar. 

22 Pandés ga le méu apa ata poli rewengn le Mori 
Keraéng, toé hanang séngét kanang. Ai émé toé 
nenggituy, ngong te méu nggopét weki rus. ? Ata 
siot séngét reweng de Mori Keraéng, maik toé 
pandés, hia cama ného cengata ata lélo ranga run 
bolo-mai sereméng. ?4Woko poli lélon, itu kali ngon 
agu gélang hémong co'oy tara de weki run bao 
ga. ? Wintuk de Mori Keraéng besikn, agu manga 
mberes kudut céla manusia. Ata situt céca agu pinga 
dira cang agu pandé sanggéd wintuk situ, toé séngét 
kaut agu lampuk hémongd, ata situ te tiba berkak de 
Mori Keraéng oné sanggéd pandéd. 

26 Emé manga ata rékéng weki run sebern te ngaji 
maik toé rapa leman, hia hitu pali weki run agu oké 
bon dé ngajin. 27” Ho'o dé ngaji ata molorn agu toé 
manga celan oné ranga de Mori Keraéng Ema dité: 
campe ata lalo agu ata luang oné susad, agu jerék 
weki rud boto rowak le saki de lino ho'o. 


JAMES 2 707 


Néka Nono Momang 
2:1-13 
2 lAsé-ka'é daku, ai ité ho'o ata imbi oné hi Yésus 
Kristus Mori dité hitut mengit, oné toto imbis 

néka nono momang ata. ? Ai émé cengata paké kila 
emas agu ceca di'ay mai du lonto léok, du hitu mai 
kolé cengata ata lénggé ata paké ceca botéky, ? méu 
hiang hanang ata hiot paké ceca di'a hitu, mai taés, 
“co'om lonto oné osang di'a ho'o itét mori!”, Maik 
latang te hiat lénggé hitu mai taé de méu, “hesé le 
hio hau e!” ko “onto wa tana, ruis wa'i daku!”. 4Ali 
pandé nenggitu, méu poli pandé nono momang oné 
nais agu wolo ata ali nuks hitut da'at. 

> Séngét koém, asé-ka'é ata momang laku! Mori 
Keraéng pilé ata siot rékéng lénggé le lino ho'o kudut 
ciri bora oné imbi. Isé kolé ciri ata tiba mbaté de 
Adak Surga ata poli rekén Liha latang sanggéd ata 
siot momang Hia. 8 Maik méu poli mbéis sanggéd 
ata lénggé. Toé weli ata bora pandé rendak agu 
sorok méu nggere-oné adak kudut bicarm? ” Isé dé 
ata pandé mericu ngasang hitut mengit ata tiba le 
méu oné-mai Mori Keraéng. ê Molorn pandé de méu, 
émé totos le méu wintuk Adak hitut tulis oné Kitab 
Nggeluk: “Momang ga cama manusia, ného momang 
weki ru.” 9 Maik émé nono momang de méu, méu 
poli pandé ndékokm agu wintuk hitu ciri siang te 
méu lagé perénta de Mori Keraéng. t° Ai céing kaut 
ata lorong sanggéd adak situ, maik kébang kaut 
ranga can, hia pandé sala latang te sanggén taung 
adak situ. 1! Ai Hiat taé, “néka ngoéng ata”, hia kolé 
taé, “néka paki ata.” Jari, émé toé ngoéng ata méu, 
maik paki atam; méu kolé ciri ata lagé adak hitu. 

12 Curup agu pandé ga, ného ata siot kudut bicars 
ali adak ata pandé céla manusia. t° Ai Mori Keraéng 
toé toto momang agu mohas oné ata hiot toé pecing 
momang, maik momang agu mohas céwé mberes 
oné-mai terungku. 


Imbi Agu Pandé 
2:14-26 

14 Asé-ka'én! Apa betuan taé nenggo'o data: “Aku 
manga imbig”, maik hia toé toto oné pandén? 
Ngancéng weli imbi nenggitu pandé selamak hia 
laingy? 1° Émé manga nara ko weta toé manga 
na'ang bara agu wéngko wekin lété leso; !6 apa cirn 
taé de méu oné hia, “Lako di'a-di'a, papé baju mutm 
agu hang ga dengkir becurm!”, maik méu toé téing 
apa ata sékékn latang te hia? 17 Nenggitu koléy imbi: 
Émé imbi hitu toé loréng agu pandé, oké bon imbi 
hitu. 18 Maik aram manga ata taé nenggo'o, “oné 
méu manga imbi agu oné aku manga pandé”, aku te 
walé hia hitu, “toto damang oné aku imbim hitut toé 
loréng agu pandé, kudut aku toto oné hau imbi daku 
oné-mai sanggéd pandég.” 1° Imbip le hau te hanang 
manga ca kanang kali Mori Keraéng? Bo hitun! Maik 
sanggéd jing da'at kolé imbi Mori Keraéng agu jejers 
le rantang. 200é ata bapa-béngot! Ngoéngm hau te 
tura ho'o ga, te imbi hitut toé loréng agu pandé cama 
kaut imbi bon? 21Toé weli hi Abraham, ema dité ciri 
molory ali sanggéd pandé diha, du hia takung anakn 
hi Ishak éta lobo compang? ?? Jari, si'angn weli ga, 
imbi hitu paka loréng agu pandé, wiga ciri besiky. 
23 Ali hitu rapaky apa ata tulis oné Surak Nggeluk, “itu 
kali imbin li Abraham oné Mori Keraéng, wiga imbin 
hitu rékéng hia ata pandé ngoéng de Mori Keraéng.” 

Landing hitu caron hi Abraham “haé reba de Mori 
Keraéng.” 24 Jari, si'angn ga te manusia molory ali 
sanggéd pandén, toé hanang le imbin. 2? Nenggitu 
kolé hi Rahab, inéwai mbérong hitu, tiba di'a le Mori 
Keraéng, du hia ceha ata ngapéng disét Israél toko 
oné mbarun, agu campé ata ngapéng situ losi lut 
salang banas. ?6 Ai cama ného weki: matay émé toé 
manga nai, nenggitu kolé imbi: oké bon émé toé 
loréng agu pandé. 
Ndékok Le Lema 
3:1-12 

1 Asé-ka'é ata momang daku, néka do bail 

oné-mai méu ngoéng ciri guru. Pecingp le méu, 
ali ciri guru, ité te bicart céwé mésé oné-mai ata 
bana. ? Ai sanggéd ité manga salad oné sanggén 
cao-ca; céing ata toé manga sala oné curupn, hia 
hitu ata besik, ata ngancéng wi'uk kolé sanggéd 
wekin. 3Ité na'a rapa oné mu'u de jarang, wiga hia 
lorong ngoéng dité, ali hitu ité ngancéng wi'uk wekin. 
4Lélo kolé sanggéd kepal, koném po méséd agu 
pandé wulis ali buru warat, maik ngancéng wi'uk 
kaut le haju kemudi koé, lorong ngoéng dihat caun. 
> Nenggitu kolé dé lema dité, koném po koén, maik 
ngancéng pandé angos latang te sanggéd cao-ca ata 
méséd. Lélo dé, koném po koén api, maik ngancéng 
pandé muntung poco mésé. Lema hitu cama ného 
apiy. Hia dé pu'un da'at te wécak da'at situ oné 
sanggéd taung weki dité. Le api wa-mai neraka hia 
pandé muntung taung sanggéd weki dité. 7 Sanggéd 
taung kaka mila, kaka lélap, agu sanggéd kaka horos 
wa tana agu kaka oné tacik ngancéng pandé merups 
agu poli merupd le manusia. è Maik toé kéta manga 

cengatan ata ngancéng pandé merup leman. Lema 
dité hitu cama ného kaka rani ata toé ngancéng 
petun, hia penong ali rasung te pandé mata laing. 

? Le lema, ité naring Morin agu Ema dité; le lema hitu 
kolé, ité mawang haé atad hitut poli dédék lorong 
tara de Mori Keraéng. 1? Oné-mai mu'u hitu kin, tuad 
berkak agu mawang. Asé-ka'é daku, néka manga 
pandé nenggitu. 1! Asa léng, oné-mai ca ulu waé, 
ngancéng cengkali pé'angn waé belé agu waé pa'it 
ko? 1? Asé-ka'é daku, ngancéng néng ca pu'u ara cir 
wua zaitun, ko ca pu'u anggor cir wua aray? Nenggitu 
kolé mata waé cerak toé ngancéng pé'ang waé belé. 


Nggalas Éta-Mai 
3:13-18 

13 Émé manga ata nggalas agu gauk di'a, hia hitu 
poro toto oné mosén le pandé di'a ali nggalas agu 
lembak nai. !4Émé méu manga beti-nai agu haé 
ata, ko céwé nuk weki ru, néka mésé-nai landing le 
nggalas hitu, ai le hitu méu nggopét te dungkang 
molor. 1> Hitu toé nggalas éta mai, maik nggalas 
de lino, ngong nggalas de belek da'at agu nggalas 
de jing da'at. 16 Ai nia manga beti-nai agu ata, ko 
nuk weki ru, nitu mangan ngai-ngaok agu sanggéd 
taung pandé da'at. 1 Maik nggalas éta mai, laring 
cain kéta nggélok taran, poli hitu ngoéng te hambor, 
lumu, lorong, lembak nai agu sanggéd pandé 
di'a, toé kambé agu pisik. t8 Agil hitu cir oné-mai 
hambor-libur, ata wécak lisét momang hambor-libur. 

Haé Reba Agu Lino 
4:1-10 

1 Mai nia-maid ngai-ngaok agu léwang tau oné 

bahi-réha méu? Toé weli mai oné-mai belek 
da'at de méu situt rié taud oné wekis? ? Méu nanang 
hitu-ho'o, maik toé haéngy, itu kali méu mbelé ata. 
Méu mping kétam te paéng caoca, maik méu toé 
haéng salangn, itu kali mangan léwang agu pulang 
taus. Méu toé manga dumpu apa-apas, ai méu toé 
ngajim. 3 Aram bo ngajis méu, maik toé manga tiba 
apa-apas ai toé molor ngajis, ai apa ata tegi de méu 
kudut pandé laos belek da'ats kanang. f Oé méut 
ata toé junggu! Toé pecing le méu ko, te haé reba 
agu belek de lino pandé bali agu Mori Keraéng? Jari, 
céing kaut ata pandé haé reba agu lino ho'o, hia hitu 
te ciri bali de Mori Keraéng. ° Néka nggo'o bet de 
méu, toé manga campitn curup de Surak Nggeluk, 
ata taé nenggo'o: “Nai hitut widang de Mori Keraéng 
oné weki dité, mberes kéta ngoéngn.” Maik widang 
hitut téing Diha, céwé mésé oné-mai nanang de nai 
dité hitu. Landing hitu taé kole le Surak Nggeluk: 

“Mori Keraéng pangga salang data siot mésé nai, 

maik momang ata siot jinggop.” 
7 Landing hitu, tengguk ga oné Mori Keraéng agu 
dungkang jing da'at, wiga jing da'at hitu losi oné-mai 
ranga de méun! 8 Ruis-ruis koém agu Mori Keraéng 
kudut Hia kolé ruis méuy. Oé méu ata ndékok! Pandé 
nggélok koé limes. Oé méut rambang-bali nais! Pandé 
nggeluk koé nais. ° Teserm ga, le rétang-nenep. 
Nahé tawas lesing le rétang, nisang nais lesing le 
wéong nai. “0 Jinggop koé ba wekis oné ranga de 
Morin, wiga Hia te pandé langkas méu. 

Néka Pocu Ata 
4:11-12 
11 Asé-ka'é daku, néka manga pocu taus méu! Céing 

ata pocu agu maja asé-ka'é ca imbin, hia mbéis 
agu maja wintuk de Mori Keraéng. Emé hau maja 
wintuk de Mori Keraéng, hau dé ga toé ata pandé 
lorong wintuk de Mori Keraéng, maik ciri adak ata 
beté-bicar. t? Kali po hanang Mori Keraéng kali ata 
manga hakn te téing wintuk agu te bicar manusia. 
Hia ata manga kuasaN te pandé selamak agu te 
pandé ampus manusia. Jari, céing kéta méu, wiga 
méu ngoéng te maja cama taus? 


Néka Joak 
4:13-17 

13 Oé méut taé nenggo'o, “Leso ho'o ko diang ami 
ngo oné béndar hitu, agu nituk ami ka'éng ca ntaung 
te lékong agu kawé séng.” !4 Séngét le méu toing 
daku: toé baé le méu apa ata jarin diang agu apa 
betuan mosé de méu. Mosé de méu hitu cama ného 
wos hitut cekoé kaut itan, poli hitu mora gi. 1> Ata 
tu'ungn kali, méu paka taé nenggo'o: “Emé sendo le 
Morin, ami te mosékm te pandé hitu-ho'o.” t6 Maik te 
ho'on méu mésé-nai agu joak. Da'atd joak de méu 
situ. 17 Jari, émé manga ata baé co'oy pandé di'a, 
maik toé pandés liha, hia hena le ndékoky. 


Langga Latangt Ata Bora 
5:1-6 
5 1 Oé méut bora, rétang-nenepm ga, ai méu te 
hena le pa'it réa! ? Bora de méu poli waud, agu 
ceca paké de méu poli hang le pakotd! 3 Emas agu 

pérak de méu penong le ta'i-upas. Ta'i-upa situ te ciri 
saka-si latang te dungkang méu, cama ného api te 
pandé muntung weki de méu. Méu poli nongko bora 
du leso turung cemol. 4Toé bajars le méu lahé data 
pala, ata poli nongko dani oné umas wiga sanggéd 
gesar agu kepok disé caing oné tilu de Mori Keraéng 
ata dédék tanan wa — béangn éta. ° Poli manten le 
méu mosé sogél oné lino ho'o, agu ciri ného jimbal 
becé ata ambi te mbelé du leso béte-bicar. ê Méu poli 
wahéng ngot mbelé ata molor agu isé toé ngancéng 
dungkang méu. 
Ta'ong Susa 
5:7-11 
7 Asé-ka'én, ta'ong koém dengkir cai de Mori! 
Damang lélo le méu, co'oy ta'ong data ciwal uma 
te géréng dani situt méséng oné-mai umad. Isé 
kolé ta'ong dengkir cai usang cekeng rencak agu 
usang cekeng wéla. 8 Méu kolé paka ta'ong agu paka 
mberes nais, ai ruis dé te maig Morin! °? Asé-ka'én, 
méu néka jugut agu maja cama taus, boto wahéng 
le Mori Keraéng. Nuk dé, ho'o wa ranga gi Adak atat 
beté-bicar. t? Asé-ka'én, lorong agu tunti koé ta'ong 
susa de sanggéd nabi ata poli ba keréba le ngasang 
de Morin. t! Ité caro isé ata mosé di'a, ai isé poli 
ta'ong susa. Méu poli dengé latang te gepek di Ayub 
agu poli baén le méu apa ata ambi de Mori du cemol 
latang te hia. Mori hitu pu'un momang agu penong 
lembak nai. 

Wada Agu Ngaji 
5:12-20 


12 Asé-ka'én, ata mésén kéta: néka wada landing 
Surga, landing lino, ko landing le apa kaut. Émé éng, 
taé kaut éng, émé toé, taé kaut toé, kudut méu toé 
wahéng le Morin. 

13 Émé manga cengata oné-mai méu ata hena le 
susay, céwé di'an hia ngajiy! Émé manga cengata ata 
nisang nain, céwé di'an hia ngaji mazmury! 14 Émé 
manga ata hena le beti, céwé di'an siro ata tu'a laing 
de weki serani kudut ngaji latang te hia agu luma le 
mina nggeluk le ngasang de Morin. 1> Ngaji landing 
le imbi disé oné Morin Keraéng ngancéng ina laing 
beti data hitu. Émé ata beti hitu manga ndékokn, 
ndékok diha te ampongs. t6 Landing hitu poro méu 
tura ndékoks agu ngaji cama taus, kudut méu inam. 
Ngaji data molor, mésé tu'ung kuasan agu manga 
cirn. 17 Hi Élia manusia bon cama ného itéy. Hia ngaji 
tu'u-tu'ung kétay kudut néka cai usang, og kali usang 
hitu toé manga cain tédéng telu ntaung agu enem 
wulang. 18Poli hitu, ngaji kolé hia te tegi usang, og 
kali cain usang éta-mai awang wiga tana lino ho'o cir 
wuan. 

19 Asé-ka'é ata momang laku, émé manga ata 
wéléng oné-mai salang de Mori agu manga cengata 
ata pandé holés koléy hia, ?? nuk di'a-di'a ho'o: céing 
ata pandé holés kolé ata ndékok oné-mai salang 
wéléngn, hia te pandé selamak wakar data hituy 
oné-mai mata, agu sanggéd ndékok data te ampong 
taungs le Mori Keraéng. 

Tabé 
1:1-2 
1 Í Oné-mai hi Pétrus, rasul di Yésus Kristus, latang 
te sanggéd isét long ata manga oné tana Pontus, 
Galatia, Kapadokia, Asia Koé agu Bitinia. “Méu poli 
pilé lorong nanéng de Mori Keraéng Ema dité agu poli 
pandé nggeluks le Nai Nggeluk, kudut junggu oné hi 
Yésus Kristus agu poli pandé nggélok le dara Diha. 
Nahé tabing agu hambor libur penong kéta latang te 
méu. 
Bengkes, Imbi Agu Momang 
1:3-12 
3 Naring ga Mori Keraéng, ngong Ema de Mori dité 
hi Yésus Kristus. Ali nabit mésé, Hia poli widang ité 
mosé weru lut to'o kolé di Yésus Kristus oné-mai 
ata mata. Mosé dité penong le bengkes, 4 kudut tiba 
mbaté hitut toé ngancéng ampusy, toé ngancéng 
rowak agu toé ngancéng moray, hitut pedeng éta 
Surga latang te méu. “Ai méu imbi oné Mori Keraéng, 
itu tara tinus méu Liha le mberes kuasaN dengkir agu 
si'angn selamak hitu du leso cemol tai. ë Nakam ga 
latang te sanggéd situ, koném po te ho'on méu paka 
wéongm ali do tarad damang. 7 Sanggéd taung situ 
betuad kudut kapang, tu'ung ko toé imbi de méu. 
Imbi de méu céwé belar oné-mai emas. Emas kaut 
paka kapang oné api, céwén kolé imbi de méu paka 
kapang kudut mberesn. Ali hitu, méu tiba naring, 

mengit agu hiang du leso mai kolé di Yésus Kristus 
tai. 8 Koném po toé dé'it ita le méu hi Yésus Kristus, 
maik méu momang Hiam. Méu imbi oné Hiam, koném 
po te ho'on toé ita taraN. Méu nakam ali nisang-nai 
ata mengit agu mésé kéta. ° Ai polig cai wan imbi de 
méu, ngong selamak de wakars. t? Selamak hitu ata 
mbajik kéta cécan le sanggéd nabi, ata poli keréban 
latang te méu. 1! Isé kolé mbajik kéta cécan, te du 
niay agu co'oy jarin lorong nuk de Nai di Kristus hitut 
manga oné isé. Nai hitu dé ata poli keréba latang te 
sanggéd susa ata kudut hena hi Kristus agu latang 
te sanggéd mengit situt tua musi-maid. 1? Latang te 
nabi situ poli siang le Mori Keraéng, te isé toé gori 
keturu latang te weki rud, maik gori keturu latang te 
méu; ngong sanggéd cao-ca ata poli siang dengéd le 
méu oné-mai ata ba Keréba Di'a. Sanggéd ata situt 
ba Keréba Di'a, téing kuasa le Nai Nggeluk hitut wuat 
éta-mai Surga. Ngot sanggéd malékat kolé nanang te 
pecing Keréba Di'a hitut wéro disé. 
Nggeluk Agu Momang Asé-Kafé 
1:13-25 

13 Landing hitu, mengkek di'a-di'a nai-nawa de 
méu. Jerék agu bengkes koé tu'ung-tu'ungm oné 
tabing hitut kudut téing oné méu du mai di Yésus 
Kristus tai. 14 Mosé koém ného anak ata sundur agu 
néka lut belek da'at hitut kuasa weki de méu du toé 
di tiba Keréba Di'a. 12 Maik poro mosé de méu kali 
ciri nggeluk, ai ngggelukN Mori Keraéng hitut poli 
bénta méun. t6 Ného manga ata poli tulis oné Surak 
Nggeluk: Nggeluk koé méu, ai Aku nggelukG. 

17 Koném po caro Ema Hia le méu du ngaji, méu 
paka noing kin, te Hia toé manga lélo taran ata du 

leso beté-bicar. Landing hitu, hiang koé Mori Keraéng 
oné mosé dokong lino ho'o. 18 Ai pecing le méu, 
mosé de méu hitut toé manga belar ata tiba oné-mai 
empos, poli sambén le Mori Keraéng, toé ali ceca 
dokong, toé kolé ali pérak ko emas. t° Mori Keraéng 
sambé méu ali dara ata wegit kétay, ngong dara di 
Kristus ata cama ného dara de anak jimbal hitut toé 
manga maja agu celan. ?? Hi Kristus hitu, poli pilén le 
Mori Keraéng du toéd dédék lino. Du tiong leso cemol 
de lino, Hia mai koley kudut méu tiba selamak. 21 Lut 
hi Kristus hitu, méu tara imbis oné Mori Keraéng 
hitut poli pandé to'o kolé Hia oné-mai ata mata agu 
poli bong Hia. Ali hitu, méu paka imbi agu bengkes 
hanang oné Mori Keraéng. 

22 Méu poli pandé nggeluk wekis ali lorong wintuk 
de Mori Keraéng, wiga méu ngancéng momang tau 
asé-ka'é ca imbi le nai bakok. Poro méu tu'ung-tu'ung 
momang tau mai wa-mai nain. ?3 Ai lut reweng 
de Mori Keraéng hitut mosé tédéng lén, méu ciri 
manusia werum ata toé loas le manusia hitut mosé 
dokongy, maik le Hia hitut mosé tédéng lén. ?ź Ai 
manga tulis oné Surak Nggeluk: 

“Sanggéd manusia cama ného remangs, 

sanggéd mbasakn cama ného wéla remangs. 
Mélos remang, 
lodas wélan. 

2> Maik reweng de Mori Keraéng mosé kin dengkir 

te tédéng lén.” 

Hituy dé Keréba Di'a ata wéro oné méu. 

Mori Yésus Ného Watu Landuk 
2:1-10 
2 1 Landing hitu oké-koés sanggéd da'at, sanggéd 
nggapét, sanggéd pisik, jogot agu pocu. 2Jari 
koém ného anak wara hiot loas weru, hiot masa 
mtaung waé cucu ata nggélok, ngong reweng de 
Mori Keraéng, ali hitu uwa imbis agu haéng selamak. 
3 Manga tulis oné Surak Nggeluk: “Poli mantén tu'ung 
le méu di'a de Morin.” 4Ali hitu, mai ruis ga oné Hia, 
ai Hia hitu watu ata téing mosé. Watu hitu poli okén 
le manusia, maik pilé agu hiangy le Mori Keraéng. 
> Méu ondang wekis te papé laing ného watu mosé, 
te pandé ca mbaru nggeluk de Mori Keraéng. Ali hitu 
méu ciri ného imam ata gori latangt Mori Keraéng, 
agu létang hi Yésus Kristus podo takung ata henan 
oné nai de Mori Keraéng. ĉ Ai manga tulisn oné Surak 
Nggeluk: 
“Lélo dé, Aku poli pésék ca watu oné béndar Sion, 
watu landuk ata poli nggalé agu wegitn, 
céing ata imbi oné Hia, toé manga ritak laingn.” 
7 Watu hitu wegitn latang te méut imbi, maik latang 
te isét toé imbi: 
“Watu hitut poli okén le tukang, 
ciri watu landuky, 
poli kolé ciri watu pangga 
ata pandé timpok laing.” 
8 Hia ciri watu te timpok isé, ai isé toé lorong reweng 
de Mori Keraéngs. Hitu muing wérétd isé le Mori 
Keraéng. 
9 Maik méu dé wa'u ata poli pilés, imam ata gori 
keturu raja, wa'u nggeluk, ro'éng Run Mori Keraéng. 
Méu poli pilés te keréba sanggéd pandé lenget 


1 PETRUS 2 719 


Diha, hitut poli bénta méu pé'ang oné-mai nendep 
nggere-oné gérakN hitut néra. 
10 Danong méu toé ro'éng de Mori Keraéngm, 
maik te ho'on poli ciri ro'éng Dihas. 
Danong méu toé momangm le Mori Keraéng, maik 
te ho'on poli tiba momang Dihas. 


Mendi De Mori Keraéng 
2:11-17 

11 Asé-ka'é ata momang laku! Aku toing méu, ai 
méu ata long agu ata mbéot oné lino ho'o. Tadang 
koém oné-mai belek da'at hitut toé ké'ét dungkang 
wakar. t? Di'a koé ba wekis oné bahi-réha wa'u situt 
toé pecing Mori Keraéngs, kudut émé pocu méus te 
méu ata pandé da'at, ngancéng ita kin lisé sanggéd 
pandé di'a de méu agu bong Mori Keraéngs du leso 
mai Diha. 

13 Lorong toming de Morin, junggu koém latang te 
sanggéd ata cau kuasa, pu'ung oné-mai Kaisér ata 
landongn kuasa, !4dengkir agu gubérnur ata téti le 
Kaisér latang te wahéng sanggéd ata pandé da'at 
agu hiang sanggéd ata pandé di'a. 1> Ai ho'oy ngoéng 
de Mori Keraéng: Ali pandé di'a, méu tadu mu'u data 
bodok. t6 Mosé koém ného ata toé mendi, maik néka 
papé mosé toé mendi hitu latang te tadu sanggéd 
da'at, maik mosé koém ného mendi de Mori Keraéng. 
17 Hiang ga sanggén ata, momang koés sanggéd 
asé-ka'é ca imbi, hiang ga Mori Keraéng, hiang ga 
Kaisér! 

Kélo Di Kristus Ného Ca Toming 
2:18-25 
18 Oé méu sanggés mendi! Junggu koém kamping 
moris ali hiang, toé hanang latang te isét di'a naid 
agu joél, maik latang te isét gutek kolé. 19 Émé 
méu ta'ong kélo hitut toé paka tanggong le méu 
landing noing ngoéng de Mori Keraéng, méu te tiba 
widangm. 20 Ngancéng weli naring laing ko, émé méu 
ta’ ong hena le ongga, ai méu pandé ndékokm? Émé 
méu ta'ong susa landing le pandé di'a, méu te tiba 
widang oné-mai Mori Keraéng. ?! Ali hitu tara béntas 
méu le Mori Keraéng, ai hi Kristus kolé poli ta'ong 
susa latang te méu agu poli reding tomingN, kudut 
méu lut lé'é Diham. 
22 Hia toé manga dé'it pandé ndékokn, 

agu toé dé'it manga curup nggopétN. 
23 Du Hia tida wincar-winaky lata, Hia toé gorin 
te léko. Du ta'ong susaN, Hia toé manga ngetek 
atan, maik condo wekiN oné Mori Keraéng hitut agil 
beté-bicarN. %4 Weki Run Mori Yésus poli pola panggol 
landing ndékok dité, kudut ité toé ngoéng te pandé 
ndékok kolé, maik mosé latang te pandé molor. Ali 
sanggéd réu Diha méu poli inas ga. ? Ai danong méu 
ného jimbal wéléngm, maik te ho'on poli émba kolé 
nggere-oné ata lami agu ata tinu wakars. 

Ka'éng Kilo Wina-Rona 
3:1-7 
t Oé sanggés méut ngasang wina! Junggu koém 
agu ronas, kudut émé manga ronas ata toé 


lorong reweng de Mori Keraéng, ngancéng imbis 
le di'a ba weki de méut ngasang wina. ?Ai ita lisé 

co'oy nggélok agu nggelukn mosé de méu. 2Molas 
de méu néka molas hanang taras, ného dolé laing 
sua wuks, papé emas ko ali sélék ceca ata wegitd. 
1Céwé di'an molas nais, jinggop agu lembak. Hituy 
dé molas ata méséngn kéta tédéng lén oné ranga de 
Mori Keraéng. ” Ai nenggitu muing molas de sangéd 
iné-wai nggeluk danong, ngong sanggéd iné-wai 
situt manga bengkesd oné Mori Keraéng, isé hiang 
ronad. ê Cama ného hi Sara, hiang agu bénta mori 
liha hi Abraham. Méu te ciri anak di Sara, émé di'a ba 
wekis agu toé rantang apa kaut. 7 Oé sanggés méut 
ngasang rona! Méu kolé, nggalas koém agu winas, ai 
isé toé mberes ného méu. Hiang ga isé cama ného 
haé-reba ata tiba mbaté, ngong mosé di'a oné-mai 
Mori Keraéng. Ali hitu, ngaji de méu toé manga 
do'ongn. 
Momang Agu Hambor 
3:8-12 
8Cai wan ga, nahé sanggés taung méu, néka 
woléng curup, ca naim kali, momang asé-ka'é ca 
imbis, ba'éng agu jinggop. ? Néka léko pandé da'at 
ali pandé da'at, ko tida ali tida. Maik, poro léko le tegi 
berkak de Mori Keraéng, ai latang te hitu muing méu 
tara pilés, te tiba berkak oné-mai Hia. Ai manga tulis 
oné surak nggeluk: 
10“Céing ata momang mosén 
agu kudut ita leso-leso di'a, 
paka kitep mu'un oné-mai sanggéd curup da'at agu 
nggopét. 
11 Hia paka oké taungs ata da'atd agu pandés ata 
di'ad, nahé hia kali mping koé te kawé hambor 
agu haé ata. 

12 Ai toé tadu mata de Morin te lélo sanggéd ata 
molor, agu sintong tiluN te séngét isét tegi 
campé, maik lawangs Liha sanggéd ata pandé 
da'at.” 

Ta'ong Susa 
3:13-4:1-6 

13 Céing ata pandé da'at agu méu, émé méu seber 

pandé di'a? 14 Maik, koném po méu paka ta'ong susa 
landing pandé molor, méu te mosé di'am. Landing 
hitu, néka rantang céing kaut agu néka simpung. 
15 Maik hiang koé oné nais nggeluk di Kristus Mori 
dité! Agu jerék tédéng te téing papong oné néténg 
ata situt tegi papong latang te bengkes de méu. 
Maik, paka ali nai ngalis tuka ngéngga, hiang 16 agu 
ali bakok nai. Ali hitu, isét loér méu landing le di'a 
ba wekis lut hi Kristus, ciri ritaks weki rud. 17 Ai ata 
céwé dian ta'ong susa ali pandé di'a - émé hitu 
muing ngoéng de Mori Keraéng - po ta'ong susa ali 
pandé da'at. !8 Ai hi Kristus kolé, poli mata hanang 
cengkalin kanang latang te sanggéd ndékok dité. 
Hia ata molor, mataY latang te itet toé molor, kudut 
dadé ité nggere-oné Mori Keraéng. WekiN hi Kristus 
poli mbelén lata, maik nai-nawaN poli pandé toʻo 
kolén le Mori Keraéng. 1° Oné tara nai-nawaN hitu 
kolé, Hia ngo wéro Keréba Di'a oné nai-nawa situt 
ngai buid, 2? ngong oné nai-nawa ata danong toé 
lorong Mori Keraéngs, du uwa di Nuh. Kali po ngai 
géréng kin Mori Keraéng, du rémé pandé kepaln 

hi Nuh. Ata manga bonen kepal hanang alo taus 
kali. Isé situ kali ata selamakn oné-mai waé mbang 
hitu. 2! Nenggitu kolé rapangn méu te ho'on, tiba 
selamakm ali cebong le waé serani. Waé serani hitu, 

toé kudut pandé nggélok saki de weki, maik kudut 
tegi nai bakok oné-mai Mori Keraéng, ai Mori Yésus 
Kristus poli mosé koléN oné-mai mata. ?? Du poli 
héndéng nggere-éta SurgaN, Mori Yésus lonto oné 
racap wanang de Mori Keraéng. Mai nitu main, Hia 
agu Mori Keraéng perénta sanggéd malékat agu ata 
cau kuasa agu sanggéd mberes. 
Mosé Weru 
4:1-6 

4 1 Ai wekin hi Kristus poli ta'ong susan, itu tara 

méu kolé paka jerék wekis te ta'ong susa. Céing 
ata wekin poli ta'ong susa, toé pandé ndékok koléy. 
2 Landing hitu, mosé de méu nggere-olon oné lino 
ho'o paka lorong ngoéng de Mori Keraéng. ZAi naisn 
ga ba weki de méu cama ného ba weki de wa'u siot 
toé pecing Mori Keraéng. Méu poli mosé lorong belek 
da'at, humer, langu, héba-hak, agu io pina-naéng 
ata poli ré'ingd. “Te ho'on ga, lengets isét toé imbi 
Mori Keraéng, ai méu toég lorong ba weki da'at 
disé, ngong langu le minakn sanggéd belek daat. 
Itu tara pocus méu lisé. > Maik, tai isé paka papong 
oné Mori Keraéng hitut poli géréng te beté-bicar 
data mosé agu data mata. ?Itup tara Keréba Di'a 
hitu poli wéron kolé oné sanggéd ata mata, kudut 
nai-nawa disé ngancéng mosé lorong ngoéng de Mori 
Keraéng, koném po poli bicard lorong wekid cama 
ného sanggéd manusia. 


Mosé Data Serani 
4:7-11 


7 Sanggéd cao-ca ruis te cemols ga. Landing hitu 
madis agu jerék koé ba wekis, kudut ngancéng 

ngajim. Maik ata mésén: Paka momang tu'ung 
haé ata, ai momang hitu ngancéng tadu do ndékok. 
9 Téing dumpek cama tau, néka agu rengus. 19 Keturu 
di'a-di'a koé cama taus, lorong agu tabing hitut poli 
tiba oné néténg méu. Ali hitu, méu ngancéng ciri ata 
nggalas te wintuk widang de Mori Keraéng. !! Céing 
ata ba keréba, paka ba keréba de Mori Keraéng; 
céing ata keturu laing, paka keturu lorong mberes 
hitut widang de Mori Keraéng, kudut oné sanggén 
cao-ca bongy Mori Keraéng landing hi Yésus Kristus. 
Latang te Hia dé bong agu kuasa tédéng lén! Amén. 
Ta'ong Susa Ného Hi Kristus 
4:12-19 

12 Asé ka'én ata momang laku! Te ho'on ga leng 
kéta mésén ta'ong susa de méu, ai rémé hena le 
damangs. Maik néka lenget laing, néhot toé kéta 
cung damang hitu. 13 Ngot cembes kali nais, ai 
méu lut ta'ong susa ného hi Kristus, wiga méu tai 
ngancéng naka agu nisang nais du siangn mengit 
Diha. 14 Mosé di'a méu, émé méu lengga latam 
landing ngasang di Kristus, ai mengit de Nai Nggeluk 
manga oné méuy. +° Néka manga cengata oné-mai 
méu ata ta'ong susa landing le mbelé ata, le tako, le 
pandé da'at, ko le laléng oné wintuk data. t6 Maik 
émé méu ta'ong susa landing le ata serani, néka 
ritak laing, maik poro bong kali Mori Keraéng ai méu 
ba ngasang di Kristus. 1? Ho'og leson te pu'ungn 
beté-bicar, wangka oné-mai itét ro'éng run Mori 
Keraéng. Eme beté-bicar hitu wangka oné-mai itén, 
céwén kolé isét toé imbi oné Keréba Di'a de Mori 
Keraéng. t18 Ai manga poli tulis oné Surak Nggeluk: 

“Émé isét molor kaut toé émongn te haéng 
selamak, 
Apan kolé isét toé imbi agu isét ndékok!” 
19 Landing hitu, émé manga ata ta'ong susa landing 
le ngoéng de Mori Keraéng, hia paka pandé di'a 
mtaung agu condo wekin oné Mori baté Jari agu 
Dédék hitut junggu kéta. 


Émba Koés Sanggéd Jimbal De Mori Keraéng 
5:1-11 
5 1 Aku toing sanggéd ata tu'a laing oné bahi-réha 
méu. Aku ho'o dé haé reba data tu'a laing de 

méu, ata saka-si ta'ong susa di Kristus agu ata kudut 
tiba lahé oné mengit di Kristus hitut si'ang tai. 2 Émba 
koés sanggéd jimbal de Mori Keraéng situt manga 
oné méu, néka ali mendo nai, maik ali Iélak lorong 
ngoéng de Mori Keraéng. Néka kolé ali nanang te 
kawé delék, maik te gori keturu mai wa-mai nain. 
3 Néka pandé néhot méu ata kuasa latangt te perénta 
isé situt irip le méus, maik poro ciri ata toming laing le 
jimbal situ. 4 Émé caiy Ata Lami Mésé, ngong hi Yésus 
Kristus, méu te tiba songkok néra ata toé manga 
cemol mengitn. ? Oé sanggés méu ata uwa, nenggitu 
kolé méu: Lorong koé ata tu'as! Agu sanggés taung 
méu, jinggop koé ba weki cama taus, ai nenggo'o 
tulis oné Surak Nggeluk: 

“Mori Keraéng pangga salang data siot mésé nai, 

maik momang ata siot jinggop.” 

6 Landing hitu, jinggop koém bolo-mai ranga de 
Mori Keraéng hitut penong kuasa, kudut émé rapak 
leson méu tiba mengit oné mai Hia. 7 Condo taung 
simpungs oné Hia, ai Hia tinu méuy. 8 Doing agu 

jerék koém! Ai jing da'at hitut bali de méu, cama 
ného acu rani ata lolo kin te cekel méu. ? Dungkang 
hia le mberes imbis, ai pecing le méu, sanggéd taung 
asé-ka'é ca imbi oné temu tana lino ta'ong susa ného 
méu. 1 Mori Keraéng pu'ud sanggéd widang poli pilé 
méu oné hi Kristus te dadé méu nggere-oné mengit 
Diha hitut tédéng lén. Du méu poli taong cekoén 
susa, Hia kolé te pandé jepek, ndeng, mberes agu 
pandé metek méu. !!Hia dé ata manga kuasa te 
ho'on agu dengkir lén. Amén! 

Tabé 

5:12-14 

12 Létang li Silwanus asé-ka'é ca imbi ata junggu, 
tulis wokok kaut laku surak ho'o latang te méu. 
Kudut toing agu imbi le méu, te ho'oy widang ata 
tu'ung-tu'ung oné-mai Mori Keraéngn. Hesé lencek 
koém oné widang hitu! 

13 Tabé latang te sanggés taung méu, oné-mai 
asé-ka'é ca imbi ata poli piléd le Mori Keraéng oné 
tana Babilonia. Tabé kolé oné-mai hi Markus, anak 
momang daku. !4Tabé koé cama taus ali momang 
agu kembung. Hambor libur loréng sanggés taung 
méu ata nai ca anggit agu tuka ca léléng oné hi 
Kristus. Amén! 


2 PÉTRUS 


Tabé 


1:1-2 1 
1 1 Oné-mai hi Simon Pétrus, mendi agu rasul di 
Yésus Kristus; latang te méu ata cama-cama 
agu ami tiba imbi landing agil de Mori Keraéng 
agu hi Yésus Kristus, Ata Sambé dité. 2Tabing agu 
hambor-libur penong oné méu landing le pecing Mori 
Keraéng agu te hi Yésus, Mori dité. 


Mori Keraéng Benta Agu Pile Manusia 


1:3-15 

3 Mori Keraéng pu'un kuasa poli tabing latang te ité 
sanggéd cao-ca ata betua laing kudut mosé nggeluk. 
Pandé hitu Diha, ai ité pecing hi Kristus hitut poli 
bénta itén, ali kuasaN hitut mengit agu dio-dolokn. 
4 Ali hitu, Hia poli widang ité sanggéd reké ata belard 
agu mésé tu'ung, kudut ngancéng cépé oné-mai 
belek da'at hitut pandé ampus lino agu tiba gauk 
de Run Mori Keraéng. ? Landing hitu, méu paka 
tu'ung-tu'ung kéta gejur te jemut imbis le bese-di'a 
agu tambang bese-di'a hitu le pecing Mori Keraéng. 
6 Jemutn pecing Mori Keraéng hitu le kuasa weki, 
jemutn kuasa weki le gepek, jemutn gepek le mosé 
nggeluk. 7 Jemutn mosé nggeluk hitu le momang 
asé-ka'é ca imbi, jemutn momang asé-ka'é ca imbi 
le momang sanggén ata. 8 Émé sanggéd taung gauk 

di'a situ manga do kétas oné méu, toét-toé méu ciri 
seber agu cir lahé oné pecing hi Yésus Kristus, Mori 
dité. ? Maik céing kaut ata toé paéng sanggéd gauk 
di'a situ, hia te ciri ného ata buta agu toé pecing do, 
ai hémong liha te sanggéd ndékokn polisg ampongd 
le Mori Keraéng. 

10 Asé-ka'én, landing hitu mping koé wuli wekis, 
kudut tambang kéta galan rang de méu, ai méu ata 
poli bénta agu pilé le Mori Keraéng. Emé pandé le 
méu situ, toé manga wéléng mosés. !! Ali hitu, méu 
manga hak mésés te tiba tabing latang te ngo oné 
Adak tédéng lén, ngong Adak di Yésus Kristus, Mori 
agu Ata Sambé dité. 

12 Ali hitu, aku kéngko mtaung nuks latang te 
sanggéd taung situ, koném po poli pecingd le méu 
agu metek kin oné toing de Mori Keraéng situt poli 
tibad. 13 Dis daku te langga méu, kudut néka hémong 
sanggéd taung situ, rémé toé di tepo dongkarg aku. 
14 Baé laku, ruisg te tepo dongkarg, ai poli tombon 
oné aku li Yésus Kristus, Mori dité. 1° Maik, koném po 
poli tepo dongkarg, gejur kig te langga méu, kudut 
nuk mtaung sanggéd taung situ. 

Ita Dungka Mengit Di Kristus 
1:16-21 

16 Mori dité hi Yésus Kristus te mai koléy déméng 
mengitN. Du ba keréba hitu oné méu, toé campit le 
joak de manusia maik le ita dungka lami mengit Diha. 
17 Ai hi Yésus Kristus tiba hiang agu mengit oné-mai 
Mori Keraéng Ema. Du hitu cain oné Hia reweng de 
Mori Keraéng, nenggo'o taéN, “hau dé Anak momang 
Daku, ata henan kéta oné Nai Daku.” !8Weki rug 

ami dengé reweng hitut mai éta-mai Surgan, du ami 
cama-cama agu Hia manga éta poco nggeluk hitu. 

19 Ali hitu, ami tambang mberes oné keréba hitut 
poli caing le sanggéd nabi. Itu tara paka idep di'a le 
méu keréba hitu, ai keréba hitu cama ného lampu 
hiot néra oné osang nendep dengkir gérakn tana 
agu cama ného ntala awo mai par te gérak nai de 
méu. 2? Ho'o kétay ata sékékn te paka pecing le 
méu: Sanggéd keréba de Mori Keraéng ata létang le 
nabi oné Surak Nggeluk, néka pangong kaut lorong 
ngoéng rus. 21Toé dé'it manga keréba ata cir ali 
ngoéng de manusia, maik dod ata ba keréba de Mori 
Keraéng ali sur de Nai Nggeluk. 


Nabi Agu Guru Tangké 


2:1-22 

2 1 Danong, oné bahi-réha ro'éng de Mori Keraéng 

manga nabi tangké. Nenggitu kolé te ho'on, oné 
bahi-réha méu manga guru tangké. Isé ba toing te 
pandé wéléng agu pandé ampus. Ngot isé te pali 
hiat Cau Kuasa hitut poli sambé isé. Ali hitu, isé ba 
ampus latang te weki rud. ? Dodg ata poli lut mosé 
de guru tangké situt kuasa le belek da'at. Landing le 
pandé da'at disé, Salang Molor hitu loéry lata. Ali 
goméngd, sanggéd guru tangké situ tombo joak te 
kawé ontong oné mai méu. Maik latang te pandé disé 
situ, béhéng'g poli ambin wahéng agu ampus toé 
ngancéng renggé kolén. 

4Danong Mori Keraéng toé momang sanggéd 

malékat situt pandé ndékok, maik péncar isé 
nggere-wa neraka, osang nendep baté pongo isé le 
ranté kesep cai leson beté-bicar. ? Danong kolé Mori 

Keraéng toé momang lino ho'o. Du katu waé mbang 
oné lino data situt lopé-lapét, Hia pandé selamak 
kaut hi Nuh ata keréba molor hitu agu pitu taus haén. 
6 Danong Mori Keraéng wahéng agu pandé ampus le 
api béndar Sodom agu Gomora, kudut ciri toming 
latang te isét lopé-lapét nggere-musin tai. 7 Du hitu, 
Hia pandé selamak kaut hi Lot ata molor. Hi Lot hitu 
sereng kéta ta'ong susan le gauk da'at data siot toé 
pecing adaks agu lorong kaut belek da'atd kanang. 
8 Hi Lot ho'o ka'éng oné bahi-réha isé agu néténg 
leso ita agu séngét sanggéd pandé da'at disé, wiga 
beti kéta nain. ?Jari, Mori Keraéng pecing te cépé 
sanggéd ata nggeluk oné-mai damang agu naʻa 
sanggéd ata da'at kudut wahéngs du leso beté-bicar. 
10 Céwén kéta isé siot lorong belek da'at situt pandé 
rinék wekid agu lengga adak de Mori Keraéng. 

Guru tangké situ mésé kéta naid agu toé rantang te 
pandé da'at, wiga toé kéta ngangit te loér sanggéd 
cao-ca situt mengit. 1! Ngot weki rud kaut sanggéd 
malékat, koném po céwé mberes agu céwé mésé 
kuasad oné-mai guru tangké situ, toé gorid te loér 
sanggéd cao-ca mengit situ du soléng wahéng disé 
oné ranga de Mori Keraéng. !? Maik, guru tangké 
situ cama ného kaka toé manga utekd, dung kaut 
latang te deko agu te mbelé. Isé loér apa ata toé 
pecing lisé, wiga ampus weki rud ného kaka milas 
le pandé da'atd situ. t3 Lahén pandé da'at disé, tiba 
wada da'at. Ngot nuk disé minakn pandé héba-hak le 
leso. Isé situ cama ného rops agu saki, ai leng kéta 
gomeng agu longkir, pandé ritak laing émé hang ko 
inung cama agu méus. !4Émé ita inewai, lepot kéta 
matad belek te loma; toé kéta hema bod te pandé 
ndékok. Isé emi nai de sanggéd ata les imbid. Nai 

disé laséng gomeng agu longkir. Isé situ, toét-toé 
hena le mawangs! +° Isé poli legong salang molor, 
itu tara wéléngd. Isé lut salang di Biléam, anak di 
Béor, atat danong nanang kéta te tiba lahé latang te 
sanggéd pandé da'at. t6 Maik hi Biléam tiba langga 
landing pandé da'atn, ai keledai tékékn rodo kaut 
ngancéng curup ného manusiay te ré'ing nabi hitu 
néka bapa-béngot. 

17 Guru tangké situ cama ného ulu waé metis, cama 
ného rewung hiot wéwét le buru warat. Mori Keraéng 
poli ambi osang tuil kéta latang te isé. 18 Bo kéta 
lomés ba wekid, kalim po keréba disé penong joak 
toé manga icin. Keréba disé penong le wajak da'at 
kudut emi nai data siot hitu koés di teser oné-mai 
wéléngd. t° Isé reké te céla latangt ata situ, kalim po 
weki rud ciri mendi de ruku te pandé ampus. Ai céing 
ata koda latay, hia ciri mendi data hituy. 2? Ata poli 
imbi Morin agu Ata Sambé dité hi Yésus Kristus, poli 
oké sanggéd réngkes de lino ho'o. Maik, émé musi 
main were-watas kolé oné sanggéd réngkes situ, 
cemoln ga taran mosé disé céwé da'at oné-mai hitut 
laring cain. ?t Landing hitu, céwé di'an isé situ toé 
dé'it pecing po pecing Salang Molor, maik poli hitu 
holés kolé oné-mai perénta de Mori Keraéng hitut 
keréba oné isé. ?? Latang te isé patun kéta go'ét ho'o: 

“Acu hang kolé roa run, 

ela kéor kolé purang run.” 


Leso De Mori 


3:1-16 
1 Asé-ka'én ata momang laku! Ho'o surak te suan 
ata tulis laku latang te méu. Oné sua surak situ, 

aku sur méu te nuk kaut apa ata molord. ?Ali hitu, 
nuk kolés le méu keréba danong situt poli caing le 
sanggéd nabi nggeluk agu perénta de Morin agu Ata 
Sambé dité ata poli caingd le sanggéd rasul. ° Ata 
mésén paka pecing le méu, du leso cemol, tuas 

ata situt mosé lorong belek da'atd. Isé situ te loér 
méus. “Taé disé, “Niay Hia hitut poli reké te mai? Ai 
pu'ung du matad empo dité, sanggéd cao-ca ného du 
wangka kid pu'ung dédékn lino ho'o.” > Isé kunjung 
kéta toé gorid te imbi, te pu'ung du wangkan Mori 
Keraéng dédék awang agu tana ali rewengN. Dédék 
Liha tana lino oné-mai waé agu ali waé. ê Le waé 
hitu kolé, ngong waé mbang, ampus Liha danong 
tana lino. 7 Ali rewengN hitu kolé, tinu agu na'a Liha 
awang agu tana te ho'on caing leso beté-bicar, du 
ampusd Liha sanggéd ata da'at oné api. 8 Asé-ka'é 
ata momang laku! Ca ho'o néka kéta hemong le 
méu: Latang te Mori Keraéng, ca leso cama kaut 
ného ca sebu ntaung, agu ca sebu ntaung cama kaut 
ného ca leso. ?Toé galek rekéN Mori Keraéng, koném 
po galekn taé data. Ngéngga naiN latang te méu, 

ai ngoéng Diha néka manga cengatan ata ampus, 
maik sanggén ata holés kolés agu tesers. 1° Leso 

de Morin rodo caiy ného ata takoy. Du hitu awang 
rencoy agu ngorong kéta runingn. Sanggéd ménan 
éta awang muntung taungs le api, lino agu sanggéd 
icin mora-meres taungs. 1! Jari, émé sanggéd cao-ca 
ciri rewut nenggitu taungs, méu paka nggeluk agu 
junggu mosés, t? du géréng agu bengkes le méu cain 
leso de Mori Keraéng. Leso hitu awang agu sanggéd 
ménan ampus taungs le api. 13 Maik lorong reké 
Diha, ité géréng awang agu tana weru, nia manga 
ata molor agu agil. 

14 anding hitu asé-ka'é ata momang laku, cang agu 
géréng leso hitu, paka wuli wekis te hambor agu Hia, 
wiga méu toé manga celas agu toé manga ndékoks 
du cain Hia tai. 1° Rékéng kaut le méu te ngéngga 
nai de Mori dité ného sokor latang te méu kudut tiba 
selamak. Ai hitu ata poli tulis latang te méu li Paulus 
asé-ka'é momang dité, lorong agu anor hitut tabing 
oné hia. 16 Nenggitu dé taé diha oné sanggéd surakn. 
Bo tu'ung, oné sanggéd surakn situ mangas ata toé 
émong te idep. Hitu ata pandé holé-halés le ata siot 
toé pecing apa-apad agu ata toé mberes imbid, wiga 
ciri ampus weki rud. Isé kolé pandé hole-halés surak 
iwod oné Surak Nggeluk. 


Cemoln 


3:17-18 

17 Méu asé-ka'én ata momang laku! Poli pecing le 
méu toing so'o bebolon. Landing hitu jerék koém, 
kudut méu néka wéléng nggere-oné salang data siot 
toé pecing adaks, agu pa'u oné-mai osang bate hesé 
cedeks. !8 Ciri tuʻa koém ga oné tabing agu imbi hi 
Yésus Kristus, Mori agu Ata sambé dité. Latang te Hia 
dé mengit, te ho'on agu tédéng lén. 


1 YOHANÉS 


Reweng Hitut Téing Mosé 
1:1-4 
1 1 Reweng hitut téing mosé, polig manga du 
wangkan. Ami poli dengén le tilugm, poli ita 
dungkan le matagm, poli saka-si agu poli cau kéta 
le limé rugm. Hitu ata tulisn lami oné méu. 2Mosé 
hitu polig nesan, agu polig itan lami. Te ho'on ga, 
ami téing saka-si agu keréba mosé tédéng lén hitu 
oné méu. Mosé hitu, manga cama-cama agu hi Ema 
agu poli si'angn oné ami. ? Ata poli ita agu poli dengé 
dami, hituy dé ata keréba kolé lami, kudut méu 
nai-ca anggit agu amim. Tuka ca léléng dami hitu, 
ngong tuka ca léléng agu hi Ema agu hi Yésus Kristus 
AnakN. “Tulis lami sanggéd taung so'o latang te méu 
kudut ciri jepeky nisang nai dami. 
Mori Keraéng Téing Gérak 
1:5-10 

5 Ho'oy keréba ata poli dengén lami oné-mai hi 
Yésus Kristus te tombo oné méu: Mori Keraéng hitu 
pu'un gérak agu toé kéta manga nendep oné Hia. 
6 Nggopétn curup agu pandé dité émé curup kanang 
te ité nai-ca anggit agu Hia, maik oné nendep kin 
moséd. 7 Maik émé ité mosé oné gérak cama ného 
Mori Keraéng ka'éng oné gérak, ité te ulu-pukul agu 
haé-ata agu sanggéd ndekok dité koso taungs le 
Dara de Mori Yésus, AnakN. 8Émé nggo'o taé dité: 
ité toé manga ndékokd, ngong ité te adong weki rud, 

agu Mori Keraéng toé manga oné nai dité. 9 Émé ité 
tura ndékokd, ampongs Liha sanggéd ndékok dité 
agu pandé nggeluk ité oné-mai sanggéd da'at, ai 
Hia rapak rekeN agu agil anorN. 1? Emé nggo'o taé 
dité: ité toé dé'it manga pandé ndékokd, rékéngn 
lité néhot Hia ata nggopéty agu Reweng Diha toé 
mangay oné ité. 
Hi Kristus Létang Témba Dité 
2:1-6 

2 1 Oé, anak daku! Tulis laku sanggéd taung so'o 

latang te méu, kudut néka pandé ndékokm. Maik 
émé manga ata pandé ndékoky, manga létang-témba 
dité nggere-oné hi Ema, ngong hi Yésus Kristus hitut 
agil. ?Hia te koso sanggéd ndékok dité, ngot toé 
hanang ndékok dité kanang, maik sanggéd ndékok 
oné temu tana lino. 

3 Ho'oy tandan te ité pecing Mori Keraéng: émé 
lorong lité sanggéd peréntaN. tCéing ata nenggo'o 
taén, “Aku pecing Hiak,” maik hia toé lorong sanggéd 
peréntaN, hia hitu ata nggopéty agu Mori Keraéng 
toé manga oné nai diha. > Maik céing ata lorong 
Reweng Diha, ngong momang de Mori Keraéng 
tu'ung-tu'ung poli jepekn oné hia. Hituy dé tandan te 
ité nai ca anggit agu Mori Keraéng. ê Céing kaut ata 
taé te hia nai ca anggit agu Mori Keraéng, paka mosé 
cama ného hi Kristus. 


Perénta Weru 
2:7-17 
7 Asé-ka'én ata momang laku! Toé perénta weru 


ho'ot tulis daku latang te méu, maik perénta manga. 
Perenta hitu, danongg mangan oné méu, ngong 

Reweng hitut poli dengén le méu. 8Koném po 
nenggitu, weru kin perénta ho'ot tulis daku. Molorn 
perénta weru ho'o, ai polig toton oné Hia agu oné 
méu. Cemolg nendep, ai gérak hitut molor polig 
néran. 2Céing ata taé te hia ka'éng oné géraky, 
maik kodo asé-ka'é ca imbin, hia hitu ka'éng kin 
oné nendep dengkir te ho'on. 1? Céing ata momang 
asé-ka'é ca imbin, hia ka'éng kin oné gérak agu toé 
wéléngy. I! Maik céing ata kodo asé-ka'é ca imbin, 
ka'éng agu mosé oné nendepy. Toé pecing liha 
nggere-nia lakon, ai buta matan le nendep hitu. 1? Oé 
sanggéd anak daku! Tulis laku latang te méu, ai poli 
ampongd ndékok de méu le ngasang di Kristus. 13 Oé 
sanggéd ema! Tulis laku latang te méu, ai méu poli 
pecing Hia hitut mangan du wangkan. Oé sanggéd 
ata uwa! Tulis laku latang te méu, ai poli kodad jing 
da'at le méu. 14 Oé sanggés méut ngasang anak! 
Tulis laku latang te méu, ai pecing le méu hi Ema. 
Oé sanggéd méut ngasang ema! Tulis laku latang 
te méu, ai pecing le méu Hia hitut poli mangan du 
wangkan. Oé sanggéd méut ngasang ata uwa! Tulis 
laku latang te méu, ai mberes kis méu. Reweng de 
Mori Keraéng manga oné méuy agu poli kodad jing 
da'at le méu. 

15 Néka momang le méu lino ho'o agu sanggéd icin. 
Céing ata momang lino ho'o, ngong toé momang hi 
Ema. 1° Ai sanggéd cao-ca oné lino ho'o, ngong belek 
de weki, ngoéng de mata agu mésé-nai, toé tua 
oné-mai hi Emad, maik todo oné-mai linod. + Belek 
agu ngoéngn de lino ho'o lari morad, maik ata lorong 
ngoéng de Mori Keraéng te haéng mosé tédéng lén. 

Bali Di Kristus 
2:18-27 

18 Sanggéd anak daku! Ho'o gi cekeng turung 
cemol. Polig dengén le méu Danong, ata lawang hi 
Kristus kudut mais ga. Te ho'on ga do kétas tuad ata 
te lawang hi Kristus. Hituy dé tandan, ruis te cai gi 
cekeng turung cemol. 1° Bo kali oné-mai weki ditéd 
isé situt lawang hi Kristus, maik danong toé wa-mai 
naid te nai ca-anggit agu ités. Emé tu'ung-tu'ung 
wa-mai naid te nai ca anggit agu ités, toét-toé kopé 
olés kid agu ité. Bécang disé situ oné-mai ité, kudut 
si'ang tu'ung te sanggéd isé toé nai ca anggit agu 
ité kolés ga. 2? Maik méu poli tiba palas Nai Nggeluk 
de Mori Keraéng, wiga pecing taung le méu toing 
molor. 21 Tulis daku ho'o, toé landing toé pecing le 
méu toing molor hitu, maik ali poli pecingn. Agu baé 
le méu oné toing molor hitu, toé manga nggopétn. 
22 Céing weli ata nggopét hitu? Ngong hia hitut poli 
wéwa te Mori Yésus toé Mésiasy. Hia dé ata bali di 
Kristus: hia pali hi Ema agu hi Anak. ? Ai céing ata 
pali hi Anak, hia kolé toé imbi Ema. Maik céing ata 
tiba hi Anak, hia kolé imbi hi Ema. ?4 Landing hitu, 
keréba hitut poli dengén le méu du wangkan, paka 
kukut oné pucu, na'a oné rak agu cawi oné atis, wiga 
méu ciri nai ca anggit agu tuka ca léléng kis agu hi 
Anak agu hi Ema. 22Ho'oy dé reké di Yésus Kristus 
hitu: ité te tiba mosé tédéng lén. 

26 Tulis sio éta daku bao latang te méu, ngong 
sanggéd ata siot rémé pandé wéléng méud. ?” Ai 
palas hitut poli tiba le méu oné-mai hi Kristus, toé 
ngancéng mora kolén. Landing hitu, méu toé sékékn 
kolé te toing lata banam. Palas di Kristus hitu te toing 

méu sanggéd cao-ca; agu baé le méu te toing Diha 
situ molord, toé manga nggopétn. Landing hitu, méu 
paka nai ca anggit kis agu hi Kristus, ného ata poli 
toingn Liha danong. 
Ité Ho'o Anak De Mori Keraéngt 
2:28--3:1-10 

28 Sanggéd anak daku! Nai ca anggit ga agu hi 
Kristus, kudut émé cai Hia tai, ité harat naid te 
cumang agu toé cau ritak te imbi Hia. 29 Émé pecing 
le méu te hi Kristus hitu ciri Anak le pandé molor, 
méu paka pecing kolé, te sanggéd ata situt pandé 
molor loas oné-mai Mori Keraéngd. 

1 Idep dia-dia! Mésén tu'ung momang hitut 
widang de Mori Keraéng latang te ité, wiga ité 

téti ciri anakN. Tu'ung kéta dé, te ité ho'o anak de 
Mori Keraéngt. Hitu tara toé pecing itén lino ho'o, ai 
lino ho'o toé pecing Mori Keraéngy. ? Asé-ka'én ata 
momang laku! Te ho'on ité anak de Mori Keraéngt, 
maik toé di si'ang ného niay mosé dité tai. Maik 
pecing lité, émé cai hi Kristus tai, ité te ciri cama ného 
Hiat. Du hitu po ngancéng lélo dungka lité Hia, te 
ného niay cetu'ungn taraN. ? Sanggéd atat bengkes 
te ciri cama agu hi Kristus, lami wekid te nggeluk 
moséd, ai hi Kristus hitu nggelukN. 4 Céing ata pandé 
ndékok, hia lagé perénta de Mori Keraéng, ai ndékok 
hitu ngong lagé perénta de Mori Keraéng. ? Pecing le 
méu, te Hia mai kudut ampong sanggéd ndékok. Oné 
Hia toé kéta manga ndékok.  Néténg ata situt nai ca 
anggit agu tuka ca léléng agu hi Kristus, toé pandé 
ndékok kolés ga. Néténg ata situt ruda kid pandé 
ndékok, hia toé dé'it ita agu pecing hi Kristus. 

7 Sanggéd anak daku! Néka kéta ondang cengatan 
koé te pandé wéléng méu. Céing ata pandé molor, 
ata hitu molor ného hi Kristus. 8 Céing ata pandé 
ndékok kin, ata hitu mai oné-mai jing da'atn, ai 
pu'ung du wangkan muing jing da'at ruda olo kétay 
pandé ndékokn. Latang te hitu dé tara cain Anak de 
Mori Keraéng, kudut pandé ampus taungs sanggéd 
gori de jing da'at. 

3 Néténg ata siot loas oné-mai Mori Keraéngd, hia 
toé ruda olo pandé ndékok, ai gauk de Mori Keraéng 
manga oné hiay. Hia toé tédéng pandé ndékok, ai hia 
loas oné-mai Mori Keraéngn. t° Ho'os tarad sanggéd 
anak de Mori Keraéng ko anak de jing da'at: ata siot 
pandé molor, loas oné-mai Mori Keraéngd. Maik, 
céing kaut ata toé momang asé-ka'é ca imbin, hia 
anak de jing da'aty. 

Momang Asé-Ka'é Ca imbi 
3:11-18 

11 Tté paka momang taud. Hituy dé keréba ata poli 
dengé de méu du wangkan. t? Néka ného hi Kain 
hitut kuasa le jing da'at te mbelé hi Abel asén run. 
Co'o tara mbelén liha? Ai da'atd sanggéd pandé diha 
agu molord pandé de asén hitu. 18 Asé-ka'én! Néka 
lenget laing, émé lino ho'o jogot méuy. 14 Pecing lité, 
du momang asé-ka'é ca imbid, ite toé matad maik 
pu'ung'g mosé weru. Céing ata toé momang haé 
ata, hia kuasa kin le mata. 1° Céing kaut ata jogot 
asé-ka'é ca imbin, hia cama ného mbelé atay. Pecing 
kolé le méu, isét mbelé ata toé paéng mosé tédéng 
lén. t6 Hi Kristus poli condo wekin latang te ité. Itu dé 
tara pecing lité momang hitu. Jari ité kolé paka condo 
wekid latangt asé-ka'é ca imbi. 17 Émé ata bora ita 

asé-ka'é ata lénggé maik mendo nain te campé, hitu 
dé tandan momang de Mori Keraéng toé manga oné 
hia. t8 Sanggéd anak daku! Mait ga ité momang taud: 
toé le curup kanang, maik ali pandé. 


Metek Imbi Mori Keraéng 
3:19-24 

19 Le momang haé ata tara pecingn lité, te ité ho'o 
paéng de Mori Keraéng. Temer kolé nai dité oné 
ranga de Mori Keraéng. % Ai émé ité sala le naid, 
paka metek kin imbid te Mori Keraéng céwé mésé 
oné-mai ici nai dité, ai Hia pecing sanggén cao-ca. 
21 Asé-ka'én ata momang laku! Emé ité toé sala le 
naid, ité ngancéng mai kamping Mori Keraéng ali 
metek imbid. ?? Sanggéd taung tegi dité sendos 
Liha, ai ité lorong sanggéd peréntaN agu pandé 
cembes naiN. 22Ho'oy peréntaN: Ité paka imbi hi 
Yésus Kristus, AnakN agu momang haé ata lorong 
perénta di Kristus hitu. ?4Céing ata lorong sanggéd 
perénta de Mori Keraéng, hia nai ca anggit agu Mori 
Keraéngy, Mori Keraéng kolé tuka ca léléngy agu hia 
hitu. Pecing lité te Mori Keraéng nai ca anggit agu 
itéy, ai Hia poli widang Nai Nggeluk latangt ité. 

Nai Te Pandé Molor Agu Nai Te Pandé Wéléng 

4:1-6 
4 1 Asé-ka'é ata momang laku! Néka imbi oné 
sanggéd ata siot taéd manga paéng Nai Nggeluk. 

Maik olong kapa di, ot Nai Nggeluk disé situ mai 
oné-mai Mori Keraéngd ko toé. Ai nggele-nggaur 
kétas nabi tangké oné temu tana lino ho'o. 
2 Nenggo'oy kudut pecing le méu Nai Nggeluk de Mori 
Keraéng: atat taé te hi Yésus Kristus mai oné lino 

agu ciri manusiay, hia hitu dé ata paéng Nai Nggeluk 
hitut widang de Mori Keraéng. ? Maik céing ata toé 
imbi hi Yésus Kristus, hia toé paéng Nai Nggeluk 
hitut widang de Mori Keraéng. Hia hitu paéng nai 
data bali di Kristusy. Danong poli dengén le méu te 
nai data bali hitu kudut maiy, ngot te ho'on ga polig 
mangan oné lino. 4 Sanggéd anak daku! Méu paéng 
de Mori Keraéngm, agu poli pandé kodad le méu 
sanggéd nabi tangké situ. Nai Nggeluk hitut manga 
oné méu céwé mésé kuasan po nai hitut paéng 
de lino. ? Sanggéd nabi tangké situ paéng de lino. 
Landing hitu, isé ba keréba de manusia agu lino ho'o 
séngét isé. Maik ité ho'o paéng de Mori Keraéng. 
Wiga céing kaut ata pecing Mori Keraéng, hia séngét 
itéy; céing kaut ata toé paéng de Mori Keraéngn, hia 
toé séngét itéy. Hituy woléngn, Nai Nggeluk te pandé 
molor agu nai te pandé wéléng. 
Mori Keraéng Pu'un Momang 
4:7-21 

7 Asé-ka'én ata momang laku! Mait ga ité momang 
haé ata, ai momang hitu mai oné-mai Mori Keraéngn. 
Néténg atat momang haé ata, loas oné-mai Mori 
Keraéng agu pecing Mori Keraéngs. 8 Céing ata toé 
momang haé ata, hia hitu toé pecing Mori Keraéngy, 
ai Mori Keraéng hitu pu'un momang. ° Ho'oy toton 
momang de Mori Keraéng oné bahi-réha ité: Hia poli 
wuat Anak LécaN nggere-oné lino, kudut ité paéng 
mosé. t? Betuan momang hitu nenggo'oy: Toé ité ata 
poli momang Mori Keraéng, maik Mori Keraéng ata 
poli momang ité, le wuat AnakN te koso sanggéd 
ndékok dité. *! Asé-ka'é ata momang laku! Émé 
nenggitu mésén momang de Mori Keraéng latangt 

ité, ité kolé néng paka momang cama taud. 12Toé 
déit manga cengatan ata poli ita Mori Keraéng. Maik 
émé ité momang taud, Mori Keraéng nai ca anggit 
agu ité agu momangN hitu jepeky oné ité. 

13 Hia poli widang Nai Nggeluk oné ité, ali hitu 
pecing lité te ité nai ca anggit kid agu Mori Keraéng, 
agu Hia kolé tuka ca léléng kin agu ité. 1łAmi poli 
ita agu téing saka-si, te hi Ema poli wuat Anakn ciri 
Ata Sambé de lino. 1° Céing ata imbi Mori Yésus hitu 
Anak de Mori Keraéng, Mori Keraéng nai ca anggit kin 
agu ata hitu, nenggitu kolé hia tuka ca léléng kin agu 
Mori Keraéng. !6Ité poli pecing agu imbi momang de 
Mori Keraéng latangt ité. 

Mori Keraéng hitu pu'un momang. Céing ata pandé 
momang oné mosén, hia nai ca anggit kin agu Mori 
Keraéng, agu Mori Keraéng tuka ca léléng kin agu 
hiay. 

17 Momang de Mori Keraéng jepeky oné ité, ngong 
émé metek kin imbi dité du leso beté-bicar, ai ité 
kolé manga oné lino ho'o cama ného hi Kristus 
danong. t8 Céing ata pandé momang, toé manga 
rantangn. Ai momang ata jepekn, pandé mora 
rantang. Atat rantang, rantang wahéngy. Céing ata 
rantang wahéng, toé di jepek momangn. 1° Ité paka 
momang taud, ai olong Mori Keraéng momang ité. 

20 Émé manga ata taé nenggo'o, “Aku momang Mori 

Keraéngk,” maik kodo asé-ka'é ca imbin, hia hitu ata 
nggopét. Ai émé toé momang liha asé-ka'é ca imbin 

hitut ita dungka, apan kolé Mori Keraéng hitut toé ita 
liha. 21 Ho'oy perénta ata tiba dité oné-mai hi Kristus: 
Céing ata momang Mori Keraéng, paka momang kolé 
asé-ka'é ca imbin. 

Imbi Hitu Pandé Koda Lino 
5:1-5 

5 1 Céing kaut ata imbi te Mori Yésus hitu hi Kristus, 

ata hitu loas oné-mai Mori Keraéngn. Céing ata 
momang Mori Keraéng, hia kolé momang isét loas 
oné-mai Mori Keraéngd. 2Nenggo'oy dé pecingn 
lité, te ité momang sanggéd ata loas oné-mai Mori 
Keraéng: émé ité momang Mori Keraéng agu lorong 
sanggéd peréntaN. 3? Momang Mori Keraéng, ngong 
lorong sanggéd peréntaN. Toé mendod sanggéd 
perénta Diha. “Ai sanggéd ata loas oné-mai Mori 
Keraéngd, ngancéng pandé koda lino ho'o. Ali imbid, 
tara ngancéng pandé kodan lité lino ho'o. 2? Céing ata 
ngancéng pandé koda lino ho'o? Hanang hiat imbi, te 
Mori Yésus Anak de Mori Keraéng. 


Saka-si Latangt Hi Yésus Kristus 
5:6-12 

6 Yésus Kristus poli wa'u oné lino ho'o. Hia cebong 
le waé agu bowo daraN. Toé hanang le waé, maik 
le waé agu dara. Nai Nggeluk ata téing saka-si, te 
sanggéd taung situ molord agu Nai Nggeluk hitu 
patun te imbi. 7 Ai manga telud ata téing saka-si (oné 
Surga: ngong hi Ema, Reweng agu Nai Nggeluk; 
telu situ léléng cas kali. 8Agu manga telud ata téing 
saka-si oné lino): Nai Nggeluk, waé agu dara, telu 
situ léléng cas kali. ?Tibas lité saka-si de manusia, 
maik saka-si de Mori Keraéng céwé mberes. Hituy dé 
saka-si de Mori Keraéng latang te AnakN. 10 Céing 
ata imbi Anak de Mori Keraéng, paéng liha saka-si 
hitu oné nain. Maik céing ata toé imbi Mori Keraéng, 
rékéngn lata hitu te Mori Keraéng ata nggopéty, ai 

ata hitu toé imbi saka-si de Mori Keraéng latang te 
AnakN. !!Betuan saka-si hitu: ngong Mori Keraéng 
poli widang ité mosé tédéng lén, agu AnakN te ciri 
pu'un mosé tédéng lén hitu. t? Céing ata olét kéta 
haé reba agu hi Anak, hia hitu paéng mosé tédéng 
lén; maik céing ata toé olét haé reba agu hi Anak, hia 
hitu toé paéng mosé tédéng lén. 
Pecing Mosé Tédéng Lén 
5:13-21 

13 Sanggéd taung situ tulis laku latang te méut imbi 
Anak de Mori Keraéng, kudut pecing te méu hitu 
paéng mosé tédéng lén. !4 Metek kéta imbi dité, 
te Hia sendo ngaji dité émé ité tegi cao-ca lorong 
ngoéngN. !> Emé pecing lité te Hia sendo taungs apa 
kaut tegi dité, pecing kolé lité te cao-ca situt tegi 
dité polisg tibad. 16 Emé méu ita asé-ka'é ca imbi 
pandé ndékok ata toé ampus laing, céwé dian ngaji 
méu kamping Mori Keraéng. Mori Keraéng te téing 
mosé latangt hia hitu. Manga ndékok atat ampus 
laing: Latang te atat pandé ndékok nenggitu, toé 
taé laku te méu paka ngajim. 17 Ndékok dé sanggéd 
pandé da'at dité, maik manga ndékok ata toé ampus 
laing. t8 Pecing lité te néténg atat loas oné-mai Mori 
Keraéng toé ruda olo pandé ndékok, ai Anak de Mori 
Keraéng sémbéng hiay agu toé ngancéng cegotn 
le jing da'at. 1° Pecing lité te ité loas oné-mai Mori 
Keraéngd, koném po lino ho'o kuasa le jing da'aty. 
20 Pecing lité te Anak de Mori Keraéng poli cain 
agu widang nggalas latangt ité, kudut baé lité Mori 
Keraéng hitut molor. Ali hitu, ité nai ca anggit agu 
Mori Keraéng agu Yésus Kristus AnakN. Ho'oy Mori 
Keraéng ata tu'ungn agu ho'oy mosé tédéng lén hitu. 

21 Sanggéd anak daku! Tadang koém oné-mai 
sanggéd io pina-naéng. 

Tabé 

1:1-3 
1 1 Oné-mai aku, tuʻa de weki serani latangt Endé 

ata poli pilén le Mori Keraéng agu latangt sanggéd 

anakn ata momang tu'ung laku. Toé hanang aku 
ata momang méu, maik sanggéd isét poli imbi Mori 
Keraéng kolé momang méus. ?Ai Mori Keraéng hitu 
poli nai ca anggit agu itén agu te loréng ité tédéng 
lén. 3Widang nggeluk, tabing agu hambor-libur 
oné-mai Mori Keraéng Ema, agu oné-mai hi Yésus 
Kristus AnakN, loréng ité oné imbi agu momang. 


Metek Oné Toing Di Kristus 
1:4-11 

4Nisang kéta nai daku, ai dumpu laku mangas iwod 
anakm ata mosé lorong ngoéng agu perénta ata 
poli tibad lité oné-mai Mori Keraéng Ema. °” Te ho'on 
Endé ga, tegi kéta tu'ung laku kudut sanggéd taung 
ité paka momang tau. Toé perénta weru ho'ot tegi 
daku, maik perénta danong main du pu'ungn imbi 
dité. ê Ho'oy betuan momang hitu: ngong ité paka 
mosé lorong perénta de Mori Keraéng. Agu betuan 
perénta hitu, ngong méu paka momang tau oné 
mosés, ného ata poli dengén le méu du pu'ungn 
imbis. 7 Do tuad ata nggopét agu ngo oné temu tana 
linos. Ata nggopét situ toé imbi te hi Yésus Kristus 
poli wa'un oné lino ba tara de manusia. Hitus dé ata 
bali di Kristus te pandé wéléng ata. 8Jerék koém, 

boto rowaks sanggéd rébok dami latangt méu. Mping 
koém kudut tiba le méu lahé ata jepek oné-mai Mori 
Keraéng. ° Ata siot toé cau tu'ung toing di Kristus 
agu wéléng oné-mai toing situ, hia hitu toé patun te 
ciri anak de Mori Keraéng. Maik céing kaut ata cau 
tu'ung sanggéd toing situ, hia Parun te ciri anak de 
Mori Keraéng Ema agu Anak. t 0 Émé manga ata mai 
cumang méu agu toé ba keréba ho'o, néka tabé agu 
néka tiba le méu oné mbarus. 1! Ai céing kaut ata 
tabé hia hitu, hia kolé lut pandé da'at. 


Cemoln 
1:12-13 
12 Alim po dod ngoéng daku te tombo agu méu, 
maik ogok te tulis molé, ai bengkes kig aku te ngo 
la'at méu kudut tombo dungka, wiga besikn cembes 
nai dité. 
13 Tabé latang te hau oné-mai sanggéd anak de 
asé-ka'ém ata poli kolé piléd le Mori Keraéng. 

Tabé 
1:1-4 
1 1 Oné-mai aku tuʻa de weki serani, latang te hi 
Gayus ata momang tu'ung laku. 
2 Asé-ka'ég ata momang laku! Ngaji daku, nahé hau 
bolék lokém agu baca taram oné sanggén cao-ca. 
3 Cembes kéta naig, du pisa taus asé-ka'é ca imbi 
mai cé'é akus. Tombo disé te hau junggum tu'ung 
lorong sanggéd toing de Mori Keraéng. 4Toé manga 
nisang-nai ata céwé mésén latang te aku, po dengé 
te sanggéd ata lut aku mosé lorong perenta de Mori 
Keraéngs. 
Naring Hi Gayus 
1:5-12 
> Asé-ka'ég ata momang laku! Gori de hau junggu 
kéta latang te asé-ka'é ca imbi. Ngot keturu kolés le 
hau asé-ka'é ca imbi koném po toé di pecing iséh. 
6 Polig téing saka-sin lisé momang de hau oné beréha 
weki serani. Di'an kolé émé campé isé le hau du 
lakod. Wintuk de hau hitu pandé cembes nai de Mori 
Keraéng. ” Tara lakod isé kudut wéwa ngasang di 
Kristus, agu toé manga tiba cao-ca oné-mai sanggéd 
atat toé imbi Mori Keraéng. 8 Ité paka campé sanggéd 
ata wéwa Keréba Di'a, wiga ali hitu oné bod ité te 
wéwa toing molor de Mori Keraéng. 
9 Wokok kaut tulis surak daku latang te weki serani, 
maik hi Diotréfés lawang akuy ai hia nanangn kolé 

te ciri tu'a de weki serani. t? Landing hitu émé maik 
aku cepisa, aku te cehéng tu'ung hi Diotréfés hitu, 
ai hia pandé da'at agu pandé wau ngasang daku. 
Toé hanang hitu. Hia kolé toé tiba asé-ka'é ca imbi 
situt mai ba toing molor. Ngot ré'ings liha weki serani 
kudut néka tiba ata situ. Weki serani situt tiba isé 
wurs liha. 

11 Asé-ka'ég ata momang laku! Néka tomings le hau 
sanggéd pandé da'at, toming kaut ata di'ad. Céing 
ata pandé di'a, hia hitu paéng de Mori Keraéngn, 
maik céing ata pandé da'at, hia hitu toé paéng de 
Mori Keraéng. !? Sanggéd weki serani naring hi 
Démétrius. Mori Keraéng kaut naring hia koléy. Ami 
kolé tombo gauk di'a di Démétrius hitu. Pecing le méu 
te sanggéd tombo dami hitu ngancéng imbi laings. 

Cemoln 
1:13-15 

13 Dod kéta ata paka tulis laku latang te hau, maik 
aku ogok te tulis molé. 14Ai mésén bengkes daku 
te gélang mai cumang hau kudut tombo dungkas 
laku. (1-15) Hambor-libur loréng hau! Tabé oné-mai 


sanggéd haé rebam. Tabé daku latangt néténg haé 
reba dité. 


YUDAS 


Tabé 
1:1-2 
1 1 Oné-mai hi Yudas, mendi de Mori Yésus Kristus 
agu asé-ka'é di Yakobus. Latang te isét poli piléd, 
ata momang le Mori Keraéng Ema agu sémbéng le 
Mori Yésus Kristus. ? Nahé nabit, hambor-libur agu 
momang penong oné méu. 


Wahéng Latang Te Sanggéd Guru Tangké 
1:3-16 

3 Asé-ka'én ata momang kéta laku! Rémé koé 
mping'g aku tulis latangt méu, kudut te selamak 
cama dité. Tulis ho'o daku latangt méu ali hus naig 
te toing méu, kudut mping koé kis cau imbi hitut poli 
tiba le sanggéd weki serani. TAi toé pété ceha kolé 
te manga ata hunus kaut ngo oné bahi-réha méu, 
ngong isé siot poli wérét danong te tiba wahéngs. 
Isé situ dé ata lopé-lapét, pandé toé belar widang de 
Mori Keraéng, kudut redok belek da'at disé, agu capu 
kéta lisé te cay kali Ata Pu'un kuasa, ngong hi Yésus 
Kristus Mori dité. 

> Maik koném po poli pecing sanggéd taung situ 
le méu, aku toing méu néka sesenga'i kolém, bo 
kali Mori Keraéng pandé selamak ro'éngN oné-mai 
tana Mesir, maik musi-main pandé ampus Liha isét 
toé imbi.  Nggitu kolé sanggéd malékat siot toé 
junggu oné watas kuasad, og kali legong osang baté 
ka'éngd. Mori Keraéng oké isé oné osang nendep 

agu langki isé dengkir leso beté-bicar.  Cama ného 
hitu, Sodom agu Gomora agu sanggéd béndar baling 
maid, ata poli loma ata agu léor belek da'at, poli 
tanggong wahéng oné api tédéng lén luing langga 
latang te sanggén ata. 

8 Céwén kolé, sanggéd ata situ pandé rengkes 
wekid le nipi. Isé rendak kuasa de Mori Keraéng 
agu loér sanggéd malékat mengit éta Surga. ?Ngot 
hi Mikhaél tuʻa de sanggéd malékat, du léwang tau 
agu jing da'at latang te rapu di Musa, toé cukung te 
wahéng jing da'at hitu ali curup loér, maik nggo'o 
kaut taé, “Nahé Mori Keraéng renti hauy!” 10 Maik 
ata da'at situ loér sanggéd malékat siot toé pecing 
lisé. Ngot ba wekid ného kaka siot mila,' kunjung 
pandé da'at koném po pecing lisé. Hituy dé ata pandé 
ampus isé laing. +t Copels dé isé, ai lut salang baté 
lako di Kain agu cembur nggere-oné salang wéléng di 
Biléam soho nanang tiba séng. Isé ampus taungs, ai 
téti rampas ného hi Korah. 1? Ba weki disé so'o pandé 
luék pucu de méu du lonto hang cama, ai isé longkir 
kétas, toé ritaks ali nuk kaut weki rud. Isé cama ného 
rewung hiot wéwét le buru toé cir usang; cama ného 
haju hiot toé manga cir wuad koném po cekeng wua; 
ného haju siot poli kebut wakéd agu rengga kéta 
taungs. 1° Isé cama ného bombang golok, tua wusan. 
Nenggitu kolé isé pandé wusa sanggéd da'at ata 
pandé ritak laing. Isé cama ného ntala mbéot. Latang 
te isé poli mengkekn osang nendep tédéng lén. 

14 Hi Hénokh, waé te pitun di Adam, poli ba pedé 
danong latang te isé situ, nggo'o taén, “Mori Keraéng 
agu cebu kétas malékat nggeluk te mais. 19 Mai disé 
kudut bicar sanggén ata agu Mori Keraéng téing 
wahéng oné sanggéd ata pandé da'at. Morin kolé te 

wahéngs sanggéd ata ndékok agu ata itang landing 
le curup loér.” 18 Ata situ ngga'ut mtaung agu maja 
ata. Mosé disé lut kaut belek da'atd. Tombo disé joak 
latangt weki rud agu adong ata te tiba delek. 


Toing Kudut Metek Imbi 
1:17-23 
17 Asé-ka'é ata momang laku! Idep koé apa ata 
poli tombod oné méu danong le sanggéd rasul di 
Yésus Kristus Mori dité. 18 Polig tombon lisé oné méu, 
“Turung cemoln lino tuad ata loér méu, ngong ata 
siot mosé lorong belek da'atd.” 19 Isé situ mai te 
pandé biké, ai isé oné-mai lino ho'od ata toé paéng 
Nai Nggeluk. 20 Asé-ka'én ata momang laku! Mbo koé 
mosés lut imbis oné hi Kristus agu ngaji koém oné 
Nai Nggeluk. 2! Mosé koém oné mbau momang de 
Mori Keraéng, cang agu géréng nabit de Mori dité 
Yésus Kristus latang te mosé tédéng lén. 22 Ba'éng 
koés ata siot gégo naid ? agu céla isé oné-mai api 
kudut selamakd. Toto koé ba'éng oné ata iwod loréng 
agu jerék wekis. Ngot kodo wéngko weki ata papé 
disé, ai poli réngkes le ndékokd. 
Cemoln 
1:24-25 
24 Asé-ka'én ata momang laku! Mori Keraéng ata 
ngancéng sémbéng méu, kudut méu néka timpokm 
agu dadé méu toé do'éng ndékok bolo-mai rangaN 
hitut mengit agu nisang nai. ? Cay kali Mori Keraéng 
Ata Sambé ité létang li Yésus Kristus, Mori dité. Hia 
dé Mori hitut mengit, angos, du pu'ung médé main 
dengkir te ho'on agu tédéng lén. Amén! 


NPAT IMANES 


Comongn Tombo 
1:1-3 
1 Ho'oy si'ang de Mori Yésus Kristus ata widang le 
Mori Keraéng, kudut toi oné sanggéd mendiN apa 
ata kudut gélang jiri laing. Mori Yésus poli widang 
sirang hitu oné mendiN hi Yohanés lut malékatN hitut 
wuat Liha. ? Hi Yohanés tombo sanggéd cao-ca situt 
poli itad oné uré, ngong tombo de Mori Keraéng ata 
téing mberesy li Yésus Kristus lut saka-siN. 3 Mosé 
di'a isé situt bacang agu séngétn pedé ho'o, agu 
lorong apa ata tulis bonén, ai ruisg cekengn. 
Tabé Latang Te Pitu Liup Weki Serani 
1:4-8 

4 Oné-mai hi Yohanés latang te weki serani situt pitu 
liupd oné propinsi Asia Koé. Widang agu hambor-libur 
loréng méu, oné-mai Mori Keraéng, ngong Hia hitut 
manga agu poli mangan agu te maiy. Tabé kolé 
oné-mai pitud nai situt manga olo-mai seriga Diha. 
> Tabé kolé oné-mai hi Yésus Kristus, Saka-si hitut 
junggu, atat laring cain to'o oné-mai ata mata agu 
hitut manga kuasan latang te sanggéd raja oné lino 
ho'o. 

Hi Kristus poli momang ité agu poli céla ité oné-mai 
ndékokd ali daraN. Hia kolé poli wintuk ité ciri ca 
wa'u latang te imam kanang, te gori keturu latang te 

Mori Keraéng, Ema Diha. Latang te Hiay mengit agu 
kuasa dengkir lén. Amén. 

7 Lélo dé, Hia mai lobo rewungy, agu néténg mata 
te lélo Hia, nggitu kolé isét poli jelok Hia. Sanggéd 
wa'u oné lino te jéjéngs landing Hia. Yo, toé celan! 
Amén! 

8“Aku dé Du Wangkan agu Du Cemoln,” curup de 
Mori Keraéng, hitut manga, poli mangan, hitut kudut 
maiy, agu pu'un kuasa. 

Uré Di Yohanés Oné Patmos 
1:9-20 

9? Aku, hi Yohanés asé-ka'és ca imbi ata lut cama 
oné susa, oné ca tana de adak agu oné gepek géréng 
Mori Yésus. Aku poli okég oné nuca Patmos, landing 
wéro pedé de Mori Keraéng ata mberesy le Mori 
Yésus lut saka-siN. 1? Du leso de Mori Keraéng, aku 
kuasa le Nai Nggeluk agu aku dengé musi mai tonig, 
ca reweng ata nilor kétay, ného runing de terompét. 
11 Nenggo'oy reweng hitu, “Tulis di'a-di'as apa ata ita 
le hau, agu katus tulis de hau situ latang te pitu liup 
weki serani: Oné Efésus, Smirna, Pérgamus, Tiatira, 
Sardis, Filadélfia agu oné Laodikia.” 

12 Ttų kali holésg aku kudut lélo, reweng diong hitu. 
Du poli holésg, ita laku pitud wai lampu emas. 13 Oné 
bahi-réha wa'i de lampu situ manga cengata cama 
ného Anak Manusia, paké juba léwé haéng wa'in wa, 
agu oné berambangn wolét le kendik emas. 14 WukN 
bakok ného wulu jimbal, cama ného bakok de bua, 
agu mataN cama ného dila de api. 2 Wa'in, mbilar 
cama ného tembaga wara oné api; rewengN cama 
ného ngangut de waé wa'ay. t° Oné limé wanangN 
cau pitud ntala, oné-mai mu’uN losa ca keléwang 

harat bali, agu rangaN gérak kétay ného cias de leso 
lésak. 

17 Du poli itan Hia laku, sujuk aku wa wa'iN, cama 
ného ata matak. Maik Hia témba limé wanangN lobo 
aku, agu mai taéN, “Néka rantang! Aku dé ata Du 
Wangkan agu Du Cemoln. t8 Aku dé Hia hitut Mosé. 
Aku poli matag, maik lélo ga, Aku mosék dengkir lén. 
Aku ata cau kuasa latang te mata agu kuasa latang 
te lino data mata. 1° Landing hitu tulis apa ata poli 
itad le hau, so'ot mangad te ho'on ko situt jiri laingd 
tai. ?? Ho'os pété ceha ntala situt pitu ata poli ita le 
hau oné limé wanang Daku, agu pété ceha pitud wa'i 
lampu emas situ: Pitu ntala situ ngong malékat de 
pitu liup weki serani, agu pitu wai lampu situ ngong 
pitu liup weki serani.” 


Latang Te Weki Serani Oné Éfésus 
2:1-7 

2 t “Tulis koé latang te malékat de weki serani oné 

Efésus: Ho'oy curup Diha, ata cau pitu ntala situ 
oné limé wanangN agu lako oné beréha pitu wai 
lampu emas situ. 2 Pecing laku sanggéd goris, rébok 
agu gepeks. Pecing laku, te méu toé manga lembaks 
latang te sanggén ata da'at. Méu poli damang isét 
caro weki rud rasul, kalim po toé. Ali hitu, pecing le 
méu te isé situ ata nggopét. ? Méu kali kong lembaks, 
agu kong ta'ong susas ali ngasang Daku. Méu metek 
kis. “Koném po nenggitu Aku mbéis méu, ai méu 
toé momang Akum ného du wangkan. ? Landing hitu 
nuk dé, lengn délem pa'u de méu hitu! Teser ga 
one-mai ndékoks, agu pu'ung kolé ba wekis ného 
du wangkan. Emé toé, Aku mai oné méu te emi wa'i 

lampu oné-mai osangd. ê Maik manga kin ata di'an 
oné méu: cama ného Aku, méu jogot sanggéd pandé 
data nungku di Nikolaus. 

7 Céing ata manga tilun, poro séngét apa ata curup 
le Nai Nggeluk oné sanggéd weki serani. Céing ata 
ontong, te sendos Laku hang wua oné-mai pu'u haju 
ata téing mosé hitut manga oné Uma Firdaus de Mori 
Keraéng.” 

Latang Te Weki Serani Oné Smirna 
2:8-11 

8“Tulis koé latang te malékat de weki serani oné 
Smirna: 

Ho'oy curup oné-mai Hia hitut Du Wangkan agu 
Turung Cemol, ata poli matan agu poli mosé kolén. 
9 Pecing laku susa agu lénggé de méu, maik bora kis 
méu. Pecing kolé laku sanggéd pocu latang te méu 
oné-mai isét caro weki rud ata Yahudi, kalim po toé. 
Ai isé situ ro'éng de jing da'ats. 10 Néka rantang méu 
te ta'ong susa! Ata tu'ungn jing da'at te peké pisa tau 
weki de méu nggere-oné bui. Méu ta'ong susa tédéng 
cepulu leso. Pandé hitu de jing da'at, kudut damang 
agu susa méu. Méu kali ga, poro junggu dengkir 
matas. Ali hitu, Aku widang méu mosé tédéng lén. 

11 Céing ata manga tilun, poro séngét apa ata curup 
le Nai Nggeluk oné sanggéd weki serani: 

Céing ata ontong, hia toé manga susan ali mata te 
suan, ngong mata tédéng lén.” 


Latang Te Weki Serani One Pergamus 
2:12-17 


12“Tulis koé latang te malékat de weki serani oné 
Pergamus. 

Ho'oy curup Diha hitut paké keléwang harat bali: 

13 Pecing Laku nia méu ka'éngs, ngong oné osang 
seriga de jing da'at. Méu junggu oné Aku, ngot 
metek kin imbis oné Aku, agu du uwa di Antipas 
saka-si Daku ata junggu oné Aku, ata mbelé bolo 
ranga de méu oné osang de jing da'at. 4 Maik manga 
ata toé henan Laku: Oné-mai méu manga pisa taus 
ata lorong toing di Biléam. Hi Biléam hitu toing hi 
Balak kudut pandé wéléng ata Israél, wiga isé hang 
takung siot latang te io pina naéng agu ngoéng atas. 
15 Nenggitu kolé, manga oné-mai méu ata cau toing 
data nungku di Nikolaus. t6 Landing hitu, teserm ga! 
Emé toé teserm, Aku te mai oné méu kudut purak isé 
le keléwang ho'ot losa oné-mai mu'u Daku. 

17 Céing ata manga tilun, poro séngét apa ata curup 
le Nai Nggeluk oné sanggéd weki serani: 

Céing ata ontong, oné hia hitu téing Laku hang 
manna ata pété ceha; agu widang Laku watu bakok 
atat bétan manga tulis weru ngasangn ata toé pecing 
lata bana, maik hanang lihat tiban kanang.” 


Latang Te Weki Serani Oné Tiatira 
2:18-29 

18“Tulis koé latang te malékat de weki serani oné 
Tiatira: 

Ho'oy reweng de Anak de Mori Keraéng, hitut 
mataN ného dila de api agu wa'iN cama ného 
tembaga: 19 Pecing Laku sanggéd gori de méu: 
Nenggitu kolé momang agu imbi de méu, nenggitu 
kolé gori keturus agu gepeks. Pecing Laku te gori 
de méu hitut turung cemoln, céwé do oné-mai situt 
laring cain. ?? Maik Aku mbéis méu, ai méu ondang 
kaut hi Izébél, iné-wai hiot caro weki run nabi te 

pandé wéléng sanggéd mendi Daku, wiga pandé 
loma agu hang de takung io pina-naéng. ?! Aku poli 
téing hia sokor latang te teser, maik hia toé ngoéngn 
te teser oné mai pandé loman. 22Lélo dé, Aku te 
peké hia lobo wongka toko data beti. Isét loma hia 
te pekes Laku nggere-oné mendo mésé, émé isé 
toé tara tesers oné-mai sanggéd pandé da'at cama 
laing agu iné-wai hitu. ? Ata lut iné-wai hitu kolé te 
mbeles Laku, wiga ali hitu pecing le sanggéd weki 
serani te Aku dé ata pamotn nuk agu nai data. Aku te 
léko néténg-néténg méu lorong agu pandés. ?4 Maik 
latang te méu, sanggéd ata bana oné Tiatira, ata toé 
lorong toing da'at hitu agu toé kawé co'oy lok lé-lok 
laun jing da'at, taé Laku agu méu: Aku toé gorig 

te tambang mendo bana oné méu. ? Maik apa ata 
manga oné méu, cau situ dengkir cai Daku. 

26 Céing ata ontong agu pandé sanggéd gori Daku 
dengkir agu cemoln, latang te hia widang Laku kuasa 
te perénta sanggéd wa'u. ?” Hia te perénta isé ali 
dongkar beci kudut pandé biké isé cama ného rewut 
lewing tana. Kuasa diha hitu, cama ného kuasa 
ata tiba Daku oné-mai EmaG. ?8 Latang te hia hitu 
widang Laku ntala awo mai par. 

29 Céing ata manga tilun, poro séngét apa ata taé le 
Nai Nggeluk oné sanggéd weki serani.” 


Latang Te Weki Serani Oné Sardis 
3:1-6 
1 “Tulis koé latang te malékat de weki serani oné 
Sardis: 
Ho'oy reweng Diha, ata paéng pitud nai de Mori 
Keraéng agu pitud ntala situ: Pecing Laku sanggéd 
gori de méu: Taés méu mosém, kalim po matam! 

2 To'o ga agu mberes koé apa ata ngai mangad situt 
tiong kudut matas, ai toé kéta manga ita can Laku 
gori de méu ata jepekn oné ranga de Mori Keraéng. 
3 Landing hitu nuk dé titong ata poli tiba agu dengé 
le méu; lorongs le méu agu teserm ga! Ai émé toé 
wela matas, Aku kudut mai oné méu ného ata takok, 
agu ného weter kaut, ai toé pecing le méu du nia 
leson. Maik oné Sardis manga pisa taus ata siot 
hedis kin wéngko wekid; isé kopn te lako cama agu 
Akus déméng ceca bakokd. 

>Céing ata ontong, ata hitu te paké le juba bakoky. 
Aku toé koso ngasang diha oné Buku Data Mosé. Aku 
kudut tura ngasangn oné ranga de EmaG agu oné 
ranga de sanggéd malékat Diha. 

6Céing ata manga tilun, poro séngét apa ata taé le 
Nai Nggeluk oné sanggéd ata serani.” 


Latang Te Weki Serani Oné Filadélfia 
3:7-13 

7“Tulis koé latang te malékat de weki serani oné 
Filadélfia: Ho'oy pede oné-mai Hiat Nggeluk, Hiat 
Molor ata cau kunci de Raja Daud. émé céngka Liha 
toé manga ata ngancéng tadun; émé tadu Liha, toé 
kolé manga ata ngancéng céngkan. 8Pecing Laku 
sanggéd gori de méu: Lélo ga, Aku poli céngka para 
latang te méu, ata toé ngancéng tadun le céing kaut. 
Pecing Laku te méu toé danga mberes, maik méu 
lorong curup Daku agu toé pali ngasang Daku. ° Lélo 
dé, pisa taus oné-mai ro'éng de jing da'at, ngong isé 
situt ata caro weki rud ata Yahudi, kalim po toé. Isé 
situ ata nggopéts. Isé situ te téings Laku oné méu, 
kudut isé suju olo-mai wa'i de méu agu kudut baé lisé 
te Aku momang méuk. t? Méu poli lorong curup Daku 

kudut gepek te géréng Aku. Wiga ali hitu, Aku kolé 
te sémbéng méu oné cekeng susa hitut kudut hena 
temu tana lino. Cekeng susa hitu te damang sanggén 
ata oné lino. t! Aku ruis te maik! Landing hitu, cau 
kid apa ata manga oné méu, kudut néka cengatan 
koé te emi koso-nolak oné-mai ontong de méu. 

12 Céing ata ontong, hia hitu te pandé siri laingy 
Laku oné Mbaru Nggeluk de Mori Keraéng. Hia hitu te 
ka'éng tédéng lén oné osang hitu. Ngasang de Mori 
Keraéng agu ngasang de béndarN, ngong Yérusalém 
weru ata wa'u éta-mai Surgan, tulis Laku oné weki 
data hitu. Nenggitu kolé ngasang ata werun Daku te 
tulis oné hiay. 

13 Céing ata manga tilun, poro séngét apa ata taé le 
Nai Nggeluk oné sanggéd ata serani.” 

Latang Te Weki Serani Oné Laodikia 
3:14-22 

14“Tulis koé latang te malékat de weki serani oné 
Laodikia: 

Ho'oy pedé oné-mai hi Amin, Saka-si hitut junggu 
agu molor, pu'ud sanggéd dédék de Mori Keraéng. 
15 Pecing Laku sanggéd gori de méu. Méu toé ces 
agu toé kolang. Céwé dian méu paka ces ko kolang! 
16 Jari, woko mut kaut méu agu toé ces ko kolangm, 
Aku te roa kolé méu oné-mai mu'uG. 17 Ai taé de 
méu: Ami boragm agu toé manga géong'gm. Maik 
toé pecing le méu te méu do géongs, agu hindi-haés 
mosés, lénggé, buta agu lacom. t8 Itu tara toings 
méu Laku, kudut méu weli oné Aku emas gicing, 
wiga méu ciri boram. Wéli kolé baju bakok oné Aku 
te pakés, kudut méu néka mbolangm te pandé ritak 
laing. Weli kolé rewos te luma oné matas, wiga méu 

ngancéng itam. !2Céing ata momangn Laku, hia 
rondong agu boboly Laku. Landing hitu, wingker agu 
teser koém gal 

| “0 Lélo dé, Aku hesé bolo-mai para agu nontong. 
Emé manga ata dengé nontong Daku hitu, céngka dé 
liha para, Aku ngo bonék kudut cumang agu hang 
cama-cama agu hia. 

21 Céing ata ontong, hia te Ionto cama-cama agu 
Akuy lobo seriga Daku, ného Aku kolé poli ontong'g 
agu lonto cama-cama agu EmaG lobo seriga Diha. 

22 Céing ata manga tilun, poro séngét apa ata taé le 
Nai Nggeluk oné sanggéd ata serani.” 

Suampulu Patd Tu'a Agu Patd Kaka 

4:1-11 
4 1 Poli hitu ita laku: Ca para éta Surga ngai céngka 
kin agu reweng hitut dengé laku danong, tombo 

oné aku cama ného runing de terompét, “Maih wa 
mai ga, Aku te toto oné hau apa ata paka jari laingn 
tai.” ? Lampuk kétak aku kuasa le Nai Nggeluk. Lélo 
laku manga ca seriga, agu Cengata ata lonto oné 
seriga hituy. ? Hiat lonto oné seriga hitu, itan laku 
néra taran ného kéta luju Yaspis agu luju Sardis. 
Ca toso-dimar ata néran cama ného luju zamrud, 
wéngké-léok seriga hitu. 4 Baling-mai seriga hitu, 
manga suampulu patd seriga bana ata lonto le 
suampulu patd Tu'a. Sanggéd Tuʻa situ, sélék ceca 
bakoks agu songkok emas éta sa'id. ? Oné-mai 
seriga hitut oné beréha, tuan pasat agu genggus ata 
mpirang kétay runingn. Bolo-mai seriga situ, manga 
pitud culu ata ngai dila haok kid. Hitus dé pitu nai de 
Mori Keraéng. ĉ Oné dungka seriga hitu, manga ita 
cao-ca ata ného tacik sereméng ata cino kétay cama 

ného watu nggireng. Baling-mai seriga hitu, oné pat 
bincungn, manga patd kaka, lanar mata bolo-mai 
agu bemusi mai. 7 Kaka hitut laring cain, cama ného 
singay. Hitut te suan, cama ného japi laki. Hitut te 
telun, rangan cama ného ranga de manusia. Agu 
hitut te patn, cama ného ntangis lari lélapn. 8 Néténg 
kaka situ manga gici enem lebéd, boné agu be pe'ang 
lebé situ lanar mata. Toé kéta beténgs déré naring 
wié-lesod: 
“Nggeluk, nggeluk, nggeluk ga Mori Keraéng, 
Mori ata Pu'un Kuasa, ata poli mangan, ata mangan 
agu hitut kudut maiy.” 
9? Néténg kaka situ déré naring, hiang agu 
tombo wali di'a oné Hiat lonto seriga, Hia hitu 
mosé tédéng lén. 1° Itug kali cunemd suampulu 
patd tuʻa situ bolo-mai ranga Diha hitut lonto 
lobo seriga hitu agu io Hias, ngong Hia hitut 
mosé tédéng lén. Isé na'a was songkok emas 
bolo-mai seriga hitu, cang agu taéd: 
liyo Mori, agu Mori Keraéng dami, Ité naun 
te tiba naring, hiang agu kuasa; ai Ité poli 
dédék sanggéd cao-ca; agu landing le anor Dité 
sanggéd taung situ mangas agu poli dédékd.” 
Anak Jimbal Agu Surak Ata Palas Le Pitu Roku 
5:1-14 
5 1 Ttug kali ita laku ca surak ata ngai lulungn oné 
limé wanang Diha hitut lonto oné seriga. Surak 
hitu poli tulis bonén agu bepé'angn, agu palasy le 
pitu roku. ? Ita kolé laku cengata malekat ata gala 
kétay, agu télés kéta rewengn, “Céing ata patun te 
nggé'i sanggéd roku situ kudut surak hitu ngancéng 
céngkan?” ? Maik éta Surga ko oné lino ko bewa-mai 

lino, toé kéta manga cengatan ata ngancéng céngkan 
surak hitu te lélo bonén. tAku rétang'k ali wéong 
naig, ai toé kéta manga cengatan ata patun te 
céngkan surak hitu te lélo bonén. 2Itug kali mai taé 
de cengata ata tu'a situ, “Néka rétang é! Lélo dé, 
singa oné-mai panga Yéhuda, ngong waé di Daud 
polig ontongn, wiga Hia ngancéng nggé'id pitu roku 
situ agu céngka surak hitu.” 
6Ttug kali ita laku ca Anak Jimbal hesé oné 

bahi-réha seriga hitut léok le patd kaka agu sanggéd 
tu'a. Anak Jimbal hitu lélon laku néhot poli mbelén, 
pitud ranggan agu pitud kolé matan: Hitus pitud nai 
de Mori Keraéng ata poli wuat nggere-oné temu tana 
lino. 7 Itug kali main Anak Jimbal hitu te tiba surak 
hitu oné-mai limé wanang Diha hitut lonto éta seriga. 
8 Du tiban Liha surak hitu, kaka pat situ agu suampulu 
pat tu'a suju olo-mai ranga Diha. Néténg-néténg isé, 
cau gici ca'd kecapi agu ca piala emas ata kembus 
le nus dupa: Hitu dé ngaji de sanggéd weki serani. 
? Etan lisé ca déré weru: 

“Ité patun te tiba surak hitu agu nggé'i sanggéd 

rokun; ai Ité poli mbeléd. Ali dara Dité, poli 

weli sanggéd manusia oné-mai néténg-néténg 

panga, curup, wa'u agu ro'éng do latang te 

Mori Keraéng. 1° Ité poli pandé isé ciri ca wa'u 

latang te imam kanang, te gori keturu latang 

te Mori Keraéng dité, agu isé te perénta ného 

rajas oné lino.” 
11 Ttug kali ita agu dengéd laku reweng de malékat 
ata do kétas léok-mai seriga, pat kaka agu sanggéd 
tu'a-tu'a situ. Dod malékat situ toé ngancéng 
rékéngd, !?agu télés kéta déréd, 

“Anak Jimbal hitut poli mbelé patun te tiba 
kuasa, bora, nggalas, mberes, hiang, mengit, 
agu sanggéd naring!” 
13 Ttug kali dengé laku déré de sanggéd lawa Surga 
agu oné lino, bewa-mai lino, agu sanggéd taung 
situt manga bonén tacik, “Latang te Hia hitut lonto 
éta seriga agu latang te Anak Jimbal hitu, sanggéd 
naring, hiang, mengit agu kuasa dengkir lén!” 14 Walé 
de kaka pat situ, “Amén”, agu sanggéd taung tu'a 
situ kolé suju agu ios. 
Nggé'id Enem Roku Laring Cain 
6:1-17 
1 Ttug kali itan laku Anak Jimbal hitu nggé'i roku 
hitut laring cain oné-mai pitud roku situ. Dengé 
laku ca oné-mai patd kaka situ rewengn cama ného 
gentur de genggus, “Mai é!” ? Ita laku ga manga ca 
jarang jampi, atat létin cau ca pana agu widang oné 
hia ca songkok emas. Itu kali téti-toda ného ata laki 
mangir kudut haéng ontong. 

3 Du Anak Jimbal hitu nggé'i roku te suan, dengé 
laku taé de kaka hitut suan, “Mai é!” “Itu kali ngo 
nggere-oloy ca jarang bana ata wulu raé ného 
dila api. Hia hitut létin tiba kuasa kudut pandé 
mora-meres hambor-libur oné lino, wiga manusia 
mbelé cama taud. Ali hitu, latangt hia widang ca 
keléwang mésé. 

> Du Anak Jimbal hitu nggé'i roku hitut te telun, 
dengé laku taé de kaka hitut te telun, “Mai é!” Ita 
laku manga kéta ca jarang bolong agu hiat létin cau 
ca dacing oné limén. ê Dengé laku néhot manga 
reweng oné bahi-réha kaka pat situ, “Ca bakuk 
gandum ca dinar kéta pikan. Ca dinar kéta te weli 

telu bakuk pesi. Landing hitu, néka pandé mbora 
mina agu anggor hitu.” 

7 Du Anak Jimbal hitu nggé'i roku hitut te patn, 
dengé laku taé de kaka hitut patn, “Mai é!” 8 Ita laku 
ga, manga kolé ca kéta jarang ta'a agu léros wulun. 
Hiat létin ngasangn hi Mata, tana adakn lut hia kin. 
Latangt isé, téing pati pat lino te kuasad, kudut 
mbelé ali keléwang, ali darem, ali dod beti mésé agu 
ali sanggéd kaka rani oné lino. 

? Du Anak Jimbal hitu nggé'i roku hitut te liman, ita 
laku bewa-mai compang sanggéd wakar disét poli 
mbeléd, landing le keréba reweng de Mori Keraéng 
lut saka-si disé. 1? Télés kéta reweng disé, “Yo Mori, 
Itét Cau Kuasa ata nggeluk agu molor, cepisa kéta 
kolé di, té Ité beté-bicar agu mbelé lawa oné lino, ai 
isé poli mbelé ami?” 11 Néténg isé tiba gici ca juba 
bakok. Og jerad isé kudut asi maél di cekoén, dengkir 
rapak dod asé-ka'é ata keturu laing agu asé-ka'é ca 
imbi disé te mbelé cama ného isé. 

12 Du Anak Jimbal hitu nggé'i roku hitut te enem, 
noing kéta laku tuan nupung mésé agu ita laku 
mata leso ciri nendep, cama ného tuil wié mésé agu 
wulang ciri ndéréng mana daray. +3 Sanggéd ntala 
éta awang nawors nggere-cé'é lino, cama ného wua 
haju ara ata rémé ta'ad nawor taungs du kéngkung 
le buru warat. 14 Nenggitu kolé awang mora cama 
ného surak hitut lulungy, agu hésot taungs sanggéd 
poco agu sanggéd nuca oné-mai osangd. 1? Sanggéd 
taung raja oné lino, tuang mésé, serdadu pangkat 
mésé, ata bora, ata cau kuasa, sanggéd mendi ko toé 
mendi, tepeng taungs oné liang agu oné ngero watu 
nampar éta poco. t° Mai curup disé one sanggéd 
poco agu oné watu nampar situ, “Rencom ga te 

képé ami, ceha koé ami rantang ita Lihat lonto éta 

seriga agu oné-mai rabo de Anak Jimbal hitu.” 17 Ai 
caig leson rabo mésé disé. Céing kéta ata ngancéng 
ta'ongn rabo hitu? 


Ceratus pat-mpulu sebu 
Ata Oné-Mai Wa'u Israél 
7:1-8 
7 1 Poli hitu, ita laku patd malékat hesé oné patd 
bincung de lino. Isé caka pat buru de lino, kudut 

néka manga ata solok oné tana masa, oné tacik ko 
oné sanggéd haju. ? Itu kali itan laku cengata malékat 
bana, tua awo-mai parn mata leso. Hia ba cap de 
Mori Keraéng ata téing mosé. Ali reweng hitut télés 
kéta, malékat hitu kepok agu patd malékat haén ata 
poli tiba kuasa te pandé mbora lino agu tacik, 2“Asi 
di pandé mbora lino, tacik ko sanggéd haju émé toé 
di caps lami sa'i gala de sanggéd mendi de Mori 
Keraéng!” 

4 Polis toi oné aku sanggéd isé te tiba cap hitu: 
Ceratus pat-mpulupat sebu atad ata poli tiba cap 
oné-mai sanggéd wa'u Israél. 

> Oné-mai isét poli tiba cap hitu, panga di Yéhuda, 

campulusua sebu atas; 

panga di Rubén campulusua sebus; 

panga di Gad, campulusua sebus; 

6 panga di Asyér, campulusua sebus; 

panga di Naftali, campulusua sebus; 

panga di Manasyé, campulusua sebus; 

7 panga di Siméon, campulusua sebus; 

panga di Lewi, campulusua sebus; 

panga di Isakhar, campulusua sebus; 

8 panga di Zébulon, campulusua sebus; 

panga di Yoséf campulusua sebus; 
agu panga di Benyamin, campulusua sebus. 
Monggur-Kouk Kéta Lawa 
7:9-17 
9 Poli hitu ita laku: monggur-kouk kétas lawa 
oné mai néténg wa'u, panga, uku agu curup hesé 
bolo-mai seriga agu bolo-mai ranga de Anak Jimbal. 
Sanggéd taung isé paké juba bakoks agu oné liméd 
cau saung cigir. t? Ali reweng hitut télés kéta, mai 
taéd, 
“Selamak dité hanang oné-mai Mori Keraéng 
ata lonto éta seriga, agu oné-mai Anak Jimbal!” 
11 Sanggéd taung malékat hesé léok seriga, sanggéd 
ata tu'a agu patd kaka. Malékat situ io agu suju 
bolo-mai seriga hitu agu bong Mori Keraéngs. !? Mai 
curupd, 
“Toé cela, Amén! Sanggéd naring, mengit, 
nggalas, wali di'a, hiang, kuasa agu mberes 
hanang latang te Mori Keraéng dité dengkir 
lén! Amén!” 
13 Mai réi de cengata oné-mai sanggéd ata tu'a situ 
agu aku, “Céing isé so'ot paké juba bakoks, agu 
nia-maid isé?” !4Walé daku, “Mori, ité ata pecingn.” 
Itu kali mai taé diha agu aku, “Ho'os ata siot poli 
célad oné-mai susa mésé. Isé poli wewas jubad le 
dara de Anak Jimbal kudut ciri bakok. 1° Itu tara 
heséd isé bolo-mai seriga de Mori Keraéng agu ngaji 
wié-lesod oné Mbaru Nggeluk Diha. Itug kali Hia hitut 
lonto éta seriga, lekap ndéiN kudut sémbéng isé. 
16 Isé toég manga darem agu masa waé, agu ceres 
de mata leso toé hena isé. 17 Ai Anak Jimbal hitut oné 
bahi-réha seriga hitu te lami iséy. Hia te émba isé 

nggere-oné ulu waé ata téing mosé. Mori Keraéng te 
koso sanggéd lu'u mata disé.” 
Roku Te Pitun 
8:1-5 

8 1Du Anak Jimbal nggé'i roku hitut te pitun, 

itug kali lik-mentuk éta Surga toé haéng ca jam 
béhéngn. 20g itad laku pitud malékat ata hesé 
bolo-mai ranga de Mori Keraéng, agu isé tiba pitud 
terompét. 

3 Manga kolé cengata malékat ata ba dupa emas 
hesé bolo-mai compang. Oné hia téing kemenyan te 
keté dupa, kudut takung cama agu ngaji de sanggéd 
ata serani éta compang emas bolo-mai seriga hitu. 

4 Oné-mai limé de malékat hitu, nus de dupa hitu 
kembus nggere-éta Mori Keraéng, cama laing agu 
ngaji de sanggéd ata serani. ° Itug kali emin dupa 
hitu le malékat, naa bonén le api wara oné-mai 
compang agu wéwéng nggere-oné lino. Itu kali 
dengén mpirang genggus mésé, wili-welok pasat agu 
nupung. 

Pat Terompét Laring Cain 

8:6-13 

6 Poli hitu, néténg malékat pitu situ cau terompét 
mengkek te tebangs. 

7 Du tebangn terompét le malékat hitut laring cain, 
rodo wéwéngs usang bua agu api ata halok le daray 
nggere-cé'é lino. Og kali muntung pati laing telus lino 
agu haju, agu ngkewus taungs sanggéd remang ta'a. 

8 Du tebangn terompét le malékat hitut te suan, 
manga cao-ca ného kéta poco méséy ata dila-haok 
ali api wéwéng nggere-oné tacik. Tacik hitu pati laing 

telus ciri daray, ? wiga ampus pati laing telus ici tacik 
agu kepaln. 

10 Du tebangn terompét le malékat hitut te telun, 
pa'u ca ntala mésé éta-mai awang dila-haok mana 
culuy, agu hena pati laing telus ngalor agu ulu waé. 
11 Ngasangn ntala hitu, Apsintus, ngong “Pa'it.” Pati 
laing telus waé ciri pa'its, agu dod ata mata le inung 
waé pa'it situ. 

12 Du tebangn terompét le malékat hitut te patn, 
capék pati laing telus mata leso, wulang agu sanggéd 
ntala, wiga mora pati laing telus nérad. Mora pati 
laing telus gérak de leso, nenggitu kolé wié. 

13 Ttug kali itan laku ca ntangis ata lélap éta awang 
langkas agu mai taén cang agu kepokn, “Copél, 
copél, copél da'at isét ka'éng oné lino, émé dengé 
kolé runing terompét de telu malékat haéd.” 


Terompet Te Liman 
9:1-12 

1 Og kali tebang terompetn malékat hitut te 

liman, ita laku can ntala ata pa'u éta-mai awang 
nggere-wa lino. Hia tiba kunci de ngampang mata. 
2 Ntala hitu céngka para de ngampang mata hitu, 
itu kali kembus nusn, cama ného nus de api mésé 
kétay. Mata leso agu awang ciri nendep ali nus 
hitu. 3 Oné-mai nus hitu holol pé'angd sanggéd 
pusu nggere-oné lino. Pusu situ tiba kuasa, cama 
ného kuasa de sanggéd letik oné lino. Pusu situ 
ré'ings te pandé rowak sanggéd remang ko pu'u haju 
ko sanggéd po'ong cabana. Isé akit kaut manusia 
ata toé di palas le cap de Mori Keraéng oné sa'i 
galad. ” Pusu situ kolé ré'ing te akit caing mata ata 
situ, remo wahéng kaut tédéng lima wulang. Betin 


WIDANG SIANG ONÉ HI YOHANÉS 9 770 


wahéng hitu, cama ného beti akit de letik. © Tédéng 
lima wulang hitu, manusia ngoéng te mata, maik toé 
kin mata; kawé mata, maik toé cumangy mata hitu. 
7 Tara de pusu situ, cama ného jarang siot mengkek 
kudut ngo rampas. Oné longkord, manga songkok 
emas; rangad cama ného ranga data manusia. 
8 Wukd cama ného wuk de iné-wai agu ngis disé 
cama ného ngis de singa. °? Berambang disé tadu le 
baju beci. Renggép lebéd cama ného nggotak de 
wali jarang do ata lari mburuk nggere-oné osang 
rampas. 1t? Oné ikod, manga lacu'n cama ného lacu 
letik. Bonén ikod situ manga kuasad kudut wahéng 
manusia tédéng lima wulang. 11 Raja ata perénta isé, 
malékat hitut papongn ngampang mata. Ngasangn 
raja hitu hi Abadon, oné curup disét Ibrani; ko hi 
Apolion, oné curup disét Yunani, betuan ngong “Ata 
Pandé Copél.” 1? Copél hitut laring cain, laun ga. Poli 
hitu, manga lut kolé suad copél. 


Terompét Te Enemn 
9:13-21 

13 Og kali tebangn terompét hitu le malékat te 
enemn, dengé laku reweng oné-mai pat bincung 
de compang emas hitut bolo-mai Mori Keraéng. 
14 Reweng hitu taé oné malékat hitut te enemn, 
“Legos ga malékat pat situt pongo oné waé mésé 
Efrat hitu.” 19 Itug kali legod malékat pat situ. Isé poli 
ambid latang te jam, leso, wulang agu ntaung kudut 
mbelé pati laing telus sanggéd manusia. t Dengé 
laku, nekid serdadu situt léti jarang sua ratus jutad. 
17 Nenggitu de ita laku oné urég sanggéd ata léti 
jarang, sélékd baju beci ata ndéréng ného api, 
ula agu léros ného mburé. Sa'id jarang situ cama 

ného sa'i de singa, oné-mai mu'ud losa api, nus agu 
mburé. t8 Le telu copél so'o, ngong api, nus agu 
mburé ata losa oné-mai mu'u de jarang situ, mbelé 
pati laing telus sanggéd manusia oné lino. 1° Ai kuasa 
de jarang situ manga oné mu'ud agu oné ikod. Ai 
ikod cama ného ular ata manga sa'id; agu ali ikod 
situ isé wahéng manusia. 

20 Maik manusia bana situt retangd, ata toé mata 
le copél hitu, toé kéta tesers te io pina-naéng. Isé 
ruda kétas io jing da'at agu io pina-naéng cao-ca 
oné-mai emas, pérak, perunggu, watu agu haju ata 
toé ngancéng ita, dengé ko lakos. ?! Isé toé tesers 
oné-mai mbelé ata, janto ata, ngoéng ata agu tako 
ceca data. 


Surak Ata Céngka Kin 
10:1-11 
10 1 Ttu kali itan laku cengata malékat bana ata 
gala kétay, wa'u éta-mai Surgan. Malékat 
hitu wéngko laing rewungy agu toso-dimar éta sa'in, 
rangan néra mana mata leso agu wa'in ného siri apiy. 
2 Oné limén cau ca lulung surak koé ata ngai céngka 
kin. Wa'i wanangn wedi tacik, wai léon wedi tana 
lino. 3 Itu kali télés kéta rewengn cama ného ngorong 
de singa. Du poli curupn hia, mpirang waléd pitu 
genggus situ. “Du poli tombod genggus pitu situ, aku 
ngoéng te tulis, maik dengé laku ca reweng éta-mai 
Surga taén, “Néka tulis le hau! Kong cehad apa ata 
poli taé le pitu genggus situ.” 
> Poli hitu ita laku malékat hitut wedi tacik agu 
tana lino, téti limé wanangn nggere-éta awang. 2 Hia 
sumpay landing le Mori Keraéng hitut mosé tédéng 
lén, ata poli dédék awang, tana, tacik, agu sanggéd 

icin boné. Mai wadan, “Toé manga rémpé-rémpé 
kolé ga! 7 Emé runing'g terompét de malékat hitut te 
pitun, hitug dé rapakn te wérét pété ceha de Mori 
Keraéng, ného hitut poli keréban Liha oné sanggéd 
mendi nabiN.” 

8 Reweng hitut poli dengé laku éta-mai Surga, taé 
kolé oné aku, “Ngoh ga, emi surak hitut ngai céngkan 
oné limé de malékat hitut wedi tacik agu linoy.” 2 Itu 
kali ngog aku oné malékat hitu agu tegi laku, kudut 
hia téing surak hitu oné aku. Mai walén, “Emi agu 
hang le hau ga! Surak ho'o te pandé pait tukam, 
maik oné mu'um, noing le hau mecikn ného waé 
wani.” 10 Og kali emin laku surak hitu oné-mai limen 
agu hangy laku. Oné mu'ug, noingn laku mecik ného 
waé wani, maik du poli kodeln, pa'it laku noingn oné 
tuka. 1! Mai jera diha oné aku, “Hau paka wéro kolé 
pedé nanéng de Mori Keraéng oné sanggéd wa'u, 
uku, curup agu oné sanggéd raja.” 

Sua Taus Ata Saka-si De Mori Keraéng 
11:1-14 

1 1 1 Poli hitu, tiba laku ca helung ného dongkar te 

wolo, nenggo'o taén, “Ngoh ga, kudut wolo le 
hau Mbaru Nggeluk de Mori Keraéng agu compangN, 
rékéngs le hau isét ngaji bonén. ? Landing néka wolo 
natas de Mbaru Nggeluk hitu, ai natas hitu poli téing 
oné sanggéd wa'u bana, agu isé situ te wedi Béndar 
Nggeluk tédéng pat-mpulusua wulang.” ? Aku te jera 
sua taus saka-si cang agu paké ceca tanda cekeng 
susa. Isé situ te ba wéro pedé Daku tédéng ca sebu 
sua ratus enem pulu leso. 

“Ngong isé situ dé, sua haju zaitun agu sua wa'i 
lampu situt hesé bolo-mai ranga de Mori agu Ngaran 

tanan wa — béangn éta. 5 Émé manga ata siot kudut 
pandé wahéng isé, buntar api oné-mai mu'ud, pandé 
ngkewus taung ata bali disé. Nenggitu dé taran mata 
diset pandé wahéng sua saka-si situ. ê Isé manga 
kuasa te tadu awang kudut néka cai usang tédéng 
ba pedé hitu. Isé kolé manga kuasad kudut sanggéd 
ulu waé te célung ciri dara. Manga kolé kuasad isé te 
wahéng lino le do tarad copél du nia kaut ngoéngd. 

7 Émé isé poli téing saka-sid, itu kali tuad kaka 
wa-mai ngampang mata kudut dungkang isé, wiga 
koda agu mbelés. 8 Rapu disé héla oné salangn 
béndar mésé, oné osang panggoln Mori disé. 
Ngasang alitn béndar hitu, caron Sodom ko Mesir. 

9 Sanggéd wa'u, panga, uku agu curup te ita rapu 
situ tédéng telu agu beréhan leso, ré'ing te néka 
boaks rapu situ. t? Isét ngai ka'éng oné lino cembes 
kéta naid, woko matas sua saka-si situ. Isé pandé 
ramé agu katu taud koso nolak, ai sua nabi situ poli 
ba do wahéng latang te sanggén ata oné lino. 

11 Du telu agu beréhan leso laun ga, main nai mosé 
de Mori Keraéng nggere-oné sua rapu de nabi situ, 
wiga isé mosé kolés. Sanggéd ata situt ita isé, ciri 
rantang keta taungs. 1? Itug kali sua nabi situ, dengé 
ca reweng ata télés kétay éta-mai Surga, “Maim 
wa-mai ga!” Itu kali héndéngd isé nggere-éta Surga, 
wéngko laing awangs, bolo-mai ranga data bali disé. 

13 Og kali kéngkungn nupung mésé. Béndar hitu 
rencoy pati laing cepulu, pitu sebud ata mata ali 
nupung hitu. Sanggéd taung ata bana rantang da'ats, 
itug kali bong agu naring Mori Keraéng hitut éta 
Surga. 

14 Copél hitut te suan polig laun: maik jerék ga! 
Copél hitut te telun wa ranga gi. 

Terompét Te Pitun 


Déré Naring De Sanggéd Tu'a 
11:15-19 


15 Du tebangn terompét le malékat hitut te pitun, 
dengé reweng ata raos kéta oné Surga, 

“Kuasa te perénta lino, oné limé de Mori dité 
agu oné limé Diha hitut poli palasN. Hia dé Raja 
te perénta tédéng lén.” 

16 Ttug kali sua-mpulupat tuʻa situt lonto oné seriga 
bolo-mai ranga de Mori Keraéng suju, io agu bong 
Hias, 17 cang agu taéd, 

“Yo Mori, Mori Keraéng Ata Pu'un kuasa, ata manga 

agu ata poli mangan. 

Ami wali dia oné Ité, ai Ité poli cau kuasa méséD 
agu ciri Raja ata pu'ungn perénta. 

18 Sanggéd wa'u bana poli cincu-arud, 

ai rapakg sokorn cai rabo Dité kudut bicar sanggéd 
ata mata. Ho'og rapakn sokor te téing lahé 
latang te sanggéd mendi nabiD agu latang te 
sanggéd ro'éngM, 

ngong isét io agu suju Ité, wan koé étan tu'a. 

Ho'o kolég rapakn sokor latang te ampus céing kaut 
ata pandé rowakn tana lino.” 

19 Ttug kali céngkan Mbaru Nggeluk de Mori 
Keraéng éta Surga agu itay Peti Reké oné 
Mbaru Nggeluk hitu. Og wili-welokn pasat agu 
mpirang genggus, nupung mésé agu usang 
bua. 

Iné-wai Agu Manunggé 
12:1-6 
1 2 1 Poli hitu ita ca tanda mésé éta awang: 
Cengata iné-wai rédung laing mata lesoy, 
wulang wa walin agu éta sa'in tesong bali-bélo 
oné-mai campulusuad ntala. ?Hia lari na'ang wekin 
agu pasar kin le beti kudut loas. ° Itu kali ita ca tanda 
bana éta awang; agu lélo ga, ca manunggé ata 
ndéréng-werot kétay, manga pitud sa'in agu cepulud 
ranggan. Éta sa'in hitu, manga pitud songkok. tLe 
ikon sorok pati telus ntala éta awang agu péncars 
liha nggere-wa tana lino. Itu kali hesén manunggé 
hitu bolo-mai iné-wai hitut kudut loas, jengkek te 
omet muing Anakn du poli loasn. ? Iné-wai hitu loas 
cengata Anak ata rona, ata te perénta sanggéd wa'u 
ali dongkar beci. Maik Anak koé hitu rodo wentangy 
te ba nggere-oné Mori Keraéng agu serigaN. ê Iné-wai 
hitu losi nggere-oné satar mambaky, ca osang ata 
poli mengkekn le Mori Keraéng latang te hia, kudut 
nituy hia tinun tédéng ca sebu sua ratus enempulu 
leso. 


Kodan Manunggé 
12:7-9 

7 Poli hitu tuan rampas éta Surga. Sanggéd malékat 
agu tu'ad hi Mikaél rampas te dungkang manunggé 
hitu. Koném po manunggé hitu campé le sanggéd 
malékatn, maik toé ngancéng ta'ang lisé wiga 
kodas; og wurd éta-mai osang Surga. ? Manunggé 
mésé ko ular médé hitu, ngong Jing da'at hitut pandé 
wéléng ata oné tana lino, péncar nggere-wa linoy, 
cama laing agu sanggéd malékatn. 

Déré Ontong 
12:10-12 


10 Itu kali dengén laku reweng ata télés kétay 
éta-mai Surga, 

“Ho'og cain selamak de Mori Keraéng latangt 
ro'éngN! 

Ho'og toton kuasa de Mori Keraéng Raja dité, 

agu kuasa di Kristus hitut poli rekéN. 

Ai Jing da'at, hia hitut wié-leson mboték asé-ka'é 

ca imbi dité bolo-mai ranga de Mori Keraéng, 

polig wurd oné-mai osang Surga. 

11 Asé-ka'é dité poli pandé kodan Jing da'at hitu le 
dara de Anak Jimbal, 

agu le keréba molor oné-mai Mori Keraéng hitut 
wéwa disé. Isé condo moséd dengkir matad. 

12 Landing hitu, naka ga, oé Surga agu sanggés 
taung méut ka'éng bonén! 

Maik copél da'at, oé lino agu tacik, ai Jing da'at 
hitu, 

poli wa'u oné méun déméng rabo mésén, 

ai pecing liha ho'o wa ranga'g leson.” 


Manunggé Léor Iné-wai Hituy 
12:13-18 


13 Du doing le manunggé hitu te hia polig péncar 
nggere-wa linoy, léor liha iné-wai hitut poli loas 
Anak ata ronan. t4 Maik iné-wai hitu tiba suad lebé 
de ntangis mésé, kudut lélap nggere-oné osang 
ka'éngn oné satar mambak. Nituy hia tinun, tédéng 
telu agu beréha-ntaung, wiga cépéy oné-mai rani de 
manunggé hitu. 1> Itug kali manunggé hitu buntar 
mbang mésé kudut pandé wa'a iné-wai hituy. 18 Maik 

iné-wai hitu campé le linoy. Lino hitu céngka mu'un te 
omet mbang hitut buntar le manunggé. 17 Manunggé 
hitu rabo da'at kétay oné iné-wai hitu, wiga purak 
taungs liha sanggéd bija banan iné-wai hitu, ngong 
sanggéd atat lorong perénta de Mori Keraéng, agu 
isét saka-si laing latang te kuasa de Mori Yésus. 


Kaka Ata Pé'ang Oné-Mai Tacik Délem 
13:1-10 

13 1 (12-18) Itu kali hesén manunggé hitu oné 

lupi tacik. (13-1) Poli hitu, ita laku ca kaka ata 
pé'ang oné-mai tacik délem, cepulud ranggan agu 
pitud sa'in. Néténg ranggan manga songkok agu oné 
néténg sa'in manga tulis te loér-lokét Mori Keraéng. 
2 Kaka hitut ita daku, ného kéta énggo mésé, wa'in 
ného wa'i de beruang agu mu'un ného mu'u de singa. 
Manunggé hitu téing oné kaka hitu mberesn, serigan 
agu kuasa mésén. 3Itug kali itan laku, cay oné-mai 
sanggéd sa'in, manga réu ata ina gi. Maik émé 
danong réu hitu ngancéng copél mosén. Sanggén 
ata oné temu tana lino lenget kéta taungs, itu kali 
lut kaka hitud. 4Io lisé manunggé hitu, ai hia téing 
kuasan oné kaka hitu. Ion kolé lisé kaka hitu, mai 
taéd, “Céing kéta ata cama ného kaka ho'o? Céing 
kéta lakin te dungkang hia?” “Kaka hitu tiba kuasa 
te caro sanggéd taung curup mésé nai agu rendak 
Mori Keraéng. Hia kolé tiba kuasa latang te perénta 
tédéng patmpulu sua wulang béhéngn. Itu kali kaka 
hitu pu'ung rendak Mori Keraéng agu loér ngasangN. 
Nenggitu kolé liha pandé rendak osang ka'éng de 
Mori Keraéng agu lawa Surga. ” Kaka hitu kolé tiba 
kuasa te lawang agu pandé kodas sanggéd ro'eng 
de Mori Keraéng. Tiba kolé liha kuasa te perénta 

sanggéd wa'u, tana, curup agu uku. ê Sanggén taung 
ata ka'éng oné temu tana lino te io hias, ngong isé 
siot du pu'ung dédékn tana lino toé manga ngasangd 
oné Buku Data Mosé de Anak Jimbal, hitut poli 
mbelén. 

9 Céing ata manga tilun, séngét koé liha! 

10 Céing ata poli wérét te dekong, hia te dekongy; 
céing ata poli wérét te mbelé le sempilangy, toét toé 
hia hitu paka mbelé le sempilangy. 

Landing hitu ata sékékn kéta latang te weki serani, 
paka imbi agu alus nai. 


Kaka Ata Pé'ang Oné-Mai Tanan 
13:11-18 


11 Ttu kali itan laku ca kaka ata pé'ang oné-mai tana 
bonen. Manga suad ranggan ného rangga de anak 
jimbal, agu rewengn ného reweng de manunggé. 

12 Sanggéd kuasa ata tiba liha oné-mai kaka hiot 
laring cain, pandé tu'ungs liha bolo-mai rangan. Wiga 
lino agu sanggéd ata ka'éng bétan, duduks liha te io 
kaka hitut laring cain, hiot polig inan réu mbéakn. 

13 Kaka te suan hitu pandé tanda lenget méséy. Peké 
liha api éta-mai awang nggere-wa tana lino, bolo-mai 
ranga data do. !4Hia pandé wéléng isét ka'éng 

oné lino le tanda lenget hitut sendos te pandé liha 
bolo-mai ranga de kaka hitut laring cain. Sanggéd 
isé, jeras liha te hesé ca patung ata taran ného kaka 
hitut poli réu ali sempilang, maik ngai mosé kin. 
Patung hitu paka io agu suju lisé. t° Kaka te suan 
hitu sendong te pur nai nggere-oné patung hitu, 
wiga patung hitu ngancéng tomboy agu ngancéng 
mbelé sanggéd atat toé io hias. 18 Sanggén taung 
lawa, étan tu'a wan koé, ata bora ko ata lénggé, ata 

mendi ko toé mendi, duduks liha kudut tiba palas oné 
limé wanangd ko oné sa'i galad. 17 Néka kéta manga 
cengatan te weli ko te pika cao-ca émé toé manga 
palasn, ngong ngasang run de kaka hitu, ko angka te 
milung toi ngasangn. 

18 Ata sékékn ho'o ga, nggalas nai. Atat nggalas 
nain ngancéng rékéng betuad angka de kaka hitu, 
ai angka hitu betuan ngong ngasang de cengata 
manusia. Ho'os angka situ: enem ratus enempulu 
enem. 


Anak Jimbal Agu Ro'éngN 
14:1-5 

14 1 Itu kali itan laku Anak Jimbal hesé éta 

golo Sion. Ata hesé cama laing agu Hia, dod 
ceratus patmpulu pat sebu. Oné néténg sa'i galad, 
manga tulis ngasang Diha agu ngasang de EmaN. 
2 Dengé laku reweng éta-mai awang, cama kaut 
ngorong de waé cunca agu mpirang de genggus. 
Reweng hitu, dengé laku cama kéta ného runing de 
kecapi. ? Ata situt ceratus patmpulu pat sebu, téti ca 
déré weru bolo-mai seriga ata léok le patd kaka agu 
sanggéd tu'a. Toé kéta manga ata banan ata baén 
déré weru hitu, hanang isét ceratus patmpulu pat 
sebu ata poli célad oné-mai lino. 4 Isé situ, ngong ata 
siot nggélok kid moséd, ného ata reba ata toe di neki 
agu iné-wai. Isé lut nggere-nia kaut wan lakon Anak 
Jimbal hitu. Oné-mai sanggéd manusia, isé situ ata 
poli sambéd ného takung laring cain latang te Mori 
Keraéng agu latang te Anak Jimbal. ° Isé situ toé dé'it 
manga nggopétd agu toé manga cela moséd. 

Beté-Bicar 
14:6-13 

6Ttug kali itan laku cengata malékat bana lélap 
éta awangy. Malékat hitu wéwa Keréba Di'a tédéng 
lén latangt sanggén ata oné lino, ngong te sanggén 
wa'u, uku, tana agu curup. 7 Hia curup agu reweng 
mésén, “Hiang ga agu bong Mori Keraéng, ai ho'og 
leson te toto beté-bicarN. Mai ga, te io agu suju Hia 
ata poli dédék tanan wa agu béangn éta, tacik agu 
sanggéd ulu waé.” 

8 Malékat te suan, lut hiay agu mai taén, “Polig 
rencon! Béndar mésé Babél polig rencon! Béndar hitu 
ata pandé langu sanggéd wa'u le anggorn, ngong 
belek da'at kudut loma.” f 

9 Malékat te telun, lut kolé iséy agu mai taén, “Emé 
cengata io kaka agu patungn hitu, agu tiba palas oné 
sa'i galan ko oné limén, t? hia te inung anggor ata toé 
manga halokn, ngong rabo mésé de Mori Keraéng 
ata poli légén oné piala. Ata nenggitu te wahéng ali 
api agu mburé bolo-mai ranga de sanggéd malékat 
nggeluk agu de Anak Jimbal. 11 Nus api hitut wahéng 
isé, toé ké'ét kembusn nggere-éta caing tédéng lén. 
Wié-lesod isé tiba wahéngs, ngong isét io kaka agu 
patungn hitu, agu céing kaut ata poli tiba palas 
ngasang de kaka hitu.” 

12 Ata sékékn ho'o ga, alus-nai de sanggéd weki 
serani ata lorong perénta de Mori Keraéng agu imbi 
oné hi Yésus Kristus. 

13 Poli hitu dengé laku reweng éta-mai Surga, “Tulis 
ga: Pu'ung ho'o muing, mosé di'a sanggéd atat 
mata neki ca agu Mori Keraéng.” “Tu'ung, toé cela,” 

walé de Nai Nggeluk, “kudut isé te gel oné-mai gori 
wuli-mpoatd, ai cir sanggéd keturu disé, loréng iséy. 


m 


Lino Te Akoy 
14:14-20 


14 Ītug kali itan laku, manga rewung bakok. Bétan 
lonto cengata ného Anak Manusia ata tesong ca 
songkok emas agu cau kandong harat. 1° Cengata 
malékat bana, pé'ang oné-mai Mbaru Nggeluk, 
agu getas kéta rewengn oné Hia hitut lonto bétan 
rewung: “Ako ga, arep le kandong hitu, ho'og 
cekengn ako, ai lino ho'o téʻé gi!” t6 Itu kali Hiat lonto 
bétan rewung, tiap kandongN agu arép lino ho'o. 

17 Poli hitu cengata malékat bana pé'ang oné-mai 
Mbaru Nggeluk éta Surga. Hia kolé cau ca kandong 
harat. t8 Cengata malékat bana kole mai oné-mai 
compangn. Hia manga kuasan latang te api, agu 
getas curupn oné malékat hitut cau kandong harat, 
“Tiap kandong haratm hitu, keteks anggor oné lino, 
ai té'é kéta taungs ga!” 19 Itu kali malékat hitu tiap 
kandongn nggere-wa lino te ketek wua anggor situ 
agu peké te kéco oné watu pénang mésé, ngong 
rabo de Mori Keraéng. 20Sanggéd wua anggor situ 
kéco pé'ang-mai béndar agu oné-mai watu pénang 
mésé hitu wara dara, langkasn caing rapa jarang, agu 
léwén telu ratus kilo métér. 

Déré Disét Ontong 
15:1-4 
1 5 t Ttug kali itan laku ca tanda lenget mésé bana 
éta awang. Manga pitud malékat ata ba pitud 


copél turung cemol. Hitus kali cemold rabo de Mori 
Keraéng. 

2 Tta kolé laku cao-ca ného tacik sereméng halok le 
api. Oné lupi tacik sereméng hitu, hesés sanggéd ata 
situt poli ontong dungkang kaka situ agu patungd 
agu angka ngasangn. Isé cau kecapi ata téing de 
Mori Keraéng. ? Itu kali étan lise déré de Anak Jimbal 
agu déré di Musa, mendi de Mori Keraéng hitu. 
Nggo'oy icin déré hitu: 

“Mésé agu lenget laing sanggéd gori Dité yo Mori, 

Mori Keraéng Ata Pu'un kuasa! 

Agil agu molor sanggéd salang Dité, 

yo Raja de sanggéd wa'u! 

4 Céing ata toé hiang Ite yo Mori, 

agu toé bong ngasang Dité? 

Ité kali ata nggeluk! 

Sanggéd wa'u te mai suju agu io Ités, 

ai siang keta agiln sanggéd beté-bicar Dité.” 


Pitud Malékat Agu Pitud 
Piala Rabo De Mori Keraéng 
15:5-8 
> Poli hitu ita laku céngkay Mbaru Nggeluk éta 
Surga, ngong Ndéi Saka-si. ĉ Pitud malékat ata ba 
pitud copél situ, pé'ang oné-mai Mbaru Nggeluk. 
Malékat pitu situ sélék ceca hemél ata bakok mbot 
agu ndili-ndélap, oné pucud wolét kendik emas. 
7 Ca oné-mai patd kaka situ, téing oné malékat pitu 
situ, pitud piala emas ata penong ali rabo de Mori 
Keraéng. 8 Itug kali Mbaru Nggeluk de Mori Keraéng 
penong le nus mengit agu kuasaN. Toé kéta manga 
cengatan ata ngancéng ngo boné Mbaru Nggeluk 
hitu, émé toé di cemol pitu copél ata ba le pitu 
malékat situ. 

Pitud Copél 
16:1-21 
1 6 1Itug kali dengén laku reweng ata getas 
kétay oné-mai Mbaru Nggeluk, curup agu pitu 
malékat situ, “Ngom ga agu cok icid pitu piala rabo 
de Mori Keraéng hitu nggere-oné lino.” 

2 Og ngon Malékat hitut laring cain agu cok liha ici 
pialan nggere-oné lino. Itug kali tuad wicul ata pandé 
copél laing oné sanggéd ata situt manga palas de 
kaka hitu agu isét suju patungn. 

3 Malékat te suan, cok ici pialan lobo tacik, itug kali 
waé tacik hitu ciri daray, cama ného dara data mata, 
agu sanggéd cao-ca situt mosé oné tacik mata kéta 
taungs. 

4 Malékat te telun, cok ici pialan bétan sanggéd 
ngalor agu ulu waé, itug kali waé situ ciri dara taungs. 
> Dengé laku taé de malékat hitut manga kuasan 

latang te waé, 

“Agild Ité, Itét manga agu ata poli manga! Ité ata 

nggeluk, 

ai Ité poli téing wahéng ho'o. 

6 Patun muing isé te tiba wahéng hitu. 

Te ho'on, Ité téing isé inung dara. 

Ai isé poli pandé bowo dara de sanggéd ata serani 

agu sanggéd nabi.” 
7 Itug kali dengén laku reweng oné-mai compang 
hitu, 

“Yo Mori, Mori Keraéng, Ata Pu'un Kuasa, molor 

agu agil sanggéd beté-bicar Dité.” 
8 Malékat hitut te patn, cok ici pialan oné mata leso. 
Itug kali mataleso tiba kuasa te tapa ngkewus taung 
manusia. ° Muntung ngkewus kéta taung manusia ali 

leng bail kolangn api hitu. Itug kali loér-lokétn lisé 
ngasang de Mori Keraéng hitut manga kuasan latang 
te sanggéd copél situ. Maik isé toé tesers oné-mai 
ndékok agu toé bong Mori Keraéng. 

10 Malékat hitut te liman, cok ici pialan bétan 
seriga de kaka hitu. Itug kali tana hitut peréntan 
ciri nendep, agu manusia pasar kérek ngis ali leng 
bail betin. +! Isé loér-lokét Mori Keraéng hitut éta 
Surga, ai le beti agu le wicul. Maik isé toé tara tesers 
oné-mai sanggéd pandé da'atd. 

12 Malékat hitut te enem, cok ici pialan béta-mai 
waé mésé Efrat. Itug kali metin waén, wiga sanggéd 
raja situt mai awo-mai par ngancéng lagén. Ita 
kolé laku telud jing da'at ata ba tara de ngerék, losa 
oné-mai mu'u de manunggé, mu'u de kaka agu mu'u 
de nabi tangké. 14 Hitus dé jing da'at ata pandé tanda 
lenget. Isé ngo cumang sanggéd raja oné temu tana 
lino, kudut wikit te cama laing rampas oné leso mésé, 
ngong leso de Mori Keraéng Ata Pu'un kuasa. 

15“Lélo dé, Aku mai ného ata takok. Mosé di'a hia 
hitut tokong kin agu mengkek kin ceca sélékn, wiga 
toé ritak te lako déméng lacon.” 

16 Ttug kali telu jing da'at situ impung sanggéd raja 
oné ca osang, ngasangn Harmagédon oné curup 
Ibrani. 

17 Poli hitu, malékat te pitun cok ici pialan 
nggere-éta awang. Itug kali dengé reweng ata getas 
kéta oné-mai seriga boné Mbaru Nggeluk, “Poli 
taungs pandéd ga!” t8 Og kali wili-welokn pasat 
agu mpirang genggus, agu tuan nupung mésé 
ata toé dé'it manga nenggitun du pu'ung mangan 
manusia oné lino. Hituy dé nupung ata mésé tu'ung. 
19 Béndar mésé hitu renco pati laing telu agu renco 

kolé sanggéd béndar de wa'u situt toé pecing Mori 
Keraéng. Béndar Babél kolé toé hémong te pandé 
copél le Mori Keraéng. Téing Liha piala hitut penong 
ali anggor rabo méséN. ?? Sanggéd nuca mora meres, 
agu sanggéd poco toég manga ita koléd. 21 Usang 
bua ata mendon néténg weras anggatn lima-mpulu 
kilo, pa'u éta-mai awang rempé sanggén ata. Og kali 
manusia situ loér Mori Keraéngs, soho mésén kéta 
copél le usang bua hitu. 


Beté-Bicar Latang Te Babél 
17:1-18 

17 1 Itug kali main cengata oné-mai malékat pitu 

situt ba pitud piala, taé oné aku, “Mai ga, aku 
kudut toto oné hau wérét latang te iné-wai mbérong 
mésé, hitut lonto oné osang ata do waén. 2Sanggét 
raja oné lino poli loma agu hiad, agu sanggéd ata 
oné lino poli langud taung le anggor loma diha.” 
3 Poli hitu Nai Nggeluk de Mori Keraéng kuasa akuy, 
agu dadék aku le malékat hitu nggere-oné satar 
mambak. Ita laku cengata iné-wai lonto bétan ca 
kaka ata wara kuntem wulun. Kaka hitu manga pitud 
sa'in agu cepulud ranggan, agu oné wekin penong 
le tulis loér-lokét Mori Keraéng. tIné-wai hitu paké 
ceca lango agu towé wara kuntem ata rimbi-roék le 
emas, luju agu mutiara. Oné limén manga ca piala 
emas ata penong le nelung agu rinek cir de pandé 
loman. ° Oné sa'i galan manga tulis ca ngasang ata 
toé pecing lata betuan. Ho'oy ngasang hitu, “Aku dé 
Babél mésé, endé de sanggéd iné-wai mbérong agu 
ata hiwe-hawek oné lino.” Ita laku iné-wai hitu, 
langu le dara de weki serani agu dara datat mata 
landing le téing sakasi latangt Mori Yésus. 

Du itan laku iné-wai hitu, lenget kétak aku. ” Itu kali 
taé de malékat hitu oné aku, “Co'o tara lengetm hau 
ta! Aku kudut tombo oné hau pété ceha de iné-wai 
hitu agu pété ceha de kaka hitut léti diha, ngong 
kaka hitut pitud sa'in agu cepulud ranggan. 

8 Kaka hitut ita le hau, mosé dé'ity danong, maik 
te ho'on toég mangay. Tiong te tua koléy oné-mai 
ngampang mata, agu te ampusy. Sanggén ata oné 
lino, ata toé manga ngasangd oné Buku Data Mosé 
du pu'ung dédékn tana lino, ciri lengets émé ita 
kaka hitu, ai danong mosé dé'ity, maik te ho'on toég 
mangay, landing te tua koléy. 9 Ata sékékn ho'o ga, 
idep agu nggalas nai. Pitu saï situ, ngong pitud golo 
ata lonto de iné-wai mbérong hitu. 1? Pitu sa'i situ 
kolé, ngong pitud raja: Limad polis kenid ga, hitut ca 
rémé cau kuasa kin agu hitut ca kolé, toéd caiy. Emé 
cai hia tai, dokong kaut cau kuasan. t! Kaka hitut 
manga dé'ity danong, maik te ho'on toég mangay, 
ngong raja te alon. Hia hitu cengata oné-mai pitud 
raja situ ata tiong te ampusy gi. t? Cepulu rangga 
situt ita le hau, ngong cepulu raja ata toé di cau 
kuasas. Maik isé te cau kuasas cama laing agu kaka 
hitu, ce-jam kali béhéngn. 3 Cepulu raja situ, nai 
ca anggit-tuka ca léléngs kudut téing mberes agu 
kuasad oné kaka hitu. 14 Isé kudut rampas dungkang 
Anak Jimbal. Maik Anak Jimbal hitu agu sanggéd ata 
situt imbi Hias, ngong isét poli piléd agu poli béntad, 
ngancéng pandé kodas raja situ, ai Anak Jimbal hitu 
dé, Mori de sanggéd mori agu Raja de sanggéd raja.” 

15 Mai kolé taé de malékat hitu, “Sanggéd waé situt 
poli itad le hau, ata lonto le iné-wai mbérong hitu, 
ngong sanggéd wa'u, uku, ro'éng, tana agu curup. 
16 Cepulu rangga agu kaka hitut ita le hau, te kodo 

lisé iné-wai mbérong hitu. Enggerep lise sangged 
cao-can agu pandé laco hia; hang lisé nurun agu tapa 
ngkewusy le api. 17 Ai Mori Keraéng poli pandé gérak 
nai disé, kudut pandé sanggéd nanéng Diha, wiga 
isé nai ca anggit-tuka ca léléng te téing kuasad oné 
kaka hitu dengkir rapakd sanggéd reweng de Mori 
Keraéng. !8 Iné-wai mbérong hitut ita le hau, ngong 
béndar mésé hitut perénta sanggéd raja oné lino.” 


Rencon Béndar Babél 
18:1-20 
18 1 Poli hitu ita laku cengata malékat bana wa'u 
éta-mai Surgan. Hia manga kuasa mésén, agu 
lino ho'o ciri géraky ali mengit diha. 2? Mai kepok de 
malékat hitu, 
“Polig rencon! Polig rencon Babél, béndar mésé 
hitu! 
Béndar hitu poli ciri osang ka'éng agu osang 
tepeng de sanggéd jing da'at agu sanggéd kaka 
rinek. 
3 Tara rencon béndar hitu, ai sanggéd wa'u poli 
inung anggor belek da'atn kudut loma. 
Sanggéd raja oné lino poli loma agu hiad, 
agu sanggéd ata dagang poli ciri borad ali toé 
ngancéng po'é belek da'atn.” 
4 Dengé kolé laku reweng bana éta mai Surga, 
“Ngo méu ga! Oé ro'éng Daku, pé'angm nitu-mais, 
kudut méu néka lut sanggéd ndékokn agu toé 
hena le copél diham. 
> Ai sanggéd ndékok diha moncok caing awang, 
agu Mori Keraéng toé hémong sanggéd da'at 
diha. 

6 Lékos le méu apa ata poli pandé diha latang te 
méu, 
agu lékos le méu oné hia suangkali alép lorong 
pandén, 
halok kolé oné pialan anggor rani suangkali alép. 
7 Téing hia wahéng agu walu, 
cama dod ného mengit ko bora hitut poli dé'it 
mantén liha. 

Ai paci mtaung hia: 

Aku lonto lobo kedéra ného ratuk, 

toé iné-wai luangk, 

toé kéta manga dé'it walug.’ 
8 Landing le hitu, oné ca leso kaut sanggéd copél te 
hena hias, 
ngong puru, walu, agu darem. 
Hia te tapa ngkewusy oné api, 
ai mberesn Mori Keraéng hitut beté-bicar hia.” 

? Sanggéd raja oné lino ata poli loma agu manté 
borad cama agu hia, te rétangs agu walus, du ita lisé 
kembus nus api hitut tapa hia. t° Isé te hesé tadangs 
nitu-maid, ai rantang hena le wahéngn, agu mai 
jéjéngd, 

“Copél, Copél hau ge, oé béndar mésé Babél, 

béndar mberes, 

ai oné ca jam kaut wérét beté-bicar latang te hau!” 
11 Sanggéd ata dagang oné lino rétangs agu walus 
landing iné-wai hitu, ai toé manga atan kolé te weli 
ceca disé. 1? Toég manga ata welid emas, pérak, luju, 
agu mutiara disé. Nenggitu kolé towé lénan hemél, 
towé lango oné-mai sutera agu towé wara kuntem. 
Do kolé tarad ceca disé oné-mai haju bengé, lolak, 
haju wegit, perunggu, beci, pualam, t? loké ndingar, 
laci, sanggéd cao-ca ata benged, mur, dupa, anggor, 

mina, sepét, woja, lembu, japi, jimbal, jarang, keréta 
ata poto le jarang, mendi agu ngot ata taki rampas. 
14 Mai kolé taéd ata dagang situ, 
“Sanggéd taung situ te ngoéng ciri maki de hau, 
toé mangas ga. 
Nenggitu kolé sanggéd bora agu ceca ata manikd, 
mora taungs ga, 
toé ngancéng dumpu kolés le hau 
15 Isét pika ceca situ, ata poli ciri borad le iné-wai 
hitu te hesé tadangs, ai rantang hena le wahéngn. 
Isé jéjéngs agu walus, cang agu taéd, 
16“Copél, Copél hau ge, oé béndar mésé, 
ata paké towé lénan hemél, towé lango, 
towé wara kuntem hitut rimbi-roék le emas, 
luju agu mutiara, 
ai ca jam kanang bora do situ mora-meres taungs. 
17 Néténg nakhoda, ata léti kepal, ata gori oné kepal 
agu sanggén ata kawé hangd oné tacik, hesé tadang 
kétas. t8 Itu kali kepokd du ita lisé kembusn nus api 
oné-mai béndar hitut muntung, “Toé dé'it manga 
béndar bana ata mésén ného béndar ho'o.” 19 Isé 
wowor kebok oné wuwungd tanda walu, cang agu 
jéjéng, 
“Copél, copél, oé béndar mésé, 
ai lihas tara sanggéd atat manga kepal oné tacik, 
ciri boras. Maik oné ca jam kaut mora-meres 
taungs. 
20 Oé lawa Surga, nakam ga, ai béndar hitu polig 
rencon! 
Oé weki serani, sanggéd rasul agu nabi, nakam ga, 
ai Mori Keraéng poli wahéng hian te léko sanggéd 
pandé diha latang te méu.” 


IM 


m 

Béndar Babél Toé To'o Koléy 
18:21-24 


21 Poli hitu cengata malékat ata mberes téti ca watu 
ata cama mésé ného watu pénang, itu kali peké 
nggere-oné tacik, mai taén, 

“Nenggitu dé Babél, béndar mésé hitu, 

te wewak nggere-way, 
wiga toé manga tua kolén. 
22 Bonén hau, 
toé manga dengé kolé reweng disét labar kecapi, 
isét déré, 
isét tebang sunding agu terompét. 

Toé kéta manga cengatan ata pecing te gori 

sanggéd ata manikn, 

toé manga dengé koléd pék watu pénang. 

23 Gérak de lampum, 

pesa gi. 

Ramé kawing toég manga. 

Ai sanggéd ata dagangm danong ciri tuang mésé 
oné lino, 

agu ali mbeko jantom pandé wéléng sanggéd 

wa'u.” 

24Tara wahéngn béndar Babél, 

ai bonén manga ita dara de sanggéd nabi, dara 
de weki serani, 
agu dara de sanggéd ata poli mbeléd oné lino. 


Déré Landing Rencon Babél 
19:1-5 


19 1 Poli hitu dengé laku raos kéta reweng de 
lawa do éta Surga, 
“Aleluya! 

Selamak, mengit agu kuasa manga oné Mori 
Keraéng dité. 
2 Beté-bicar Diha molor agu agiln. 
Polig liha wahéngn iné-wai mbérong mésé hitu, 
ata pandé rowak lino ali loman. 
Mori Keraéng poli wahéngn iné-wai mbérong hitu 
te léko dara de sanggéd mendiN.” 
3 Sua laing duangn kolé, taé disé, 
“Aleluya! 
Yo, toé celan! Kembus nus de béndar hitu toé 
manga ké'étn.” 
4Suampulupat tu'a agu pat kaka situ, io agu suju 
Mori Keraéng hitut lonto bétan kedéra hitu, mai taéd, 
“Amén, Aleluya.” 
> Itu kali dengé reweng oné-mai kedéra hitu, 
“Naring ga Mori Keraéng dité, 
oé sanggés méu mendi Diha, méut hiang Hia, 
wan koé, étan tu'a!” 
Hang Ramé Kawing De Anak Jimbal 
19:6-10 
6 Poli hitu dengé laku raos de lawa do, cama ného 
ngorong de waé mbang agu mpirang de genggus 
mésé, 
“Aleluya! 
Ai Mori Keraéng dité, Ata Pu'un kuasa polig ciri 
Rajan. 
7 Ali hitu, mait ga ité naka agu cembes nai te bong 
Hia! 
Ai leso kawing de Anak Jimbal cai gi, agu nacaN 
polig mengkekn. 
8 Nacan hitu polig sélék ceca lénan hemél ata 
ndili-ndelap agu bakok mbot!” 

(Lénan hemél hitu, ngong sanggéd pandé ata 
molord de weki serani). 

3 Ttu kali malékat hitu jera aku, “Tulis ga: Mosé di'a 
isét siro te hang cama oné ramé kawing de Anak 
Jimbal.” Mai kolé taén, “Ho'oy keréba ata molorn 
tu'ung, ai oné-mai weki Run Mori Keraéng.” 1° Itug 
kali aku suju bolo-mai wai, maik mai taén, “Néka 
pandé nenggitu! Ai aku kolé ca mendi cama-ného 
hau agu sanggéd asé-ka'é ca imbim, ata cau tu'ung 
saka-si de Mori Yésus. Suju Mori Keraéng kaut! Ai 
saka-si de Mori Yésus hitu te téing nggalas atat ba 
pedé de Mori Keraéng.” 


Reweng De Mori Keraéng 
19:11-16 


11 Ttug kali itan laku céngkay para Surga. Manga 
ca jarang jampi agu Hiat létin, ngasangn: “Ata 
Junggu agu Molor.” Hia agiln oné beté-bicar agu oné 
rampas. t? MataN cama ného dila apiy, sa'iN tesong 
do kéta songkok. Oné WekiN manga tulis ngasang 
ata toé kéta pecing lata betuan, hanang le weki run. 
13 Hia paké juba ata poli Ilembo oné dara agu ho'oy 
ngasangN: “Reweng de Mori Keraéng.” 14 Sanggéd 
serdadu Surga lorong Hias, léti jarang jampis agu 
paké lénan hemél ata bakok mbot. 1° Oné-mai mu'uN, 
losa ca keléwang harat latang te béba sanggéd wa'u 
wiga kodas. Hia te perénta isé ali dongkar beci. Kera 
anggorN oné watu pénang, ngong cumpeng de Mori 
Keraéng Ata Pu'un Kuasa. 16 Oné jubaN agu oné 
paʻaN, manga tulis ngasang ho'o: “Raja de sanggéd 
raja agu Mori de sanggéd mori.” 

Koda De Kaka Agu Nabin 
19:17-21 


17 Ttug kali itan laku cengata malékat hesé oné mata 
lesoy. Malékat hitu kepok agu getas kéta rewengn 
oné sanggéd kaka lélap éta awang, “Mai ga, impung 
cé'é ho'om kudut hang cama oné ramé mésé de 
Mori Keraéng. !8 Mai ga, hang nuru de sanggén raja, 
nuru de tu'ad sanggéd serdadu, nuru de sanggéd 
berambang tana, nuru de sanggéd jarang agu ata 
létid, nuru de sanggén mendi ko toé mendi, agu nuru 
de sanggéd ata, wan koé, étan tu'a.” 

19 Poli hitu, ita laku kaka hitu agu sanggéd raja oné 
lino lawang agu serdadun, nekeks kudut rampas 
dungkang Hiat léti jarang agu sanggéd serdaduN. 

20 Kaka hitu dekoy cama-cama agu nabi tangké situt 
poli pandé tanda lenget bolo-mai rangan. Tanda 
lenget situ poli pandé wéléng isét poli tiba tanda 
oné-mai kaka hitu, agu isét poli suju patungn. Kaka 
agu nabi tangken peké déméng moséd nggere-oné 
api agu mburé hitut dila haok kin. 21 Sanggéd ata lut 
isé, béba mata taungs le keléwang hitut losa oné-mai 
mu'u Dihat léti jarang hitu. Sanggéd kaka lélap béjé 
taungs ali hang nuru disé. 
Tana Adak Ca Sebu Ntaung 
20:1-6 
20 1 Ītug kali itan laku cengata malékat wa'u 
éta-mai Surgan. Hia cau ca ranté mésé agu 
anak kunci ngampang mata. ? Deko liha manunggé, 
ular tuʻa hitu, ngong Jing Da'at, agu pongo liha 
tédéng ca sebu ntaung. 3 Poli hitu peké liha 
nggere-oné ngampang mata, tadu liha agu naʻa roku 

bétan. Ali hitu, manunggé hitu toé ngancéng kolé 
pandé wéléng sanggéd wa'u, émé toé di cemol ca 
sebu ntaung hitu. Itu po legoy, maik te dokong kaut. 

4Ītug kali itan laku dod seriga agu penong atat 
lonto bétan. Isé situ tiba kuasa latang te beté-bicar. 
Ita kolé laku sanggéd wakar disét poli poka bokakd 
ali téing saka-si latang te Mori Yésus, agu landing ba 
keréba de Mori Keraéng. Isé so'o danong toé suju 
kaka hitu agu patungn, agu toé kolé tiba palas oné 
sa'i galad agu oné limé wanangn. Isé te mosé kolés 
agu perénta ného rajas cama laing agu hi Kristus 
tédéng ca sebu ntaung. ?Ho'oy dé ngasangn to'o 
kolé laring cain. Maik ata mata situt iwod, toé to'o 
kolés émé toé di rapak ca sebu ntaung. ê Mosé di'a 
isé situt lut oné to'o kolé laring cain hitu. Isé patun 
te ciri ata nggeluk. Mata te suan, toé manga kuasan 
latang te isé. Isé te ciri imam de Mori Keraéngs agu 
di Kristus, agu te perénta cama laing agu Kristus 
tédéng ca sebu ntaung. 

Wahéngn Jing Da'at 
20:7-10 

7 Du rapakn ca sebu ntaung hitu, og kali jing da'at 
hitu lego oné-mai osang baté rantén. 8Hia ngo 
oné pat bincung lino kudut pandé wéléng sanggéd 
wa'u, ngong hi Gog agu hi Magog. Og kali impungd 
bantang te rampas. Dod weki disé cama ného laing 
sili tacik. ? Itug kali mbihi-mbehard oné temu tana 
lino, agu purak ndéi de weki serani agu béndar hitut 
momang de Mori Keraéng. Maik wa'u api éta-mai 
awang, pandé ngkewang taungs. t? Jing da'at hitut 
pandé wéléng isé, péncar nggere-oné api agu mburé 
hitut dila haok. Oné osang hituy dé poli okéd kaka 

tédéng lén. 

Wahéng Turung Cemoln 
20:11-15 


11 Ttug kali itan laku ca seriga bakok mésé agu Hiat 
lonto bétan. Awang agu tana mora bolo-mai ranga 
Diha, wiga toé manga ita koléd. !? Itas laku sanggéd 
ata mata, étan tu'a agu wan koé, hesé bolo-mai 
seriga hitu. Og kali céngkad sanggéd surak, agu ca 
surak bana kolé, ngong Surak Data Mosé. Sanggéd 
ata mata tiba beté-bicars lorong agu pandéd, ného 
apa ata poli tulisd oné surak situ. !?Itug kali, téingd 
le tacik sanggéd ata mata situt manga oné hia. Mata 
agu Adak de mata kolé téing sanggéd ata mata 
situt manga oné hia. Sanggéd ata mata situ, tiba 
beté-bicars lorong agu panded. !4Poli hitu, Mata 
agu Adak de mata hitu peké nggere-oné api méséy. 
Hituy dé mata te suan: Api mésé, ngong api neraka. 
15 Néténg ata situt toé ita ngasangd oné Surak Data 
Mosé hitu, peké nggere-oné api mésé hituy. 

Awang Weru Agu Lino Weru 
21:1-8 

2 1 1 Poli hitu, ita laku awang weru agu lino weru. 

Awang, lino, agu tacik hitut laring cain toég 
mangas. ?Ita kolé laku béndar nggeluk, ngong 
Yérusalém weru, wa'u éta-mai Surgan, oné-mai Mori 
Keraéng. Béndar nggeluk hitu polig sélékn, cama 
ného naca ata géréng kopé harat. 2Itug kali dengén 
laku reweng ata getas kéta oné-mai seriga hitu, 
“Lélo dé, ndéi de Mori Keraéng manga oné beréha 
manusia, agu Hia kudut ka'éng cama agu iséY. Isé te 

ciri ro'éng Diha, agu weki run Hia te loréng isé, agu 
ciri Mori Keraéng diséy. ł Hia te koso lu'u disé, agu 
toég manga kolé mata, walu, jéjéng ko ngawa-ngaés, 
ai sanggéd taung situt manga, polis morad ga.” 

> Mai taé de Mori Keraéng hitut lonto bétan seriga, 
“Lélo dé, te ho'on Aku pandé sanggéd cao-ca te ciri 
weru!” Mai kolé taén oné aku, “Tulis ga, ai sanggéd 
curup so'o molord agu ngancéng imbi laings.” Ce 
duangn kolé curupN, “Sanggéd taung, polig jarid. 
Akuy dé Alfa agu Oméga, Du Wangkan agu Du 
Cemoln. Ata masa waé, téing bod kaut laku te inung 
oné-mai ulu waé mosé. ” Céing ata ontong, hia te 
tiba taung sanggéd so'o, agu Aku te ciri Mori Keraéng 
dihak, hia te ciri anak Dakuy. 8 Maik sanggéd ata siot 
kekop, toé imbi, janto, lenci, mbelé ata, mbérong, io 
pina-naéng agu sabi nggopét, isé te tiba makid oné 
api agu mburé mésé hitut dila haok kin. Ho'oy dé 
mata te suan.” 


Yérusalém Weru 
21:9-22:1-5 

? Poli hitu, mai cengata oné-mai pitu malékat ata 
cau pitud piala, ata penong le pitu copél turung 
cemol hitu, cumang akuy mai taén, “Mai cé'é ho'o, 
aku kudut toto oné hau, haé kilo de Anak Jimbal.” 
10 Itu kali Mori Keraéng Nai Nggeluk kuasa akuy, 
agu malékat hitu dadé akuy nggere-éta poco mésé 
ata langkas kétay. Toi liha oné aku béndar nggeluk 
Yérusalém weru, hitut wa'u éta-mai Surgan oné-mai 
Mori Keraéngn. 11 Béndar nggeluk hitu penong ali 
mengit de Mori Keraéng, agu néran cama ného luju 
hiot manik kéta, ného luju yaspis ata cino mana 
watu nggireng. t? Turéngn de béndar hitu mésé agu 

langkasn, manga campulusuad lewangn. Néténg 
lewang situ lami le cengata malékat, agu manga tulis 
ngasang de campulu sua panga Israél. 13 Bawo-main, 
be lé-main, be salé-main agu be lau-main béndar 
hitu manga gici telud lewang. !4Turéng de béndar 
hitu, hesé lobo campulusua watu ligéng ata manga 
tulis ngasang de campulusua rasul de Anak Jimbal. 

15 Malékat hitut curup agu aku, cau ca dongkar 
wolo oné-mai emasn, latang te wolo béndar hitu, 
lewangn agu turéngn. !6Tara de béndar hitu pat 
bincungy, léwén cama agu ngénggan. Itu kali wolon 
liha béndar hitu. Siang léwén sua sebu pat ratus kilo 
métér, nenggitu kolé ngénggan agu langkasn. 1” Du 
poli wolon turéng le malékat hitu, langkasn enempulu 
métér lorong wolo de manusia. t8 Turéng hitu 
pandé oné-mai luju yaspis, agu béndar hitu pandé 
oné-mai emas gicing, cama kaut ného nggireng de 
sereméngy. 12 Sanggéd ligéng turéng de béndar hitu, 
ringgi-roék le sanggéd tara de luju. Ligéng laring cain 
pandé oné-mai luju yaspis, te suan le luju nilam, te 
telun le luju mirah, te patn le luju zamrud, 20te liman 
le luju unam, te enem le luju sardis, te pitun le luju 
ratna cempaka, te alon le luju beril, te ciokn le luju 
krisolit, te cepulun le luju krisopras, te campulu can 
le luju lazuardi agu te campulusuan le luju kecubung. 
21 Campulu sua lewang situ, ngong campulusua 
mutiara: Néténg lewang pandé oné-mai ca mutiara. 
Sanggéd salang de béndar hitu pandé oné-mai emas 
gicing, cama ného nggireng de sereméng. 

22 Toé manga itan laku Mbaru Nggeluk bonén, ai 
weki run Mori Keraéng, Mori Pu'un Kuasa, agu Anak 
Jimbal ciri Mbaru Nggelukn. 22 Béndar hitu toé manga 
sékék mata leson agu wulang latang te néran, ai 

mengit de Mori Keraéng pandé néran agu Anak 
Jimbal hitu luing lampun. ?4 Sanggéd wa'u te karong 
le gérak de béndar hitu, agu sanggéd raja oné lino 
ba borad oné hia. 22 Sanggéd lewang de béndar hitu 
céngka kid tédéng leso, ai toég manga wié. 28 Bora 
agu hiang de sanggéd wa'u te ba oné hias. 27 Toé 
ngancéng ngo boné béndar hitud sanggéd cao-ca ata 
rinek, ata pandé lenci ko ata nggopét, maik hanang 
isét manga ngasangd oné Surak Data Mosé de Anak 
Jimbal hitu. 
22 1Itug kali toin liha oné aku ngalor waé mosé 
oné be réha salang de béndar hitu, ata cino 
ného watu nggireng wara oné-mai seriga de Mori 
Keraéng agu seriga de Anak Jimbal. ? Oné bali-balin 
ngalor hitu, manga pu'u haju te teing mosé ata 
wua campulu sua ngkalin centaung ko cengkalin 
cewulang. Saung de haju situ, paké latang te musa 
beti de sanggéd wa'u. 3 Oné béndar hitu toég manga 
kolé ata mawang le Mori Keraéng. Seriga de Mori 
Keraéng agu seriga de Anak Jimbal, te mangay bonén 
béndar hitu, agu sanggéd mendi Diha te ngaji agu 
io Hias. 4 Isé te ita ranga Dihas, agu ngasang Diha 
te tulis oné sa'i galad. ° Toég manga kolé wié oné 
béndar hitu, ai isé toé manga sékék gérak de lampu 
agu gérak de mata leso. Mori Keraéng dé te pandé 
gérak isé, agu isé te perénta ného rajas dengkir lén. 
Main Mori Yésus 
22:6-17 
6 Mai taé de malékat hitu oné aku, “Sanggéd curup 


so'o molord agu ngancéng imbi laings. Mori Keraéng 
ata téing Nai NggelukN oné sanggéd nabi, poli wuat 

malékatN kudut toi oné sanggéd mendi Diha apa ata 
paka gélang jari laing.” 

7 Taé de Mori Yésus, “Idep di'a-di'a, tiong'g Aku te 
maik. Mosé di'as ata siot lorong sanggéd reweng 
pedé de surak ho'o!” 

8 Aku hi Yohanés, akuy dé ata poli dengé agu itad 
sanggéd taung situ. Du poli dengéd agu itad laku, 
cunem agu sujuk bolo-mai wa'i de malékat ata poli 
toid sanggéd taung situ. ? Landing mai taén, “Néka 
pandé nenggitu! Ai aku kolé ca mendi cama-ného 
hau agu sanggéd asé-ka'é ca imbim, sanggéd nabi, 
agu sanggéd isét lorong curup de surak ho'o. Suju 
Mori Keraéng kaut!” t° Itu kali mai taé diha, “Néka 
roku sanggéd reweng pedé de surak ho'o, ai ho'o 
wa rangag leson. t! Céing ata pandé da'at, kong 
kaut pandé da'atn; céing ata pandé rinek, kong kaut 
rinekn; agu céing kaut ata pandé molor, ruda kin 
pandé molor hitu; céing ata nggeluk wekin, ruda kin 
pandé nggeluk wekin!” 

12 Taé de Mori Yésus, “Idep di'a-di'a, tiong'g Aku 
te maik kudut ba koso nolak te léko sanggéd ata 
lorong agu pandéd. t? Akuy dé Alfa agu Oméga, Du 
Wangkan agu Du Cemoln. ” 

14 Mosé di'a isét wewas jubad, ai isé patun te hang 
sanggéd wua haju situt téing mosé agu ocok lut 
sanggéd lewang nggere-oné béndar hitu. 1> Maik isét 
ného acu, isét janto, isét mbérong, isét paki ata, 
isét io pina-naéng agu isét pandé nggopét ka'éng 
bepé'ang béndar hitu. !6“Aku dé hi Yésus, ata poli 
wuat malékatG kudut téing saka-si sanggéd taung 
so'o oné weki serani. Akuy dé cingn, ngong waé di 
Daud, ntala géwang ata néra kéta.” 

17 Taé de Nai Nggeluk agu haé-kilo de Anak Jimbal, 
“Mai ga!” Céing ata dengén, poro taé kolé liha, “Mai 
ga!” Céing ata masa waé, mai ga. Céing ata ngoéng 
te inung, inung kaut waé mosé hitu! 


Cemoln Tombo 
22:18-21 

18 Aku téing saka-si oné néténg ata siot séngét 
sanggéd curup pedé de Mori Keraéng oné surak ho'o. 
Aku hi Yohanés té ing langga ho'o, “Céing kaut ata 
tambang curup bana oné-mai sanggéd curup daku 
so'o, ata hitu tambang téing copéln le Mori Keraéng 
ného ata poli tulis oné surak ho'o. 1° Nenggitu kolé, 
céing kaut ata pandé rehong cekoén kaut sanggéd 
curup daku so'o, ata hitu pandé rehong le Mori 
Keraéng maki diha oné-mai haju te téing mosé agu 
oné-mai béndar nggeluk, ného situt poli tulis oné 
surak ho'o.” 2? Mai kepok Diha hitut téing sanggéd 
curup so'o, “Yo, toé celan, Aku te mai gélangk!” 
Amén, mai go Mori Yésus! 

21 Widang de Mori Yésus, loréng sanggés taung 
méu! Amén. 

